
GRYNOSIOS SĄMONĖS ODISĖJA 


Dvasios fenomenologijos autoriaus Georgo Wilhelmo Friedricho 
Hegelio (1770—1831) biografai pasakoja, kad didysis mąstytojas, 
gulėdamas mirties patale, su kartėliu prasitaręs, jog jo filosofijos 
nesupratęs niekas, išskyrus vieną Žmogų, bet ir tas vienintelis ga- 
liausiai jos nesupratęs. „Vienintelis“ veikiausiai buvo pats Hegelis, 
nevilties akimirką prisipažinęs, kad jo mąstymas jam pačiam liko 
apgaubtas paslapties skraiste. Žinoma, niekas netrukdo šį pasako- 
jimą laikyti paprasčiausiu anekdotu, o „vienintelį“, supratusį He- 
gelio filosofiją, ir kartu jos nesupratusį — mistifikacija arba niekuo 
neįpareigojančia metafora. O be to, nesuprasti filosofijos, ypač to- 
kios tamsios kaip Hegelio, nėra kokia nors retenybė. Priešingai, 
nuolat skundžiamasi, kad, girdi, filosofija esąs labai sunkiai įkan- 
damas dalykas, o be to, dar visiškai nenaudingas, todėl ją suprasti 
ne tik neįmanoma, bet ir paprasčiausiai neverta net stengtis to da- 
ryti; kuriam galui kankintis dėl to, kas galų gale tėra tik skraidžio- 
jimas padebesiais, o gal net tiesiog kliedesiai. Kita vertus, ar aukšto 
rango kūrėjui, kad ir kas jis būtų — tapytojas, poetas ar filosofas — 
įmanoma suprasti savo kūrinį ir jį paaiškinti lyg kokią šaradą, arit- 
metikos uždavinį ar teoremą? Autentiškas kūrinys visada atsiran- 
da netikėtai, apstulbindamas patį kūrėją; jis išnyra iš tirštos tam- 
sos, vadinamos siela, dvasia ar dar kaip nors kitaip, nepaisydamas 
kūrėjo valios ir norų, tarsi būtin jį būtų pašaukusi kažkokia sveti- 
ma galybė, nepavaldi niekam, o mažiausiai pavaldi kūrinio auto- 
riui. Ir kas 'gi yra kūrinys, jei ne beviltiškos pastangos suprasti tos 
galybės valią ir norus kristalas? Tad suprasti pačią pastaugą suprasti 

yra bergždžias darbas. Galėtume manyti, kad kūrėjui sunkiausia 
suprasti kaip tik svo kūrinį; šiam darbui labiau tinka kiti, žiūrė- 
tojai iš šalies. 

Bet juk filosofija, kaip manoma, šiuo požiūriu yra išskirtinėje 
padėtyje. Ji juk skleidžiasi paties aiškiausio aiškumo — nugludin- 
tos, sutramdytos, griežtos ir tikslios kalbos — stichijoje. Kaip gali- 
ma nesuprasti to, kas apskritai garantuoja supratimą, kas galiau- 
siai yra paties supratimo terpė? Ir ypač: kaip galima nesuprasti 
tokios filosofijos, kuri pretenduoja į absoliutų minties grynumą ir 
skelbia, kad mintis yra alfa ir omega, kad būtis yra mąstymas, o 
kiekvieno daikto esmę sudaro sąvoka, todėl iš tikrųjų nesama nie- 
ko, kas būtų svetima minčiai, kas skleistųsi anapus jos kaip kažko- 
kia paslaptinga ne-mintinė tikrovė, atkakliai ir amžių amžiams sa- 
vo veidą pridengusi tamsos skydu. O Hegelio, ir visų pirma jo, 
mąstysena priskirtina kaip tik tokiam filosofavimo stiliui. Jo filoso- 
fija visai pamatuotai vadinama panlogizmu, vadinasi, pagrįsta pa- 
prastu ir net naiviu įsitikinimu, kad visa, kas yra, gali kiaurai per- 
šviesti minties spindulys. Dvasiai, suvokusiai savo pačią, pasieku- 
siai absoliučios savižinos pakopą, pasak paties Hegelio, nėra jokių 
paslapčių nei žmoguje, nei už jo. Hegelis tariasi įveikęs Sokrato, 
Hamleto ar Kanto dvejones: panlogizmo prožektorius, išnaršęs vi- 
sus pasaulio vidurius, juose nepalieka nė menkiausios tamsios ker- 
telės. Jei taip, tai kodėl vienintelis „Vienintelis“, tiesiog negalėjęs 
nesuprasti savo filosofijos, vis dėlto skundžiasi jos nesupratęs? Jei 
visas pasaulis jam tėra tik namelis su stiklinėmis sienomis, kaip 
gali atsitikti, kad tame namelyje nesama jo paties ir jo mąstymo? 
Ar papasakota istorija apie mirštančio filosofo dvejones išties tėra 
tik anekdotas? 

Jokiu būdu. Ši istorija — net jei ji būtų anekdotinė — tam tikru 
požiūriu nusako pačią Hegelio filosofijos esmę. Juk svarbiausią He- 
gelio kaip mąstytojo tikslą galima nusakyti šitaip: tai pastanga įsi- 
mąstyti į patį mąstymą, neapsunkintą jokios svetimybės, išvaikš- 
čioti grynos, dieviškai tyros ir skaidrios, tik vidinei logikai pa- 
klūstančios minties teritoriją, žodžiu, aprašyti grynąją sąmonę, kur 
vienintelis valdovas ir vienintelis pavaldinys yra pati Grynoji Są- 
monė ir jos gryniausieji pavidalai — Absoliuti Dvasia, Absoliuti 

Sąvoka, Absoliuti Idėja, Absoliutus Žinojimas. Juk ne šiaip sau He- 
gelis gyrėsi, kad skaitąs paties Dievo mintis (žr. Istorijos filosofijos 
įvadą ir kitur). Žinoma, kam priklauso ta Grynoji Sąmonė ir kur ji 
yra, Hegelis mums nepasakė, tačiau galima spėti, kad jos savinin- 
kas yra Žmogus (iš didžiosios raidės), Visuomenė ir Istorija. Bet 
šitaip lengvabūdiškai išsirengęs į kelionę po Grynosios Sąmonės 
kontinentą, Hegelis — jei tikėsime anuo anekdotu — pakliuvo į 
savo paties paspęstą kilpą. Bet koks grynumas — ir bet kokia to- 
bulybė — yra klastingas, net pavojingas dalykas. Tobulybė yra ste- 
rilumo sesuo. Distiliuotas vanduo tampa kartus ir nebetinka gerti; 
grynoje tuštumoje nebesama oro, todėl uždūstama; „grynas“ žmo- 
gus yra kastratas; grynoji sąmonė prilygsta niekiui, kaip, beje, ir 
grynoji būtis, apie kurią tiek daug šneka pats Hegelis. O jei naršo- 
ma grynoji sąmonė, kaip galima ją suprasti, jei ta pati sąmonė yra 
vienintelė supratimo terpė ir vienintelis supratimo įrankis? Juk bet 
koks supratimas reikalauja susidvejinimo ir priešstatos. Galiu su- 
prasti — ar bent jau bandyti suprasti — tai, kas esti anapus mano 
supratimo. Paties supratimo ir jo terpės suprasti negaliu, nes tam 
būtų reikalingas „aukštesnis“ supratimas, supratimo supratimas ir 
taip ad infinitum. Šviesą galiu suprasti tik todėl, kad esama jos 
priešybės — tamsos. Jei pasineriu ar esu panardinamas į gryną 
šviesą, jos suprasti nebegaliu, nes nebėra jos su kuo lyginti, nebė- 
ra jos priešybės — tamsos ar bent jau prieblandos. Grynoji šviesa 
prilygsta grynajai tamsai. Ir kaip tik todėl grynoji sąmonė prilygs- 
ta grynajam nesąmoningumui, grynas supratimas — visiškai ne- 
suprantamybei. Šitaip panlogizmas pavojingai priartėja prie visiš- 
ko iracionalizmo, nes apskritai bet koks „pan“ galiausiai prilygsta 
panmisticizmui. Šiuo požiūriu Hegelis yra tikrų tikriausias galin- 
gos vokiečių mistinio mąstymo tradicijos įpėdinis ir net — tegul 
jau bent kaip spėlionė bus išsakyta tokia šventvagiška mintis — 
vienas didžiausių visų laikų mistikų ar bent jau mistifikatorių. O 
mistikas niekada ir niekaip negali suprasti savo regėjimų, kaip sap- 
nuotojas sapnuodamas negali suprasti savo sapnų. Pasinerdamas 
į „pan-grynumą“, pasineri į Vienį, o „Vienis“ yra žodis, įvardijan- 
tis niekį. 

Štai kodėl mums, pradedantiems skaityti sunkiausiai įkanda- 
mą Hegelio veikalą Dvasios fenomenologija, iškyla išties sunkus už- 
davinys — pabandyti suprasti net tai, ko nesuprato pats Hegelis. 
Ar tai įmanoma? Žinoma; juk mes su Tamstomis, net ir labai no- 
rėdami, neįstengtume susitapatinti su Absoliučia Dvasia ar Gry- 
nąja Sąmone, todėl į šitos sąmonės nuotykius galime pažvelgti iš 
šalies, kaip į kokią intriguojančią metafizinę dramą, nutikusią vie- 
no aukšto rango vokiečių filosofijos profesoriaus galvoje. Bet ar 
verta taip labai stengtis, kad suprastum tai, kas dėjosi kokio nors, 
kad ir labai protingo, profesoriaus galvoje? Aš atsakysiu: verta. 
Kitaip ir šios neįtikėtinai sunkios knygos vertimas į lietuvių kal- 
bą būtų buvęs beprasmiškas. Bet ne tik todėl. Verta pirmiausia 
todėl, kad — galima bent jau spėti — hėgeliško stiliaus dramos 
dabar vyksta visų ir kiekvieno galvoje; verta todėl, kad hėgeliško 
tipo mąstymas — Žinoma, apgadintas ir suprimityvintas — da- 
bar valdo net „Žmogaus iš gatvės“ mąstyseną; verta todėl, kad 
būtent hėgeliškas panmisticizmas ir grynosios abstrakcijos fetišiz- 
mas yra tapęs visų totalinių ideologijų ir masių visuomenės pani- 
deologistinės mąstysenos branduoliu. Šios mintys nepasirodys 
keistos, jei pasakysiu keletą elementarių, kiekvienam šiek tiek pra- 
silavinusiam žmogeliui žinomų dalykų. Vakarų istorijoje, be He- 
gelio, sunku surasti kitą filosofą, padariusį tokį didžiulį poveikį 
ne tik filosofijai, bet ir kasdienio gyvenimo praktikai. Šiuo požiū- 
riu Hegeliui galėtų prilygti nebent Platonas. Iš pastarojo filosofi- 
jos išaugę mąstymo stereotipai tapo galingiausios ir lemtingiau- 
sios pasaulio religijos, krikščionybės, pamatu. Panašiai ir iš He- 
gelio filosofijos išaugę mąstymo stereotipai tapo ateistinės, tačiau 
krikščionybei (bent jau ankstyvajai) giminiškos ideologinės stabmel- 
dystės ir ideologinės sąmonės pamatu. Kad ir kaip kasdienybės 
pragmatikas tyčiotųsi iš Hegelio filosofijos, abstraktūs stabai, šio- 
je filosofijoje pirmąkart gavę tiesiog skulptūriškai (jei šis žodis tin- 
ka išreikšti tam, kas yra visiška skulptūriškumo priešybė) tikslų 
ir išraiškingą pavidalą, yra tapę šito pragmatiko „nepragmatiniais“ 
prietarais ar net savotiškais „idealiais“ instinktais, prabundančiais 
tuoj pat, kai pragmatikas bent akimirkai atitrūksta nuo kasdienės 
biologinių ritmų — „darbo ir poilsio“ — rutinos. Įžvalgesni He- 

gelio filosofijos tyrinėtojai jau seniai pastebėjo, kad esama tiesio- 
ginio ryšio tarp mąstymo stiliaus, išskleisto Dvasios fenomenologi- 
joje, ir mąstymo stiliaus, subrandinusio totalitarinius režimus, nors 
būtų juokinga Hegelį kaltinti už konclagerius ir kitokias XX a. isto- 
rijos grožybes. Tiesiog tie patys mąstysenos stereotipai būdingi ir 
grynosios sąmonės mąstytojui, ir totalitarinių režimų architektams, 
ir šių režimų skruzdėlėms — tai visų pasaulio vėtrų blaškomai 
skiautei, kuri vadinama masės žmogumi. Negana to, pridurkime, 
kad ideologinis burtažodis „totalitarinis režimas“ iškreipia pačią 
dalyko esmę. Epochos „kasdienis“ mąstymas yra vienodas, visuo- 
tinis ir monotoniškas. Galima spėti, kad tarp „totalitaristų“ ir „de- 
mokratų“ mąstysenos esama daugiau bendrų bruožų, negu pa- 
prastai manoma, bet svarbiausias iš jų — nenugalimas polinkis 
sudaiktinti abstrakcijas ir apčiuopiamą tikrovę pakeisti ideologi- 
niais fantomais — be abejonės, yra autentiškai hėgeliškas. Žino- 
ma, Hegelio poveikis „postmoderniosios“ epochos masinei mąsty- 
senai nebuvo ir negalėjo būti tiesioginis. Galima dėti galvą, kad 
proletaras, stovėjęs prie pirmojo Fordo konvejerio, murzinas kriš- 
naitas, nūdienos feministė ir kovotojas už Žmogaus teises neskai- 
tė nei Dvasios fenomenologijos, nei kitų Hegelio veikalų. Šis povei- 
kis pasireiškė per totalines ideologijas, visų pirma per marksiz- 
mą, tapusį dabarties vartojimo ideologijos pamatu. Marksistinė pa- 
nekonomizmo mistika yra tik hėgeliškojo panlogizmo mistikos iš- 
virkštinė pusė. Marxui ir jo adeptų armijai tikrai pavyko įgyven- 
dinti savo svajonę — apversti Hegelio idealizmą ir pastatyti jį nuo 
galvos ant kojų (tiksliau pasakius — paguldyti jį ant pilvo). Pan- 
ekonomizmas, išsiliejęs į totalinio vartojimo isteriją, išties yra He- 
gelio panlogizmo kojos, skendinčios vartotojo stabų dumble. Bet 
Hegelis buvo ir kitų totalinių ideologijų — liberalizmo, konserva- 
tizmo, nacionalizmo — pribuvėja, savotiškas ideologijų epochos 
Sokratas. Žinoma, turiu galvoje ne ideologijų turinį, o jų formą, 
kuri, beje, yra žymiai svarbesnė už turinio niuansus. Būtent ideo- 
logijų forma yra tikroji ideologinės mąstysenos siela; būtent kalba 
bei žodis ir ypatingas vartotojo santykis su kalba nulemia bet ko- 
kios ideologijos galybę. Visų ideologijų — pačios ideologinės są- 
monės — esmių esmę puikiai nusako ideologinio mąstymo pra- 
dininko evangelisto Jono ištarmė: Pradžioje buvo Žodis. Pridurki- 

me: ir pabaigoje taip pat. Ideologinės sąmonės archetipą galima 
nusakyti labai paprastai: abstrakcija realesnė už akivaizdžią, daik- 
tiškai apčiuopiamą, čia ir dabar esančią tikrovę. Ideologija — tai 
Žodžio ir Abstrakcijos skraistė (tikrų tikriausioji Majos skraistė), 
užgožianti juslinio akivaizdumo konkretybę. Ideologinėje sąmonėje 
abstrakcijos stabai — Laisvė, Lygybė, Brolybė, Proletariatas, Tau- 
ta, Valstybė, Tėvynė, Patriotizmas, Žmonija, Istorija, Pasaulis, Ožia- 
ragis, Komunistas, Krikščionis, Katalikas ir tūkstančiai kitų — už- 
gožia net mylimo žmogaus veidą, ir tos sąmonės subjektas savo 
artimą be jokios sąžinės graužaties siunčia ant ešafoto arba į post- 
modernų mirties fabriką, jei tik tas artimas jam atrodo esąs „tau- 
tos priešas“, „tėvynės išdavikas“, „žydas“, „fašistas“ arba „Skor- 
pionas“. Pasiduoti ideologinių stabų magijai — reiškia gyventi pa- 
gal savotiškų Zodiako ženklų diktatą. Tačiau ideologija šimtąsyk 
žiauresnė už astrologiją, nes ideologiniu Zodiako ženklu, kurio po- 
veikis prilygsta giljotinos peilio smūgiui, gali tapti bet kuri, pati 
nekalčiausia abstrakcija, pats blyškiausias žodis, na, pavyzdžiui, 
„klasė“. Trumpai tariant: ideologija yra Grynojo Žodžio stabmel- 
dystė. O Grynasis Žodis yra Grynosios Abstrakcijos išraiška. Sa- 
vo ruožtu vienintelė vieta, kur gyvena Grynoji Abstrakcija, yra 
Grynoji Sąmonė, atitrūkusi nuo čia ir dabar esančio pasaulio jus- 
linės ir daiktiškosios konkretybės. Štai kodėl mąstytojas, paskel- 
bęs, kad grynoji sąmonė yra aukščiausioji ir vienintelė tikrovė, gali 
būti laikomas panideologizmo pradininku ir savotišku panideolo- 
gistinės epochos krikštatėviu. Tas mąstytojas modernesnis už pa- 
čius moderniausius postmodernistus. Ir tai būtent Hegelis. O jo 
Dvasios fenomenologija yra savotiška panideologizmo Biblija. Štai ko- 
dėl verta bent jau pabandyti suprasti šią lemtingą knygą — post- 
moderno Gerąją Naujieną. 

Atsiverskime pirmą pasitaikiusį Dvasios fenomenologijos puslapį 
ir jame rasime kad ir tokią ištarmę, beje, šioje knygoje monotoniš- 
kai kartojamą daug sykių: „Savimonė surado daiktą kaip save, o 
save — kaip daiktą; t.y. savimonei akivaizdu, kad savyje ji yra 
objektinė tikrovė“. Jei šį tiesiog klasikiniu tapusį Hegelio žargoną 


! Žr. šios knygos p. 266. 

išversime į šiek tiek paprastesnę kalbą, išryškės pagrindinė ne tik 
Dvasios fenomenologijos, bet ir visos monumentalios panlogizmo sis- 
temos mintis, beje, iš pirmo žvilgsnio primenanti jau feljetonine 
trivialybe tapusią vadinamosios Rytų išminties pamatinę tezę: re- 
gimasis pasaulis yra tik mūsų sąmonės iliuzija, Majos skraistė, nu- 
austa iš tariamai tikroviškų daiktų, kurių „iš tikrųjų“ nėra. Tačiau 
Rytų (ir Vakarų) išminčiai tik labai miglotai atsako į klausimą, o 
kas gi yra „iš tikrųjų“. Hegelis mąsto daug aiškiau ir ryžtingiau. Iš 
tikrųjų, sako jis, yra tik sąmonė — savaime suprantama, Žmogaus 
sąmonė — tačiau iš pradžių ji apsunkinta svetimybės ir pavaldi 
iliuzijai, jog be jos esama dar ir savarankiškos juslėms atsiverian- 
čių daiktų tikrovės. Sąmonė ne iškart suvokia ir įsisąmonina pa- 
matinę panlogizmo tiesą — kad „iš tikrųjų“ , be jos, daugiau nieko 
nėra. Dvasios fenomenologijos tikslas — parodyti, kaip sąmonė pa- 
laipsniui, nuėjusi ilgą ir sunkų savipratos kelią, pagaliau — Hege- 
lio ir postmodernistų asmenyje bei filosofijoje — suvokia, kad ji 
yra viskas, kad bet kokia svetimybė, bet koks daiktas, bet kokia 
kitabūtis „iš tikrųjų“ yra jos pačios kūrinys ir nuosavybė, kitaip 
tariant — kalba. Šitokią savo totalybę ir vienvaldystę grynoji są- 
monė įtvirtina keturiuose lygmenyse: 1) kaip individualioji sąmo- 
nė, 2) kaip pažįstanti sąmonė, 3) kaip moralinė ir politinė sąmonė, 
4) kaip religinė sąmonė. Savipratos kelyje individualioji sąmonė 
pašalina juslinį daiktą, pagaliau įsisąmonindama, kad šitas kon- 
kretus daiktas yra jos pačios darinys, kurio tikroji esmė ir net būtis 
yra grynoji sąvoka. Pažįstanti sąmonė pašalina gamtą, pagaliau 
suvokdama, kad visės tariamai anapus sąmonės esančios gamtos 
„esmė“ yra pačios sąmonės konstruktas. Moralinė ir politinė (o 
tam tikra prasme ir ekonominė) sąmonė pašalina bet kokią taria- 
mai objektyvią gamtos ar dievų nustatytą tvarką ir suvokia, kad 
įstatymas, gėris, blogis ir panašūs dalykai yra jos pačios sukurtos 
socialinio žaidimo taisyklės. Ir pagaliau religinė sąmonė pašalina 
visus dievus, suvokdama, kad „iš tikrųjų“ dievas yra jos pačios 
gaminys, ir susiliedama su absoliučiu žinojimu, sutampančiu su 
paties Hegelio (ir jo atžalų — hėgeliukų) filosofija. Šie keturi savo 
totalumą suvokiančios sąmonės sluoksniai nėra lygiaverčiai. Kuo 
anonimiškesnis ir abstraktesnis sąmonės modusas, tuo ji arčiau gry- 

nosios sąmonės, suvokiančios savo absoliutumą. Individualioji są- 
monė labiausiai apsunkinta kitabūties iliuzijos ir sunkiausiai nusi- 
krato „prietaro“, kad anapus jos esama savarankiško juslinio daik- 
to. Mažiausiai šis „prietaras“ slegia religinę (pirmiausia krikščio- 
niškąją) sąmonę, kuri dievų ir Dievo pavidalu iš pat pradžių su- 
dievina pati save, tačiau irgi turi nueiti ilgą savipratos kelią, kad 
pagaliau — „absoliučioje“ religijoje — suvoktų, jog vienintelis tik- 
ras dievas yra ji pati. Taigi juo abstraktesnė sąmonė, juo labiau ji 
nutolusi nuo juslinių daiktų konkretybės, juo, Hegelio įsitikinimu, 
ji autentiškesnė, juo labiau priartėjusi prie „absoliutaus žinojimo“, 
bylojančio, kad ji yra vienintelė ir visa tikrovė bei galybė. Fenome- 
nologija ir yra šitokio sąmonės „sąmonėjimo“ aprašas. Pagaliau 
suvokusi savo totalumą, sąmonė virsta savimone, arba, jei vartosi- 
me kitą magišką Hegelio formulę — substancija virsta subjektu. 
Kitaip tariant, kitabūties arba transcendentinės būties „prietaru“ 
apsunkinta sąmonė virsta grynąja sąmone, kuri jau susiduria nebe 
su daiktais, pasauliu ar dievais, o tik pati su savimi, tik su savo 
vaizdiniais, sąvokomis ir žodžiais. Grynojoje sąmonėje daiktas virsta 
žodžiu, bet kaip tik todėl žodis virsta daiktu. Užuot tikėjusi daik- 
to, pasaulio ar dievų tikrove, sąmonė pradeda tikėti absoliučiu su- 
daiktinto žodžio realumu. O sąmonė, tikinti daiktišku žodžio rea- 
lumu, ir yra ideologinė sąmonė. 

Dabar bus aišku, kodėl Hegelį galima laikyti panideologizmo 
mesiju. K. Marxas buvo teisus, sakydamas, kad Hegelis apverčia 
aukštyn kojom tikrąją dalykų padėtį ir visiškai iškreipia tą žvilgs- 
nį į pasaulį, kuris būdingas Žmogui, dar nepraradusiam sveiko 
proto ir neužvaldytam ideologinių stabų bei sudaiktintos abstrak- 
cijos fantomų. Jei bent jau sveiko proto likučius išsaugojusį žmogų 
paklaustume, kas yra konkretu, jis veikiausiai atsakytų: konkretu 
yra tai, ką aš matau, ką laikau savo rankose, ką apčiuopiu, gir- 
džiu, žodžiu, tai, kas esti tiesioginės juslinės patirties lauke; kon- 
kretus yra šis stalas, šis medis, ši žvaigždė, šis kūniškai akivaizdus 
žmogus ir pan. Hegelis sako visai priešingai: konkretu yra tik tai, 
kas nebeturi jokios juslinės esaties; konkreti yra grynoji sąvoka, 
neturinti jokio tiesioginio juslinio ar daiktiškojo atitikmens. Šitaip 
mąstant, šis medis, šis žmogus, šis akmuo, šis stalas yra abstrakci- 

ja, o konkretybės antspaudu paženklinami tokie fantomai, kaip „są- 
monė“, „savastis“, „istorija“, „visuomenė“, „tauta“, „pasaulinė dva- 
sia“ ir pan. Abstrakcija ir konkretybė apsikeičia vietomis; tai, kas 
abstraktu, vadinama konkretybe, o tai, kas konkretu — abstrakci- 
ja. Negana to, tikima, kad šitokia keista konkretybe paversta abst- 
rakcija egzistuoja realiai, kaip kokia daiktiškoji pasaulio duotis. 
Šitoks absurdiškas tikėjimas ideologines šmėklas paverčia gyvo- 
mis būtybėmis, užtat tuo pačiu judesiu tikroviškas, gyvas (ir ne- 
gyvas) būtybes paverčia šmėklomis, pro kurias ideologinis žvilgs- 
nis, tariant paties Hegelio Žodžiais, „praeina kiaurai“. Taip išryš- 
kėja paprastas, bet lemtingas dalykas: ideologinis žvilgsnis ir teo- 
riškai, ir praktiškai naikina konkretybę, griauna vienintelę kon- 
kretybės vietovę — regimą ir apčiuopiamą pasaulį, prie kurio žmo- 
gus kaip baigtinė būtybė yra pririštas esmingai ir neatšaukiamai. 
Ideologinis žvilgsnis yra naikinantis santykis su konkrečiu, jusliš- 
kai apčiuopiamu pasauliu ne kartkartėmis, bet esmingai, visada ir 
visur. Jei žmogų užvaldo ideologiniai fantomai, jis tampa Naikin- 
toju par excellence, nori jis to ar nenori, supranta tai ar nesupran- 
ta. Ideologinių fantomų pavojus ir klasta pirmiausia ir pasireiškia 
tuo, kad, įtikėdamas į juos, žmogus nežino ir nesupranta, kad jis 
tapo Naikintoju. Visai priešingai, melsdamasis ideologiniams sta- 
bams, žmogus įsivaizduoja pasiekęs aukščiausią, beveik dievišką 
savo egzistencijos pakopą. Nieko keisto: juk sudievindamas Žodį, 
tiesą sakant, Žmogus sudievina patį save, nes prilygina save Pa- 
saulio Kūrėjui. Ideologinė sąmonė išties kuria naujus pasaulius ir 
kuria juos tarsi iš nieko, nes tie naujieji pasauliai yra tik kalbos 
pamėklės. Ji „vairuoja istoriją“, „stato socializmą“, „gelbsti žmoni- 
ją“ ar „tautų laisvę“, „kovoja už taiką“, „rūpinasi visų pasaulio 
žmonių gerove“ ir t.t. Tačiau bėda ta, kad ideologiniai stabai — 
kaip ir bet kokie stabai — reikalauja kruvinos aukos. Ir ta auka 
tampa vienintelė žmogaus konkretybės vietovė ir vieninteliai kon- 
kretybės telkiniai: šis medis, šis kraštovaizdis, šis Žmogus, šis kie- 
mas, šitie namai, Taigi ir šiuo požiūriu ideologinė sąmonė viską 
apverčia aukštyn kojom. Ideologinis žmogus įsivaizduoja esąs Kū- 
rėjas par excellence. Tikrai, niekada ir niekur apie kūrybą, kūrybi- 
nes Žmogaus galias ir kūrybinį Žmogaus pašaukimą nešnekama 

taip nesaikingai ir įkyriai kaip panideologizmo epochose, o kartu 
niekada ir niekur nenaikinama tokiais mastais kaip tose pačiose 
epochose. Periklio laikų graikai net neturėjo žodžio, bent apytik- 
riai reiškiančio tai, ką nusako žodis „kūryba“ — Žmogaus preten- 
zijas prilygti Dievui. Užtat Diokletiano laikų Romos imperijos pa- 
dugnės užsimanė — nei daugiau, nei mažiau — sukurti „naują 
žemę ir naują dangų“. Tokiomis pat pretenzijomis svaiginasi ir 
mūsų epochos „kūrėjai“ — visi tie fiureriai, buhalteriai, feljetonis- 
tai, „menininkai“ ir revoliucionieriai. Tikrąją šitokios kūrybos pras- 
mę XX a. žmonės suprato ne teoriškai, o patyrė savo kailiu — 
konclageriuose ir biurokratiniuose labirintuose. Esama kažkokios 
paslaptingos logikos, lemiančios tai, kad kūrybą ypač liaupsina tas, 
kuris giliausia savo esme yra Naikintojas par excellence. O toks 
yra kaip tik ideologinių fantomų vergas, sugebantis vien naikinti 
net tada, kai nuoširdžiai stengiasi kurti ir naiviai mano atliekąs 
kūrybinį judesį. Ar gali taip būti? 

Sugrįžkime prie Dvasios fenomenologijos. Vienas iš kertinių šios 
knygos žodžių, ypač mėgstamų Hegelio, yra žodis „negatyvumas“. 
Toks pomėgis nėra atsitiktinis, nes neigimas, neigimo neigimas, 
negatyvumo galybė yra savotiški Hegelio panlogizmo epicentrai. 
Būtent neigimas yra toji saulė, apie kurią sukasi visos grynosios 
sąmonės pamėklės; būtent neigimas yra tiek šlovinto ir tiek keikto 
„dialektinio metodo“ bei „dialektinio mąstymo“ šerdis. Kodėl taip? 
Galbūt esama ne atsitiktinio, o pamatinio ryšio tarp neigimo ir 
grynosios sąmonės, vadinasi, tarp neigimo ir ideologinės sąmonės? 
Galbūt Naikinimas yra neatskiriama grynosios sąmonės dalis ar 
net jos pamatinė veiksena? Kad atsakytume į šiuos klausimus, iš- 
kelkime dar vieną klausimą, kuris prašyte prašosi iškeliamas po to, 
kai tiek daug prišnekėjome apie grynąją sąmonę ir ideologines pa- 
mėkles, bet vis dar jaučiamės lyg paskendę migloje: o kas gi yra ta 
grynoji sąmonė? Kad šis klausimas neatrodytų pernelyg pretenzin- 
gas, iš pradžių pabandykime suvokti, kas ji nėra. Akivaizdu, kad 
sąmonė „pati savaime“ nėra joks daiktas ir apskritai jokia pasau- 
liškoji duotis. Niekur pasaulyje nesurasime tokio daikto ar dalyko, 
kurį galėtume pavadinti sąmone-savaime. Sąmonė apskritai nėra 
joks „savaime“, ar — jei vartosime Kanto terminus — joks daiktas 

savaime. Sąmonė kažkokiu keistu būdu „yra“ tik vieninteliame, 
būtent dėl jos turėjimo unikaliame padare, kuris vadinamas žmo- 
gumi. Be to, jei sąmonė išties kažkaip „yra“, ji yra ne žmoguje- 
apskritai, o štai šitame konkrečiame, kūniškai esančiame žmoguje. 
Sąmonė „yra“ kūne, tačiau irgi akivaizdu, kad tame kūne ji „yra“ 
ne kaip kažkoks mažesnis kūnas ar viso kūno dalis, o kaip... Kaip 
kas? Štai šis klausimas visiškai sutrikdo, nes mums — sąmonin- 
goms būtybėms — įsivaizduoti kokį nors kitokį, ne-daiktišką, ne- 
kūnišką būties būdą neįmanoma. Sąmonei sunkiausia suvokti ir 
suprasti savęs pačios būties būdą. Žinoma, Vakarų kalbos tradici- 
joje esama parengto atsakymo į klausimą apie sąmonės būties bū- 
dą. Jis puikiai žinomas visiems: sąmonės būties būdas „yra“ idea- 
lybė; sąmonė „yra“ idealybės sritis, todėl nuo seniausių laikų są- 
monė įsivaizduota kaip „idealus kūnas“ — kaip „siela“, „dvasia“ 
ir pan., taigi vis dėlto daiktiškai ir kūniškai. Bet pakartokime dar 
sykį: sąmonė nėra joks daiktas ir joks kūnas, todėl ir žodis „idealus“ 
nieko nepaaiškina, nes vienintelė jo prasmė ir yra ne-daiktiškumas 
ir ne-kūniškumas. Telieka griebtis kito, irgi gerai žinomo sąmonės 
apibūdinimo: tai „tam tikras sugebėjimas“. Paprastai sakoma, kad 
sąmonė yra sugebėjimas pažinti, suprasti, įsivaizduoti, mąstyti ir 
pan. Bet šie žodžiai irgi nieko nepaaiškina, nes pažinti, suprasti, 
mąstyti ir t.t. reiškia ne ką kita, kaip „būti sąmoningam“ arba „tu- 
rėti sąmonę“. Bet koks pozityvus sąmonės apibūdinimas veda į idem 
per idem aklavietę. Matyt, neatsitiktinai pats tiksliausias sąmonės 
apibūdinimas, jos būties būdo aprašas, gali būti tik negatyvus. Są- 
monė „yra“ kažkoks pamatinis „Ne“ — ne-daiktas, ne-pasaulis, 
ne-būtis. Tad jei sąmonė „yra“ kažkoks sugebėjimas, tas sugebėji- 
mas turi būti esmingai susijęs su anuo pamatiniu „Ne“. Sąmonė 
yra sugebėjimas ne-būti daiktu, ne-būti pasauliu, ne-būti kūnu, ne- 
būti jokia jusliškai apčiuopiama esatimi. Kaip tik todėl ir tik todėl 
šis sugebėjimas kartu yra sugebėjimas atsiverti pasauliui, daiktui, 
kūnui, jusliniam esiniui, mąstyti pasaulį, daiktą, juslinį esinį; pažinti 
pasaulį, daiktą, juslinį esinį. Žmogus negalėtų mąstyti ar pažinti 
pasaulio kaip kažkokios svetimybės, jei sąmonės dėka jis nebūtų 
ne-pasaulis, ne-daiktas, ne-kūnas. Vadinasi, svarbiausias sąmonės 
bruožas yra šitoks unikaliai keistas sugebėjimas „būti-ne“ arba „bū- 

ti“ Niekiu, kažkaip atitrūkti nuo daiktiškojo pasaulio ir atsiverti 
Niekiui. M. Heideggeris lemtingai klydo, žmogų apibūdindamas 
kaip būtį-pasaulyje. Žmogus yra būtis-pasaulyje tik tiek, kiek jis 
yra nesąmoninga būtybė, t.y. gyvūnas. Kiek žmogus yra sąmonin- 
ga būtybė, jis yra būtent ne-būtis-pasaulyje. Žmogaus alfa ir omega 
yra jo sugebėjimas atitrūkti nuo pasaulio ir atsiverti grynajam Nie- 
kiui. Ir toji „skylė“, pro kurią į žmogaus akiratį įsiveržia (apskritai 
pirmąkart ateidamas į pasaulį) Niekis, yra būtent sąmonė ir visų 
pirma „grynoji“, nuo juslumo ir daiktiškumo atitrūkusi sąmonė. 
Dabar galime pasakyti taip: grynoji sąmonė yra žmogaus (ir tik 
žmogaus) sugebėjimas atsiverti Niekiui arba stovėsena Niekio aki- 
vaizdoje. Kaip sąmoninga būtybė žmogus yra Niekio Sūnus, vie- 
nintelė iš visų žemės būtybių, pasmerkta nuolat būti akis į akį su 
Niekiu, nuolat kyboti virš Niekio pragarmės. O vadinamoji idealy- 
bė, „siela“, „dvasia“ yra tik kalbos kaukėmis pridengtas Niekis. Bet 
akivaizdu ir tai, kad stovėsena Niekio akivaizdoje nėra kažkokia 
statiška, sustingusi būsena. Žmogus kaip sąmonės subjektas tarsi 
svyruoja tarp atvirumo pasauliui, iš kurio gauna visą būtį, ir atvi- 
rumo Niekiui. Įprastinė, kasdienė jo būsena yra ištirpimas pasau- 
lyje, susiliejimas su pasauliu, atvirumas pasauliui; šitoks susilieji- 
mas su pasauliu yra bėgimas nuo Niekio, nes savaime suprantama, 
jog per sąmonės „skylę“ įsiveržiantis Niekis yra stingdančios bai- 
mės ir mirtino siaubo šaltinis. Tačiau visiškai pabėgti nuo Niekio 
žmogus negali, nes sąmonė kaip stovėsena Niekio akivaizdoje yra 
žmogaus lemtis. O tai reiškia, kad žmogus gali pasvirti Niekio pu- 
sėn, ir tai „yra“ pamatinė žmogui — ir tik Žmogui — būdinga 
galimybė kaip Galimybė par excellence. Kaip tik realizuodamas šią 
pamatinę galimybę, Žmogus tampa sąmoninga būtybe intensyviau- 
sia šio žodžio prasme. Kaip tik tada jo sąmonė atitrūksta nuo pa- 
saulio ir tampa „gryna“, išdaiktinta, išjuslinta, išpasaulinta, o pa- 
sakius visai tiksliai — iš-daiktinanti, iš-juslinanti, iš-pasaulinanti; 
juk sąmonės „grynumas“ irgi yra ne statiška būsena, o nuolatinis 
„išsigryninimas“ arba „idealus“ daiktiškosios pasaulio konkrety- 
bės ir būties naikinimas. 

Štai taip mes vėl sugrįžome prie Hegelio Dvasios fenomenologi- 
jos, kurios slaptažodis, išreiškiantis giliausią grynosios sąmonės es- 

mẹ (t.y. jos stulbinantį ne-esmingumą), kaip sakėme, yra būtent 
„negatyvumas“. Grynoji sąmonė pirmiausia „yra“ tik grynasis ne- 
gatyvumas, daiktiškojo pasaulio konkretybės naikinimas, nuolati- 
nis grimzdimas į Niekio pragarmę, o kartu — juslinių daiktų ir 
juslinio pasaulio, vadinasi, pačios Būties gramzdinimas į Niekį. Štai 
kodėl grynoji sąmonė yra „dialektiška“ ir nepaklūsta aristotelinei 
arba formaliajai logikai, kurios šaltinis yra lygaus sau pasauliškojo 
juslinio daikto būtis. Tik pasauliškojo daikto būtis kaip Būtis par 
excellence yra lygi sau, tvari, statiška, rymanti, identifikuojama. Į 
Niekį grimztančios ir visą Būtį į Niekį gramzdinančios grynosios 
sąmonės „būtis“ nelygi sau, nes toji sąmonė kartu yra beviltiška 
pastanga kažkaip „pagauti“ Niekį, jį įdaiktinti, įbūtinti, padaryti 
kažkuo apčiuopiamu, apibrėžtu ir tvariu. Bet veltui. Niekis „yra“ 
Niekis kaip tik todėl, kad jis niekaip neįdaiktinamas ir neįbūtina- 
mas. Savo giliausia esme — tiksliau sakant, ne-esme — Niekis „yra“ 
tik beviltiškas veržimasis į Būtį, grynasis godulys, stoka, alkis, gry- 
nasis judrumas, veika, nerimas, „procesas“. Ir, kaip jau Žinome, 
galiausiai tai „yra“ naikinimo procesas. Dialektika yra į Niekį grimz- 
tančios ir iš Niekio į Būtį besiveržiančios grynosios sąmonės „logi- 
ka“. Gal nepasirodys labai keista, jei pasakysime, kad Hegelio dia- 
lektika yra Niekio „logika“, o sykiu ir daiktiškosios konkretybės 
naikinimo „logika“. Ir tenka pripažinti, kad Dvasios fenomenologijoje 
Hegeliui pavyko neįtikėtinai įtaigiai perteikti šios makabriškos „lo- 
gikos“ pulsavimą, Žinoma, perteikti ne aiškių ir apibrėžtų loginių 
operacijų aprašo pavidalu (kaip Aristoteliui, aprašiusiam daiktiš- 
kosios būties aiškumą), o kaip „bakchantišką svaigulį“ (taip pats 
Hegelis apibūdina tiesą). Štai kodėl Hegeliui išties buvo nelengva 
suprasti savo paties filosofiją. Juk jei mąstytojas atkakliai smelkiasi 
į grynąją sąmonę, kyburiuojančią viršum Niekio pragarmės, prieš 
jį iškyla būtinybė „suprasti“ Niekį. Bet kaip galima suprasti tai, kas 
yra pati nesuprantamybė? 

Taip, Niekio suprasti neįmanoma, todėl grynoji sąmonė, ati- 
trūkusi nuo juslinio pasaulio ir atsisukusi į save, patenka į bak- 
chantiško svaigulio būseną ir tamsiame kambaryje pradeda gau- 
dyti kates, kurių ten apskritai nėra. Užtat ji veržiasi į dienos pa- 
saulį ir juodų kačių ieško pačiuose daiktuose, bet..., ir čia jų neras- 

dama, tapti juodomis katėmis priverčia pačius daiktus. „Jūsų filo- 
sofija neatitinka faktų“, — buvo pasakyta Hegeliui. „Tuo blogiau 
faktams!“, — atšovė grynosios sąmonės mąstytojas. Iš tikrųjų, tuo 
blogiau patiems daiktams, neatitinkantiems ideologinių fantomų! 
Jie bus prievarta įsprausti į kokio nors ideologinio ar mokslinio 
fantomo kontūrą ir sunaikinti kaip patys savaime. Hegelis, polemi- 
zuodamas su Kantu, aiškiai pasako, kad jokių daiktų savaime iš- 
vis nėra; grynoji sąmonė juos sukramtė, prarijo, suvirškino ir pa- 
vertė „savastimi“. Teisybė, Hegelis šiek tiek paskubėjo; metodišką 
natūralaus pasaulio naikinimo darbą atliko vadinamoji mokslo ir 
technikos revoliucija. Bet jis labai įžvalgiai parodė, kad pasaulio 
praktinio naikinimo conditio sine gua non yra „idealus“, „dvasin- 
gas“, t.y. ideologinis naikinimas. K. Marxas ir šiuo požiūriu pasi- 
rodė esąs geriausias Hegelio mokinys, dar jaunystėje įžvelgęs re- 
voliucinį Hegelio dialektikos pobūdį ir grynosios sąmonės pamėk- 
les sugebėjęs paversti praktinio naikinimo instrumentu. Išties, ide- 
ologinis natūralaus pasaulio naikinimas yra bet kokios — sociali- 
nės ar techninės — revoliucijos šerdis. Bet dabar mums svarbu ne 
tai. Mus domina grynosios sąmonės odisėja, aprašyta Dvasios feno- 
menologijoje. Taigi kaip tik šioje knygoje Hegelis atskleidė grėsmingą 
tiesą apie Žmogų, „naivesnėse“ epochose kažkaip išslysdavusią iš 
mąstytojų ir nemąstytojų akiračio. Toji tiesa svaiginančiai papras- 
ta: kaip vienintelė būtybė, nuolat stovinti Niekio akivaizdoje, kaip 
Niekio Sūnus (o tai reiškia — kaip vienintelė be-dievė, be-būtė 
būtybė, kaip vienintelis a-teistas) Žmogus potencialiai yra naiki- 
nanti būtybė par excellence. Žmogus gali naikinti ir naikina dėl 
paties naikinimo, ir tas naikinimas kaip tikslas savaime gali teikti 
jam su niekuo nepalyginamą malonumą. Mestelėjus žvilgsnį į žmo- 
nijos istoriją sunku susilaikyti nuo įtarimo, kad tikrą malonumą ir 
tikrą džiaugsmą žmogui gali teikti tik naikinimas. Tuo žmogus ir 
skiriasi nuo paprasto gyvūno, kuris niekada nenaikina dd paties 
naikinimo. Gyvūnui naikinimas yra gamtinė būtinybė, todėl gy- 
vūnas beveik niekada neperžengia tos būtinybės ribų. Tik žmogui 
naikinimas gali tapti prabanga, malonumu ir autentiškiausios sa- 
viraiškos būdu. Žinoma, naikinimo džiaugsmas nėra konstanta. 
Esama epochų, kai naikinimo impulsą slopina džiaugsmingas at- 

virumas juslinio pasaulio konkretybei ir pačių daiktų būčiai. Pa- 
kaks priminti ankstyvąją Graikiją ir brandžiuosius viduramžius. 
Tačiau esama epochų, kai naikinimas tampa savotišku idealu, ku- 
ris suprojektuojamas į kokio nors Išganytojo ar Terminatoriaus fi- 
gūrą. Pakaks priminti šlovinguosius Nerono ar Septimijaus Severo 
laikus, kai pirmųjų Žmonijos istorijoje revoliucionierių gaujos su 
baisinga neapykanta naikino „pagonišką“ — „Šėtono“ — pasaulį, 
o ideologiniu stabu (Žodžiu), kurio vardu buvo naikinama, buvo 
paversta pati švelniausia pasaulio būtybė. O kuri epocha savo sta- 
bu padarė Terminatorių, aiškinti nėra reikalo. Žinoma, naikinimas 
gali būti pavadintas labai nekaltai ir švelniai, pavyzdžiui, vartoji- 
mu, o sunaikintas daiktas labai „realistiškai“ — pavyzdžiui, pre- 
ke. Ideologinė sąmonė tuo ir unikali, kad apgaudinėja pati save. 
Žmogus kaip vis-dar-pasaulio būtybė slepia nuo savęs tai, kad ja- 
me pakirdo naikinimo ir susinaikinimo monstras. Bet esmė aki- 
vaizdi: vartoti — reiškia naikinti, ir kuo daugiau vartojama, tuo 
daugiau naikinama. O jei vartojimas tampa ideologiniu idealu ir 
kategoriniu imperatyvu — tai atsitinka, kai prasideda vartojimas 
dėl vartojimo — tada absoliučiu, nors ir neįsisąmonintu, Niekio 
Sūnaus orientyru tampa pats Niekis, išlaisvinantis žmoguje nuolat 
snūduriuojančias naikinimo pabaisas. Savo ruožtu naikinimo sin- 
dromas sustiprėja kaip tik tada, kai žmogus praranda pasaulio kon- 
kretybę, kai jis atitrūksta nuo juslinės arturmos, nuo pačių daiktų 
juslinio sodrumo ir niekuo nepakeičiamos jų akivaizdžios būties 
bei tikrovės, kai jis tarsi atbloškiamas į grynąją sąmonę, vadinasi, 
į jo „sieloje“ glūdinų Niekį, kai jis tampa „idealistu“ ir ideologu. 
Paradoksalu tai, kad kaip tik krikščionybė — pirmoji ideologinė 
religija — žmoguje atrado šį naikinimo sindromą ir pavadino jį 
prigimtine nuodėme — blogiu, glūdinčiu tk Žmogaus „sieloje“, 
t.y. jo išgrynintoje, išpasaulintoje sąmonėje. Leibnizas buvo teisus, 
šį pasaulį pavadindamas geriausiuoju iš visų galimų pasaulių; pa- 
saulyje-savaime kaip būtyje-anapus-žmogaus nėra ir negali būti 
jokio blogio. Visas ir visokeriopas blogis gali ateiti tik iš žmogaus, 
vienintelės būtybės, galinčios atitrūkti nuo pasaulio-anapus-žmo- 
gaus (atsimesti nuo Dievo) ir tapti naikinimo pabaisa. Blogis — 
tai Žmogaus atpalaiduota ir jame atsipalaidavusi naikinimo galy- 

bė. Jei Niekio Sūnus paleidžia nuo grandinės jame įkalintas naiki- 
nimo harpijas, jos, išsprūdusios į laisvę, pradeda naikinimo darbą 
ir pirmąkart į pasaulį atneša blogį. Ir kaip tik Hegelis buvo pirma- 
sis Vakarų mąstytojas, kruopščiai ir tiksliai aprašęs šitą naikinan- 
čio Niekio galybę atpalaiduojantį vyksmą arba naikinančio Niekio 
atpalaidavimo vyksmą, kurį, beje, jis pavadino Istorija. Kaip auten- 
tiškiausias „laiko dvasios“ ruporas, kaip tikras savosios — kon- 
kretybės praradimo ir panideologizmo įsivyravimo — epochos sū- 
nus, Hegelis kruopščiai apmąstė pavojingiausią žmoguje glūdin- 
čią galimybę, galimybę atpalaiduoti naikinančią Niekio galybę, aklą 
ir nesutramdomą lyg Ramiojo vandenyno taifūnai. Štai kodėl mes 
jį pavadinome mūsiškės epochos krikštatėviu. Jėga yra mūsų epo- 
chos slaptažodis. Ir kaip tik Hegelis sukūrė pirmąją save aukšti- 
nančios, tačiau aklos žmogaus jėgos filosofiją, o kartu pirmąją, iki 
smulkiausių detalių išbaigtą ideologiją kaip tokią. Juk ideologija, 
kad ir kokia ji būtų, yra tik „nuogo“ žmogaus filosofija, tiksliau 
tariant, filosofija, virtusi tik jėgos instrumentu, o drauge apskritai 
nustojusi būti filosofija, jei šį žodį traktuosime graikiškai — kaip 
išminties (o ne jėgos!) meilės žymenį. 

Negana to, Hegelis ne tik aprašė naikinimo atpalaidavimo 
vyksmą, bet ir ištarė savąjį „Tebūnie!“ Jei tikėsime Hegeliu, žmo- 
gus tiesiog pasmerktas būti ne Mažu Kūrėjėliu (mūsiškio filosofo 
A. Jakšto ištarmė), o Dideliu Naikintoju. Garsioji pono ir vergo 
dialektika, kuriai skirti įtaigiausi Dvasios fenomenologijos puslapiai, 
mums nepalieka jokių vilčių ir iliuzijų. Kūryba, sako Hegelis, yra 
vergo, vadinasi, žmogaus silpnybės padarinys arba silpno žmogaus 
dalia; kūrybos impulsas kyla ne iš žmogaus jėgos, o iš jo silpny- 
bės, ne iš pertekliaus, o iš stokos. Kūryba yra tik pačios didžiau- 
sios — silpno Žmogaus — Niekio baimės padarinys, niekingas, 
iliuzinis gelbėjimasis nuo Niekio. Jei tik žmogus yra (kaip indi- 
vidas) ar tampa (kaip rūšis) stiprus, tada ir tik tada jis tampa au- 
tentiškas, ir iš jo jėgos pertekliaus išsilieja jo tikroji prigimtis — 
Naikinimo galybė. Stiprus žmogus — ponas — tik vartoja, vadi- 
nasi, naikina. Juo stipresnis žmogus kaip pavienis asmuo ar kaip 
rūšis, juo intensyviau jis naikina, juo labiau jis yra tik vartotojas. 
Kadangi kiekvieno Žmogaus slapčiausias, bet, galima sakyti, ab- 

soliutus geismas yra tapti stipriam, pats giliausias, Žmogaus es- 
mių esmę išreiškiantis geidulys yra naikinimo geidulys, dažniau- 
siai nesuvoktas troškimas naikinti ir susinaikinti; susinaikinti, nes 
bet koks aklas ir besaikis kitabūties naikinimas yra ir savinaika, 
nes, aklai naikinant Kitą, grimztama į savasties niekybę ir į sa- 
vastyje Žiojinčią Niekio pragarmę. Jei tikėsime Hegelio dialektine 
logika, teks patikėti, kad absoliutus Žmogaus idealas ir visų slap- 
čiausių troškimų Omega yra Niekis: iš Niekio jis ateina, Niekyje 
esti, Niekio geidžia ir į Niekį sugrįžta. Teisybė, Hegelis viltingai 
šneka apie neigimo neigimą, kuris turėtų būti mūsų išganymas 
ir paguoda. Tačiau du minusai duoda pliusą tik algebroje ir dia- 
lektikoje. Gyvenime ir pasaulyje jie duoda du nulius, kuriuos su- 
dėjus išeina dar vienas nulis, dvigubai didesnis už sudėtuosius. 

Atmintis ir patirtis mus moko, kad žmoguje glūdinčią naikini- 
mo galybę gali įveikti ne dvigubas ar keturgubas neigimas, išsi- 
skleidžiantis ideologinių pamėklių kriauklėje — nuo pasaulio ati- 
trūkusioje grynojoje sąmonėje, — o kas akimirką vykstantis, irgi 
sąmoningas, sugrįžimas į konkretybę, prie pažįstamo ir mažo artu- 
mos pasaulio, sugrįžimas iš Niekio šešėlių prieblandos į po saule 
tarpstančią, dienos šviesoje estinčią juslinės daiktų artumos vieto- 
vę, kurioje mirtingąjį pasitinka erškėtrožės aromatas, upokšnio čiur- 
lenimas, žydinti obelis ir mylimo Žmogaus veidas. Tik artumos 
vietovėje Niekio Sūnus pabėga nuo Niekio ir susitinka su Būtimi. 
Tad šiuo požiūriu Dvasios fenomenologija prieš jos autoriaus ketini- 
mus yra pati įsakmiausia nuoroda ne tik į konkretybės prarastį, bet 
ir į būtinybę ją atgauti. 


Arvydas Šliogeris 

Aiškinimas, paprastai pateikiamas kokio nors veikalo pra- 
tarmėje, — kokį tikslą jame sau kelia autorius, taip pat kokios 
jo paskatos ir koks, autoriaus nuomone, veikalo santykis su 
kitomis, ankstesnėmis arba dabartinėmis, to paties objekto 
traktuotėmis — filosofiniame veikale atrodo esąs ne tik ne- 
reikalingas, bet dėl paties dalyko prigimties net nederamas ir 
netikslingas. Juk tai, kaip ir ką pratarmėje pritiktų pasakyti 
apie filosofiją, — pavyzdžiui, pateikti istorinę tendencijos ir 
žiūros taško, bendro turinio ir rezultatų aptartį, nurodyti įvai- 
rių šen bei ten išsakomų teiginių ir patikinimų apie tiesą 
ryšį, — negali būti laikoma tuo būdu, kuriuo derėtų išdėstyti 
filosofinę tiesą. — Be to, kadangi filosofija iš esmės plyti 
bendrybės, apimančios atskirybę, stichijoje, joje labiau nei ki- 
tuose moksluose atsiranda iliuzija, kad tikslas arba galutiniai 
rezultatai išreiškia patį dalyką ir netgi tobulą jo esmę, o paly- 
ginti su tuo pats dėstymas, tiesą sakant, yra kažkas neesmin- 
ga. Priešingai, bendras supratimas, kas, pavyzdžiui, yra ana- 
tomija — tarkime, kūno dalių, traktuojamų kaip esatys be 
gyvybės, Žinojimas, — pagal visuotinį įsitikinimą, dar 
neapima paties dalyko, šio mokslo turinio, todėl būtina pa- 
sirūpinti ir tuo, kas ypatinga. — Be to, tokio Žinių agregato, 
neturinčio teisės vadintis mokslu, atveju diskusija apie tiks- 
lą ir panašias bendrybes nesiskiria nuo to istorinio ir nesire- 

miančio sąvokomis [mąstymo] būdo, kuriuo kalbama apie 
patį turinį, — apie visus tuos nervus, raumenis ir t.t. Tuo 
tarpu [šitaip mąstant] filosofijoje atsirastų nedermė tarp to- 
kio dėstymo būdo ir tarp to, kad pati filosofija parodo, jog, 
šitoks būdas netinka tiesai pasiekti. 

Lygiai taip pat ir apibrėžiant santykį, neva egzistuojantį 
tarp kokio nors filosofinio veikalo ir kitų tam pačiam objek- 
tui skirtų veikalų, primetamas jam svetimas interesas, o tai, 
kas svarbu tiesai pažinti, nustumiama į antrąją vietą. Nuo- 
monė apie tiesos ir netiesos priešingumą taip įsigalėjo, kad 
paprastai tikimasi arba pritarimo egzistuojančiai filosofinei 
sistemai, arba prieštaravimo jai, o tokią sistemą aiškinant 
įžvelgiama arba tik viena, arba tik kita. Tokia nuomonė filo- 
sofinių sistemų skirtumą suvokia ne tiek kaip progresuojan- 
čią tiesos raidą, kiek pirmiausia skirtume įžvelgia prieštara- 
vimą. Pumpuras išnyksta išsiskleidžiant žiedui, ir galima sa- 
kyti, kad pastarasis paneigia pirmąjį; lygiai taip pat vaisius 
skelbia, kad žiedas yra neteisinga augalo esatis, ir kaip jo 
tiesa vaisius užima žiedo vietą. Šios formos ne tik skiriasi 
viena nuo kitos, bet ir išstumia viena kitą kaip nesuderina- 
mos. Tačiau tokia taki jų prigimtis kartu daro jas momentais 
tokio organinio vienio, kuriame jos ne tik neprieštarauja vie- 
na kitai, bet ir viena yra tokia pat būtina, kaip ir kita, ir tik 
šitas vienodas būtinumas sudaro visumos gyvenimą. Tačiau, 
viena vertus, prieštaravimas kokiai nors filosofinei sistemai 
suvokia save patį ne šitaip, o kita vertus, suvokianti sąmonė 
paprastai neįstengia jo išvaduoti iš jo vienpusiškumo ar 
išlaikyti jį laisvą ir besivaidijančius bei iš pažiūros prieštarin- 
gus momentus pripažinti abipusiškai būtinais. 

Gali atrodyti, kad reikalauti tokių aiškinimų, kaip ir pa- 
tenkinti šį reikalavimą, reiškia imtis pačios esmės. Juk kas 
galėtų geriau išreikšti filosofinio traktato vidinę esmę, jeigu 
ne jo tikslai ir rezultatai, ir kaip būtų įmanoma juos pažinti 

apibrėžčiau, jei ne išryškinant, kuo jie skiriasi nuo to, ką epo- 
cha dar sukuria toje pačioje srityje? Tačiau jeigu toks darbas 
turi būti traktuojamas ne tik kaip pažinimo pradžia, bet kaip 
tikras pažinimas, tada iš tikrųjų jis priskirtinas prie prama- 
nų, neatskleidžiančių paties dalyko esmės ir rimtumo bei pa- 
stangų tą esmę atskleisti regimybę suplakančių su realiu to- 
kių pastangų nebuvimu. Juk dalyko esmę visiškai išreiškia 
ne jo tikslas, o jo išsklaida, ir tikroji visuma yra ne rezultatas, o 
rezultatas kartu su savuoju tapsmu; tikslas savaime yra ne- 
gyva bendrybė, panašiai kaip tendencija yra tik siekis, dar 
stokojantis tikrovės, o grynas rezultatas yra lavonas, už sa- 
vęs palikęs tendenciją. — Lygiai taip pat skirtumas veikiau 
yra dalyko riba; jis yra ten, kur paties dalyko nebėra, arba jis 
yra tai, kas nėra pats dalykas. Tokios pastangos, skirtos tiks- 
lui ar rezultatams, taip pat vieno bei kito skirtumams ir jų 
aptarimui, kaip tik todėl yra lengvesnis darbas, nei galbūt 
atrodo. Juk, užuot ėmusis paties dalyko, tokia veiksena visa- 
da išveda už jo; užuot jo laikęsis ir jame užsimiršęs, toks 
žinojimas visada griebiasi kažko kito ir veikiau lieka susijęs su 
savimi, bet nesiima paties dalyko ir jam neatsiduoda. — Leng- 
viausia svarstyti tai, kas turininga ir patikima; sunkiau — tai 
suvokti; sunkiausia yra tai, kas susieja viena ir kita, — pa- 
teikti to dalyko išsklaidą. 

Švietimas ir išsilaisvinimas iš substancinio gyvenimo be- 
tarpiškumo visada prasideda ir turi prasidėti tuo, kad suži- 
nomi bendrieji principai ir požiūrio taškai; iš pradžių turi 
būti pagauta tik mintis apie dalyko esmę apskritai, bet kartu 
būtina ją pagrįsti arba atmesti remiantis argumentais, kon- 
krečią ir turtingą pilnatvę suvokti apibrėžtai, jos atžvilgiu 
mokėti deramai susigaudyti ir priimti rimtą sprendimą. Bet 
pirmiausia ši švietimo pradžia parengs vietą tam pilnatviško 
gyvenimo rimtumui, kuris atveda prie paties dalyko esmės 
patyrimo, o jeigu prie to prisidės dar ir tai, kad į gyvenimo 

gelmę įsismelks sąvokos rimtis, tai toks Žinojimas ir spręs- 
mas išsaugos deramą vietą ir diskusijoje. 

Tikrasis pavidalas, kuriuo egzistuoja tiesa, gali būti tik 
mokslinė jos sistema. Prisidėti prie to, kad filosofija priartė- 
tų prie mokslo formos — prie to tikslo, kurį pasiekusi ji ga- 
lėtų atsisakyti žinojimo meilės pavadinimo ir būtų tikras 
žinojimas, — štai ko aš siekiau. Vidinis būtinumas, kad žino- 
jimas būtų mokslas, glūdi žinojimo prigimtyje, o patenkina- 
mas šio dalyko paaiškinimas yra tik pačios filosofijos išsklai- 
da. Tačiau išorinis būtinumas, jei jis suvokiamas bendrai, ne- 
priklausomai nuo asmens ir individualių paskatų atsitikti- 
numo, yra tas pat, kas ir vidinis būtinumas, tuo pavidalu, 
kuriuo laikas pateikia savo momentų esatį. Parodyti, kad at- 
ėjo metas filosofiją pakylėti iki mokslo, kaip tik todėl būtų 
vienintelis tikras pastangų pasiekti šį tikslą pateisinimas, nes 
jis iškeltų šio tikslo būtinumą, o kartu jį net įgyvendintų. 

Kai tikrąja tiesos forma laikomas moksliškumas, arba, — 
o tai yra tas pat, — kai tvirtinama, kad tiesa egzistuoja tik 
sąvokos stichijoje, tada aš žinau, kad, atrodo, šitai prieštarauja 
tam vaizdiniui, kuris sykiu su savo padariniais yra taip pre- 
tenzingai ir taip plačiai įsismelkęs į mūsų epochos įsitikini- 
mus. Todėl šioks toks šito prieštaravimo aptarimas, matyt, 
nėra nereikalingas, net jeigu jis čia būtų viso labo ne kas kita, 
kaip patikinimas, kaip ir tai, prieš ką jis nukreiptas. Juk jeigu 
tiesa egzistuoja tik tame ar, tiksliau sakant, tik kaip tai, kas 
vadinama čia Žiūra, čia betarpišku absoliuto žinojimu, religi- 
ja, būtimi — ne dieviškos meilės centre, o paties to centro 
būtyje — tai vien iš to aišku, kad filosofijos išsklaidai reika- 
linga veikiau tai, kas yra sąvokos formos priešingybė. Abso- 
liutas turi būti ne pasiektas sąvoka, o pajaustas ir įžvelgtas; 
ne absoliuto sąvoka, o jo pajautimas ir žiūra turi reikalauti 
žodžio ir būti išsakyti. 

Jei toks reikalavimas bus suvoktas bendresniame kon- 
tekste ir apžvelgtas toje pakopoje, kurioje dabar yra save 

suvokianti dvasia, tai pasirodys, kad ji dabar esti virš sub- 
stancinio gyvenimo, kurį ji anksčiau skleidė minties stichi- 
joje, virš šio savojo tikėjimo betarpiškumo, virš pasitenki- 
nimo ir pasitikėjimo tuo tikrumu, kurį turėjo sąmonė, įsiti- 
kinusi, kad ji jau susitaikė su esme ir jos bendresne, vidine 
ir išorine, esatimi. Ji ne tik peržengė šias ribas ir perėjo į 
kitą kraštutinumą — substancijos stokojančią refleksiją, nu- 
kreiptą į save pačią, bet įveikė ir šios refleksijos ribas. Jos 
esmingasis gyvenimas ne tik prarastas; ji dar ir suvokia šią 
prarastį ir baigtį, kuri sudaro jos turinį. Nusigręždama nuo 
drumzlinų nuosėdų, pripažindama, kad ji skendi blogyje, ir 
tai prakeikdama, iš filosofijos dabar ji reikalauja ne tiek 
žinojimo, kas ji yra, kiek būties substancialumo ir patikimu- 
mo atgaivinimo, vėl pasiekiamo tik per filosofiją. Vadinasi, 
kad patenkintų šį poreikį, filosofija, girdi, privalanti ne tiek 
atverti substancijos uždarumą ir jį pakylėti iki savimonės, 
ne tiek sugrąžinti chaotišką substancijos sąmonę prie apmąs- 
tytos tvarkos ir prie sąvokos paprastumo, kiek, priešingai, 
suversti į krūvą minties perskyras, nuslopinti skaidančią są- 
voką ir atgaivinti esmės jausmą, teikti ne tiek įžvalgą, kiek 
pamokslavimą. Grožis, šventumas, amžinybė, religija ir mei- 
lė yra tie masalai, kurie reikalingi tam, kad sužadintų geis- 
mą pakibti ant meškerės; ne sąvoka, o ekstazė, ne šaltas 
progresuojantis paties dalyko būtinumas, o audringas įkvė- 
pimas, girdi, privalo palaikyti substanciją ir skatinti ją vis 
plačiau išskleisti savąjį turtingumą. 

Šį reikalavimą atitinka perdėta ir, galima sakyti, aistrin- 
gai ir dirgliai pasireiškianti pastanga išplėšti žmones iš pa- 
sinėrimo į juslumą, vulgarybę bei atskirybę ir nukreipti jų 
žvilgsnį į žvaigždes; tarsi jie, visiškai užmiršę dieviškumą, 
lyg kirminai būtų linkę tenkintis dulkėmis ir vandeniu. Ka- 
daise dangui jie dovanojo didžiulius minčių ir vaizdų tur- 
tus. Viso to, kas yra, reikšmė glūdėjo šviesos gijoje, kuri esi- 

niją buvo susiejusi su dangumi; užuot laikęsis šios tikrovės, 
žvilgsnis smigo į dangų, slydo anapus tikrovės, link dieviš- 
kosios esybės, link tam tikros, jei galima taip sakyti, anapu- 
sinės tikrovės. Dvasios akis prievarta turėjo būti nukreipia- 
ma į žemiškąjį buvimą ir prie jo prikaustoma; ir prireikė 
ilgo laiko, kad tas aiškumas, kuriuo pasižymėjo tik antže- 
miška būtis, būtų perkeltas į tą miglotumą ir netvarką, ku- 
rioje glūdėjo šiapusybės prasmė, ir šitaip būtų sužadintas 
dėmesys ir atidumas tikrovei kaip tokiai, kuris buvo pava- 
dintas patyrimu. — Dabar, atrodo, esama priešingo poreikio; 
prasmė taip tvirtai įsišaknijusi į žemiškąją būtį, kad reikia 
tokios pat prievartos tai prasmei pakylėti virš žemės. Dva- 
sia pasirodo esanti tokia skurdi, kad, norėdama atsigaivinti, 
ji, atrodo, ilgisi tik vargano neapibrėžtos dievybės jausmo, 
kaip smėlio dykumoje keliauninkas trokšta paprasčiausio 
vandens gurkšnio. Iš to, kuo tenkinasi dvasia, galima spręs- 
ti apie jos prarasties mastą. 

Tačiau šis pasitenkinimas gaunant arba šykštumas duo- 
dant nepritinka mokslui. Kas ieško tik pamokymo, kas savo- 
sios esaties ir minties žemiškąją įvairovę nori apvilkti migla 
ir siekia neapibrėžtai mėgautis šita neapibrėžta dievybe, te- 
gul pats rūpinasi, kur jam ją rasti; jis nesunkiai susiras prie- 
monių ką nors susigalvoti ir tuo puikuotis. 

Šis pasitenkinimas, atsižadantis mokslo, juolab neturi pa- 
grindo manyti, kad toks įkvėpimas ir prieblanda yra kažkas 
aukštesnio už mokslą. Šitoks pranašiškas šnekėjimas tariasi 
esąs pačiame centre ir gelmėje, niekinamai žvelgia į apibrėž- 
tumą (horos) ir sąmoningai šalinasi sąvokos bei būtinumo, 
taip pat ir refleksijos, kuri, girdi, glaudžiasi tik baigtinybėje. 
Tačiau kaip esama tuščios platumos, taip esama ir tuščios 
gelmės; kaip esama tam tikro ekstensyvumo tokios substan- 
cijos, kuri išsisklaido į baigtinę įvairovę, neturėdama jėgos 
tą įvairovę susieti, taip esama ir neturiningo intensyvumo, 

kuris, kaip gryna, nesiplečianti jėga, yra tas pat, kas ir pavir- 
šutiniškumas. Dvasios jėga yra didelė tik tiek, kiek didelis 
jos pasireiškimas; jos gelmė gili tik tiek, kiek dvasia išdrįsta 
išsiplėsti ir prarasti save atsiverdama. Tuo pat metu, kai šitas 
nepasiekęs sąvokos substancinis žinojimas nepagrįstai tariasi 
savasties savitumą panardinęs į esmę ir filosofuojąs teisingai 
bei šventai, jis nuslepia nuo savęs tai, kad, užuot atsidavęs 
Dievui, jis, paniekindamas saiką ir apibrėžtumą, priešingai, 
leidžia nevaržomai reikštis arba turinio neapibrėžtumui sa- 
vyje, arba savajai savivalei turinyje. — Atsiduodami nevar- 
žomam substancijos kunkuliavimui, šio žinojimo šalininkai 
mano, kad, apsvaigindami savimonę ir atsisakydami intelek- 
to, jie yra tie, kuriems Dievas suteikia išmintį miegantiems; 
todėl tai, ką jie miegodami gauna ir pagimdo, iš tikrųjų irgi 
yra sapnai. 

Beje, nesunku pastebėti, kad mūsų epocha yra gimdymo 
ir perėjimo į naują tarpsnį metas. Dvasia atitrūko nuo anks- 
tesnio savo esaties ir vaizdinių pasaulio ir pasirengusi jį pa- 
nardinti į praeiti bei imtis darbo persitvarkyti. Tiesa, ji nieka- 
da nėra rimties būsenoje, bet nuolat juda pirmyn. Tačiau kaip 
kūdikiui po ilgo ramaus vegetavimo pirmasis oro gurkšnis nu- 
traukia tik kiekybinio augimo tolydumą — įvyksta kokybinis 
šuolis, — ir dabar kūdikis jau gimė, taip ir besiformuojanti 
dvasia lėtai ir tyliai brandina save naujam pavidalui, vieną po 
kitos ardo savojo ankstesnio pasaulio statinio daleles, o jo kli- 
bėjimą parodo tik pavieniai simptomai. Lengvabūdiškumas 
ir nuobodulys, įsismelkiantys į esamybę, neapibrėžta nežino- 
mybės nuojauta — štai ženklai, rodantys, kad artėja kažkas 
nauja. Šitoks laipsniškas trupėjimas, nepakeitęs visumos vaiz- 
do, nutraukiamas brėkšmos, kuri, tarsi žaibas, vienu ypu nu- 
piešia naujo pasaulio paveikslą. 

Tačiau tobulos tikrovės toji naujybė turi tiek pat nedaug 
kaip tik ką gimęs kūdikis; ir labai svarbu to neišleisti iš akių. 
Pirmasis pasirodvmas iš pradžių vra tik jos betarpiškumas 

arba jos sąvoka. Kaip statinys dar nebaigtas, kai pakloti jo 
pamatai, taip ir pasiekta visumos sąvoka dar nėra pati visu- 
ma. Kai norime matyti ąžuolą su galingu kamienu, išsikero- 
jusiomis šakomis ir lapų masyvu, nesame patenkinti, kai vie- 
toj jo mums rodoma gilė. Taip ir mokslas, tam tikro dvasios 
pasaulio karūna, pradžioje dar nėra užbaigtas. Naujos dva- 
sios pradžia yra plataus įvairiausių švietimo formų perver- 
smo padarinys, labai vingiuoto kelio ir daugkartinių pastan- 
gų bei įtempto triūso rezultatas. Toji pradžia yra visuma, 
sugrįžusi į save iš laiko sekos, kaip ir iš savo plėtros erdvėje; 
ji yra iš tapsmo kilusi paprasta visumos sąvoka. Tačiau šitos 
paprastos visumos tikrovė pasireiškia tuo, kad anie momen- 
tiniai pavidalai išsiskleidžia atsiradusioje prasmėje ir formuo- 
jasi iš naujo, bet jau savo naujoje stichijoje. 

Tuo tarpu, kai pirmasis naujo pasaulio pasireiškimas iš 
pradžių yra tik į savo paprastumą įsisupusi visuma arba jo ben- 
dras pagrindas, sąmonė, priešingai, dar laiko atmintyje anks- 
tesnės esaties turtingumą. Naujame pasirodžiusiame pavida- 
le ji pasigenda turinio plėtros ir skaidos; bet dar labiau ji pa- 
sigenda formos išsklaidos, kurios dėka patikimai apibrėžia- 
mi skirtumai ir sutvarkomi jų patvarūs santykiai. Be šitokios 
išsklaidos mokslas stokoja visuotinio suprantamumo ir atrodo 
esąs ezoterinė kelių pavienių asmenų nuosavybė; — ezoteri- 
nė nuosavybė, nes jis pirmiausia egzistuoja kaip sąvoka arba 
kaip jo vidus; pavienių asmenų, nes reikšdamasis neišskleis- 
tu pavidalu jis tampa atskirybe. Tik tai, kas yra visiškai api- 
brėžta, kartu yra egzoteriška, suvokiama ir tinkama tam, kad 
to būtų galima išmokti ir kad tai būtų visų nuosavybė. Inte- 
lektinė mokslo forma yra visiems atviras ir visiems vienodai 
tinkamas kelias į jį, ir intelektu pasiekti protingą žinojimą yra 
teisingas sąmonės, siekiančios mokslo, reikalavimas; juk in- 
telektas yra mąstymas, grynasis „Aš“ apskritai, ir intelektiš- 
ka yra tai, kas jau žinoma ir bendra mokslui bei nemokslinei 
sąmonei; dėl to pastaroji gali tiesiogiai patekti į mokslą. 


36 


PRATARMĖ 


Mokslas, kuris tik prasideda ir todėl dar nėra pasiekęs 
nei visiško detalumo, nei formos tobulumo, dėl viso to yra 
peikiamas. Tačiau jei šis peikimas pretenduotų įsismelkti į 
mokslo esmę, jis būtų neteisingas ir taip pat neleistinas, kaip 
ir noras nepripažinti anos išsklaidos būtinumo. Atrodo, kad 
šis prieštaravimas yra pats svarbiausias mazgas, kurį 
išnarplioti stengiasi dabartinis mokslinis švietimas ir kurio 
pinklių jis dar deramai nesupranta. Vieni puikuojasi medžia- 
gos gausa ir jos suprantamumu, kiti mažų mažiausiai igno- 
ruoja šiuos dalykus ir didžiuojasi betarpišku protingumu bei 
dieviškumu. Nors pirmieji — vien tik tiesos jėga arba ir spau- 
džiami kitų — nutildyti, ir nors jie jaučiasi nugalėti paties 
dalyko esmės požiūriu, tačiau vis dėlto jie nėra patenkinti 
anų reikalavimu požiūriu, nes tie reikalavimai yra teisingi, 
tačiau nerealizuoti. Jų tylėjimas tik iš dalies nulemtas [prie- 
šininkų] pergalės; iš dalies jį nulemia nuobodulys ir abejin- 
gumas, kurie paprastai yra nuolat būdraujančio lūkesčio ir 
neišpildytų pažadų padarinys. 

Dėl turinio pasakytina, kad kiti kartais ganėtinai lengva- 
būdiškai tenkinasi dideliu išsamumu. Savo srityje jie sukau- 
pia daugybę medžiagos, būtent tokios, kuri jau Žinoma ir 
sutvarkyta, o kadangi dažniausiai jie užsiiminėja keisteny- 
bėmis ir kuriozais, jiems atrodo, kad jie juo labiau dispo- 
nuoja viskuo kitu — tuo, su kuo žinojimas savaip jau susi- 
dorojo; be to, jiems atrodo, kad kartu jie jau įvaldė ir tai, 
kas nepalenkta taisyklėms; taip jie viską pajungia absoliu- 
čiai idėjai, kuri šitaip lyg ir atpažįstama visur ir atrodo jau 
išaugusi į išplėtotą mokslą. Bet jeigu atidžiau įsižiūrėsime į 
šią plėtotę, paaiškės, kad ji atsirado ne todėl, jog viena ir tas 
pat save įvairiopai suformavo, bet kad toji plėtotė yra befor- 
mis vieno ir to paties kartojimas, kad šitas vienas ir tas pat 
yra tik išoriškai pritaikytas įvairiai medžiagai ir pasižymi 
nuobodžia įvairovės regimybe. Savaime gal ir teisinga idėja 

iš tikrųjų visada sustoja savo pradinėje stadijoje, jei raida 
pasireiškia ne kaip nors kitaip, o tik tokiu tos pačios formu- 
lės kartojimu. Viena nejudri forma, į kurią žinojimo subjek- 
tas įspraudžia tai, kas duota, medžiaga, išoriškai panardinta 
į šitą nejudrią stichiją — visa tai, kaip ir savavališki 
prasimanymai apie turinį, toli gražu nėra įgyvendinimas to, 
ko reikalaujama, būtent — iš savęs kylančios pavidalų gau- 
sos ir patį save apibrėžiančio jų skirtingumo. Priešingai, tai 
yra vienspalvis formalizmas, pasiekiantis tik medžiagos skir- 
tybes ir tai padarantis būtent todėl, kad medžiaga jau yra 
paruošta ir žinoma. 

Negana to, šitą monotoniją ir abstrakčią bendrybę tas for- 
malizmas pateikia kaip absoliutą; jis tikina, kad nepasiten- 
kinimas ja yra nesugebėjimas įvaldyti absoliutų žiūros taš- 
ką ir jo tvirtai laikytis. Anksčiau pakakdavo tuščios galimy- 
bės ką nors įsivaizduoti kitaip, kad paneigtum kokį nors 
vaizdinį, ir tai pačiai tuščiai galimybei, bendro pobūdžio 
minčiai, dar buvo priskiriama visa pozityvi tikro pažinimo 
vertė; o šiuo atveju mes irgi matome, kad visa vertė priski- 
riama bendrai idėjai, turinčiai šitokią tikrovės stokojančią 
formą, ir kad spekuliatyvine mąstysena laikomas skirtybių 
ir apibrėžtumų ištirpdymas arba, kitaip sakant, jų nuobloš- 
kis į tuštumos pragarmę, kuris toliau neplėtojamas ir savai- 
me nepasiteisina. Apmąstyti kokią nors esatį taip, kaip ji yra 
absoliute, o šiuo atveju reiškia ne ką kita, kaip teigti, kad 
nors dabar apie ją ir buvo šnekama kaip apie tam tikrą kaž- 
ką, tačiau absoliute, tame A=A, nieko panašaus visai nėra: 
jame visa yra viena. Šitą vientisą žinojimą, kad absoliute vi- 
sa yra vienoda, priešinti skaidančiam ir pilnatviškam ar pil- 
natvės ieškančiam ir reikalaujančiam pažinimui, arba savąjį 
absoliutą pateikti kaip naktį, kurioje, kaip sakoma, visos ka- 
tės juodos, yra ne kas kita, kaip tuštumon nugrimzdusio pa- 
žinimo naivumas. — Formalizmas, kuriuo skundžiasi ir kurį 

plūsta naujųjų laikų filosofija ir kuris vėl atgimė joje pačio- 
je, neišnyks iš mokslo — net jeigu jo nepakankamumas aki- 
vaizdus ir jaučiamas — tol, kol absoliučios tikrovės pažini- 
mas visiškai aiškiai nesuvoks savo prigimties. — Atsižvel- 
giant į tai, kad bendras vaizdinys, ankstesnis už bandymą 
jį realizuoti, palengvina to realizavimo pagavą, čia -audin- 
ga bendrais bruožais nužymėti apytikrius jo kontūrus kar- 
tu siekiant ta pačia proga pašalinti kai kurias formas, nes 
įpratimas prie jų apsunkina filosofinį pažinimą. 

Mano požiūriu, kuris turi pasiteisinti tik per sistemos iš- 
sklaidą, viską lemia tai, kad tiesa būtų suvokta ir išreikšta 
ne tik kaip substancija, bet ir kaip subjektas. Kartu reikia pa- 
žymėti, kad substancialumas apima tiek bendrybę, arba 
žinojimo betarpiškumą, tiek ir tą betarpiškumą, kuris yra 
būtis, arba betarpiškumas žinojimui. — Jeigu Dievas, su- 
voktas kaip viena substancija, papiktino tą epochą, kurio- 
je ši apibrėžtis buvo išsakyta, tai šią aplinkybę iš dalies 
lėmė instinktyvi nuojauta, kad šitokia suvoktis tik pražu- 
do savimonę, jos neišsaugo, o iš dalies — priešingas po- 
žiūris, kuris tvirtai laikosi mąstymo kaip mąstymo, 
bendrybės, to paties paprastumo arba neišskaidyto, nejud- 
raus substancialumo; ir jeigu, trečia, mąstymas sujungia su 
savimi substancijos kaip tokios būtį ir betarpiškumą arba 
žiūrą suvokia kaip mąstymą, tai dar kyla klausimas, ar toji 
intelektinė Žiūra vėl nenugrimzta į inertišką paprastumą ir 
pačios tikrovės nevaizduoja netikroviškai. 

Gyvoji substancija kartu yra būtis, kuri iš tiesų yra subjektas 
arba — o tai yra tas pat — kuri iš tiesų tikroviška tik tiek, 
kiek ji yra savitaigos judėjimas, arba kiek ji yra sau tapimo 
„kitu“ įtarpinimas, sugrąžinantis kitumą į savastį (die Ver- 
mittlung des sich anders Werdens mit sich selbst). Substan- 
cija kaip subjektas yra grynas paprastas negatyvumas, ir kaip 
tik todėl ji yra paprastumo sudvejinimas, arba supriešinantis 

padvigubinimas, kuris vėlgi yra šitos abejingos skirtybės ir 
jos priešybės neigimas; tik šita atsistatanti lygybė arba reflek- 
sija kitabūtyje, sugrąžinanti į save, o ne tam tikras pirmapradis 
vienis kaip toks arba betarpiškumas kaip toks, yra tiesa. Ji yra 
jos pačios tapsmas, ratas, kurio tikslas ir pradžia yra jo pa- 
baiga ir kuriam tikrumą suteikia tik jo įgyvendinimas ir pa- 
baiga. 

Taigi Dievo gyvenimas ir dieviškasis pažinimas gali būti 
apibūdintas ir kaip tam tikras meilės žaidimas su pačia sa- 
vimi; bet ši idėja degraduoja ir virsta pamokymu ar net 
trivialybe, jeigu ji stokoja rimties, kančios, kantrybės ir ne- 
gatyvumo darbo. Žinoma, savyje tas gyvenimas yra netrik- 
doma lygybė ir vienovė su pačiu savimi, kuri neteikia rim- 
tos reikšmės kitabūčiai ir susvetimėjimui, kaip ir šio susveti- 
mėjimo pergalėjimui. Tačiau šita būtis-swyje yra abstrakti 
bendrybė, kurioje nepaisoma jos prigimties, kurios esmė — 
būti sau (für sich zu sein), o kartu ir formos savijudos apskri- 
tai. Jeigu tariama, kad forma prilygsta esmei, tai kaip tik 
todėl būtų klaidinga manyti, kad pažinimas galėtų tenkintis 
tąja būtimi-savyje arba esme, bet nepaisyti formos, ir kad 
absoliutus principas arba absoliuti žiūra duotų galimybę ap- 
sieiti be esmės išsklaidos arba formos raidos. Kaip tik todėl, 
kad forma tokia pat svarbi esmei, kaip esmė pačiai sau, esmę 
dera suprasti ir išreikšti ne tik kaip gryną esmę, t.y. kaip 
betarpišką substanciją, arba kaip gryną dievybės savižiūrą, 
bet lygiai taip pat ir kaip formą, t.y. parodyti visą išplėtotos 
formos turtingumą; tik tokiu atveju esmė bus suvokta ir iš- 
reikšta tikroviškai. 

Tiesa yra visuma. Bet visuma yra tik per savo raidą save 
įgyvendinanti esmė. Apie absoliutą reikia pasakyti, kad sa- 
vo esme jis yra rezultatas, kad jis tik pabaigoje yra tai, kas jis 
yra iš tiesų; ir jo prigimtis pasireiškia kaip tik tuo, kad jis 
yra tikroviškas, kad jis yra subjektas arba tapsmas pačiu sa- 

vimi. Kad ir kaip prieštaringa gali pasirodyti tai, kad abso- 
liutas esmingai turi būti suvokiamas kaip rezultatas, bet pa- 
kanka truputį pamąstyti, kad šis tariamas prieštaravimas iš- 
nyktų. Pradmuo, principas, arba absoliutas, toks, kaip jis 
išreiškiamas pirmiausia ir betarpiškai, yra tik bendrybė. Aki- 
vaizdu, kad kai aš sakau: „visi gyvūnai“, šis posakis negali 
būti laikomas zoologija; lygiai taip pat akivaizdu, kad žo- 
džiai „dievybė“, „absoliutas“, „amžinybė“ ir t.t. neišreiškia 
to, kas juose glūdi; o juk iš tikrųjų tik tokie Žodžiai išreiš- 
kia Žiūrą kaip tai, kas betarpiška. Tai, kas yra daugiau nei 
toks Žodis, tegul tai būtų tik perėjimas prie kokio nors sa- 
kinio, yra tam tikras tapimas kitu, kuris turi būti atšauktas; 
tai yra tarpininkavimas (Vermittlung). Bet kaip tik jis yra 
tai, kuo bjaurimasi, tarsi absoliutaus pažinimo būtų atsisa- 
koma tuo, kad tarpininkavimui priskiriama kažkas daugiau 
nei tik tai, kad jis nėra kažkas absoliutu ir kad absoliute jo 
visai nesama. 

Bet iš tikrųjų šis bjaurėjimasis kyla iš to, kad nežinoma, 
kas yra tarpininkavimas ir pats absoliutus pažinimas. Juk 
tarpininkavimas yra ne kas kita, kaip savaime judanti lygy- 
bė pačiam sau (sich bewegende Sichselbstgleichheit), arba ji 
yra refleksija į patį save, sau-estinčio „Aš“ momentas, grynas 
negatyvumas arba paprastas tapsmas. „Aš“ arba tapsmas ap- 
skritai, tas tarpininkavimas, dėl savo paprastumo yra bū- 
tent tampantis betarpiškumas ir tai, kas betarpiška. — To- 
dėl, jeigu refleksija pašalinama iš to, kas yra tiesa, ir nesu- 
vokiama kaip pozityvus absoliuto momentas, atsisakoma pri- 
pažinti protą. Refleksija yra kaip tik tai, kas tiesą padaro 
rezultatu, bet kartu ji įveikia tą priešingybę jos tapsmui, nes 
šis tapsmas irgi yra paprastas ir todėl nesiskiria nuo to, kas 
yra tiesa, nuo formos, kurios esmė — rezultate pasirodyti 
kaip tai, kas paprasta; negana to, tas tapsmas kaip tik ir yra 
šitas sugrįžimas į paprastumą. — Nors gemalas savyje ir yra 

žmogus, tačiau jis nėra žmogus sau; sau jis yra toks tik kaip 
išsiskleidęs protas, save padaręs tuo, kas jis yra savyje. Tik 
taip pasireiškia jo tikrovė. Bet šis rezultatas pats yra papras- 
tas betarpiškumas, nes jis yra save suvokianti laisvė, glūdin- 
ti savyje, laisvė, kuri neatstūmė prieštaravimo ir nuo jo ne- 
nusisuko, 0 su juo susitaikė. 

Tai, kas pasakyta, galima išreikšti ir šitaip: protas yra 
tikslinga veika. Prasimanytos prigimties pakylėjimas virš ne- 
suprasto mąstymo ir pirmiausia išorinio tikslingumo ištrė- 
mimas apskritai diskreditavo tikslo formą. Tačiau jau pa- 
gal Aristotelio apibrėžimą, kad gamta yra tikslinga veika, 
tikslas yra tai, kas betarpiška, tai, kas nejudru, bet pats ju- 
dina, taigi tai, kas yra subjektas. Jo abstrakti galia judinti 
yra būtis-sau arba grynas negatyvumas. Tik todėl rezulta- 
tas yra tas pat, kas pradžia, nes pradžia yra tikslas; arba: 
tai, kas tikroviška, yra tas pat, kas ir šio dalyko sąvoka tik 
todėl, kad tai, kas betarpiška, savyje turi savastį arba gry- 
ną tikrovę kaip tikslą. Įgyvendintas tikslas arba akivaizdžiai 
esanti tikrovė yra judėjimas ir išsiskleidęs tapsmas; bet kaip 
tik ši nerimastis yra savastis; ir anam pradžios betarpišku- 
mui bei paprastumui ji prilygsta todėl, kad ji yra rezulta- 
tas, tai, kas sugrįžo į save; tačiau tai, kas sugrįžo į save, 
yra kaip tik savastis, o savastis yra su savimi susijusi ly- 
gybė ir paprastumas. 

Poreikis įsivaizduoti absoliutą kaip subjektą naudojosi to- 
kiais teiginiais: Dievas yra amžinybė arba moralinė pasaulio 
tvarka, arba meilė ir t.t. Tokiuose teiginiuose tai, kas yra 
tiesa, visai tiesiogiai nustatoma tik kaip subjektas, bet nepa- 
teikiama kaip reflektavimosi judėjimas į save. Vienas tokio 
tipo teiginys prasideda žodžiu Dievas. Savaime šis žodis yra 
beprasmiškas garsas, vien tik pavadinimas; tik predikatas 
pasako, kas jis yra, taigi pripildo jį ir suteikia jam reikšmę; 
tik tokioje pabaigoje tuščia pradžia tampa tikrovišku Žinoji- 

mu. Jei taip, tai nesuprantama, kodėl nekalbama tik apie am- 
žinybę, moralinę pasaulio tvarką ir t.t., arba, kaip senovės 
[filosofai], — apie grynąsias sąvokas, būtį, vienį ir t.t., taigi 
apie tai, kas prasminga nepridūrus beprasmiško garso. Ta- 
čiau šiuo žodžiu ženklinama kaip tik tai, kad nustatyta ne 
kokia nors būtis ar esmė, ar bendrybė apskritai, o tai, kas 
reflektuota į save, t.y. subjektas. Tačiau kartu tai tik nujau- 
čiama. Subjektas imamas kaip pastovus taškas, prie kurio, 
kaip prie atramos, pritvirtinami predikatai; tai atliekama ju- 
dėjimu, priklausančiu tam, kuris Žino apie tą tašką, ir ne- 
traktuojamu kaip tai, kas priklauso pačiam taškui; o juk tik 
toks judėjimas turinį leistų pateikti kaip subjektą. Būdamas 
tokio pobūdžio, judėjimas negali priklausyti pačiam subjek- 
tui; tačiau tarus egzistuojant aną tašką, judėjimas ir negali 
būti kitoks; jis gali būti tik išorinis. Ana nuojauta, kad abso- 
liutas yra subjektas, kaip tik todėl ne tik nėra šios sąvokos 
tikrovė, bet netgi daro ją negalimą, nes toji nuojauta subjek- 
tą traktuoja kaip nejudrų tašką, tuo tarpu jis yra savijuda. 
Iš įvairių išvadų, kylančių iš to, kas pasakyta, galima iš- 
skirti tai, kad Žinojimas yra tikroviškas ir gali būti išdėstytas 
tik kaip mokslas arba kaip sistema; kad, be to, vadinamasis 
filosofijos pamatinis teiginys arba principas, jei jis teisingas, 
kartu yra klaidingas vien todėl, kad jis yra pamatinis teigi- 
nys arba principas. — Todėl jį nesunku nuneigti. Šis nunei- 
gimas pasireiškia tuo, kad parodomas jo nepakankamumas; 
o nepakankamas jis yra todėl, kad yra tik bendrybė arba 
principas, pradžia. Jei nuneigimas pagrįstas, tai jis paimtas ir 
išplėtotas iš jo paties, o ne įvykdytas iš šalies, remiantis prie- 
šingais patikinimais ar pramanais. Vadinasi, toks nuneigi- 
mas, tiesą sakant, būtų principo išplėtojimas, o kartu jo ne- 
pakankamumo papildymas, jeigu tik čia nesama klaidos ta 
prasme, kad nuneigiant paisoma tik nuneigimo negatyviosios 
pusės, o jo tolesnė eiga bei rezultatas nesuvokiami ir iš jų 

pozityviosios pusės. — Ir priešingai, tikra, pozityvi pradžios 
išsklaida kartu ir lygiai taip pat yra ir negatyvus santykis su 
ta pradžia, būtent su jos vienpusiška forma — tik betarpiškos 
esaties arba tikslo. Vadinasi, tokią išsklaidą galima traktuoti 
ir kaip nuneigimą to, kas sudaro sistemos pagrindą, bet ge- 
riau ją traktuoti kaip nuorodą į tai, kad sistemos pagrindas 
arba principas iš tikrųjų yra tik jos pradžia. 

Tai, kad tiesa yra tikroviška tik kaip sistema, ar kad sub- 
stancija iš esmės yra subjektas, išrėikšta tuo vaizdiniu, kuris 
absoliutą pateikia kaip dvasią, — tai yra kilniausia sąvoka, 
priklausanti naujiesiems laikams ir jų religijai. Tik tai, kas 
dvasiška, yra tikroviška; tai yra esmė arba būtis-savyje; dva- 
sia yra tai, kas sueina į santykį su savimi, arba tai, kas api- 
brežta; ji yra kitabūtis ir būtis-sau, ir tai, kas šioje apibrėžtyje 
arba savojoje būtyje-už-savęs (Aufersichsein) pasilieka sa- 
vyje; arba ji yra savyje ir sau. — Tačiau ji yra toji būtis-savy- 
je-ir-sau tik mums arba savyje, tai yra dvasinė substancija. Ji 
privalo būti tokia pat ir pačiai sau; ji privalo būti žinojimu 
apie dvasiškumą ir žinojimu apie save kaip dvasią. Tai reiš- 
kia, kad ji privalo būti sau kaip objektas, bet lygiai taip pat 
betarpiškai — kaip įtarpintas, vadinasi, įveiktas, į save re- 
flektuotas objektas. Tas objektas yra būtis-sau tik mums, nes 
jo dvasinis turinys pagimdytas jo paties; tačiau kadangi jis 
ir sau pačiam yra būtis-sau, tai toji savigimda, grynoji sąvo- 
ka, jam kartu yra objektinė stichija, kurioje glūdi jo esatis; ir 
šitokiu būdu objektas kaip esatis sau pačiam yra į save re- 
flektuotas objektas. Dvasia, šitaip pažįstanti save kaip dva- 
sią, yra mokslas. Ji yra mokslo tikrovė ir karalystė, kurią jis 
susikuria savojoje stichijoje. 

Grynoji savižina absoliučioje kitabūtyje, šitas eteris kaip 
toks, yra mokslo pagrindas ir pamatas arba žinojimas bendrybės 
stichijoje. Filosofijos pradžia taria, kad sąmonė laikosi šioje 
stichijoje, arba reikalauja, kad taip būtų. Bet patį savo iš- 

baigtumą ir skaidrumą ši stichija gauna tik savojo tapsmo 
judrumo dėka. Ji yra grynas dvasiškumas arba bendrybė, 
turinti paprasto betarpiškumo pobūdį. Kadangi toji stichija 
yra dvasios betarpiškumas, kadangi substancija apskritai yra 
dvasia, tai ta stichija yra nuskaidrėjęs esmiškumas, refleksija, 
kuri pati yra paprasta, kuri yra betarpiškumas, būtis, kuri 
yra refleksija į save pačią. Savo ruožtu iš savimonės moks- 
las reikalauja, kad ji pakiltų į šitą eterį, kad galėtų gyventi 
ir gyventų su juo ir jame. Priešingai, individas turi teisę 
reikalauti, kad mokslas jam duotų kopėčias, kuriomis būtų 
galima užlipti bent jau iki tokio žiūros taško. Jo teisę pagrin- 
džia absoliutus jo savarankiškumas, kuriuo jis gali dispo- 
nuoti kiekviename savojo žinojimo pavidale, nes kiekviena- 
me tokiame pavidale, nepriklausomai nuo to, ar mokslas jį 
pripažino, ar ne, ir nepriklausomai nuo turinio, individas 
kartu yra absoliuti forma, kitaip tariant, disponuoja savo pa- 
ties betarpišku tikrumu ir — jei atiduotume pirmenybę tokiam 
pasakymui — kartu yra besąlyginė būtis. Jeigu sąmonės po- 
žiūris, pasireiškiantis tuo, kad objektinius daiktus ji pažįsta 
kaip savo priešybę, o save pažįsta kaip jų priešybę, mokslo 
atžvilgiu pasirodo kaip kažkas „kita“ — o tai, kas šį požiūrį 
laiko jo stichijoje, priešingai, pasirodo kaip dvasios prarastis — 
tada tokiam požiūriui mokslo stichija yra anapusinė tolybė, 
kurioje jis jau praranda patį save. Kiekviena iš šių dviejų 
pusių kitai pusei atrodo esanti išvirkščia tiesa. Naivus natū- 
ralios sąmonės pasitikėjimas mokslu yra nežinia iš kur atsi- 
radusi jos pastanga nors sykį pasivaikščioti ant galvos; užim- 
ti tokią neįprastą padėtį ir būnant joje judėti šią sąmonę pri- 
verčia netikėta ir, kaip jai atrodo, visai nereikalinga prievar- 
ta, kurią ji susigalvojo pritaikyti sau pačiai. — Tegul mokslas 
savaime būna kuo tik nori, tačiau betarpiškos savimonės at- 
žvilgiu jis pasirodo kaip kažkas iškreipta; arba: kadangi be- 
tarpiškoji savimonė yra tikrovės principas, mokslas, kaip bū- 

tis-sau būdamas už tos savimonės, turi netikrovės formą. To- 
dėl mokslas turi susieti su savimi aną stichiją arba, tiksliau 
sakant, parodyti, kad toji stichija priklauso jam pačiam ir 
paaiškinti, kaip ji jam priklauso. Stokodamas tokios tikrovės 
jis yra tik būtis-savyje, tikslas, kuris vis dar yra tik tam tikra 
vidujybė, kuris esti ne kaip dvasia, o vis dar yra tik dvasinė 
substancija. Jis privalo išeiti išorėn ir tapti būtimi-sau, o tai 
reiškia tik tai, kad jis privalo savimonę apibrėžti kaip sutam- 
pančią su juo pačiu. 

Šitoks mokslo apskritai arba žinojimo tapsmas ir yra tai, 
ką parodo dvasios fenomenologija, kaip pirmoji dvasios siste- 
mos dalis. Žinojimas, toks, koks jis yra iš pradžių, arba be- 
tarpiškoji dvasia, yra tai, kas bedvasiška; tai yra juslinė sąmone. 
Kad taptų tikru žinojimu arba kad sukurtų mokslo stichiją, 
kuri yra jo grynoji sąvoka, žinojimas privalo nusitiesti ilgą 
kelią. — Šitas tapsmas, toks, koks jis susiklosto savo turi- 
niu ir jame pasirodančiais pavidalais, pasireiškia kaip kaž- 
kas kita, o ne kaip nemokslinės sąmonės vedlys į mokslą; 
ir ne kaip mokslo pagrindimas; ir, be to, ne kaip toks įkvė- 
pimas, kuris, tarsi šūviu iš pistoleto, iškart pradeda nuo ab- 
soliutaus žinojimo ir su kitais požiūriais susidoroja jau vien 
tuo, kad pareiškia, jog jie neverti jokio dėmesio. 

Tuo tarpu uždavinį išvesti individą iš neišsimokslinimo 
būsenos ir jį atvesti prie žinojimo reikėjo suprasti bendrąja 
prasme; reikėjo atskleisti, kaip formuojasi visuotinis indivi- 
das, pasaulinė dvasia. — Dėl jųdviejų santykio pasakytina, 
kad visuotiniame individe pasirodo, kaip kiekvienas mo- 
mentas įgyja konkrečią formą ir savąjį pavidalą. Tačiau pa- 
vienis individas yra netobula dvasia, tam tikras konkretus 
pavidalas, kurio visoje esatyje vyrauja viena apibrėžtis ir 
kuriame kitos apibrėžtys pasirodo tik miglotu pavidalu. To- 
je dvasioje, kuri stovi aukščiau už kitą [dvasia], žemesnė 
konkreti esatis reiškiasi tik kaip nykstantis momentas; kas 

anksčiau buvo pati dalyko esmė, dabar yra tik pėdsakas; jo 
pavidalas neryškus ir tapęs paprastu atspalviu. Individas, 
kurio substancija yra aukščiau stovinti dvasia, šitą praeitį 
pereina kaip tas, kuris, imdamasis aukštesnio mokslo, ap- 
žvelgia parengtines, seniai jo įsisavintas žinias, kad atgai- 
vintų jų turinį; jis jas prisimena, jomis nesidomėdamas ir 
ilgai prie jų negaišdamas. Kiekvienas individas lygiai taip 
pat pereina ir visuotinės dvasios formavimosi pakopas, ta- 
čiau tik kaip pavidalus, jau apleistus dvasios, kaip jau nu- 
tiesto ir išlyginto kelio tarpsnius; o dėl Žinių, tai mes mato- 
me, kad tai, kas ankstesnėse epochose domino subrendusią 
vyrų dvasią, dabar yra tapę vaikiško amžiaus žiniomis, pra- 
timais ar net Žaidimais, o pedagoginėje pažangoje mes atpa- 
žįstame pasaulio švietimo istoriją, tarsi nužymėtą bendrais 
kontūrais. Ši praėjusi esatis yra jau įgyta visuotinės dvasios 
nuosavybė, sudaranti individo substanciją arba jo neorgani- 
nę prigimtį. Šiuo požiūriu švietimas, jei į jį žvelgiame indi- 
vido aspektu, pasireiškia tuo, kad individas perima šitą ga- 
tavą duotį, įsiurbia į save jos neorganinę prigimtį ir palen- 
kia ją sau. Tačiau lygiai taip pat ir visuotinė dvasia arba 
substancija susikuria savimonę, o kartu savąjį tapsmą ir re- 
fleksiją į save. 

Šį formuojantį judėjimą tiek jo išsamumo ir būtinumo po- 
žiūriu, tiek į dvasią jau panirusių ir įsisavintų momentų po- 
žiūriu atskleidžia besiformuojantis mokslas. Tikslas yra dva- 
sios įžvalga į tai, kas yra žinojimas. Nekantrumas reikalauja 
to, kas neįmanoma, būtent — pasiekti tikslą, neturint priemo- 
nių. Viena vertus, reikia nueiti visą šį sunkų kelią, nes kiek- 
vienas momentas yra būtinas; kita vertus, prie kiekvieno mo- 
mento reikia sustoti, nes kiekvienas momentas pats yra indi- 
vidualus išbaigtas pavidalas ir traktuotinas kaip absoliutus tik 
tiek, kiek jo apibrėžtis suvokiama kaip visuma ar konkretybė 
arba kaip visuma, pasireiškianti šia savita apibrėžtimi. — Ka- 

dangi tiek individo substancija, tiek ir pasaulinė dvasia turė- 
jo kantrybės pereiti šias formas per ilgą laiko tarpsnį ir imtis 
milžiniško pasaulinės istorijos darbo ir kadangi jokiomis ma- 
žesnėmis pastangomis [dvasia] negalėjo pasiekti savimonės 
(Bewußtsein über sich), savaime suprantama, kad individas 
negali suvokti savo substancijos, dėdamas mažiau pastangų. 
Bet kartu jis turi mažiau vargo, nes savyje tai jau padaryta — 
turinys jau yra į galimybę nugrimzdusi tikrovė ir sutramdy- 
tas betarpiškumas. Jau tik mąstomas, jis yra individualybės nuo- 
savybė; jau nebėra reikalo esatį paversti būtimi-savyje; belieka 
tik būtį-savyje paversti būties-sau forma. Kaip tai vyksta, dera 
apibrėžti tiksliau. 

Tai, ko individui šiame judėjime nebereikia daryti, yra 
esaties įveika; o tai, kas dar lieka, yra vaizdinys ir susipažini- 
mas su formomis. Į substanciją sugrąžinta esatis anuo pir- 
muoju neigimu iš pradžių perkeliama į savasties stichiją tik 
betarpiškai; vadinasi, ji dar turi tą patį nesuvokto betarpišku- 
mo arba nejudraus abejingumo pobūdį, kaip ir pati esatis; ki- 
taip tariant, ji yra perėjusi tik į vaizdinį. — Kartu ir dėl to paties 
ji yra kažkas žinoma, kažkas tokio, su kuo dvasia jau susido- 
rojo ir todėl ja nebesidomi ir nebenukreipia į ją savo veiklos. 
Veikla, kuria susidorojama su esatimi, yra betarpiškas arba ne- 
reflektuotas (daseiende) tarpininkavimas, o todėl tik pavienis 
savęs nesuvokiančios dvasios judėjimas. Tuo tarpu Žinojimas, 
priešingai, yra nukreiptas prieš šitokiu būdu atsiradusį vaiz- 
dinį, prieš šitą žinojimo formą; jis yra visuotinės savasties veikla 
ir tai, kuo suinteresuotas mąstymas. 

Tai, apie ką žinoma apskritai — dėl to, kad tai žinoma, — 
dar nėra pažinta. Paprasčiausia saviapgaulė ir kitų apgaudi- 
nėjimas — pažinimo vyksme tarti kažką esant žinoma ir ši- 
tuo pasitenkinti; kad ir kas būtų plepama, toks žinojimas ne- 
juda iš vietos ir nežinoma, kaip jam tai nutinka. Subjektas ir 
objektas ir t.t., Dievas, gamta, intelektas, juslumas ir t.t. ne- 

apdairiai laikomi pagrindu, kaip kažkas žinoma ir reikšmin- 
ga, ir imami kaip atspirties taškai, kuriais remiamasi ir prie 
kurių sugrįžtama. Jie lieka nejudrūs, o judėjimas svyruoja 
tarp jų tai į vieną, tai į kitą pusę ir šitaip palyti tik jų pavir- 
šių. Lygiai taip pat pagava ir patikrinimas pasireiškia tuo, 
kad stengiamasi įžvelgti, ar kiekvienas asmuo tai, kas apie 
juos pasakyta, suranda ir savajame vaizdinyje, ar jie jam at- 
rodo kaip tik tokie, ar jie jam žinomi kaip tik šitaip, ar ne. 

Analizuoti kokį nors vaizdinį, kaip tai buvo daroma anks- 
čiau, jau reiškė ne ką kita, kaip įveikti to vaizdinio Žinomy- 
bės formą. Kokį nors vaizdinį išskaidyti į jo pirminius elemen- 
tus reiškia sugrįžti prie jo momentų, kurie bent jau neturi iš- 
ankstinio vaizdinio formos, bet sudaro betarpišką savasties 
nuosavybę. Teisybė, tokia analizė atveda tik prie minčių, ku- 
rios pačios yra Žinomos, patvarios ir nejudrios apibrėžtys. Ta- 
čiau esminis momentas yra kaip tik tai, kas išskaidyta, kas ne- 
tikroviška; juk tik todėl, kad konkretybė išsiskaido ir tampa 
netikroviška, ji ir yra tai, kas save judina. Skaidymo veikla yra 
intelekto galia ir darbas; tai nuostabiausia ir didingiausia — 
ar net absoliuti — galia. Uždaras ratas, kuris rymo savyje ir 
kaip substancija apima savo momentus, yra betarpiškas ir to- 
dėl nuostabos nekeliantis santykis. Tačiau tuo, kad nuo savo 
srities atskirtos akcidencijos kaip tokios, kad tai, kas susieta 
ir tikroviška tik kito atžvilgiu, įgyja savąją esatį ir savarankišką 
laisvę, pasireiškia milžiniška negatyvumo galybė; tai yra mąs- 
tymo, grynojo „Aš“ energija. Mirtis, jei mes šitaip pavadinsime 
tą netikrovę, yra tai, kas baisiausia, ir norint išsaugoti tai, kas 
mirę, reikia didžiausios jėgos. Bejėgis grožis nekenčia intelek- 
to, nes intelektas iš grožio reikalauja to, ko jis neišgali. Tačiau 
gyvenimas, kuris bijosi mirties ir tik stengiasi būti nesunai- 
kintas, nėra dvasios gyvenimas; toks gyvenimas yra tas, ku- 
ris pakelia mirtį ir joje išlieka. Savąją tiesą jis pasiekia, tik su- 
rasdamas save absoliučiai susiskaidžiusį. Dvasia yra toji ga- 

lybė ne kaip pozityvumas, nusisukantis nuo negatyvumo, pa- 
našiai kaip tuo atveju, kai mes apie ką nors sakome, kad tai 
yra niekai arba melas ir tuo pasitenkinę nusisukame ir per- 
einame prie ko nors kito; ne, dvasia yra tokia galybė tik tada, 
kai ji žvelgia negatyvumui į veidą ir prie jo pasilieka. Šitas pa- 
silikimas ir yra toji stebuklinga jėga, kuri negatyvumą paver- 
čia būtimi. — Ji yra tas pat, kas anksčiau buvo pavadinta sub- 
jektu, kuris tuo, kad savo stichijoje esačiai duoda apibrėžtį, 
įveikia abstraktų, t.y. tik apskritai esantį betarpiškumą ir ši- 
taip virsta tikra substancija, būtimi arba betarpiškumu, kuris 
atsiveria ne kam nors tarpininkaujant, o pats yra tas tarpinin- 
kavimas. 

Tai, kad įvaizdintas dalykas (das Vorgestellte) tampa gry- 
nosios savimonės nuosavybe, tas pakilimas į bendrybę ap- 
skritai, yra tik viena pusė, dar neužbaigtas švietimas. — 
Senovėje praktikuotas studijų stilius nuo šiuolaikinio skiria- 
si tuo, kad tos studijos iš esmės buvo natūralios sąmonės 
apšvieta. Atskirai smelkdamasi į kiekvieną savo esaties sritį 
ir filosofuodama apie viską, kas pasitaiko, senovė pavertė 
save tam tikra visais atžvilgiais veiklia bendrybe. Priešingai, 
naujaisiais laikais individas randa jau parengtą abstrakčią 
formą; pastanga šią formą suvokti ir įsisavinti veikiau yra 
betarpiškas vidujybės sužadinimas ir ribotas bendrybės su- 
kūrimas, o ne bendrybės iškilimas iš konkretybės ir esaties 
įvairiopumo. Todėl šiuo metu darbas pasireiškia ne tiek tuo, 
kad individas ištraukiamas iš betarpiškos juslinės stichijos ir 
padaromas mąstoma ir mąstančia substancija, kiek visai prie- 
šingu elgesiu, kurio esmė — įveikti nusistovėjusias apibrėž- 
tas mintis ir šitaip realizuoti bei įdvasinti bendrybę. Tačiau 
suteikti takumą sustingusioms mintims žymiai sunkiau negu 
juslinei esačiai. Apie priežastį kalbėta anksčiau; anų apibrėž- 
čių substancija ir jų esaties stichija yra „Aš“, negatyvumo 
galvbė arba grynoji tikrovė; ir priešingai, juslinių apibrėžčių 

stichija yra tik bejėgis abstraktus betarpiškumas arba būtis 
kaip tokia. Mintys tampa takios, kai grynasis mąstymas, tas 
vidinis betarpiškumas, pažįsta save kaip momentą arba kai jo 
grynoji savitikra abstrahuojasi nuo savęs; — savęs neatmeta, 
neatstumia, bet atsisako savitaigos fiksavimo; ji atsisako fik- 
suoti grynąją konkretybę, kuri yra pats „Aš“ kaip išskaidyto 
turinio priešingybė, o kartu atsisako fiksuoti tai, kas išskai- 
dyta ir kas, kaip grynojo mąstymo stichijos sandas, dalyvau- 
ja aname „Aš“ besąlygiškume. Šio judėjimo dėka grynosios 
mintys tampa sąvokomis ir pirmąkart yra tai, kas jos yra iš 
tikrųjų: savijudos, ratilai, tai, kas yra jų substancija — dvasi- 
niai esmiškumai (Wesenheiten). 

Šitas grynųjų esmiškumų judėjimas sudaro moksliškumo 
apskritai prigimtį. Traktuojamas kaip jo turinio rišlumas, 
moksliškumas yra būtinybė ir turinio išsiplėtojimas į organi- 
nę visumą. Kelias, kuriuo pasiekiama žinojimo sąvoka, šio 
judėjimo dėka kartu yra būtinas ir pilnatviškas tapsmas, ir 
todėl šitas parengiamasis darbas nebėra atsitiktinis filosofa- 
vimas, prisirišantis prie vienų ar kitų objektų, santykių ir 
neišbaigtos sąmonės minčių, pakišamų atsitiktinumo, arba 
mėginantis pagrįsti tiesą, remdamasis nerišliais samprotavi- 
mais, išvadomis ir ištraukomis iš tam tikrų minčių; dėl sąvo- 
kos judrumo šis kelias apima pilnatvišką būtinybei palenk- 
tos sąmonės pasauliškumą. 

Tokia išsklaida sudaro pirmąją mokslo dalį, nes dvasios 
esatis, būdama pirmoji, yra ne kas kita, kaip betarpiškumas 
arba pradžia, o pradžia dar nėra jos pačios sugrįžimas į save. 
Todėl betarpiškos esaties stichija yra toji apibrėžtis, kuria ši 
mokslo dalis skiriasi nuo kitų. — Nuoroda į šį skirtumą spi- 
ria aiškinti tam tikras nusistovėjusias mintis, kurios šia dings- 
timi dažnai atsiranda. 

Betarpiška dvasios esatis, sąmonė, turi du momentus — 
žinojimą ir žinojimo atžvilgiu negatyvų objektiškumą. Ka- 
dangi šioje stichijoje dvasia plėtojasi ir išskleidžia savo 

momentus, jiems būdingas šitas prieštaravimas, ir visi jie pa- 
sirodo kaip sąmonės pavidalai. Šiuo keliu einantis mokslas 
yra mokslas apie patyrimą, būdingą sąmonei; substancija nag- 
rinėjama tuo pavidalu, kuriuo ji pati ir jos judėjimas yra 
sąmonės objektas. Sąmonė nežino ir nesuvokia ko nors to- 
kio, ko nebūtų jai būdingame patyrime; juk tai, kas yra tame 
patyrime, yra tik dvasinė substancija, ir ji čia yra būtent 
kaip jos savasties objektas. Bet dvasia tampa objektu, nes ji 
ir yra tas judėjimas, pasireiškiantis tuo, kad dvasia sau pa- 
čiai tampa kažkuo kitu, t.y. savosios savasties objektu, ir 
įveikia šią kitabūtį. Kaip tik šis judėjimas ir vadinamas pa- 
tyrimu; tai judėjimas, kuriame tai, kas betarpiška, kas nepa- 
tirta, t.y. tai, kas abstraktu, — nesvarbu, ar tai susiję su 
jusline būtimi, ar tik su mąstomu paprastumu, — susvetimė- 
ja su savimi, o po to iš šio susvetimėjimo sugrįžta į save ir 
šitokiu būdu tik dabar pirmąkart pasirodo savo tikrove ir 
tiesa, o kartu yra sąmonės nuosavybė. 

Sąmonėje egzistuojanti nelygybė tarp „Aš“ ir substanci- 
jos, kuri yra jos objektas, sudaro jų skirtumą, tai, kas negatyvų 
apskritai. Šį negatyvumą galima traktuoti kaip jų abiejų trū- 
kumą, tačiau iš tikrųjų negatyvumas yra jų siela arba tai, kas 
skatina juos judėti. Kaip tik todėl kai kurie senovės mąsty- 
tojai fuštunią suvokė kaip judėjimo šaltinį, tiesa, tą judėjimo 
šaltinį suprasdami kaip negatyvumą, bet jo dar netraktuoda- 
mi kaip savasties. — O jei šitas negatyvumas pirmiausia 
pasireiškia kaip „Aš“ ir objekto nelygybė, tai lygiai taip pat 
jis yra substancijos nelygybė sau pačiai. Tai, kas atfodo kaip 
vykstantys už jos dalykai ir kaip veikla, nukreipta prieš ją, 
iš tikrųjų yra jos pačios veikla, ir pasirodo, kad substancija 
iš esmės yra subjektas. Kai tik ji tai pilnatviškai parodė, 
dvasia savąją esatį prilygino savo esmei; ji yra sau objektas 
taip, kaip ji yra, o abstrakti betarpiškumo ir Žinojimo bei 
tiesos perskyra šitaip įveikiama. Būtis yra absoliučiai tarpiš- 

ka; — ji yra substancinis turinys, kuris kartu yra betarpiška 
„Aš“ nuosavybė; ji yra savastinga (selbstisch), vadinasi, kar- 
tu ji yra sąvoka. Tuo baigiasi dvasios fenomenologija. Tai, 
ką dvasia joje sau parengia, yra žinojimo stichija. Joje dva- 
sios momentai išsiskleidžia paprastumo forma, kai dvasia ži- 
no, kad jos objektas yra ji pati. Šie momentai nebeatsiskiria 
ir nevirsta būties ir žinojimo priešingybe; jie pasilieka žino- 
jimo paprastume ir yra tiesa, gavusi tiesos formą, o jų skir- 
tybė yra tik turinio skirtybė. Jų judėjimas, šioje stichijoje 
susiklostantis į visumą, yra logika arba spekuliatyvinė filosofija. 

Kadangi toji dvasios patyrimo sistema apima tik dvasios 
reiškimąsi, tai perėjimas nuo jos prie mokslo apie tiesą, turin- 
čią tiesos pavidalą, atrodo esąs tik negatyvus, ir gali atsirasti 
noras negatyvumą tarti esant neteisingą ir reikalauti iškart 
imtis tiesos; kuriam galui užsiiminėti tuo, kas neteisinga? — 
Apie tai, kad derėtų iškart pradėti nuo mokslo, buvo jau 
kalbėta anksčiau; dabar į tai reikia atsakyti, aptariant 
klausimą, kaip apskritai yra su negatyvumu kaip tuo, kas 
neteisinga. Požiūris į šį dalyką labiausiai trukdo artėti prie 
tiesos. Tai duos dingstį aptarti matematinį pažinimą; šį pa- 
žinimą nefilosofinis Žinojimas traktuoja kaip idealą, kurio 
turėtų siekti filosofija, iki šiol jo siekusi bergždžiai. 

Tiesa ir netiesa priskirtini toms apibrėžtoms mintims, ku- 
rios be jokių dvejonių laikomos savarankiškomis esmėmis, 
viena iš kurių izoliuotai ir tvirtai stovi vienoje pusėje, kita — 
kitoje, ir viena su kita neturi nieko bendra. Priešingai tokiam 
požiūriui dera pasakyti, kad tiesa nėra kaltinė moneta, kurią 
galima turėti kaip kažką gatava ir todėl įsidėti ją į kišenę. 
Kita vertus, neduota nei to, kas neteisinga, nei to, kas bloga. 
Tiesa, blogis ir klaidingumas nėra tokie blogi kaip šėtonas, 
nes juos traktuoti šitaip reiškia paversti juos ypatingais 
subjektais; kaip tai, kas neteisinga ir bloga, jie yra tik bendrybės, 
nors vienas kito atžvilgiu pasižymi savarankišku esmišku- 

mu. — Tai, kas neteisinga (juk dabar kalbama tik apie tai), 
būtų kita, negatyvioji substancijos, kuri kaip žinojimo turi- 
nys yra tiesa, pusė. Tačiau pati substancija iš esmės yra ne- 
gatyvi, viena vertus, kaip turinio išskaidymas ir apibrėži- 
mas, kita vertus, kaip paprasta perskyra, t.y. kaip savastis ir 
žinojimas apskritai. Aišku, Žinojimas gali būti neteisingas. 
Kad kas nors pažinta neteisingai, reiškia tai, kad žinojimas 
nelygus savo substancijai. Tačiau kaip tik šioji nelygybė yra 
perskyra apskritai, kuri yra esminis momentas. Žinoma, iš 
šios perskyros kyla jų lygybė, ir toji atsiradusi lygybė yra 
tiesa. Tačiau ji nėra tiesa taip, tarsi nelygybė būtų buvusi 
pašalinta lyg šlakas iš gryno metalo; nepašalinama ji ir taip, 
kaip instrumentas atskiriamas nuo gatavo indo; ne, nelygybė 
kaip negatyvumas, kaip savastis, pati betarpiškai dar glūdi 
tiesoje kaip tokioje. Tačiau tuo remiantis negalima sakyti, 
kad tai, kas neteisinga, sudaro to, kas teisinga, momentą ar 
net sudėtinę dalį. Posakyje „kiekviename mele yra dalis tie- 
sos“ netiesa ir tiesa panašūs į aliejų ir vandenį, kurie nesu- 
simaišo ir susiję tik išoriškai. Kaip tik todėl, kad svarbu pa- 
ženklinti visiškos kitabūties momentą, tiesą ir netiesą žymintys 
žodžiai nebeturi būti vartojami ten, kur jų kitabūtis įveikta. 
Kaip posakiai „subjekto ir objekto, baigtinybės ir begalybės, 
būties ir mąstymo ir t.t. vienis“ yra nevykę todėl, kad objek- 
tas ir subjektas ir t.t. Žymi tai, kas jie yra už jų vienio, vadina- 
si, kalbant apie jų vienį, turima galvoje ne tas pat, ką išreiš- 
kia juos žymintys žodžiai, — lygiai taip pat ir tai, kas neteisin- 
ga, yra tiesos momentas jau ne kaip tai, kas neteisinga. 
Dogmatinis mąstymo būdas žinojime ir filosofijos studijo- 
se yra ne kas kita, kaip nuomonė, kad tiesa sutampa su tei- 
giniu, kuris yra patvarus rezultatas, arba ir su teiginiu, kuris 
suvokiamas betarpiškai. Į tokius klausimus, kaip antai: kada 
gimė Cezaris, kiek pėdų apima stadija ir t.t. — turi būti duo- 
tas dailus atsakymas, lygiai taip pat, kaip akivaizdžiai teisin- 

ga, kad įstrižainės kvadratas lygus kitų dviejų stačiakampio 
trikampio kraštinių kvadratų sumai. Tačiau tokios vadinamo- 
sios tiesos prigimtis skiriasi nuo filosofinių tiesų prigimties. 
O dėl istorinių tiesų, — kurias tik paminėsime tiek, kiek 
atsižvelgiama būtent į grynai istorinę jų reikšmę, — tai lengva 
sutikti, kad jos apima pavienę esatį, tam tikrą turinį jo atsi- 
tiktinumo ir savivalės požiūriu, jo apibrėžtis, kurios nėra 
būtinos. — Tačiau netgi tokios nuogos tiesos, kurios buvo 
pateiktos kaip pavyzdžiai, nestokoja savimonės judrumo. 
Kad pažintum vieną iš jų, reikia daug ką palyginti, pasi- 
rausti knygose, žodžiu, vienaip ar kitaip tyrinėti; netgi be- 
tarpiškos žiūros atveju tik jų Žinojimas kartu su jų pagrin- 
dais laikomas tikrai vertingu, nors, tiesą sakant, atrodo, kad 
svarbiausia tokiomis aplinkybėmis yra nuogas rezultatas. 
O dėl matematinių tiesų, tai dar mažesniu mastu galėtų 
būti laikomas geometru tas, kuris atmintinai (auswendig), 
be įrodymų, žinotų Euklido teoremas, nesuprasdamas jų iš 
vidaus (inwendig), jei galima šitaip nusakyti priešingybę. Ly- 
giai taip pat būtų laikomas nepatenkinamu žinojimas, kuris 
būtų įgytas matuojant daug stačiakampių trikampių ir šitaip 
siekiant nustatyti, kad jų kraštinės tam tikru būdu santy- 
kiauja tarpusavyje. Tačiau ir matematiniame pažinime įro- 
dymo esmingumas neturi tokios reikšmės ir nėra tokios pri- 
gimties, kad būtų paties rezultato momentas; priešingai, re- 
zultate jo jau nebėra, jis jau išnykęs. Žinoma, teorema kaip 
rezultatas yra dalykas, kuris laikomas tiesa. Bet šita pridėtinė 
aplinkybė apima ne jos turinį, o tik santykį su subjektu; 
matematinio įrodymo judėjimas nepriklauso tam, kas yra 
objektas, o yra paties dalyko atžvilgiu išorinė veika. Štai sta- 
čiakampio trikampio prigimtis pati nėra išskaidoma taip, 
kaip tai pavaizduota brėžinyje, kuris reikalingas įrodyti tei- 
giniui, išreiškiančiam jo santykį; visas rezultato išvedimas 
yra pažinimo eiga ir priemonė. — Ir filosofiniame pažinime 

esaties kaip esaties tapsmas skiriasi nuo esmės arba vidinės 
dalyko prigimties tapsmo. Tačiau, pirma, filosofinis pažini- 
mas apima ir viena, ir kita, tuo tarpu matematinis pažini- 
mas, priešingai, parodo tik tai, kaip tampa esatis, t.y. dalyko 
prigimties būtis pažinime kaip tokiame. Kita vertus, filosofi- 
nis pažinimas suvienija ir tuos du skirtingus judėjimus. Vi- 
dinis substancijos atsiradimas arba jos tapsmas yra neatski- 
riamas perėjimas į išorybę arba į esatį, būtį-kitam; ir priešin- 
gai, esaties tapsmas yra savaiminis sugrįžimas į esmę. Todėl 
šis judėjimas yra toks dvigubas procesas ir visumos taps- 
mas, kai viena kartu teigia kita ir todėl kiekviena pusė ap- 
ima tiek viena, tiek kita, kaip du aspektus; abu kartu sudaro 
visumą todėl, kad jie ištirpdo patys save ir save paverčia 
momentais. 

Matematiniame pažinime įžvalga yra pačiam dalykui iš- 
oriška veika; tai kyla iš to, kad tikroji dalyko esmė dėl šios 
veikos pakeičiama. Todėl priemonė, t.y. brėžinys bei įrody- 
mas, tiesą sakant, apima teisingus teiginius; bet lygiai taip 
pat reikia pasakyti, kad turinys yra neteisingas. Anksčiau 
pateiktame pavyzdyje trikampis išskaidomas, o jo dalys pa- 
verčiamos kitomis figūromis, atsirandančiomis nubraižius 
brėžinį. Tik pabaigoje vėl atstatomas tas trikampis, dėl ku- 
rio, tiesą sakant, visa tai ir buvo daroma ir kuris šiame 
vyksme buvo išleistas iš akių ir pateiktas tik dalimis, kurios 
priklausė kitoms visumoms. — Taigi šiuo atveju mes mato- 
me, kad ir dabar pasirodo turinio negatyvumas, kurį derėtų 
pavadinti turinio neteisingumu tiek pat pagrįstai, kiek sąvo- 
kos judėjime — nusistovėjusių minčių nyksmą. 

Tačiau tikrasis šitokio pažinimo nepakankamumas apima 
tiek patį pažinimą, tiek jo medžiagą apskritai. — Dėl paži- 
nimo pirmiausia pasakytina, kad nematyti brėžinio būtinu- 
mo. Jis nekyla iš teoremos sąvokos, o yra primetamas, ir pri- 
verčiama aklai paklusti šiam priesakui — nubrėžti kaip tik 

šias linijas, vietoje kurių būtų galima nubrėžti be galo daug 
kitų, — o daugiau nieko nežinoma, tik naiviai tikima, kad, 
siekiant išskleisti įrodymą, tai yra tikslinga. O vėliau išties 
pasirodo ir šitas tikslingumas, kuris lieka tik išorinis vien 
todėl, kad jis pasirodo tik vėliau, įrodinėjant. — Lygiai taip 
pat įrodymas juda tokiu keliu, kuris kažkur prasideda, ir 
dar nėra aišku, koks jo santykis su laukiamu rezultatu. Įro- 
dymo sklaida apima šituos apibrėžimus ir santykius ir igno- 
ruoja kitus, tačiau betarpiškai neįžvelgiama, koks būtinumas 
tai lemia. Šitokį judėjimą valdo išorinis tikslas. 

Šio nepakankamo pažinimo akivaizdumas, kuriuo didžiuo- 
jasi matematika, ir kuriuo didžiuodamasi ji pučiasi prieš fi- 
losofiją, pagrįstas tik jos tikslo skurdumu ir jos medžiagos ne- 
pakankamumu. Todėl tas akivaizdumas yra toks, kurį filo- 
sofija privalo niekinti. — Matematikos tikslas arba sąvoka 
yra dydis. O tai kaip tik yra neesminis, sąvokos stokojantis 
santykis. Todėl Žinojimas juda paviršiuje, nepalyti paties da- 
lyko — esmės arba sąvokos — ir todėl nėra sąvokinė paga- 
va. — Medžiaga, kurios atžvilgiu matematika sukaupia džiu- 
ginantį tiesų lobį, yra erdvė ir vienetas. Erdvė yra esatis, į 
kurią sąvoka savo skirtybes įrašo lyg į kokią tuščią, mirusią 
stichiją, kur tos skirtybės irgi yra nejudrios ir negyvos. Tai, 
kas tikroviška, nėra erdviška ta prasme, kokia erdvė traktuo- 
jama matematikoje; tokia netikrovė, kaip matematiniai daly- 
kai, nepatenkina nei konkrečios juslinės žiūros, nei filosofi- 
jos. Juk tokioje netikroviškoje stichijoje esama tik netikroviš- 
kos tiesos, t.y. fiksuotų, negyvų teiginių. Kiekvienu iš jų ga- 
lima nutraukti pažinimo sklaidą; tolesnis teiginys prasideda 
savaime, iš naujo, t.y. taip, kad ankstesnis savaime neperei- 
na į vėlesnį, ir todėl šitokiu būdu neatsiranda būtinas ryšys, 
kylantis iš paties dalyko prigimties. — Dėl šio principo ir 
šios stichijos — o tuo ir pasireiškia matematinio akivaizdu- 
mo formalizmas — Žinojimas išsiskleidžia kaip lygybės lini- 

ja. Juk tai, kas negyva, — kadangi miręs dalykas pats savyje 
nesužadina judrumo, — nepasiekia nei esmės perskyros, nei 
esminės priešstatos bei nelygybės, todėl nepasiekia nei prie- 
šybės perėjimo į priešybę, nei kokybinio, imanentinio judėji- 
mo, t.y. savijudos. Juk tai, ką nagrinėja matematika, yra vien 
tik dydis, t.y. neesminė perskyra. Nuo to, kad kaip tik sąvo- 
ka išskaido erdvę į jos matmenis bei nustato jų tarpusavio 
ryšius ir ryšius juose, matematika abstrahuojasi; ji nenagri- 
nėja pavyzdžiui, linijos santykio su plokštuma; o ten, kur 
apskritimo skersmenį ji lygina su apskritimo ilgiu, ji susidu- 
ria su jų nebendramatiškumu, t.y. su tam tikru sąvokos san- 
tykiu, su begalybe, nepasiekiama matematinei apibrėžčiai. 
Imanentinė, vadinamoji grynoji, matematika nepriešina 
erdvei ir laiko kaip laiko, t.y. kaip antrojo tipo medžiagos, 
kurią ji nagrinėja. Tiesa, taikomoji matematika nagrinėja lai- 
ką, kaip ir judėjimą; ji nagrinėja ir kitus tikrovės daiktus, 
tačiau sintetinius teiginius, t.y. teiginius apie daiktų santy- 
kius, kuriuos apibrėžia jų sąvoka, ji perima iš patyrimo ir 
savąsias formules taiko tik šitoms prielaidoms. Ta aplinky- 
bė, kad vadinamieji įrodymai, pagrindžiantys tokius dažnai 
pateikiamus teiginius, kaip kad teiginys apie sverto pusiau- 
svyrą, teiginys apie erdvės ir laiko santykį kritimo judesyje 
ir t.t., pateikiami ir priimami kaip įrodymai, jau pati savaime 
yra įrodymas, koks didelis įrodinėjimo poreikis būdingas pa- 
žinimui, nes pažinimas, ten, kur jis nebeturi įrodymų, su- 
reikšmina net tuščią jų regimybę ir lieka tuo patenkintas. 
Tokių įrodymų kritika būtų ir verta dėmesio, ir pamokanti, 
viena vertus, dėl to, kad nuimtų nuo matematikos šitą ne- 
tikrą papuošalą, o kita vertus, dėl to, kad parodytų jos ri- 
bas, o kartu — kitokio pažinimo būtinybę. — Dėl laiko, ku- 
rio atžvilgiu buvo peršama nuomonė, kad jis, priešingai erd- 
vei, sudaro kitos grynosios matematikos dalies medžiagą, 
pasakytina, kad jis pats vra nereflektuota sąvoka. Dydžio — 

perskyros, stokojančios sąvokos, — principas ir lygybės — 
abstraktaus negyvo vienio — principas nepajėgus apimti gy- 
venimo grynojo nerimastingumo ir absoliučios skirtingybės. 
Todėl tik būdamas paralyžiuotas, t.y. kaip vienetas, šitas ne- 
gatyvumas tampa antrojo tipo medžiaga tam pažinimui, ku- 
ris, likdamas išorine veika, savijudą nužemina iki medžia- 
gos, kad šitaip ją paverstų abejingu, išoriniu negyvu turiniu. 

Filosofija, priešingai, nenagrinėja neesmingos apibrėžties: 
apibrėžtį ji nagrinėja tiek, kiek šioji yra esminga; jos stichija 
ir turinys yra ne tai, kas abstraktu ar netikroviška, o tai, kas 
tikroviška, tai, kas save teigia ir savaime gyva, esatis, pakylė- 
ta iki savosios sąvokos. Tai procesas, kuris susikuria ir per- 
eina savo momentus, ir visas tas judėjimas sudaro pozity- 
vumą ir jo tiesą. Vadinasi, ši tiesa tokiu pat mastu apima ir 
negatyvumą, tai, ką reikėtų pavadinti netiesa, jei ją būtų ga- 
lima traktuoti kaip kažką tokio, nuo ko derėtų abstrahuotis. 
Tačiau pačią nykstamybę reikia traktuoti kaip esmingą da- 
lyką, bet ne kaip sustingusią apibrėžtį, kuri, atskirta nuo tie- 
sos, turi būti palikta už jos, dievai žino kur; lygiai taip pat 
ir tiesos negalima traktuoti kaip negyvo pozityvaus dalyko, 
rymančio kitoje pusėje. Reiškinys yra atsiradimas ir nyks- 
mas, kurie patys neatsiranda ir neišnyksta, o yra būtis-savy- 
je ir sudaro tikrovę bei tiesos gyvenimo judėjimą. Taigi tiesa 
yra bakchantiškas svaigulys, ir nė vienas narys, pagautas šio 
svaigulio, nėra blaivus; o kadangi kiekvienas narys, jei tik 
jis išsiskiria, lygiai taip pat betarpiškai ištirpsta tame svai- 
gulyje, tai jis kartu yra skaidri ir paprasta ramybė. Tiesa, to 
judėjimo rėmuose pavieniai dvasios pavidalai nėra tokie pa- 
tvarūs kaip nusistovėjusios mintys, tačiau jie yra pozityvūs, 
būtini momentai, o kartu ir negatyvūs bei nykstantys [pavi- 
dalai]. — Judėjimo, traktuojamo kaip ramybė, visuma tai, kas 
jame išsiskiria ir sau suteikia ypatingą esatį, išsaugoja kaip 
kažką, kas save prisimena, kieno esatis yra savižina, O ši sa- 
vižina kartu vra betarpiška esatis. 

Gali pasirodyti, kad būtina daug ką iš anksto pasakyti 
apie šio judėjimo arba mokslo metodą. Tačiau šio metodo są- 
voka jau glūdi tame, kas pasakyta, o jo tikrasis išdėstymas 
priskirtinas logikai, ar, tiksliau sakant, yra pati logika. Juk 
metodas yra ne kas kita, kaip visumos sąranga, išskleista 
visu savo grynuoju esmiškumu. O dėl iki šiol paplitusios 
nuomonės šiuo klausimu, tai mes turime suprasti, kad sis- 
tema vaizdinių apie tai, kas yra filosofinis metodas, irgi 
priklauso į praeitį nugrimzdusiam mokslingumui. — Nors 
tai nuskambės šiek tiek pagyrūniškai ar revoliucingai — O 
toks tonas, kiek žinau, man svetimas — vis dėlto dera turėti 
galvoje, kad mokslinis aparatas, kuriuo aprūpino matema- 
tika — aiškinimai, suskirstymai, aksiomos, eilės teoremų, jų 
įrodymai, pamatiniai teiginiai ir iš jų kylančios išvados — 
netgi [viešosios] nuomonės požiūriu yra šiek tiek pasenęs. 
Nors jo netinkamumas aiškiai dar nesuvokiamas, tačiau juo 
nebesinaudojama arba naudojamasi retai, ir jei savaime jis 
nepeikiamas, tai nėra ir mėgstamas. O mes turime palankiai 
žiūrėti į tai, kas puiku, kad tuo būtų pradėta naudotis ir kad 
tai būtų pamėgta. Bet nesunku suprasti, kad maniera iškelti 
kokį nors teiginį, pateikti argumentus už jį ir lygiai taip pat, 
remiantis argumentais, paneigti priešingą teiginį, nėra toji 
forma, kuria gali pasireikšti tiesa. Tiesa yra jos vidinis judė- 
jimas, o anas metodas yra pažinimas, kuris medžiagos 
atžvilgiu yra išorinis. Todėl jis būdingas matematikai, ku- 
rios principas, kaip sakyta, yra sąvokos stokojantis dydžių 
santykis ir kurios medžiaga yra negyva erdvė, ir lygiai toks 
pat negyvas vienetas; matematika ir turi laikytis šio meto- 
do. Laisviau interpretuojamas, t.y. su žymesnėmis savivalės 
ir atsitiktinumo priemaišomis, kasdieniame gyvenime, po- 
kalbyje arba istorinėje didaktikoje šis metodas galėtų likti 
veikiau smalsulio apraiška negu pažinimu, t.y. maždaug tuo 
pačiu, kas yra pratarmė. Kasdieniame gyvenime sąmonės tu- 

rinį sudaro žinios, potyriai, juslinės konkretybės, taip pat min- 
tys, principai, t.y. apskritai visa tai, kas yra laikoma tiesiogi- 
ne duotimi arba pastovia rymančia būtimi ar esme. Sąmonė 
iš dalies prisiderina prie viso to, o iš dalies ji nutraukia šį 
ryšį, savavališkai disponuodama tokiu turiniu, ir su juo san- 
tykiauja jį išoriškai apibrėždama ir įvaldydama. Šį turinį są- 
monė susieja su kuo nors tikru, net jeigu tai būtų akimirkos 
įspūdis; ir įsitikinimas patenkintas, jei tik jis pasiekė kokį 
nors jam pažįstamą atramos tašką (Ruhepunkt). 

Bet jeigu sąvokos būtinybė išstumia rezonieriško pokal- 
bio palaidumą arba nelankstų mokslinio žargono puošnu- 
mą, tai, kaip jau buvo sakyta, nedera manyti, kad sąvo- 
kos vietą turi užimti jokiu metodu neparemta neaiški nuo- 
jauta ar iš įkvėpimo bei savivalės kylanti pranašiška reto- 
rika, niekinanti ne tik minėtą moksliškumą, bet ir moks- 
liškumą apskritai. 

Lygiai taip pat — po to, kai kantiškajam, tik instinktyviai 
atrastam, dar negyvam, dar netapusiam sąvoka trejopumui 
(Triplizitat) buvo priskirta absoliuti reikšmė ir šitokiu būdu 
buvo nustatyta teisinga forma, susijusi su teisingu turiniu, ir 
gimė mokslinė sąvoka — nedera laikyti moksliška tos šios 
formos vartosenos, kuri, kaip mes matome, tą formą paver- 
čia negyva schema, tikrų tikriausia šmėkla (Schemen), o moks- 
linę tvarką — lentele. — Šis formalizmas, apie kurį jau kal- 
bėta bendrais bruožais ir kurio manierą dabar aptarsime iš- 
samiau, tariasi suvokęs tam tikro darinio prigimtį ir gyveni- 
mą vien tuo, kad kokią nors schematišką apibrėžtį tam dari- 
niui priskyrė kaip predikatą — ar tai būtų „subjektyvumas“, 
ar „objektyvumas“, „magnetizmas“ ar „elektra“ ir t.t., „susi- 
traukimas“ ar „išsiplėtimas“, „rytai“ ar „vakarai“ ir pan., o 
tai galima tęsti iki begalybės, nes šitokiu būdu kiekviena api- 
brėžtis arba kiekvienas pavidalas savo ruožtu gali būti pri- 
taikyti kitoms apibrėžtims kaip schemos forma arba momen- 

tas, ir kiekviena apibrėžtis, rodydama dėkingumą kitai, gali 
atsilyginti tuo pačiu; taip atsiranda uždaras ratas, neleidžiantis 
suprasti, nei kas yra pati dalyko esmė, nei kokia yra viena ar 
kita apibrėžtis. Šitaip elgiantis, viena vertus, iš paprasčiausio 
stebėjimo perimamos juslinės apibrėžtys, kurios, žinoma, tu- 
ri reikšti kažką kita, nei jos sako; o kita vertus, tai, kas reikš- 
minga savaime — gryni minties apibrėžimai, tokie kaip „sub- 
jektas“, „objektas“, „substancija“, „priežastis“, „bendrybė“ ir 
t.t., — vartojami taip pat neapdairiai ir nekritiškai, kaip ir 
kasdienybėje ir kaip apibrėžtys „stiprėjimas“ bei „silpnėji- 
mas“, „išsiplėtimas“ bei „susitraukimas“. Todėl ši metafizi- 
ka yra tokia pat nemoksliška kaip ir šitie jusliniai vaizdiniai. 

Užuot buvusi priskirta vidiniam gyvenimui ir jo esaties 
savijudai, tokia paprasta apibrėžtis šiuo atveju pagal pa- 
prastą analogiją priskiriama Žiūrai, t.y. jusliniam Žinojimui, 
ir šitas išoriškas ir tuščias formulės pritaikymas vadinamas 
konstrukcija. — Toks formalizmas niekuo nesiskiria nuo bet 
kurio kito. Koks bukagalvis turi būti tas, kuris per ketvirtį 
valandos neperpranta teorijos, pagal kurią esama asteninių, 
steninių ir netiesioginių asteninių ligų ir tiek pat jų gydymo 
būdų, ir kuris per tą neilgą laiką — kadangi dar visai nese- 
niai tokio pasirengimo visai pakakdavo — iš praktiko negali 
tapti teoriškai pasirengusiu gydytoju? Jei natūrfilosofinis for- 
malizmas moko, kad, pavyzdžiui, „intelektas yra elektra“, 
kad „gyvūnas yra azotas“ ar kad „lygu pietums arba šiau- 
rei“ ir t.t., arba „reprezentuoja juos“ — taip grubiai, kaip 
pasakyta čia arba vartojant daugiau specialių terminų, — tai 
tegul susidūręs su tokiu sugebėjimu susieti tai, kas atrodo 
taip skirtinga, ir su prievarta, kurią dėl šios sąsajos patiria 
nejudri juslinė duotis ir kuri šitokiu būdu šiai duočiai sutei- 
kia sąvokos regimybę, tačiau neišreiškia svarbiausio dalyko, 
pačios sąvokos arba juslinio vaizdinio reikšmės — tegul ne- 
patyręs Žmogus, susidūręs su visu tuo, patiria didžiulę nuo- 

stabą, tegul įžvelgia čia neišmatuojamą genialumą ir pagar- 
biai jam nusilenkia; tegul jis džiaugiasi tokių apibrėžčių aiš- 
kumu (nes abstrakčią sąvoką jos pakeičia stebiniu ir padaro 
ją malonesnę) ir tegul pasveikina save dėl nujaučiamos sie- 
los giminystės su tokia šaunia veiksena. Išmokti tokios iš- 
minties triukų galima labai greitai, ir visai nesunku jais nau- 
dotis; kai tik jie žinomi, jų kartojimas toks pat nepakeliamas 
kaip įminto fokuso kartojimas. Manipuliuoti šio monotoniš- 
ko formalizmo instrumentu ne sunkiau, negu tapytojo pale- 
te, kurioje esama viso labo dviejų spalvų, tarkime, raudonos 
ir žalios, ir viena iš jų skirta spalvinti [drobės] paviršių, kai 
reikalingas istorinio turinio paveikslas, o kita — kai reika- 
lingas peizažas. — Sunku būtų nuspręsti, ko čia esama dau- 
giau — malonumo, su kuriuo tokia spalva nutepliojama vi- 
sa, kas tik yra danguje, ant žemės ir po žeme, ar iliuzinio 
įsitikinimo tokios universalios priemonės pranašumų; viena 
palaiko kita. Šio metodo, kuriuo remiantis prie visų dan- 
gaus ir žemės dalykų, prie visų gamtinių ir dvasinių pavi- 
dalų priklijuojama pora bendros schemos apibrėžčių ir šito- 
kiu būdu viskas sudėstoma į lentynas, rezultatas yra ne kas 
kita, kaip aiški lyg saulė ataskaita apie visatos organizmą, 
t.y. savotiška lentelė, panaši į skeletą su priklijuotomis kor- 
telėmis arba į eilę uždarytų ir etiketėmis aplipdytų dėžių, 
sukrautų kokioje nors bakalėjinių prekių krautuvėlėje, — 
lentelė, tokia pat aiški kaip tas skeletas ar tos dėžės ir pra- 
radusi ar paslėpusi gyvąją dalyko esmę taip pat, kaip tie 
skeleto kaulai, praradę kūną ir kraują, o antruoju atveju — 
kaip tie negyvi daiktai, uždaryti dėžėje. — Jau buvo paste- 
bėta, kad šitokia maniera galiausiai primena vienspalvę ab- 
soliučią tapybą, kai ji, gėdydamasi schemos perskyrų, jas, 
kaip priklausančias refleksijai, nuskandina absoliuto tuštu- 
moje, kad būtų atkurta grynoji tapatybė, beformė baltuma. 
Toji bespalvė schema ir jos negvvos apibrėžtys ir toji abso- 

liuti tapatybė ir pereidinėjimas nuo vienos prie kitos tiek 
vienu, tiek kitu atveju yra vienodai negyvas intelektas ir 
vienodai išoriškas pažinimas. 

Tačiau tai, kas labai gera, ne tik negali išvengti likimo — 
virsti tokiu gyvybę ir dvasią praradusiu dalyku ir matyti, 
kaip į nuo jo nudirtą odą vyniojamas negyvas žinojimas 1r jo 
tuštybė. Veikiau reikia pripažinti, kad tokiame likime esama 
galios, veikiančios jei ne sielas, tai protus, ir kad jame esama 
išsivystymo į bendrybę ir formos apibrėžtumo, kuriuo pasi- 
reiškia jos išbaigtumas ir kuri viena padaro galimą paviršu- 
tinišką šios bendrybės vartoseną. 

Mokslas turi klostytis tik per pačios sąvokos gyvenimą; joje 
apibrėžtis, kuri pagal schemą išoriškai priklijuojama prie esa- 
ties, yra save judinanti pilnatviško turinio siela. Esinio judė- 
jimas, viena vertus, pasireiškia tuo, kad jis tampa kažkuo ki- 
tu, o kartu — savuoju imanentiniu turiniu; kita vertus, šitą iš- 
siskleidimą arba šitą savąją esatį jis sugrąžina į save, t.y. patį 
save padaro tam tikru momentu ir supaprastėja iki apibrėžtu- 
mo. Tokiame judėjime negatyvumas yra esaties perskyra ir tei- 
gimas (Setzen); šiame grįžime į save negatyvumas yra 
apibrežto paprastumo tapsmas. Kaip tik tokiu būdu turinys pa- 
rodo, kad jo apibrėžtis neperimta iš kito ir neprikabinta prie 
jo; jis parodo, kad apibrėžtį duoda pats sau ir iš savęs pats 
save padaro momentu ir apsibrėžia sau vietą visumoje. Len- 
telinis protas sau išsaugoja turinio būtinumą ir sąvoką — tai, 
kas sudaro paties dalyko konkretumą, tikrovę ir gyvą dalyko 
judrumą, kuriuos jis sutvarko, — arba, tiksliau tariant, jis to 
neišsaugoja sau, bet šito nežino; juk jei jis tai įžvelgtų, be abe- 
jonės, šią įžvalgą parodytų. Bet jis neturi net tokio poreikio; 
kitaip jis atsisakytų savo schematizavimo ar bent jau jį trak- 
tuotų tik kaip nuorodą į turinį; jis pateikia tik nuorodą į tu- 
rinį, bet neduoda paties turinio. — Jeigu apibrėžtis (netgi to- 
kia kaip, pavyzdžiui, magnetizmas) savaime yra konkreti ar- 

ba tikroviška, vis dėlto ji nužeminta iki kažko negyvo, nes ji 
yra tik kokios nors kitos esaties predikatas, bet nėra pažinta 
kaip šitos esaties imanentinis gyvenimas arba kaip šioje esa- 
tyje išsiskleidžianti vidinė ir tai esačiai būdinga savikūra ir 
saviraiška. Pridurti šito pagrindinio dalyko formalusis inte- 
lektas nesugeba ir šį uždavinį perduoda kitiems. — Užuot 
įsismelkęs į imanentinį paties dalyko turinį, jis visada apžvel- 
gia visumą ir nepaiso (steht ūber) pavienės esaties, apie ku- 
rią kalba, t.y. jis jos visai nemato. Bet mokslinis pažinimas, 
priešingai, reikalauja atsiduoti objekto gyvenimui arba — o 
tai yra tas pat — turėti prieš akis ir išreikšti vidinę objekto 
būtinybę. Šitaip įsigilindamas į savąjį objektą, pažinimas už- 
miršta tą [visumos] apžvalgą, kuri yra tik žinojimo refleksi- 
ja iš turinio į patį save. Tačiau nugrimzdęs į materiją ir kar- 
tu su ja judėdamas, jis sugrįžta į save, bet ne anksčiau nei 
tuomet, kai pilnatvė arba turinys sugrįžta į save, supapras- 
tėja iki apibrėžtumo, nusižemina iki tam tikros esaties vie- 
nos pusės ir pereina į savo aukštesniąją tiesą. Paprasta save 
apžvelgianti visuma šitaip pati iškyla iš to turtingumo, kuria- 
me jos refleksija atrodė prarasta. 

Apskritai tik todėl, kad — kaip buvo sakyta anksčiau — 
substancija pati savyje yra subjektas, bet koks turinys yra jo 
paties refleksija į save. Kokios nors esaties buvimas arba sub- 
stancija yra lygybė sau pačiai; juk jos nelygybė sau pačiai bū- 
tų jos suirimas. Bet ši lygybė sau pačiai yra gryna abstrakcija; 
o abstrakcija yra mąstymas. Jei aš sakau „kokybe“, aš išreiškiu 
paprastą apibrėžtį; kokybe viena esatis skiriasi nuo kitos, 
vadinasi, yra tam tikra esatis; ji yra būtis-sau, arba dėl šio pa- 
prastumo ji egzistuoja kaip ji pati. Bet dėl to ji iš esmės yra 
mintis. — Šitaip tampa aišku, kad būtis yra mąstymas; šitaip 
atsiranda įžvalga, kurios paprastai stokoja įprastas, sąvoka ne- 
pagrįstas šnekėjimas apie mąstymo ir būties tapatumą. — O 
dėl to, kad esaties buvimas yra lygybė sau pačiai arba gry- 

noji abstrakcija, esatis yra abstrahavimasis nuo savęs, t.y. ji pa- 
ti yra nelygybė sau pačiai ir savęs suardymas — savo pačios 
vidujybė ir sugrįžimas į save — savo pačios tapsmas. — Dėl 
tokios esinio prigimties ir dėl to, kad esinys turi tokią prigimtį 
žinojimo atžvilgiu, žinojimas nėra tokia veikla, kuri manipu- 
liuoja turiniu kaip kažkuo svetimu, jis nėra refleksija į save 
iš turinio; mokslas nėra anas idealizmas, kuris tvirtinantį dog- 
matizmą pakeitė patikinančiu dogmatizmu arba savitikros 
dogmatizmu; veikiau yra taip, kad kai žinojimas mato, kaip tu- 
rinys sugrįžta į savąją vidujybę, jo veikla irgi nugrimzta į tą 
turinį, nes ji yra turinio imanentinė savastis, kartu sugrįžtan- 
ti į save, nes ji yra gryna lygybė sau pačiai, esanti kitabūtyje. 
Taigi ji yra toji gudrybė, kuri, tarsi susilaikydama nuo veik- 
los, stebi, kaip apibrėžtis ir jos konkretus gyvenimas, kaip tik 
tuo, kad tas gyvenimas tariasi besiimąs savisaugos ir besilai- 
kąs ypatingo intereso, pasireiškia kaip kažkas priešinga, kaip 
tai, kas save sunaikina ir paverčia visumos momentu. 
Anksčiau intelekto reikšmė buvo atskleista substancijos 
savimonės aspektu, o iš to, kas pasakyta, toji reikšmė atsi- 
skleidžia substancijos, kaip to, kas turi būtį, apibrėžimo 
aspektu. — Esatis yra kokybė, sau lygi apibrėžtis arba api- 
brėžtas paprastumas, apibrėžta mintis; tai yra esaties pro- 
tingumas (Verstand des Daseins). Todėl jis yra Nus (voul), 
kurį Anaksagoras pirmąkart pripažino esant esme. Po jo 
esaties prigimtis buvo pagauta apibrėžčiau kaip Eidos arba 
Idea (ciot, iča), ty. kaip apibrėžta bendrybė, rūšis. Žodis 
„rūšis“ gali pasirodyti pernelyg vulgarus ir menkas išreikšti 
idėjoms — grožiui, šventumui ir amžinybei, — lyg epide- 
mija siaučiančioms mūsų epochoje. Bet iš tikrųjų idėja iš- 
reiškia nei daugiau, nei mažiau kaip rūšį. Tačiau dabar mes 
dažnai matome, kaip ignoruojamas pasakymas, apibrėžtai 
ženklinantis kokią nors sąvoką, ir teikiama pirmenybė ki- 
tam pasakymui, kuris — jau vien todėl, kad jis kilęs iš sve- 

timos kalbos — sąvoką apgaubia migla ir todėl skamba pa- 
mokomai. — Kaip tik todėl, kad esatis yra apibrėžta kaip 
rūšis, ji yra paprasta mintis; Nus, paprastumas, yra substan- 
cija. Dėl savo paprastumo arba lygybės sau ji atrodo pa- 
tvari ir išliekanti. Tačiau šita lygybė sau kartu yra ir ne- 
gatyvumas; dėl jo kiekviena patvari esatis suyra. Iš pradžių 
atrodo, kad apibrėžtis egzistuoja tik todėl, kad yra susijusi 
su „Kitu“, o jos judėjimas atrodo esąs jai primestas kažko- 
kios svetimos jėgos; bet tai, kad ji savyje turi jos pačios ki- 
tabūtį ir yra savijuda, kaip tik ir glūdi aname paties mąs- 
tymo paprastume; juk jis yra pati save judinanti ir skaidan- 
ti mintis ir savoji vidujybė, grynoji sąvoka. Vadinasi, inte- 
lektiškumas yra tam tikras tapsmas, ir kaip toks tapsmas jis 
yra protingumas. 

Ši prigimtis to, kas yra, — savojoje būtyje būti sąvoka — 
nulemia tai, kad apskritai esama loginės būtinybės; vien tik ji 
yra organinės visumos protingumas ir ritmas; ji yra turinio 
žinojimas tiek, kiek turinys yra sąvoka ir esmė, kitaip tariant, 
vien tik ji yra tai, kas spekuliatyvu. — Konkretus pavidalas, 
išjudindamas save patį, paverčia save paprasta apibrėžtimiį; 
šitaip jis pakyla iki loginės formos ir esti savojo esmingumo 
stichijoje; jo konkreti esatis yra tik šitas judėjimas ir ji yra 
betarpiška loginė esatis. Todėl nėra jokio reikalo konkrečiam 
turiniui iš šalies primesti formalizmą; turinys pats savaime 
yra perėjimas į formalizmą, tačiau šis formalizmas nustoja 
būti tuo išoriniu formalizmu, nes forma pati yra konkrečiam 
turiniui būdingas vidinis tapsmas. 

Ši mokslinio metodo prigimtis — viena vertus, pasireiš- 
kianti tuo, kad metodas neatskiriamas nuo turinio, o kita 
vertus, tuo, kad metodas pats apsibrėžia savo ritmą, — kaip 
minėta, autentiškai išskleidžiama spekuliatyvinėje filosofijo- 
je. — Tai, kas pasakyta, nors ir išreiškia sąvoką, tačiau gali 
būti laikoma tik išankstiniu patikinimu. Jo tiesa glūdi ne šio- 


2 67 


PRATARMĖ 


je iš dalies pasakojamojo pobūdžio ekspozicijoje ir todėl ne- 
paneigiama tada, kai tikinama priešingai, — kad esą šitaip 
nėra, O yra štai taip ir taip, — kai įprastiniai vaizdiniai pri- 
simenami ir pateikiami kaip neabejotinos ir Žinomos tiesos 
arba kai iš vidinės dieviškos žiūros lobyno (Schreine) išgrie- 
biama kažkas nauja ir tikinama, kad tai tiesa. — Žinojimui 
susidūrus su kažkuo, kas jam buvo nežinoma, pirmoji jo re- 
akcija paprastai yra priešiška ir nulemta to, kad Žinojimas 
siekia išgelbėti laisvę ir savąją įžvalgą, savo autoritetą apgin- 
ti nuo svetimo (nes tokiu pavidalu pasirodo tai, kas pirmą- 
kart suvokta tik dabar), o kartu stengiasi nuslėpti tą tariamą 
gėdą, kuri atsirado dėl to, kad kažko reikia išmokti; lygiai 
taip pat, kaip pritariamai perimant tai, kas nežinoma, panaši 
reakcija pasireiškia tokiomis kalbomis ir veiksmais, kurie ki- 
toje srityje būtų ultrarevoliucingi. 

Kaip tik todėl studijuojant mokslą svarbiausia prisiimti są- 
vokos įtampą. Ši įtampa reikalauja dėmesio sąvokai kaip to- 
kiai, dėmesio paprastoms apibrėžtims, pavyzdžiui, tokioms 
kaip būtis-savyje, būtis-sau, lygybė sau ir t.t.; juk šios apibrėž- 
tys yra tokios grynosios savijudos, kurias būtų galima pava- 
dinti sielomis, jei jų sąvoka neženklintų kažko aukštesnio už 
jas. Įpročiui laikytis vaizdinių sekos jų nutraukimas sąvoka 
yra toks pat slegiantis, kaip ir formaliajam mąstymui, kuris 
samprotauja tai apie šį, tai apie aną, pagautas netikroviškų 
minčių. Tokį įprotį galima vadinti materialiu mąstymu, atsi- 
tiktine sąmone, kuri tik klimpsta medžiagoje ir kuriai todėl 
labai sunku iš materijos grynu pavidalu išskirti savo savastį 
ir kartu būti savyje (bei sich zu sein). Priešingai, kito tipo mąs- 
tymas, rezonieriškas svarstymas (Rasonnieren), yra laisvė nuo 
turinio ir pasipūtimas jo atžvilgiu; iš tokio pasipūtimo reika- 
laujama stengtis atsisakyti tokios laisvės ir, užuot buvus sa- 
vavališku turinio judėjimo principu, šią laisvę į jį panardinti, 
leisti turiniui judėti pačiam, sutinkamai su jo paties prigim- 
timi, t.y. per savastį kaip savastį, ir kartu stebėti šį judėjimą. 

Atsisakyti kištis į imanentinį sąvokos ritmą, į jį nesibrauti sa- 
vavališkai ir su savąja anksčiau įgyta išmintimi — toks susi- 
laikymas pats yra esminis dėmesingumo sąvokai momentas. 

Rezonieriškoje laikysenoje dera išryškinti abi puses, kurių 
atžvilgiu jai priešinamas mąstymas, besiremiantis sąvoka. — 
Viena vertus, rezonieriškas mąstymas sueina į negatyvų san- 
tykį su suvoktu turiniu, moka jį atmesti ir suniekinti. Supra- 
timas, kad iš tikrųjų taip nėra, yra tik negatyvus; jis yra tas 
paskutinis dalykas, kuris pats negali išeiti už savęs ir pasiek- 
ti naują turinį; kad vėl būtų įgytas turinys, iš kažkur turi būti 
pasigauta kažkas „kita“. Jis yra refleksija į tuščią „Aš“, jo Ži- 
nojimo tuštybė. — Bet šita tuštybė išreiškia ne tik tai, kad tas 
turinys yra tuščias, bet ir tai, kad ir šita įžvalga pati yra tuš- 
čia; juk ji yra negatyvumas, savyje nematantis pozityvumo. 
Tuo, kad ši refleksija į turinį neįtraukia paties savojo negaty- 
vumo, ji apskritai neįsismelkia į patį dalyką, o visada lieka 
už jo, todėl ji įsivaizduoja, kad, teigdama tuštumą, ji visada 
yra pažengusi toliau, negu kokia nors turininga įžvalga. Prie- 
šingai, kaip parodyta anksčiau, sąvoka besiremiančiame mąs- 
tyme negatyvumas priklauso pačiam turiniui ir yra pozityvus 
tiek kaip jo paties imanentinis judėjimas bei apibrėžimas, tiek 
kaip jų visuma. Suvoktas kaip rezultatas, šitoks mąstymas yra 
tai, kas atsiranda iš šio judėjimo, apibrėžtas negatyvumas, o 
kartu ir tam tikras pozityvus turinys. 

Tačiau turint galvoje tai, kad tokiame mąstyme esama 
turinio, — ar tai būtų vaizdiniai ir mintys, ar vienų ir kitų 
mišinys — jis turi dar ir kitą pusę, kuri jam apsunkina paga- 
vą sąvokomis. Nuostabi jos prigimtis glaudžiai susijusi su 
anksčiau minėta pačios idėjos esme, tiksliau sakant, ją išreiš- 
kia tuo pavidalu, kuriuo ji pasirodo kaip judėjimas; tas judė- 
jimas yra mąstanti pagava. — Kaip rezonieriškas mąstymas 
savo negatyvia laikysena, apie kurią buvo tik ką kalbėta, 
pats yra savastis, į kurią sugrįžta turinys, taip savastis, prie- 
šingai, pati pažindama pozityviai, yra subjektas, kaip prieš- 

vaizdis, su kuriuo turinys santykiauja kaip akcidencija ir pre- 
dikatas. Šis subjektas sudaro pamatą, prie kurio pritvirtina- 
mas turinys ir ant kurio tai šen, tai ten skleidžiasi turinio 
judėjimas. Kitaip yra sąvoka pagrįstame mąstyme. Kadangi 
sąvoka yra paties objekto savastis, pasireiškianti kaip jo 
tapsmas, tas mąstymas nėra rymantis subjektas, nejudriai pa- 
laikantis akcidencijas; jis yra save judinanti ir savąsias api- 
brėžtis į save susigrąžinanti sąvoka. Šiame judėjime išnyksta 
anas minėtas rymantis subjektas; jis įsismelkia į skirtumus ir 
turinį, ir veikiau sudaro apibrėžtumą, t.y. išskaidytą turinį ir 
jo judėjimą, užuot likęs priešprieša tam apibrėžtumui. Tas 
tvirtas pagrindas, kurį rezonieriškam mąstymui sudaro ry- 
mantis subjektas, dėl to svyruoja, ir tik pats šis judėjimas 
tampa objektu. Subjektas, pripildantis savąjį turinį, jau nebe- 
išeina už jo, ir nebegali turėti dar ir kitų predikatų arba ak- 
cidencijų. Priešingai, turinio išsibarstymas šitaip sujungiamas 
savasties ir jai palenkiamas; turinys nėra toji bendrybė, kuri, 
atsipalaidavusi nuo subjekto, atitektų daugeliui. Vadinasi, tu- 
rinys faktiškai nebėra subjekto predikatas; ne, jis yra sub- 
stancija, jis yra esmė ir sąvoka to, apie ką kalbama. Mąsty- 
mas vaizdiniais, kadangi pagal savo prigimtį jis susijęs su 
akcidencijų ir predikatų seka ir visai teisėtai išeina už jų, nes 
jie yra tik predikatai bei akcidencijos, — šitas mąstymas su- 
trikdomas, nes tai, kas teiginyje turi predikato formą, yra 
pati substancija. Galima sakyti, kad tas mąstymas patiria 
kontrsmūgį. Pradėdamas nuo subjekto, tarsi tas subjektas vis 
dar būtų pagrindas, jis mato (kadangi predikatas veikiau yra 
substancija), kad subjektas perėjo į predikatą ir šitaip buvo 
įveiktas; ir kadangi tai, kas atrodo esąs predikatas, šitaip ta- 
po ištisine ir savarankiška mase, tas mąstymas nebegali lais- 
vai klaidžioti, bet yra sukaustomas šio sunkio. — Paprastai 
pagrindas pirmiausia yra subjektas kaip objektine fiksuota sa- 
vastis; iš jo išsiskleidžia būtinas judėjimas prie apibrėžčių 

arba predikatų daugeriopumo; dabar ano subjekto vietą už- 
ima pats žinantis „Aš“, kuris susieja predikatus ir yra juos 
apimantis subjektas. Tačiau kadangi tas pirmas subjektas pats 
įeina į apibrėžtis ir yra jų siela, antrasis, t.y. žinantysis, sub- 
jektas predikatuose dar randa aną subjektą, su kuriuo jis jau 
norėtų būti susidorojęs ir už kurio norėtų išeiti ir sugrįžti į 
save. Ir užuot pasinaudojęs galimybe predikato judėjime bū- 
ti veikliu pradu — kaip antai svarstymu (Rasonnieren) apie 
tai, ar anam subjektui priskirti vieną ar kitą predikatą, — 
žinantysis subjektas vis dar užsiima turinio savastimi ir pri- 
valo būti ne sau, o kartu su tuo turiniu. 

Tai, kas pasakyta, formaliai gali būti išreikšta taip: spren- 
dinio arba teiginio apskritai prigimtis, apimanti subjekto ir 
predikato perskyrą, sunaikinama spekuliatyvinio teiginio, ir 
tapačiame teiginyje, kuriuo virsta pirmasis sprendinys, glūdi 
kontrsmūgis, nukreiptas prieš aną santykį. — Šis konfliktas 
tarp teiginio apskritai formos ir ją sunaikinančio sąvokos vie- 
nio panašus į ritme pasireiškiantį konfliktą tarp metro ir ak- 
cento. Ritmas atsiranda kaip metro bei akcento sujungimo ir 
jų netvaraus (schwebenden) vidurkio rezultatas. Lygiai taip 
pat ir filosofiniame teiginyje subjekto ir objekto tapatybė ne- 
turi sunaikinti jų skirtumo, kurį išreiškia teiginio forma, o jų 
vienis turi pasirodyti kaip tam tikra harmonija. Teiginio for- 
ma yra apibrėžtos prasmės reiškinys arba akcentas, kuris iš- 
skiria teiginio pilnatvę; tačiau tai, kad predikatas išreiškia 
substanciją ir kad subjektas pats priklauso bendrybei, ir yra 
vienis, kuriame nutyla anas akcentas. 

Kad tai, kas pasakyta, paaiškintume pavyzdžiu, imkime 
sakinį: „Dievas yra būtis“. Čia predikatas yra „būtis“; jis turi 
substancinę reikšmę, kurioje išsklinda subjektas. „Būtis“ šiuo 
atveju turi būti ne predikatas, o esmė; atrodo, kad dėl to 
Dievas nustojo būti tuo, kuo jį padaro vieta, kurią jis užima 
teiginyje, būtent — patvariu subjektu. — Užuot judėjęs to- 

liau, pereidamas nuo subjekto prie predikato, mąstymas vei- 
kiau jaučiasi esąs sustabdytas (kadangi dingsta subjektas) ir 
atblokštas atgal prie minties apie subjektą, nes jis to subjekto 
stokoja; arba: kadangi pats predikatas yra išsakytas kaip sub- 
jektas, kaip būtis, kaip esmė, išsamiai apimanti subjekto pri- 
gimtį, tai mąstymas subjektą suranda betarpiškai ir predika- 
te. Ir štai, užuot predikate sugrįžęs į save ir užėmęs laisvą 
rezonieriško svarstymo poziciją, mąstymas vis dar yra įsigi- 
linęs į turinį, ar bent jau atviras reikalavimui į jį įsigilinti. — 
Lygiai tas pat, kai sakoma: „tai, kas tikroviška, yra bendra“, — 
tikroviškumas kaip subjektas pranyksta savo predikate. Tai, 
kas bendra, privalo ne tik turėti predikato reikšmę taip, kad 
teiginys išsakytų, jog tai, kas tikroviška, yra bendra, bet tai, 
kas bendra, privalo išreikšti tikroviškumo esmę. — Todėl 
mąstymas tokiu mastu praranda savo tvirtą objektinį pagrin- 
dą, kurį jis turėjo subjekte, kokiu predikate jis atbloškiamas 
atgal, prie subjekto, ir tame subjekte sugrįžta ne į save, o į 
turinio subjektą. 

Dėl šio neįprasto trikdymo dažniausiai kyla nusiskundi- 
mai tuo, kad filosofiniai raštai yra sunkiai suprantami net ta- 
da, kai individas turi kitas išsilavinimo sąlygas, leidžiančias 
tuos raštus suprasti. Tai, kas pasakyta, mūsų manymu, sudaro 
priežastį, dėl kurios kyla visai apibrėžtas priekaištas, dažnai 
išsakomas tų raštų atžvilgiu. Skundžiamasi, jog daug ką ten- 
ka perskaityti keletą kartų, kad būtų įmanoma tai suprasti. Tai 
priekaištas, kuriame turėtų būti kažkas įžeidžiama ir negin- 
čytina, todėl, jei jis būtų pagrįstas, jis jau nebeleistų priešta- 
rauti. — Iš to, kas pasakyta, paaiškėja, kodėl taip yra. Filoso- 
finis teiginys, būdamas teiginys, sukelia nuomonę apie įpras- 
tinį subjekto ir predikato santykį ir įprastą žinojimo elgseną. 
Tą elgseną ir nuomonę apie ją sugriauna teiginio filosofinis 
turinys; nuomonė patiria, kad mintyje turima ne tai, ką ji tu- 
rėjo mintyje, ir šita nuomonės pataisa verčia žinojimą sugrįŽ- 
ti prie teiginio ir dabar suprasti jį kitaip. 

Keblumą, kurio reikėtų vengti, nulemia spekuliatyvinio 
ir rezonieriško mąstymo būdų painiojimas, kada tai, kas pa- 
sakyta apie subjektą, vieną kartą turi jo sąvokos reikšmę, o 
kitą kartą — tik jo predikato arba akcidencijos reikšmę. — 
Vienas būdas trikdo kitą, ir plastiška taptų tik tokia filoso- 
finė ekspozicija, kuri griežtai atsisakytų teiginio dalių įpras- 
tinio santykio. 

Faktiškai ir nespekuliatyvus mąstymas turi savo teisių, 
kurios yra pamatuotos, tačiau spekuliatyviojo teiginio sąran- 
goje į jas neatsižvelgiama. Teiginio forma turi būti įveikta ne 
tik betarpiškai, ne vien tik per teiginio turinį. Šitas priešingos 
krypties judesys turi būti išreikštas; jis turi būti ne tik anas 
vidinis trikdymas; ne, tas sąvokos sugrįžimas į save turi būti 
išskleistas. Tas judėjimas, kuris atlieka tai, ką kitais atvejais 
turėtų atlikti įrodymas, yra paties teiginio dialektinis judėji- 
mas. Tik jis yra iš tikrųjų spekuliatyvus, ir tik jo išraiška yra 
spekuliatyvinis dėstymas. Kaip teiginys, spekuliatyvumas yra 
tik vidinis trikdymas ir netiesioginis (nichtdaseiende) esmės 
sugrįžimas į save. Todėl mes taip dažnai matome, kad filo- 
sofinės ekspozicijos kreipia mus į tą vidinę Žiūrą ir šitaip iš- 
vengia būtinumo išdėstyti dialektinį teiginio judėjimą, kurio 
mes tikėjomės. — Teiginys turi išreikšti, kas yra tiesa, tačiau 
tiesa iš esmės yra subjektas; kaip subjektas ji yra tik dialek- 
tinis judėjimas, tas save sukuriantis, stumiantis į priekį ir į 
save sugrįžtantis vyksmas. — Kitokio tipo pažinime šį iš- 
reikštos vidujybės aspektą sudaro įrodymas. Bet po to, kai 
dialektika buvo atskirta nuo įrodymo, filosofinio įrodinėjimo 
sąvoka faktiškai buvo prarasta. 

Šia proga galima prisiminti, kad dialektinis judėjimas ir- 
gi naudojasi teiginiais kaip savo dalimis arba elementais; to- 
dėl nurodytas keblumas, atrodo, nuolat kartojasi ir yra keb- 
lumas, susijęs su paties dalyko esme. — Jis panašus į tai, su 
kuo susiduriama įrodinėjant įprastiniu būdu: pagrindai, ku- 

riais remiasi įrodymas, patys vėl reikalauja pagrindimo ir 
taip toliau, iki begalybės. Bet šioji pagrindimo ir įsąlygini- 
mo (Bedingens) forma priskirtina tokiam įrodinėjimui, nuo 
kurio dialektinis judėjimas skiriasi, taigi ji priskirtina išori- 
niam pažinimui. Apie patį dialektinį judėjimą pasakytina, 
kad jo stichija yra grynoji sąvoka; todėl jame glūdi tam tik- 
ras turinys, kuris pats savaime yra vien tik subjektas. Vadi- 
nasi, nėra tokio turinio, kuris elgtųsi kaip pagrindą suda- 
rantis subjektas ir kuriam jo reikšmė būtų priskiriama kaip 
predikatas; teiginys betarpiškai yra tik tuščia forma. — Be 
jusliškai stebimos arba vaizdinio pavidalą turinčios savas- 
ties, vardas vien kaip vardas pirmiausia yra tai, kas ženkli- 
na grynąjį subjektą, tuščią, sąvokos stokojantį vienį. Dėl to 
būtų naudinga vengti, pavyzdžiui, įvardijimo „Dievas“, nes 
šis žodis betarpiškai nėra kartu ir sąvoka, o yra tikrinis var- 
das, pagrindą sudarančio subjekto nedrumsčiama ramybė. 
O tuo tarpu, priešingai, tokie žodžiai, kaip, pavyzdžiui, „bū- 
tis“ arba „vienis“, „atskirybė“, „subjektas“ ir t.t., patys ir 
betarpiškai žymi sąvokas. — Jeigu apie aną subjektą ir išsa- 
komos spekuliatyvinės tiesos, tai vis tiek jų turinys stokoja 
imanentinės sąvokos, nes jis duotas tik kaip rymantis sub- 
jektas, ir dėl šios aplinkybės šios tiesos nesunkiai įgyja pa- 
prasčiausio pamokymo formą. — Taigi šiuo požiūriu kliū- 
tis, pasireiškianti įpročiu spekuliatyvinį predikatą traktuoti 
pagal teiginio formą, o ne kaip sąvoką ir esmę, gali būti pa- 
didinta ar sumažinta priklausomai nuo to, koks yra pats fi- 
losofinis dėstymas. Likdamas ištikimas įžvalgai į spekulia- 
tyvumo prigimtį, dėstymas turi išsaugoti dialektinę formą ir 
apimti tik tai, kas pagaunama sąvoka ir kas yra sąvoka. 
Filosofijos studijas apsunkina ne tik rezonieriška laikyse- 
na, bet ir nerezonieriškas atsidavimas galutinėms tiesoms, 
prie kurių šių tiesų šalininkas nejaučia reikalo sugrįžti, bet 
ima jas kaip pagrindą ir mano galįs jas skelbti ir, jomis 
remdamasis, spręsti bei neigti. Šiuo požiūriu ypač svarbu, 

kad filosofavimas vėl būtų paverstas rimtu užsiėmimu. Visų 
mokslų, menų, įgūdžių, amatų atžvilgiu vyrauja įsitikinimas, 
kad, siekiant juos įvaldyti, būtina dėti daug pastangų, moky- 
tis ir praktikuotis. Tuo tarpu filosofijos atžvilgiu, priešingai, 
šiuo metu, atrodo, vyrauja prietaras, kad — nors iš to, kad 
kiekvienas turi akis ir rankas, negalima spręsti, jog, gavęs 
odos ir įrankių, jis sugebėtų pasiūti batus, — kiekvienas be 
išlygų ir betarpiškai geba filosofuoti ir samprotauti apie filo- 
sofiją, nes tam reikalui jis turi matuoklį — savo prigimtinį 
protą, tarsi jis lygiai taip pat neturėtų bato matuoklio — savo 
kojos. — Susidaro įspūdis, kad filosofijos įvaldymas supo- 
nuoja Žinių ir studijų stoką ir kad ji baigiasi ten, kur praside- 
da žinių ir studijų sritis. Filosofija dažnai laikoma formaliu, 
neturiningu žinojimu, ir labai trūksta supratimo, jog visa, 
kas kokiame nors žinojime ir kokiame nors moksle yra tiesa 
ir turinio atžvilgiu, šio vardo gali nusipelnyti tik tada, kai 
kyla iš filosofijos; jog kiti mokslai, kad ir kiek jie sampro- 
tautų nesiremdami filosofija, be jos negali turėti savyje nei 
gyvenimo, nei dvasios, nei tiesos. 

O dėl tikros filosofijos, tai mes matome, kad ilgame švie- 
timo kelyje turtingo ir gilaus judėjimo, per kurį dvasia pa- 
siekia žinojimą, tobulu ekvivalentu ir puikiu surogatu (ko- 
kiu, pavyzdžiui, laikoma cikorija, kuri šlovinama kaip ka- 
vos surogatas) buvo laikomas betarpiškas dieviškumo ap- 
reiškimas ir Žmogaus sveikas protas, kuris nesivargino ir 
nelavino savęs nei kokiu nors kitu žinojimu, nei tikru filo- 
sofavimu. Nedaug džiaugsmo, kai pastebi, kad nežinojimas 
ir net nesivaržantis bei neskoningas tamsumas, nesugeban- 
tis sutelkti savo mąstymo prie kokio nors abstraktaus tei- 
ginio, juo labiau — prie keleto teiginių ryšio, tikina esąs tai 
mąstymo laisvė ir tolerancija, tai net genialumas. Lygiai 
kaip dabar filosofijoje, kadaise, kaip žinoma, genialumas 
siautėjo ir poezijoje; tačiau vietoj poezijos — jeigu šio ge- 

nialumo produktai išvis turėjo kokią nors prasmę — jis ga- 
mino trivialią prozą, arba, jei išeidavo už jos ribų, pamišė- 
liškus šnekalus. Taip ir dabar prigimtinis filosofavimas, iš 
aukšto žvelgiantis į sąvoką ir dėl jos stokos laikantis save 
stebimuoju ir poetiniu mąstymu, atvirai demonstruoja sava- 
vališkas kombinacijas tokios vaizduotės, kurią mintys tik 
dezorganizuoja, — darinius, kurie nėra nei velnias, nei ge- 
gutė, nei poezija, nei filosofija. 

Na, o prigimtinis filosofavimas, plaukiantis ramesne svei- 
ko proto vaga, geriausiu atveju pateikia trivialių tiesų reto- 
riką. Kai jam priekaištaujama dėl šių tiesų niekingumo, jis 
atšauna, kad prasmė ir pilnatvė glūdi jo širdyje, ir lygiai 
taip pat turi būti ir kitiems, nes jis mano, jog, bylodamas iš 
tyros širdies ir švarios sąžinės, pasako giliausius dalykus, 
kurių neįmanoma nuginčyti ir iš kurių neįmanoma reika- 
lauti ko nors daugiau. Tačiau tada reikėtų, kad tai, kas ge- 
riausia, neliktų viduje, o iš tos šachtos būtų iškelta į šviesą. 
Šito vargo — skelbti tokias galutines tiesas — jau seniai 
buvo galima išvengti, nes jas jau nuo seno galima rasti kur 
nors katekizme, liaudies patarlėse ir t.t. — Nėra sunku su- 
vokti tokių tiesų neapibrėžtumą arba dviprasmiškumą, o 
dažnai jų sąmonei galima parodyti joje pačioje esančias vi- 
sai priešingas tiesas. Stengdamasi ištrūkti iš joje sukeltos 
painiavos, sąmonė įpuola į kitokias pinkles ir, žinoma, aist- 
ringai pareiškia, kad visiems akivaizdu, jog yra taip ir taip, 
o visa kita yra sofistika; tai toks pat trivialiojo žmogiškojo 
intelekto šūkis, nukreiptas prieš išlavintą protą, kaip ir žo- 
dis „svajonės“, kuriuo tamsuoliškumas kartą ir visiems lai- 
kams paženklino filosofiją. — Šaukdamasis jausmo, šio sa- 
vo vidinio orakulo, sveikas protas nusigręžia nuo tų, kurie 
jam nepritaria; jis turi pareikšti, kad nieko negali pasakyti 
tam, kas savyje neranda ir nejaučia to paties; kitaip tariant, 
jis sutrypia humaniškumo šaknį. Juk pastarojo prigimtis stu- 

mia ieškoti sutarimo su kitais, ir jis egzistuoja tik pasiekus 
sąmonės bendrumo būklę. Antižmogiškas, gyvuliškas būvis 
pasireiškia tuo, kad neišeinama už jausmų ribų ir bendrauja- 
ma tik per jausmus. 

Jeigu kas ieškotų karališko kelio į mokslą, būtų neįmano- 
ma nurodyti patogesnio kelio už tą, kuriuo einant pasitiki- 
ma sveiku protu ir — tarp kitko, kad neatsiliktum nuo laiko 
ir filosofijos, — skaitomos filosofinių veikalų recenzijos ar 
net jų pratarmės ir pirmieji paragrafai. Juk pratarmėse ir pir- 
muosiuose paragrafuose pateikiami bendrieji principai, le- 
miantys viską, o recenzijose, be istorinių pastabų, — dar ir 
vertinimas, kuris — kadangi tai yra vertinimas — netgi pra- 
noksta tai, kas vertinama. Šiuo trivialiu keliu einama apsi- 
siautus chalatu; o didingas amžinybės, šventumo, begalybės 
jausmas išdidžiai žengia pasipuošęs vyriausiojo šventiko dra- 
bužiais — jis žengia keliu, kuris jau savaime veikiau yra pats 
betarpiškos būties centras, gilių originalių idėjų genialumas 
ir didingi minties žaibai. Tačiau kaip tokia gelmė dar neat- 
veria esmės šaltinio, taip ir šitos raketos dar nėra empirėjus. 
Tikras mintis ir mokslinę įžvalgą galima pasiekti tik sąvo- 
kos darbu. Tik šis darbas gali sukurti žinojimo bendrybę, 
kuri yra ne trivialiojo žmogiškojo intelekto trivialus neapi- 
brėžtumas ir skurdumas, o išskleistas ir pilnatviškas pažini- 
mas; ji taip pat yra ne proto sugebėjimų, kuriuos sugadina 
genijaus tingumas ir savimana, sukurta nepaprasta bendry- 
bė, o tiesa, pasiekusi jai būdingą formą ir sugebanti būti bet 
kokio savimone pasižyminčio proto nuosavybe. 

Kadangi tai, kas lemia mokslo egzistavimą, aš perkeliu 
į sąvokos savijudą, galima spėti, kad nagrinėjimas, parodan- 
tis, jog pateiktieji ir dar kitokie mūsų laikų vaizdinių apie 
tiesos prigimtį bei pavidalą išoriniai bruožai nesutampa su 
manuoju požiūriu ir net visiškai jam prieštarauja, — toks 
nagrinėjimas nežada, kad bandymas mokslo sistemą išdės- 

tyti tokiu pavidalu galėtų būti priimtas palankiai. Tačiau aš 
negaliu neturėti galvoje, kad jeigu, pavyzdžiui, tai, kas ge- 
riausia Platono filosofijoje, kartais įžvelgiama jokios moks- 
linės vertės neturinčiuose jo mituose, tai būta ir tokių lai- 
kų, — kurie net buvo pavadinti fanatizmo laikais, — kai 
Aristotelio filosofija buvo vertinama dėl jos spekuliatyviojo 
giliamintiškumo, o Platono Parmenidas, matyt, didžiausias 
antikinės dialektikos meno kūrinys, buvo laikomas tikrąja die- 
viškojo gyvenimo atodanga ir jo pozityvia išraiška, ir — netgi 
turint omenyje, kad dalykai, kuriuos sukūrė ekstazė, yra 
labai migloti — šita blogai suprasta ekstazė faktiškai turėjo 
būti ne kas kita, kaip grynoji sąvoka. — Be to, aš negaliu 
neturėti galvoje, kad tai, kas mūsų laikų filosofijoje yra ge- 
riausia, savosios vertės matu laiko moksliškumą, ir nors kiti 
tą vertę supranta kitaip, ji įsigalioja tik moksliškumo dėka. 
Taigi aš galiu taip pat tikėtis, kad šitas bandymas mokslą 
palenkti sąvokai ir jį išdėstyti šioje jam būdingoje stichijoje 
bus pripažintas dėl paties dalyko vidinės tiesos. Mes turi- 
me būti tikri, kad tiesa dėl savo prigimties prasiskina sau 
kelią, kai ateina jos laikas, ir kad ji pasireiškia tik tam laikui 
atėjus, todėl niekada nepasirodo per anksti ir nesusiduria 
su nesubrendusia publika. Lygiai taip pat mes turime būti 
įsitikinę, kad individui reikalingas šitoks efektas, kad jis juo 
pasitikrintų tai, kas dar yra tik jo paties reikalas, ir kad įsi- 
tikinimas, turintis dar tik atskirybės pobūdį, būtų patirtas 
kaip kažkas visuotina. Tačiau šiuo atveju dažnai tenka pub- 
liką atskirti nuo tų, kurie imasi jos atstovų ir oratorių vaid- 
mens. Daugeliu požiūrių publika elgiasi kitaip, nei tie at- 
stovai, galima sakyti, net priešingai. Publika dėl savo gera- 
širdiškumo veikiau pati prisiims kaltę dėl to, kad filosofi- 
nis veikalas jai nieko nesako, o jos atstovai, būdami įsitikinę 
savo kompetentingumu, visą kaltę suverčia autoriui. Povei- 
kis publikai tylesnis negu šitų numirėlių, laidojančių savo 

numirėlius!, veikla. Šiuo metu visuotinis įžvalgumas apskri- 
tai yra labiau išlavėjęs, o smalsumas akylesnis ir sprendi- 
mas greitesnis — tiek, kad „jau eina pro duris tie, kurie ta- 
ve išneš“*. Bet nuo šito dažnai reikia skirti lėtesnį poveikį, 
kuris teisingai nukreipia tiek imponuojančių patikinimų pri- 
mestą dėmesį, tiek ir paniekinantųį pasmerkimą, ir tik po 
tam tikro laiko vieniems duoda amžininkus (eine Mitwelt), 
o iš kitų vėliau atima palikuonis (keine Nachwelt). 

Beje, kadangi tokioje epochoje, kurioje dvasios bendrybė 
taip sustiprėjo, o atskirybė, kaip ir pridera, tapo kur kas abe- 
jingesnė, bendrybė irgi laikosi visos savo apimties bei išskleis- 
to turtingumo ir jo reikalauja, o individo dalyvavimas visa- 
me dvasios darbe tegali būti tik nežymus, tai individas, kaip 
to reikalauja pati mokslo prigimtis, juo labiau privalo save 
užmiršti; ir nors jis turi tapti tuo, kuo gali, ir daryti tai, ką 
gali, vis dėlto iš jo privalu reikalauti tuo mažiau, kuo mažiau 
jis gali tikėtis iš savęs ir reikalauti sau. 


I 
DVASIOS FENOMENOLOGIJOS 
MOKSLAS 


[ĮVADAS] 


Natūralu manyti, kad filosofijoje, prieš imantis paties da- 
lyko, t.y. to, kas iš tiesų yra, tikrojo pažinimo, iš pradžių 
būtina susitarti dėl pažinimo, traktuojamo kaip įrankis, ku- 
riuo įvaldomas absoliutas, arba kaip priemonė, kuriai pade- 
dant absoliutas perregimas kiaurai. Šis rūpestis, atrodo, pa- 
teisinamas iš dalies tuo, kad esama įvairių pažinimo būdų, ir 
vienas iš jų galėtų pasirodyti esąs tinkamesnis už kitą šiam 
galutiniam tikslui pasiekti, vadinasi, galimas neteisingas pa- 
sirinkimas; o iš dalies jis pateisinamas tuo, kad — kadangi 
pažinimas yra tam tikros rūšies ir masto sugebėjimas — tiks- 
liau neapibrėžus jo prigimties ir ribų bus pasiektas ne tiesos 
dangus, o klaidos debesys. Šis rūpestis turi virsti net įsitiki- 
nimu, kad visas užmojis — pažinimu perduoti sąmonei tai, 
kas yra būtis-savyje — sąvokos požiūriu yra absurdiškas ir 
kad tarp pažinimo bei absoliuto esama juos visiškai atski- 
riančios ribos. Juk jeigu pažinimas yra įrankis, kuriuo įval- 
doma absoliuti esmė, tuojau pat krenta į akis tai, kad įrankio 
pritaikymas kokiam nors dalykui neleidžia jam likti tokiam, 
koks jis yra sau, bet, priešingai, jį formuoja ir keičia. Arba, 
jeigu pažinimas yra ne mūsų veiklos įrankis, o tam tikra 
pasyvi terpė, per kurią mus pasiekia tiesos šviesa, tai ir šiuo 
atveju mes gauname tiesą ne tokią, kokia ji yra savyje, o 
tokią, kokia ji yra šios terpės dėka ir šioje terpėje. Abiem 

atvejais mes naudojamės priemone, kuri betarpiškai sukuria 
tai, kas yra jos siekiamo tikslo priešingybė; arba priešingai — 
absurdiška veikiau tai, kad mes apskritai naudojamės kokia 
nors priemone. Tiesa, gali pasirodyti, kad šią blogybę gali- 
ma įveikti, žinant įrankio veikimo būdą, nes toks žinojimas 
leidžia galiausiai pašalinti tai, kas mūsiškiame absoliuto vaiz- 
dinyje priskirtina pačiam įrankiui, ir šitaip pasiekti gryną 
tiesą. Tačiau iš tikrųjų toks pagerinimas mus sugrąžintų į 
išeities tašką. Juk jeigu iš suformuoto daikto mes atimsime 
tai, ką jam padarė įrankis, tai tas daiktas — šiuo atveju ab- 
soliutas — mums pasirodys kaip tik tuo pavidalu, kokiu jis 
atsivėrė ir iki šio, išeitų, nereikalingo darbo. Tarkime, kad 
įrankis mums apskritai reikalingas tik absoliutui priartinti, 
nieko jame nekeičiant, — panašiai, kaip paukštis pagauna- 
mas klijais ištepta rykštele. Tokiu atveju, jeigu absoliutas sa- 
vyje ir sau mums neatsiduotų ir nenorėtų atsiduoti pats, jis 
tikrai pasityčiotų iš šios gudrybės. Juk tokiu atveju pažini- 
mas būtų tam tikra gudrybė, nes jis stengtųsi apsimesti, kad, 
šitaip triūsdamas, jis užsiėmęs visai kuo kitu, o ne siekimu 
nustatyti betarpišką, vadinasi, jokio triūso nereikalaujantį san- 
tykį. O jeigu tikrindami pažinimą, kurį mes įsivaizduojame 
kaip terpę (ein Medium), susipažinsime su joje lūžtančių spin- 
dulių dėsniu, tai, galiausiai atmetę šį lūžimą, vis tiek nieko 
nelaimėsime; juk pažinimas yra ne spindulio lūžis, o pats 
spindulys, per kurį mes susiliečiame su tiesa, ir, jį atmetus, 
mums liktų tik grynos krypties ar tuščios vietos pėdsakai. 
Bet jeigu baiminimasis suklysti sukelia nepasitikėjimą 
mokslu, kuris, nekamuojamas tokių dvejonių, tiesiai imasi 
darbo ir iš tikrųjų pažįsta, tada neaišku, kodėl negalėtume 
elgtis priešingai — parodyti nepasitikėjimą šituo nepasitikė- 
jimu, ir rūpintis dėl to, kad šita baimė suklysti pati jau yra 
paklydimas. Faktiškai šis būgštavimas kai ką ir netgi daug 
ką iš anksto pripažįsta esant tiesa ir savo dvejones bei išva- 

das grindžia tuo, kas iš pradžių turi būti patikrinta tiesos 
požiūriu. Būtent: iš anksto pripažįstamas pažinimo, kaip tam 
tikro įrankio ir tam tikros terpės, vaizdinys; be to, tariama, kad 
esama skirtumo tarp mūsų pačių ir šito pažinimo. Bet pirmiau- 
sia daroma prielaida, kad absoliutas yra vienoje pusėje, o paži- 
nimas — kitoje, pats sau ir atskirtas nuo absoliuto, nors tuo 
pat metu įsivaizduojama, kad jis yra kažkas realaus; kitaip 
sakant, tariama, kad pažinimas, būdamas už absoliuto, vadi- 
nasi, ir už tiesos, vis dėlto yra teisingas — prielaida, kurią 
priimant tai, kas vadinama paklydimo baime, veikiau turi 
būti laikoma tiesos baime. 

Ši išvada kyla iš to, kad tik absoliutas yra tiesa arba kad 
tik tiesa yra absoliutas. Ją galima atmesti tariant, kad pažini- 
mas, nors ir nepažindamas absoliuto, t.y. to, ko siekia moks- 
las, vis dėlto yra teisingas; ir kad pažinimas apskritai, nors 
jis ir būtų nepajėgus pasiekti absoliuto, vis dėlto gali sugebė- 
ti pasiekti kitą tiesą. Bet galiausiai mes matome, kad tokios 
nekonkrečios šnekos nukreiptos į miglotą absoliučios tiesos 
ir kitokio tipo tiesos skirtumą ir kad absoliutas, pažinimas ir 
t.t. yra Žodžiai, suponuojantys reikšmę, kurią dar reikia at- 
skleisti. 

Užuot Žaidus tokiais tuščiais vaizdiniais ir frazėmis apie 
pažinimą kaip įrankį, kuriuo įvaldomas absoliutas, arba kaip 
terpę, pro kurią mes matome tiesą ir t.t., — santykiais, į ku- 
riuos, atrodo, krypsta visi tie požiūriai į pažinimą, atskirtą 
nuo absoliuto, ir absoliutą, atskirtą nuo pažinimo, — užuot 
terliojusis su išlygomis (Ausreden), kurias nesugebėjimas imtis 
mokslo grindžia tokių santykių prielaida, kad šitaip nusikra- 
tytų mokslo darbo, o kartu sukurtų rimto ir uolaus triūso 
regimybę, — užuot bergždžiai ieškojus atsakymų į visus šiuos 
klausimus, būtų galima juos tiesiog atmesti kaip atsitiktinius 
ir savavališkus vaizdinius ir net kaip apgaulę traktuoti su 
visu tuo susijusių žodžių — tokių kaip „absoliutas“, „paži- 

nimas“, „objektyvus“, „subjektyvus“ ir daugybė kitų, kurių 
reikšmė, kaip tariama, žinoma visiems, — vartoseną. Juk ta- 
riant, kad, viena vertus, jų reikšmė žinoma visiems, o kita 
vertus, kad turima netgi pati jų sąvoka, atrodo, veikiau sten- 
giamasi išvengti svarbiausio dalyko — duoti šią sąvoką. Prie- 
šingai, labiau pamatuotai būtų galima vengti pastangų ap- 
skritai domėtis tokiais vaizdiniais ir frazėmis, kuriomis re- 
miantis siekiama atsisakyti paties mokslo, nes tai yra tik tuš- 
čia žinojimo regimybė, išnykstanti tuoj pat, kai tik pasirodo 
mokslas. Tačiau mokslas, vien tuo, kad jis pasirodo, pats 
yra tam tikras reiškinys; jo pasirodymas dar nėra jis pats, 
įgyvendintas ir išplėtotas visa savo tiesa. Ir šiuo atveju ne- 
svarbu, ar mes įsivaizduojame, kad mokslas yra reiškinys 
todėl, kad pasirodo šalia kito [žinojimo], ar tą kitą neteisingą 
žinojimą vadiname jo pasireiškimu. Tačiau mokslas privalo 
nusikratyti šios regimybės; o šitai padaryti jis gali tik kovo- 
damas su ja. Juk mokslas negali paprasčiausiai atmesti ne- 
teisingo žinojimo tik ta dingstimi, kad tas Žinojimas yra tri- 
vialus požiūris į daiktus, ir tikinti, kad jis pats yra visai kito 
tipo pažinimas, o trivialus žinojimas jam visiškai nieko ne- 
reiškia; be to, mokslas negali remtis jame glūdinčia geresnio 
žinojimo nuojauta’. Šitaip Hikindamas, jis teigtų, kad jo jėga 
yra jo būtis. Bet neteisingas Žinojimas lygiai taip pat remiasi 
tuo, kad jis yra, ir tikina, kad mokslas jam yra niekai. Tačiau 
vienas grynas patikinimas yra svarus lygiai tiek pat, kiek ir 
kitas. Būtų dar labiau nepamatuota, jei mokslas apeliuotų į 
neteisingo pažinimo neva turimą geresnę nuojautą, nuro- 
dančią jame esančias mokslo užuomazgas; juk, viena vertus, 
jis vėl remtųsi tam tikra būtimi, o kita vertus, savimi, kaip 
savo egzistavimo neteisingame pažinime būdu, t.y. netiku- 
siu savo būties būdu ir savo reiškiniu, užuot rėmęsis tuo, 
koks jis yra savyje ir sau. Tuo remiantis čia ir dera imtis 
besireiškiančio žinojimo išsklaidos (Darstellung). 

Kadangi šios išsklaidos objektas yra tik besireiškiantis Ži- 
nojimas, tai atrodo, kad pati ši išsklaida nėra laisvas, jam 
būdingu pavidalu besivystantis mokslas; šitokiu požiūriu ją 
galima traktuoti tik kaip natūraliosios sąmonės, siekiančios 
tikro žinojimo, kelią; arba kaip kelią, kuriuo siela pereina 
virtinę savo pavidalų, kaip pakopų, nulemtų jos prigimties, 
kad pasiektų dvasios grynumą, per pilnatvišką savo pačios 
patyrimą sužinodama, kas ji yra savyje. 

Natūralioji sąmonė pasirodys esanti tik žinojimo sąvoka 
arba nerealus Žinojimas. Tačiau kadangi ji, priešingai, realiu 
žinojimu laiko tiesiog save pačią, tai tas kelias jai turi nega- 
tyvią reikšmę, ir tai, kas yra sąvokos realizacija, jai, priešin- 
gai, yra tik jos pačios prarastis; juk tame kelyje ji praranda 
savąją tiesą. Todėl šį kelią galima traktuoti kaip abejojimo 
kelią arba, tiksliau sakant, kaip nusivylimo kelią; jame vyksta 
kaip tik ne tai, ką įprasta laikyti abejojimu, — ne vienos ar 
kitos spėjamos tiesos išklibinimas, po kurio atitinkamos abe- 
jonės vėl išnyksta ir sugrįžtama prie anos tiesos, todėl ga- 
liausiai dalyko esmė traktuojama taip pat, kaip anksčiau. Ne, 
šis kelias yra sąmoninga įžvalga į besireiškiančio žinojimo 
netiesą; juk šiam Žinojimui realiausia yra tai, kas iš tikrųjų 
veikiau yra tik nerealizuota sąvoka. Todėl šis save įgyvendi- 
nantis skepticizmas nėra ir tai, dėl ko rimtas veržimasis į 
tiesą ir mokslą įsivaizduoja esąs apsiginklavęs ir pasirengęs 
juos perprasti, t.y. ketina moksle nepasikliauti svetimų min- 
čių autoritetu, bet viską išbandyti pats ir laikytis tik savojo 
įsitikinimo arba, dar geriau, pats viską sukurti ir laikyti tei- 
singa tik savąją veiklą. Eilė pavidalų, kuriuos šiame kelyje 
pereina sąmonė, yra, priešingai, išsami pačios sąmonės susi- 
formavimo į mokslą istorija. Minėtas ketinimas tą formavimą- 
si pateikia paprastu ketinimo pavidalu ir taria, kad tokiu 
pavidalu formavimasis visiškai užbaigtas ir įvykęs; tačiau, 
palyginti su šia netiesa, tas kelias yra tikrasis įgyvendinimas. 

Žinoma, laikytis savo įsitikinimo geriau, nei pasikliauti auto- 
ritetu; tačiau nuomonės, grindžiamos autoritetu, virtimas nuo- 
mone, grindžiama savuoju įsitikinimu, nebūtinai pakeičia tos 
nuomonės turinį, o paklydimą pakeičia tiesa. Ar nuomonių 
ir prietarų sistemos laikomasi todėl, kad pasikliaujama kitų 
autoritetu, ar dėl to, kad remiamasi savuoju įsitikinimu — 
tiedu atvejai vienas nuo kito skiriasi tik tuštybe, būdinga 
antrajam iš jų. Priešingai, į visą besireiškiančios sąmonės ap- 
imtį nukreiptas skepticizmas tik įskiepija dvasiai įgūdį patik- 
rinti, kas yra tiesa, nes priverčia nusivilti vadinamaisiais na- 
tūraliais vaizdiniais, mintimis ir nuomonėmis, nesvarbu, ar 
jos vadinamos savomis, ar svetimomis. Tokių vaizdinių vis 
dar pilna, ir juose paskendusi sąmonė tiesiai imasi tyrinėji- 
mo; bet kaip tik todėl tokia sąmonė faktiškai nesugeba rea- 
lizuoti to, ko ji nori imtis. 

Nerealios sąmonės formų pilnatvė atsiranda dėl pačios 
progresuojančio judėjimo ir rišlumo būtinybės. Kad tai būtų 
suprantama, galima iš anksto apskritai pasakyti, kad netik- 
rosios sąmonės netikrumo išsklaida nėra tik negatyvus judė- 
jimas. Natūralioji sąmonė apskritai žvelgia į jį šitaip vienpu- 
siškai; o Žinojimas, šitokį vienpusiškumą padarantis savo es- 
me, yra vienas iš neišbaigtos sąmonės pavidalų, pats įtrau- 
kiamas į judėjimą šiuo keliu ir šitaip atsiveriantis. Tai yra 
būtent skepticizmas, rezultatą visada traktuojantis tik kaip 
grynąjį niekį, ir nepaisantis to, kad šitas niekis iš tiesų yra 
niekis to, iš ko jis atsiranda kaip rezultatas. Tačiau tik niekis, 
traktuojamas kaip niekis to, iš ko jis kyla, faktiškai yra tik- 
ras rezultatas; šitaip jis pats yra tam tikras apibrėžtas rezul- 
tatas ir apima tam tikrą turinį. Skepticizmas, kurio pabaiga 
yra niekio arba tuštumos abstrakcija, neįstengia nuo jos ati- 
trūkti ir eiti toliau; jis priverstas laukti, ar jam nepasipainios 
kas nors nauja (kad ir kas tai būtų), kad jis galėtų tą naują 
dalyką blokšti į tą pačią tuščią pragarmę. Priešingai, jeigu 

rezultatas suvokiamas taip, kaip jis yra iš tikrųjų, t.y. kaip 
apibrėžta negacija, tai kartu ir betarpiškai atsiranda tam tikra 
nauja forma, o per negaciją įvyksta perėjimas, dėl kurio sa- 
vaime gimsta progresuojantis judėjimas per pilnatvišką pa- 
vidalų eilę. 

Bet tikslas žinojimui yra toks pat būtinas kaip ir progre- 
suojančio judėjimo seka; tas tikslas pasirodo ten, kur Žinoji- 
mui nebereikia išeiti už savęs, kur jis suranda save patį ir 
kur sąvoka atitinka objektą, o objektas atitinka sąvoką. To- 
dėl progresuojantis judėjimas prie šio tikslo irgi yra nesu- 
stabdomas, ir jokia ankstesnė stadija nesuteiks pasitenkini- 
mo. Tai, kas lieka natūralaus gyvenimo ribose, savaime ne- 
įstengia išsiveržti iš savo betarpiškos esaties; bet jis išstu- 
miamas už tų ribų kažkieno kito, ir šitas išplėšimas yra jo 
mirtis. Bet sąmonė sau pačiai yra savo pačios sąvoka, o dėl to 
ji iš tiesų yra išsiveržimas iš ribotumo ir, kadangi tas ribotu- 
mas priklauso jai, ji kartu yra išėjimas už savęs; atskirybė jai 
kartu nustato anapusybę (Jenseits), net jeigu ji — kaip erdvi- 
nio stebėjimo atveju — būtų tik šalia to, kas ribota. Vadinasi, 
sąmonė pati prisiverčia susigadinti savąjį ribotą pasitenkini- 
mą. Jausdama šią prievartą, tiesos baimė, žinoma, gali atsi- 
traukti ir siekti išsaugoti tai, kam iškyla grėsmė būti praras- 
tam. Tačiau ši baimė negali rasti jokios ramybės: jeigu ji pa- 
sirinks bemintį tingumą, tai mintis sunaikins bemintiškumą, 
o jos nerimas sutrikdys tingumą; o jei ši baimė įsitvirtins 
kaip jausmingumas, tikinantis, kad savaip viskas gera, tai ši- 
tas patikinimas irgi patirs proto prievartą, nes protas nepri- 
pažins, jog kažkas yra gera kaip tik todėl, kad tai yra gera 
„savaip“. O gali būti ir taip, kad tiesos baimė pasislėps nuo 
savęs ir kitų, pasiduodama iliuzijai, kad kaip tik karštas tie- 
sos siekis jai apsunkina ir net padaro neįmanomą galimybę 
surasti kokią nors tiesą, išskyrus vienintelę — tuštybės tiesą, 
kurios esmė — visada būti protingesnei už bet kokią, savą ar 

svetimą, mintį. Toji tuštybė, mokanti parodyti, kad bet kokia 
tiesa yra bergždžia, kartu moka nuo tiesos nusisukti ir su- 
grįžti į save ir mėgaujasi šituo savo mokėjimu, visada Žinan- 
čiu, kaip sunaikinti bet kokią mintį ir vietoje kokio nors tu- 
rinio surasti tik savąjį nusususį „Aš“. Šitokia tuštybė yra pa- 
sitenkinimas, kuris turi būti paliktas pačiam sau; juk ji ven- 
gia bendrybės ir siekia tik būties-sau. 

Visa, kas pasakyta, preliminariai ir bendrais bruožais lei- 
do aptarti progresuojančio judėjimo būdą ir būtinumą. Dar 
gali būti naudinga panašiai priminti šį bei tą apie minties 
dėstymo metodą. Ši išsklaida, pateikta kaip tam tikras mokslo 
santykis su besireiškiančiu žinojimu ir kaip pažinimo realumo 
tyrinėjimas, atrodo, negali išsiversti be kokios nors prielaidos, 
kuri, kaip kriterijus, laikoma pagrindu. Juk patikrinimas yra 
tam tikro priimto kriterijaus taikymas, o iš to, ar tai, kas 
tikrinama, atitinka kriterijų, ar jo neatitinka, sprendžiama, ar 
tai yra teisinga, ar neteisinga; kriterijus apskritai, kaip ir moks- 
las, jei jis būtų laikomas kriterijumi, tokiu atveju traktuoja- 
mas kaip esmė arba kaip būtis-savyje. Tačiau čia, kur pirmą- 
kart pasirodo mokslas, nei jis pats, nei dar kas nors negali 
būti laikoma esme arba būtimi-savyje; o be šito, atrodo, ne- 
įmanomas joks patikrinimas. 

Šis prieštaravimas ir jo pašalinimas pasirodys aiškesniu 
pavidalu, jei pirmiausia prisiminsime abstrakčias žinojimo ir 
tiesos apibrėžtis, atsiskleidžiančias sąmonei. Būtent: sąmonė 
skiria nuo savęs kažką, su kuo ji tuo pat metu sueina į santykį; 
arba, kaip sakoma, tai yra kažkas sąmonei; o šito santykio, 
arba kažkieno būties sąmonei apibrėžtoji pusė yra žinojimas. Ta- 
čiau nuo šios būties-kitam mes skiriame būtį-savyje; tai, kas 
yra suėję į santykį su Žinojimu, irgi skiriama nuo žinojimo ir 
traktuojama kaip tai, kas turi būtį ir nepriklausomai nuo šio 
santykio; toji šios būties-savyje pusė vadinama tiesa. Kokios 
yra šios apibrėžtys iš esmės, mes toliau nenagrinėsime; ka- 

dangi mūsų objektas yra besireiškiantis Žinojimas, jo apibrėž- 
tys pirmiausia pagaunamos taip, kaip jos atsiveria betarpiš- 
kai; o iš to, kaip jos buvo suvoktos, aišku, kad jos atsiveria. 

Jei mes tyrinėjame žinojimo tiesą, atrodo, kad mes siekia- 
me atskleisti, kas jis yra savyje. Tačiau šiame tyrinėjime jis 
yra mūsų objektas, jis yra mums; ir tai, kas pasirodytų kaip jo 
būtis-savyje, veikiau jau būtų jo būtis-mums; tai, ką mes teig- 
tume esant jo esme, veikiau būtų ne jo tiesa, o tik mūsiškis 
jo supratimas. Esmė arba kriterijus kiltų iš mūsų, o tai, kas 
turėtų būti su tuo kriterijumi palyginta ir apie ką, šitaip 
palyginus, turėtų būti padarytas sprendimas, nebūtinai tu- 
rėtų tą kriterijų pripažinti. 

Tačiau mūsų tyrinėjamo objekto prigimtis mus atpalai- 
duoja nuo šio atskyrimo arba nuo šio atskyrimo ir prielaidos 
regimybės. Sąmonė savąjį kriterijų turi savyje, ir todėl tyrinė- 
jimas bus sąmonės lyginimasis su pačia savimi; juk tik ką 
padaryta perskyra kyla iš pačios sąmonės. Sąmonėje viena 
yra kam nors kitam, t.y. ji apskritai apima žinojimo momento 
apibrėžtį; tuo pat metu tas „kitas“ duotas ne tik jai, bet ir už 
šio santykio arba savyje; tai tiesos momentas. Vadinasi, tai, 
ką sąmonė savo pačios ribose pripažįsta esant būtimi-savyje 
arba tiesa, yra kriterijus, kurį ji nusistato pati, kad juo patik- 
rintų savąjį žinojimą. Jei žinojimą mes pavadinsime sąvoka, o 
esmę arba tiesą — esiniu arba objektu, tai patikrinimas pasi- 
reikš tuo, kad aiškinamasi, ar sąvoka atitinka objektą. Bet 
jeigu esmę arba objekto būtį-savyje mes pavadinsime sąvoka ir, 
priešingai, objektu laikysime sąvoką kaip objektą, t.y. tai, kaip 
jis esti kažkam kitam, tada patikrinimas pasireikš tuo, kad mes 
aiškinsimės, ar objektas atitinka savąją sąvoką. Akivaizdu, 
kad ir viena, ir kita yra tas pat; tačiau svarbiausia — ir šito 
laikytis reikia per visą tyrinėjimą — kad tie abu momentai, 
sąvoka ir objektas, būtis-kitam ir būtis-sau-pačiam, patys patenka 
į mūsų tyrinėjamą žinojimą, ir todėl tyrinėjant mums nebū- 

tina pasitelkti kriterijus ir griebtis mūsų pačių pramanų ir 
minčių; jų atsisakydami, mes laimime tai, kad stebime daly- 
ką tokį, koks jis yra pats savyje ir pačiam sau. 

Tačiau koks nors priedas iš mūsų pusės nereikalingas ne 
tik tuo požiūriu, kad sąvoka ir objektas, kriterijus ir tai, kas 
tikrinama, esti pačioje sąmonėje, bet ir tuo, kad mums ne- 
reikia vargintis lyginant vieną su kitu ir tikrinti tikrąja šio 
žodžio prasme, tad ir šiuo požiūriu mums lieka tik grynoji 
Žiūra, nes sąmonė tikrina save pačią. Juk sąmonė, viena ver- 
tus, yra objekto sąmonė, o kita vertus, savo pačios sąmonė; 
ji yra sąmonė to, kas jai yra tiesa, ir savojo tos tiesos Žinoji- 
mo sąmonė. Kadangi abu [momentai] esti tai pačiai [sąmo- 
nei], ji pati yra jų palyginimas; tai pačiai [sąmonei] tampa 
aišku, ar joje esantis objekto suvokimas atitinka patį objektą, 
ar ne. Tiesa, objektas sąmonei atrodo esąs toks, kokį ji suvo- 
kia; gali pasirodyti, kad sąmonė negali sužinoti, koks objek- 
tas yra ne tik sąmonei, bet ir koks jis yra savyje, vadinasi, kad 
sąmonė negali patikrinti savojo žinojimo pačiu objektu. Ta- 
čiau kaip tik iš to, kad sąmonė apskritai žino apie objektą, 
jau ryškėja skirtis, pasireiškianti tuo, kad sąmonei kažkas 
yra būtis-savyje, o kitas momentas yra žinojimas, arba objek- 
to būtis sąmonei. Šia akivaizdžiai duota perskyra grindžia- 
mas patikrinimas. Jeigu lyginant tuos du momentus vienas 
neatitinka kito, tai atrodo, kad sąmonė turi pakeisti savąjį 
žinojimą, kad prisiderintų prie objekto; tačiau, keičiantis Ži- 
nojimui, faktiškai jai keičiasi ir pats objektas; juk turimas ži- 
nojimas iš esmės buvo Žinojimas apie objektą; kartu su tuo 
žinojimu ir objektas tampa kitoks, nes jis iš esmės priklauso 
tam žinojimui. Šitaip sąmonei tampa aišku, kad tai, kas anks- 
čiau jai buvo būtis-savyje, nėra tokia būtis-savyje arba kad 
[objektas] buvo būtis-savyje tik sąmonei. Vadinasi, kadangi są- 
monė, žvelgdama į savo objektą, pastebi, kad jos turimas 
objekto suvokimas neatitinka paties objekto, tai ir pats ob- 

jektas neišlieka nepakitęs; o tai reiškia, kad keičiasi tikrini- 
mo kriterijus, nes tai, kam buvo skirtas šis kriterijus, tikri- 
nant nelieka nepakitę, ir tikrinimas yra ne tik žinojimo, bet 
ir jo kriterijaus tikrinimas. 

Šitoks dialektinis judėjimas, kurį sąmonė atlieka savyje tiek 
savojo žinojimo, tiek ir savojo objekto atžvilgiu, — kadangi iš 
to judėjimo jai atsiranda naujas tikras objektas — iš esmės yra 
tai, kas vadinama patyrimu. Šiuo požiūriu ką tik minėtame 
vyksme reikia dar labiau išryškinti vieną momentą, naujai 
nušviečiantį tolesnio dėstymo mokslinį aspektą. Sąmonė ži- 
no kažką; šitas objektas yra esmė arba būtis-savyje; tačiau kar- 
tu ir sąmonei jis yra būtis-savyje; šitaip atsiskleidžia šios tie- 
sos dviprasmybė. Mes matome, kad dabar sąmonė turi du 
objektus: vienas yra pirmasis „savyje“, antrasis — šito „savy- 
je” būtis sąmonei. Antrasis iš pradžių atrodo esąs tik sąmonės 
refleksija į save, įvaizdinimas, tačiau ne kokio nors objekto, 
o tik ano pirmojo objekto, kurį Žino sąmonė, įvaizdinimas 
(Vorstellen). Tačiau, kaip parodyta anksčiau, šioje situacijoje 
sąmonei pasikeičia pirmasis objektas; jis nustoja būti būtimi- 
savyje ir tampa sąmonei tokiu, kuris yra būtis-savyje tik sąmo- 
nei. Tačiau tada tai yra šito „savyje“ būtis sąmonei, arba tiesa, 
o tai reiškia, kad tai yra esmė arba sąmonės objektas. Šis nau- 
jas objektas apima pirmojo objekto niekingumą, jis yra pir- 
mojo objekto atžvilgiu įgytas patyrimas. 

Šioje patyrimo. vyksmo išsklaidoje esama momento, dėl 
kurio atrodo, kad ji nesutampa su tuo, ką įprasta laikyti pa- 
tyrimu. Būtent: perėjimas nuo pirmojo objekto ir jo pažinimo 
prie kito objekto, su kuriuo susijęs tvirtinimas, kad patyrimas 
realizuotas, buvo traktuojamas taip, kad esą pirmojo objekto 
suvokimas (arba pirmojo objekto būtis-savyje sąmonei) pats 
turi tapti antruoju objektu. Paprastai manoma priešingai: kad 
mūsų pirmosios sąvokos netiesą mes patiriame, remdamiesi 
kokiu nors kitu objektu, su kuriuo mes susiduriame tarsi atsi- 

tiktinai ir išoriškai, ir todėl mums apskritai atitenka tik gry- 
noji pagava to, kas yra savyje ir sau. Tačiau pagal pateiktą 
požiūrį naujasis objektas pasirodo esąs atsiradęs dėl pačios 
sąmonės pasikeitimo (Umkehrung). Šitas dalyko apmąstymas 
yra mūsų papildymas, kuris sąmonės patyrimų grandinei lei- 
džia pakilti iki mokslinio proceso ir kuris neegzistuoja mūsų 
apmąstomai sąmonei. Tačiau faktiškai situacija šiuo atveju 
tokia pat, kaip ir toji, apie kurią buvo kalbėta anksčiau, ap- 
tariant šio dėstymo santykį su skepticizmu, būtent: kad ir 
koks būtų rezultatas, kylantis iš neteisingo žinojimo, jis ne- 
gali būti tuščias niekis, o būtinai turi būti suvoktas kaip 
niekis [dalyko], kurio rezultatas jis yra; tai toks rezultatas, ku- 
ris išsaugoja tai, kas buvo teisinga ankstesniame Žinojime. 
Visa tai čia pasirodo šitaip: kadangi tai, kas iš pradžių pa- 
sirodė kaip objektas, sąmonės buvo nužeminta iki to objekto 
žinojimo, o tai, kas buvo būtis-savyje, tampa tam tikra tos bū- 
tHies-savyje būtimi sąmonei, tai šitai yra naujas objektas, kartu 
su kuriuo pasirodo ir naujas sąmonės pavidalas, kuriam es- 
mė yra kažkas kita, nei ankstesniajam. Kaip tik ši aplinkybė 
ir kreipia visą būtinybei pavaldžią sąmonės pavidalų seką. 
Tik pati ta būtinybė arba naujo objekto, kuris pasirodo sąmo- 
nei, nežinančiai, kaip šitai nutinka, atsiradimas yra tai, kas 
mums vyksta tarsi sąmonės užnugaryje. Šitokiu būdu sąmo- 
nės judėjime atsiranda būties-savyje arba būties-mums momen- 
tas, nepasirodantis sąmonei, panirusiai į patį patyrimą; bet 
turinys to, kas mums atsiranda, sąmonei duotas, o mes suvo- 
kiame tik formaliają šio turinio pusę arba jo grynąjį atsiradi- 
mą; sąmonei šitas atsiradęs dalykas esti tik kaip objektas, o 
munis jis esti ir kaip judėjimas bei tapsmas. 

Dėl šios būtinybės šis kelias į mokslą pats jau yra mokslas, 
kuris savo turiniu kartu yra mokslas apie sąmonės patyrimą. 

Patyrimas, per kurį sąmonė patiria pati save, savo sąvoka 
gali apimti visą sąmonės sistemą arba visą dvasios tiesos 

karalystę, o šios tiesos momentai šioje ypatingoje apibrėžtyje 
pasirodo ne kaip abstraktūs, gryni momentai, o atsiveria taip, 
kaip jie esti sąmonei arba taip, kaip pati sąmonė pasirodo 
sueidama į santykį su jais, ir todėl tie visumos momentai yra 
sąmonės pavidalai. Judėdama prie savo tikrosios egzistencijos, 
sąmonė pasieks tašką, kur išsisklaidys jos iliuzija, esą ji pri- 
klausanti nuo kažko svetimo, kuris esti tik sąmonei ir esti jai 
kaip kažkas kita; vadinasi, ji pasieks tašką, kuriame reiškinys 
susilygins su esme, o kartu sąmonės išsklaida sutaps kaip tik 
su tuo tašku, su tikruoju dvasios mokslu; ir galiausiai pati, 
suvokusi šią savo esmę, sąmonė išreikš paties absoliutaus 
žinojimo prigimtį. 


I. JUSLINIS TIKRUMAS 
ARBA „ŠITAS“ IR NUOMONĖ 


Žinojimas, kuris pirmiausia arba betarpiškai yra mūsų 
objektas, gali būti tik betarpiškas žinojimas, betarpiško dalyko 
arba esinio žinojimas. Mes privalome laikytis lygiai taip pat 
betarpiškai arba pasyviai (aufnehmend), vadinasi, nieko jame 
nekeisti, o imti jį tokį, koks jis atsiveria, ir susilaikyti nuo 
sąvoka pasireiškiančios pagavos. 

Konkretus juslinio tikrumo turinys sukelia betarpišką re- 
gimybę, kad tai yra turtingiausias pažinimas, negana to, be- 
galinio turtingumo pažinimas, neturintis ribų nei tada, kai 
erdvėje bei laike, kur jis išsiskleidžia, išeiname išorėn, nei 
tada, kai atidalijame kokį nors šitos pilnatvės fragmentą ir 
įsismelkiame į jį. Be to, juslinis tikrumas atrodo esąs pats 
teisingiausias; juk jis dar neprarado nieko, kas būdinga ob- 
jektui, ir turi jį prieš save kaip visiškai pilnatvišką esatį. Ta- 
čiau faktiškai tas tikrumas pats parodo, kad jis yra abstrak- 
čiausia ir skurdžiausia tiesa. Apie tai, kas tam tikrumui atsi- 
veria, jis sako tik štai ką: tai yra; ir jo tiesa apima tik daikto 
būtį; savo ruožtu sąmonė šio tikrumo ribose pasireiškia tik 
kaip grynas „Aš“; arba, kitaip tariant, „Aš“ šiuo atveju esu 
tik kaip grynas šitas, o objektas irgi esti tik kaip grynas šitas. 
„Aš“, šitas, esu tikras šituo daiktu ne todėl, kad „Aš“ šioje 
situacijoje išsiskleidžiau kaip sąmonė ir visaip išjudinau min- 
tis. Ir ne todėl, kad tas daiktas, kuriuo esu tikras dėl daugy- 


94 


I. JUSLINIS TIKRUMAS ARBA „ŠITAS“ IR NUOMONĖ 


bės išskirtų savybių, pats savaime yra turtingas santykis su 
savimi arba daugeriopas santykis su kitais. Nei viena, nei 
kita neturi nieko bendra su juslinio tikrumo tiesa; nei „Aš“, 
nei daiktas šioje situacijoje nepasireiškia kaip daugeriopas 
tarpininkavimas — „Aš“ nepasireiškia kaip daugeriopas 
įvaizdinimas arba mąstymas, o daiktas nepasireiškia dauge- 
riopomis savybėmis; daiktas tik yra; ir jis yra tik todėl, kad 
jis yra; jis yra — štai kas esminga jusliniam žinojimui, ir šita 
gryna būtis arba šitas paprastas betarpiškumas sudaro jusli- 
nio tikrumo tiesą. Lygiai taip pat šitas tikrumas kaip santykis 
yra betarpiškas grynas santykis; sąmonė yra „Aš“ ir daugiau 
nieko, grynas šitas; pavienis [subjektas] žino gryną šitą arba 
pavienį [objektą]. 

Tačiau, jei pažvelgsime įdėmiau, prie grynosios būties, ku- 
ri sudaro to tikrumo esmę ir kuri tą būti nusako kaip savąją 
tiesą, prisideda dar daug kas. Tikras juslinis tikrumas yra ne 
tik tas grynas betarpiškumas; tas betarpiškumas kartu yra 
juslinio tikrumo pavyzdys. Tarp nesuskaičiuojamų šioje situa- 
cijoje pasirodančių skirtybių mes visur randame pagrindinį 
skirtumą, pasireiškiantį tuo, kad jusliniame tikrume iš gry- 
nosios būties iškart išsiskiria abu jau minėti šitie: šitas kaip 
„Aš“ ir šitas kaip objektas. Jeigu mes įsigilinsime į šį skirtumą, 
tai pasirodys, kad ir „Aš“, ir objektas pasižymi jusliniu tikru- 
mu ne tik betarpiškai, bet kartu ir tarpiškai: kad „Aš“ turiu šį 
tikrumą, yra kažkieno kito, būtent daikto, nuopelnas; o daik- 
tas pasižymi tikrumu kažkieno kito, būtent „Aš“, dėka. 

Šitokį esmės ir pavyzdžio, betarpiškumo ir tarpininkavi- 
mo skirtumą nustatome ne tik mes; ne, jis slypi pačiame jus- 
liniame tikrume; ir jį reikia priimti tuo pavidalu, kokiu jis 
esti tame tikrume, o ne taip, kaip mes jį ką tik apibrėžėme. 
Vienas dalykas šiame tikrume nustatomas kaip paprastas be- 
tarpiškas esinys arba kaip esmė, ir tai yra objektas; o kitas 
nustatomas kaip kažkas neesminga ir tarpiška, kaip tai, kas 

tikrume nėra [būtis]-savyje, o esti tik per kitą, kuris yra „Aš“, 
tam tikras žinojimas, žinantis apie objektą tik todėl, kad objektas 
yra ir kad jis gali būti arba nebūti. Tačiau objektas yra tiesa 
ir esmė; jis yra nepriklausomai nuo to, ar jis suvokiamas, ar 
ne; jis lieka ir tada, kai nėra suvokiamas; bet nėra žinojimo, 
jei nėra objekto. 

Vadinasi, objektą reikia nagrinėti ir tuo požiūriu, ar jis iš 
tikrųjų esti pačiame jusliniame tikrume kaip tokia esmė, ko- 
kią jį rodo esant tas tikrumas; ar jo sąvoka — būti esme — 
atitinka tai, kaip jis tiesiogiai atsiskleidžia tame tikrume. Tam 
mums nereikia reflektuoti ir mąstyti apie tai, kas gi jis galėtų 
būti iš tiesų; pakanka jį tik stebėti tokį, koks jis esti juslinia- 
me tikrume. 

Vadinasi, pačiam jusliniam tikrumui reikia iškelti klausi- 
mą: kas yra šitas? Jei mes jį imsime dvejopu jo būties pavi- 
dalu, kaip dabar ir kaip čia, tai jam būdinga dialektika įgis 
tokią pat suprantamą formą, kaip ir jis pats. Taigi į klausi- 
mą: kas yra tas „dabar“? mes atsakome, pavyzdžiui, šitaip: 
šitas „dabar“ yra naktis. Kad patikrintume šito juslinio tikru- 
mo tiesą, pakanka paprasčiausio patyrimo. Mes užrašome 
šią tiesą; užrašyta ši tiesa nieko nepraranda; ji nieko nepra- 
randa ir dėl to, kad mes ją išsaugojame. Jeigu mes vėl pa- 
žvelgsime į užrašytą tiesą dabar, šį vidurdienį, turėsime pasa- 
kyti, kad ji nusivadėjo. 

Tas „dabar“, kuris yra naktis, išsaugomas, t.y., jis traktuo- 
jamas kaip toks, koks jis pateikiamas — kaip esinys; tačiau jis 
pasirodo esąs kažkas visai priešinga, kaip neesinys. Žinoma, 
pats tas „dabar“ išlieka, tačiau išlieka kaip toks „dabar“, kuris 
nėra naktis. Lygiai taip pat jis išlieka dienos atžvilgiu, o die- 
na yra „dabar“ kaip toks „dabar“, kuris yra ir ne diena, taigi 
kaip tai, kas negatyvų apskritai. Šitas išsilaikantis „dabar“ 
kaip tik todėl yra ne betarpiškas, o tarpiškas, nes jis apibrėž- 
tas kaip išliekantis ir išsilaikantis „dabar“ tik dėl to, kad „ki- 

to“, t.y. dienos ir nakties, nėra. Bet ir tokiomis aplinkybėmis 
jis vis dar yra toks pat paprastas, kaip ir anksčiau, „dabar“, 
ir, pasižymėdamas šiuo paprastumu, yra abejingas tam, kas 
prie jo dar prisideda; kaip naktis ir diena nėra jo būtis, taip 
ir jis pats nėra diena ir naktis; ši jo kitabūtis visai jo nevei- 
kia. Tokį paprastumą, kuris esti vien dėl negacijos ir nėra 
nei tas, nei anas, vadinasi, yra ne šitas, o kartu yra abejingas 
tam, ar jis yra tas, ar anas, mes vadiname bendrybe; vadinasi, 
bendrybė faktiškai yra juslinio tikrumo tiesa. 

Ir juslinę esatį mes išsakome kaip tam tikrą bendrybę; tai, 
ką mes sakome, yra šitas, t.y. bendras šitas; arba: tai yra; o tai 
reiškia — būtis apskritai. Žinoma tokiu atveju mes neįsivaiz- 
duojame bendrojo šito arba būties apskritai, bet išsakome ben- 
drybę; arba apskritai nesakome, kokį jį mes manome esant 
šiame jusliniame tikrume. Tačiau, kaip matome, kalba yra 
teisingesnė; joje mes patys betarpiškai paneigiame savąją nuo- 
monę; o kadangi bendrybė yra juslinio tikrumo tiesa ir kalba 
išreiškia tik šią tiesą, visiškai neįmanoma, kad mes kada nors 
įstengtume kalba išreikšti juslinę būtį, kurią mes numanome. 

Lygiai taip pat yra ir su kita šito forma, su čia. Pavyz- 
džiui, šitas „čia“ yra medis. Aš nusisuku, ir ši tiesa išnyksta 
ir virsta priešinga tiesa: šitas „čia“ yra ne medis, O, pavyz- 
džiui, namas. Pats „čia“ neišnyksta; bet jis yra patvarus iš- 
nykstant namui, medžiui ir t.t., ir jis abejingas tam, ar jis yra 
namas, ar medis. Vadinasi, šitas vėl pasirodo kaip tarpiškas 
paprastumas arba kaip bendrybė. 

Kadangi juslinis tikrumas pačiame savyje parodo bendry- 
bę kaip savojo objekto tiesą, tai jam, vadinasi, lieka gryna 
būtis kaip jo esmė, tačiau ne kaip tai, kas betarpiška, o kaip 
kažkas tokio, kam iš esmės būdinga negacija ir tarpininkavi- 
mas; vadinasi, ne kaip tai, ką mes numanome esant būtį, o 
kaip būtis su apibrėžtimi, nurodančia, kad toji būtis yra abst- 
rakcija arba gryna bendrybė; ir tik mūsų nuomone, kuriai jus- 

linio tikrumo tiesa nėra bendrybė, dar lieka stovėti priešprie- 
šiais tam tuščiam arba abejingam „dabar“ ir „čia“. 

Jei santykį, kuriame pirmiausia pasirodė žinojimas ir 
objektas, mes palyginsime su tuo jų tarpusavio santykiu, ku- 
ris būdingas šiam rezultatui, tai tas santykis pasirodo esąs 
apverstas. Objektas, kuris turėjo būti esmingas jusliniam tik- 
rumui, dabar pasirodo esąs jam neesmingas, nes bendrybė, 
kuria jis tapo, jau nebėra tokio pavidalo, kokiu objektas tu- 
rėjo būti esmingas jusliniam tikrumui; dabar juslinis tikru- 
mas esti priešingame [dalyke|, būtent Žžinojime, kuris anks- 
čiau buvo tai, kas neesminga. Juslinio tikrumo tiesa glūdi 
objekte, kaip manajame objekte, arba nuomonėje; objektas esti 
todėl, kad apie jį Žinau „Aš“. Vadinasi, nors juslinis tikrumas 
jau išvarytas iš objekto, šitokiu būdu jis dar neįveiktas, o tik 
nustumtas atgal į „Aš“; pažiūrėkime, ką apie šią realybę mums 
parodo patyrimas. 

Taigi juslinio tikrumo jėga dabar kyla tik iš manojo „Aš“, 
manosios regos, klausos ir t.t. betarpiškumo; mūsų numano- 
mo pavienio „dabar“ ir „čia“ išnykimą sustabdo tai, kad juos 
sulaikau „Aš“. „Dabar“ yra diena, nes aš ją matau; „čia“ yra 
medis kaip tik dėl to paties. Tačiau šiame santykyje juslinis 
tikrumas pats patiria tą pačią dialektiką, kaip ir ankstesnia- 
me [santykyje]. „Aš“, šitas, matau medį ir sakau, kad medis 
yra tas „čia“; o kitas „Aš“ mato namą ir tvirtina, kad tas 
„čia“ yra ne medis, o namas. Abi tiesas patvirtina tas pats 
dalykas — matymo betarpiškumas ir abiejų tiesų tikrumas 
dėl savo žinojimo, kaip ir patikinimas, kad tokio žinojimo 
esama; tačiau viena tiesa išnyksta kitoje. 

Tai, kas šiuo atveju neišnyksta, yra „Aš“ kaip bendra terpė, 
„Aš“, kuris mato ne medį ir ne šitą namą, o paprasčiausiai 
mato, ir šis matymas, kurį įtarpina šito namo ir t.t. negacija, 
irgi yra toks pat paprastas ir abejingas tam, kas dar prie to 
prisideda, — namui, medžiui. „Aš“ yra tik bendras „Aš“, 

kaip ir „dabar , „čia“ arba šitas apskritai; žinoma, aš numa- 
nau kažkokį pavienį „Aš“, tačiau kaip aš negaliu išreikšti 
žodžiais to, ką numanau, turėdamas galvoje „dabar“, „čia“, 
lygiai taip pat negaliu žodžiais išreikšti to, ką numanau, tu- 
rėdamas galvoje „Aš“. Sakydamas: „šitas čia“, „Šitas dabar“ 
arba „pavienis“, aš sakau: „visi šitie“, „visi dabar“, „visi 
pavieniai“; lygiai taip pat sakydamas: „Aš“, „šitas pavienis Aš“, 
aš sakau apskritai: „visi Aš“; kiekvienas yra tai, ką aš sa- 
kau: „Aš“, „šitas“, „pavienis“, „Aš“. Jeigu mokslui, kaip kri- 
terijus, kuriuo mokslas visiškai negalėtų pasiremti, keliamas 
šitas reikalavimas — dedukuoti, konstruoti, surasti a priori 
(ar dar kaip nors, kad ir kaip tai pavadintume) vadinamąjį 
„Šitą daiktą arba kokį nors „šitą žmogų“, tai būtų teisinga, 
kad šitoks reikalavimas išreikštų žodžiais, kas turima galvoje, 
sakant šitas daiktas arba šitas „Aš“; bet to išreikšti žodžiais 
neįmanoma. 

Taigi juslinis tikrumas patiria, kad jo esmė neglūdi nei 
objekte, nei tame „Aš“ ir kad betarpiškumas nėra nei objek- 
to, nei „Aš“ betarpiškumas; juk tai, ką aš numanau, ir vie- 
name, ir kitame veikiau yra tai, kas neesminga, o objektas ir 
„Aš“ yra bendrybės, kuriose tie mano manomi „dabar“, „čia“, 
„Aš“ neišlieka ar nesti. Šitaip mes prieiname prie to, kad 
juslinio tikrumo esme tariame esant jį patį kaip visumą; jo 
esme nebelaikome tik kokio nors jo momento, kaip buvo tais 
dviem atvejais, kai juslinio tikrumo realybe iš pradžių buvo 
laikomas objektas, iškeltas priešpriešiais [manajam] „Aš“, o 
po to — „Aš . Vadinasi, tik pats juslinis tikrumas kaip visuma 
laikosi savęs kaip betarpiškumo ir šitaip iš savęs pašalina bet 
kokią priešstatą, pasireiškusią anksčiau. 

Taigi tam grynam betarpiškumui neberūpi „čia“ kaip me- 
džio, pereinančio į „čia“, kuris jau yra ne medis, kitabūtis; 
jam neberūpi „dabar“ kaip dienos, pereinančios į „dabar“, ku- 
ris yra naktis, kitabūtis; galiausiai jam neberūpi koks nors 

kitas „Aš“, kuriam objektas yra kažkas kita. Juslinio tikru- 
mo tiesa išlieka kaip sau lygus santykis, tarp „Aš“ ir objekto 
nenustatantis jokio jų esmingumo ar neesmingumo skirtu- 
mo; todėl į šį santykį negali įsismelkti joks skirtumas ap- 
skritai. Vadinasi, „Aš, šitas“, tvirtinu, kad „čia“ yra medis, ir 
nenusisuku, kad „čia“ man taptų ne-medžiu; be to, aš ne- 
kreipiu jokio dėmesio į tai, kad koks nors kitas „Aš“ „čia“ 
mato kaip ne-medį, ar kad kitą kartą „Aš“ pats „čia“ suvokiu 
kaip „ne-medį“, o „dabar“ — kaip ne-dieną; „Aš“ esu tik 
grynoji žiūra; „Aš“ toliau sau manau, kad „dabar“ yra diena 
arba kad „čia“ yra medis; „čia“ ir „dabar“ aš nelyginu vieno 
su kitu, bet laikausi vieno betarpiško santykio: „dabar“ yra 
diena. 

Kadangi tokioje situacijoje šitas tikrumas nebenori prisiar- 
tinti, kai mes atkreipiame jo dėmesį į „dabar“, kuris yra nak- 
tis, arba į „Aš“, kuriam tas „dabar“ yra naktis, tai mes prisiar- 
tinsime prie jo ir liepsime jam mums parodyti tą „dabar“, 
kuris čia teigiamas. Mes privalome jį priversti mums parodyti 
šitą „dabar“, nes šito betarpiško santykio tiesa yra šito „Aš“, 
apsiribojančio kokiu nors „dabar“ arba kokiu nors „čia“, tie- 
sa. Jei šia tiesa mes užsiimtume veliau arba būtume atokiai 
nuo jos, tai ji neturėtų jokios reikšmės, nes mes įveiktume 
betarpiškumą, kuris jai yra esmingas. Todėl mes privalome 
užsiimti vietą tame pačiame laiko arba erdvės taške, kad leis- 
tume jai pasirodyti, t.y. patys pasiversti šituo „Aš“, kuris 
disponuoja tuo tikrumu. Taigi pažvelkime, kaip atrodo tas 
mums nurodytas betarpiškumas. 

Mums rodomas „dabar“, „šitas dabar”. „Dabar“: juk jis jau 
nustojo būti [tą akimirką], kai jis buvo nurodytas; tas „dabar“, 
kuris yra, yra „kitas“, o ne tas, kuris buvo nurodytas, ir mes 
matome, kad „dabar“ yra kaip tik šitas „dabar“, nes jo būties 
būdas jau yra nebūtis. Tas „dabar“, koks jis nurodomas, yra 
buvęs „dabar“, ir tai yra jo tiesa; jis neturi tiesos, kuri turėtų 

būtį. Vadinasi, vis dėlto jo tiesa yra ta, kad jis yra buvęs. 
Tačiau tai, kas yra buvęs, faktiškai nėra jokia esmė; jo nėra [jis 
ne-yra|, o juk kalbėta apie būtį. 

Taigi šiame nurodyme mes matome tik tam tikrą judėji- 
mą ir tokią jo eigą: 1) Aš nurodau „dabar“, ir tas „dabar“ 
teigiamas kaip tiesa; tačiau aš nurodau jį kaip tai, kas buvo, 
arba kaip tai, kas įveikta; aš įveikiu pirmąją tiesą ir 2) teigiu 
„dabar“ kaip antrąją tiesą, sakydamas, kad jis yra buvęs, kad 
jis įveiktas. 3) Tačiau to, kas buvo, nėra [tai ne-yra]; aš įvei- 
kiu buvusią arba įveiktą būtį, antrąją tiesą, o kartu neigiu 
„dabar“ negaciją, ir šitaip sugrįžtu prie pirmojo teiginio: 
„dabar“ yra. Vadinasi „dabar“ ir nuoroda į „dabar“ yra tokie, 
kad nei „dabar“, nei nuoroda į „dabar“ nėra kažkas betar- 
piška ir paprasta; ne, tai yra judėjimas, apimantis skirtingus 
momentus; nustatomas šitas, tačiau iš tikrųjų nustatomas 
kažkas kitas; tai reiškia: šitas yra įveikiamas, ir toji kitabūtis 
arba pirmojo momento įveika savo ruožtu įveikiama pati ir 
šitaip sugrįžtama prie pirmojo momento. Tačiau šitas į save 
reflektuotas pirmasis momentas nėra visiškai tas pat, kas jis 
buvo iš pradžių, t.y. kažkas betarpiška; ne, jis yra kaip tik 
reflektuotas į save, arba kažkas paprasta, kas pasilieka kitabū- 
tyje toks, koks jis yra, t.y. tam tikras „dabar“, kuris yra 
„dabar“ absoliutus daugis; ir tai yra tikrasis „dabar“, „dabar“ 
kaip paprasta diena, apimanti daug „dabar“, valandų; toks 
„dabar“ — valanda — lygiai taip pat apima daug minučių, 
o šitas „dabar“ irgi apima daug „dabar“ ir t.t. — Vadinasi, 
nuoroda pati yra judėjimas, kuris išreiškia tai, kas „dabar“ 
yra iš tiesų, — rezultatas arba daugelio „dabar“ visuma; o 
nurodyti reiškia patirti, kad „dabar“ yra bendrybė. 

Nurodytas „čia“, kurio aš laikausi, irgi yra „šitas čia“, ku- 
ris faktiškai yra ne „šitas čia“, o tam tikras „priešakyje“ ir 
„užnugaryje“, „aukštai“ ir „žemai“, „dešinėje“ r „kairėje“. 
„Priešakyje“ pats lygiai taip pat yra toji daugeriopa kitabūtis 

„viršuje“, „apačioje“ ir t.t. „Čia“, kurį reikėjo nurodyti, iš- 
nyksta kituose „čia“, bet pastarieji irgi išnyksta; nurodytas, 
išlaikytas ir sustabdytas dalykas yra negatyvusis „šitas“, kuris 
yra tik negatyviai, nes įvairūs „čia“ imami tokie, kokie jie turi 
būti imami, tačiau šitaip jie susinaikina; „čia“ yra daugelio 
„čia“ paprastas kompleksas. „Čia“, kuris yra numanomas, 
būtų taškas; tačiau jis toks nera; o jeigu jis nurodomas kaip 
esantis, pasirodo, kad nuoroda yra ne betarpiškas Žinojimas, 
o judėjimas nuo numanomo „čia“ per daugelį „čia“ į bendrąjį 
„čia“, kuris yra toks pat paprastas „čia“ daugis, kaip diena — 
paprastas „dabar“ daugis. 

Šitaip tampa aišku, kad juslinio tikrumo dialektika yra ne 
kas kita, kaip paprasta šito juslinio tikrumo judėjimo arba jo 
patyrimo istorija, o juslinis tikrumas pats yra ne kas kita, 
kaip tik ši istorija. Todėl natūralioji sąmonė irgi juda prie šio 
rezultato ir iš patyrimo sužino, kokia yra juslinio tikrumo 
tiesa, tačiau irgi vis užmiršta tai ir pradeda judėti iš naujo. 
Todėl kelia nusistebėjimą tai, kad šiam patyrimui — kaip 
visuotinis patyrimas ir kaip filosofinis teiginys, ir net kaip 
skepticizmo rezultatas — priešinama tezė: išorinių daiktų kaip 
„Šių“ arba kaip juslinių esinių realybė ar būtis sąmonei yra 
absoliuti tiesa. Tokia tezė tuo pat metu parodo, kad nežino- 
ma, kas ja pasakoma, nežinoma, kad ja pasakoma kažkas 
priešinga, negu norima pasakyti. Juslinio „šito“ tiesa sąmo- 
nei, girdi, yra visuotinis patyrimas; tačiau iš tikrųjų visuoti- 
nai patiriamas priešingas dalykas; kiekviena sąmonė pati įvei- 
kia tokią tiesą, kaip, pavyzdžiui, „čia“ yra medis arba „dabar“ 
yra vidurdienis, ir sako kažką priešinga: „čia“ yra ne medis, o 
namas; O tai, kas šitame teiginyje, įveikiančiame pirmąjį tei- 
ginį, vėl yra lygiai toks pat juslinio „šito“ teigimas, sąmonė 
tuojau pat irgi įveikia; ir bet kokio juslinio tikrumo stichijoje 
iš tiesų bus patiriama tik tai, ką mes matėme, būtent „šitas“ 
kaip bendrybė, vadinasi, kažkas priešinga tam, kas — kaip 

tikinama anuo teiginiu — yra visuotinis patyrimas. — Šitaip 
remiantis visuotiniu patyrimu, užbėgant į priekį, leistina at- 
sižvelgti į praktiką. Šiuo požiūriu tiems, kurie gina aną jus- 
linių objektų realumo tiesą ir tikrumą, galima pasakyti, kad 
jie kreiptųsi į pradinę išminties mokyklą, būtent į senovines 
Cereros ir Bakcho eleusinietiškąsias misterijas, ir pirmiausia 
suprastų duonos valgymo ir vyno gėrimo paslaptį; juk tas, 
kuriam atvertos šios paslaptys, pradeda ne tik abejoti jusli- 
nių daiktų būtimi, bet ir nusivilia ja ir, viena vertus, pats 
atskleidžia jų niekingumą, o kita vertus, mato, kaip jis paro- 
domas. Net gyvūnai nestokoja šios išminties, o, priešingai, 
pasirodo esą labai giliai ja persiėmę, nes jie nepriima juslinių 
daiktų kaip esinių-savyje, bet, nusivylę jų realumu ir visiškai 
tikri jų niekingumu, tiesiog griebia juos ir suryja; ir visa gam- 
ta, kaip ir jie, švenčia šias atviras misterijas, kurios moko, 
kokia yra juslinių daiktų tiesa. 

Bet ir tie, kurie iškelia tokį teiginį, ir patys, sutinkamai 
su anksčiau išsakytomis pastabomis, sako kažką tiesiog prie- 
šinga tam, ką jie numano — tai reiškinys, kuris galbūt la- 
biausiai skatina apmąstyti juslinio tikrumo prigimtį. Jie kal- 
ba apie išorinių objektų esatį; tuos objektus tiksliau galima 
apibrėžti kaip tikroviškus, absoliučiai pavienius, visai 
asmeniškus, individualius daiktus, kurių nė vienas jau nebeturi 
absoliučiai lygaus sau daikto; šita esatis, jų nuomone, pasi- 
žymi absoliučiu tikrumu ir tiesa. Jie turi galvoje šitą popie- 
riaus lapą, ant kurio aš tai rašau, o tiksliau tariant, parašiau; 
bet jie nepasako to, ką numano. Jeigu jie iš tikrųjų norėjo 
išreikšti žodžiais šitą popieriaus lapą, kurį numano, — o jie 
norėjo tai išreikšti žodžiais, — tai šitai neįmanoma, nes jusli- 
nis „šitas“, kuris numanomas, nepagaunamas kalba, priklau- 
sančia sąmonei, bendrybei-savyje. Jei iš tikrųjų būtų sten- 
giamasi žodžiais išreikšti šią popieriaus skiautę, ji nuo to 
sutrūnytų; tie, kurie pradėjo ją aprašinėti, neįstengtų pabaigti 

šio aprašinėjimo, o turėtų perleisti jį kitiems, kurie galiau- 
siai pripažintų, kad kalba apie daiktą, kurio nėra. Taigi jie 
numano kaip tik šitą popieriaus skiautę, kuri čia yra visai 
kita, nei minėta anksčiau; bet jie sako — „tikri daiktai, išoriniai 
arba jusliniai objektai, absoliučiai pavienė esybė“ ir t.t. Tai reiš- 
kia, kad jie pasako apie tuos dalykus tik bendrybę; todėl tai, 
kas vadinama nenusakomu, yra ne kas kita, kaip netiesa, 
neprotingumas, tik numanoma esatis. Jeigu apie ką nors ne- 
pasakoma nieko daugiau, o tik tai, kad tas kas nors yra tikras 
daiktas, išorinis objektas, tai jis išreiškiamas tik kaip bendriau- 
sia bendrybė, o šitaip veikiau išreiškiama jo lygybė viskam, 
nei jo skirtingybė. Jei aš sakau: pavienis daiktas, tai kartu aš 
veikiau nusakau jį kaip visišką bendrybę, nes visa yra pavie- 
nis daiktas; ir lygiai taip pat šitas daiktas yra visa, kas tik 
įmanoma. Jei formuluojama tiksliau — „šita popieriaus 
skiautė“, — tai juk visoks ir kiekvienas popierius yra tam tikra 
šita popieriaus skiautė, ir aš bet kuriuo atveju nusakiau tik 
bendrybę. Bet jeigu aš noriu pagelbėti kalbai, kuri savo 
dieviškąja prigimtimi įstengia betarpiškai iškreipti nuomonę 
ir ją paversti kažkuo kitu, šitaip neleisdama jai net pereiti į 
žodį; — jeigu aš noriu pagelbėti kalbai tuo, kad parodau šią 
popieriaus skiautę, tai aš patiriu, kas iš tikrųjų yra juslinio 
tikrumo tiesa; aš parodau ją kaip tam tikrą „čia“, kuris yra 
„čia“, priklausantis kitiems „čia“, arba pats savyje yra paprasta 
daugelio „čia“ visuma; vadinasi, yra bendrybė; taigi aš pri- 
imu ją (nehme es auf) taip, kaip ji yra iš tiesų, ir, užuot 
žinojęs kažką betarpiška, aš suvokiu (nehme ich wahr). 


II. SUVOKIMAS 
ARBA DAIKTAS IR APSIGAVIMAS 


Betarpiškas tikrumas neapima tiesos, nes jo tiesa yra ben- 
drybė; bet jis nori pagauti „šitą“. Priešingai, suvokimas kaip 
bendrybę pagauna tai, kas jam yra esinys. Bendrybė apskri- 
tai yra suvokimo principas; lygiai taip pat ir jame betarpiš- 
kai išsiskiriantys momentai yra bendrybės: „Aš“ yra bendry- 
binis „Aš“, ir objektas yra bendrybinis objektas. Tas princi- 
pas mums yra atsiradęs ir mūsiškė suvokinio pagava kaip 
tik todėl nebėra besireiškianti pagava, kaip jusliniame tikru- 
me; ne, ši pagava yra būtina. Atsirandant šiam principui, 
kartu atsirado abu momentai, kurie iškrenta tik savajame reiš- 
kinyje: vienas momentas yra pagavos judėjimas, o kitas mo- 
mentas yra tas pats judėjimas, tačiau kaip kažkas paprasta; 
pirmasis momentas yra suvokimas, antrasis — objektas. Ob- 
jektas iš esmės yra tas pat, kas ir judėjimas; judėjimas yra 
momentų išsklaida ir perskyra, objektas — tų momentų ap- 
rėptis (Zusammengefaftsein). Mums arba savyje bendrybė 
kaip principas yra suvokimo esmė; o šios abstrakcijos atžvil- 
giu abi persiskyrusios pusės, suvokiantysis ir suvokiamasis, 
yra tai, kas ncesminga. Bet iš tikrųjų, kadangi ir vienas, ir 
kitas yra bendrybė arba esmė, abu jie yra esmingi; o kadan- 
gi jie abu santykiauja vienas su kitu kaip priešybės, tai šia- 
me santykyje esmingas gali būti tik vienas momentas, o es- 
mingumo ir neesmingumo perskyra turi būti paskirstyta tarp 

jų. Vienas, apibrėžtas kaip kažkas paprasta, objektas, yra es- 
mė, nepriklausomai nuo to, ar jis suvokiamas, ar ne; bet su- 
vokimas kaip judėjimas yra tas nepastovus dalykas, kuris 
gali būti arba nebūti, taip pat tai, kas neesminga. 

Dabar reikia tiksliau apibrėžti tą objektą ir iš gauto re- 
zultato trumpai išvystyti šitą apibrėžtį; išsamesnis išvysty- 
mas čia nereikalingas. Kadangi objekto principas, bendrybė, 
savo paprastumu yra tarpiškas, tai objektas turi išreikšti tai 
kaip savo prigimtį; šitaip jis pasirodo kaip daiktas, turintis 
daug savybių. Juslinio žinojimo turtingumas priklauso suvo- 
kiniui, o ne betarpiškam tikrumui, kuriame jis buvo tik tai, 
kas prisideda (Beiherspielende); juk tik suvokinys savo es- 
me apima negaciją, skirtumą arba daugeriopumą. 

Taigi „šitas“ nustatytas kaip „ne šitas“ arba kaip tai, kas 
įveikta; tai reiškia, kad kartu jis nustatytas ne kaip niekis, o 
kaip apibrėžtas niekis arba kaip tam tikro turinio, t. y. „šito“, 
niekis. Šioje situacijoje pats juslumas dar išlieka, tačiau išlie- 
ka ne taip, kaip jis turėtų reikštis betarpiško tikrumo atveju, 
t.y. kaip numanoma atskirybė, o kaip bendrybė arba kaip 
tai, kas apibrėžiama kaip savybė. Įveika atskleidžia savo tik- 
rąją, dvejopą reikšmę, kuria, kaip mes matėme, pasižymi ne- 
gatyvumas: ji yra neigimas, o kartu išsaugojimas; niekis, kaip 
„šito“ niekis, išsaugoja betarpiškumą ir net yra juslinis, bet 
sykiu jis yra betarpiškumas, turintis bendrybės pobūdį. — 
Tačiau būtis yra tam tikra bendrybė dėl to, kad joje slypi 
tarpininkavimas arba negatyvumas; kadangi ji tai išreiškia sa- 
vo betarpiškumu, ji yra išskirta, apibrėžta savybė. Šitaip kartu 
nustatoma daug tokių savybių, kiekviena iš kurių yra nega- 
tyvi kitų savybių atžvilgiu. Kadangi šios savybės išreikštos 
bendrybės paprastumu, tai šitie apibrėžtumai — kurie, tiesą 
sakant, yra savybės tik dėl vėliau prisidedančios apibrėž- 
ties — santykiauja su savimi, yra abejingi vienas kitam, kiek- 
vienas esti sau, laisvas nuo kitų. Tačiau pati bendrybė, pa- 

prasta ir lygi sau, vėlgi skiriasi nuo šių apibrėžtumų ir nuo 
jų nepriklauso; ji yra grynas santykis su pačia savimi arba 
terpė, kurioje esti visi tie apibrėžtumai; vadinasi, joje kaip 
tam tikrame paprastame vienyje tie apibrėžtumai vienas kitą 
persmelkia, bet nesusiliečia; juk kaip tik dėl to, kad jie daly- 
vauja šioje bendrybėje, jie ir yra abejingi sau. — Toji abst- 
rakti bendra terpė, kuri gali būti pavadinta daiktiškumu ap- 
skritai arba grynąja esme, yra ne kas kita, kaip „čia“ ir „da- 
bar“, tuo pavidalu, kuriuo jie pasirodė, t.y. kaip paprasta 
daugelio [čia ir dabar] visuma, bet tie daugelis savo apibrėž- 
tumu patys yra paprasta bendrybė. Šita druska yra paprastas 
„čia“, o kartu ji daugeriopa: ji yra balta, bet taip pat aštraus 
skonio, taip pat kubo formos, taip pat tam tikro sunkio ir t.t. 
Visos tos daugeriopos savybės glūdi viename paprastame 
„čia“, kuriame jos yra įsismelkusios viena į kitą; nė viena iš 
jų neturi kito „čia“, kuris skirtųsi nuo kitų savybių „čia“, bet 
kiekviena jų yra visur, tame pačiame „čia“, kuriame yra ki- 
tos savybės; o kartu, nors ir neatskirtos skirtingų „čia“, jos 
neveikia viena kitos tame vienyje, kuriame jos persmelkia 
viena kitą: baltuma neveikia ir nekeičia kubiškumo, ir vie- 
na, ir kita neveikia skonio aštrumo ir t.t.; kadangi kiekviena 
savybė pati yra paprastas santykis su savimi, kitas savybes ji 
palieka ramybėje ir sueina į santykį su jomis tik per tą abe- 
jingą „taip pat”. Vadinasi, šitas „taip pat“ pats irgi yra gry- 
noji bendrybė arba terpė, daiktiškumas, šitaip sutelkiantis tas 
savybes. 

Išaiškėjusiame santykyje pirmąkart pastebėtas ir išplėto- 
tas tik pozityvios bendrybės pobūdis; tačiau čia pasirodo dar 
vienas aspektas, kurį irgi reikia turėti galvoje. Būtent: jeigu 
tos daugeriopos apibrėžtos savybės būtų visiškai abejingos 
viena kitai ir jeigu jos santykiautų tik pačios su savimi, tai 
jos nebūtų apibrežtos savybės; juk jos yra apibrėžtos tik tiek, 
kiek jos skiriasi ir santykiauja su kitomis savybėmis, kaip su 

joms priešingu dalyku. Bet šios priešingybės požiūriu jos ne- 
gali būti kartu tame paprastame jų terpės vienyje, kuris joms 
yra toks pat esmingas, kaip ir negacija; savybių perskyra, 
kadangi ji yra ne abejinga, o išskirianti, neigianti kitą, dėl to 
atsiranda už šios paprastos terpės; ir todėl ši terpė yra ne 
tik tas „taip pat“, abejingas vienis, bet kartu ir „vienetas“, 
išskiriantis vienis. — „Vienetas“ yra negacijos momentas, kuris 
pats santykiauja su savimi paprasčiausiu būdu ir išskiria ki- 
tą; dėl šio momento daiktiškumas apibrėžiamas kaip daiktas. 
Savybėje negacija esti kaip apibrėžtumas, betarpiškai susilie- 
jantis į vienį su būties betarpiškumu, kuris dėl šios vienybės 
su negacija yra bendrybė; bet kaip „vienetas“ ji išlaisvinta iš 
šios vienybės su priešybe ir pati yra būtis savyje ir sau. 

Šių momentų visuma reiškia, kad daiktas kaip suvokinio 
tiesa yra užbaigtas, kiek tai reikalinga išskleisti šioje vietoje. 
Jis yra: a) abejinga pasyvi bendrybė, daugelio savybių, ar, 
veikiau, miaterijų „taip pat” (das Auch), b) jis yra negacija 
tiek, kiek jis yra paprastas; arba: jis yra „vienetas“, priešingų 
savybių išskirtis, ir c) jis yra pačios daugeriopos savybės, 
dviejų pirmųjų momentų santykis; negacija tokiu pavidalu, 
kokiu ji santykiauja su abejinga stichija ir joje išsiskleidžia 
kaip skirtybių daugis; atskirybės taškas, pastovumo terpėje 
išsisklaidantis į daugeriopumą. Tuo požiūriu, kad šitos skir- 
tybės priklauso abejingai terpei, jos pačios yra bendros, san- 
tykiauja tik su savimi ir neveikia viena kitos; bet tuo požiū- 
riu, kad jos priklauso negatyviam vieniui, jos kartu yra iš- 
skiriančios, tačiau būtinai apima tą priešpriešinantį santykį, 
pasireiškiantį savybėse, pašalintose iš jųjų „taip pat“. Juslinė 
bendrybė arba betarpiškas būties ir negatyvumo vienis yra 
savybė tik tiek, kiek iš jos išsivysto „vienetas“ ir grynoji ben- 
drybė, kiek jie skiriasi vienas nuo kito ir kiek tas būties ir 
negatyvumo vienis juos sujungia; tik šitas jų santykis su gry- 
nais esmingais momentais užbaigia daiktą. 

Štai toks yra suvokimo horizonte pasirodantis daiktas; ir 
sąmonė apibrėžiama kaip suvokianti tiek, kiek šitas daiktas 
yra jos objektas; ji turi objektą tik priimti ir laikytis kaip gry- 
noji pagava; tai, kas jai šitaip atsiveria, yra tiesa. Jeigu, ši- 
taip priimdama, sąmonė kaip nors veiktų, šitaip ką nors pri- 
dėdama ar išleisdama [iš akių], ji pakeistų tiesą. Kadangi 
objektas yra tiesa ir bendrybė, kadangi jis lygus sau, o są- 
monė sau yra besikeičianti ir neesminga, jai gali atsitikti taip, 
kad objektą ji pagaus neteisingai ir apsigaus. Suvokiantysis 
žino, kad gali apsigauti; juk bendrybėje, kuri yra principas, 
pati kitabūtis duota jam betarpiškai, tačiau duota tik kaip 
kažkas niekinga, įveikta. Todėl suvokiančiajam tiesos kriteri- 
jus yra lygybė sau pačiam, o jo veiksena jam pasireiškia tuo, 
kad jis pagauna [daiktą] kaip lygų sau. Kadangi tuo pat metu 
jam duoti skirtingi dalykai, tai skirtingus savosios pagavos 
momentus jis susieja vieną su kitu; bet jeigu šiame sulygini- 
me pasirodo nelygybė, tai yra ne objekto, o suvokimo netie- 
sa, nes objektas yra tai, kas lygu sau. 

Dabar pažiūrėkime, ką patiria sąmonė savojo realaus su- 
vokimo metu. Mums šis patyrimas yra tai, kas įeina į tik ką 
pateiktą objekto ir sąmonės santykio su juo vystymąsi; ir jis 
bus tik jame esančių prieštaravimų raida. — Objektas, kurį 
aš suvokiu, pasirodo kaip grynas „vienetas“; kartu aš paste- 
biu jame savybę, kuri yra bendrybiška ir todėl išeina už at- 
skirybės ribų. Vadinasi, objektinės esmės kaip tam tikro „vie- 
neto“ pirmoji būtis nebuvo jo tikroji būtis; kadangi objektas 
yra tiesa, tai netiesa glūdi manyje ir pagava buvo neteisin- 
ga. Dėl savybės visuotinumo objektinę esmę aš privalau su- 
vokti veikiau kaip tam tikrą bendrumą (Gemeinschaft). Be to, 
tą savybę aš suvokiu kaip apibrėžtą, priešingą kitam ir tą kitą 
išstumiančią. Vadinasi, objektinę esmę apibrėždamas kaip 
tam tikrą bendrumą su kitais arba kaip tolydumą (Kontinui- 
tat), iš tikrųjų aš ją pagavau neteisingai, ir dėl savybės api- 

brežtumo veikiau turiu tą tolydumą išskaidyti ir tą esmę nu- 
statyti kaip išskiriantį „vienetą“. Tame išskirtame „vienete“ 
aš randu daug tokių savybių, kurios viena kitos neveikia ir 
yra abejingos viena kitai; vadinasi, aš neteisingai suvokiau 
objektą, pagaudamas jį kaip išskiriant; kaip anksčiau jis bu- 
vo tik tolydumas apskritai, taip dabar jis yra visuotinė ben- 
drinanti (gemeinschaftliches) terpė, kurioje iš daugelio sa- 
vybių kaip juslinių bendrybių kiekviena yra sau ir, būdama 
apibrėžta savybė, atsiskiria nuo kitų. Tačiau tas paprastas ir 
teisingas dalykas, kurį aš suvokiu, dėl to nėra bendra terpė, 
o yra pavienė savybė, esanti sau, kuri visgi šitokiu pavidalu 
nėra nei savybė, nei apibrėžta būtis; juk dabar ji neglūdi nei 
„vienete“, nei santykyje su kitais. Bet ji yra savybė tik „vie- 
nete“, ir apibrėžta tampa tik per santykį su kitais. Kaip toks 
grynas santykis su pačia savimi, ji yra tik juslinė būtis ap- 
skritai, nes ji nebeturi negatyvaus pobūdžio; ir sąmonė, ku- 
riai dabar atsiveria juslinė būtis, yra tik nuomone, t.y. ji visiš- 
kai iškrito iš suvokimo srities ir sugrįžo į save. Tačiau jusli- 
nė būtis ir nuomonė pati pereina į suvokimą; aš esu atblokš- 
tas į pradžią ir vėl įsuktas į tą patį judėjimą ratu — judėji- 
mą, kuris save įveikia ir kaip kiekvienas atskiras momentas, 
ir kaip visuma. 

Taigi sąmonė neišvengiamai vėl juda šituo ratu, bet kar- 
tu juda kitaip, nei pirmąjį sykį. Būtent: patyrusi tai, kas yra 
suvokimas, ji suprato, kad suvokimo rezultatas ir tiesa yra 
jo suirimas arba refleksija, iš to, kas yra tiesa, sugrįžtanti į 
save. Šitaip sąmonei tapo aišku, koks iš esmės yra jai būdin- 
gas suvokimas; būtent, kad jis nėra paprasta, gryna pagava, 
bet yra toks, kad pagaudamas kartu iš [objekto] tiesos (dem 
Wahren) reflektuojasi į save. Šitas sąmonės sugrįžimas į sa- 
ve, betarpiškai įsikišantis į grynąją pagavą — kadangi pasi- 
rodė, kad jis esmingai svarbus suvokimui, — pakeičia tai, 
kas yra tiesa. Kartu sąmonė pripažįsta šitą ypatumą kaip 

savą ir prisiima jį sau, ir šitaip objektą kaip tiesą ji išsaugos 
gryną. — Taigi dabar, kaip ir juslinio tikrumo atveju, suvo- 
kime esama pusės, parodančios, kad sąmonė atstumiama į 
save, tačiau pirmiausia ne taip, kaip tai vyko juslinio tikru- 
mo atveju (t.y. taip, tarsi suvokimo tiesa glūdėtų sąmonėje); 
ne, dabar sąmonė supranta, kad joje glūdi šio vyksmo metu 
atsirandanti netiesa. Bet, šitai suprasdama, sąmonė kartu su- 
geba įveikti šią netiesą; savąją tiesos pagavą ji atskiria nuo 
savojo suvokimo netiesos, pastarąją ištaiso, ir, kadangi šio 
ištaisymo imasi ji pati, tiesa, kaip suvokimo tiesa, be abejo- 
nės, sugrįžta į sąmonę. Sąmonės veiksena, kurią dabar reikia 
panagrinėti, yra tokia, kad ji jau nebe tik paprasčiausiai su- 
vokia, bet kartu suvokia ir savo refleksiją į save ir ją atskiria 
nuo pačios paprastos pagavos. 

Taigi pirmiausia daiktą aš pagaunu (Ich werde gewahr) 
kaip „vienetą“ ir turiu jį išlaikyti šioje teisingoje apibrėžtyje; 
jeigu suvokimo judėjime pasitaiko kas nors, kas tam priešta- 
rauja, tai reikia pripažinti esant manąja refleksija. Suvokiny- 
je randama ir skirtingų savybių, kurios atrodo esančios daikto 
savybės; tačiau daiktas yra „vienetas“, ir mes Žinome, kad 
tas skirtingumas, dėl kurio jis nustoja būti „vienetu“, kyla iš 
mūsų pačių. Taigi iš tikrųjų tas daiktas baltas tik mūsų akims, 
taip pat aštraus skonio — tik mūsų liežuviui, taip pat kubo 
formos — tik mūsų lytėjimui, ir t.t. Visą šitą tų savybių įvai- 
rovę mes imame ne iš daikto, 0 iš savęs; šitaip jos mums 
išsiskiria dėl mūsų akies, visai skirtingos nuo liežuvio, ir t.t. 
Todėl mes esame ta bendroji terpė, kurioje tokie momentai 
išsiskiria ir esti sau. Vadinasi, dėl to, kad apibrėžtį — būti 
bendrąja terpe — mes traktuojame kaip mūsiškę refleksiją, 
mes išsaugojame daikto lygybę sau pačiam ir jo tiesą, t.y. 
tai, kad daiktas yra „vienetas“. 

Tačiau šios skirtingos puses, kurias sąmonė prisiima sau, 
yra apibrėžtos, t.y. kiekviena sau traktuojama taip, kaip ji es- 

ti bendroje terpėje; baltumas esti tik supriešintas su juodu- 
mu ir t.t., o daiktas yra „vienetas“ kaip tik todėl, kad jis save 
priešina kitiems daiktams. Tačiau kitus daiktus jis išstumia 
iš savęs ne todėl, kad jis yra „vienetas“; — juk buvimas „vie- 
netu“ yra bendras santykis su pačiu savimi, ir tuo, kad daik- 
tas yra „vienetas“, jis veikiau lygus visiems daiktams — ne, 
jis išstumia kitus daiktus iš savęs dėl to, kad yra apibrėžtas. 
Vadinasi, daiktai patys yra savyje ir sau apibrėžti esiniai; jie 
turi savybes, kuriomis jie skiriasi nuo kitų daiktų. Kadangi 
savybė yra paties daikto savybė arba apibrėžtis, būdinga jam 
pačiam, jis turi įvairių savybių. Juk, pirma, daiktas yra tik- 
ras daiktas, jis yra savyje; o tai, kas jame yra, yra jame kaip 
jo paties esmė, o ne dėl kitų daiktų; vadinasi, antra, api- 
brėžtos savybės esti ne dėl kitų daiktų ir kitiems daiktams, 
o pačiame daikte; tačiau jos yra apibrėžtos savybės pačiame 
daikte tik todėl, kad jų yra keletas ir jos skiriasi viena nuo 
kitos; ir, trečia, kadangi jos šitokiu būdu esti daiktiškume, 
jos yra savyje ir sau, ir yra abejingos viena kitai. Vadinasi, iš 
tiesų pats daiktas yra daiktas, kuris yra baltas, taip pat kubo 
formos, taip pat aštraus skonio ir t.t.; arba: daiktas yra tas 
„taip pat”, arba bendra terpė, kurioje daug savybių egzistuo- 
ja viena šalia kitos, nesusiliesdamos ir nepašalindamos vie- 
na kitos; ir šitaip suvokiamas daiktas yra suvokiamas kaip 
tiesa (als Wahre genommen). 

O šitaip suvokdama, sąmonė kartu supranta, kad ji taip 
pat reflektuoja į pačią save ir kad suvokimo vyksme atsiran- 
da momentas, prieštaraujantis tam „taip pat“. Tačiau šis mo- 
mentas yra daikto vienis su pačiu savimi, kuris išstumia iš 
savęs skirtumą. Todėl tai yra toks vienis, kurį sąmonė turi 
prisiimti sau; juk pats daiktas yra patvarus daugelio skirtingų 
ir nepriklausomų savybių buvimas. Todėl apie daiktą sakoma, 
kad jis yra baltas, taip pat kubinės formos, taip pat aštraus 
skonio ir t.t. Tačiau tiek, kiek jis yra baltas, jis nėra kubinės 

formos, o tiek, kiek jis yra kubinės formos ir baltas, jis nėra 
aštraus skonio ir t.t. Visų savybių sutelkimas į vieną daiktą 
priklauso tik sąmonei, kuri kaip tik todėl neturi leisti, kad 
tos savybės daikte susilietų į „vienetą“. Šiam tikslui sąmonė 
prideda šitą „tiek, kiek“, kurio dėka ji išlaiko tas savybes kaip 
atskiras, o daiktą išlaiko kaip tą „taip pat“. Buvimą- „vienetu“ 
(Einssein) sąmonė prisiima sau tik ta griežta ir autentiška 
prasme, kad tai, kas buvo pavadinta savybe, įvaizdinama 
kaip laisva materija. Šitaip daiktas pakylėjamas iki tikro „taip 
pat”, nes jis tampa materijų rinkiniu, ir, užuot buvęs „viene- 
tu“, tampa tam tikru tik apgaubiančiu paviršiumi. 

Jei mes atsigręšime į tai, ką sąmonė anksčiau prisiėmė 
sau ir ką prisiima sau dabar, ir į tai, ką ji anksčiau priskyrė 
daiktui ir ką priskiria jam dabar, tai pasirodys, kad ji tiek 
pačią save, tiek ir daiktą pakaitom daro tai vienu, tai kitu: 
tai grynu „vienetu“, stokojančiu daugeriopumo, tai tam tik- 
ru į savarankiškas materijas išskaidančiu „taip pat“. Vadina- 
si, šitaip lygindama, sąmonė pradeda suprasti, kad netik 
suvokimas kaip jai būdingas tiesos priėmimas (Nehmen des 
Wahren) apima pagavos ir sugrįžimo į save daugeriopumą, bet 
kad net pati tiesa, daiktas, pasirodo šitokiu dvejopu būdu. 
Šitaip atsiranda patyrimas, kad daiktas pagaunančiai sąmo- 
nei pasirodo tam tikru būdu, tačiau tuo pat metu iš to būdo, 
kuriuo jis pasirodo sąmonei, jis yra reflektuotas į save, arba: 
savyje pačiame jis turi tam tikrą priešingą tiesą. 

Taigi ir iš šio antrojo suvokimo veiksenos būdo — daiktą 
suvokti kaip lygų sau, o save suvokti kaip sau nelygią, kaip 
tai, kas iš lygybės sugrįžta į save, — sąmonė išeina pati, ir 
objektas dabar jai yra visas tas judėjimas, anksčiau pada- 
lintas tarp objekto ir sąmonės. Daiktas yra „vienetas“, reflek- 
tuotas į save; jis yra sau; bet kartu jis yra ir „kitam“; ir bū- 
tent: jis yra „kitas“ sau tiek, kiek jis yra „kitam“. Todėl daik- 
tas yra sau ir taip pat „kitam“; jis yra dvejopa išskaidyta bū- 


113 


II. SUVOKIMAS ARBA DAIKTAS IR APSIGAVIMAS 


tis; bet taip pat jis yra „vienetas“; tačiau buvimas-„vienetu“ 
prieštarauja tam jo daugeriopumui; todėl sąmonė šitą su- 
telkimą į „vienetą“ (Ineinssetzen) turėtų vėl prisiimti sau ir 
laikytis atokiai nuo daikto. Vadinasi, ji turėtų sakyti, kad 
daiktas, kiek jis esti sau, nesti kitam. Tačiau ir pačiam daik- 
tui būdingas tas buvimas-„vienetu“, kaip patyrė sąmonė; 
daiktas iš esmės reflektuotas į save. Vadinasi, tas „taip pat“ 
arba toji abejinga perskyra būdinga daiktui lygiai taip pat, 
kaip ir buvimas-„vienetu“; tačiau kadangi abu momentai 
skirtingi, jie būdingi ne tam pačiam daiktui, o skirtingiems 
daiktams; prieštaravimas, kuris apskritai glūdi objektinėje 
esmėje, pasiskirsto tarp dviejų objektų. Vadinasi, daiktas 
yra savyje ir sau ir yra lygus sau; tačiau ši vienovė su sa- 
vimi pažeidžiama kitų daiktų; šitaip išlaikomas daikto vie- 
nis, o kartu išsaugoma kitabūtis už jo, kaip ir kitabūtis už 
sąmonės. 

Nors dabar objektinės esmės prieštaravimas padalintas 
tarp skirtingų daiktų, tačiau kaip tik dėl to pačiame atsisky- 
rusiame pavieniame daikte pasirodo perskyra. Vadinasi, skir- 
tingi daiktai nustatyti sau; ir prieštaravimas įsismelkia į juos 
taip abipusiškai, kad kiekvienas skiriasi ne nuo savęs, o tik 
nuo kito daikto. Tačiau kartu kiekvienas daiktas pats api- 
brėžtas kaip kažkas išskirta ir savyje esmingai skiriasi nuo 
kitų; tačiau tuo pat metu nuo kitų jis skiriasi ne taip, kad tai 
būtų priešprieša jame pačiame; ne, sau jis yra paprastas api- 
brėžtumas, kuris nulemia jo esminį, jį nuo kitų skiriantį, savi- 
tumą. Tiesa, kadangi jame esama daugeriopumo, šis dauge- 
riopumas iš tikrųjų yra jam būtinas kaip tikras įvairių jo sa- 
vybių skirtumas. Tačiau kadangi apibrėžtumas sudaro daik- 
to esmę, dėl kurios jis skiriasi nuo kitų daiktų ir esti sau, tai 
tos kitos daugeriopos savybės yra neesmingos. Taigi daiktas 
kaip vienis savyje turi dvejopą, tačiau nevienodos vertės „tiek- 
kiek”. Todėl šita prieštara netampa tikru pačiam daiktui 


114 


II. SUVOKIMAS ARBA DAIKTAS IR APSIGAVIMAS 


būdingu prieštaravimu, o kiek daiktas dėl savo absoliučios 
perskyros patenka į prieštaravimą, šis būdingas daiktui tik 
kito, už jo esančio daikto atžvilgiu. Nors kitokios rūšies dau- 
geriopumas irgi būtinas daiktui, ir šis negali juo nepasižy- 
mėti, tačiau toks daugeriopumas daiktui neesmingas. 

Ši apibrėžtis, sudaranti esmingą daikto savitumą ir ski- 
rianti jį nuo visų kitų daiktų, dabar apibrėžta taip, kad dėl 
jos daiktas yra priešingas kitiems daiktams, tačiau ir būda- 
mas toks turi išlikti sau. Bet daiktas, arba sau esantis „viene- 
tas“, yra toks tik tiek, kiek jis nesueina į priešingybės santy- 
kį su kitais daiktais; juk šiame santykyje veikiau nustatomas 
ryšys su kitu daiktu; o ryšys su kitu daiktu yra būties-sau 
prarastis. Būtent dėl absoliutaus savitumo ir savosios prie- 
šais stovėsenos daiktas sueina į santykį su kitais daiktais ir iš 
esmės yra tik šitas santykis; tačiau santykis yra jo savaran- 
kiškumo negacija, ir daiktas pražūva būtent dėl savo esmin- 
gosios savybės. 

Sąmonei būtinas patyrimas, parodantis, kad daiktas pra- 
žūva kaip tik dėl to apibrėžtumo, kuris sudaro jo esmę ir jo 
būtį-sau, glaustai, remiantis paprasta sąvoka, gali būti trak- 
tuojamas taip: daiktas nustatytas kaip būtis-sau arba kaip ab- 
soliuti bet kokios kitabūties negacija, vadinasi, kaip absoliu- 
ti, tik su savimi santykiaujanti negacija; bet tokia tik su savi- 
mi santykiaujanti negacija yra savęs pačios įveika; tai reiškia, 
kad daikto esmė glūdi kažkame kitame. 

Objekto, koks jis pasirodė esąs, apibrėžtis iš tikrųjų nieko 
kito ir neapima; jis privalo turėti tam tikrą esmingą savybę, 
kuri sudaro jo paprastą būtį-sau, tačiau, pasižymėdamas to- 
kiu paprastumu, jis privalo pasižymėti ir daugeriopumu, ku- 
ris, nors ir būdamas būtinas, neturi sudaryti esmingojo api- 
brėžtumo. Tačiau tai yra perskyra, kuri dar glūdi tik žodžiuo- 
se; neesmingas dalykas, kuris vis dėlto kartu turi būti būti- 
nas, įveikia patį save; jis yra tai, kas tik ką buvo pavadinta 
savęs paties negacija. 


II. SUVOKIMAS ARBA DAIKTAS IR APSIGAVIMAS 


Šitaip pranyksta paskutinis „Hiek-kiek“, būtį-sau skyręs 
nuo būties-kitam; objektas tuo pačiu požiūriu veikiau yra sa- 
vo paties priešybė; sau jis yra tiek, kiek yra kitam, o kitam yra 
tiek, kiek yra sau. Jis yra sau, reflektuotas į save, jis yra „vie- 
netas“; tačiau šitas sau, šita refleksija į save, šitas buvimas- 
„vienetu“ nustatytas kaip tam tikra vienovė su jo priešybe, 
su būtimi-kitam, ir todėl nustatytas tik kaip tai, kas įveikta; 
arba: šita būtis-sau yra tokia pat neesminga, kaip ir tas da- 
lykas, kuris tik vienintelis turėtų būti neesmingas, būtent 
santykis su kitu. 

Todėl objektas, kaip grynų apibrėžtumų arba apibrėžtu- 
mų, kurie turėtų sudaryti jo esmę, visuma, įveiktas lygiai 
taip pat, kaip jis buvo įveiktas ir tada, kai buvo tapatinamas 
su savąja jusline būtimi. Iš juslinės būties jis pavirsta ben- 
drybe; tačiau toji bendrybė, kadangi ji kyla iš juslumo, yra jo 
esmingai sąlygota, o todėl apskritai yra ne tikrai sau lygi ben- 
drybė, o bendrybė, paveikta tam tikros priešybės; todėl ji išsi- 
skiria į kraštutinumus — į atskirybę ir bendrybę, į savybių 
„vienetą“ ir laisvų materijų „taip pat“. Šitie gryni apibrėžtu- 
mai, atrodo, išreiškia patį esmiškumą, tačiau jie yra tik tam 
tikra būtis-sau, velkanti būties-kitami naštą; tačiau kadangi ir 
vienas, ir kitas iš esmės sudaro tam tikrą vienį, tai dabar 
atsiranda besąlyginė absoliuti bendrybė, ir sąmonė dabar pir- 
mąkart iš tikrųjų įžengia į intelekto karalystę. 

Taigi juslinė atskirybė iš tiesų išnyksta betarpiško tikru- 
mo dialektiniame judėjime ir tampa bendrybe, tačiau tik jus- 
line bendrybe. Nuomonė išnyko, ir suvokimas pagauna ob- 
jektą tokį, koks jis yra savyje, t.y. kaip bendrybę apskritai; 
todėl atskirybė jame pasireiškia kaip tikra atskirybė, kaip 
„vieneto“ būtis-savyje arba kaip refleksija į save. Tačiau tai 
dar yra tik sąlygota būtis-sau, šalia kurios randama kita bū- 
tis-sau, bendrybė, priešinga atskirybei ir jos sąlygota; tačiau 
šie abu prieštaraujantys kraštutinumai ne tik yra vienas šalia 

kito, bet ir sudaro vienį arba — o tai yra tas pat — tai, kas 
bendra vienam ir kitam — būtis-sau, — apskritai persmelkta 
priešybės, o tai reiškia, kad tuo pat metu ji nėra būtis-sau. 
Suvokimo sofistika šiuos momentus stengiasi išgelbėti nuo 
jų prieštaringumo ir juos išsaugoti, perskirdama aspektus, 
remdamasi „taip pat“ ir „Hek-kiek“; galiausiai ji siekia pagau- 
ti tiesą, tai, kas neesminga, atskirdama nuo tam tikros nees- 
mingumui priešingos esmės. Tačiau šitie triukai, užuot su- 
trukdę pagavos vyksme atsirasti iliuzijai, patys veikiau pa- 
sirodo esą niekingi, ir tiesa, kuri turėtų būti pasiekta remian- 
tis šitokia suvokimo logika, tuo pačiu aspektu pasirodo esanti 
kažkas priešinga, o jos esmė todėl yra neišskaidyta ir ne- 
apibrėžta bendrybė. 

Šitos tūščios atskirybės ir jai priešingos bendrybės abstrak- 
cijos, lygiai kaip ir esmės; susijusios su neesmūingumu, abst- 
rakcija, neesmingumo, kuris kartu yra būtinas, abstrakcija, yra 
jėgos, kurių žaismas yra suvokiantis žmogiškasis intelektas, 
dažnai vadinamas sveiku protu; jis, save laikantis patikima, 
rimta sąmone, suvokimo vyksme pasirodo esąs tik šitų abs- 
trakcijų žaismas; apskritai jis visada skurdžiausias ten, kur 
manosi esąs pats turtingiausias. Blaškomas šių niekingų es- 
mių, jis puldinėja nuo vienos prie kitos ir, priešindamasis 
tiesai tuo, kad savąja sofistika stengiasi išsaugoti ir įtvirtinti 
pakaitom tai vieną, tai kitą, visiškai priešingą pirmajai, jis 
mano, kad filosofija turi reikalo tik su mintiniais daiktais. Ir iš 
tikrųjų, filosofija turi reikalo ir su jais ir pripažįsta, kad jie 
yra grynosios esmės, absoliučios stichijos ir jėgos; tačiau kar- 
tu ji pažįsta juos kaip apibrėžtus dalykus ir todėl juos valdo, 
o tuo tarpu anas suvokiantis intelektas juos laiko tiesa ir yra 
jų stumdomas nuo vienos klaidos prie kitos. Jis pats nesuge- 
ba suprasti, kad jame šeimininkauja tokie paprasti esmišku- 
mai, bet mano, kad visada turi reikalą su visiškai patikimo- 
mis medžiagomis ir patikimu turiniu, lygiai kaip ir juslinis 

tikrumas nežino, kad jo esmė yra tuščia grynosios būties abst- 
rakcija; tačiau iš tikrųjų kaip tik laikydamasis šitų esmišku- 
mų, intelektas blaškosi, griebdamasis bet kokios medžiagos 
ir bet kokio turinio; tie esmiškumai yra atrama, padedanti 
jam įvaldyti medžiagą ir turinį, ir tik jie nulemia tai, kas 
sąmonei yra juslumas kaip esmė, tai, kas sąlygoja sąmonės 
santykius su juslumu ir kame skleidžiasi suvokimo ir jo tie- 
sos judėjimas. Šis vyksmas, kaip nuolat kintantis tiesos api- 
brėžimas ir šio apibrėžimo įveika, tiesą sakant, ir sudaro su- 
vokiančiosios sąmonės, manančios, kad ji juda tiesoje, kas- 
dienį ir nuolatinį gyvenimą bei veiklą. Šiame procese ji nesu- 
laikomai veržiasi prie rezultato, kurio esmė — įveikti visus 
be išimties tuos esminius esmiškumus arba apibrėžimus, ta- 
čiau kiekvienu paskiru momentu kaip tiesą ji suvokia tik šitą 
vieną apibrežtumą, o po to — vėl priešingą. Tiesa, ji nujaučia, 
kad jie neesmingi; kad juos išgelbėtų nuo gresiančio pavo- 
jaus, ji griebiasi sofistikos ir dabar skelbia tiesa esant tai, ką 
ji pati tik ką tvirtino esant netiesa. Kam šių netikrų esmių 
prigimtis iš tikrųjų nori paskatinti šį intelektą — mintims 
apie minėtą bendrybę ir atskirybę, apie „taip pat” ir „vienetą“, 
apie minėtą esmiškumą, kuris būtinai susijęs su tam tikru ne- 
esmiškumu, ir apie tam tikrą neesninį dalyką, kuris vis dėlto 
būtinas, — susieti ir šitaip įveikti tokias mintis apie šias ne- 
esmes — visam tam jis priešinasi, remdamasis „tiek-kiek“ ir 
įvairiais požiūriais arba įsikibdamas vienos minties, kad kitą 
mintį atskirtų ir išsaugotų kaip kažką teisinga. Tačiau šių 
abstrakcijų prigimtis sutelkia jas savyje ir sau, o sveikas pro- 
tas yra tų abstrakcijų, įtraukiančių jį į savo sūkurį, grobis. 
Siekdamas priskirti joms tiesą tuo, kad jų netiesą jis arba 
prisiima pats arba net apsigavimą vadina nepatikimų daiktų 
regimybe, o tai, kas esminga, atskiria nuo to, kas joms būti- 
na, tačiau turi būti joms neesminga, ir pirmąjį dalyką tvirtina 
esant jų tiesa, priešingai antrajam, — visu tuo jis joms neiš- 


saugoja jų tiesos, o sau pasilieka netiesą. 

Juslinio tikrumo dialektikoje sąmonei išnyko klausa, re- 
ga ir t.t., ir kaip suvokimas jis priėjo prie minčių, kurias jis 
vis dėlto pirmiausiai sutelkia į besąlygišką bendrybę. Šitas 
besąlygiškumas pats būtų ne kas kita, kaip vienpusiškas bū- 
ties-sau kraštutinumas, jeigu jis būtų traktuojamas kaip rami 
paprasta esmė, nes tokiu atveju prieš jį atsirastų ne-esmė; 
tačiau susietas su ta ne-esme, jis pats būtų neesmingas, ir 
sąmonė neišeitų iš suvokimo iliuzijos; tačiau tas besąlygiš- 
kumas pasirodė esąs toks, kad jis iš šitos sąlygotos būties- 
sau sugrįžo į save. — Ši besąlygiška bendrybė, kuri dabar 
yra tikrasis sąmonės objektas, vis dar lieka jos objektu; ji dar 
nepagavo savosios sąvokos kaip sąvokos. Vieną reikia iš es- 
mės skirti nuo kitos; sąmonei objektas iš santykio su kitu 
sugrįžo į save ir šitaip tapo sąvoka sąvyje; bet sąmonė sau 
pačiai dar nėra sąvoka ir todėl tame reflektuotame objekte 
ji savęs neatpažįsta. Mums šis objektas dėl sąmonės judėji- 
mo tapo toks, kad sąmonė įpinta į jo tapsmą, o refleksija 
abiejose pusėse yra ta pati, vadinasi, tik viena. Tačiau ka- 
dangi šiame judėjime sąmonės turinį sudarė tik objektinė es- 
mė, o ne sąmonė kaip tokia, tai rezultatu jai reikia laikyti 
objektinę reikšmę, ir sąmonė vis dar šalinasi to, kas yra at- 
siradę iš tapsmo, todėl tas atsiradęs dalykas jai esmingas 
kaip kažkas objektiška. 

Tiesa, intelektas šiame vyksme įveikė savąją netiesą ir 
objekto netiesą; o tai, kas jam tokiu būdu atsirado, yra sąvo- 
ka to, kas yra tiesa kaip savyje esanti tiesa, kuri dar nėra 
sąvoka, t.y. stokoja sąmonės būties-sau, ir kurią intelektas, 
joje neatpažindamas savęs, palieka ramybėje. Ši tiesa išsklei- 
džia savąją esmę sau pačiai taip, kad sąmonė visiškai neda- 
lyvauja laisvoje tos esmės realizacijoje, o tik ją stebi ir pa- 
prasčiausiai pagauna. Vadinasi, iš pradžių jos vietą turime 
užimti mes ir būti sąvoka, kuri išskleidžia tai, ko esama re- 
zultate; šiame išskleistame objekte, kuris pasirodo sąmonei 
kaip tam tikras esinys, sąmonė pirmąkart tampa sąvokine 
sąmone. 

Rezultatas buvo besąlygiška bendrybė, pirmiausia ta ne- 
gatyvia ir abstrakčia prasme, kad sąmonė paneigė ir abstra- 
havo savąsias vienpusiškas sąvokas, t.y. jų atsisakė. Tačiau 
rezultatas savaime turi tą pozityvią reikšmę, kad jame be- 
tarpiškai, kaip ta pati esmė, nustatytas būties-sau ir būties- 
kitam vienis, arba absoliuti priešybė. Iš pradžių atrodo, kad 
tai susiję tik su momentų tarpusavio santykio forma; tačiau 
būtis-sau ir būtis-kitam kaip tik todėl yra ir pats turinys, nes 
priešybė savąja tiesa negali turėti kitokios prigimties, išsky- 
rus tą, kuri pasirodė rezultate ir pasireiškia kaip tik tuo, kad 
turinys, suvokinyje laikytas tiesa, iš tikrųjų priklauso tik for- 
mai ir ištirpsta jos vienyje. Kartu šis turinys turi bendrybės 
pobūdį; negali būti jokio kito turinio, kuris dėl savo ypatin- 
gumo galėtų išvengti sugrįžimo į tą besąlygišką bendrybę. 
Toks turinys būtų tam tikras apibrėžtas būdas būti sau ir 
santykiauti su kitu. Tačiau būtis-sau ir santykis su kitu sudaro 
jo prigimtį ir esmę, kurių tiesa — būti besąlygiška bendrybe, 
o rezultatas yra visiškai bendrybinis. 

Tačiau kadangi šita besąlygiška bendrybė yra objektas są- 
monei, jame pasireiškia formos ir turinio perskyra, ir turinio 
pavidalu tie momentai pasirodo taip, kaip jie pasirodė iš pra- 

džių: viena vertus, kaip daugelio egzistuojančių materijų ben- 
dra terpė, o kita vertus, kaip į save reflektuotas „vienetas“, 
kuriame jų savarankiškumas sunaikintas. Toji terpė yra daik- 
to savarankiškumo ištirpdymas arba pasyvumas, kuris yra 
tam tikra būtis-kitam, o „vienetas“ yra būtis-sau. Pažiūrėki- 
me, kaip tie momentai pasireiškia besąlygiškoje bendrybėje, 
sudarančioje jų esmę. Iš pradžių aiškėja, jog dėl to, kad jie 
esti tik toje bendrybėje, jie apskritai nebėra atsiskyrę vienas 
nuo kito, o iš esmės yra pusės, save įveikiančios pačios sa- 
vyje, ir nustatytas tik jų perėjimas vienos į kitą. 

Taigi vienas momentas pasireiškia kaip atsiskyrusi esmė, 
kaip bendra terpė arba kaip savarankiškų materijų egzista- 
vimas. Tačiau šių materijų savarankiškumas yra ne kas kita, 
kaip šita terpė; arba: toji bendrybė visa yra tokių skirtingų 
bendrybių daugeriopumas. Tačiau tarti, kad bendrybė savai- 
me sudaro neatskiriamą vienį su šituo daugeriopumu, reiš- 
kia pripažinti, kad kiekviena tokia materija yra ten pat, kur 
ir kitos; jos viena kitą persmelkia, bet nesusiliečia, nes yra 
priešingai — daugelis išsiskyrusių [momentų] yra lygiai to- 
kie pat savarankiški. Tuo pat metu šitaip yra nustatomas jų 
grynas akytumas (Porositat) arba jų įveiktumas. Šis įveiktu- 
mas arba šitos skirtingybės redukavimas į gryną būtį-sau sa- 
vo ruožtu yra ne kas kita, kaip pati terpė, o toji terpė yra 
skirtumų savarankiškumas. Kitaip tariant, tie savarankiškai nu- 
statyti skirtumai betarpiškai pereina į savo vienį, o jų vienis 
betarpiškai pereina į išsklaidą, o pastaroji savo ruožtu su- 
grįžta atgal, t.y. redukuojama. Tačiau šis judėjimas ir yra 
tai, kas vadinama jėga; vienas jos momentas, būtent jėga kaip 
savarankiškų materijų būties išsiplėtimas, yra jos išorinis pa- 
sireiškimas; o jėga kaip materijų nykstamybė (Verschwunden- 
sein) yra iš savo išorinio pasireiškimo į save atstumta jėga, 
arba tikroji jėga. Tačiau, pirma, į save atstumta jėga turi pa- 
sireikšti išoriškai; ir, antra, išoriškai pasireikšdama ji lygiai 

taip pat yra savyje estinti jėga, kaip ir šioje būtyje-savyje ji 
yra išorinis pasireiškimas. — Kadangi mes abu momentus 
šitaip išsaugojame, išlaikydami jų betarpišką vienį, tai iš es- 
mės intelektas, kuriam priklauso jėgos sąvoka, yra ta sąvoka, 
kuri išskirtus momentus apima kaip išskirtus; juk joje pačioje 
tie momentai neturi būti išskirti; vadinasi, perskyra egzis- 
tuoja tik mintyje. — Kitaip tariant, ką tik buvo nustatyta 
vien jėgos sąvoka, o ne jos tikrovė. Bet iš tikrųjų jėga yra 
besąlygiška bendrybė, kuri savyje yra tas pat, kas ji yra ki- 
tam; arba: perskyrą ji turi savyje, nes perskyra yra ne kas 
kita, kaip būtis-kitam. Vadinasi, tam, kad jėga būtų tai, kas ji 
yra iš tiesų, ji turi būti išlaisvinta nuo minties ir nustatyta 
kaip šitų perskyrų substancija; tai reiškia, pirma, ji turi būti 
traktuojama kaip visa šita jėga, esmingai liekanti savyje ir 
sau ir, antra, jos perskyros turi būti traktuojamos kaip subs- 
tancinės arba kaip sau egzistuojantys momentai. Taigi jėga 
kaip tokia, arba kaip atstumta į save, sau esti kaip tam tik- 
ras išskiriantis „vienetas“, kuriam materijų išsiskleidimas yra 
tam tikra kita egzistuojanti esmė; šitaip nustatytos dvi skirtin- 
gos savarankiškos pusės. Tačiau kartu jėga yra ir visuma; 
kitaip tariant, ji lieka tuo, kas ji yra pagal savo sąvoką, t.y. 
šitos perskyros lieka grynomis formomis, paviršutiniškais 
nykstančiais momentais. Tuo pat metu į save atstumtos tik- 
rosios jėgos ir savarankiškų materijų išsiskleidimo perskyrų 
visai nebūtų, jeigu jos nepasižymėtų tvaria egzistencija; ki- 
taip tariant, jėgos nebūtų, jeigu ji neegzistuotų tokiu priešta- 
ringu būdu; tačiau tai, kad ji egzistuoja tokiu prieštaringu 
būdu, reiškia ne ką kita, o tai, kad abu momentai patys tuo 
pat metu yra savarankiški. — Vadinasi, mes turime apžvelgti 
kaip tik šį abiejų momentų judėjimą, pasireiškiantį tuo, kad 
jie nuolat tampa savarankiški, o po to vėl save įveikia. — 
Apskritai yra aišku, kad šis judėjimas yra ne kas kita, kaip 
suvokimo judėjimas, kuriame abi pusės, suvokiantysis ir su- 

vokiamasis, tuo pat metu, pirma, kaip tiesos pagava sudaro 
vienį ir yra neatsiskyrę, tačiau kartu, antra, kiekviena pusė 
yra reflektuota į save arba esti sau. Čia abi tos pusės yra jė- 
gos momentai; jie esti vienyje lygiai taip pat, kaip ir tas vie- 
nis, kuris sau estinčių kraštutinumų atžvilgiu pasireiškia kaip 
vidurkis, visada išsiskaido kaip tik į šiuos kraštutinumus, 
kurie tik dėl to ir atsiranda. — Taigi judėjimas, kuris anks- 
čiau pasirodė kaip prieštaraujančių sąvokų savinaika, čia turi 
objektinę formą ir yra jėgos judėjimas, kurio rezultatas yra 
besąlyginės bendrybės kaip neobjektiškumo arba kaip daiktų 
vidaus pasirodymas. 

Šitaip apibrėžta jėga, būdama pateikta kaip tokia arba kaip 
reflektuota į save, sudaro vieną savosios sąvokos pusę, tačiau 
tik kaip substancializuotas kraštutinumas, ir būtent toks, ku- 
ris palenktas „vieneto“ apibrėžtumui. Šitaip iš jos pašalina- 
mas išskleistų materijų tvarus egzistavimas, kuris yra kažkas 
kita, negu ji. Kadangi būtina, kad ji pati būtų šitas tvarus 
egzistavimas, t.y. kad ji pasireikštų išoriškai, jos išorinis pasi- 
reiškimas įsivaizduotinas taip, kad prie jos prisišlieja ir ją su- 
žadina (sollizitiert) minėtasis „kitas“. Bet iš tikrųjų, kadangi 
į būtinai pasireiškia išoriškai, tai, kas buvo nustatyta kaip 
kita esmė, ji turi savyje. Reikia atsisakyti teiginio, kad ji bu- 
vo nustatyta kaip tam tikras „vienetas“, o jos esmė — pasi- 
reikšti išoriškai — nustatyta kaip kažkas kita, kas prie jos 
prisišlieja iš šalies; priešingai, ji pati yra toji momentų kaip 
materijų tvaraus egzistavimo bendra terpė; kitaip tariant, ji 
pasireiškė išoriškai, ir tai, kas turėjo būti kitas sužadinantis 
veiksnys, veikiau yra ji pati. Taigi dabar ji egzistuoja kaip 
išsiskleidusių materijų terpė. Tačiau taip pat esmingai ji turi 
tvarių egzistuojančių materijų įveikties formą; arba: ji iš es- 
mės yra „vienetas“; kartu šita būtis-„vienetu“ dabar, kai jėga 
nustatyta kaip materijų terpė, yra kažkas kita, negu ji, ir šitą 
savo esmę ji turi už savęs. Tačiau kadangi ji būtinai turi 


123 


III. JĖGA IR INTELEKTAS, REIŠKINYS IR ANTJUSLINIS PASAULIS 


būti tokia, kokia ji dar nėra nustatyta, tai tas kitas prie jos 
prisišlieja ir sužadina joje refleksiją į pačią save, t.y. įveikia 
jos išorinį pasireiškimą. Tačiau iš tikrųjų ji pati yra toji į sa- 
ve reflektuota būtis arba toji išorinio pasireiškimo įveiktis; 
būtis-„vienetu“ išnyksta tuo pavidalu, kuriuo ji pasireiškė, 
būtent kaip kažkas „kita“; ji pati yra ta būtis- „vienetu“, ji yra į 
save atstumta jėga. 

Tai, kas iškyla kaip „kita“ ir kas ją paskatina tiek pasi- 
reikšti išoriškai, tiek sugrįžti į save, yra (tai akivaizdu be- 
tarpiškai) pati jėga; juk „kita“ pasirodo tiek kaip bendra ter- 
pė, tiek kaip „vienetas“; taigi taip, kad kiekvienas iš tų pa- 
vidalų kartu iškyla tik kaip išnykstantis momentas. Vadi- 
nasi, jėga — dėl to, kad kažkas „kita“ yra jai, o ji yra „ki- 
tam“ — apskritai dar neišėjo iš savo sąvokos. Tačiau kartu 
jau esama dviejų jėgų; nors abiejų jėgų sąvoka yra ta pati, 
tačiau iš savo vienio ji perėjo į dvejopumą. Užuot visai es- 
mingai likus tik momentu, priešybė tarsi nusikratė vienio 
viešpatavimo, susidvejindama į visiškai savarankiškas jėgas. 
Pažvelkime įdėmiau, kaip yra su šiuo savarankiškumu. Pir- 
miausia antroji jėga kaip sužadinantis momentas ir — savo 
turiniu — kaip bendra terpė pradeda veikti prieš tą jėgą, 
kuri apibrėžta kaip sužadinamoji; tačiau kadangi sužadinan- 
ti jėga iš esmės yra šių dviejų momentų kaitaliojimasis ir 
pati yra jėga, tai iš tikrųjų ji yra bendra terpė tik tada, kai 
ji tam sužadinama, o kartu ji yra tik negatyvus vienis, arba 
tai, kas sužadina jėgos sugrįžimą atgal — dėl to, kad ji suža- 
dinama. Šitaip ir tas skirtumas, kuris egzistavo tarp abiejų 
jėgų ir kuris reiškėsi tuo, kad viena turėjo būti sužadinanti, 
o kita sužadinama, irgi virsta tuo pačiu abipusiu apsikeiti- 
mu apibrėžtumais. 

Vadinasi, abiejų jėgų žaismas pasireiškia tuo, kad jos api- 
brėžtos priešingai ir šiame apibrėžtume esti viena kitai, o 
kartu tuo, kad vyksta absoliutus betarpiškas apsikeitimas 

apibrėžtumais; tai toks perėjimas, kuris ir padaro galimus 
šiuos apibrėžtumus; juose tos jėgos pasirodo kaip tariamai 
savarankiškos. Pavyzdžiui, tai, kas sužadina, nustatyta kaip 
bendroji terpė, o tai, kas sužadinama, priešingai, nustatyta 
kaip atstumtoji jėga; tačiau pirmasis momentas yra pati ben- 
droji terpė tik todėl, kad antrasis momentas yra atstumtoji 
jėga; arba: antrasis veikiau yra sužadinantis pirmojo atžvil- 
giu ir jį padaro terpe. Pirmasis momentas pasižymi apibrėž- 
tumu tik antrojo dėka ir yra sužadinantis tik tiek, kiek yra 
sužadinamas kito momento tam, kad būtų sužadinantis; ir 
jis lygiai taip pat betarpiškai praranda šį jam duotą apibrėž- 
tumą, nes tas apibrėžtumas pereina į kitą arba, tiksliau ta- 
riant, jau perėjo į jį; svetimas, jėgą sužadinantis momentas 
pasirodo kaip bendroji terpė, tačiau tik dėl to, kad tam jį 
sužadino jėga; tačiau tai reiškia, kad toji jėga šitaip jį nusta- 
to ir veikiau pati iš esmės yra bendroji terpė; ji nustato su- 
žadinantį momentą kaip tik taip dėl to, kad šis kitas api- 
brėžtumas jai yra esmingas, t.y. todėl, kad ji pati veikiau 
yra tas apibrėžtumas. 

Kad labiau įsigilintume į šio judėjimo sąvoką, galime at- 
kreipti dėmesį dar į tai, kad patys skirtumai pasirodo kaip 
dvejopa perskyra; pirma, kaip turinio skirtumai, kai vienas 
kraštutinumas yra į save reflektuota jėga, o kitas yra materi- 
jų terpė; antra, kaip formos skirtumai, kai vienas momentas 
yra sužadinantis, o kitas sužadinamas, pirmas — veiklus, o 
antras — pasyvus. Kaip turinio skirtumai jie skirtingi ap- 
skritai arba mums; o kaip formos skirtumai jie yra savaran- 
kiški ir, sueidami į santykį, atsiskiria vienas nuo kito ir susi- 
priešina. Sąmonei, suvokiančiai jėgos judėjimą, tampa aiš- 
ku, kad kraštutinumai, į kuriuos žvelgiama iš minėtų abiejų 
pusių, nėra kažkas savyje; ne, tos pusės, kuriose turėjo tva- 
riai egzistuoti jų perskirtoji esmė, yra tik nykstantys momen- 
tai, betarpiškas kiekvienos pusės perėjimas į priešingą pusę. 


-1II. JĖGA IR INTELEKTAS, REIŠKINYS IR ANTJUSLINIS PASAULIS 


Tačiau, kaip parodyta anksčiau, mums išaiškėjo dar ir tai, 
kad skirtumai kaip turinio ir formos skirtumai savaime išny- 
ko, ir savo esme veiklus, sužadinantis arba sau-estintis momen- 
tas formos požiūriu buvo tas pat, kas turinio požiūriu pasi- 
reiškė kaip į save atstumta jėga; pasyvus, sužadintas arba 
estintis-kitam momentas formos požiūriu buvo tas pat, kas tu- 
rinio požiūriu pasirodė kaip daugelio materijų bendra terpė. 

Iš to matome, kad jėgos sąvoka tampa tikra per susidve- 
jinimą į dvi jėgas, o kartu matome, kaip tai atsitinka. Šios 
dvi jėgos egzistuoja kaip sau-estinčios esmės; tačiau jų eg- 
zistencija yra toks priešpriešinis judėjimas, kad jų būtis vei- 
kiau yra gryna nustatomybė (Gesetztsein) kito dėka, t.y., kad 
jų būties grynoji reikšmė yra nyksmas. Jos egzistuoja ne kaip 
kraštutinumai, išsaugojantys kažką tvaraus ir siunčiantys vie- 
nas kitam į vidurkį ir į jų sąlyčio tašką tik kokią nors išorinę 
savybę; ne, kas jie yra iš tikrųjų, jie yra tik tame vidurkyje ir 
tame sąlytyje. Čia betarpiškai esama tiek atstumties į save 
arba jėgos būties-sau, tiek išorinio pasireiškimo, tiek sužadi- 
nimo, tiek sužadinamumo; vadinasi, šitie momentai nėra pa- 
dalinti tarp dviejų savarankiškų kraštutinumų, kurie, visiš- 
kai atsiskyrę, stovėtų vienas priešais kitą; ne, jų esmė pil- 
natviškai pasireiškia tuo, kad kiekvienas momentas yra tik 
kito dėka, ir tai, kuo kiekviena jėga yra kito momento dėka, 
tuo betarpiškai ji jau nėra, nes ji tokia yra kito momento 
dėka. Taigi iš tikrųjų tos jėgos neturi savųjų substancijų, ku- 
rios jas palaikytų ir išsaugotų. Jėgos sąvoka išsilaiko veikiau 
kaip esmė pačioje jos tikrovėje; jėga kaip tikroviška jėga pilnat- 
viškai esti tik išoriškai reikšdamasi, o šis reiškimasis kartu yra 
ne kas kita, kaip savęs įveika. Ši tikroviška jėga, įsivaizduoja- 
ma kaip laisva nuo jos išorinio pasireiškimo ir kaip estinti- 
savyje, yra jėga, atstumta į save; bet iš tikrųjų šitas apibrėž- 
tumas, kaip matėme, pats yra tik išorinio reiškimosi momen- 
tas. Vadinasi, jėgos tiesa yra tik mintis apie ją; ir jos tikroviš- 

kumo momentai, jų substancijos ir jų judėjimas nesulaiko- 
mai smenga į tam tikrą neišskaidytą vienį, kuris nėra į save 
atstumta jėga (nes tokia jėga pati yra toks momentas), o yra 
jėgos sąvoka kaip sąvoka. Vadinasi, jėgos realizavimas kartu 
yra realybės praradimas; jėga čia veikiau tapo visiškai kaž- 
kuo kitu, būtent ta bendrybe, kurią intelektas pirmiausiai ar- 
ba betarpiškai atpažįsta kaip jos esmę ir kuri kartu yra jos 
esmė, pasirodanti dar turinčioje būti (seinsollende) jos rea- 
lybėje, t.y. tikroviškose substancijose. 

Kiek mes nagrinėjame pirmąją bendrybę kaip intelekto są- 
voką, kur jėga dar nėra būtis-sau, tiek antroji bendrybė da- 
bar yra jos esmė, pasirodanti kaip būtis-savyje ir sau. Arba 
priešingai, jei pirmąją bendrybę mes traktuojame kaip tą be- 
tarpiškumą, kuris sąmonei turėtų būti jos tikrasis objektas, tai 
ši antroji bendrybė apibrėžta kaip juslinės objektinės jėgos 
negabyvumas; jis yra jėga tiek, kiek ji savo tikrąja esme yra 
tik intelekto objektas; pirmoji bendrybė būtų į save atstumta 
jėga arba jėga kaip substancija; o ta antroji bendrybė yra daik- 
tų vidus kaip vidus, su sąvoka sutampantis kaip sąvoka. 

Ta tikroji daikto esmė dabar yra apibrėžta taip, kad są- 
monei ji nėra duota betarpiškai; ne, sąmonė sueina į tarpiš- 
ką santykį su tuo vidumi ir kaip intelektas per šitą jėgų Žais- 
mo vidurkį žvilgsniu smelkiasi į tikrąjį paslėptą daiktų pa- 
grindą. Vidurkis, susiejantis abu kraštutinumus, intelektą ir 
vidų, yra išsivysčiusi jėgos būtis, kuri pačiam intelektui da- 
bar jau yra nyksmas. Todėl jis vadinamas reiškiniu; juk regi- 
mybe mes vadiname būtį, kuri betarpiškai pati savyje yra ne- 
būtis. Tačiau tai yra ne tik regimybė, bet ir reiškinys, tam 
tikra regimybės visuma. Ši visuma kaip visuma ar kaip ben- 
drybė yra tai, kas sudaro vidų — jėgų žaismą kaip jos reflek- 
siją į save pačią. Šios visumos pavidalu suvokinio esmė ob- 
jektiniu būdu sąmonei nustatyta taip, kaip toji esmė esti sa- 
vyje, būtent kaip betarpiškai savo priešvbe virstantys mo- 

mentai, neturintys nei ramybės, nei būties; „vienetas“ betar- 
piškai virsta bendrybe, tai, kas esminga, betarpiškai virsta 
tuo, kas neesminga, ir atvirkščiai. Todėl šitoks jėgų žaismas 
yra išsivystęs negatyvumas, bet jo tiesa yra pozityvumas, 
būtent bendrybė, savyje-estintis objektas. — Šio objekto būtį- 
sąmonei įtarpina reiškinio judėjimas, kuriame suvokinio būtis 
ir juslinis objektiškumas apskritai turi tik negatyvią reikš- 
mę; vadinasi, sąmonė iš [juslumo] reflektuoja į save kaip į 
tiesą, tačiau kaip sąmonė šią tiesą vėl padaro objektiniu vi- 
dumi ir šitą daiktų refleksiją atskiria nuo savosios refleksijos 
į save pačią, lygiai taip pat tarpininkaujantis judėjimas jai 
vis dar yra objektinis judėjimas. Todėl tas vidus sąmonei yra 
tam tikras jai priešingas kraštutinumas; tačiau sąmonei jis 
yra teisingas dėl to, kad ji jame kaip tam tikroje būtyje-savyje 
kartu suranda savo pačios tikrumą arba savosios būties-sau 
momentą; bet šio pagrindo ji dar nesuvokia, nes būtis-sau, 
kurią vidus privalo turėti savyje, būtų ne kas kita, kaip ne- 
gatyvus judėjimas, tačiau toks judėjimas sąmonei vis dar yra 
objektinis nykstantis reiškinys; jis vis dar nėra pačios sąmo- 
nės būtis-sau; todėl vidus jai yra, aišku, sąvoka, bet ji dar 
nesupranta sąvokos prigimties. 

Šioje vidinėje tiesoje kaip absoliučioje bendrybėje, iš ku- 
rios pašalintos bendrybės ir atskirybės priešpriešos ir kuri 
atsirado intelektui, už juslinio pasaulio kaip besireiškiančio pa- 
saulio ribų tik dabar atsiveria antjuslinis pasaulis kaip tiesos 
pasaulis, už nykstančios šiapusybės (Diesseits) atsiveria tvari 
anapusybė (Jenseits); tai tam tikra būtis-savyje, kuri yra pir- 
masis ir todėl netobulas proto pasireiškimas arba tik grynoji 
stichija, kurioje tiesa turi savąją esmę. 

Taigi mūsų objektas nuo šiol yra išprotavimas (Schluß), 
kurio kraštutiniai [terminai] yra daiktų vidus ir intelektas, o 
vidurinysis [terminas] yra reiškinys; bet šio išprotavimo ju- 
dėjimas duoda tolesnę apibrėžtį to, ką intelektas per viduri- 

nį terminą įžvelgia viduje, ir šios sąsajos (Zusammengeschlos- 
senseins) patyrimą, kurį realizuoja intelektas. 

Vidus sąmonei kol kas yra dar tik grynoji anapusybė, nes 
sąmonė joje dar neranda savęs; vidus yra tuščias, nes jis yra 
tik reiškinio niekis, o pozityviai jis yra paprasta bendrybė. 
Šitas vidaus būties modusas betarpiškai derinasi su teigi- 
niu, kad daiktų vidus nepažinus; tačiau pagrindas turėtų būti 
suprastas kitaip. Žinoma, apie tą vidų, koks jis duotas be- 
tarpiškai, neturime jokių žinių, bet ne todėl, kad protas bū- 
tų trumparegis arba ribotas, arba kad ir kaip tai būtų vadi- 
nama, — apie tai čia dar nieko nežinoma, nes taip giliai mes 
dar nesame įsismelkę. Šitaip yra dėl paprastos paties dalyko 
prigimties, t.y. dėl to, kad tuštumoje nėra ko pažinti arba, į 
tai žvelgiant kitu aspektu, dėl to, kad vidus apibrėžtas tik 
kaip anapusybė sąmonės atžvilgiu. — Žinoma, rezultatas bus 
tas pats ir tuomet, kai aklasis atsidurs antjuslinio pasaulio 
turtų stichijoje (jei tas pasaulis išties būtų pertekęs turtais, 
ar tai būtų ypatingas jo turinys, ar pati sąmonė būtų toks 
turinys), ir tuo atveju, kai regintysis atsidurs visiškoje tam- 
soje arba, jei patinka, grynoje šviesoje, jei tik antjuslinis pa- 
saulis yra kaip tik toks; regintysis to pasaulio grynoje švie- 
soje pamatys tiek pat mažai, kaip ir visiškoje jo tamsoje, ir 
pamatys nė kiek ne daugiau nei aklasis, žvelgdamas į prieš 
jį atsiveriančią turtų gausą. Jei su vidumi ir tuo, kas su juo 
susiję per reiškinį, būtų tik taip, neliktų nieko kito, o tik lai- 
kytis reiškinio, t. y. kaip tiesą priimti tai, apie ką mes žino- 
me, kad tai nėra tiesa; arba: kad vis dėlto tuštumoje (kuri 
nors ir atsirado tik kaip tuštuma, atitrūkusi nuo objektinių 
daiktų, tačiau kaip žušturma-savyje turi būti suprantama ir kaip 
visų dvasinių santykių bei sąmonės kaip sąmonės perskyrų 
tuštuma) — taigi, kad šioje visiškoje tuštumoje, kuri dar vadi- 
nama ir šventumu, vis dėlto kažkas dar būtų, pakaktų ją už- 
pildyti svajonėmis, pameklėmis (Erscheinungen), kurias sąmo- 

nė susikuria pati sau; vidus būtų priverstas susitaikyti su 
tuo, kad su juo taip blogai elgiamasi, nes jis nieko geresnio 
ir nevertas — juk net svajonės yra geriau, negu jo tuštuma. 
Bet vidus arba antjuslinė anapusybė atsirado; jis iškyla iš 
reiškinio, ir reiškinys yra jo tarpininkas; kitaip tariant, reiški- 
nys yra jo esme ir faktiškai — jo įgyvendinimas. Antjuslišku- 
mas yra juslumas ir suvokiamumas, nustatytas toks, koks jis 
yra iš tiesų; bet juslumo ir suvokiamumo tiesa yra ta, kad jis 
yra reiškinys. Vadinasi, antjusliškumas yra reiškinys kaip reiš- 
kinys. — Jei šiuo atveju manoma, kad antjusliškumas dėl to 
kartu yra juslinis pasaulis arba toks pasaulis, koks duotas 
betarpiškam jusliniani tikrumui ir suvokimui, tai šitoks suprati- 
mas iškreiptas; juk reiškinys kaip tik ir nėra juslinio Žinoji- 
mo ir suvokimo pasaulis, turintis būtį; ne, reiškinys yra pa- 
saulis, kuris nustatytas kaip įveiktas pasaulis arba kaip vidi- 
nis pasaulis. Paprastai sakoma, kad antjuslumas nera reiški- 
nys; tačiau tokiu atveju kaip reiškinys traktuojamas ne reiš- 
kinys, o veikiau juslinis pasaulis, kaip pati reali tikrovė. 
Intelektas, kuris yra mūsų objektas, dabar yra kaip tik 
tame taške, kur vidus jam pirmąkart pasirodė kaip bendra, 
dar nepripildyta būtis-savyje; jėgų žaismo negatyvi reikšmė 
kaip tik yra vien ta, kad tas žaismas nėra būtis-savyje, o 
pozityvi to žaismo reikšmė yra tik ta, kad jis yra tarpininkas, 
tačiau skleidžiasi už intelekto ribų. Bet intelekto santykis su 
vidumi per tarpininkavimą yra jo judėjimas, kuriam pade- 
dant vidus jam prisipildys. — Betarpiškai intelektui duotas 
jėgų žaismas; bet tiesa jam yra paprastas vidus; todėl jėgos 
judėjimas irgi tik kaip paprastas dalykas apskritai yra tiesa. 
Tačiau, kaip matėme, šitas jėgų žaismas pasižymi tuo, kad 
jėga, kuri buvo sužadinta kitos jėgos, lygiai taip pat yra suža- 
dinanti jėga tai kitai jėgai, kuri pati tik dėl to tampa sužadi- 
nančia jėga. Čia irgi esama tik betarpiško apsikeitimo arba 
absoliutaus apsikeitimo apibrėžtimi, kuri sudaro vienintelį pa- 

sirodančio dalyko turinį; tas turinys yra arba bendra terpė, 
arba negatyvus vienis. Apibrėžtai pasirodydamas jis pats be- 
tarpiškai nustoja būti toks, koks pasirodo; apibrėžtai pasiro- 
dydamas, jis sužadina kitą pusę, kuri dėl to pasireiškia išoriš- 
kai; t.y. toji kita pusė dabar betarpiškai yra tokia, kokia turė- 
tų būti pirmoji pusė. Šios abi pusės — sužadinimo santykis ir 
apibrėžto priešingo turinio santykis — kiekviena sau yra abso- 
liutus persimainymas ir pasikeitimas. Tačiau abu tie santy- 
kiai patys vėlgi yra visiškai tas pat, ir formos perskyra — 
būti sužadintuoju ir sužadinančiuoju — yra toji pati, kaip ir 
turinio perskyra; sužadintasis kaip toks yra būtent pasyvi 
terpė; sužadinantysis, priešingai, yra veiklioji terpė, negaty- 
vus vienis arba „vienetas“. Šitaip apskritai išnyksta bet koks 
ypatingų jėgų, kurios turėjo būti šiame judėjime, tarpusavio 
skirtumas; juk jos rėmėsi tik tais skirtumais; ir jėgų skirtu- 
mas lygiai taip pat susilieja su abiem minėtomis perskyro- 
mis ir atsiranda tik viena perskyra. Vadinasi, šiame absoliu- 
čiame apsikeitime nesama nei jėgos, nei sužadinimo, nei su- 
žadinamumo, nei apibrėžtumo kaip tvariai egzistuojančios 
terpės ir į save reflektuoto vienio; jame nėra nei ko nors, kas 
egzistuotų kaip pavienė esatis, nei skirtingų priešybių; ne, 
šitame absoliučiame apsikeitime esama tik perskyros kaip ben- 
dros perskyros arba kaip tokios perskyros, į kurią redukavo- 
si tos daugeriopos priešybės. Todėl šita perskyra kaip bendra 
perskyra yra tai, kas paprasta pačios jėgos žaisme ir tai, kas yra 
šio žaismo tiesa; ši perskyra yra jėgos dėsnis. 

Absoliučiai besikeičiantis reiškinys tampa paprasta persky- 
ra, sueidamas į santykį su vidaus arba intelekto paprastu- 
mu. Vidus pirmiausia yra tik bendrybė-savyje; bet šita sa- 
vyje paprasta bendrybė lygiai taip pat iš esmės ir absoliučiai 
yra bendra perskyra; juk ji yra paties apsikeitimo rezultatas; 
arba: apsikeitimas yra jos esmė; tačiau apsikeitimas, nusta- 
tytas viduje toks, koks jis yra iš tiesų, į vidų patenka irgi 


Ut 

kaip absoliučiai bendra, nurimusi, lygi sau liekanti persky- 
ra. Kitaip tariant, negacija yra esminis bendrybės momen- 
tas; vadinasi, negacija arba tarpininkavimas bendrybėje yra 
bendra perskyra. Šią perskyrą išreiškia dėsnis kaip kintančio 
reiškinio pastovus vaizdas. Todėl antjuslinis pasaulis yra rami 
dėsnių viešpatija; ir nors jis yra anapus suvokiamo pasaulio 
(kadangi šiame pasaulyje dėsnis pasirodo tik per nuolatinę 
kaitą), bet kartu esti ir jame ir yra betarpiškas ramus jo at- 
vaizdas. 

Nors ši dėsnių viešpatija yra intelekto tiesa, kurios turi- 
nį sudaro perskyra, esanti dėsnyje, tačiau kartu ji yra tik pir- 
moji jo tiesa ir nepripildo reiškinio. Dėsnis esti jame, tačiau 
nėra visa jo esatis; vis kitomis aplinkybėmis jo tikrovė vis 
kita. Todėl reiškiniui kaip būčiai-sau lieka viena pusė, kuri 
nėra viduje; kitaip tariant, reiškinys iš tiesų dar nenustaty- 
tas kaip reiškinys, kaip įveikta būtis-sau. Šis dėsnio trūkumas 
turi pasireikšti ir pačiame dėsnyje. Šis trūkumas, atrodo, pa- 
sireiškia tuo, kad pats dėsnis savyje turi perskyrą, tačiau ta 
perskyra yra bendra, neapibrėžta. O kiek jis yra ne dėsnis 
apskritai, bet tam tikras dėsnis, jis pasižymi apibrėžtumu; va- 
dinasi, esama neapibrėžtai daug dėsnių. Tačiau šis dauge- 
riopumas pats veikiau yra trūkumas: jis prieštarauja inte- 
lekto principui, nes intelektui kaip paprastai vidaus sąmo- 
nei savyje bendras vienis yra tiesa. Todėl daugelį šitų dės- 
nių jis veikiau privalo sutelkti į vieną dėsnį. Štai, pavyz- 
džiui, dėsnis, pagal kurį krinta akmuo, ir dėsnis, pagal ku- 
rį juda dangaus kūnai, suprantami kaip vienas dėsnis. Ta- 
čiau šitaip sutelkti dėsniai praranda savo apibrėžtumą; dės- 
nis tampa vis paviršutiniškesnis, ir todėl iš tikrųjų atsiran- 
da ne šitų apibrėžtų dėsnių vienis, o tam tikras jų apibrėž- 
tumą praradęs dėsnis; kaip antai vienas dėsnis, apimantis 
kūnų kritimą ant žemės ir dangaus kūnų judėjimą, tų dvi- 
ejų dėsnių iš tikrųjų neišreiškia. Visų dėsnių sujungimas į 

visuotinės traukos dėsnį nebeišreiškia jokio turinio, išskyrus 
gryną paties dėsnio sąvoką, tariant, kad tas dėsnis paprasčiau- 
siai joje yra. Visuotinė trauka išreiškia tik tai, kad visa pa- 
sižymi tam tikra pastovia skirtingybe kitos [skirtingybės] at- 
žvilgiu. Tokiu atveju intelektas mano, kad jis rado visuoti- 
nį dėsnį, išreiškiantį visuotinę tikrovę kaip tokią; bet iš tik- 
rųjų jis rado tik paties dėsnio sąvoką, tačiau taip, kad kartu 
sakoma, jog tikrovė pati savyje dėsninga. Pasakymas „visuo- 
tinė trauka“ yra labai svarbus todėl, kad jis nukreiptas prieš 
beprasmišką įsivaizdavimą, kad viskas pasirodo atsitiktinu- 
mo pavidalu ir kad apibrėžtumas turi juslinio savarankiš- 
kumo formą. 

Taigi apibrėžtiems dėsniams priešinama visuotinė trau- 
ka arba gryna dėsnio sąvoka. Kadangi ši gryna sąvoka trak- 
tuojama kaip esmė arba kaip teisingas vidus, paties apibrėžto 
dėsnio apibrėžtumas dar priklauso reiškiniui, ar, tiksliau sa- 
kant, juslinei būčiai. Tačiau gryna dėsnio sąvoka išeina ne tik 
už dėsnio, kuris, pats būdamas apibrėžtas, stovi priešais kitus 
apibrėžtus dėsnius, ribų, bet ir už dėsnio kaip tokio ribų. Api- 
brėžtumas, apie kurį buvo kalbėta, pats iš esmės yra tik nyks- 
tantis momentas, kuris šiuo atveju nebegali pasirodyti kaip 
esmiškumas, nes esama tik dėsnio kaip kažko, kas yra tiesa; 
bet dėsnio sąvoka nukreipta prieš patį dėsnį. Būtent: dėsnyje 
pats skirtumas pagautas betarpiškai ir įtrauktas į bendrybę, 
tačiau kartu į bendrybę įtrauktas momentų, kurių santykį 
dėsnis išreiškia, tvarus egzistavimas, o tie momentai traktuo- 
jami kaip abejingi ir savyje estintys esmiškumai. Tačiau kar- 
tu tos skirtumo dalys dėsnyje pačios yra apibrėžtos pusės; 
gryna dėsnio sąvoka kaip visuotinės traukos dėsnis savo tik- 
raja reikšme turi būti suprasta taip, kad perskyros, esančios 
dėsnyje kaip tokiame, toje sąvokoje kaip absoliučiai paprasto- 
Jė, savo ruožtu sugrįžta į vidų kaip paprastą vienį, kuris yra 
vidinė dėsnio būtinybe. 

Todėl dėsnis pasirodo dvejopu būdu: vienąkart kaip dės- 
nis, kuriame skirtumai išreikšti kaip savarankiški momentai; 
kitąkart — paprasto sugrįžimo į save forma, kuri vėl gali 
būti pavadinta jėga, bet ne ta prasme, kad ji yra atstumta 
jėga, o ta prasme, kad ji yra jėga apskritai arba kaip jėgos 
sąvoka, kaip abstrakcija, pati į save įtraukianti skirtumus tarp 
to, kas traukia, ir to, kas yra pritraukiama. Štai, pavyzdžiui, 
paprasta elektra yra jėga; tačiau skirtumą išreiškia dėsnis; šis 
skirtumas yra teigiama ir neigiama elektra. Kritimo vyksme 
jėga yra tai, kas paprasta, sunkis, pavaldus dėsniui, sakan- 
čiam, kad skirtingų judėjimo momentų, praėjusio laiko ir 
įveiktos erdvės, dydžiai vienas su kitu santykiauja kaip šak- 
nis ir kvadratas. Pati elektra nėra skirtumas savyje; kitaip 
tariant, savo esme ji nėra teigiamos ir neigiamos elektros su- 
sidvejinimas; todėl priimta sakyti, kad jos dėsnis — būti kaip 
tik tokia, ir, žinoma, kad jos savybė — pasireikšti kaip tik 
taip. Tiesa, ši savybė yra esminė ir vienintelė šios jėgos savy- 
bė; kitaip tariant, ji yra būtina. Tačiau šiuo atveju būtinybė 
yra tuščias žodis; jėga privalo taip susidvejinti kaip tik todel, 
kad privalo tai padaryti. Žinoma, jeigu nustatyta teigiama elek- 
tra, tai ir neigiama savyje yra būtina; juk „teigiama“ esti tik 
kaip santykis su „neigiama“; kitaip tariant, „teigiamas“ pats 
savyje yra skirtumas nuo savęs, lygiai taip pat, kaip ir „nei- 
giamas“. Tačiau tai, kad elektra kaip tokia šitaip pasidalina, 
savaime nėra būtinybė; elektra kaip paprasta jėga yra abejin- 
ga savajam dėsniui, pagal kurį elektra yra teigiama ir neigia- 
ma; ir jeigu elektrą kaip paprastą jėgą mes pavadinsime są- 
voka, o šį dėsnį — jos būtimi, tai elektros sąvoka yra abejin- 
ga elektros būčiai; elektra tik turi šią savybę; tai ir reiškia, 
kad ši savybė elektrai nėra būtinybė savyje. — Šis abejingu- 
mas igyja kitą pavidalą, kai sakoma, kad būti teigiama ir 
neigiama priklauso elektros definicijai arba kad tai yra pati 
jos sąvoka ir esme. Tokiu atveju jos būtis reikštų jos egzistenciją 

apskritai; bet toji definicija neapima jos egzistavimo būtinybės; 
ji yra arba todėl, kad yra randama, o tai reiškia, kad ji visai 
nebūtina; arba ji egzistuoja dėl kitų jėgų, o tai reiškia, kad jos 
būtinybė išorinė. Bet pripažindami, kad būtinybė į būties api- 
brėžtumą perkeliama iš kažko kito, mes vėl sugrįžtame prie 
apibrėžtų dėsnių daugeriopumo, kurio mes ką tik atsisakėme, 
kad dėsnį nagrinėtume kaip dėsnį; tik su taip suprastu dės- 
niu dera lyginti sąvoką kaip sąvoką arba jos būtinybę, kuri 
tačiau visose šiose formose pasirodė tik kaip tuščias Žodis. 

Šitas dėsnio ir jėgos arba sąvokos ir būties abejingumas 
pasirodo dar ir kitu būdu. Pavyzdžiui, judėjimo dėsnyje bū- 
tina, kad judėjimas pasidalintų į laiką bei erdvę, o be to — 
ir į atstumą bei greitį. Kadangi judėjimas yra tik tų momen- 
tų santykis, tai jis, kaip bendrybė, čia, žinoma, padalintas 
pačiame savyje; tačiau tos dalys, laikas bei erdvė arba atstu- 
mas bei greitis, pačios neišreiškia šio atsiradimo iš „viene- 
to“; jos abejingos viena kitai; erdvė atrodo esanti galima be 
laiko, laikas — be erdvės, o atstumas — bent jau be greičio; 
lygiai taip pat ir jų dydžiai abejingi vienas kitam, nes jie 
nesantykiauja kaip „teigiamas“ su „neigiamu“, vadinasi, vienas 
su kitu siejasi ne dėl savo esmės. Vadinasi, padalinimo būti- 
nybė šiuo atveju, žinoma, akivaizdi, tačiau dalių kaip tokių, 
egzistuojančių viena kitai, būtinybė nėra akivaizdi. Tačiau 
todėl ir ana pirmoji būtinybė pati yra tik įsivaizduojama me- 
laginga būtinybė; būtent: pats judėjimas įsivaizduojamas ne 
kaip paprasta arba kaip gryna esmė, o jau kaip padalinta esa- 
tis; laikas bei erdvė yra jo savarankiškos dalys arba esmes pa- 
čios savyje; O atstumas bei greitis yra būties arba vaizdinio 
modusai, iš kurių vienas, aišku, gali egzistuoti be kito, o to- 
dėl judėjimas yra tik jų paviršutiniškas santykis, bet ne jų es- 
mė. Įsivaizduotas kaip paprasta esmė arba kaip jėga, judėji- 
mas, žinoma, yra sunkis, kuris vis dėlto apskritai neapima 
šitų skirtumu. 

Taigi skirtumas abiem atvejais nėra perskyra pati savyje; 
arba bendrybė, jėga, yra abejinga padalinimui, glūdinčiam 
dėsnyje, arba skirtumai, dėsnio dalys, yra abejingi vienas ki- 
to atžvilgiu. Tačiau intelektas turi šios perskyros-savyje sąvo- 
ką; jos prasmė ta, kad dėsnis, viena vertus, yra vidus, būtis- 
savyje, bet tuo pat metu jis yra kažkas perskirta-savyje; taigi 
tai, kad ši perskyra yra vidinė perskyra, nulemta to, kad dės- 
nis yra paprasta jėga arba esti kaip jėgos sąvoka, vadinasi, 
yra tam tikra sąvokos perskyra. Tačiau ši vidinė perskyra kol 
kas kyla tik iš intelekto ir dar nėra nustatyta pačiame dalyke. 
Vadinasi, intelektas išreiškia tik savąją būtinybę; tai yra per- 
skyra, kurią intelektas nustato tik taip, kad kartu išreiškia, 
jog ta perskyra nėra paties dalyko perskyra. Toji būtinybė, glū- 
dinti tik žodyje, kartu yra išvardinimas momentų, sudaran- 
čių tos būtinybės sritį; tiesa, jie yra skirtingi, tačiau jų skirtu- 
mas, nebūdamas paties dalyko perskyra, yra išreiškiamas ir 
todėl tuojau pat pats yra vėl įveikiamas. Šis judėjimas vadi- 
namas aiškinimu. Taigi nustatomas tam tikras dėsnis; nuo jo 
skiriasi jo bendrybė-savyje arba pagrindas, kaip jėga; tačiau 
apie šį skirtumą sakoma, kad tai nėra skirtumas, o priešin- 
gai, pagrindas yra visiškai toks pat kaip dėsnis. Pavyzdžiui, 
pavienis žaibo reiškinys suprantamas kaip bendrybė, o ši 
bendrybė vadinama elektros dėsniu: tada aiškinimas sutelkia 
dėsnį į jėgą, kaip dėsnio esmę. Ši jėga tada yra tokia, kad, jai 
pasireiškus išoriškai, pasirodo priešingi elektros poliai, vėl 
susiliejantys ir išnykstantys; tai reiškia, kad jėga yra kaip tik 
tokia pat kaip ir dėsnis; sakoma, kad jėga niekuo nesiskiria 
nuo dėsnio. Skirtumai yra grynai bendras išorinis pasireiški- 
mas arba dėsnis ir gryna jėga; tačiau ir dėsnis, ir jėga pasi- 
žymi Huo pačiu turiniu, ir dėsnis, ir jėga yra tokie pat; skirtu- 
mas kaip turinio, t.y. dalyko, perskyra šitaip vėl pašalinamas. 

Šitaip tautologiškai judėdamas, intelektas, kaip paaiškė- 
ja, atkakliai laikosi nejudraus savo objekto vienio, ir judėji- 

mas atitenka tik jam pačiam, o ne objektui; tai yra toks aiš- 
kinimas, kuris ne tik nieko nepaaiškina, bet pasižymi tokiu 
aiškumu, kad, rengdamasis pasakyti ką nors skirtinga nuo 
to, kas pasakyta, jis veikiau nepasako nieko, o tik kartoja vis 
tą patį. Pačiame dalyke dėl šio judėjimo neatsiranda nieko 
naujo, ir jis priimamas domėn tik kaip intelekto judėjimas. 
Bet šiame judėjime mes atpažįstame kaip tik tai, ko trūko 
dėsniui, — patį absoliutų pasikeitimą; juk šis judėjimas, jei jį 
panagrinėsime įdėmiau, betarpiškai yra savo paties priešy- 
bė. Būtent: jis nustato tam tikrą perskyrą, kuri ne tik mums 
nera perskyra, bet kurią jis pats įveikia kaip perskyrą. Tai tas 
pat pasikeitimas, kuris pasirodė kaip jėgų žaismas; jame pa- 
sireiškė skirtumas tarp sužadinančiojo ir sužadinamojo, tarp 
išoriškai pasireiškiančios ir į save atstumtos jėgos; tačiau tai 
buvo skirtumai, kurie iš tikrųjų nebuvo jokie skirtumai ir 
todėl irgi betarpiškai vėl įveikdavo save. Esama ne tik pa- 
prasto vienio — ta prasme, kad nebuvo nustatyta jokia persky- 
ra, — bet ir tas judėjimas pasireiškia tuo, kad tam tikra per- 
skyra, aišku, nustatoma, tačiau kadangi ši perskyra nėra per- 
skyra, tai ji vėl įveikiama. — Taigi kartu su aiškinimu per- 
maina ir pasikeitimas, kurie anksčiau buvo už vidaus ir bu- 
vo tik reiškinyje, įsismelkė į patį antjusliškumą; bet mūsų 
sąmonė iš vidaus kaip objekto perėjo į kitą pusę — į intelek- 
tą — ir jame patiria pasikeitimą. 

Vadinasi, šis pasikeitimas dar nėra paties dalyko pasi- 
keitimas; jis veikiau pasireiškia kaip grynas pasikeitimas kaip 
tik todėl, kad pasikeitimo momentų turinys lieka tas pats. 
Tačiau kadangi sąvoka kaip intelekto sąvoka yra tas pat, kas 
ir daiktų vidus, tai šis pasikeitimas intelektui tampa vidaus dės- 
niu. Taigi intelektas patiria, jog pačiam reiškiniui dėsninga tai, 
kad atsiranda perskyros, kurios išvis nėra perskyros; kitaip 
tariant, intelektas patiria, kad bendravardžiai dalykai atsistu- 
mia nuo savęs; ir lygiai taip pat — kad perskyros yra tik 

tokios perskyros, kurios iš tiesų visai nėra perskyros ir save 
įveikia; kitaip tariant, jis patiria, kad nebendravardžiai da- 
lykai prisitraukia. — Atsiranda tam tikras antras desnis, ku- 
rio turinys priešingas tam, kas buvo pavadinta dėsniu anks- 
čiau, t.y. nuolat sau lygia liekančiai perskyrai; juk šis naujas 
dėsnis, priešingai, išreiškia tai, kad vienodas dalykas tampa ne- 
vienodu, o nevienodas — vienodu. Sąvoka tikisi iš bemintišku- 
mo (Gedankenlosigkeit), kad jis susies abu dėsnius ir suvoks 
jų priešingybę. — Antras dėsnis, žinoma, irgi yra dėsnis ar- 
ba vidinė sau lygi būtis, bet lygybė sau veikiau yra nelygy- 
bės lygybė, nepastovumo pastovumas. — Jėgų žaisme šis 
dėsnis pasireiškė būtent kaip šis absoliutus perėjimas arba 
grynas pasikeitimas; bendravardis dalykas, jėga, išsiskaido į 
priešpriešą, kuri iš pradžių atrodo esanti tam tikra savaran- 
kiška perskyra, bet iš tikrųjų pasirodo nesanti perskyra; juk 
tai, kas atsistumia nuo savęs, yra būtent bendravardis daly- 
kas, ir todėl tai, kas atsistūmė, iš esmės traukia vienas kitą, 
nes tai yra tas pats dalykas; kadangi nustatyta perskyra nėra 
perskyra, ji vėl įveikia save. Šitaip ji pasireiškia kaip paties 
dalyko perskyra arba kaip absoliuti perskyra, ir šita dalyko 
perskyra, vadinasi, yra ne kas kita, kaip bendravardis daly- 
kas, kuris atsistūmė nuo savęs, ir todėl nustatė tik tokią prieš- 
priešą, kuri nėra priešprieša. 

Dėl šio principo pirmasis antjusliškumas, nejudri dėsnių 
viešpatija, betarpiškas suvokto pasaulio atvaizdas, virsta sa- 
vo priešybe; dėsnis apskritai buvo tai, kas lieka lygu sau pa- 
čiam, kaip ir jo perskyros; bet dabar nustatyta, kad ir viena, 
ir kita veikiau yra savo paties priešybė; sau lygus dalykas 
veikiau atsistumia nuo savęs, o sau nelygus dalykas veikiau 
nusistato kaip sau lygus. Iš tikrųjų tik pasiekus ši apibrėž- 
tumą perskyra yra vidinė perskyra arba perskyra pati savy- 
je, nes lygus dalykas nelygus sau, o nelygus dalykas lygus 
sau. — Šis antras anHuslinis pasaulis kaip tik todėl yra išvirkš- 

čias pasaulis; būtent (kadangi viena pusė jau yra pirmaja- 
me antjusliniame pasaulyje): antrasis pasaulis yra išvirkščias 
pirmojo pasaulio atžvilgiu. Kartu vidus kaip reiškinys tam- 
pa išbaigtas. Juk pirmasis antjuslinis pasaulis buvo tik be- 
tarpiškas suvoktojo pasaulio pakylėjimas į bendrybės stichiją; 
antjuslinio pasaulio priešvaizdis (Gegenbild) buvo suvoktas 
pasaulis, sau dar išsaugojęs pasikeitimo ir permainos prin- 
cipą; pirmoji dėsnių viešpatija neturėjo šio principo, bet tą 
principą ji gauna kaip išvirkščias pasaulis. 

Pagal šio išvirkščio pasaulio dėsnį bendravardžiai daly- 
kai pirmajame pasaulyje yra nelygūs sau patiems, o nelygūs 
dalykai tame pasaulyje lygiai taip pat yra nelygūs sau pa- 
tiems, arba tampa lygūs sau patiems. Tam tikruose momen- 
tuose tai pasireiškia tuo, kad tai, kas pirmojo pasaulio dės- 
nyje saldu, šitoje išvirkščioje būtvje-savyje (Verkehrten An- 
sich) — rūgštų; kas pirmajame juoda, tas antrajame balta. 
Kas pirmojo dėsnyje, magnete, yra šiaurės polius, tas jo ki- 
tame antjusliniame „savyje“ (t.y. žemėje) — pietų polius. Ly- 
giai taip pat tai, kas pirmajame elektros dėsnyje yra deguo- 
nies polius, anodas, tas jo kitoje, antjuslinėje esmėje tampa 
vandenilio poliumi, katodu; ir atvirkščiai, kas ten yra van- 
denilio polius, čia tampa deguonies poliumi. Jei pažvelgsi- 
me į kitą sritį, matysime, kad pagal betarpišką įstatymą kerš- 
tas priešui yra didžiausias įžeisto individo patenkinimas. Ta- 
čiau šis įstatymas, man liepiantis pasireikšti kaip esybei at- 
žvilgiu to, kuris elgiasi su manimi ne kaip su savarankiška 
esybe, ir įveikti jį kaip esybę, dėl kito pasaulio principo virs- 
ta priešingu įstatymu: mano kaip esybės atstatymas per sve- 
timos esybės įveiką virsta susinaikinimu. O jeigu šitas iš- 
kreipimas, kuris pasireiškia nusikaltimo bausme, paverčiamas 
įstatymu, tai ir jis savo ruožtu yra tik įstatymas, galiojantis 
viename pasaulyje, prieš kurį stovi išvirkščias antjuslinis pa- 
saulis, kuriame gerbiama tai, kas niekinama pirmajame, o 

tai, kas gerbiama pirmajame, niekinama antrajame. Bausmė, 
pagal pirmojo pasaulio įstatymą Žmogui nuplėšianti garbę 
ir jį sunaikinanti, išvirkščiame pasaulyje virsta malone, žmo- 
gui išsaugojančia gyvybę ir teikiančia jam garbę. 

Žiūrint paviršutiniškai šitas išvirkščias pasaulis yra pir- 
mojo priešybė ta prasme, kad pirmasis pasaulis yra už iš- 
virkščiojo ir jo atstumiamas kaip tam tikra išvirkščia tikrove, 
kad vienas pasaulis yra reiškinys, o kitas — būtis-savyje, vienas 
yra pasaulis, koks jis yra kažkam kitam, kitas, priešingai, koks 
jis yra sau. Todėl, pasinaudojus ankstesniais pavyzdžiais, ga- 
lima pasakyti taip: kas skoniui saldu, iš tikrųjų arba daikto 
viduje — rūgštu, arba kas tikrame magnete kaip reiškinyje 
yra šiaurės polius, vidinėje arba esmingoje būtyje būtų pietų 
poliumi; kas reiškinyje pasirodančioje elektroje reiškiasi kaip 
anodas, nesireiškiančioje elektroje būtų katodas. Arba poel- 
gis, kuris reiškinyje yra nusikaltimas, viduje, tiesą sakant, tu- 
rėtų būti geras poelgis (blogas poelgis su geru ketinimu); 
bausmė būtų bausmė tik reiškinyje, bet savyje arba kokiame 
nors kitame pasaulyje nusikaltėliui ji būtų geradarystė. Ta- 
čiau tokių vidaus ir išorės, reiškinio ir antjusliškumo prieš- 
taravimų, kaip dviejų tikrovių, čia jau nebesama. Atstumia- 
mi skirtumai iš naujo nebepasiskirsto tarp tokių dviejų sub- 
stancijų, kurios juos reprezentuotų ir kiekvienam jų teiktų 
atskirą tvarų egzistavimą, ir dėl to intelektas, išeidamas iš 
vidaus, vėl atsidurtų savo ankstesnėje vietoje. Viena pusė 
arba substancija vėl būtų suvokinio pasaulis, kuriame vie- 
nas iš dviejų dėsnių išskleistų savąją esmę, o prieš šį pasaulį 
stovėtų vidinis pasaulis, visai toks pat juslinis pasaulis, kaip ir 
pirmasis, tačiau vaizdinyje; — jo nebūtų įmanoma parodyti 
kaip juslinio pasaulio, jo nebūtų įmanoma matyti, girdėti, 
ragauti, ir vis dėlto jis būtų įvaizdinamas kaip toks juslinis 
pasaulis. Bet iš tikrųjų, jeigu vienas nustatytas dalykas yra 
suvokiamas, o jo būtis-savyje, kaip jo išvirkštinė pusė, irgi 

yra jusliškai įvaizdinamas dalykas, tai rūgštis yra tai, kas būtų 
saldaus daikto būtis-savyje, tam tikras toks pat tikroviškas 
daiktas, kaip ir anas, rūgštus daiktas; juodumas, kuris būtų 
baltumo būtis-savyje, yra tikras juodumas; šiaurės polius, ku- 
ris yra pietų poliaus būtis-savyje, yra tame pačiame magnete 
esantis šiaurės polius; anodas, kuris yra katodo būtis-savyje, 
yra tame pačiame stulpelyje esantis anodas. Bet tikro nusikal- 
timo išvirkščioji pusė ir jo būtis-savyje kaip galimybė slypi pa- 
čiame ketinime kaip tokiame, bet ne gerame ketinime; juk 
ketinimo tiesa yra tik pats poelgis. Tačiau pagal turinį nusi- 
kaltimo refleksija į save arba jo išvirkštinė pusė glūdi tikroje 
bausmėje; ji yra įstatymo sutaikymas su priešinga įstatymui 
tikrove, pasirodančia per nusikaltimą. Galiausiai tikra baus- 
mė savo išvirkščią tikrovę turi savyje ta prasme, kad ji yra 
toks įstatymo įtikrovinimas, dėl kurio veikla, įstatymo reali- 
zuota bausmės pavidalu, įveikia save pačią, ir veikiantis įsta- 
tymas vėl virsta ramiu ir galiojančiu įstatymu, o individo ju- 
dėjimas prieš jį ir jo judėjimas prieš individą liaujasi. 

Taigi iš pervertimo, sudarančio vieną antjuslinio pasau- 
lio pusę, vaizdinio reikia pašalinti perskyrų įtvirtinimo ko- 
kioje nors daugeriopoje tvariai egzistuojančioje stichijoje jus- 
linį vaizdinį ir tik parodyti bei pagauti šitą perskyros kaip 
vidinės perskyros, t.y. bendravardžių dalykų kaip bendra- 
vardžių atostūmio nuo savęs bei nelygių dalykų kaip nely- 
gių lygybės, absoliučią sąvoką. Reikia mąstyti gryną pasikei- 
timą arba priešpriešą savyje, prieštaravimą. Juk perskyroje, kuri 
yra tam tikra vidinė perskyra, priešybė nėra tik vienas iš dvie- 
jų; — kitaip ji būtų tam tikru esiniu, o ne priešybe; — vei- 
kiau ji yra tam tikros priešybės priešybė, t.y. joje betarpiškai 
esama „kito“. Žinoma, čia aš statau priešybę, o ten — „kitą“, 
kurio atžvilgiu anas yra priešybė; vadinasi, aš statau priešy- 
bę vienoje pusėje, kaip kažką savyje ir sau be „kito“. Bet 
kaip tik todėl, kad čia aš turiu priešybę savyje ir sau, ji yra 

savo pačios priešybė, t.y. iš tikrųjų ji betarpiškai pati savyje 
turi „kitą“. — Šitaip antjuslinis pasaulis, kuris yra išvirkš- 
čias pasaulis, kartu apėmė kitą pasaulį ir turi jį savyje; sau 
jis yra išvirkščias pasaulis, t.y. išvirkščias savo paties atžvil- 
giu; jis yra pats tas pasaulis ir jam priešingas pasaulis, su- 
glausti į vienį. Tik šitaip antjuslinis pasaulis yra perskyra 
kaip vidinė perskyra, arba perskyra pati savyje, arba jis yra 
kaip begalybė. 

Mes matome, kad dėl begalybės dėsnis pats savyje virto 
būtinybe ir visus reiškinio momentus įtraukė į vidų. Tai, kas 
paprasta dėsnyje, yra begalybė. Atsižvelgiant į visa, kas ap- 
tarta, tai reiškia, kad tai, kas paprasta, yra: a) dalykas, lygus 
sau, kuris tačiau yra perskyra-savyje; arba tai yra bendra- 
vardis dalykas, kuris atsistumia nuo savęs arba susidvejina. 
Tai, kas buvo pavadinta paprasta jėga, susidvejina ir dėl savo 
begalybės yra dėsnis. b) Tai, kas yra susidvejinę ir kas suda- 
ro įsivaizduojamas dėsnio dalis, pasirodo kaip tai, kas tva- 
riai egzistuoja; ir jeigu šias dalis nagrinėtume nesiremdami 
vidinės perskyros sąvoka, tai erdvė ir laikas, atstumas ir grei- 
tis, pasirodantys kaip sunkio momentai, būtų tokie pat abe- 
jingi ir tokie pat nebūtini vienas kitam, kaip ir pačiam sun- 
kiui; savo ruožtu tas paprastas sunkis būtų abejingas ir ne- 
būtinas jiems, o paprasta elektra būtų abejinga ir nebūtina 
teigiamo ir neigiamo polių atžvilgiu. c) Tačiau vidinės per- 
skyros sąvoka lemia, kad tas nelygus ir abejingas dalykas, 
erdvė ir laikas ir t.t., yra perskyra, kuri nėra perskyra arba yra 
bendravardžio dalyko perskyra, o jos esmė yra vienis; jie 
įkvėpti vienas kito atžvilgiu kaip teigiamas ir neigiamas da- 
lykai, ir jų būtis veikiau yra tokia, kad jie įtvirtina save kaip 
nebūtis ir įveikia save vienyje. Abiems perskirtiems daly- 
kams būdingas tvarus egzistavimas, jie vra savyje, jie yra sa- 
vyje kaip priešybės, t.y. kaip priešybės sau; jie turi savąjį 
„kitą“ savyje ir yra tik vienas vienis. 

Šią paprastą begalybę arba absoliučią sąvoką galima pa- 
vadinti paprasta gyvenimo esme, pasaulio siela, bendru 
krauju, kuris, būdamas visur, nėra sudrumsčiamas ar per- 
traukiamas jokios perskyros; priešingai, jis pats sudaro vi- 
sas perskyras, kaip ir jų įveiktumą, vadinasi, pulsuoja savy- 
je nejudėdamas, virpa savyje, likdamas ramus. Jis yra lygus 
pats sau, nes perskyros yra tautologinės; tai yra perskyros, 
kurios nėra perskyros. Todėl šita sau lygi esmė siejasi tik 
su savimi; su savimi: tai reiškia, kad ši esmė yra „kitas“, su 
kuriuo nusistovi santykis, ir šitas santykis su savimi veikiau 
vra susidvejinimas, arba: kaip tik anoji lygybė-sau yra vidinė 
perskyra. Vadinasi, šitos susidvejinusios pusės esti pačios sa- 
vyje ir sau, kiekviena yra tam tikro „kito“ priešybė, todėl kartu 
su ja čia jau išreikštas „kitas“. Arba ji nėra „kažko kito“ prie- 
šybė, o yra tik gryna priešybė, ir šitaip ji pati savyje yra savo 
priešybė. Arba ji apskritai nėra priešybė, o yra tik sau; ji 
yra gryna pati sau lygi esmė, savyje neturinti perskyros, to- 
dėl mums nereikia kelti klausimo ir juolab laikyti filosofija 
kankinimųsi siekiant surasti atsakymą į šį klausimą, ar net 
tarti, kad filosofija negali atsakyti: kaipgi iš šitos grynos es- 
mės iškyla perskyra arba kitabūtis; juk susidvejinimas jau 
įvyko, perskyra jau pašalinta iš tos sau-lygios esaties ir pa- 
statyta šalia jos; tai, kas turėtų būti sau-lygi esatis, jau yra 
veikiau viena iš susidvejinusių pusių, o ne absoliuti esmė. 
Sau lygi esatis susidvejina: todėl kartu tai reiškia, kad ji įvei- 
kia save kaip kitabūtį. Vienis, apie kurį sakoma, kad iš jo 
negali iškilti perskyra, iš tikrųjų pats yra tik vienas susidve- 
jinimo momentas; jis yra paprastumo, stovinčio priešais per- 
skyrą, abstrakcija. Tačiau kadangi jis yra abstrakcija, tik viena 
iš priešybių, tai, kaip jau sakyta, jis yra susidvejinimas; juk 
jeigu vienis yra kažkas negatyvu, kažkas, kas yra priešybė, 
tai jis kaip tik ir nustatytas kaip tai, kas savyje turi prieš- 
priešą. Todėl susidvejinimo ir tapimo lygiu sau pačiam per- 

skyros kaip tik ir yra tik šitas savęs įveikos judėjimas; juk 
kadangi sau lygi esatis, kuri iš pradžių turi susidvejinti arba 
tapti savo priešybe, yra abstrakcija arba pati jau yra tam tikra 
dvejybė, tai jos susidvejinimas yra įveika to, kas ji yra, taigi 
ir jos susidvejinimo įveika. Tapsmas sau lygia esatimi irgi 
yra susidvejinimas; tai, kas tampa sau lygia esatimi, kartu 
stovi priešais susidvejinimą; tai reiškia, kad ta sau lygi esa- 
tis pati atsistoja vienoje pusėje arba, kitaip tariant, ji tampa 
tam tikra dvejybe. 

Begalybė arba šis grynosios savijudos absoliutus nerimas, 
pasireiškiantis tuo, kad tai, kas kaip nors apibrėžta (pavyz- 
džiui, kaip būtis), veikiau yra šito apibrėžtumo priešybė, — 
toji begalybė, nors ir buvo viso to, apie ką kalbėta anksčiau, 
siela, tačiau pirmąkart laisvai pasirodė tik viduje. Reiškinys 
arba jėgų Žaismas jau parodo ją pačią, tačiau pirmąkart ji 
laisvai pasirodo kaip aiškinimas; ir galiausiai, kadangi sąmo- 
nei ji yra objektas tokia, kokia ji yra, tai sąmonė yra savimonė. 
Aiškinimas, kylantis iš intelekto, pirmiausia tik aprašo tai, kas 
yra savimonė. Intelektas dėsnyje įveikia perskyras, kurios jau 
išgrynintos, tačiau vis dar abejingos, ir nustato jas viename 
vienyje, t.y. jėgoje. Tačiau šitas tapimas sau lygia esatimi taip 
pat betarpiškai yra ir tam tikras susidvejinimas, nes intelek- 
tas įveikia perskyras ir nustato jėgos „vienetą“, tik nustaty- 
damas naują, dėsnio ir jėgos, perskyrą, kuri vis dėlto kartu 
nėra perskyra; ir prie išvados, kad šita perskyra irgi nėra 
perskyra, jis prieina pats, dar sykį įveikdamas šitą perskyrą 
ir tardamas, kad jėga yra lygiai tokia pat kaip dėsnis. — Bet 
šis judėjimas arba būtinybė šitaip vis dar yra intelekto būti- 
nybė ir judėjimas, arba jis kaip toks nėra intelekto objektas, tuo 
tarpu jo objektai šiame judėjime yra teigiama ir neigiama 
elektra, atstumas, greitis, traukos jėga ir tūkstančiai kitų daik- 
tų, sudarančių to judėjimo momentų turinį. Aiškinime esa- 
ma tiek daug pasitenkinimo savimi kaip tik todėl, kad šiuo 

atveju sąmonė, jei taip galima pasakyti, betarpiškai kalbė- 
damasi su savimi, mėgaujasi tik savimi, ir nors atrodo, kad 
ji užsiėmusi kažkuo kitu, tačiau iš tikrųjų ji užsiima tik pa- 
čia savimi. 

Nors priešingame dėsnyje, kaip išvirkščiame pirmajame 
dėsnyje arba vidinėje perskyroje, begalybė pati tampa inte- 
lekto objektu, tačiau intelektas vėl nepasiekia jos kaip tokios, 
nes perskyrą-savyje — bendravardžių [dalykų] atostūmį nuo 
savęs ir nelygių [dalykų] prisitraukimą — jis vėl padalija 
dviem pasauliams arba dviem substancinėms stichijoms; 
judėjimas, koks jis duotas patyrime, intelektui čia pasirodo 
kaip vyksmas, o bendravardžiai ir nelygūs dalykai jam čia 
pasirodo kaip predikatai, kurių esmė yra tam tikras būtį tu- 
rintis substratas. Tai, kas intelektui yra objektas, turintis jus- 
linį apvalkalą, mums duota savo esminiu pavidalu, kaip gry- 
na sąvoka. Šita perskyros — tokios, kokia ji yra iš tiesų, — 
pagava, arba begalybės kaip tokios pagava, yra mums arba 
savyje. Jos sąvokos išsklaida — mokslo uždavinys; bet są- 
monė, tokia, kokia ji yra, betarpiškai apimdama sąvoką, vėl 
pasirodo kaip savoji forma arba naujas pavidalas tokios są- 
monės, kuri ankstesniuose pavidaluose neatpažįsta savo es- 
mės, kurią traktuoja kaip kažką visai kita. — Kadangi šita 
begalybės sąvoka sąmonei yra jos objektas, tai, vadinasi, ji 
yra perskyros, kaip visiškai įveiktos perskyros, sąmonė; ji 
yra pati sau, ji yra neperskirto dalyko perskyra, arba savimo- 
nė. Aš atskiriu save nuo paties savęs, ir kartu man betarpiškai 
duota tai, kad tas perskirtas dalykas nėra perskirtas. „Aš“, ben- 
dravardis, atsistumiu nuo paties savęs; tačiau tas atskirtas 
dalykas, nustatytas kaip nelygus sau, būdamas atskirtas, be- 
tarpiškai man nėra jokia perskyra. Kažkieno „kito“, tam tik- 
ro objekto apskritai, sąmonė pati neišvengiamai yra savimo- 
nė, refleksija į save, savęs paties sąmonė savojoje kitabūtyje. 
Būtinas perėjimas nuo ankstesnių sąmonės pavidalų, kuriems 

jų tiesa buvo tam tikras daiktas, tam tikras „kitas“, nesu- 
tampantis su jais pačiais, išreiškia ne tik tai, kad daikto są- 
monė įmanoma tik savimonei, bet ir tai, kad tik savimonė 
yra tų pavidalų tiesa. Tačiau ši tiesa duota tik mums, bet 
dar neduota sąmonei. Savimonė iš pradžių atsirado sau, bet 
dar neatsirado kaip vienis su sąmone apskritai. 

Mes matome, kad reiškinio viduje intelektas iš tiesų pati- 
ria ne ką kita, kaip patį reiškinį, tačiau ne tokį, koks jis yra 
kaip jėgų Žaismas; ne, šitą Žaismą intelektas patiria kaip ab- 
soliučiai bendrus to žaismo momentus ir jų judėjimą — ir iš 
tikrųjų patiria tik patį save. Pakilusi virš suvokimo, sąmonė 
pasirodo susijusi su antjusliškumu tarpininkaujant reiškiniui, 
per kurį ji žvelgia į šitą antrąjį planą. Abu kraštutinumai, 
vienas — grynas vidus, kitas — vidus, žvelgiantis į tą gryną 
vidų, dabar sutapo, ir įkandin jų, kaip išnykusių kraštutinu- 
mų, išnyko ir vidurkis, kaip kažkas skirtinga nuo jų. Taigi 
toji užuolaida, dengusi vidų, pašalinta, ir atsirado vidaus 
žiūra į vidų; tai Žiūra į neperskirtą bendravardį dalyką, ku- 
ris atstumia pats save ir nusistato kaip perskirtas vidus, ta- 
čiau kuriam lygiai taip pat betarpiškai duotas abiejų pusių 
neperskirtumas, t.y. savimonė. Pasirodo, kad už vadinamo- 
sios užuolaidos, kuri turi uždengti vidų, nėra ko matyti, jei- 
gu mes patys neužeisime už jos, tiek tam, kad būtų galima 
žiūrėti, tiek ir tam, kad už jos būtų kas nors tokio, į ką būtų 
galima žiūrėti. Bet kartu tampa aišku, kad tiesiai, be jokių 
sunkumų, už jos užeiti neįmanoma; juk žinojimas to, kas yra 
reiškinio ir jo vidaus vaizdinio tiesa, pats yra tik sunkaus ju- 
dėjimo, dėl kurio išnyksta sąmonės modusai — nuomonė, 
suvokimas ir intelektas, — rezultatas; ir lygiai taip pat pasi- 
rodys, kad pažinimas to, ką sąmonė žino, suvokdama pačią sa- 
ve, reikalauja tolesnio aplinkvbių gvildenimo, kuris bus pa- 
teiktas toliau. 

Aptartuose tikrumo modusuose tiesa sąmonei yra kaž- 
kas kita, nei pati sąmonė. Tačiau šitokios tiesos sąvoka iš- 
nyksta jos patyrime; pasirodo, kad objektas tuo pavidalu, 
kokiu jis buvo betarpiškai savyje — jusliniam tikrumui duo- 
tas esinys, konkretus suvokimui duotas daiktas, intelekto jė- 
ga, — nesti iš tiesų, o šitas „savyje“ pasirodo esąs tas būdas, 
kuriuo objektas esti „kitam“; objekto sąvoka įveikiama tik- 
rojo objekto arba: pirmas betarpiškas vaizdinys įveikiamas 
patyrime, o tikrumas prarandamas tiesoje. Bet dabar atsira- 
do tai, ko nebuvo tuose ankstesniuose santykiuose, būtent 
tikrumas, kuris yra lygus savajai tiesai, nes tikrumo objek- 
tas yra pats tikrumas, o sąmonei tiesa yra pati sąmonė. Tie- 
sa, čia esama ir tam tikros kitabūties, kurią sąmonė atskiria 
nuo savęs; tačiau ji atskiria tokią kitabūtį, kuri jai kartu yra 
kažkas neatskirta. Jei žinojimo judėjimą pavadinsime sąvoka, 
o objektu pavadinsime žinojimą kaip ramų vienį arba kaip 
„Aš“, tai pamatysime, kad ne tik mums, bet ir pačiam žino- 
jimui objektas atitinka sąvoką. — Arba: jei sąvoka vadinama 
tai, kas yra objektas savyje, o objektu vadinama tai, kas ob- 
jektas yra kaip objektas arba kaip būtis-kitam, tai bus aišku, 
kad būtis-savyje ir būtis-kitam yra tas pat; juk būtis-savyje 
yra sąmonė; bet lygiai taip pat sąmonė yra ir tai, kam yra 
tas „kitas“ (būtis-savyje); ir sąmonei objekto būtis-savyje ir jo 

būtis „kitam“ yra tas pat; „Aš“ yra santykio turinys ir pats 
santykis; jis yra jis pats „kito“ atžvilgiu, o kartu išeina už to 
„kito“ ribų, bet „kitas“ jam lygiai taip pat yra tik jis pats. 
Taigi, pasiekę savimonę, mes dabar įžengėme į gimtąją 
tiesos karalystę. Pažvelkime, koks savimonės pavidalas pa- 
sirodo pirmiausia. Jei šį, naują, žinojimo pavidalą, t.y. žino- 
jimą apie save patį, nagrinėjame ankstesnio pavidalo, žino- 
jimo apie „kitą“, atžvilgiu, tai matome, kad tas ankstesnis 
pavidalas, tiesa, išnyko, tačiau kartu išliko jo momentai; o 
praradimas toks, kad dabar jie yra tokie, kokie jie yra sa- 
vyje. Nuomonės būtis, atskirybė ir jai priešinga suvokimo 
bendrybė, kaip ir tuščias intelekto vidus, dabar pasirodo ne 
kaip esmės, o kaip savimonės momentai, t.y. kaip abstrak- 
cijos arba perskyros, kurios sąmonei tuo pat metu yra ne- 
svarbios, arba yra ne perskyros, o visiškai išnykstančios es- 
mės. Taigi atrodo, kad prarastas tik pats svarbiausias mo- 
mentas, būtent paprasta savarankiška tvari egzistencija sąmo- 
nei. Tačiau iš tikrųjų savimonė yra refleksija iš juslinio ir 
suvokiamo pasaulio būties ir iš esmės yra sugrįžimas iš ki- 
tabūties. Kaip savimonė ji yra judėjimas; tačiau kadangi nuo 
savęs ji atskiria tik pačią save kaip save, tai perskyra jai betar- 
piškai įveikta kaip tam tikra kitabūtis; perskyros nėra, ir sa- 
vimonė yra vien nejudri tautologija: „Aš“ esu „Aš“; kadan- 
gi perskyra jai neturi ir būties pavidalo, tai ji nėra savimo- 
nė. Vadinasi, ji pati sau yra kitabūtis, kaip tam tikra būtis 
arba kaip atskirtas momentas; bet kartu ji yra sau ir kaip sa- 
vo pačios vienis su šia atskirtimi, kaip antras atskirtas mo- 
mentas. Apimdama aną pirmąjį momentą, savimonė pasi- 
rodo kaip sąmonė, ir jai išlieka visa juslinio pasaulio platu- 
ma; tačiau kartu savimonė pasirodo — kiek ji siejasi tik su 
antruoju momentu — kaip jos pačios vienis su pačia savi- 
mi; ir šis vienis savimonei kartu yra tam tikras pastovumas, 
kuris tačiau yra tik reiškinys arba skirtumas, savyje neturin- 

tis jokios būties. Bet šita savimonės reiškinio ir savimonės 
tiesos prieštara savo esme yra tik tiesa, t.y. savimonės vie- 
nis su pačia savimi; šis vienis savimonei turi tapti esmin- 
gas; tai reiškia, kad savimonė yra geidulys apskritai. Nuo šiol 
sąmonė kaip savimonė turi dvejopą objektą: vieną — be- 
tarpišką, juslinio tikrumo ir suvokimo objektą, kuris tačiau 
savimonei turi negatyvumo pobūdį, ir antrą — būtent pačią sa- 
ve, ir šis antrasis objektas yra tikroji esmė ir pirmiausia pa- 
sirodo tik kaip pirmojo objekto priešybė. Dabar savimonė 
pasirodo kaip judėjimas, kuriame ši priešybė įveikiama ir 
savimonei tampa jos pačios lygybe sau. 

Tačiau objektas, kuris savimonei yra tai, kas negatyvų, 
savo ruožtu mums arba savyje irgi sugrįžo į save, kaip, kita 
vertus, ir sąmonė. Dėl šios refleksijos į save jis tapo gyveni- 
mu. Tai, ką savimonė atskiria nuo savęs kaip esatį, ne tik 
apima — kadangi tai nustatyta kaip esatis — juslinio tikru- 
mo ir suvokimo modusą, bet kartu yra į save reflektuota 
būtis, ir betarpiško geidulio objektas yra tai, kas gyva. Juk 
būtis-savyje arba intelekto santykio su daiktų vidumi bendras 
rezultatas yra perskyrimas to, kas neperskirtina, arba per- 
skirtos esaties vienis. Tačiau, kaip matėme, šis vienis yra ir 
jo atostūmis nuo paties savęs, ir ši sąvoka susidvejina į savi- 
monės ir gyvenimo priešpriešą: savimonė yra vienis, kuriam 
egzistuoja begalinis skirtybių vienis; o gyvenimas yra tik pats 
šis vienis, todėl tuo pat metu jis nesti pačiam sau. Vadinasi, 
kiek savarankiška sąmonė, tiek savarankiškas jos objektas 
kaip būtis-savyje. Savimonė, kuri tiesiog yra būtis-sau ir savo 
objektą betarpiškai paženklino negatyvumu, arba kuri pir- 
miausia yra geidulys, kaip tik todėl patiria, kad objektas yra 
savarankiškas. 

Gyvenimo apibrėžtis tuo pavidalu, kuriuo ji atsiranda iš 
sąvokos arba bendro rezultato, su kuriuo mes įeiname į šią 
sriti, pakankamai imli, kad leistų apibūdinti gyvenimą, jo 

prigimties toliau neskleidžiant iš šios sąvokos; jo ratą suda- 
ro tokie momentai. Esmė yra begalybė kaip visų skirtumų 
įveiktis, grynas judėjimas aplink ašį, pačios begalybės kaip 
absoliučiai neramios begalybės ramybė; pats savarankiškumas, 
kuriame pašalintos judėjimo skirtybės; paprasta laiko esmė, 
kuri šioje lygybėje sau pačiai turi gryną erdvės pavidalą. Ta- 
čiau skirtumai šitoje paprastoje bendroje terpėje egzistuoja irgi 
kaip skirtumai; juk šis visuotinis takumas yra negatyvios pri- 
gimties tik tiek, kiek jis įveikia tuos skirtumus; tačiau jis nega- 
li įveikti to, kas išsiskyrę, jeigu išsiskyrusi esatis nepasižymi 
tvariu egzistavimu. Kaip tik šis takumas kaip sau lygus sa- 
varankiškumas pats yra tvarus egzistavimas arba skirtumų 
substancija, kurioje tie skirtumai egzistuoja kaip išskirti na- 
riai ir sau estinčios dalys. Būtis nebeturi būties abstrakcijos pras- 
mės, o skirtumų grynas esmiškumas nebeturi bendrybės abs- 
trakcijos prasmės; skirtumų būtis yra kaip tik toji gryno ju- 
dėjimo, vykstančio jame pačiame, paprasta tekanti substan- 
cija. Bet šių narių skirtumas vienas nuo kito kaip skirtumas 
apskritai pasireiškia tik kaip begalybės arba paties gryno ju- 
dėjimo momentų apibrėžtumas, bet ne kaip koks nors kitas 
apibrėžtumas. 

Savarankiški nariai esti sau; bet ši būtis-sau veikiau lygiai 
taip pat betarpiškai yra jų refleksija į vienį, o šis vienis yra 
susidvejinimas į savarankiškus pavidalus. Vienis sudvejin- 
tas, nes jis yra absoliučiai negatyvus arba begalinis vienis; o 
kadangi jis yra tvarus egzistavimas, tai skirtumas yra sava- 
rankiškas tik jame. Šitas pavidalo savarankiškumas kaip api- 
brėžtas dalykas pasirodo „kitam“, nes jis yra tai, kas sudve- 
jinta; todėl sudvejinimo įveika vyksta „kito“ dėka. Tačiau 
lygiai taip pat įveika būdinga ir pačiam pavidalui; juk kaip 
tik tas takumas yra savarankiškų pavidalų substancija; bet 
ši substancija vra begalinė; todėl pavidalas, tvariai egzistuo- 
damas, pats vra susidvejinimas arba jo būties-sau įveika. 

Jei mes ryškiau išskirsime čia pasireiškiančius momen- 
tus, pamatysime, kad pirmas momentas mums yra savaran- 
kiškų pavidalų tvarus egzistavimas arba nuslopinimas to, kas 
yra perskyra savyje, kurios esmė — nebūti savyje ir netu- 
rėti tvaraus egzistavimo. Bet antras momentas yra to tva- 
raus egzistavimo palenkimas skirtumo begalybei. Pirmame 
momente glūdi tvariai egzistuojantis pavidalas; kaip sau-cs- 
tinti arba savo apibrėžtumu begalinė substancija, jis sukyla 
prieš bendrąją substanciją, paneigia tą takumą ir tolydų sai- 
tą su juo ir teigia save ne kaip ištirpusį šioje bendrybėje, o 
priešingai, kaip tai, kas išsilaiko, išsiskirdamas iš šios savo 
neorganinės prigimties ir ją prarydamas. Kaip tik todėl gy- 
venimas toje visuotinėje tekančioje terpėje, ramus pavidalų 
išsiskleidimas tampa šios prigimties judėjimu arba gyveni- 
mu kaip procesu. Paprastas visuotinis takumas yra būtis-sa- 
vyje, o pavidalų skirtumas yra „kitas“. Tačiau šis takumas 
dėl šio skirtumo pats tampa „kitu“; juk dabar jis esti dėl šio 
skirtumo, kuris yra savyje ir sau, ir todėl yra begalinis judė- 
jimas, praryjantis aną ramią terpę — gyvenimą kaip gyvas- 
ti. — Bet šitas išvertimas kaip tik todėl vėlgi yra išvirkštu- 
mas pats savyje; tai, kas praryjama, yra esmė; individualybė, 
išliekanti bendrybės sąskaita ir dovanojanti sau vienio su sa- 
vimi jausmą, kaip tik šitaip įveikia savo priešingybę „kitam“, 
kurios dėka ji yra būtis-sau; vienis su savimi, kurį ji dovano- 
ja sau, yra kaip tik skirtumų takumas arba visuotinis nyks- 
mas. Bet ir priešingai, individualumu pasižyminčio tvaraus 
egzistavimo įveika kartu yra jo sukūrimas. Juk kadangi in- 
dividualaus pavidalo esme yra visuotinis gyvenimas, o esi- 
nys-sau yra savyje paprasta substancija, tai ji, savyje nustaty- 
dama „kitą“, įveikia šitą savo paprastumą arba savąją esmę, t.y. 
sudvejina tą paprastumą, o šitas skirtingybių neturinčio ta- 
kumo sudvejinimas kaip tik ir yra individualybės teigimas. 
Taigi paprasta gyvenimo substancija yra jos pačios susidve- 

jinimas į pavidalus, o kartu šitų tvariai egzistuojančių skir- 
tumų ištirpdymas; o susidvejinimo ištirpdymas irgi yra su- 
dvejinimas arba tam tikras suskaidymas. Šitaip abi išskirto- 
sios viso judėjimo pusės — visuotinėje savarankiškumo ter- 
pėje ramiai išsiskleidžiantys pavidalai ir gyvenimo proce- 
sas — susilieja; gyvenimo procesas yra formavimas tokiu pat 
mastu, kokiu jis yra ir formos įveika; o pirmoji pusė, for- 
mavimas, yra formos įveika tokiu pat mastu, kokiu jis yra 
ir skaidymas. Tekanti stichija pati yra tik esmės abstrakcija; 
kitaip tariant, ji tikra tik kaip pavidalas; o tai, kad ji skai- 
dosi, vėlgi yra tam tikras išskaidytos esaties sudvejinimas 
arba tos esaties ištirpdymas. Visas šis sūkurys ir yra gyve- 
nimas: ne tai, kas pasireiškia pirmiausia — betarpiškas to- 
lydumas ir jo esmės grynumas, ne tvariai egzistuojantis pavi- 
dalas ir sau-estintis nutrūkstamumas, ne jo grynas procesas 
ir ne paprastas tų momentų derinys, o save išskleidžianti, 
šią išsklaidą ištirpdanti ir šiame judėjime paprasčiausiai iš- 
silaikanti visuma. 

Išeities tašku imant pirmąjį betarpišką vienį ir per for- 
mavimo bei proceso momentus sugrįžtant prie tų abiejų mo- 
mentų vienio, o kartu — vėl prie pirmosios paprastos sub- 
stancijos, paaiškėja, kad šitas reflektuotas vienis yra kitoks, ne- 
gu pirmasis. Palyginti su anuo betarpišku arba būtini pava- 
dintu vieniu, šis antrasis vienis yra bendrasis vienis, apiman- 
tis visus tuos momentus, tačiau jau kaip įveiktus. Šis vienis 
yra paprasta giminė (Gattung), kuri paties gyvenimo judėji- 
me pati neegzistuoja sau kaip ši paprasta esatis; šiuo rezultatu 
gyvenimas nurodo kažką kita, nei jis pats, būtent sąmonę, 
kuriai jis atsiveria kaip šis vienis arba kaip giminė. 

Tačiau tasai kitas gyvenimas, kuriam atsiveria giminė 
kaip tokia ir kuris pats sau yra giminė, t.y. savimonė, pir- 
miausia nesti tik kaip šita paprasta esmė ir kaip objektą tu- 
ri save gryno „Aš“ pavidalu; savimonės patyrime, kurį da- 

bar reikia apžvelgti, tas abstraktus objektas jai taps turtin- 
gesnis ir patirs tokią išsklaidą, kurią mes matėme, nagrinė- 
dami gyvenimą. 

Tik kaip įformintų savarankiškų momentų negatyvi esmė 
paprastas „Aš“ yra toji giminė arba paprasta bendrybė, ku- 
riai skirtumai nėra skirtumai; ir todėl savimonė yra tikra sa- 
vimi, tik įveikdama tą „kitą“, kuris pasirodo jai kaip sava- 
rankiškas gyvenimas; ji yra geidulys. Įsitikinusi šio „kito“ nie- 
kingumu, šį niekingumą ji nusistato sau kaip jo tiesą; savi- 
monė sunaikina savarankišką objektą ir šitaip įgyja savitikrą 
(Gewifšheit seiner selbst), kaip teisingą tikrumą, t.y. kaip tokį 
tikrumą, kuris jai pačiai pasirodė objektiniu būdu. 

Tačiau, pasiekdama tokį pasitenkinimą, savimonė patiria 
savo objekto savarankiškumą. Geidulys ir jo patenkinimu pa- 
siekta savimonės savitikra sąlygota objekto, nes ji atsiranda 
tik per šio „kito“ įveiką; kad būtų įmanoma įveika, turi eg- 
zistuoti tas „kitas“. Vadinasi, savimonė neįstengia įveikti ob- 
jekto savo negatyviu santykiu; todėl ji vėl atkuria objektą, 
lygiai taip pat, kaip ir geidulį. Iš tikrųjų geidulio esmė yra 
kažkas kita, nei pati savimonė; ir per tokį patyrimą ši tiesa 
pasirodė pačiai savimonei. Tačiau kartu savimonė yra abso- 
liuti būtis-sau ir ji yra tokia, tik įveikdama savąjį objektą; o 
objekto įveika turi suteikti jai pasitenkinimą, nes tai yra tie- 
sa. Dėl objekto savarankiškumo savimonė gali pasiekti pasi- 
tenkinimo tik tada, kai pats objektas paneigia save; ir jis turi 
realizuoti šitą savęs negaciją savyje, nes jis savyje yra nega- 
tyvi esatis ir „kitam“ turi būti toks, koks jis yra. Kadangi jis 
yra negacija pats savyje ir kaip tik todėl kartu yra savaran- 
kiškas, jis yra sąmonė. Gyvenime, kuris yra geidulio objek- 
tas, negacija yra arba būdinga kažkam „kitam“, būtent geidu- 
liui, arba ji esti kaip apibrėžtumas kito abejingo pavidalo at- 
žvilgiu, arba reiškiasi kaip neorganinė bendra gyvenimo pri- 
gimtis. Tačiau šita bendra savarankiška prigimtis, kurioje 

negacija esti kaip kažkas absoliutaus, yra giminė kaip tokia 
arba kaip savimonė. Savimonė pasiekia pasitenkinimo tik kokioje 
nors kitoje savimonėje. 

Tik šie trys momentai išbaigia savimonės sąvoką; a) gry- 
nas neišskaidytas „Aš“ yra jos pirmas betarpiškas objektas. 
b) Tačiau šitas betarpiškumas pats yra absoliutus tarpinin- 
kavimas; jis esti tik kaip savarankiško objekto įveika; kitaip 
tariant, jis yra geidulys. O geidulio patenkinimas yra savi- 
monės refleksija į pačią save arba tikrumas, tapęs tiesa. c) Ta- 
čiau tikrumo tiesa veikiau yra sudvejinta refleksija, savimo- 
nės sudvejinimas. Savimonė yra sąmonės objektas, kuris pats 
savyje savo kitą būvį arba skirtumą nustato kaip niekingą 
esatį ir šitaip tampa savarankiškas. Atskirtas, dar tik gyvas 
pavidalas paties gyvenimo procese, žinoma, įveikia ir savąjį 
savarankiškumą, bet kartu su savo atskirtimi jis nustoja būti 
tuo, kas jis yra; tačiau savimonės objektas yra lygiai toks 
pat savarankiškas, šitaip neigdamas patį save; ir tokiu būdu 
jis pats sau yra giminė, visuotinis takumas kaip savosios at- 
skirties savitumas; jis yra gyvoji savimonė. 

Savimonė esti savimonei. Tik per šį ryšį ji yra iš tikrųjų; juk 
tik šis ryšys jai parodo jos pačios vienį jos kitabūtyje; „Aš“, 
kuris yra jos sąvokos objektas, iš tikrųjų nėra objektas; sava- 
rankiškas yra tik geidulio objektas, nes jis yra visuotinė nesu- 
naikinama substancija, tekanti, sau pačiai lygi esmė. Kai sa- 
vimonė yra objektas, jis yra ir „Aš“, ir objektas. — Šitaip 
mums jau pasirodo dvasios sąvoka. Tai, ką sąmonė įgyja vė- 
liau, yra patyrimas, atskleidžiantis, kas yra dvasia, toji abso- 
liuti substancija, kuri per tobulą savo priešpriešos, t.y. skir- 
tingų sau estinčių savimonių, laisvę ir savarankiškumą yra 
jų vienis; dvasia yra „Aš“, kuris yra „Mes“, ir „Mes“, kurie 
yra „Aš“. Sąmonės posūkio taškas vra tik savimonė, kaip 
dvasios sąvoka; šiame taške sąmonė iš spalvingos juslinio 
„Šiapus“ regimybės ir iš tuščios antjuslinio „anapus“ nak- 
ties įžengia į dabarties dvasinę diena. 

A. Savimonės savarankiškumas 
ir nesavarankiškumas; 
viešpatavimas ir vergavimas 


Savimonė yra savyje ir sau, nes ji yra savyje ir sau dėl 
kitos [savimonės], t.y. ji yra tik kaip kažkas pripažinta. Šito 
jos sudvejinto vienio, savimonėje besirealizuojančios begaly- 
bės, sąvoka yra daugiapusis ir daugiareikšmis persipynimas, 
todėl, viena vertus, šio vienio momentus reikia tiksliai at- 
skirti, o kita vertus, šitaip atskyrus, kartu reikia juos suvokti 
ir pažinti ir kaip neperskirtus arba visada juos traktuoti, tu- 
rint galvoje jų priešingą prasmę. Ši perskirtų momentų dvi- 
prasmybė glūdi savimonės esmėje, kuri yra be galo arba be- 
tarpiškai priešinga tam apibrėžtumui, kuriam ji palenkta. Šito 
dvasinio sudvejinto vienio išsklaidą mums parodo pripažini- 
no judėjimas. 

Savimonei esti kita savimonė; ji išėjo už savęs. Tai turi 
dvejopą prasmę: pirma, ji prarado pati save, nes ji randa sa- 
ve kaip kitą esmę; antra, šitaip ji įveikė tą kitą esmę, nes ji ir 
nemato „kito“ kaip esmės, o „kitame“ mato pati save. 

Ji turi įveikti šitą savąją kitabūtį; tai yra pirmosios dvi- 
prasmybės įveika, ir todėl ji pati yra antroji dviprasmybė; 
pirma, ji turi siekti įveikti kitą savarankišką esmę, kad šitaip 
įsitikintų savo kaip esmės tikrumų; antra, šitaip ji siekia įveikti 
paH save, nes tas „kitas“ yra ji pati. 

Šitokia dviprasmiška savosios dviprasmiškos kitabūties 
įveika kartu yra tam tikras dviprasmiškas sugrįžimas į pačią 
save; juk, pirma, per šią įveiką savimonė atgauna pačią save, 
nes ji vėl tampa lygi sau, įveikdama savąją kitabūtį; bet, an- 
tra, kitą savimonę ji vėl lygiai taip pat sugrąžina jai pačiai, 
nes ji buvo sau „kitame“, ji įveikia šitą savąją būtį „kitame“, 
vadinasi, vėl išlaisvina „kitą“. 

Tačiau toks savimonės judėjimas kitos savimonės atžvil- 
giu buvo pateiktas kaip „vieno“ veika; bet ši „vieno“ veika 

pati turi dvejopą prasmę — ji yra tiek jo veika, tiek ir „kito“ 
veika; juk „kitas“ yra lygiai toks pat savarankiškas, savyje 
užsidaręs, ir jame nėra nieko, kas nebūtų jo paties dėka. Pir- 
moji [savimonė] turi priešais save objektą ne taip, kaip jis 
pirmiausia duotas geiduliui; ne, priešais save ji turi tam tik- 
rą sau estintį, savarankišką objektą, kuriuo ji kaip tik todėl 
negali niekaip disponuoti, jeigu jis pats savyje nedaro to, ką 
ji daro jame. Vadinasi, judėjimas yra tiesiog dvejopas abiejų 
savimonių judėjimas. Kiekviena savimonė mato, kad kita sa- 
vimonė daro tą patį, ką daro ji; kiekviena pati daro tai, ko ji 
reikalauja iš kitos, ir tai, ką daro, ji daro irgi tik todėl, kad 
kita savimonė daro tą patį; vienpusė veika būtų nenaudin- 
ga, nes tai, kas turi įvykti, gali būti įgyvendinta tik abiejų 
savimonių. 

Vadinasi, veika yra dviprasmiška ne tik todėl, kad ji yra 
tam tikra veika tiek savo, tiek ir „kito“ atžvilgiu, bet ir to- 
dėl, kad ji neatskiriamai yra tiek vieno, tiek ir kito veika. 

Mes matome, kad šiame judėjime kartojasi procesas, pa- 
sireiškęs kaip jėgų Žaismas, tačiau jis kartojasi sąmonėje. Tai, 
kas aname procese buvo mums, šiuo atveju esti patiems kraš- 
tutinumams. Vidurkis yra savimonė, išsiskaidanti į kraštuti- 
numus, ir kiekvienas kraštutinumas yra tas apsikeitimas jos 
apibrėžtumu ir absoliutus perėjimas į priešybę. Tačiau kaip 
sąmonė jis, žinoma, išeina už savęs, tačiau savojoje būtyje- 
už-savęs jis kartu išsilaiko savyje, esti sau, ir jo būtis-už-sa- 
vęs (Aufersich) esti jam. Jam duota tai, kad jis betarpiškai 
yra ir nėra kita sąmonė; o kartu ir tai, kad tas „kitas“ esti 
sau, tik įveikdamas save kaip sau-estintį ir būdamas-sau tik 
„kito“ būtyje-sau. Kiekvienas „kitam“ yra vidurkis, kuris yra 
tarpininkas, kiekvieną susiejantis su pačiu savimi; ir kiek- 
vienas sau ir „kitam“ pasirodo kaip betarpiška sau-estinti 
esmė, kuri kartu šitaip esti sau tik šito tarpininkavimo dėka. 
Savimonės prisipažįsta pripažįstančios viena kitą. 

Dabar ir reikia panagrinėti šitą pripažinimo, savimonės 
kaip vienio susidvejinimo sąvoką ir nustatyti, kaip šis pro- 
cesas pasireiškia savimonei. Pirmiausia ji parodys abiejų sa- 
vimonių nelygybės aspektą arba vidurkio išsiskaidymą į 
kraštutinumus, kurie, kaip kraštutinumai, yra vienas kitam 
priešingi, ir vienas yra tik pripažįstamas, o kitas — tik pri- 
pažįstantis. 

Savimonė pirmiausia yra tik paprasta būtis-sau, lygi sau 
pačiai dėl to, kad iš savęs išskiria bet kokį „kitą“; jos esmė ir 
absoliutus objektas jai yra „Aš“; ir šiame betarpiškume arba 
šioje savosios būties-sau būtyje ji yra pavienė esatis. Tai, kas 
jai yra „kita“, jai yra neesmingas, negatyvumu paženklintas 
objektas. Tačiau „kitas“ irgi yra savimonė; individas stovi 
priešais individą. Pasirodydami šitaip betarpiškai, jie esti vie- 
nas kitam kaip paprasti objektai; jie yra savarankiški į gyveni- 
mo būtį (juk čia estintis objektas apsibrėžė kaip gyvenimas) 
panardintos sąmonės pavidalai, kurie vienas kitam dar ne- 
užbaigė absoliučios abstrakcijos judėjimo, pasireiškiančio tuo, 
kad sunaikinama bet kokia betarpiška būtis ir išlieka tik gry- 
nai negatyvi sau-lygios sąmonės būtis. Kitaip tariant, tie pa- 
vidalai dar neatsivėrė vienas kitam kaip gryna būtis-sau, t.y. 
kaip savimonė. Žinoma, kiekvienas yra tikras savimi, bet ne 
kitu, ir todėl jo savitikra dar nėra tiesa; juk jo tiesa būtų tik 
ta, kad jo paties būtis-sau jam pasirodytų kaip savarankiš- 
kas objektas arba, — o tai yra tas pat, — objektas pasirody- 
tų kaip šita grynoji savitikra. Tačiau pagal pripažinimo są- 
voką tai įmanoma tik tokiu atveju, kai kitas jam, kaip ir jis 
kitam, kiekvienas pats savyje, užbaigia šita gryną būties-sau 
abstrakciją savo veika, o kartu ir „kito“ veika. 

Tačiau savęs kaip savimonės grynosios abstrakcijos at- 
skleidimas pasireiškia tuo, kad pasirodoma esant savojo ob- 
jektinio egzistavimo būdo negacija arba parodoma, kad ne- 
sama susisaisčius kokia nors apibrėžta esatimi, nesama susi- 

saisčius bendra esaties apskritai atskirybe, nesama susisais- 
čius gyvenimu. Šis atskleidimas yra dvejopa veika: „kito“ vei- 
ka ir veika, kylanti iš paties savęs. Kiek tai yra „kito“ veika, 
kiekvienas ryžtasi „kito“ mirčiai. Tačiau čia esama ir kitos 
veikos — veikos, kylančios iš savęs, nes pirmojoje veikoje glū- 
di rizika prarasti savo gyvybę. Vadinasi, abiejų savimonių 
santykis apibrėžtas taip, kad jos įtvirtina pačios save ir vie- 
na kitą žūtbūtinėje kovoje. — Jos privalo imtis šios kovos, 
nes savitikrą, sutampančią su būtimi-sau, jos privalo pakylėti 
iki tiesos „kitame“ ir pačiose savyje. Ir tik rizikavimas gy- 
vybe patvirtina laisvę, patvirtina tai, kad savimonės esmė 
yra ne būtis, ne tai, kaip ji pasireiškia betarpiškai, ne jos pasi- 
nėrimas į gyvenimo platybę, o tai, kad joje nėra nieko, kas 
jai nebūtų nykstantis momentas — tai, kad ji yra tik gryna 
būtis-sau. Individas, kuris nerizikavo gyvybe, žinoma, gali 
būti pripažintas asmenybe; tačiau šito pripažintumo, kaip tam 
tikros savarankiškos savimonės, tiesos jis nepasiekė. Kiek- 
vienas turi ryžtis „kito“ mirčiai tokiu mastu, kokiu jis rizi- 
kuoja savo gyvybe; juk „kitas“ nėra jam reikšmingesnis, ne- 
gu jis pats sau; jo esmė jam pasirodo kaip kažkas kita — jis 
yra už savęs; jis privalo įveikti savąją būtį-už-savęs; „kitas“ 
yra daugeriopai susaistyta ir daugeriopai estinti sąmonė; sa- 
vo kitabūtį jis privalo stebėti kaip gryną būtį-sau arba kaip 
absoliučią negaciją. 

Tačiau šis patvirtinimas mirtimi pašalina tiek tiesą, kuri 
turėjo iš jo kilti, tiek ir apskritai savitikrą, nes kaip gyveni- 
mas yra natūralus sąmonės teigimas, savarankiškumas be ab- 
soliutaus negatyvumo, taip ir mirtis yra natūralus sąmonės 
neigimas, neigimas be savarankiškumo, neigimas, kuris, va- 
dinasi, lieka be reikalaujamos pripažinimo prasmės. Nors per 
mirti pasiekiamas tikrumas, kad abu rizikavo savo gyvybe 
ir niekino ją savyje ir kitame, tačiau tie, kurie išliko šioje 
kovoje, to tikrumo neturi. Jie įveikia į šitą svetimą esybę, 

kuri yra natūrali esatis, perkeltą savąją sąmonę arba: jie įvei- 
kia save ir įveikiami kaip kraštutinumai, siekiantys būti-sau. 
Tačiau kartu iš apsikeitimo žaismo išnyksta esminis momen- 
tas — išsiskaidymo į priešingų apibrėžtumų kraštutinumus 
momentas — ir vidurkis susitelkia į tam tikrą negyvą vienį, 
kuris išsiskaido į negyvus, tik egzistuojančius, neprieštarau- 
jančius kraštutinumus; ir abu kraštutinumai neatiduoda sa- 
vęs vienas kitam ir neatgauna savęs vienas iš kito padedant 
sąmonei, o tik abejingi lyg daiktai netrukdo vienas kitam 
būti laisviems. Jų darbas yra abstrakti negacija, o ne negaci- 
ja sąmonės, kuri įveikia taip, kad išsaugoja ir išlaiko tai, kas 
įveikta, o kartu pergyvena įveikto dalyko įveikti. 

Šitaip savimonė patiria, kad gyvenimas jai yra toks pat 
esmingas kaip ir savimonė. Betarpiškoje savimonėje papras- 
tas „Aš“ yra absoliutus objektas, kuris mums arba savyje 
vis dėlto yra absoliutus tarpininkavimas ir kaip esmingą mo- 
mentą apima tvarų savarankiškumą. Ano paprasto vienio 
išsiskaidymas yra pirmojo patyrimo rezultatas; tuo patyri- 
mu nustatoma grynoji savimonė ir sąmonė, kuri nėra tik sau, 
o yra kitai sąmonei, t.y. ji yra kaip estinti sąmonė arba są- 
monė daiktiškumo pavidalu. Abu momentai esmingi; kadan- 
gi iš pradžių jie yra nelygūs ir prieštaraujantys, o jų reflek- 
sija į vienį dar nepasireiškusi, tai jie esti kaip du priešingi 
sąmonės pavidalai: vienas yra savarankiška sąmonė, kuriai 
būtis-sau yra esmė, kitas — nesavarankiška sąmonė, kuriai 
esmė yra gyvenimas ar būtis-„kitam“; pirmoji yra ponas, ant- 
roji — vergas. 

Ponas yra sau estinti sąmonė, bet jau ne vien tik sąmonės 
sąvoka, o sau estinti sąmonė, kuri yra susijusi su savimi per 
kitą sąmonę — sąmonę, kurios esmė apima tai, kad ji sinte- 
zuota su savarankiška būtimi arba su daiktiškumu apskritai. 
Ponas santykiauja su abiem tais momentais — su daiktu kaip 
tokiu, geidulio objektu, ir su ta sąmone, kuriai daiktiškumas 

yra esmingas; ir kadangi a) kaip savimonės sąvoka ponas 
yra betarpiškas būties-sau santykis, bet b) dabar jis kartu eg- 
zistuoja kaip tarpininkavimas arba būtis-sau, kuri esti sau 
tik per „kitą“, tai jis santykiauja a) betarpiškai su abiem ir 
b) tarpiškai su kiekvienu per kitą. Ponas santykiauja su ver- 
gu tarpiškai — per savarankišką būtį, nes toji būtis ir laiko ver- 
gą; ji yra jo grandinė, nuo kurios jis negalėjo abstrahuotis 
kovodamas, ir todėl pasirodė, kad vergo, kuris yra nesava- 
rankiškas, savarankiškumas slypi daiktiškume. Tuo tarpu po- 
nas viešpatauja šiai būčiai, nes jis kovoje įrodė, kad toji bū- 
tis jam yra tik negatyvus dalykas; kadangi jis viešpatauja tai 
būčiai, o toji būtis savo ruožtu viešpatauja „kitam“ [vergui], 
tai galiausiai ponas palenkia sau tą „kitą“. Lygiai taip pat 
ponas santykiauja su daiktu per vergą, tarpiškai; kaip savimo- 
nė apskritai vergas santykiauja su daiktu irgi negatyviai ir jį 
įveikia; tačiau kartu daiktas jam yra savarankiškas, ir todėl 
jis negali su daiktu susidoroti, jį neigdamas tiek, kad sunai- 
kintų; kitaip tariant, daiktą jis tik perdirba. Ponui, priešingai, 
dėl šio tarpininkavimo betarpiškas santykis tampa gryna daik- 
to negacija arba vartojimu (Genuß); tai, kas nepavyko geidu- 
liui, jam pavyko: jam pavyko susidoroti su daiktu ir rasti 
pasitenkinimą vartojant. Geiduliui tai nepavyko dėl daikto 
savarankiškumo; tačiau ponas, kuris tarp daikto ir savęs 
įspraudžia vergą, dėl to susiduria tik su daikto nesavaran- 
kiškumu ir jį visiškai suvartoja; o [daikto] savarankiškumo 
aspektą jis perleidžia vergui, kuris tą daiktą perdirba. 
Šiuose dviejuose momentuose ponas tampa pripažintas 
kitos sąmonės dėka; juk pastaroji šiuose momentuose itvirti- 
na save kaip tai, kas neesminga, vienąkart — perdirbdama 
daiktą, kitąkart — būdama priklausoma nuo tam tikros esa- 
ties; abiem atvejais ji negali viešpatauti būčiai ir pasiekti ab- 
soliutaus negatyvumo. Taigi čia esama pripažinimo momen- 
to, pasireiškiančio tuo, kad kita sąmonė įveikia save kaip 

būtį-sau ir šitaip daro tai, ką pirmoji sąmonė daro jos atžvil- 
giu. Lygiai taip pat čia esama ir kito momento, pasireiškian- 
čio tuo, kad šita antrosios sąmonės veika yra pirmosios są- 
monės veika; juk tai, ką daro vergas, iš tikrųjų yra pono 
veika; pastarajam tik būtis-sau yra esmė; ponas yra gryna 
negatyvi galybė, kuriai daiktas yra niekis, ir, vadinasi, esant 
tokiam santykiui, ponas yra gryna esminė veika; o vergas 
yra tam tikra ne gryna, o tik neesminė veika. Bet kad pripa- 
žinimas būtų autentiškas, dar trūksta momento, pasireiškian- 
čio tuo, kad tai, ką ponas daro „kito“ atžvilgiu, jis darytų ir 
savo paties atžvilgiu, o tai, ką vergas daro savo paties at- 
žvilgiu, jis darytų ir „kito“ atžvilgiu. Šitaip atsirado vienpu- 
siškas ir nelygus pripažinimas. 

Šiuo atveju neesmingoji sąmonė ponui yra objektas, ku- 
ris sudaro jo savitikros tiesę. Tačiau yra akivaizdu, kad šis 
objektas neatitinka savo sąvokos ir kad ten, kur ponas save 
realizavo, jam atsirado kažkas visai kita, tik ne savarankiš- 
ka sąmonė. Jam ji nėra savarankiška sąmonė, priešingai, — 
ji jam nesavarankiška; vadinasi, jis nėra tikras tuo, kad bū- 
tis-sau yra tiesa; priešingai, jo tiesa yra neesmingoji sąmonė 
ir jos neesminga veika. 

Todėl savarankiškos sąmonės tiesa yra vergiškoji sąmone. 
Teisybė, iš pradžių vergiškoji sąmonė pasireiškia už savęs ir 
ne kaip savimonės tiesa. Bet kaip viešpatavimas parodė, kad 
jo esmė yra priešinga tam, kuo jis norėtų būti, taip, matyt, ir 
vergiškumas, save realizuodamas, veikiau tampa priešybe 
to, kas jis yra betarpiškai; jis, kaip į save atstumtoji sąmonė, 
sugrįš į save ir virs tikru savarankiškumu. 

Mes matėme tik tai, kas yra vergavimas viešpatavimo at- 
žvilgiu. Tačiau jis yra savimonė, ir dabar reikia panagrinėti, 
kas jis yra savyje ir sau pačiam. Iš pradžių vergui esmė yra 
ponas; vadinasi, savarankiška sau estinti sąmone jam yra tiesa, 
kuri, būdama jam, vis dėlto dar nesti jame. Tačiau iš tikrųjų 

šią grynojo negatyvumo ir būties-sau tiesą jis turi savyje, nes 
šią esmę jis patyrė pats. Būtent: ši [vergo] sąmonė patyrė bai- 
mę ne viena ar kita dingstimi, ne vieną ar kitą akimirką; ne, 
ji patyrė baimę dėl visos savo esybės; juk ji jautė mirties, 
absoliutaus pono, baimę. Ji ištirpo šioje baimėje savo vidu- 
mi, ji visa suvirpėjo savyje, ir visa, kas tvaru, joje sudrebėjo. 
Bet šitas grynas bendras judėjimas, bet kokio tvaraus egzis- 
tavimo virsmas absoliučiu takumu yra paprasta savimonės 
esmė, absoliutus negatyvumas, grynoji būtis-sau, kuri, vadi- 
nasi, esti šioje sąmonėje. Šitas grynosios būties-sau momen- 
tas yra ir jai, nes ponui būtis-sau yra jo objektas. Be to, vergo 
sąmonė ne tik yra šitas bendras ištirpimas apskritai, bet tar- 
naudama ji realizuoja šį ištirpimą tikroviškai; šiuo atveju ji 
visuose pavieniuose momentuose įveikia savo pririštumą prie 
gamtinės esaties ir nusikrato ja (arbeitet dasselbe hinweg). 

Tačiau absoliučios galybės apskritai ir tarnavimo, skyrium 
paėmus, jausmas yra tik ištirpimas savyje, ir, nors pono bai- 
mė yra išminties pradžia, sąmonė šiuo atveju yra 5au-pačiai, 
bet nėra būtis-sau. Tačiau per darbą ji pasiekia save pačią. 
Momente, kuris atitinka geidulį pono sąmonėje, tarnaujan- 
čiai sąmonei atrodė, kad jos daliai atiteko neesmingo santy- 
kio su daiktu aspektas, nes daiktas šiame santykyje išsaugo- 
ja savo savarankiškumą. Geidulys pasiliko sau gryną objek- 
to neigimą, o dėl to — ir nesudrumstą savasties jausmą. Ta- 
čiau kaip tik todėl šitas pasitenkinimas pats yra tik nyks- 
mas, nes jam trūksta objektinio aspekto arba tvaraus egzistavi- 
mo. Priešingai, darbas yra pristabdytas geidulys, sustabdytas 
nyksmas; kitaip tariant, jis kuria. Negatyvus santykis su ob- 
jektu tampa jo forma ir kažkuo tvariu, nes kaip tik dirban- 
čiajam objektas pasižymi savarankiškumu. Šis negatyvus vi- 
durkis arba formuojanti veika kartu yra atskirybė arba grynoji 
būtis-sau sąmonės, kuri dabar, dirbdama, išeina už savęs į 
tvarumo stichiją; vadinasi, šitokiu būdu dirbanti sąmonė pa- 
siekia savarankiškos būties kaip pačios savęs Žiūrą. 

Tačiau formavimas turi ne tik tą pozityvią reikšmę, kad 
tarnaujanti sąmonė kaip grynoji būtis-sau šitaip virsta esi- 
niu; formavimas turi ir negatyvią prasmę savo pirmojo mo- 
mento, baimės, atžvilgiu. Juk daikto formavimo vyksme jos 
negatyvumas, jos būtis-sau, virsta jai objektu tik dėl to, kad 
ji įveikia priešpriešiais estinčią formą. Tačiau šis objektinis 
negatyvumas yra kaip tik toji svetima esmė, prieš kurią ji vir- 
pėjo. Bet dabar ji sunaikina tą svetimą negatyvią esatį, pati 
įsitvirtina kaip tokia tvermės stichijoje ir dėl to sau pačiai tam- 
pa tam tikra būtimi-sau. Ponui būtis-sau yra kažkas kita arba 
ji yra tik jam; baimėje būtis-sau yra pačioje tarnaujančioje są- 
monėje; formavimo procese būtis-sau tarnaujančiai sąmonei 
tampa jos savastimi ir ji pradeda suvokti, kad ji pati yra sa- 
vyje ir sau. Tuo, kad forma perkeliama išorėn, tarnaujančiai 
sąmonei ji netampa kažkuo kitu, kas būtų ne ji pati, nes kaip 
tik forma yra tos sąmonės grynoji būtis-sau, kuri šitaip jai 
tampa tiesa. Taigi vėl atradusi save ir savo pačios dėka ši 
sąmonė tampa prasminga pati sau, ir kaip tik darbe, kur, kaip 
atrodė, glūdėjo tik svetima prasmė. — Šiai refleksijai būtini 
abu momentai, baimė ir tarnavimas apskritai, lygiai kaip ir 
formavimo procesas, ir tuo pat metu abu momentai reikalin- 
gi bendrai. Be tarnavimo ir paklusnumo disciplinos baimė 
neišeina už formalizmo ribų ir neapima esaties platumos kaip 
sąmoningai suvoktos tikrovės. Be darymo proceso baimė lie- 
ka vidinė ir nebyli, ir sąmonė neatsiveria sau pačiai. Jeigu 
sąmonė formuoja, nepatyrusi pirmosios absoliučios baimės, 
tai ji yra tik bergždžias egoizmas (eigner Sinn): juk jos forma 
arba negatyvumas nėra negatyvumas savyje; ir todėl jai bū- 
dingas formavimas negali joje išugdyti suvokimo, kad ji yra 
esminga. Jei ji patyrė ne absoliučią baimę, o tik tam tikrą 
išgąstį, tai negatyvi esmė jai liko išoriška ir kiaurai neper- 
smelkė jos substancijos. Kadangi ne visa jos natūraliosios są- 
monės pilnatvė susvyravo, tai ji savyje priklauso vis dar api- 

brėžtai būčiai; savoji prasmė (der eigene Sinn) yra įnoringu- 
mas (Eigensinn), laisvė, dar liekanti vergavimo ribose. To- 
kiai sąmonei grynoji forma negali tapti esme; lygiai taip pat 
ji, traktuojama kaip procesas, apimantis atskirybę, negali bū- 
ti bendras švietimo procesas, absoliuti sąvoka; ji yra tam tik- 
ras miklumas, kuris padeda disponuoti tik atskirais daly- 
kais, o ne bendra galybe ir ne visa objektine esme. 


B. Savimonės laisvė; stoicizmas, skepticizmas 
ir nelaimingoji sąmonė 


Savarankiškai savimonei, viena vertus, tik gryna „Aš“ 
abstrakcija yra jos esmė, o kita vertus, kadangi ši abstrakcija 
išsiskleidžia ir savyje nustato skirtumus, šitas išskaidymas 
jai netampa objektine savyje-estinčia esme; vadinasi, toji sa- 
vimonė netampa tuo „Aš“, kuris iš tiesų išsiskiria savuoju 
paprastumu arba lieka lygus sau šioje absoliučioje skaidoje. 
Priešingai, formavimo procese į save atstumta sąmonė kaip 
suformuotų daiktų forma sau pačiai tampa savuoju objektu 
ir kartu ji kaip sąmonė poną traktuoja kaip būtį-sau. Tačiau 
tarnaujančiai sąmonei kaip tokiai abu tie momentai — ji pati 
kaip savarankiškas objektas ir tas objektas kaip tam tikra 
sąmonė ir, vadinasi, kaip pati jos esmė — išsiskiria. Bet ka- 
dangi mums arba savyje forma ir būtis-sau yra tas pat, ir sava- 
rankiškos sąmonės sąvokoje būtis-savyje yra sąmonė, tai tas 
būties-savyje arba daiktiškumo aspektas, kuris įgavo formą 
darbo procese, nėra kokia nors kita substancija negu sąmo- 
nė, ir mums iškilo naujas savimonės pavidalas: sąmonė, kuri 
sau esminga kaip sąmonės begalybė arba jos grynas judėji- 
mas; sąmonė, kuri mąsto arba yra laisva savimonė. Juk mąs- 
tyti reiškia būti sau objektu ne abstraktaus „Aš“ pavidalu, o 
pavidalu tokio „Aš“, kuris tuo pat metu reikšmingas kaip 
būtis-savyje, arba: taip santykiauti su objektine esme, kad ji 

taptų reikšminga kaip būtis-sau tokios sąmonės, kuriai toji 
esmė pasirodo. — Mąstymui objektas skleidžiasi ne vaizdi- 
nių ar formų, o sąvokų pavidalu, t.y. tam tikroje išskaidytoje 
būtyje-savyje, kuri sąmonei betarpiškai nėra skirtingas nuo 
jos pačios dalykas. Tai, kas įvaizdinta, suformuota, kas yra esi- 
nys, savaime reiškiasi per formą, kurios esmė — būti kažkuo 
kitu nei sąmonė; bet sąvoka kartu yra tam tikras esinys, — 
ir ši perskyra, kiek ji esti pačioje sąmonėje, yra jos apibrėžtas 
turinys, — tačiau tai, kad šis turinys kartu yra pagautas są- 
vokomis, reiškia, kad sąmonė betarpiškai suvokia savo vienį 
su tuo apibrėžtu ir išskirtu esiniu; ne taip, kaip vaizdinio 
atveju, kai sąmonė pirmiausia dar turi specialiai prisiminti, 
kad tai yra jos vaizdinys; o taip, kad sąvoka man betarpiškai 
yra mano sąvoka. Mąstydamas aš esu laisvas, nes nesu kita- 
me, o tiesiog lieku pats savyje, ir tas objektas, kuris man yra 
esmė, esti kaip neperskiriamas vienis su manąja būtimi-man 
(Fūrmichsein); ir mano judėjimas sąvokose yra judėjimas pa- 
čiame manyje. — Tačiau turint galvoje šio savimonės pavi- 
dalo apibrėžtį, svarbu neišleisti iš akių, kad tai yra mąstanti 
sąmonė apskritai ar kad jos objektas yra betarpiškas būties- 
savyje ir būties-sau vienis. Bendravardė sąmonė, pati atsistu- 
mianti nuo savęs, sau tampa savyje-estinčia stichija; tačiau sau 
ji yra tokia stichija tik kaip bendra esmė apskritai, o ne kaip 
ana objektinė esmė su savo daugeriopos būties išsklaida bei 
judėjimu. 

Kaip žinoma, ši savimonės laisvė, pasirodžiusi dvasios 
istorijoje kaip save suvokiantis reiškinys, buvo pavadinta stoi- 
cizmu. Jo principas yra tas, kad sąmonė yra mąstanti esmė, 
ir kas nors yra jai esminga, teisinga ir gera tik tada, kai są- 
monė to dalyko atžvilgiu elgiasi kaip mąstanti esmė. 

Daugeriopa, savyje išsiskirianti gyvenimo plėtra, skaida 
ir painiava yra objektas, į kurį nukreipta geidulio ir darbo 
veikla. Ši įvairi veika dabar susitelkė į paprastą perskyrą, 

kuri reiškiasi gryname mąstymo judėjime. Esmingesnė yra 
ne toji perskyra, kuri pasireiškia kaip apibrežtas daiktas ar kaip 
tam tikros natūralios esaties sąmonė, kaip jausmas ar kaip gei- 
dulys ir jo tikslas — nesvarbu, ar tą tikslą nustato sava, ar 
svetima sąmonė — ne, esmingesnė yra tik toji perskyra, kuri 
yra mąstoma, kitaip tariant, kuri betarpiškai nesiskiria nuo 
manęs. Taigi ši sąmonė vra negatyvi viešpatavimo ir verga- 
vimo santykio atžvilgiu; jos veika yra tokia, kad, reikšdama- 
si kaip pono sąmonė, ji nepripažįsta, kad jos tiesa yra ver- 
gas, o reikšdamasi kaip vergo sąmonė, ji nepripažįsta, kad 
jos tiesa yra pono valia ir tarnavimas tai valiai; tiek soste, 
tiek sukaustyta grandinėmis, kad ir kaip ji būtų priklausoma 
savo paviene esatimi, ši sąmonė laisva ir išsaugoja tą ne- 
drumsčiamą ramybę (Leblosigkeit), kuri iš esaties judėjimo, 
iš veiklos ir iš neveiklumo nuolat pasitraukia į paprastą min- 
ties esmiškumą. Įnoringumas yra laisvė, prisirišanti prie atski- 
rybės ir liekanti vergavimo stichijoje; tuo tarpu stoicizmas 
yra laisvė, kuri visada kyla betarpiškai iš jos pačios ir su- 
grįžta į grynąją minties bendrybę; kaip bendroji pasaulinės dva- 
sios forma ji galėjo pasirodyti tik visuotinės baimės ir vergi- 
jos, tačiau kartu ir visuotinio švietimo (Bildung), formavimo 
procesą (das Bilden) pakylėjusio iki mąstymo, epochoje. 
Nors šitai savimonei esmė nėra nei kas nors kita, kas bū- 
tų ne ji pati, nei grynoji „Aš“ abstrakcija; nors toji esmė jai 
yra „Aš“, apimantis kitabūtį (tačiau tik kaip mąstomą per- 
skyrą), — todėl ši sąmonė savo kitabūtyje yra betarpiškai su- 
grįžusi į save, — tačiau jos esmė kartu yra tik abstrakti es- 
mė. Savimonės laisvė abejinga natūraliai esačiai, todėl ir jai 
suteikia laisvę; o refleksija yra sudvejinta refleksija. Minties lais- 
vės tiesa yra tik grynoji mintis, stokojanti gyvenimo pilnat- 
vės; vadinasi, tokia laisvė yra tik laisvės sąvoka, o ne pati 
gyvastinga laisvė; juk apskritai jos esmė dar yra tik mąsty- 
mas, forma kaip tokia, nusisukusi nuo daiktų savarankišku- 


166 


IV. TIKRUMO SAVIMI TIESA 


mo ir sugrįžusi į save. Tačiau kadangi individualybė veik- 
dama turėjo parodyti savo gyvastį arba mąstydama turėjo 
pagauti gyvą pasaulį kaip minties sistemą, tai pačioje minty- 
je, kad ji galėtų plėtotis, turėjo glūdėti turinys, apimantis tai, 
kas gera, o mąstymo plėtroje — turinys, apimantis tai, kas 
teisinga, kad tai, kas esti sąmonei, neturėtų absoliučiai jokių 
kitų ingredientų, išskyrus sąvoką, kuri ir yra esmė. Tačiau 
kai ši sąmonė, susitapatindama su abstrakcija, atsiriboja nuo 
daiktų daugeriopumo, pati savyje ji tampa neturininga, O ap- 
ima tik tam tikrą iš šalies duotą turinį. Žinoma, turinį ši są- 
monė sunaikina kaip svetimą būtį, jį [paprasčiausiai] mąsty- 
dama; tačiau sąvoka yra apibrėžia sąvoka, o šis sąvokos api- 
brėžtumas ir yra toji svetimybė, kurią apima sąvoka. Todėl 
stoičizmas pateko į keblią padėtį, kai tik jam apskritai iškilo 
klausimas (kaip buvo sakoma) apie tiesos kriterijų, t.y. iš es- 
mės klausimas apie pačios minties turinį. O atsakydamas į 
jam iškeltą klausimą, kas yra gera ir teisinga, jis vėl pateikia 
patį neturiningą mąstymą: tiesa ir gėris esą turi glūdėti pro- 
tingume. Tačiau šita mąstymo lygybė pačiam sau vėlgi yra 
tik grynoji forma, kuri nieko neapibrėžia; todėl bendros fra- 
zės apie tiesą ir gėrį, išmintį ir dorybę, kuriomis jis turėjo 
tenkintis, nors apskritai ir įkvepia, tačiau, iš tikrųjų negalė- 
damos skatinti turinio plėtros, greitai pradeda nusibosti. 
Šita mąstanti sąmonė, tokiu pavidalu, kokiu ji pati apsi- 
brėžė, t.y. kaip abstrąkti laisvė, yra tik neišbaigta kitabūties 
negacija; iš esaties pasitraukusi tik į save, ji čia nerealizavo 
savęs kaip tos būties absoliučios negacijos. Tiesa, turinys jai 
reikšmingas tik kaip mintis, tačiau jis reikšmingas ir kaip api- 
brėžtas turinys, o kartu — kaip apibrėžtumas pats savaime. 
Skepticizmas realizuoja tai, kas stoicizmui yra tik sąvo- 
ka, — jis iš tikrųjų patiria tai, kas vra minties laisvė; toji 
laisvė savyje vra negatyvumas ir turi pasirodyti kaip tik to- 
kiu pavidalu. Savimonei reflektuojant į paprastą savimąstą, 

priešingai tai refleksijai, iš begalybės iš tikrųjų iškrito sava- 
rankiška esatis ir tvarus apibrėžtumas; dabar, skepticizme, 
sąmonei pasirodo visiškas to „kito“ neesmingumas ir nesa- 
varankiškumas; mintis tampa daugeriopai apibrėžto pasaulio 
būtį radikaliai naikinančiu mąstymu, o laisvos savimonės ne- 
gatyvumas šių daugeriopų gyvenimo pavidalų atžvilgiu pa- 
sireiškia kaip realus negatyvumas. — Tampa aišku, kad kaip 
stoicizmas atitinka savarankiškos sąmonės, pasireiškusios vieš- 
patavimo ir vergavimo santykiu, sąvoką, taip skepticizmas 
atitinka tos sąvokos realizaciją, kiek ši sąvoka išreiškia nega- 
tyvų požiūrį į kitabūtį, geidulį ir darbą. Bet geidulys ir dar- 
bas neįstengė realizuoti negacijos savimonėje, tuo tarpu, prie- 
šingai, šis poleminis nusiteikimas prieš daugeriopą daiktų 
savarankiškumą bus sėkmingas, nes jis atsisuka prieš jį kaip 
laisva savimonė, dar anksčiau savyje tapusi pilnatviška; kal- 
bant apibrėžčiau: nes skepticizmas apima mąstymą arba be- 
galybę, ir savarankiškos esatys jų skirtumų požiūriu jam yra 
tik nykstantys dydžiai. Tos perskyros, kurios grynajame mąs- 
tyme apie patį save buvo tik skirtumų abstrakcijos, skepti- 
cizme tampa bet kokiomis perskyromis, o bet kokia išskaidy- 
ta būtis tampa savimonės perskyra. 

Šitaip skepticizmo apskritai veika ir veikos būdas tapo api- 
brėžti. Skepticizmas demonstruoja dialektinį judėjimą, kuris 
yra juslinis tikrumas, suvokimas ir intelektas; kartu jis de- 
monstruoja ir neesmingumą to, kas viešpatavimo ir verga- 
vimo santykiuose ir pačiame abstrakčiame mąstyme laiko- 
ma apibrėžta esatimi. Minėtasis santykis kartu apima tam 
tikrą būdą, kuriuo reiškiasi ir doroviniai įstatymai, kaip 
viešpatavimo priesakai; o apibrėžtys, išsiskleidžiančios abst- 
rakčiame mąstyme, yra mokslo, kuriuo virsta neturiningas 
mąstymas, sąvokos; virsdamas mokslu, šis mąstymas — iš 
tikrųjų tik išoriškai — sąvoką susieja su jos atžvilgiu sava- 
rankiška būtimi, sudarančia tos sąvokos turinį, ir teikia 

reikšmę tik apibrėžtoms sąvokoms, nors jos ir būtų tik gry- 
nos abstrakcijos. 

Dialektika kaip negatyvus judėjimas, tokia, kokia ji esti be- 
tarpiškai, sąmonei pirmiausia pasireiškia kaip tai, kieno sa- 
vivalei ji atiduodama ir kas esti ne jos dėka. Priešingai, skep- 
ticizmo pavidalu dialektika yra momentas tokios savimonės, 
kuriai nenutinka taip, kad joje nežinia kaip išnyktų tiesa ir 
realybė; ne, ši savimonė, būdama tikra savo laisve, leidžia 
išnykti tai „kitai“ esačiai, vaizduojančiai, kad ji reali; ji lei- 
džia išnykti ne tik objektiškumui kaip tokiam, bet ir sava- 
jam santykiui su tuo objektiškumu — santykiui, kuriame ob- 
jektiškumas laikomas objektiškumu ir įtvirtinamas; vadina- 
si, toji savimonė leidžia išnykti ne tik savajam suvokimui, bet 
ir įtvirtinimui to, ką jį rizikuoja prarasti, t.y. sofistikai; be to, ji 
leidžia išnykti ir savajai iš savęs pačios apsibrėžusiai ir nusta- 
tytai tiesai. Remdamasi tokia save suvokiančia negacija, toji 
savimonė tampa tikra, kad ji yra laisva, ir įsisąmonina savąją 
laisvę, patiria ją ir šitaip paverčia ją tiesa. Tai, kas išnyksta, 
yra apibrėžta esatis arba perskyra, kuri — kad ir kaip ji reikš- 
tųsi, kad ir iš kur atsirastų — atrodo taip, tarsi ji būtų tvari 
ir nekintanti. Toje perskyroje nesama nieko savaime tvaraus, 
ir ji turi išnykti mąstančiajam, nes išskirtoji [esatis] kaip tik ir 
pasireiškia tuo, kad ji nėra pati-savyje, kad jos esmingumą 
sudaro tik tam tikras „kitas“; tuo tarpu mąstymas yra įžval- 
ga į šitą išskirtos esaties prigimtį; mąstymas yra negatyvi 
esmė, pasireiškianti kaip kažkas paprasta. 

Taigi visų šių momentų, kurie nori įsitvirtinti jos atžvil- 
giu, kaitoje skeptiškoji savimonė patiria savąją laisvę kaip 
savo pačios sau dovanotą ir išsaugotą laisvę; ši savimonė 
sau esti kaip šita savimąstos ataraksija, nekintanti ir auten- 
tiška savitikra (GewiBheit seiner selbst). Ši savitikra nekyla 
iš kažkokios svetimybės, kuri sunaikino daugeriopą savimo- 
nės plėtrą; ji neatsiranda kaip rezultatas, kuris savo taps- 
mą būtų palikęs už savęs; ne, pati sąmonė yra tas absoliu- 

tus dialektinis nerimas, tas mišinys juslinių ir mąstomų vaiz- 
dinių, kurių skirtumai sutampa ir kurių lygybė — kadangi 
ji pati yra apibrėžtumas nelygios esaties atžvilgiu — savo 
ruožtu irgi ištirpsta. Tačiau kaip tik todėl ši sąmonė — 
užuot buvusi sau lygia sąmone — iš tikrųjų yra tiesiog at- 
sitiktinis chaosas, nuolat save atkuriančios netvarkos svai- 
gulys. Pačiai sau ji yra toks chaosas; juk ji pati palaiko ir su- 
kelia šį save išjudinantį chaosą. Štai kodėl ji prisipažįsta, 
kad yra kaip tik tokia; ji prisipažįsta esanti visiškai atsitik- 
tiné, pavienė sąmonė, — sąmonė, kuri yra empirinė, besiorien- 
tuojanti į tai, kas jai neturi jokio realumo, paklūstanti tam, 
kas jai nėra jokia esmė, daranti ir paverčianti tikrove tai, 
kas jai neturi jokios tiesos. Bet kai ji, šitaip elgdamasi, pra- 
deda save laikyti pavieniu, atsitiktiniu ir faktiškai tik gyvu- 
lišku gyvenimu ir prarąstaja savimone, tuo pat metu ji at- 
lieka priešingą judesį ir vėl taria esanti visuotinė, sau lygi są- 
monė; juk ji neigia bet kokią atskirybę ir bet kokį skirtu- 
mą. Iš šios lygybės sau pačiai, ar, tiksliau tariant, būdama 
toje lygybėje, ji vėl nupuola į tą atsitiktinumą ir chaosą, nes 
kaip tik šitas save išjudinantis negatyvumas turi reikalo tik 
su atskirybe ir užsiiminėja atsitiktiniais dalykais. Vadinasi, 
ši sąmonė yra toji nesąmoninga plepalynė (Faselei), nuo vie- 
no kraštutinumo — pačiai sau lygios savimonės — perei- 
dinėjanti prie kito kraštutinumo — atsitiktinės, sujauktos ir 
sujaukiančios sąmonės. Ji pati nesuderina šitų dviejų savi- 
mąstos būdų: tai ji pripažįsta savo laisvę, kaip pakilimą virš 
visų esaties atsitiktinumų ir chaoso, tai vėl prisipažįsta nu- 
puolusi į neesmingumą ir klaidžiojanti jame. Ji leidžia ne- 
esmingam turiniui išnykti savajame mąstyme, tačiau kaip 
tik todėl ji yra neesmingumo sąmonė; ji skelbia absoliutų 
nyksmą, tačiau šis skelbimas yra, ir ši sąmonė yra paskelbtas 
nyksmas; ji skelbia regėjimo, girdėjimo ir t.t. niekingumą, 
bet pati ji regi, girdi ir t.t.; ji skelbia dorovinių esmių nie- 

kingumą, o pati savo poelgius palenkia jų galiai. Jos veika 
visada prieštarauja žodžiams, o pati ji irgi yra susidvejinu- 
si, prieštaraujanti sąmonė, pripažįstanti nekintamumą ir ly- 
gybę ir tuo pat metu — visišką atsitiktinumą ir nelygybę. 
Tačiau šio prieštaravimo ji neišsprendžia ir jo laikosi taip 
pat, kaip ir savojo grynai negatyvaus judėjimo apskritai. Jei- 
gu jai rodoma lygybe, ji rodo nelygybę; o kada jai po to nu- 
rodoma pastaroji, kurią ji tik ką skelbė, tada ji pradeda ro- 
dyti lygybe; jai būdingas tuščiažodžiavimas faktiškai yra už- 
sispyrusių vaikėzų barniai, kai pirmas sako A, o antras B, 
bet jei antras sako A, pirmas sako B. Šitaip malonumą prieš- 
tarauti vienas kitam jie įgyja prieštaravimo sau pačiam kaina. 

Skeptiškoji sąmonė iš tiesų patiria, kad ji yra sau priešta- 
raujanti sąmonė; iš šios patirties kyla naujas pavidalas, deri- 
nantis tas abi mintis, kurių nesutaiko skepticizmas. Skepti- 
cizmo bemintiškumas savo paties atžvilgiu turi išnykti, nes 
ši sąmonė faktiškai yra viena sąmonė, apimanti abu minėtus 
modusus. Todėl tas naujas pavidalas yra tokia sąmonė, kuri 
sau yra sąmonė, save suvokianti dvejopai — kaip išsilaisvi- 
nusią, nekintančią ir sau lygią sąmonę ir kaip absoliučiai su- 
sipainiojusią ir iškreipiančią sąmonę; tokia sąmonė suvokia 
šitą savo prieštaringumą. — Stoicizme savimonė yra paprasta 
jos pačios laisvė; skepticizme ši laisvė realizuojasi, sunaiki- 
na kitą apibrėžtos esaties pusę, bet susidvejina ir dabar sau 
yra dvejopa. Dėl to susidvejinimas, anksčiau pasiskirstęs tarp 
dviejų sąmonių — pono ir Vergo, susitelkia į vienį; šitaip 
atsiranda savimonės susidvejinimas, esmingas dvasios sąvo- 
kai, tačiau dar neatsiranda jų vienis, ir nelaimingoji sąmonė 
yra sąmonė, suvokianti save kaip susidvejinusią ir tik prieš- 
taringą esmę. 

Todėl ši nelaimingoji susidvejinusi sąmonė — kadangi tas 
jos esmės prieštaringumas sau yra viena sąmonė — vienoje 
sąmonėje visada privalo turėti ir kitą ir šitaip, kai tik ji ma- 

no pasiekusi pergalę ir vienio ramybę, tuojau pat vėl turi 
būti išvejama iš šios būsenos. Bet jos tikrasis sugrįžimas į 
save, arba jos susitaikymas su savimi, išreikš atgijusios ir 
pradėjusios egzistuoti dvasios sąvoką, nes šiai sąmonei bū- 
dinga tai, kad ji, kaip viena nesuskilusi sąmonė, yra susi- 
dvejinusi: ji pati yra vienos savimonės žvelgimas į kitą, ir ji 
pati yra tiek viena, tiek kita savimonė, ir abiejų savimonių 
vienis jai irgi yra esmė, tačiau «u ji dar nėra nei pati toji 
esmė, nei abiejų savimonių vienis. 

Kadangi iš pradžių ji yra tik betarpiškas abiejų savimonių 
vienis, bet abi jos jai yra ne tas pat, o prieštaraujančios savi- 
monės, tai esmė jai yra vienis, t.y. paprasta, nekintanti [es- 
mè]; o kita, daugeriopa, kintanti [esmė] jai yra neesminga. 
Abi [esmės] ji yra viena kitai svetimos esmės; kadangi ji 
yra šito prieštaravimo sąmonė, tai ji palinksta kintančios są- 
monės pusėn ir sau yra neesminga; tačiau kaip nekintamy- 
bės arba paprastos esmės sąmonė kartu ji turi siekti išsiva- 
duoti nuo neesmingumo, t.y. nuo pačios savęs. Juk nors sau 
ji, aišku, yra tik kintanti sąmonė, o nekintanti [esmė] jai yra 
svetimas dalykas, vis dėlto ji pati yra paprasta, o todėl nekin- 
tanti sąmonė, ir šį paprastumą ji suvokia kaip savąją esmę, 
tačiau taip, kad ji pati sau vėl nėra toji esmė. Todėl padėtis, 
kurią ji suteikia abiem pusėms, negali būti šių pusių abejin- 
gumas viena kitai, t.y. negali būti jos pačios abejingumu ne- 
kintančiai [esmei]; ne, ji pati betarpiškai yra ir viena, ir kita, 
ir sau yra abiejų pusių santykis kaip esmės santykis su nees- 
me, toks, kad pastaroji turi būti įveikta; tačiau kadangi tai 
sąmonei vienodai esmingos ir prieštaringos abi pusės, ji yra 
tik prieštaringas judėjimas, kur viena priešybė neranda ra- 
mybės kitoje priešybėje, bet vėl, iš naujo, joje atkuria save 
kaip priešybę. 

Taigi šitaip atsiranda kova su priešu, kurio nugalėjimas 
veikiau yra pralaimėjimas; pasiekti vienį veikiau reiškia jį 

prarasti jo priešybėje. Gyvenimo, savosios esaties ir veikos 
sąmonė yra tik skausmas dėl šios esaties ir veikos, nes, su- 
vokdama tuos dalykus, ji suvokia tik savąją priešybę kaip 
esmę ir savąjį niekingumą. Pakildama virš jų, ji pereina prie 
nekintančios [esmės]. Tačiau šis pakilimas pats yra toji są- 
monė; vadinasi, jis betarpiškai yra priešybės, t.y. savo paties 
kaip atskirybės sąmonė. Kaip tik todėl nekintanti [esmė], pa- 
tenkanti į šią sąmonę, tuo pat metu yra palytėta atskirybės 
ir esti tik kartu su ja; užuot buvusi sunaikinta nekintančios 
[esmės] sąmonės, atskirybė nuolat joje pasirodo. 

Tačiau šiame judėjime sąmonė patiria kaip tik šitą atski- 
rybės pasirodymą nekintančioje [esmėje] ir nekintančios [esmės] 
pasirodymą atskirybėje. Sąmonei atsiveria atskirybė apskritai; ji 
atsiveria nekintančioje esmėje, o kartu joje atsiveria ir sąmo- 
nės atskirybė. Juk šio judėjimo tiesa yra kaip tik šios susi- 
dvejinusios sąmonės vienetinė būtis (Einssein). Šis vienis jai 
atsiveria, tačiau pirmiausia pats vienis yra toks, kuriame dar 
viešpatauja abiejų [pusių] skirtingybė. Šitaip sąmonei duoti trys 
būdai, kuriais atskirybė susijusi su nekintančia [esme|; pir- 
ma, ji pati sau vėl pasirodo kaip nekintančios esmės priešy- 
bė ir šitaip yra atbloškiama į kovos, kuri yra viso šio santy- 
kio stichija, pradžią. Antra, pati nekintanti [esme] jai apima 
atskirybę, todėl atskirybė yra nekintančios [esmės] pavidalas, 
į kurį šitaip pereina visas egzistavimo būdas. Trečia, sąmone 
suranda save kaip šitą atskirybę nekintančioje [esmėje]. Pir- 
moji nekintanti [esmė] jai yra tik svetima, atskirybę pasmer- 
kianti esmė; tuo tarpu antra [nekintanti esmė], kaip ir ji pa- 
ti, yra atskirybės pavidalas; trečia, šitaip ji tampa dvasia, pati- 
ria džiaugsmą, joje rasdama save pačią ir pradeda suvokti, 
kad jos atskirybė sutaikyta su bendrybe. 

Tai, kas čia reiškiasi kaip nekintančios [esmės] modusas 
ir santykis, pasirodo kaip patyrimas, kurį susidvejinusi savi- 
monė realizuoja būdama nelaiminga. Žinoma, šis patyrimas 

nėra vienpusiškas savimonės judėjimas, nes ji pati yra nekin- 
tanti sąmonė, o šioji dėl to kartu yra ir pavienė sąmonė, ir 
judėjimas lygiai taip pat yra ir nekintančios sąmonės judėji- 
mas, kuriame toji sąmonė pasireiškia taip pat, kaip ir pavie- 
nė sąmonė; juk šis judėjimas pereina šiuos momentus — iš 
pradžių nekintanti [esmė] prieštarauja atskirybei, po to, pati 
būdama atskirybe, nekintanti [esmė] prieštarauja kitai atski- 
rybei, ir pagaliau nekintanti [esmė] ir atskirybė susilieja į 
vienį. Tačiau šis nagrinėjimas, kadangi jį atliekame mes, čia 
yra nesavalaikis, nes iki šiol nekintanti [esmė] mums pasiro- 
dė tik kaip sąmonės nekintamumas, kuris kaip tik todėl nė- 
ra tikra nekintanti [esmė], o yra vis dar susijęs su savo prie- 
šybe, vis dar nėra nekintanti [esmė] savyje ir sau pačiai; todėl 
mes nežinome, kaip elgsis pastaroji. Čia išaiškėjo tik tai, kad 
sąmonei, čia esančiai mūsų objektu, nurodytosios apibrėžtys 
pasirodo esančios būdingos nekintančiai [esmei]. 

Vadinasi, dėl šios priežasties ir nekintanti sąmonė formuo- 
damasi pavienės sąmonės atžvilgiu išsaugoja susidvejinimo 
ir būties-sau pobūdį ir pagrindą. Todėl pavienei sąmonei ap- 
skritai yra įvykis tai, kad nekintanti [esmė] įgyja atskirybės 
pavidalą; toks pat įvykis jai yra tai, kad pavienė sąmonė 
suvokia save tik kaip kažką priešinga nekintančiai [esmei] 
ir, vadinasi, toks santykis jai būdingas iš prigimties. Kad są- 
monė galiausiai suranda save šiame santykyje, jai iš dalies 
atrodo padaryta jos pačios arba nulemta to, kad ji pati yra 
pavienė; tačiau viena šio vienio dalis, kaip jai atrodo, pri- 
klauso nekintančiai [esmei] tiek savo kilme, tiek tuo, kad tas 
vienis egzistuoja; o prieštaravimas išlieka pačiame tame vie- 
nyje. Iš tikrųjų dėl nekintančios [esmės] isipavidalinimo ana- 
pusvbės momentas ne tik išliko, bet netgi įsitvirtino; juk jei- 
gu, viena vertus, atrodo, jog dėl to, kad nekintanti [esmė] 
igijo pavienės tikrovės pavidalą, ji buvo priartinta prie są- 
monės, tai, kita vertus, nuo šio momento nekintanti [esmė] 

stovi priešais sąmonę kaip tam tikras neskaidrus juslinis „vie- 
netas“, pasižymintis viso to, kas tikroviška, trapumu; viltis 
susilieti su ta nekintančia [esme] į vienį turi likti tik viltimi, 
t.y. turi likti neįgyvendinta ir nepaversta tikrove, nes tarp 
vilties ir jos įgyvendinimo įsiterpia būtent absoliutus atsitik- 
tinumas arba nejudrus abejingumas, glūdintis pačiame įfor- 
minime, kuris ir sukelia viltį. Dėl estinčio vienio prigimties, 
dėl tikrovės, kurios pavidalą jis yra įgijęs, neišvengiamai at- 
sitinka taip, kad jis išnyko laike, kad jis esti erdvėje ir tolu- 
moje, ir tiesiog išlieka tolumoje. 

Susidvejinusios sąmonės grynoji sąvoka iš pradžių buvo 
apibrėžta taip, kad sąmonė siekia įveikti save kaip pavienę 
sąmonę ir virsti nekintančia sąmone, o dabar šis siekis api- 
brėžtas taip, kad jis, priešingai, įveikia savo santykį su gry- 
na neįforminta nekintančia [esme] ir sueina į santykį tik su 
įforminta nekintančia [esme]. Juk tai, kad pavienė sąmonė su 
nekintančia [esme] sudaro vienį, nuo šiol jai yra esmė ir ob- 
Jektas, kaip sąvokoje esminis objektas buvo tik beformė, abst- 
rakti nekintanti [esmė]; ir šio absoliutaus sąvokos susidveji- 
nimo santykis dabar yra tas santykis, nuo kurio sąmonė turi 
nusigręžti. Tačiau iš pradžių išorišką santykį su įforminta 
nekintančia [esme] kaip tam tikra svetima tikrove ji turi pa- 
kylėti iki absoliutaus tapsmo vieniu. 

Judėjimas, kuriame neesmingoji sąmonė siekia realizuoti 
šitą vienį, pats yra trejopas, atitinkantis trejopą santykį, į kurį 
ji sueis su savąja įforminta anapusybe; pirma, kaip grynoji 
sąmonė; antra, kaip pavienė esme, su tikrove santykiaujanti kaip 
geidulys ir darbas; ir trečia, kaip savosios būties-sau sąmonė. — 
Dabar pažvelkime, kaip egzistuoja ir kaip yra apibrėžiami 
šitie trys jos būties to bendro santykio atžvilgiu modusai. 

Taigi pirmiausia, jei ją nagrinėsime kaip grynąją sąmonę, 
tai, matyt, įforminta nekintanti [esmė], kadangi ji duota gry- 
najai sąmonei, nustatoma taip, kaip ji yra pati savyje ir sau. 

Tačiau tai, kaip ji yra pati savyje ir sau, kaip jau minėjome, 
dar nėra atsiradę. Kad ji galėtų būti sąmonėje taip, kaip ji 
yra pati savyje ir sau — tai, žinoma, turėtų veikiau kilti iš 
jos pačios, o ne iš sąmonės; priešingu atveju jos esatis pasi- 
rodo tik vienpusiškai, sąmonės dėka, ir kaip tik todėl nėra 
pilnatviška ir tikra, bet lieka paženklinta netobulumu arba 
tam tikru prieštaringumu. 

Tačiau nors nelaimingoji sąmonė šitokiu būdu nedispo- 
nuoja tąja esatimi, vis dėlto ši sąmonė tuo pat metu išeina 
už grynojo mąstymo, kiek šis yra abstraktus, nuo atskirybės 
apskritai nusisukantis stoikų mąstymas ir tik neramus skepti- 
kų mąstymas (iš tikrųjų tik atskirybė kaip nesąmoningas 
prieštaravimas ir jo nenutrūkstantis judėjimas), — toji są- 
monė išeina už vieno ir kito tipo mąstymo ribų; ji suartina 
ir susieja grynąjį mąstymą su atskirybe, tačiau dar nėra pa- 
kilusi iki tokio mąstymo, kuriam sąmonės atskirybė būtų su- 
taikyta su pačiu grynuoju mąstymu. Priešingai, ji užima tą 
vidurinę poziciją, kur abstraktus mąstymas susiliečia su są- 
monės atskirybe kaip atskirybe. Ji pati yra šitas sąlytis; ji yra 
grynojo mąstymo ir atskirybės vienis; ir sau ji yra toji mąs- 
tanti atskirybė arba grynasis mąstymas, ir nekintanti [esmė| 
pati iš tiesų duota tai sąmonei kaip atskirybė. Tačiau šiai 
sąmonei neduota tai, kad šitas jos objektas, nekintanti [es- 
mè], kuri jai esmingai duota atskirybės pavidalu, yra ji pati — 
ji pati, kaip sąmonės atskirybė. 

Štai kodėl šiame pirmajame moduse, kur mes ją nagrinė- 
jame kaip grynąją sąmonę, ji santykiauja su savo objektu ne- 
mąstydama, bet (kadangi — nors ji pati savyje ir yra gryna 
mąstanti atskirybė, o jos objektas irgi toks pat, — pats jų 
abipusis santykis nėra grynasis mąstymas), galima sakyti, ji tik 
siekia mąstyti ir yra malda (Andacht). Jos mąstymas kaip mal- 
da dar yra tik nedarnus varpų skambesys arba šilto rūko 
kamuoliai, muzikalus mąstymas, nepasiekiantis sąvokos, kuri 

būtų vienintelis imanentinis objektinis modusas. Žinoma, jis 
tampa šito be galo tyro vidinio jausmo objektu, tačiau są- 
monei pasirodo taip, kad į jį įeina ne kaip sąvoka pagautas, 
o todėl — kaip kažkas svetima. Dėl to atsiranda grynosios 
sielos (Gemūt) vidinis judėjimas; ši siela jaučia pati save, ta- 
čiau jaučia skausmingai, kaip susidvejinimą; ji jaučia judėji- 
mą begalinio ilgesio, kuris yra tikras, kad jo esmė yra šitokia 
gryna siela, grynasis mąstymas, save mąstantis kaip atskirybę; 
ilgesio, kuris yra tikras, kad kaip tik todėl, kad save jis mąs- 
to kaip atskirybę, jis bus atpažintas ir pripažintas šito objek- 
to. Tačiau kartu šioji esmė yra nepasiekiama anapusybė, ku- 
ri, vos tik pagauta, pabėga, ar veikiau jau yra pabėgusi. Ji 
jau pabėgusi, nes, viena vertus, ji yra nekintanti [esmė], sa- 
ve mąstanti kaip atskirybę, todėl sąmonė joje betarpiškai pa- 
siekia pati save, — pati save, tačiau tik kaip kažką priešinga 
nekintančiai [esmei|; užuot pagavusi esmę, ji ją tik jaučia ir 
yra nupuolusi į save; kadangi, siekdama tos esmės, ji negali 
išsaugoti savęs kaip šitos priešingybės, užuot pagavusi tą 
esmę, ji pagavo tik neesmingumą. Kaip, viena vertus, siek- 
dama save pagauti esmėje, ji pagauna tik savąją atskirtą tik- 
rovę, taip, kita vertus, ji neįstengia pagauti „kito“ kaip pa- 
vienės [esmės] arba kaip tikroviškos [esmės]. Ten, kur jos ieško- 
ma, jos neįmanoma surasti, nes ji turi būti kaip tik kažkokia 
anapusybė, taigi tokia esatis, kurios neįmanoma surasti. Jeigu 
jos ieškoma kaip pavienės [esmės], tai ji yra ne kokia nors 
bendra, matoma atskirybė, ne sąvoka, o pavienė [esmė] kaip 
objektas, arba tikroviška [esmė], betarpiško juslinio tikrumo 
objektas ir kaip tik todėl tik toks objektas, kuris yra jau iš- 
nykęs. Todėl sąmonei gali pasirodyti tik jo gyvenimo kapas. 
Tačiau kadangi pats kapas yra tikrovė, o tokios tikrovės pri- 
gimčiai prieštarauja nuolatinis disponavimas ja, tai ir ši ka- 
po esatis yra tik varginanti kova, kuri turi būti pralaimėta.* 
Tačiau patyrusi, kad jai priklausančios Hikroviškos nekintan- 

čios esmės kapas neturi jokios tikrovės, kad išnykusi atskirybė, 
būdama išnykusi, nėra tikra atskirybė, sąmonė atsisakys ieš- 
koti nekintančios atskirybės kaip tikroviškos ar laikytis jos kaip 
išnykusios, ir tik dėl to ji sugeba surasti atskirybę kaip tikrą 
arba kaip visuotinę atskirybę. 

Tačiau sielos sugrįžimą į save pačią pirmiausia reikia su- 
prasti taip, kad ji yra tikroviška sau pačiai kaip atskirybė. Ji 
yra grynoji siela, kuri esti mums arba savyje, kuri susirado 
save ir savimi pasisotino; nors jai jos jausme esmė nuo jos 
atsiskiria, tačiau savaime šis jausmas yra savęs jutimas, savi- 
jauta (Selbstgefūhl); siela įsijautė į savo grynojo jausmo ob- 
jektą, o šis objektas yra ji pati; vadinasi, dabar ji pasirodo 
kaip savijauta arba sau estinti tikrovė. Šis sugrįžimas į save 
mums atskleidė jos antrąjį santykį, geidulio ir darbo santykį; 
šis santykis, įveikdamas svetimą esmę ir ja naudodamasis 
kaip savarankišku daiktu, sąmonei patvirtina jos vidinę sa- 
vitikrą, kurią ji atskleidė mums. Bet nelaimingoji sąmonė ran- 
da save tik kaip geidžiančią ir dirbančią; jai dar nėra akivaiz- 
du, kad šitokios savipratos pagrindas yra vidinė savitikra, o 
jai būdingas esmės jausmas yra kaip tik ši savijauta. Kadan- 
gi šios savitikros ji neturi sau-pačiai, jos vidujybė vis dar lie- 
ka tik palūžusi savitikra; tvirtybė, kurią jai galėtų duoti dar- 
bas ir vartojimas, kaip tik todėl yra šitokia palūžusi tvirtybė; 
arba: ji pati veikiau turi sunaikinti šią tvirtybę, todėl ši tvir- 
tybė, Žinoma, yra patvirtinimas, tačiau tik patvirtinimas to, 
kas ji yra sau, t.y. savojo susidvejinimo patvirtinimas. 

Tikrovė, į kurią nukreiptas geidulys ir darbas, šiai sąmo- 
nei nebėra niekingas savyje dalykas, kurį reikia įveikti ir su- 
vartoti; ne, ji yra tokia pat, kaip ir ji pati — į dvi dalis per- 
plėšta tikrovė, kuri niekinga savaime tik vienu aspektu, o ki- 
tu aspektu yra pašventintas pasaulis; ji yra nekintančios [es- 
mės| pavidalas, nes toji esmė savyje išsaugojo atskirybę, o 
kadangi ji kaip nekintanti [esmė] yra bendrybė, jos atskiry- 
bė apskritai reiškia bet kokią tikrovę. 


178 


IV. TIKRUMO SAVIMI TIESA 


Jeigu sąmonė sau būtų savarankiška sąmonė, o tikrovė 
savyje ir sau jai būtų niekinga, tai dirbdama ir vartodama, 
sąmonė pasiektų savojo savarankiškumo jausmą dėl to, kad 
ji pati būtų tai, kas įveikė tikrovę. Tačiau kadangi tikrovė jai 
yra nekintančios [esmės] pavidalas, ji pati nesugeba tikro- 
vės įveikti. O kadangi ji vis dėlto prieina prie tikrovės naiki- 
nimo ir vartojimo, jai šitaip atsitinka iš esmės dėl to, kad 
nekintanti [esmė] pati atsisako savo pavidalo ir atiduoda jį 
vartojančiai sąmonei. — Savo ruožtu sąmonė čia irgi pasiro- 
do kaip tai, kas tikroviška, tačiau lygiai taip pat kaip iš vi- 
daus palūžusi, ir šis susidvejinimas jos darbo ir vartojimo 
procese pasireiškia tuo, kad ji suskyla į santykį su tikrove ar- 
ba į būtį-sau ir į būtį-savyje. Šitoks santykis su tikrove yra 
keitimas arba veika, būtis-sau, kuri priklauso pavienei sąmo- 
nei kaip tokiai. Tačiau dabar sąmonė yra ir savyje; šis aspek- 
tas priklauso nekintančiai anapusybei; šis aspektas — tai su- 
gebėjimai ir galios, dovanojimas iš šalies, kuris sąmonei ati- 
duoda ir nekintančią [esmę], kad pastaroji būtų jos vartojama. 

Todėl veikdama sąmonė pirmiausia patenka į dviejų kraš- 
tutinumų santykį; viena vertus, ji reiškiasi kaip veikli šiapu- 
sybė, o jai priešpriešiais stovi pasyvi tikrovė, ir abi pusės 
santykiauja viena su kita, tačiau abi sugrįžusios į nekintan- 
čią [esmę] ir abi laikydamosi savyje. Todėl iš abiejų pusių 
vienas kitam priešpriešiais atsiskiria tik paviršiai, kurie įei- 
na į abipusio žaismo judėjimą. — Tikrovės kraštutinumą įvei- 
kia veiklusis kraštutinumas; tačiau tikrovė iš savo pusės ga- 
li būti įveikta tik todėl, kad jos nekintanti esmė įveikia pati 
save, atsistumia nuo savęs ir atstumtąją [esmę] palieka liki- 
mo valiai. Veikli jėga pasirodo kaip galybė, kurioje ištirpsta 
tikrovė; bet kaip tik todėl tai sąmonei, kuriai būtis-savyje ar- 
ba esmė yra kažkas kita, toji galybė, kurios pavidalu sąmo- 
nė pasireiškia veikloje, vra anapusybė pačios sąmonės atžvil- 
giu. Vadinasi, užuot iš savosios veikos sugrįžusi į save ir 

įsitvirtinusi pati sau, sąmonė, priešingai, šį veikos judėjimą 
reflektuoja atgal, į kitą kraštutinumą, kuris dėl to pasirodo 
kaip gryna bendrybė, kaip absoliuti galybė, iš kurios į visas 
puses sklinda judėjimas ir kuri yra tiek išsiskaidančių kraš- 
tutinumų, tokių, kokie jie pasirodė iš pradžių, tiek paties 
keitimosi esmė. 

Už tai, kad nekintanti sąmonė atsisako savo pavidalo ir 
palieka jį likimo valiai, pavienė sąmonė, priešingai, yra dekinga, 
t.y. atsisako savarankiškumo, teikiančio sąmonei pasitenkinimą, 
ir, nusikratydama veiklos esmės, ją perduoda anapusybei; 
dėl šių — abiejų dalių abipusės savineigos — dviejų momen- 
tų, sąmonė, žinoma, įeina į vienį su nekintančia [esme]. Ta- 
čiau tuo pat metu šis vienis paženklintas perskyra, vėl pa- 
laužtas savyje, ir iš jo vėl iškyla bendrybės ir atskirybės prieš- 
tara. Juk nors sąmonė del akių ir atsisako patenkinti savo sa- 
vijautą, bet pasiekia tikro savijautos patenkinimo, nes ji buvo 
geidulys, darbas ir vartojimas; kaip sąmonė, ji geidė, dirbo ir 
vartojo. Pats jos dėkingumas, kuriuo ji pripažįsta kitą kraštuti- 
numą kaip esmę ir įveikia save, irgi yra jos pačios veika, kuri 
atlygina kito kraštutinumo veikai ir save aukojančiai gerada- 
rystei priešpriešina lygiavertę veiką; jeigu tas kraštutinumas 
jai atiduoda savo paviršių, sąmonė vis tiek yra dėkinga ir, at- 
sisakydama savo veikos, t.y. savo esmės, iš tiesų padaro dau- 
giau, nei kitas kraštutinumas, kuris nuo savęs atstumia tik 
savo paviršių. Taigi visas judėjimas save reflektuoja į atskiry- 
bės kraštutinumą ne tik geidulio, darbo ir vartojimo, bet ir 
dėkojimo atveju, kur, kaip atrodo, nutinka priešingas daly- 
kas. Čia sąmonė jaučiasi kaip šita atskirybė ir nesileidžia ap- 
gaunama savo tariamo atsižadėjimo regimybės, nes jos tiesa 
yra ta, kad ji neatsisakė savęs; tai, kas atsirado, yra tik dvi- 
guba refleksija į abu kraštutinumus, o rezultatas — pakarto- 
tinis skilimas į priešingą nekintančios [esmės] sąmonę ir į prieš- 
priešinio geidimo, nuveikto darbo, vartojimo ir paties atsiža- 
dėjimo sąmonę arba sau-cstinčios atskirybės apskritai sąmonę. 

Šitaip atsirado trečias šios sąmonės judėjimo santykis, iš- 
kylantis iš antro kaip toks santykis, kuris iš tiesų išbandė 
savąjį savarankiškumą savuoju geidimu ir nuveiktu darbu. 
Pirmame santykyje tai buvo tik tikrosios sąmonės sąvoka ar- 
ba vidine siela, dar nevirtusi tikrove veikloje ir vartojime; ant- 
ras santykis yra šitas virtimas tikrove kaip išorinė veika ir 
vartojimas; tačiau sugrįžusi iš šio santykio sąmonė pasirodo 
esanti tokia, kad ji patiria save kaip tikrovišką ir veikiančią 
sąmonę, arba tokia, kurios tiesa yra būti savyje ir sau. Tačiau 
dabar šioje būklėje surastas priešas, pasireiškiantis autentiš- 
kiausiu pavidalu. Sielos kovoje pavienė sąmonė pasireiškia 
tik kaip muzikalus, abstraktus momentas; darbe ir vartoji- 
me, kaip šitos beesmės būties realizacijoje, sąmonė betarpiš- 
kai gali užsimiršti, ir suvoktas savitumas šioje tikrovėje yra 
užgožiamas dėkingo pripažinimo. Tačiau toji užgožtis iš tie- 
sų yra sąmonės sugrįžimas į pačią save, ir sugrįžimas į save 
būtent kaip į jai pačiai autentišką tikrovę. 

Šis trečias santykis, kuriame toji autentiška tikrovė yra 
vienas kraštutinumas, yra jos sąryšis su bendrąja esme kaip 
niekinga [esme]; o šio sąryšio judėjimą mums dar reikia pa- 
nagrinėti. 

Dėl priešingo sąmonės santykio, kuriame jos realumas jai 
yra niekingas betarpiškai, pirmiausia pasakytina, kad jos tik- 
roji veika virsta niekio veika, jos pasitenkinimas virsta jos 
nelaimingumo jausmu. Šitaip veika ir vartojimas praranda 
savo bendrą turinį ir reikšmę, — nes, juos turėdami, jie pasi- 
žymėtų savyje ir sau būtimi, — ir abu sugrįžta į atskirybę, į 
kurią sąmonė nukreipta tam, kad ją įveiktų. Save kaip šitą 
tikrovišką atskirybę sąmonė atpažįsta gyvulinėse funkcijose. 
Šios funkcijos, užuot atliktos visai paprastai, kaip tai, kas 
savyje ir sau yra niekinga ir kas negali įgyti jokios svarbos 
ir esmingumo dvasiai, priešingai, yra rimtų pastangų objek- 
tas ir tampa kaip tik svarbiausiu dalyku?, nes kaip tik per 

jas priešas pasirodo jam būdingu pavidalu. Tačiau kadangi 
šis priešas pralaimėdamas vėl atgimsta, o sąmonė, kadangi 
ji prikausto prie jo savo dėmesį, užuot nuo jo išsilaisvinusi, 
priešingai, nuolat lieka prie jo pririšta ir visada mato save 
suterštą, ir kartu — kadangi šitas turinys, į kurį nukreiptos 
jos pastangos, yra ne esmingas, o pats niekingiausias, ne vi- 
suotinis, o pats atskiriausias — mes matome tik tam tikrą 
savimi bei savo smulkia veika apsiribojusią ir save perinčią, 
tiek pat nelaimingą, kiek ir menką asmenybę. 

Tačiau ir su vienu, ir su kitu — ir su savo nelaimingumo 
jausmu, ir su savo veikimo menkyste — ši sąmonė irgi su- 
sieja savo vienį su nekintančia [esme]. Juk į jos tikrąją būtį 
įsiterpia mintis apie nekintančią [esmę] ir tos pastangos išsi- 
skleidžia šiame santykyje. Tarpiškas santykis sudaro esmę ne- 
gatyviojo judėjimo, kuriame toji sąmonė atsisuka prieš savą- 
ją atskirybę, bet kuris tuo pat metu, kaip santykis savyje, yra 
pozityvus, ir pačiai sąmonei sukuria šitą jos vienį. 

Taigi šis tarpiškas santykis yra tam tikras išprotavimas, 
kuriame atskirybė, iš pradžių fiksuojanti save kaip būties- 
savyje priešybę, su tuo kitu kraštutinumu yra susijusi tik per 
kažką trečia. Per šį vidurkį tas kraštutinumas — nekintanti 
sąmonė — atsiveria neesmingajai sąmonei, kurioje tuo pat 
metu glūdi ir tai, kad ji irgi atsiveria tam kraštutinumui tik 
per tą vidurkį, ir, vadinasi, šis vidurkis yra toks, kuris abiem 
kraštutinumams atidengia vienas kitą ir yra abiejų kraštuti- 
numų tarnas, susiejantis juos abu. Šis vidurkis pats yra są- 
moninga esmė, nes jis yra veika, tarpininkaujanti sąmonei 
kaip tokiai; šios veikos turinys yra sunaikinimas, kurio są- 
monė imasi savosios atskirybės atžvilgiu. 

Taigi šiame vidurkyje sąmonė išsivaduoja nuo veikos ir 
vartojimo kaip savosios veikos ir savojo vartojimo; nuo sa- 
vęs kaip sau-estinčio kraštutinumo ji atstumia savosios va- 
lios esmę ir vidurkiui arba tarnui“ primeta apsisprendimo 

laisvę bei autentiškumą, o kartu ir kaltę dėl savo veikos. Ši- 
tas tarpininkas tarnauja savo patarimais teisingumo klausi- 
muose, nes jis tiesiogiai susijęs su nekintančia [esme]. Po- 
elgis, būdamas svetimo sprendimo vykdymas, iš veikos ar- 
ba valios pusės nustoja būti savuoju poelgiu. Tačiau nees- 
mingajai sąmonei dar lieka poelgio objektinė pusė, būtent jos 
darbo vaisius ir vartojimas. Vadinasi, toji sąmonė juos irgi at- 
stumia nuo savęs ir išsižada tiek savo valios, tiek ir savo- 
sios tikrovės, kurią sudaro darbas ir vartojimas; pirma, tos 
tikrovės ji išsižada kaip pasiektos savojo sąmoningo sava- 
rankiškumo tiesos, nes ji juda įsivaizduodama ir sakydama 
tai, kas yra visai svetima ir jai neturi prasmės; antra, tos 
tikrovės ji išsižada kaip išorinės nuosavybės, kažką atiduoda- 
ma iš to turto, kurį įsigijo savo darbu; trečia, ji išsižada tu- 
rėto malonumo, vėl visiškai jį pašalindama pasninkais ir kū- 
no mMarinimu. 

Dėl šių momentų — savojo apsisprendimo išsižadėjimo 
ir nuosavybės bei malonumo atsisakymo — ir galiausiai dėl 
pozityvaus momento, t.y. užsiėmimo nesuprantamu dalyku, 
ji iš tiesų ir visiškai iš savęs atima vidinės ir išorinės laisvės, 
tikrovės kaip savosios būties-sau supratimą; ji yra tikra, kad 
iš tiesų išsižadėjo savojo „Aš“ ir savo betarpišką savimonę 
pavertė tam tikru daiktu, tam tikra objektine būtimi. — Sa- 
vęs išsižadėjimą ji galėjo įtvirtinti tik tokia tikrovišką auka; 
juk tik aukoje išnyksta apgaulė, glūdinti vidiniame pripažini- 
me, pasireiškiančiame padėka, išreiškiama širdimi, nusista- 
tymu, žodžiais, pripažinime, kuris nors ir nustumia nuo sa- 
vęs visą būties-sau galybę ir ją priskiria dangaus malonei, 
bet pačiu šiuo nuostūmiu išsaugoja sau išorinį savitumą — 
nuosavybės pavidalu, kurios ji neišsižada, — ir vidinį savi- 
tumą — suvokdama apsisprendimą, kuri ji priima pati, ir 
suvokdama savąji, jos pačios apibrėžtą turinį, kurio ji neiš- 
mainė į svetimą, ją beprasmiškai pripildantį turinį. 

Tačiau tikroje aukoje ji nusikratė būties-savyje ir savojo 
nelaimingumo, o kartu sąmonė įveikė veiką, kaip savąją vei- 
ką. Tačiau tai, kad šis nusikratymas įvyko savyje, yra tam 
tikra to išprotavimo, kuris yra savyje-estinti esmė, kito kraš- 
tutinumo veika. Bet tas neesmingojo kraštutinumo paauko- 
jimas kartu buvo ne vienpusiška veika, o apėmė kito kraš- 
tutinumo veiką. Juk savosios valios išsižadėjimas negatyvus 
tik vienu aspektu, pagal savąją sąvoką arba savyje, bet kartu 
yra pozityvus; būtent jis yra valios kaip tam tikro „kito“ tei- 
gimas ir, visai apibrėžtai, teigimas valios ne kaip pavienės, 
o kaip visuotinės valios. Šiai sąmonei toji pozityvi negaty- 
viai nustatytos pavienės valios reikšmė yra kito kraštutinu- 
mo valia, kuri — kaip tik todėl, kad jai ji yra kažkas „ki- 
ta“, — atsiveria jai ne pati savaime, o per trečią [grandi], 
per tarpininką; ji atsiveria kaip patarimas. Todėl jai jos va- 
lia, žinoma, virsta bendra, savyje-estinčia valia, bet ji pati sau 
nėra šita būtis-savyje; atsisakymas savo valios kaip pavienės 
valios jai nėra, pagal sąvoką, visuotinės valios pozityvi [esa- 
tis]. Lygiai taip pat ir turto bei malonumo išsižadėjimas jai 
turi tik tą pačią negatyvią reikšmę, ir šitaip jai atsirandanti 
bendrybė nėra jai jos savoji veika. Kaip tas objektiškos [esa- 
ties] ir sau-būties vienis, kuris glūdi veikos sąvokoje ir kuris 
todėl sąmonei atsiveria kaip esmė ir objektas, — kaip tas 
vienis jai nėra jos pačios veikos sąvoka, taip, betarpiškai ir 
jos pačios dėka, jai neatsiveria ir tai, kad tas vienis atsiran- 
da kaip objektas, duotas jai; ne, ji paveda tarnui, kaip tar- 
pininkui, pasakyti jai tą patį netgi sudarkytą tikrumą, by- 
lojantį, kad tik savyje jos nelaimingumas yra išvirkščias, t.y. 
jis yra veika, randanti pasitenkinimą savo veikime; kitaip 
tariant, kad tai yra palaimingas malonumas; kad jos apgai- 
lėtina veika savyje irgi yra išvirkštinė, t.y. absoliuti veika; 
kad pagal sąvoką veika tik kaip pavienio [žmogaus] veika 
apskritai yra veika. Tačiau jai pačiai veika ir jos tikroji vei- 

ka yra apgailėtina veika, jos malonumas yra skausmas, o 
jų įveiktis pozityviąja prasme yra tam tikra anapusybe. Ta- 
čiau tame objekte, kuriame jos veika ir būtis kaip šios pa- 
vienės sąmonės veika ir būtis jai yra būtis ir veika savyje, 
jai pasirodė proto, sąmonės tikrumo, vaizdinys, vaizdinys to, 
kad ši sąmonė savo atskirybe yra absoliučiai savyje ir kad 
ji yra visa tikrovė. 


V. PROTO TIKRUMAS 
IR TIESA 


Suvokusi mintį, kad pavienė sąmonė savyje yra absoliuti 
esmė, sąmonė sugrįžta į save. Nelaimingajai sąmonei būtis- 
savyje yra jos pačios anapusybė. Tačiau nelaimingosios sąmo- 
nės judėjimas realizavo joje tai, kad visiškai išsiskleidusi at- 
skirybė arba atskirybė, kuri yra tikroji sąmonė, nustatyta kaip 
jos pačios negatyvumas, t.y. kaip objektinis kraštutinumas; ki- 
taip tariant, jos būtis-sau buvo išplėšta iš savęs ir paversta 
būtimi; šitaip sąmonei pasirodė ir jos vienis su ta bendrybe, 
kuri mums — kadangi įveikta atskirybė yra bendrybė — jau 
nesti už sąmonės ir kuri joje kaip tokioje yra jos esmė, nes 
sąmonė šiame savo negatyvume išsaugoja pačią save. Jos tie- 
sa yra tai, kas išprotavime, kuriame kraštutinumai pasirodė 
absoliučiai atsiskyrę, pasireiškia kaip vidurkis, nekintančiai 
sąmonei bylojantis, kad atskirybė atsisakė savęs, o atskiry- 
bei bylojantis, kad nekintanti [esmė] jai jau nebėra kraštuti- 
numas, o yra su ja sutaikyta. Šis vidurkis yra abu kraštuti- 
numus betarpiškai pažįstantis ir juos siejantis vienis ir jų vie- 
nio sąmonė, sąmonei, o kartu ir sau pačiai, bylojanti apie šį 
vienį tai, kad ji yra tikrumas, visa tiesa. 

Tai, kad savimonė yra protas (Vernunft), jos ankstesnį 
negatvvų santykį su kitabūtimi paverčia pozityviu santykiu. 
Anksčiau savimonei rūpėjo tik jos savarankiškumas ir lais- 
vė; jai rūpėjo išgelbėti ir išsaugoti save sau pačiai pasaulio 

arba jos pačios tikrovės, kuri pasirodė jai kaip jos esmės ne- 
gatyvumas, sąskaita. Tačiau kaip protas, pasitikintis savimi, 
ji nusiramino pasaulio akivaizdoje ir gali jį pakęsti; juk ji 
yra tikra tuo, kad ji pati yra realybė; ji tikra, kad visa tikro- 
vė yra ne kas kita, kaip ji pati; jos mąstymas betarpiškai 
pats yra tikrovė; vadinasi, ji santykiauja su tikrove kaip ide- 
alizmas. Kai savimonė save suvokia kaip tik taip, jai atro- 
do, kad pasaulis jai atsirado tik dabar; iki tol ji nesupranta 
pasaulio; ji geidžia pasaulio ir jį perdirba; ji pasitraukia iš 
jo 1 save ir sau jį sunaikina, o save pačią sunaikina kaip są- 
.wIę — pasaulio kaip esmės sąmonę ir pasaulio niekingu- 
mo sąmonę. Tik dabar, kai prarastas jos tiesos kapas, sunai- 
kintas pats jos esmės naikinimas ir sąmonės atskirybė pa- 
čiai sąmonei yra savyje absoliuti esmė, ji atveria pasaulį kaip 
savąjį naują tikrovišką pasaulį, kurio išlikimu ji suinteresuo- 
ta, kaip iki tol ji buvo suinteresuota tik jo išnykimu; juk pa- 
saulio Hvarumas sąmonei tampa jos pačios tiesa ir esatimi (Ge- 
genwatt); ji yra tikra, kad pasaulyje patiria tik save“. 
Protas yra sąmonė, tikra tuo, kad ji yra visa realybė: ši- 
taip idealizmas išreiškia savąją sąvoką. Kaip sąmonė, pasiro- 
danti proto pavidalu, betarpiškai savyje turi šį tikrumą, taip 
ir idealizmas betarpiškai jį išsako: „Aš esu Aš“, ta prasme, 
kad „Aš“ yra mano objektas ne taip, kaip savimonėje ap- 
skritai, ir ne taip, kaip laisvoje savimonėje, t.y. pirmuoju at- 
veju tik kaip tuščias objektas apskritai, o antruoju — tik kaip 
objektas, kuris pasišalina nuo kitų [objektų], dar reikšmingų 
šalia jo, o taip, kad „Aš“ yra objektas, suvokiantis kieno nors 
„kito“ nebūtį, vienintelis objektas, kuris yra visa realybė ir 
esatis (Gegenwart). Tačiau savimonė yra visa realybė ne tik 
sau, bet ir savyje tik dėl to, kad ji tampa tokia realybe arba, 
kitaip tariant, įrodo, kad ji yra tokia realybė. Ji įrodo, kad 
yra tokia, judėdama tuo keliu, kur per dialektinį nuomonės, 
suvokimo ir intelekto judėjimą kitabūtis iš pradžių išnyksta 

kaip būtis-savyje, o po to — judėdama per sąmonės savaran- 
kiškumą viešpatavime ir vergavime, per mintį apie laisvę, 
per skeptinį išsilaisvinimą ir savyje susidvejinusios sąmonės 
absoliutaus išsilaisvinimo kovą — kitabūtis, kiek ji yra tik 
savimonė, išnyksta ir sau pačiai. Viena po kitos atsivėrė dvi 
pusės: viena pusė, kurioje esmė arba tiesa sąmonei yra bū- 
ties apibrėžtumas; kita pusė, kurioje esmė arba tiesa yra bū- 
ties apibrėžtumas tik sąmonei. Tačiau abi pusės sueina į vie- 
ną tiesą: kad tai, kas yra, arba tai, kas yra savyje, yra tik tiek, 
kiek tai yra sąmonei, o tai, kas yra sąmonei, kartu yra savyje. 
Sąmonė, kuri yra ši tiesa, nuėjo šį kelią ir jį užmiršo, betar- 
piškai pasirodydama kaip protas arba, kitaip tariant, šitas be- 
tarpiškai pasirodantis protas pasirodo tik kaip tos tiesos tik- 
rumas (Gewifheit). Šitaip protas vien tikina, kad jis yra visa 
realybė, tačiau pats šito nesuvokia; juk anas užmirštas ke- 
lias yra šito betarpiškai išreikšto teiginio pagava. Ir lygiai 
taip pat tam, kuris nenuėjo šio kelio, šis teiginys, kai jis jį 
girdi tokiu grynu pavidalu — juk konkrečiu pavidalu jis jį 
išsako pats — yra nesuprantamas. 

Tas idealizmas, kuris nenueina minėto kelio, o pradeda 
šiuo teiginiu, kaip tik todėl yra tik grynas patikinimas, nesu- 
prantantis savęs ir negalintis padaryti save suprantamą ki- 
tiems. Jis išsako tik betarpišką tikrumą, kuris yra priešprieša 
kitiems betarpiškiems tikrumams, deja, prarastiems aname 
kelyje. Todėl šalia šio tikrumo patikinimo tokią pat teisę eg- 
zistuoti turi ir tų kitų tikrumų patikinimai. Protas remiasi kiek- 
vienos sąmonės savimone: „Aš esu Aš“; manasis objektas ir 
esmė yra „Aš; ir nė viena sąmonė neneigs šitos tiesos. Ta- 
čiau šią tiesą grįsdamas būtent taip, protas sankcionuoja ki- 
to tikrumo tiesą, būtent tokią: man esama „kito“; kažkas „ki- 
ta“ nei „Aš“ man yra objektas ir esmė arba, kadangi „Aš“ 
sau pačiam esu objektas ir esmė, esu toks tik todėl, kad „Aš“ 
apskritai atsitraukiu nuo „kito“ ir iškylu kaip tikrovė šalia 

jo. — Tik kai protas kaip refleksija išsiveržia iš šito priešta- 
ringo tikrumo, jo tvirtinimas apie save iškyla ne tik kaip tik- 
rumas ir patikinimas, bet ir kaip tiesa; ir jis iškyla ne tik 
šalia kito, o kaip vienintelė tiesa. Betarpiškas proto pasirodymas 
yra jo esamybės (Vorhandenseins) abstrakcija; o tos esamy- 
bės esmė ir būtis-savyje yra absoliuti sąvoka, t.y. judėjimas to, 
kuo jis tapo. — Sąmonė įvairiai apibrėš savo santykį su kita- 
būtimi ar su savo objektu, priklausomai nuo to, ant kokios 
save suvokiančios pasaulinės dvasios pakopos ji stovi. Ko- 
kiu pavidalu sąmonei kaskart betarpiškai atsiveria ji pati ir 
jos objektas ir kaip ji save ir savo objektą apibrėžia, arba 
kaip ji yra sau, priklauso nuo to, kokia jau yra tapusi pasau- 
linė dvasia, ar kokia ji jau yra savyje. 

Protas yra tikrumas to, kad jis yra visa realybė. Bet šitas 
„savyje“ arba šita realybė vis dar yra kažkas visiškai bendra; 
ji yra gryna realybės abstrakcija. Tai pirmasis pozityvumas, ku- 
ris yra savimonė pati savyje, duota sau, ir todėl „Aš“ yra tik 
grynas esinio esmiškumas arba paprasta kategorija. Katego- 
rija, kurios reikšmė anksčiau buvo ta, kad ji buvo esinio es- 
miškumas — neapibrėžiant, ar tai esinys apskritai, ar esinys 
sąmonės atžvilgiu, — dabar yra esinio esmiškumas arba pa- 
prastas vienis tik kaip mąstanti tikrovė; kitaip tariant, kate- 
gorija reiškia tai, kad savimonė ir būtis yra ta pati esmė; ta 
pati ne palyginti [su kuo nors], o savyje ir sau. Tik vienpu- 
siškas, prastas (schlechte) idealizmas šį vienį kaip sąmonę 
vėl perkelia į vieną pusę, o priešingoje pusėje leidžia iškilti 
tam tikram „savyje“. — Tačiau ši kategorija arba paprastas 
savimonės ir būties vienis savyje turi perskyrą; juk jos esmė 
pasireiškia kaip tik tuo, kad kitabūtyje arba absoliučioje skir- 
tingybėje ji yra betarpiškai lygi sau pačiai. Todėl perskyra 
yra, tačiau ji yra visiškai perregima, tad ji esti kaip tokia 
perskyra, kuri kartu nėra perskyra. Ji pasireiškia kaip kate- 
gorijų daugeriopumas. Kadangi idealizmas skelbia, kad papras- 

tas savimonės vienis yra visa realybė, ir šį vienį betarpiškai 
pateikia kaip esmę, nepagaudamas jos kaip absoliučiai ne- 
gatyvios esmės — o tik tokia esmė pati savyje pasižymi ne- 
gacija, apibrėžtumu arba perskyra — tai už pirmąjį nesu- 
prantamesnis yra antras teiginys — kad kategorijoje esama 
perskyrų arba rūšių. Šis bendras patikinimas, kaip ir patikini- 
mas, kad esama tam tikro apibrėžto kategorijų rūšių skaičiaus, 
yra tam tikras naujas patikinimas, kuris visgi pats lemia tai, 
kad jo jau nebegalima laikyti patikinimu. Juk tai, kad gry- 
name „Aš“, pačiame gryname intelekte, atsiranda perskyra, 
leidžia nustatyti, kad šiuo atveju atsisakoma betarpiškumo, pa- 
tikinimo ir [paprasto] suradimo ir prasideda sąvokinė pagava 
(Begreifen). Tačiau kategorijų daugeriopumą vienu ar kitu 
būdu vėl suvokti kaip kokį radinį (einen Fund), (pavyzdžiui, 
remiantis sprendiniais), ir tokiu pavidalu jomis tenkintis fak- 
tiškai reiškia daryti gėdą mokslui“; juk kur dar intelektas ga- 
lėtų parodyti būtinybę, jei jis nesugeba to parodyti savyje, 
grynosios būtinybės stichijoje? 

Toliau. Kadangi protui priklauso grynas daiktų esmišku- 
mas, kaip ir jų skirtumas, tai, tiesą sakant, apskritai nebe- 
galima kalbėti apie daiktus, t.y. apie kažką tokio, kas sąmo- 
nei būtų tik jos pačios negacija. Juk jeigu tos įvairios kate- 
gorijos yra grynosios kategorijos rūšys, tai reiškia, kad ji vis 
dar yra jų giminė arba esmė, o ne kažkas, kas joms priešta- 
rauja. Tačiau jose jau esama tos dviprasmybės, kuri pati sa- 
vaime apima daugeriopą kitabūtį grynosios kategorijos atžvil- 
giu. Iš tikrųjų jos prieštarauja grynajai kategorijai šiuo savo 
daugeriopumu, ir grynasis vienis turi jas savyje įveikti; dėl 
to tas vienis konstituojasi kaip negatyvus perskyrų vienis. Ta- 
čiau kaip negatyvus vienis jis lygiai taip pat išstumia per- 
skyras kaip tokias, kaip ir aną pirmąjį betarpiškąjį gryną vie- 
nį kaip tokį, ir yra atskirybė — nauja kategorija, kuri yra iš- 
stumianti sąmonė, t.y. sąmonė, pagaunanti tai, kad jai duo- 

ta kažkas „kita“. Atskirybė yra kategorijos perėjimas nuo sa- 
vosios sąvokos prie tam tikros išorinės realybės, grynoji sche- 
ma, kuri yra ir sąmonė, ir — dėl to, kad ji yra atskirybė ir 
išskiriantis „vienetas“ — užuomina apie „kitą“. Bet tas šios 
kategorijos „kitas“ yra tik kitos pirmosios kategorijos, t.y. gry- 
nasis esmiškumas ir grynoji perskyra; ir joje, t.y. būtent nusta- 
tytame „kitame“ arba pačiame tame „kitame“, sąmonė ly- 
giai taip pat yra ji pati. Kiekvienas iš šių skirtingų momen- 
tų nurodo kitą; tačiau tuo pat metu sąmonė per juos nepa- 
siekia kitabūties. Grynoji kategorija nurodo rūšis, kurios per- 
eina į negatyvią kategoriją arba į atskirybę; bet pastaroji at- 
stumia atgal, prie rūšių; ji pati yra grynoji sąmonė, kuri 
kiekvienoje iš šių rūšių sau lieka tas aiškus vienis su savi- 
mi, tačiau toks vienis, kuris lygiai taip pat susaistytas „ki- 
to“, kuris būdamas išnyko, o išnykęs vėl buvo atgaivintas. 

Dabar mes matome, kad grynoji sąmonė nustatyta dve- 
jopai: viena vertus, kaip neramus klaidžiojimas, pereinantis 
visus savo momentus, kuriuose neryškiai matosi kitabūtis, 
įveikianti save pagavoje; kita vertus, priešingai, kaip ramus, 
savąja tiesa tikras vienis. Šiam vieniui minėtasis judėjimas 
yra „kitas“; bet tam judėjimui „kitas“ yra tas ramus vienis; 
šitaip sąmonė ir objektas keičia vienas kitą šiuose abipusiuose 
apibrėžtumuose. Vadinasi, sąmonė sau yra tai tas klaidžio- 
jantis ieškojimas, o jos objektas — grynasis „savyje“ ir esmė, 
tai ji yra sau paprasta kategorija, o jos objektas — perskyrų 
judėjimas. Bet sąmonė kaip esmė pati yra viso to pereidinė- 
jimo iš savęs kaip paprastos kategorijos į atskirybę ir objek- 
tą procesas, o kartu šio proceso stebėjimas, objekto kaip tam 
tikros skirtingybės įveika, jo pasisavinimas ir pareiškimas, kad 
ji yra tikrumas to, jog ji yra visa tikrovė — ir kaip ji pati, ir 
kaip jos objektas. 

Jos pirmoji paraiška yra tik tas abstraktus, tuščias žodis, 
skelbiantis, kad visa priklauso jaťľ. Juk vien tik tikrumas, kad 
ji vra visa realybė, yra grynoji kategorija. Šį pirmąjį objekte 

save atpažįstantį protą išreiškia tas tuščias idealizmas, kuris 
suvokia protą tik tokį, koks jis sau yra iš pradžių, ir kuris 
įsivaizduoja, kad bet kokioje būtyje parodydamas šitą gry- 
nąjį sąmonės „mano“ (in allem Sein dieses reine Mein des 
Bewulštseins) ir tardamas, kad daiktai yra tik pojūčiai ar vaiz- 
diniai, šį „mano“ jis parodė kaip išbaigtą realybę. Todėl kar- 
tu jis turi būti absoliutus empirizmas, nes tam, kad tas tuš- 
čias „mano“ būtų užpildytas, t.y. kad jis būtų išskaidytas, kaž- 
kaip išskleistas ir įformintas, jo protui reikalingas tam tikras 
išorinis postūmis, kuriame esą glūdi juslinės pagavos arba 
įvaizdinimo daugeriopumas. Todėl šis idealizmas tampa toks 
pat prieštaringas ir dviprasmiškas, kaip ir skepticizmas; skir- 
tumas yra tik tas, kad skepticizmas išreiškia save negaty- 
viai, o idealizmas — pozityviai. Tačiau šis idealizmas lygiai 
taip pat nesuderina savo prieštaraujančių minčių apie gry- 
nąją sąmonę kaip visą realybę, o be to, ir minčių apie išorinį 
postūmį arba juslinę pagavą ir įvaizdinimą kaip tokią pat 
realybę; ne, jis blaškosi iš vienos pusės į kitą, nuo vieno prie 
kito ir patenka į prastą, t.y. į juslinę begalybę. Kadangi pro- 
tas yra visa realybė tik kaip abstraktus „mano“, o „kita“ jam 
yra abejinga svetimybė, tai šitaip nustatytas kaip tik toks pro- 
tinis Žinojimas apie „kita“; šis Žinojimas pasirodė kaip nuo- 
monė, suvokimas ir kaip intelektas, pagaunantis numanomą ir 
suvokiamą dalyką. Tuo pat metu paties to idealizmo sąvoka 
tvirtinama, kad toks žinojimas nėra tikras žinojimas, nes tik 
apercepcijos vienis yra Žinojimo tiesa. Taigi šio idealizmo 
grynasis protas, kad pasiektų tą „kitą“, kuris jam esmingas, 
t.y. jam pasirodo kaip „savyje“, tačiau kurio šis protas savy- 
je neturi, pats sugrįžta prie to žinojimo, kuris nėra tiesos 
žinojimas; šitaip tas protas sąmoningai ir noriai pasmerkia 
save netikram žinojimui ir negali nusikratyti tos nuomonės 
ir to suvokimo, kurie jam pačiam nėra tiesa. Jis esti betar- 
piškame prieštaravime, kaip esmę teigdamas kažkokį su- 

dvejintą, tiesiog prieštaringą dalyką — apercepcijos vienį, O 
kartu daiktą, kuris, kad ir kaip būtų vadinamas — išoriniu 
postūmiu, empirine esme, juslumu ar daiktu savaime — savo są- 
voka lieka toji pati svetimybė minėtam [apercepcijos| vieniui. 
Šis idealizmas patenka į tą prieštaravimą, nes kaip tiesą 
jis įtvirtina abstrakčią proto sąvoką; todėl jam lygiai taip pat 
betarpiškai atsiranda realybė kaip tokia, kuri, priešingai, nė- 
ra proto realybė, nors protas tuo tarpu kartu turėtų būti vi- 
sa realybė; toks protas pasirodo kaip neramus ieškojimas, 
kuris skelbia, kad pačiu ieškojimu tiesiog neįmanoma pa- 
siekti pasitenkinimo, susijusio su atradimu. — Tačiau tikra- 
sis protas nėra toks nenuoseklus; pasiekdamas tikrumą, kad 
jis yra visa realybė, šia sąvoka jis įsisąmonina, kad kaip tik- 
rumas, kaip „Aš“, jis dar nėra tikroji realybė. Ir jis siekia sa- 
vąjį tikrumą pakylėti iki tiesos ir užpildyti tuščiąjį „mano“. 


A. Stebintis protas 


Dabar mes matome, kad ši sąmonė, kuriai būtis (das Sein) 
turi reikšmę kaip priklausanti jai (des Seinen), nors vėl įeina 
į nuomonę ir suvokimą, tačiau įeina ne kaip į kokio nors tik 
„kito“ tikrumą, o būdama tikra, kad tas „kitas“ yra ji pati. 
Anksčiau jai tik nutikdavo taip, kad ji daikte kai ką suvokda- 
vo ir patirdavo; dabar ji pati atlieka stebėjimus ir siekia paty- 
rimo. Nuomonė ir suvokimas, kurie mums save įveikė anks- 
čiau, dabar sąmonės įveikiami ir jai pačiai; protas siekia žinoti 
tiesą, surasti kaip sąvoką tai, kas nuomonei ir suvokimui yra 
daiktas, t.y. daiktiškume surasti tik savo paties sąmonę. To- 
dėl dabar protas išreiškia bendrą interesą pasauliui, nes jis 
yra tikras tuo, kad esti pasaulyje ar kad esatis (Gegenwart) 
yra protinga. Jis ieško savojo „kito“, žinodamas, kad tame 
„kitame“ turi ne ką kita, kaip patį save; jis ieško tik savo- 
sios begalybės. 

Iš pradžių tik nujausdamas save tikrovėje arba apskritai 
žinodamas, kad tikrovė yra „jo“, šiuo požiūriu protas visiš- 
kai užvaldo jam garantuotą nuosavybę ir visose aukštumo- 
se bei visose gelmėse įspaudžia savo suvereniteto ženklą. 
Tačiau šitas paviršutiniškas „mano“ nėra jo galutinis siekis; 
džiaugsmas, kurį sukelia šitas visuotinis užvaldymas, proto 
nuosavybėje susiduria ir su svetimu „kitu“, kurio nėra pa- 
čiame abstrakčiame prote. Protas jaučiasi esąs gilesnė esmė, 
nes grynasis „Aš“ yra ir privalo reikalauti, kad skirtumas, 
ty. įvairialypė būtis, pati pasirodytų kaip priklausanti jam, 
kad jis žvelgtų į save kaip į tikrovę ir surastų save kaip aki- 
vaizdžią formą ir daiktą. Bet jeigu protas išnaršytų visus 
daiktų vidurius ir perpjautų visas jų gyslas, kad iš ten galė- 
tų išsiveržti ir pasirodyti sau pačiam, jis nepasiektų šitos lai- 
mės, o iš pradžių turėtų išsipildyti savyje, kad po to galėtų 
patirti visą savo pilnatvę. 

Sąmonė stebi; t.y. protas nori surasti save ir disponuoti 
savimi kaip estinčiu objektu, kaip tikroviška, jusliškai-akivaiz- 
džia esatimi. Tiesa, šį stebėjimą atliekanti sąmonė mano ir 
sako, kad ji nori patirti ne pačią save, bet priešingai, daiktų 
kaip daiktų esmę. Kad ši sąmonė šitaip mano ir sako, nulemta 
to, kad ji yra protas, tačiau protas kaip toks jai dar nėra ob- 
jektas. Jeigu ji žinotų, kad protas yra ir daiktų, ir jos pačios 
esmė ir kad jam būdingu pavidalu protas gali egzistuoti tik 
sąmonėje, tai ji, priešingai, nusileistų į savąją gelmę ir ieško- 
tų jo ten, o ne daiktuose. Jeigu ji rastų protą toje gelmėje, 
tada jis vėl būtų nukreiptas į tikrovę, kad joje stebėtų savo 
juslinę išraišką, bet kartu tą išraišką iš esmės traktuotų kaip 
sąvoką. Protas, kai jis betarpiškai pasirodo kaip sąmonės tikru- 
mas, kad ji yra visa realybė, savąją realybę traktuoja kaip 
būties betarpiškumią ir lygiai taip pat „Aš“ vienį su ta objektine 
esme — kaip betarpišką vienį, kuriame protas dar neatskyrė ir 
vėl nesujungė būties ir „Aš“ momentų arba, kitaip tariant, 

kurio jis dar nepažino. Todėl kaip stebinti sąmonė protas 
eina prie daiktų, manydamas, kad iš tikrųjų jis juos suvokia 
kaip juslinius daiktus, sudarančius priešpriešą tam „Aš ; ta- 
čiau jo tikroji veika prieštarauja šiai nuomonei; juk jis pažįsta 
daiktus, jų juslumą jis paverčia sąvokomis, t.y. kaip tik būti- 
mi, kuri kartu yra „Aš“, mąstymą tuo pat metu paverčia būtį 
turinčiu mąstymu, arba būtį — mąstoma būtimi, ir faktiškai 
tvirtina, kad daiktai turi tiesą tik kaip sąvokos. Šiuo atveju 
stebinčiai sąmonei atsiveria tik tai, kas yra daiktai, o mums 
atsiveria tai, kas yra ji pati; bet jos judėjimo rezultatas bus 
tas, kad sau pačiai ji taps tuo, kas ji yra savyje. 

Stebinčio proto veiką reikia panagrinėti jo judėjimo mo- 
mentų atžvilgiu ir nustatyti, kaip protas traktuoja gamtą, 
dvasią ir pagaliau gamtos bei dvasios santykį kaip juslinę 
būtį ir kaip jis ieško savęs kaip būtį turinčios tikrovės. 


a. Gamtos stebėjimas 


Kai nemąstanti sąmonė pareiškia, kad stebėjimas ir paty- 
rimas yra tiesos šaltinis, tai jos žodžiai gali skambėti taip, 
kad, girdi, ji privalanti turėti reikalą tik su skonio, uoslės, 
lytėjimo, klausos ir regos pojūčiais; uoliai siūlydama skonio, 
uoslės ir t.t. pojūčius, ji užmiršta pasakyti, kad iš tikrųjų ji 
tuo pat metu jau iš esmės apibrėžė šito pojūčio objektą, ir 
šitas apibrėžtumas jai reikšmingas bent jau tiek, kiek ir tas 
pojūtis. Ir ji tuojau pat pripažins, kad jai apskritai svarbu ne 
tik suvokimas, ir nesutiks, kad stebėjimu galima laikyti, pa- 
vyzdžiui, suvokimą, kad šis lenktinis peiliukas guli šalia šios 
tabokinės. Tai, kas suvokiama, privalo turėti bent jau tam 
tikros bendrybės, o ne juslinio „šito“ reikšmę. 

Taigi ši bendrybė iš pradžių yra tik tai, kas lieka lygu sau; 
jos judėjimas vra tik monotoniškas to paties veiksmo pasi- 
kartojimas. Sąmonė, kiek objekte ji randa tik bendrybę arba 
abstraktu „mano“, privalo pati prisiimti tikrąjį objekto judė- 

jimą; dar nebūdama intelektine objekto pagava, ji turi būti 
bent jau jo atmintimi, kuri bendrybės pavidalu išreiškia tai, 
kas tikrovėje duota tik atskirybės pavidalu. Šis paviršutiniš- 
kas ištraukimas iš atskirybės ir lygiai tokia pat paviršuti- 
niška bendrybės forma, kai juslinis esinys yra tik pagauna- 
mas, pats savyje netapdamas bendrybe, — šis daiktų apra- 
šymas dar nėra judėjimas pačiame objekte; ne, šis judėjimas 
yra tik aprašyme. Objektas, koks jis aprašytas, kaip tik to- 
dėl nebeįdomus; jei aprašytas vienas objektas, reikia imtis 
kito ir nuolat tęsti paieškas, siekiant, kad aprašymas nenu- 
trūktų. Jei toliau nebėra taip lengva rasti naujų vientisų daik- 
tų, tai reikia sugrįžti prie jau surastųjų, juos dalyti, skai- 
dyti ir juose aptikti dar kitas daiktiškumo ypatybes. Šiam 
nenuilstančiam, neramiam instinktui niekada negali trūkti 
medžiagos; atrasti kokią nors naują, nepaprastą rūšį ar net 
naują planetą, kuriai — nors ji ir yra individas — būdinga 
bendrybės prigimtis — tai gali būti tik laimės kūdikių da- 
lia. Tačiau ribos to, kas išsiskiria kaip dramblys, ąžuolas, auk- 
sas, kas yra giminė ir rūšis, per daugelį pakopų pereina į 
begalinį chaotiškai išblaškytų gyvūnų ir augalų, kalnų uo- 
lienų arba metalų, Žemių ir t.t., pasirodančių tik taikant jė- 
gą ir meną, išsiskaidymą. Šioje neapibrėžtos bendrybės kara- 
lystėje, kur ypatingybė vėl priartėja prie išsiskaidymo į pa- 
vienius esinius (Vereinzelung), o tai šen, tai ten visiškai iš- 
siskaido, esama neišsemiamų atsargų stebėjimui ir apraši- 
nėjimui. Bet čia, kur stebinčiai sąmonei atsiveria neaprėpia- 
mas laukas, ant bendrybės ribos vietoje neišmatuojamo tur- 
tingumo ji gali rasti tik gamtos ir savosios veikos ribą; ji 
jau nebegali Žinoti, ar nėra tik atsitiktinumas tai, kas atro- 
do kaip būtis-savyje. O kas paženklinta chaotiškumo arba 
nesubrendimo, silpnumo arba iš elementaraus neapibrėžtu- 
mo tik ką išsiritusio darinio antspaudu, negali pretenduoti 
net į tai, kad būtų aprašinėjama. 

Nors šitaip ieškant ir aprašinėjant atrodo, kad turima rei- 
kalo su daiktais, mes matome, kad faktiškai nesitenkinama 
jusliniu suvokimu, o tai, pagal ką daiktai pažįstami, yra svar- 
biau, negu likusi masė juslinių savybių, kurių, tiesa, pats 
daiktas negali neturėti, tačiau kurių sąmonė nusikrato. Dėl 
šios esmingumo ir neesmingumo perskyros iš juslinio išsibars- 
tymo iškyla sąvoka, ir šitaip pažinimas parodo, kad jam ma- 
žų mažiausia tiek pat esminga turėti reikalo su pačiu savimi, 
kaip ir su daiktais. Susidurdamas su šiuo dvejopu esmingu- 
mu, jis pradeda abejoti, ar tai, kas esminga ir būtina pažini- 
mui, būdinga ir daiktams. Viena vertus, požymiai, kuriais rem- 
damasis daiktus jis atskiria vieną nuo kito, turi tarnauti tik 
pažinimui; bet, kita vertus, pažinta turi būti ne tai, kas daik- 
tuose neesminga, o tai, kam padedant jie patys išsiveržia iš 
būties apskritai bendrojo kontinuumo, atsiskiria nuo „kito“ 
ir esti sau. Požymiai turi ne tik iš esmės sietis su pažinimu, 
bet kartu privalo būti esminiais daiktų apibrėžtumais, o dirb- 
tinė sistema turi atitikti pačios gamtos sistemą ir išreikšti tik 
pastarąją. Visa tai būtinai kyla iš proto sąvokos, o jo instink- 
tas (kadangi stebėjimo vyksme protas elgiasi tik instinkty- 
viai) ir savo sistemose pasiekė tą vienį, kur patys proto ob- 
jektai yra kaip tik tokie, kad jiems būdingas tam tikras es- 
mingumas arba būtis-sau, ir jie nėra tik šios akimirkos arba 
šito „čia“ atsitiktinumas. Pavyzdžiui, gyvulių skiriamieji po- 
žymiai nustatomi pagal nagus ir dantis; juk iš tikrųjų ne tik 
pažinimas vieną gyvulį šitaip skiria nuo kito, bet ir pats gy- 
vulys šitaip save atskiria: naudodamasis šiuo ginklu, jis iš- 
saugoja save sau ir išsiskiria iš bendrybės. Priešingai, auga- 
las nepasiekia būties-sau, o tik prisiliečia prie individualumo 
ribos; todėl jis suvokiamas ir išskiriamas ant šios ribos, kur 
jis atskleidžia susidvejinimo į lytis regimybę. O tai, kas stovi 
dar žemiau, pats jau nebegali savęs atskirti nuo kito, bet 
pranyksta, pereidamas į priešybę. Rymanti būtis ir santykinė 

būtis patenka į tarpusavio vaidą; daiktas, sueinantis į santy- 
kį, yra kažkas kita nei rymantis daiktas, tuo tarpu indivi- 
das, priešingai, yra tai, kas per santykį su kitu išsaugoja sa- 
ve. Tačiau tai, kas to nesugeba ir chemiškai tampa kažkuo 
kitu, nei yra emipiriškai, sutrikdo pažinimą ir įstumia jį į tą 
patį vaidą, dėl kurio kyla problema, ar pažinimas turi laiky- 
tis vienos, ar kitos pusės, nes pats daiktas nėra tai, kas lieka 
lygu sau, ir tos pusės jame atsiskiria. 

Taigi tokiose sistemose, kur bendrybė lieka lygia sau esa- 
timi, toji esatis reikšminga tuo, kad ji lieka lygi sau tiek pa- 
žinime, tiek pačiuose daiktuose. Tačiau šitas išplitimas ly- 
giais sau liekančių apibrėžtumų, kiekvienas iš kurių ramiai nu- 
brėžia savo plėtros liniją ir užima erdvę, kad galėtų įsitvir- 
tinti, — šitas išplitimas lygiai taip pat esmingai pereina į 
savo priešybę, į šių apibrėžtumų chaosą; juk požymis, ben- 
dras apibrėžtumas, yra priešybių, apibrėžties ir to, kas yra 
savyje bendra, vienybė; vadinasi, jis turi išsiskaidyti į šią 
prieštarą. Ir dabar, jei, viena vertus, apibrėžtumas įveikia 
bendrybę, kuri yra jo esmė, tai, kita vertus, priešingai, ben- 
drybė lygiai taip pat išsaugoja savo viešpatavimą apibrėžtu- 
mui, jį nustumia iki jo ribos, ten sumaišo jo perskyras ir es- 
mingus momentus. Stebėjimas, kuris tuos momentus stro- 
piai skyrė ir manė, kad jie yra kažkas tvaraus, mato, jog 
vienas principas persipina su kitu, kad atsiranda perėjimai 
ir painiava ir kad čia susiję tai, kas iš pradžių stebėjimo bu- 
vo traktuojama kaip visiškai atskira, ir atsiskyrę tai, kas bu- 
vo jo susieta; todėl stebėjimas, tvirtai besilaikantis ramios, 
sau lygia liekančios būties, turi pamatyti, kad kaip tik čia, jo 
nustatomuose bendriausiuose apibrėžimuose (pavyzdžiui, 
kokius esminius požymius turi gyvulys, augalas) iš jo išsity- 
čioja pavyzdžiai, kurie atima iš jo kiekvieną apibrėžtumą, 
nutildo bendrybę, iki kurios jis pakilo, ir jį vėl paverčia ne- 
mąstančiu stebėjimu bei aprašinėjimu. 

Vadinasi, šitoks stebėjimas, apsiribojantis paprasta esati- 
mi arba juslinį išsibarstymą apribojantis bendrybe, pamato, 
kad jo objektas supainioja jo principą, nes tai, kas apibrėžta, 
pagal savo prigimtį privalo prarasti save savo priešybėje; 
todėl protas, priešingai, nuo inertiško apibrėžtumo, pasižy- 
minčio tariamu pastovumu, turi pereiti prie jo stebėjimo ir 
nustatyti, koks jis yra iš tiesų, t.y. jį redukuoti į santykį su tuo, 
kas yra jo priešybė. Tai, kas buvo pavadinta esminiais požy- 
miais, yra rymantys apibrėžtumai, tuo pavidalu, kuriuo jie 
išreiškiami ir pagaunami kaip paprasti apibrėžtumai, nepa- 
rodantys to, kas sudaro jų prigimtį, t.y. to, kad jie yra save 
į save sugrąžinančio (sich in sich zurūcknehmenden) judėji- 
mo nykstantys momentai. Kadangi dabar proto instinktas pa- 
siekia tokį tašką, kur pradeda ieškoti apibrėžtumo, atitin- 
kančio jo prigimtį, pasireiškiančią tuo, kad ji esmingai nesti 
sau, o pereina į priešybę, tai jis ieško, orientuodamasis į dės- 
nį ir dėsnio sąvoką; tiesa, jis orientuojasi į juos kaip į būtį 
turinčią tikrovę, tačiau ši tikrovė faktiškai jam išnyks, ir dės- 
nio pusės taps grynaisiais momentais arba abstrakcijomis, 
todėl dėsnis pasirodo sąvokos, kuri savyje sunaikino abejin- 
gą juslinės tikrovės esatį, prigimtyje. 

Stebinčiai sąmonei dėsnio tiesa glūdi patyrime, kuris įtiki- 
na, kad juslinė būtis esti sąmonei, o ne savyje ir sau pačiai. 
Bet jeigu dėsnio tiesa neglūdi sąvokoje, tai jis yra kažkas 
atsitiktina, bet nepasižymi būtinybe; tad iš tikrųjų jis nėra 
dėsnis. Tačiau tai, kad dėsnis iš esmės esti kaip sąvoka, ne 
tik neprieštarauja tam, kad jis atsiveria stebėjimui; ne, dėl to 
dėsnis veikiau pasižymi būtina esatimi ir atsiveria stebėjimui. 
Bendrybė, kaip proto bendrybė (Vernunttallgemeinheit), yra 
bendra ir ta prasme, kuri būdinga sąvokai, ir pasireiškia tuo, 
kad bendrybė pasirodo sąmonei kaip akivaizdi ir tikroviška 
ar kad sąvoka pasirodo daiktiškumo ir juslinės būties pavi- 
dalu, tačiau dėl to nepraranda savo prigimties ir nenupuola 

į inertišką pastovumą arba į abejingą seką. Tai, kas turi vi- 
suotinę reikšmę (allgemein gültig ist), kartu yra tai, kas vi- 
suotinai galioja (allgemein geltend); tai, kas turi būti, yra ir 
iš tikrųjų, o tai, kas tik turi būti, bet nėra, nepasižymi tiesa. 
Proto instinktas savo ruožtu visai pagrįstai ir tvirtai laikosi 
šito ir nesileidžia suklaidinamas mintinių dalykų, kurie tik 
turi būti, ir privalo pasižymėti tiesa kaip privalėjimas, nors 
su jais jau nebūtų susidurta jokiame patyrime; lygiai taip 
pat jis nesileidžia suklaidinamas hipotezių ir visokių kitokių 
neišsenkančio privalėjimo (eines perennierenden Sollens) ne- 
regimybių; juk protas kaip tik yra tikrumas tuo, kad jis ap- 
ima realybę, ir tai, kas sąmonei neegzistuoja kaip savaimin- 
ga esmė (Selbstwesen), t.y. tai, kas nesireiškia, jai yra visiš- 
kas niekis. 

Teisybė, toji aplinkybė, kad dėsnio tiesa kaip esminė rea- 
lybė šitai prie stebėjimo pasiliekančiai sąmonei vėl tampa są- 
vokos ir bendrybės-savyje priešybe arba kad toks dėsnis, kaip 
sąmonės dėsnis, sąmonei nėra proto esmė, lemia tai, kad są- 
monė mano, jog šitaip į ją įsibrauna kažkas svetima. Tačiau 
ji paneigia šią savo nuomonę veiksmu, kuriuo savąją ben- 
drybę ji pati suvokia ne ta prasme, kad visi pavieniai jusli- 
niai daiktai turėtų jai demonstruoti dėsnio pasireiškimą, ir 
šitaip būtų galima įtvirtinti jo tiesą. Kad tvirtintum, jog ak- 
menys, pakelti nuo žemės ir paleisti, krenta, visai nereikia, 
kad šis bandymas būtų atliktas su visais akmenimis; gal bus 
pasakyta, kad tai reikėtų išbandyti su labai dideliu skaičiu- 
mi akmenų, ir po to pagal analogiją būtų galima prieiti labai 
tikėtiną ar visai pagrįstą išvadą, apimančią visus kitus ak- 
menis. Tačiau analogija ne tik neduoda jokio pakankamo pa- 
grindo, bet dėl savo prigimties taip dažnai paneigia pačią 
save, kad netgi priešingai — analogija neleidžia prieiti jo- 
kios išvados, apimančios tai, apie ką galima spręsti pagal 
analogiją. Tikimybė, į kurią būtų galima redukuoti analogi- 

jos rezultatą, tiesos požiūriu yra vienoda, nesvarbu, ar ji bū- 
tų didesnė, ar mažesnė; kad ir kokia ji būtų didelė, paly- 
ginti su tiesa ji yra niekas. Bet proto instinktas tokius tiki- 
mybiškus dėsnius iš tikrųjų priima kaip tiesą, ir tik jų būti- 
nybės, kurios jis nepažįsta, atžvilgiu jis nubrėžia šį skirtu- 
mą ir paties dalyko tiesą nužemina iki tikimybės, kad nu- 
žymėtų tą netobulą būdą, kuriuo tiesa atsiveria sąmonei, dar 
nepasiekusiai grynosios sąvokos įžvalgos; juk bendrybė duo- 
ta dar tik kaip paprasta betarpiška bendrybė. Bet kartu dėl 
šios bendrybės dėsnis sąmonei pasirodo kaip tiesa; kad ak- 
muo krenta, jai yra tiesa todėl, kad akmuo jai yra sunkus, 
t.y. todėl, kad sunkis savyje ir sau yra esminis akmens san- 
tykis su Žeme, pasireiškiantis kritimu. Vadinasi, patyrimas 
sąmonei duoda dėsnio būt, bet lygiai taip pat jis duoda ir 
[dėsnio] sąvoką, ir tik dėl šių abiejų aplinkybių, kai jos ima- 
mos drauge, dėsnis sąmonei yra tiesa; dėsnis galioja kaip 
dėsnis todėl, kad jis pasirodo reiškinyje, o pats savyje kartu 
yra sąvoka. 

Kadangi dėsnis pats savyje kartu yra sąvoka, šiai sąmonei 
proto instinktas yra būtinas, tačiau nežinodamas, kad šito 
nori, jis siekia dėsnį ir jo momentus išgryninti iki sąvokos. Jis 
atlieka bandymus su dėsniu. Tuo pavidalu, kuriuo dėsnis 
pasirodo iš pradžių, jis pasirodo kaip negrynas, apgaubtas 
paviene jusline būtimi, o sąvoka, sudaranti jo prigimtį, pasi- 
rodo pasinėrusi į empirinę medžiagą. Atlikdamas bandymus, 
proto instinktas siekia nustatyti, kokie bus padariniai esant 
vienoms arba kitoms aplinkybėms. Dėl to atrodo, kad dės- 
nis dar labiau panardintas į juslinę būti; tačiau ne, juslinė 
būtis jame pranyksta. Vidinė šio tyrinėjimo reikšmė yra ta, 
kad šitaip randamos grynos dėsnio sąlygos; o tai reiškia tik 
tai (nors sąmonė, kuri šitaip teigia, ir manytų, kad ji sako 
visai ką kita), kad dėsnis visiškai perkeliamas į sąvokos pa- 
vidalą ir visi jo momentų ryšiai su apibrėžta būtimi nutraukia- 

mi. Pavyzdžiui, neigiama elektra, kuri iš pradžių pasirodo, 
tarkime, kaip dervos elektra, o teigiama — kaip stiklo elektra, 
per bandymus visiškai praranda tokią prasmę ir tampa tik 
teigiama ir neigiama elektra, kiekviena iš kurių jau nebepri- 
klauso kokiai nors atskirai daiktų rūšiai, ir jau nebegalima 
sakyti, kad esama tokių kūnų, kurie pasižymi teigiamu elek- 
tringumu, ir tokių, kurie pasižymi neigiamu elektringumu. 
Lygiai taip pat ir rūgšties bei šarmo santykis ir jų judėjimas 
vienas kito atžvilgiu konstituoja dėsnį, kur šios priešybės pa- 
sirodo kaip kūnai. Tačiau šitie atsiskyrę daiktai nėra tikro- 
viški; juos atskirianti jėga negali sutrukdyti jiems vėl tuoj 
pat susijungti (in einer Prozeß wieder einzutreten), nes jie 
yra tik šitas santykis. Jie negali egzistuoti kiekvienas sau kaip 
dantis arba nagas, į kuriuos būtų galima parodyti. Tai, kad 
jų esmė yra betarpiškai pereiti į neutralų produktą, jų būtį 
daro savyje įveiktą arba bendrybišką, ir rūgštis bei šarmas 
pasižymi tiesa tik kaip bendrybė. Taigi, kaip stiklas ir derva 
gali pasižymėti ir pozityviu, ir negatyviu elektringumu, taip 
rūgštis ir šarmas nėra susiję su viena ar kita tikrove kaip sa- 
vybės, bet kiekvienas daiktas tik reliatyviai yra rūgštus arba 
šarminis; tai, kas atrodo esąs aiškus šarmas arba rūgštis, va- 
dinamosiose sinsomatijose gauna priešingą reikšmę kito at- 
žvilgiu. — Šitaip bandymų rezultatas pašalina momentus ar- 
ba pagavas (Begeistungen) kaip apibrėžtų daiktų savybes ir 
predikatus atpalaiduoja nuo jų subjektų. Šitie predikatai, ko- 
kie jie yra iš tiesų, randami tik kaip bendrybės; dėl šio sava- 
rankiškumo jie vadinami materijomis, kurios nėra nei kūnai, 
nei savybės, ir visai pagrįstai vengiama deguonį ir t.t., tei- 
giamą ir neigiamą elektrą, šilumą ir t.t. vadinti kūnais. 
Priešingai, materija yra ne estintis daiktas, o būtis, kaip ben- 
drybiška būtis, arba būtis sąvokos pavidalu. Protas, kuris vis 
dar yra instinktas, nustato šį teisingą skirtumą, nors ir nesu- 
vokia, kad, dėsnį išbandydamas visokeriopa jusline būtimi, 

kaip tik šitaip pašalina tik jo juslinę būtį ir kad kai jo mo- 
mentus jis pagauna kaip materijas, jų esmiškumas jam yra 
tapęs bendrybe, ir šitaip nusakomas kaip nejuslinis juslu- 
mas, kaip bekūnė ir vis dėlto objektinė būtis. 

Dabar pažvelkime, kaip proto instinktui pasikeičia jo re- 
zultatas ir kokiu nauju pavidalu čia pasirodo jam būdingas 
stebėjimas. Mes matome, kad šios eksperimentuojančios są- 
monės tiesa yra grynas dėsnis, atsipalaidavęs nuo juslinės 
būties, kad dėsnis yra sąvoka, kuri, būdama juslinėje būtyje, 
tačiau joje judėdama savarankiškai ir nevaržomai, panardin- 
ta į ją kaip nuo jos nepriklausanti ir yra paprasta sąvoka. 
Tai, kas iš tiesų yra rezultatas ir esmė, dabar pats iškyla prieš 
šią sąmonę, bet iškyla kaip objektas, ir būtent — kadangi 
jis kaip tik šiai sąmonei nėra rezultatas ir niekaip nesisieja 
su ankstesniu judėjimu — kaip ypatingas objektas, o šios są- 
monės santykis su šiuo objektu pasirodo kaip kitos rūšies 
stebėjimas. 

Toks objektas, kuriame procesas pasireiškia sąvokos pa- 
prastumu, yra tai, kas organiška. Jis yra tas absoliutus taku- 
mas, kuriame ištirpdytas apibrėžtumas, kuris leistų jam būti 
tik kitam. Neorganinio daikto esmė yra apibrėžtumas, ir dėl 
to toks daiktas tik kartu su kokiu nors kitu daiktu sudaro 
sąvokos momentų pilnatvę ir todėl pranyksta, pradėdamas 
judėti; tuo tarpu organinėje esmėje, priešingai, visi apibrėž- 
tumai, dėl kurių ji atsiveria kitam, pavaldūs organiniam, pa- 
prastam vieniui; nė vienas apibrėžtumas nepasirodo kaip es- 
minis apibrėžtumas, kuris laisvai santykiautų su kitu; ir to- 
dėl organinė esatis išsaugoja save per patį savo santykį. 

Tos dėsnio pusės, į kurių stebėjimą dabar nukreiptas pro- 
to instinktas, kaip paaiškėjo iš šio apibrėžtumo, pirmiausia 
yra organinė gamta ir neorganinė gamta bei jų tarpusavio san- 
tykis. Neorganinė gamta organinei gamtai yra kaip tik jos 
paprastai sąvokai priešinga laisvė, būdinga atsipalaidavusiems 

apibrėžtumams, kuriuose tuo pat metu ištirpdyta individuali 
prigimtis ir iš kurių tolydumo ji tuo pat metu išsiskiria ir esti 
sau. Oras, vanduo, žemė, zonos ir klimatas yra tokios ben- 
dros stichijos, kurios sudaro neapibrėžtą paprastą individu- 
alybių esmę ir kuriose tos individualybės kartu yra reflek- 
tuotos į save. Nei individualybė nėra tiesiog būtis savyje ir 
sau, nei stichijos; savarankiškoje laisvėje, kurioje jos pasiro- 
do stebėjimui viena kitos atžvilgiu, kartu jos santykiauja kaip 
esminiai ryšiai, bet santykiauja taip, kad abiejų savarankišku- 
mas ir abejingumas viena kitos atžvilgiu vyrauja ir tik iš 
dalies pereina į abstrakciją. Vadinasi, čia esama dėsnio, kaip 
kokios nors stichijos santykio su organinės esaties susidary- 
mu; tai organinei esačiai, viena vertus, stovi priešpriešiais 
stichiška būtis, o kita vertus, šią būtį toji esatis parodo savą- 
ja organine refleksija. Tačiau tokie dėsniai, kad, girdi, gyvū- 
nai, priklausantys oro stichijai, pasižymi paukščių savybė- 
mis, priklausantys vandens stichijai, pasižymi žuvų savybė- 
mis, kad šiaurėje gyvenantys žvėrys turi tankų kailį ir t.t., 
iškart pasirodo esą skurdūs ir neatitinkantys organinio pa- 
saulio įvairovės. Be to, kad organinė laisvė iš šių apibrėžtu- 
mų moka vėl atimti jų formas ir kiekvienamę žingsnyje ne- 
išvengiamai pateikia išimtis iš tokių dėsnių ar taisyklių, kad 
ir kaip jos būtų vadinamos, netgi tais atvejais, kurie apima- 
mi tų taisyklių, — be viso to, tai yra toks paviršutiniškas 
apibrėžimas, kad net jų būtinybės išraiška negali būti kito- 
kia ir dėsnio neiškelia už didžiosios įtakos ribų; ir šiuo atveju 
neaišku, kas iš tikrųjų pavaldu šiai įtakai, o kas ne. Tokie 
organinės esaties ryšiai su stichijomis kaip tik todėl tikrai 
negali būti vadinami dėsniais, nes, kaip minėta, toks ryšys 
savo turiniu, viena vertus, neapima organinės esaties masto, 
o kita vertus, ir paties ryšio momentai lieka abejingi vienas 
kitam ir neišreiškia jokios būtinybės. Rūgšties sąvokoje glū- 
di bazės sąvoka, panašiai kaip teigiamos elektros sąvokoje 

glūdi neigiamos elektros sąvoka; tačiau kad ir kaip dažnai 
pasitaikytų tankaus kailio ir šiaurės ar žuvų sandaros ir van- 
dens, paukščių sandaros ir oro derinys, šiaurės sąvoka nea- 
pima tankaus kailio sąvokos, jūros sąvoka neapima Žuvų san- 
daros sąvokos, oro sąvoka neapima paukščių sandaros są- 
vokos. Dėl šios abiejų pusių laisvės viena kitos atžvilgiu esa- 
ma žemėje gyvenančių gyvūnų, kurie pasižymi esminiais 
paukščio, žuvies ir t.t. bruožais. Kadangi būtinybė negali būti 
suvokta kaip vidinė esmės būtinybė, ji praranda ir juslinę 
esatį ir nebegali būti stebima tikrovėje — ji yra išėjusi už jos 
ribų. Taigi, neglūdėdama pačioje realioje esmėje, būtinybė 
yra tai, kas vadinama teleologiniu santykiu, t.y. tokiu santy- 
kiu, kuris yra išorinis santykio [subjektų] atžvilgiu ir todėl 
yra veikiau dėsnio priešybė. Tas santykis yra nuo būtinybei 
pavaldžios gamtos visiškai atpalaiduota mintis, kuri gamtą 
apleidžia ir juda pati sau, už gamtos. 

Tik ką aptartas organinės esaties santykis su stichiška 
gamta organiškumo esmės neišreiškia; priešingai, šioji esmė 
glūdi tikslo sąvokoje. Tiesa, šitai stebinčiajai sąmonei ši sąvo- 
ka nėra vidinė organinės esaties esmė, bet pasirodo jai kaip 
kažkas išoriška organiškumui, ir todėl yra tik anas išorinis, 
teleologinis santykis. Tačiau pagal ankstesnį organinės esa- 
ties apibrėžimą ji iš tikrųjų yra pats realus tikslas; juk, pati 
išsaugodama save per santykį su kitu, ji yra kaip tik toji gam- 
tinė esmė, kurioje gamta reflektuoja save į sąvoką ir išsisky- 
rę būtinybės momentai, priežasties ir padarinio, aktyvumo 
ir pasyvumo momentai, susieti į vienį; todėl šiuo atveju kaž- 
kas pasirodo ne tik kaip būtinybės rezultatas, bet — kadan- 
gi jis sugrįžo į save — galutinis momentas arba rezultatas 
lygiai taip pat yra ir pirmas momentas, pradedantis judėji- 
mą, ir savo paties tikslas, kurį jis realizuoja. Organinė esatis 
nesukuria ko nors, o tik išsaugoja save; kitaip tariant, tai, kas 
sukuriama, jau esti lygiai tiek pat, kiek ir sukuriama. 

Aptarkime išsamiau šitą apibrėžtumą, pažiūrėkime, kaip 
jis esti savyje ir kaip atsiveria proto instinktui, kad pamaty- 
tume, kaip šis instinktas įžvelgia save tame apibrėžtume, ta- 
čiau, save suradęs, savęs neatpažįsta. Taigi tikslo sąvoka, iki 
kurios pakyla stebintis protas, kiek ji yra jo sąmoninga sąvo- 
ka, lygiai taip pat esti akivaizdžiai, kaip tikroviškas dalykas, 
ir yra ne tik išorinis tikrovės santykis, bet ir jos esmė. Ši tikro- 
vė, kuri pati yra tikslas, tikslingai santykiauja su kitu, t.y. jai 
būdingas santykis yra atsitiktinis — priklausomai nuo to, kas 
betarpiškai yra viena ir kita; ir viena, ir kita betarpiškai yra 
savarankiški ir vienas kitam abejingi momentai. Tačiau jų 
santykio esmė yra kitokia, nei atrodo, o jų veika turi kitą 
prasmę, o ne tą, kuri betarpiškai duota jusliniam suvokimui; 
būtinybė slypi tame, kas vyksta, ir pirmąkart pasirodo pa- 
baigoje, tačiau pasirodo taip, kad kaip tik ši pabaiga parodo, 
kad ji yra buvusi ir pradžia. Tačiau šitą savo prioritetą pa- 
baiga parodo tuo, kad dėl pokyčio, kurį sukėlė veika, neat- 
siranda nieko kito, išskyrus tai, kas jau buvo. Arba, jeigu 
išeities tašku imtume pradžią, tai jos pabaiga arba jos vei- 
kos rezultatas tą pradžią tik sugrąžina į pačią save; ir bū- 
tent dėl to ji pasirodo esanti tokia, kurios pabaiga yra ji pati, 
vadinasi, kaip pradžia ji jau sugrįžo į save; kitaip tariant, ji 
yra pati savyje ir sau. Vadinasi, tai, ką organinė [esatis| pa- 
siekė per savo veikos judėjimą, yra ji pati; o tai, kad ji pasie- 
kė tik pačią save, yra jos savijauta (Selbstgefūhl). Tiesa, ši- 
taip atsiranda skirtumas tarp to, kas ji yra, ir to, ko ji siekia, 
tačiau tai yra tik skirtumo regintybė, ir todėl ji pati savyje yra 
sąvoka. 

Tačiau lygiai tokia pat yra savimonė — ji save atskiria 
nuo savęs tokiu būdu, kad kartu neatsiranda jokio skirtu- 
mo. Todėl, stebėdama organinę gamtą, savimonė suranda 
ne ką kita, o tik šią esmę, ji atveria save kaip daiktą, kaip 
gyvenimą, tačiau tarp to, kas yra ji pati ir to, ką ji surado, ji 

nustato skirtumą, kuris nėra joks skirtumas. Kaip gyvulio 
instinktas ieško maisto ir jį suryja, tačiau šitaip nesukuria 
nieko, išskyrus save, taip ir proto instinktas ieškodamas su- 
randa tik patį protą. Gyvulys baigia savijauta. Proto instink- 
tas, priešingai, tuo pat metu yra savimonė; tačiau kadangi 
jis — tik instinktas, sąmonės akivaizdoje jis netenka reikš- 
mės, ir sąmonė yra jo priešybė. Todėl jo patenkinimą šis 
prieštaravimas sudvejina; tiesa, jis randa patį save, t.y. tiks- 
lą, ir lygiai taip pat tą tikslą randa kaip daiktą. Tačiau tikslas 
pirmiausia jam esti už daikto, kuris pasirodo kaip tikslas. An- 
tra, šis tikslas kaip tikslas tuo pat metu yra objektinis, todėl 
nepasirodo jam savyje kaip sąmonė, o pasirodo kokiame nors 
kitame intelekte. 

Pažvelgę atidžiau, matome, kad šitas apibrėžtumas ly- 
giai taip pat glūdi daikto sąvokoje; t.y. daiktas yra pats savy- 
je tikslas. Būtent: daiktas išsaugoja save; tai reiškia, kad tuo 
pat metu pagal savo prigimtį daiktas slepia būtinybę ir pa- 
rodo ją atsitiktinio santykio forma; juk daikto laisvė arba bū- 
tis-sau pasireiškia kaip tik tuo, kad su savąja būtinybe jis 
santykiauja kaip kažkas abejinga; vadinasi, daiktas sau pa- 
čiam pasirodo kaip toks daiktas, kurio sąvoka esti už jo bū- 
ties. Lygiai taip pat ir protas savo paties sąvoką būtinai ste- 
bi kaip esančią už jo, vadinasi, ją stebi kaip daiktą, — kaip 
tokį daiktą, kurio atžvilgiu jis abejingas, ir kuris, vadinasi, 
iš savo pusės abejingas protui ir jo sąvokai. Kaip instinktas, 
protas irgi lieka šios būties arba abejingumo viduje, ir daik- 
tas, išreiškiantis sąvoką, protui lieka kažkas kita, nei ši są- 
voka, o sąvoka — kažkas kita, nei daiktas. Taigi organinis 
daiktas jam yra pats savyje tikslas tik ta prasme, kad būtiny- 
bė, kuri jam veikiant pasirodo kaip paslėpta būtinybė (ka- 
dangi tai, kas jame veikia, elgiasi kaip abejinga esatis-sau), 
esti už organinės esaties. — Tačiau kadangi organinė esatis 
kaip pati savyje tikslas negali elgtis kitaip, o tik taip, kokia 

ji yra, tai ir ta aplinkybė, kad ji yra pati savyje tikslas, pasi- 
rodo reiškinyje ir atsiveria jusliškai ir šitaip yra stebima. Or- 
ganinė esatis pasirodo kaip tai, kas išsaugoja save ir kas su- 
grįžta ir jau sugrįžo į save. Tačiau šioje būtyje toji stebinčioji 
sąmonė neatpažįsta tikslo sąvokos, kitaip tariant, neatpažįs- 
ta to, kad tikslo sąvoka egzistuoja ne kokiame nors intelek- 
te, bet kaip tik čia, ir esti kaip daiktas. Tarp tikslo sąvokos 
ir būties-sau ir savisaugos ši sąmonė nustato skirtumą, ku- 
ris nėra joks skirtumas. Ji nemato, kad tai nėra skirtumas; o 
veika, kuri yra atsitiktinė ir abejinga tam, kas jos dėka atsi- 
randa, pasirodo reiškinyje, ir vienis, vis dėlto susiejantis viena 
ir kita, — toji veika ir tas tikslas jai persiskiria. 

Tai, kas šiuo požiūriu būdinga pačiai organinei esačiai, 
yra veika (Tun), išsiskleidžianti tarp pradžios ir pabaigos, 
kiek ši veika turi atskirybės pobūdį. O kiek veika turi ben- 
drybės pobūdį ir tai, kas veikia, prilyginta tam, kas šios vei- 
kos dėka atsiranda, tikslinga veika kaip tokia organinei esa- 
čiai nebūdinga. Toji pavienė veika, kuri yra tik priemonė, 
dėl savo atskirybės pajungta visiškai pavienės ir atsitiktinės 
būtinybės apibrėžčiai. Todėl organinės esaties veiksmai, nu- 
kreipti į jos pačios kaip individo arba kaip giminės išsau- 
gojimą šio betarpiško turinio požiūriu visai nepavaldūs dės- 
ningumui, nes bendrybė ir sąvoka nepriklauso šiam turiniui. 
Todėl jos veika būtų tuščias veiklumas be vidinio turinio; 
tai nebūtų net mašinos veikimas, nes mašina turi tam tikrą 
tikslą, o jos veikimas dėl tos priežasties pasižymi tam tikru 
apibrėžtu turiniu. Šitaip apleista bendrybės, ji pasižymėtų 
tik esinio kaip esinio veiklumu, t.y. veiklumu, kuris tuo pat 
metu nebūtų reflektuotas į save, panašiai kaip rūgšties ar- 
ba šarmo veikimas; tai būtų veiklumas, negalintis atsiskirti 
nuo savo betarpiškos esaties ir negalintis nusikratyti tos esa- 
ties, pranykstančios per santykį su savo priešybe, o kartu 
išsaugoti save. Tačiau būtis, kurios veiklumas čia aptaria- 

mas, nustatyta kaip per savo santykį su savo priešybe save 
išsaugojantis daiktas; veikla (Tatigkeit) kaip tokia yra ne kas 
kita, kaip gryna beesmė daikto būties-sau forma, ir veiklos 
substancija, kuri yra ne tik apibrėžta būtis, bet ir bendrybė, 
veiklos tikslas, nesti už jos: ji yra veikla, pati sugrįžtanti į 
save, o ne tokia veikla, kurią grįžti į save verstų kokia nors 
pašalinė jėga. 

Bet šis bendrybės ir veiklos vienis neatsiveria šitai ste- 
binčiai sąmonei todėl, kad minėtasis vienis iš esmės yra vi- 
dinis organinės [esaties] judėjimas ir gali būti pagautas tik 
kaip sąvoka; bet stebėjimas ieško momentų, turinčių būties 
ir pastovumo formą; o kadangi organinė visuma iš esmės yra 
tokia, kad šitaip pasirodančių momentų joje nesama ir ne- 
įmanoma rasti, tai sąmonė, laikydamasi savojo požiūrio, 
priešpriešą paverčia tokia, kuri atitinka tokį požiūrį. 

Šitokiu būdu sąmonei atsiranda organinė esmė kaip santy- 
kis dviejų estinčių ir tvarių momentų — tam tikro prieštaravi- 
mo, kurio abi pusės, viena vertus, atrodo esančios duotos ste- 
bėjime, o kita vertus, turinio požiūriu išreiškia organinio tikslo 
sąvokos ir tikrovės prieštaravimą; bet kadangi tokiu atveju są- 
voka kaip tokia sunaikinama, minėta esmė atsiranda painiu 
ir paviršutinišku būdu, taip, kad mintis nuskęsta vaizdiny- 
je. Taigi mes matome, kad vidus apytikriai reiškia tikslo są- 
voką, o išorė — tikrovę, o jų santykis nustato dėsnį, pagal 
kurį išorė yra vidaus išraiška. 

Jei įdėmiau įsižiūrima į tą vidų kartu su tuo, kas jam 
priešinga, pasirodo, kad, pirma, abi dėsnio pusės jau neby- 
loja taip, kaip ankstesniuose dėsniuose, kai jie pasireiškė 
kaip savarankiški daiktai, kiekviena pusė — kaip ypatin- 
gas kūnas; o antra, nebebyloja jos ir to, kad bendrybė priva- 
lo egzistuoti kažkur už esinio. Ne, organinė esmė apskritai 
sutapatinta su pagrindu, kaip vidaus ir išorės turinys, ir 
abiem pusėms toji esmė yra ta pati; todėl priešprieša dar 

yra tik grynai formali priešprieša, kurios realių pusių esmė 
yra tas pats „savyje“, tačiau kadangi vidus ir išorė tuo pat 
metu yra prieštaringa realybė ir stebėjimui atsiveria kaip skir- 
tingos būtys, tai stebėjimui atrodo, kad kiekviena iš jų pasi- 
žymi savitu turiniu. Bet šitas savitas turinys, kadangi jis yra 
ta pati substancija arba organinis vienis, iš tikrųjų gali būti 
tik jų skirtinga forma; stebinti sąmonė apie tai užsimena, 
tardama, kad išorė yra tik vidaus išraiška. — Tokias pat san- 
tykio apibrėžtis, būtent abejingą skirtingų momentų sava- 
rankiškumą, o čia pat — jų vienį, kuriame jie išnyksta, mes 
matėme tikslo sąvokoje. 

Dabar pažiūrėkime, kokį pavidalą vidus ir išorė turi savo 
būtyje. Vidus kaip toks privalo turėti išorinę būtį ir pavida- 
lą lygiai taip pat, kaip ir išorė kaip tokia, nes jis yra objek- 
tas; kitaip tariant, jis pats nustatytas kaip esinys ir kaip tai, 
kas duota stebėjimui. 

Organinė substancija kaip vidinė yra paprasta siela, gry- 
noji tikslo sąvoka arba bendrybė, kuri išsiskaidydama lygiai 
taip pat išlieka kaip visuotinis takumas ir todėl savo būtyje 
pasireiškia kaip nykstančios tikrovės veika arba judėjimas; ir 
priešingai, išorė, būdama priešinga anam estinčiam vidui, yra 
rymanti organinės [esaties] būtis. Vadinasi, dėsnis kaip ano 
vidaus santykis su šia išore, šitaip išreiškia savo turinį, vie- 
na vertus, parodydamas bendrus momentus arba paprastus 
esmingumus ir, kita vertus, parodydamas tikrove virtusį es- 
mingumą arba pavidalą. Anos pirmosios paprastos organi- 
nės savybės — pavadinkime jas taip — yra jautrumas, dirg- 
lumas ir reprodukcija. Tiesa, šios savybės, bent jau abi pirmo- 
sios, atrodo, būdingos ne organizmui apskritai, o tik gyvuli- 
niam organizmui. Ir iš tikrųjų, augalinis organizmas išreiš- 
kia tik paprastą organizmo, kuris neišvysto savo momentų, 
sąvoką; todėl, turėdami galvoje šiuos momentus, kiek jie tu- 
ri būti prieinami stebėjimui, privalome laikytis sąvokos to- 
kio organizmo, kuris parodo jų išvystytą esati. 

Apie pačias savybes pasakytina, kad jos betarpiškai kyla 
iš savitikslio sąvokos. Juk jautrumas apskritai išreiškia paprastą 
organinės refleksijos į save sąvoką arba bendrą šios sąvokos 
takumą; o dirglumas išreiškia organinį elastingumą — suge- 
bėjimą reaguoti, kartu reflektuojant, — ir pirmajai rymančiai 
būčiai-savyje priešingą perėjimą į tikrovę, kur ana abstrakti 
būtis-sau virsta būtimi-kitam. O reprodukcija yra viso to į save 
reflektuoto organizmo veiksena, jo kaip tikslo savaime arba 
kaip giminės veikla, kai organizmas šitokiu būdu pats atsi- 
stumia nuo savęs, pakartotinai atkurdamas arba savo orga- 
nines dalis, arba visą individą. Traktuojama kaip savęs išsau- 
gojimas apskritai, reprodukcija išreiškia formaliąją organinės 
esaties arba jautrumo sąvoką; tačiau iš esmės ji yra reali or- 
ganinė sąvoka arba visuma, kuri sugrįžta į save, arba kaip 
individas sukurdama savo pačios atskiras dalis, arba kaip gi- 
minė sukurdama individus. 

Kita šių organinių elementų reikšmė, t.y. jų kaip išorinių 
momentų reikšmė, yra jų pavidalas, dėl kurio jie esti akivaiz- 
džiai kaip Hikroviškos, bet kartu ir kaip bendros dalys arba 
organinės sistemos; pavyzdžiui, jautrumas kaip nervų siste- 
ma, dirglumas kaip raumenų sistema, reprodukcija kaip vi- 
diniai individo ir giminės išlikimo organai. 

Todėl specifiniai organinės [esaties] dėsniai apima orga- 
ninių momentų santykį dvejopa šių momentų prasme: vie- 
na vertus, tie momentai yra organinio įsipavidalinimo dalis, 
o kita vertus, jie yra bendras takus apibrėžtumas, persmelkian- 
tis visas minėtas sistemas. Vadinasi, tokio dėsnio išraiškoje 
tam tikras apibrėžtas jautrumas kaip viso organizmo momen- 
tas pasireikštų, pavyzdžiui, kaip tam tikra specifiškai sufor- 
muota nervų sistema arba ji būtų susijusi ir su tam tikra 
apibrėžta individo organinių dalių reprodukcija ar visumos 
dauginimusi ir t.t. — Abi tokio dėsnio pusės gali būti stebi- 
mos. Išorė pagal savo sąvoką yra būtis-kitam; pavyzdžiui, 

jautrumas betarpiškai realizuojamas atitinkamoje sistemoje; ir 
kaip bendra savybė savo išoriniais pasireiškimais jis lygiai taip 
pat yra objektiškas. Toji pusė, kuri vadinama vidumi, turi 
savąją specifinę išorinę pusę, kuri skiriasi nuo to, kas apskri- 
tai vadinama išorybe. 

Taigi, nors galima stebėti abi organinio dėsnio puses, ta- 
čiau neįmanoma stebėti tų pusių santykio dėsnių; ir stebėji- 
mo nepakanka ne todėl, kad jis, kaip stebėjimas, būtų perne- 
lyg trumparegiškas ir jam derėtų naudotis neempiriniais me- 
todais, o išeities tašku imti idėją (kadangi tokie dėsniai, jei- 
gu jie būtų kažkas realaus, iš tikrųjų turėtų būti akivaizdūs, 
vadinasi, stebimi), o todėl, kad mintis apie tokius dėsnius 
pasirodytų visai neteisinga. 

Dėsnis pasirodė esąs santykis, pasireiškiantis tuo, kad 
bendra organinė savybė gali tapti daiktu organinėje sistemo- 
je ir turėti joje savo įformintą atspaudą, todėl ir viena, ir 
kita būtų visiškai ta pati esmė, vienu atveju pasirodanti kaip 
bendras momentas, kitu — kaip daiktas. Tačiau ir vidaus 
pusė sau yra daugelio pusių santykis, ir todėl pirmiausia 
peršasi mintis apie dėsnį kaip apie bendrųjų organinių veik- 
lų arba savybių tarpusavio santykį. Ar toks dėsnis yra gali- 
mas, turi būti nuspręsta, atsižvelgiant į tokios savybės pri- 
gimtį. Tačiau ši savybė, kaip bendras takumas, viena vertus, 
nėra kažkas, kas, kaip koks daiktas, yra apribota ir kas slypi 
esaties skirtingybėje, kuri turėtų sudaryti jos pavidalą, — juk 
jautrumas peržengia nervų sistemos ribas ir persmelkia vi- 
sas kitas organizmo sistemas, — kita vertus, ši savybė yra 
bendras momentas, kuris iš esmės nėra išskaidytas ir neatski- 
riamas nuo reakcijos arba nuo dirglumo ir reprodukcijos. Juk 
kaip refleksija į save toji savybė paprasčiausiai apima reak- 
ciją. Tik reflektuotumas į save yra pasyvumas arba mirusi 
būtis, nejautrumas, lygiai taip pat, kaip kad veiksena (kuri 
yra tas pat, kas reakcija), nebūdama reflektuota į save, nėra 
dirglumas. Refleksija veiksenoje arba reakcijoje ir veiksena 

arba reakcija refleksijoje yra kaip tik tai, kieno vienis sudaro 
organinę esatį; tai yra vienis, kuris reiškia tą patį, kaip ir 
organinė reprodukcija. Tai reiškia, kad kiekviename tikro- 
vės moduse turi būti akivaizdus tas pats jautrumo ir dirglu- 
mo dydis, — kadangi mes pirmiausia nagrinėjame jautrumo 
ir dirglumo tarpusavio santykį, — ir kad organinis reiškinys 
gali būti suvoktas ir apibrėžtas ar, jei patinka, paaiškintas 
tiek remiantis jautrumu, tiek ir dirglumu. Tai, ką vienas, tar- 
kime, laiko dideliu jautrumu, kitas lygiai taip pat pamatuo- 
tai gali laikyti dideliu dirglumu — ir tokio pat laipsnio dir- 
glumu. Jeigu juos vadinsime faktoriais ir jeigu šis žodis netu- 
ri likti bereikšmis, tai kaip tik juo pasakyta, kad jie yra są- 
vokos momentai, vadinasi, realus objektas, kurio esmę suda- 
ro ši sąvoka, vienodai apima abu momentus, ir jeigu jis, vie- 
na vertus, apibrėžiamas kaip labai jautrus, kita vertus, ly- 
giai taip pat gali būti apibūdintas kaip labai dirglus. 

Jeigu, kaip kad neišvengiama, jie laikomi skirtingais, tai 
jie skiriasi pagal sąvoką, ir jų priešprieša yra kokybinė. Ta- 
čiau kai, be šio tikro skirtumo, dar nustatomas skirtumas ir 
jų būties požiūriu, ir vaizdinio, parodančio, kaip jie gali bū- 
ti dėsnio pusės, požiūriu, tai jie pasireiškia kiekybine įvairo- 
ve. Vadinasi, jiems būdinga kokybinė priešprieša pereina į 
dydį, ir atsiranda tokie dėsniai, kaip, pavyzdžiui, dėsnis, nu- 
statantis, kad jautrumas ir dirglumas savo dydžiu atvirkš- 
čiai proporcingi, tad kiek vienas padidėja, tiek pat kitas su- 
mažėja; arba dar geriau, jei pats dydis laikomas turiniu ir 
tariama, kad kieno nors didumas padidėja tiek pat, kiek su- 
mažėja jo mažumas. — Tačiau jeigu šiam dėsniui suteikia- 
mas apibrėžtas turinys, tarkime, kad skylės dydis didėja juo 
labiau, juo labiau mažėja tai, kas ją užpildo, tai šis atvirkšti- 
nis santykis lygiai taip pat gali būti paverstas tiesioginiu ir 
pasakyta šitaip: skylės dydis didėja tiesiai proporcingai pa- 
šalinamo [užpildo] apimčiai; — tai Hautologinis teiginys, ku- 
ris — ar būtų išreikštas kaip tiesioginis, ar kaip atvirkštinis 

santykis, — savo specifine išraiška Žymi tik tai, kad tam tik- 
ras dydis padidėja tiek, kiek tas dydis padidėja. Kaip toji 
skylė ir tai, kas ją užpildo ir yra pašalinama, kokybiškai prie- 
šingi, tačiau jų realus turinys ir jo apibrėžtas dydis abiems 
yra tas pats, o didumo didėjimas bei mažumo mažėjimas 
irgi yra tas pats, ir jų beprasmiškas supriešinimas pereina į 
tautologiją, taip ir organiniai momentai irgi neatskiriami tiek 
savo realumu, tiek ir savo dydžiu, kuris yra to realumo dy- 
dis; vienas mažėja tik kartu su kitu ir didėja tik kartu su 
juo, nes vienas turi prasmę tiesiog todėl, kad esama kito; 
arba, kitaip tariant, nesvarbu, ar organinis reiškinys traktuo- 
jamas kaip dirglumas, ar kaip jautrumas, kad ir kas būtų 
turima galvoje — jie patys apskritai ar jų dydis. Lygiai taip 
pat nesvarbu, ar kalbama apie skylės didėjimą, turint galvo- 
je jos kaip tuštumos didėjimą, ar jos kaip išimamo užpildo 
didėjimą. Arba koks nors skaičius, pavyzdžiui, trys, lieka to 
paties dydžio, ar aš jį imu kaip teigiamą, ar kaip neigiamą; 
o jeigu tris aš padidinu iki keturių, tai keturi bus ir teigia- 
mas, ir neigiamas skaičius; — kaip ir magneto pietų polius 
yra tokio pat stiprumo kaip šiaurės polius arba teigiama elek- 
tra ar rūgštis pasižymi tokiu pat stiprumu kaip neigiama 
elektra ar šarmas, kurį veikia rūgštis. — Organinė esatis yra 
toks pat dydis, kaip anie „trys“ arba magnetas ir t.t.; ji yra 
tai, kas didėja ir mažėja, ir jeigu ji didėja, tai didėja abu jos 
faktoriai, lygiai taip pat, kaip kad stiprėja abu magneto po- 
liai ar abiejų rūšių elektra, kai magnetas ir t.t. sustiprėja. — 
Tai pačiai tuščio supriešinimo sąvokai priskirtina ir tai, kad 
abu faktoriai nesiskiria ir savo intensyvumu bei ekstensyvu- 
mu; vienas negali mažėti ekstensyvumo požiūriu ir, priešin- 
gai, didėti intensyvumo požiūriu, tuo tarpu kitas, atvirkš- 
čiai, turėtų mažinti savo intensyvumą ir, priešingai, didinti 
ekstensyvumą; realus intensyvumas yra visiškai tokio pat dy- 
džio, kaip ir ekstensyvumas, ir atvirkščiai. 

Kaip matyti, šitaip nustatinėjant dėsnį atsitinka taip, kad 
iš pradžių dirglumas ir jautrumas sudaro apibrėžtą organinę 
priešpriešą; tačiau šis turinys išnyksta, ir toji priešprieša virs- 
ta formalia dydžio didėjimo ir mažėjimo arba skirtingo in- 
tensyvumo ir ekstensyvumo priešprieša; — tai priešprieša, 
kurios jau nebeapima jautrumo ir dirglumo prigimtis ir kuri 
jau nebeišreiškia tos prigimties. Todėl toks tuščias dėsnio nu- 
statymo Žaidimas nesusijęs su organiniais momentais; tokiu 
žaidimu galima užsiiminėti visur ir su viskuo, ir apskritai jį 
lemia šių priešpriešų loginės prigimties nesupratimas. 

Galiausiai, jeigu vietoj jautrumo ir dirglumo pradedamas 
nustatinėti vieno arba kito santykis su reprodukcija, tai iš- 
nyksta dingstis šitaip nustatinėti dėsnį; juk reprodukcija ne- 
prieštarauja aniems momentams taip, kaip jie prieštarauja 
vienas kitam; o kadangi toks dėsnio nustatymas remiasi tuo 
prieštaravimu, tai šiuo atveju pranyksta netgi jo regimybė. 

Šitoks ką tik aptartas dėsnio nustatymas apima organiz- 
mo skirtybes kaip jo sąvokos momentus, ir, tiesą sakant, tu- 
rėtų būti apriorinis dėsnio nustatymas. Tačiau jame pačia- 
me iš esmės glūdi ta mintis, kad tie momentai yra duoti, ir 
tokia tik stebinti sąmonė jau savaime turi vien laikytis jų 
esaties. Organinėje tikrovėje būtinai glūdi tokia priešprieša, 
kurią išreiškia jos sąvoka ir kuri gali būti apibrėžta kaip dir- 
glumas ir jautrumas, panašiai, kaip kad ir vienas, ir kitas 
pasirodo kaip kažkas skirtinga nuo reprodukcijos. — Išori- 
nis pasireiškimas, į kurį atsižvelgiant čia aptarinėjami orga- 
ninės sąvokos momentai, yra betarpiškas paties vidaus išori- 
nis pasireiškimas, o ne ta išorė, kuri yra išorė kaip visuma ir 
forma ir kurios atžvilgiu toliau turi būti aptartas vidus. 

Tačiau jeigu šių momentų priešprieša suvokiama taip, 
kaip ji pasirodo esatyje, tai jautrumas, dirglumas, reproduk- 
cija nužeminami iki paprastų savybių, kurios viena kitos at- 
žvilgiu yra tokios pat abejingos bendrybės kaip specifinis 

svoris, spalva, kietumas ir t.t. Žinoma, šitaip galima paste- 
bėti, kad viena organinė būtybė yra jautresnė ar dirglesnė, 
ar pasižymi didesne reprodukcijos galia nei kita, lygiai kaip 
ir tai, kad vienos būtybės jautrumas ir t.t. rūšimi skiriasi nuo 
kitos būtybės jautrumo, kad viena būtybė kitaip reaguoja į 
tam tikrą dirginimą negu kita, kaip, pavyzdžiui, arklys ki- 
taip reaguoja į avižas negu į šieną, 0 šuo savo ruožtu ir į 
viena, ir į kita reaguoja kitaip negu arklys ir t.t. — visa tai 
galima pastebėti lygiai taip pat, kaip ir tai, kad vienas kū- 
nas kietesnis už kitą ir t.t., — Tačiau šios juslinės savybės — 
kietumas, spalva ir t.t., — kaip ir reagavimas į avižas, dirglu- 
mas, sukeliamas svorio, arba sugebėjimas gimdyti tam tikrą 
skaičių ir tam tikros rūšies palikuonių, vienas su kitu susieti 
ir palyginti, esmingai prieštarauja kokiam nors dėsningumui. 
Juk jų juslinės būties apibrėžtumas pasireiškia kaip tik tuo, 
kad jie egzistuoja visiškai abejingai vienas kito atžvilgiu ir 
veikiau parodo ne sąvokos nevaržomą gamtos laisvę, o tam 
tikro santykio vienį, neprotingus gamtos svyravimus tai į 
vieną, tai į kitą pusę atsitiktinių dydžių santykių tarp sąvo- 
kos momentų skalėje, bet ne pačius momentus. 

Tikrą dėsnį, iš tiesų išreiškiantį išorę kaip vidaus atspau- 
dą, galėtų duoti tik kita pusė, atsižvelgiant į kurią paprasti 
organinės sąvokos momentai lyginami su formavimo momen- 
tais. — Be to, kadangi minėtieji paprasti momentai yra vis- 
ką persmelkiančios takios savybės, tai organiniame daikte 
jos neturi tokios išskirtinės realios išraiškos, kaip toji, kurią 
pavadinome paviene pavidalo sistema. Kitaip tariant, jeigu 
abstrakti organizmo idėja iš tiesų išreikšta minėtais trimis 
momentais tik todėl, kad jie yra ne kažkas nejudraus, o tik 
sąvokos ir judėjimo momentai, tada, priešingai, organizmo 
kaip pavidalo neapima tos trys apibrėžtos sistemos, kurias 
išskiria anatomija. Kadangi tokios sistemos turi būti suras- 
tos kaip tikroviškos ir, šitaip jas suradus, įteisintos, reikia 

dar priminti, kad anatomija parodo ne tik tris tokias siste- 
mas, bet ir daug kitų. — Dar pridursime, kad nepriklauso- 
mai nuo to jautrumo sistema turi reikšti visai ką kita, negu 
tai, kas vadinama nervų sistema, dirglumo sistema — ką ki- 
ta, negu tai, kas vadinama raumenų sistema, reprodukcijos 
sistema — ką kita, negu tai, kas vadinama reprodukcijos vi- 
daus organais. Pavidalo kaip tokio sistemose organizmas su- 
vokiamas abstrakčiu negyvos egzistencijos požiūriu; taip pa- 
gauti, jo momentai priskirtini anatomijai ir lavonui, o ne pa- 
žinimui ir gyvam organizmui. Priešingai, kaip tokios dalys, 
jie nustojo būti, nes jie nebėra procesai. Kadangi organizmo 
būtis iš esmės yra bendrybė arba refleksija į save, tai orga- 
nizmo kaip visumos būtis, kaip ir jo momentai, nėra anato- 
minė sistema; ne, jų tikroji išraiška ir išorinis pasireiškimas 
pasirodo tik kaip judėjimas, kuris pereina skirtingas forma- 
vimo dalis ir kuriame tai, kas išskiriama ir fiksuojama kaip 
atskira sistema, iš esmės pasirodo kaip takus momentas, to- 
dėl ne anoji tikrovė, kokią ją atskleidžia anatomija, turi būti 
laikoma organizmo būties realybe, o tikrovė kaip procesas, 
vien tik kuriame turi prasmę ir anatominės dalys. 

Taigi tampa aišku, kad nei organizmo vidaus momentai, 
kaip kažkas savaime, negali sudaryti būties dėsnio profilių, 
nes, tokio dėsnio pavidalu nusakydami esatį, tie profiliai ski- 
riasi vienas nuo kito, ir nebūtų galima vieno profilio pava- 
dinti taip pat kaip ir kito; lygiai taip pat jie, nustumti į vieną 
pusę, nerealizuojami kitoje pusėje, kokioje nors pastovioje 
sistemoje, nes tokia sistema nėra nei tai, kas apskritai pasi- 
žymėtų organine tiesa, nei minėtų vidaus momentų išraiš- 
ka. Kadangi organinė esatis yra bendrybė, apskritai esmin- 
ga joje yra veikiau tai, kad jos momentai tikrovėje yra lygiai 
taip pat bendri, t.y. jie turėtų būti vykstantys procesai, bet 
kokiam nors izoliuotam daiktui neturėtų suteikti bendrybės 
vaizdo. 

Šitaip organinės esaties stichijoje apskritai prarandamas 
dėsnio vaizdinys. Dėsniu siekiama apimti ir išreikšti priešpriešą 
kaip rymančias puses ir joms būdingą apibrėžtumą, kuris 
yra jų tarpusavio santykis. Vidus, kuriam priklauso pasireiš- 
kianti bendrybė, ir išorė, kuriai priklauso rymančio pavidalo 
dalys, turėtų sudaryti viena kitą atitinkančias dėsnio puses, 
tačiau, šitaip atskirtos, jos praranda savo organinę reikšmę; 
ir dėsnio vaizdinio pagrindas yra tas, kad abiem jo pusėms 
būtų būdingas sau estintis abejingas tvarumas, o santykis 
būtų padalintas tarp jų kaip sudvejintas save atitinkantis api- 
brėžtumas. Kiekviena organinės esaties pusė pati savyje vei- 
kiau yra paprasta bendrybė, kurioje ištirpdytos visos api- 
brėžtys ir šio ištirpdymo judėjimas. 

Įsigilinkime į šitokio dėsnio nustatymo skirtumą nuo 
ankstesnių formų, ir jo prigimtis atsiskleis galutinai. — Tai- 
gi, jei pažvelgsime atgal, į tai, kaip juda suvokimas ir inte- 
lektas, šiame judėjime reflektuojantis į save ir šitaip apibrė- 
žiantis savąjį objektą, pamatysime, kad šiuo atveju intelek- 
tui jo objektas nėra šių abstrakčių apibrėžčių, bendrybės ir 
atskirybės, esmingumo ir išorybės santykis; ne, pats intelek- 
tas yra perėjimas, kuriam šis perėjimas netampa objektu. 
Priešingai, šiuo atveju organinis vienis, t.y. anų priešybių 
santykis, — o tas santykis yra grynas perėjimas, — pats yra 
objektas. Šis perėjimas, kaip visiškai paprastas, betarpiškai 
yra bendrybė, ir kadangi ji įeina į perskyrą, kurios santykį 
turi išreikšti dėsnis, tai jo momentai pasirodo kaip bendri šios 
sąmonės objektai, ir dėsnis skelbia, kad išorė yra vidaus iš- 
raiška. Intelektas čia suvokė paties dėsnio mintį, tuo tarpu 
anksčiau jis tik apskritai ieškojo dėsnių, o dėsnių momentai 
jam pasirodydavo kaip apibrėžtas turinys, bet ne kaip dės- 
nių mintys. — O dėl turinio, tai čia, vadinasi, turi išeiti ne 
tokie dėsniai, kurie yra tik rami grynų estinčių skirtumų, tu- 
rinčių bendrybės pavidalą, pagava, o tokie, kurie betarpiš- 

kai, šiuose skirtumuose, pagautų ir sąvokos nerimą, o kartu 
ir pusių santykio būtinybę. Tačiau kadangi kaip tik objek- 
tas, organinis vienis, begalinę įveiką arba absoliučią būties 
negaciją betarpiškai sujungia su rymančia būtimi, o momen- 
tai iš esmės yra grynas perėjimas, tai neatsiranda jokios estin- 
čios pusės, tokios, kokių reikia dėsniui. 

Kad gautų tokias puses, intelektas turi laikytis kito orga- 
ninio santykio momento — organinės esaties reflektuotumo į 
pačią save. Tačiau toji būtis reflektuota į save taip absoliu- 
čiai, kad jai nebelieka jokio apibrėžtumo „kito“ atžvilgiu. Be- 
tarpiška juslinė būtis betarpiškai susiliejusi su apibrėžtumu 
kaip tokiu ir todėl išreiškia tam tikrą joje esantį kokybinį 
skirtumą, kaip antai mėlynumo skirtumą nuo raudonumo, 
rūgštumo skirtumą nuo šarmingumo ir t.t. Tačiau į save su- 
grįžusi organinė būtis yra visiškai abejinga „kito“ atžvilgiu; 
jos esatis yra paprasta bendrybė, stebėjimui nepateikianti tva- 
rių juslinių skirtumų arba, o tai yra tas pat, savąjį esminį 
apibrėžtumą parodanti tik kaip estinčių apibrėžtumų kaitą. 
Todėl skirtumas kaip estintis skirtumas pasireiškia kaip tik 
tuo, kad jis yra abejingas skirtumas, t.y. jis pasireiškia kaip 
dydis. Tačiau šitaip sąvoka sunaikinama ir būtinybė išnyks- 
ta. — Bet šios abejingos būties turinys ir užpildas (Erfūl- 
lung), juslinių apibrėžčių, susietų kokios nors organinės api- 
brėžties paprastumo, kaita, tokiu atveju kartu išreiškia tai, 
kad tas turinys nepasižymi kaip tik tokiu — betarpiškos sa- 
vybės — apibrėžtumu, ir, kaip matėme anksčiau, kokybė re- 
dukuojama tik į dydį. 

Taigi, nors jau objektiškumas, suvokiamas kaip organi- 
nis apibrėžtumas, pats apima sąvoką ir šituo skiriasi nuo 
to, kas duota intelektui, kuris, pagaudamas savųjų dėsnių 
turinį, laikosi grynojo suvokimo pozicijos, — tačiau minė- 
toji pagava visiškai sugrįžta į vien tik suvokiančio intelekto 
principą ir manierą, nes tai, kas pagaunama, naudojama tik 

kaip tam tikro dėsnio momentai, ir dėl to tai, kas suvokia- 
ma, pasireiškia kaip tam tikras tvarus apibrėžtumas, tam tik- 
ros betarpiškos savybės arba rymančio reiškinio forma ir vė- 
liau įsilieja į dydžio apibrėžtį, o sąvokos prigimtis yra nu- 
slopinama. — Taigi vien tik suvokiamo objekto pakeitimas 
į save reflektuotu objektu, tik juslinio apibrėžtumo pakeiti- 
mas organiniu apibrėžtumu vėl praranda savo vertę, ir pra- 
randa ją kaip tik taip, kad intelektas dar neįveikė dėsnio 
nustatymo. 

Kad pademonstruotume palyginimą, atskleidžiantį tokio 
pakeitimo esmę, pateiksime keletą pavyzdžių: tarkime, kad 
kažkas, kas suvokiama kaip gyvulys, turintis stiprius rau- 
menis, apibrėžiama kaip dideliu dirglumu pasižymintis gy- 
vulinis organizmas; arba tai, kas suvokiama kaip didelio silp- 
numo būsena, apibrėžiama kaip didelio jautrumo būsena ar- 
ba, jei patinka, kaip nenormali afektacija, t.y. kaip tam tik- 
ras šios afektacijos „potencijavimas“ (pasakymai, kurie, užuot 
juslumą pavertę sąvoka, jį išverčia į lotynų kalbą, ir dar į 
labai netikusią). Tai, kad gyvulys turi stiprius raumenis, in- 
telektas gali išreikšti ir tokiu būdu: gyvulys pasižymi didele 
raumens jėga; lygiai taip pat didesnis silpnumas gali būti pa- 
vadintas mažesne jėga. Apibrėžimas, paremtas dirglumu, už 
apibrėžimą, paremtą jėga, pranašesnis tuo, kad „jėga“ išreiš- 
kia neapibrėžtą, o „dirglumas“ — apibrėžtą refleksiją į save 
(kadangi specifinė raumens jėga yra būtent dirglumas), ir, pa- 
lyginti su apibrėžimu, bylojančiu apie stiprius raumenis, turi 
tą pranašumą, kad šiuo atveju, panašiai kaip ir jėgos atveju, 
apima ir refleksiją į save. Panašiai ir silpnumas arba mažes- 
nė jėga, organinis pasyvumas, apibrėžtai išreiškiamas, remian- 
tis jautrumu. Bet jeigu šitas jautrumas suprantamas ir fik- 
suojamas kaip sau estintis šitokiu būdu ir dar susiejamas su 
dydžio apibrėžtimi bei kaip didesnis ar mažesnis jautrumas 
priešinamas didesniam ar mažesniam dirglumui, tai tiek vie- 

nas, tiek ir kitas visiškai nubloškiami į juslinę stichiją ir į 
paprasčiausią savybės formą, o jų santykis yra ne sąvoka, 
bet priešingai — dydis, į kurį dabar redukuojama priešprie- 
ša, šitaip tapdama beprasmišku skirtumu. Tiesa, nors šitaip 
pašalinamas žodžių „jėga“, „stiprumas“, „silpnybė“ neapi- 
brėžtumas, tačiau kartu atsiranda toks pat tuščias ir neapi- 
brėžtas klaidžiojimas tarp didesnio ir mažesnio jautrumo, dir- 
glumo priešpriešų, tarp jų padidėjimo ir sumažėjimo. Kaip 
stiprumas ir silpnybė yra grynai juslinės, beprasmiškos api- 
brėžtys, taip ir didesnis ar mažesnis jautrumas, dirglumas 
yra beprasmiškai pagautas ir lygiai taip pat beprasmiškai 
išsakytas juslinis reiškinys. Ne anie stokojantys sąvokos žo- 
džiai buvo pakeisti sąvoka, bet stiprumas ir silpnybė buvo 
pripildyti apibrėžimu, kuris, paimtas savaime, remiasi sąvo- 
ka, tačiau visiškai praranda šią kilmę ir šį pobūdį. — Vadi- 
nasi, paprastumo ir betarpiškumo forma, t.y. tokia forma, 
kuri šitą turinį padaro dėsnio puse, ir dydis, kuris sudaro 
tokių apibrėžimų skirtumo stichiją, esmei, pirmapradiškai 
estinčiai ir nustatytai kaip sąvoka, leidžia išsaugoti juslinio 
suvokimo modusą, ir ji lieka tokia pat tolima pažinimui, kaip 
ir tuo atveju, kai jėga apibrėžiama, remiantis stiprumu ir silp- 
nybe, arba remiantis betarpiškomis juslinėmis savybėmis. 

Dabar dar belieka išnagrinėti, kas yra organinės esaties 
išorė, imama vien Hk pati savaime, ir kaip joje apibrėžiama 
jos vidaus ir išorės priešprieša, kaip anksčiau buvo išnagri- 
nėtas visumos vidus savosios išorės atžvilgiu. 

Išorė, nagrinėjama pati savaime, yra įsipavidalinimas ap- 
skritai, į būties elementus išsiskaidančio gyvenimo sistema, o 
kartu ir esmingai — organinės esmės būtis kažkam kitam; ob- 
jektinė esmė savąja būtimi-sau. — Šis „kitas“ pirmiausia pa- 
sirodo kaip šios esmės išorinė gamta. Jei vieną ir kitą nag- 
rinėsime dėsnio atžvilgiu, tai, kaip matėme anksčiau, neor- 
ganinė gamta negali sudaryti vienos dėsnio pusės jos san- 

tykio su organine esme atžvilgiu, nes toji esmė kartu esti 
tiesiog sau ir su neorganine gamta yra suėjusi į bendrą ir 
laisvą santykį. 

Tačiau jeigu šis abiejų pusių santykis tiksliau apibrėžia- 
mas paties organinio pavidalo atžvilgiu, tai pasirodo, kad 
organinis pavidalas viena puse atsisukęs į neorganinę gam- 
tą, o kita reflektuotas sau ir savyje. Tikroviška organinė esmė 
yra vidurkis, kuris gyvenimo būtį-sau susieja su išore apskri- 
tai arba su būtimi-savyje. — Tačiau būties-sau kraštutinumas 
yra vidus kaip begalinis „vienetas“, kuris paties pavidalo 
momentus iš jų tvaraus egzistavimo ir ryšio su išore sugrą- 
žina į save; jis yra tai, kas, stokodamas turinio, suteikia sau 
turinį įsipavidalindamas, o pavidale pasireiškia kaip jo pro- 
cesas. Šiame kraštutinume, kaip paprastame negatyvume ar- 
ba grynoje atskirybėje, organinė esatis disponuoja savo abso- 
liučia laisve, kurios dėka ji yra abejinga būties-kitam ir pa- 
vidalo momentų apibrėžtumo atžvilgiu ir yra nuo jų apsau- 
gota. Ši laisvė kartu yra pačių momentų laisvė; ji yra jų ga- 
limybė reikštis ir būti suvoktiems kaip estintiems, ir jie yra 
joje atsipalaidavę vienas nuo kito ir abejingi vienas kitam 
lygiai taip pat, kaip ir išorės atžvilgiu, nes šios laisvės pap- 
rastumas yra būtis arba paprasta jų substancija. Ši sąvoka ar- 
ba grynoji laisvė yra tas pats gyvenimas, kad ir į kokį įvai- 
rialypį Žaismą būtų įtrauktas pavidalas arba būtis; šis gyve- 
nimo srautas abejingas tam, kokie tie malūnai, kuriuos jis 
išjudina. — Pirmiausia dera pasakyti, kad šią sąvoką čia rei- 
kia suvokti ne taip, kaip anksčiau, kai nagrinėjome vidų tik- 
rąja šio žodžio prasme, t.y. kaip procesą arba kaip jo mo- 
mentų raidą; ne, dabar ją reikia suvokti kaip paprastą vidų, 
kuris tikroviškos gyvenančios esmės atžvilgiu yra grynai ben- 
dra pusė, arba kaip estinčių pavidalo narių tvaraus egzistavi- 
mo stichiją, nes čia mes nagrinėjame kaip tik šią stichiją, O 
joje gyvenimo esmė pasireiškia kaip tvaraus egzistavimo pa- 

prastumas. Be to, būtis-kitam arba tikroviško įsipavidalini- 
mo apibrėžtumas, įtrauktas į šią paprastą bendrybę, suda- 
rančią jo esmę, yra toks pat paprastas bendras nejuslinis api- 
brėžtumas ir gali būti tik toks apibrėžtumas, kuris išreiškia- 
mas skaičiumi. — Jis yra pavidalo vidurkis, kurį neapibrėž- 
tas gyvenimas susieja su tikrovišku gyvenimų; jis yra pa- 
prastas kaip anas ir apibrėžtas kaip šitas. Tai, kas ano, vi- 
daus, atžvilgiu būtų skaičius, išorė turėtų išreikšti savotiš- 
kai, kaip daugiaformę tikrovę, kaip gyvenimo būdą, spalvą 
ir t.t., apskritai kaip visą tą daugybę skirtumų, kurie išsi- 
skleidžia reiškinyje. 

Jei abi organinės visumos puses (vieną — vidų, o kitą — 
išorę, ir kiekviena iš jų savo ruožtu pati turi savo vidų ir 
išorę) lygintume pagal jų abipusį vidų, tai pirmosios pusės 
vidus būtų sąvoka, abstrakcijos nerimas; o antrosios pusės 
vidus yra rymanti bendrybė, o joje ir rymantis apibrėžtu- 
mas, skaičius. Todėl jeigu pirmoji pusė (kadangi sąvoka joje 
išplėtoja savo momentus), suklaidinta regimybės, demonst- 
ruojančios santykio būtinybę, žadėjo dėsnius, tai antroji pu- 
sė tuojau pat tai atmeta, kai tik skaičius pasirodo esąs vie- 
nos jos dėsnių pusės apibrėžtumas. Juk skaičius yra kaip tik 
visiškai sustingęs, negyvas ir abejingas apibrėžtumas, kuria- 
me užgeso bet koks judėjimas ir santykis ir kuris sulaužė 
tiltą, vedantį prie to, kas gyva instinktuose, gyvenimo būde 
ir kitoje juslinėje esatyje. 

Tačiau šis organinės esaties kaip tokios ir vidaus kaip 
vien tik pavidalo vidaus nagrinėjimas faktiškai nebėra orga- 
ninės [esaties] nagrinėjimas. Juk abi pusės, kurios turėjo bū- 
ti susietos, yra tik abejingai nustatytos viena kitos atžvilgiu, 
ir šitaip įveikta refleksija į save, sudaranti organinės esaties 
esmę. Bandymas palyginti išorę ir vidų šiuo atveju veikiau 
perkeliamas į neorganinę gamtą; begalinė sąvoka čia yra tik 
esmė, paslėpta viduje arba išoriškai patenkanti į savimonę ir 

nebepasižyminti objektiniu akivaizdumu, kaip kad organi- 
nės esaties atveju. Vadinasi, šis vidaus ir išorės santykis turi 
būti apžvelgtas jo paties tikrojoje srityje. 

Pirmiausia anas pavidalo vidus, kaip paprasta neorga- 
ninio daikto atskirybė, yra specifinis svoris. Jį galima stebėti 
arba, iš esmės lyginant stebėjimus, surasti kaip paprastą būtį 
lygiai taip pat, kaip ir apibrėžtumą to skaičiaus, kuris vie- 
nintelis jam tinka, ir, atrodo, kaip tik tokiu būdu jis sudaro 
vieną dėsnio pusę. Pavidalas, spalva, kietumas, klampumas 
ir nesuskaičiuojama daugybė kitų savybių, kartu paimtos, 
sudarytų išorinę pusę ir turėtų išreikšti vidaus apibrėžtumą, 
skaičių, todėl vienos pusės priešvaizdis (Gegenbild) būtų ki- 
ta pusė. 

Tačiau kadangi negatyvumas čia pagautas ne kaip pro- 
ceso judėjimas, o kaip nuramintas vienis arba paprasta būtis- 
sau, tai jis veikiau pasireiškia kaip tai, kieno dėka daiktas 
priešinasi procesui ir kieno dėka daiktas, kaip abejingas pro- 
ceso atžvilgiu, išsilaiko savyje. Tačiau dėl to, kad šita pa- 
prasta būtis-sau yra ramus abejingumas „kitam“, specifinis 
svoris pasirodo kaip savybė šalia kitų savybių; o sykiu nu- 
trūksta bet koks šios savybės ryšys su šiuo daugiu; kitaip 
tariant, dingsta bet koks dėsningumas. — Specifinis svoris 
kaip šitoks paprastas vidus pats savyje neturi perskyros ar- 
ba turi tik neesmingą perskyrą; juk kaip tik jo grynas pa- 
prastumas pašalina visas esmines skirtybes. Ši neesminė 
perskyra, dydis, kaip tik todėl privalo turėti savo priešingą 
atitikmenį (Gegenbild) arba „kitą“ kitoje pusėje, kuri yra sa- 
vybių daugeriopumas, nes tik dėl to jis apskritai yra per- 
skyra. Jei pats šis daugeriopumas suglaudžiamas į priešta- 
ravimo paprastumą ir apibrėžiamas, tarkime, kaip sankaba, 
ir pastaroji yra būtis-sau kitabūtyje, kaip kad specifinis svoris 
yra gryna būtis-sau, tai toji sankaba pirmiausia yra šis gry- 
nas sąvokoje nustatytas apibrėžtumas, jei jį lyginsime su 

anuo apibrėžtumu, ir dėsnio nustatymo maniera būtų tokia 
pat kaip toji, kuri buvo aptarta anksčiau, nagrinėjant jaut- 
rumo ir dirglumo santykį. — Toliau. Sankaba kaip būties- 
sau kitabūtyje sąvoka yra tik abstrakcija tos pusės, kuri stovi 
priešpriešiais specifiniam svoriui ir kuri kaip tokia neegzis- 
tuoja. Juk būtis-sau kitabūtyje yra procesas, kuriame neor- 
ganinė esatis savąją būtį-sau turėtų išreikšti kaip savisaugą, 
neleidžiančią jai išeiti iš proceso kaip tam tikro produkto 
momentui. Tačiau kaip tik tai prieštarauja neorganinės esa- 
ties prigimčiai, kuri pati savyje neturi tikslo arba bendry- 
bės. Neorganinės esaties procesas veikiau yra tik apibrėžtas 
santykis, kuriame įveikiama jos būtis-sau, jos specifinis svo- 
ris. Bet pats šis apibrėžtas santykis, kuriuo pasireikštų ne- 
organinės esaties sankaba kaip tikroji sąvoka, ir jos specifi- 
nio svorio apibrėžtas dydis vienas kito atžvilgiu yra visiš- 
kai abejingos sąvokos. Jei visai nekreipiama dėmesio į san- 
tykio pobūdį ir apsiribojama dydžio vaizdiniu, tai šią api- 
brėžtį galima mąstyti maždaug taip, kad didesnis specifinis 
svoris kaip tam tikra aukštesnė būtis-savyje labiau priešina- 
si įėjimui į procesą, negu mažesnis. Tačiau ir atvirkščiai — 
būties-sau laisvė apsisaugoja tik tuo lengvumu, su kuriuo 
būtis-sau su viskuo susisieja ir išlieka šioje įvairovėje. Anas 
intensyvumas be santykių ekstensyvumo yra neturininga 
abstrakcija, nes ekstensyvumas sudaro intensyvumo esatį. Bet 
neorganinės esaties savisauga, būdama santykinė, kaip mi- 
nėta, nesti tos esaties prigimtyje, nes neorganinė esatis pati 
savaime neapima judėjimo principo; kitaip tariant, jos būtis 
nėra nei absoliutus negatyvumas, nei sąvoka. 

Priešingai, jeigu tą kitą neorganinės esaties pusę traktuo- 
jame ne kaip procesą, o kaip rymančią būtį, tai ji yra pa- 
prasčiausia sankaba, paprasta juslinė savybė, kuri esti vieno- 
je pusėje, priešingai atpalaiduotam momentui kitabūties, kuri 
išsiskaido į daugelį abejingų savybių ir tarp šių savybių pati 

pasirodo kaip specifinis svoris; kartu paimtų savybių dau- 
gis jos atžvilgiu tada sudaro kitą pusę. Bet joje, kaip ir kito- 
se savybėse, skaičius yra vienintelis apibrėžtumas, kuris ne 
tik išreiškia šitų savybių tarpusavio santykį ir perėjimą vie- 
nos į kitą, bet iš esmės yra kaip tik tai, kas neįeina į jokį 
būtiną santykį, o yra bet kokio dėsningumo sunaikinimas, 
nes skaičius yra apibrėžtumo kaip tam tikro neesmingo api- 
brėžtumo išraiška. 

Vadinasi, kaip tik todėl tam tikra kūnų eilė, išreiškianti 
skirtumą kaip jų specifinių svorių skaitmeninį skirtumą, jo- 
kiu būdu nėra lygiagreti kitų savybių skirtumo eilei, nors 
tam, kad būtų lengviau, iš tų savybių ir būtų paimta tik 
viena arba keletas. Juk faktiškai tik visas jų rinkinys galėtų 
būti tai, kas sudarytų kitą šio lygiagretumo pusę. Kad šį rin- 
kinį būtų įmanoma sutvarkyti ir susieti į tam tikrą visumą, 
viena vertus, stebėjimui duoti šių įvairių savybių kiekybi- 
niai apibrėžtumai, o kita vertus, jų skirtumai pasirodo kaip 
kokybiniai skirtumai. Toliau. Tai, kas šioje savybių sankau- 
poje turėtų būti paženklinta kaip teigiama arba kaip neigia- 
ma ir kas abipusiškai susinaikintų — apskritai vidinė konfi- 
gūracija ir ekspozicija tokios formulės, kuri būtų labai sudė- 
tinga, — priklausytų sąvokai, pašalinamai kaip tik tuo bū- 
du, kuriuo savybės turėtų ten būti ir būti pagaunamos kaip 
estinčios; šioje būtyje nė viena savybė neatsiskleidžia kaip ne- 
gatyvi kitų savybių atžvilgiu, bet viena yra lygiai taip pat 
kaip ir kita ir niekaip kitaip neparodo savo vietos visumos 
sąrangoje. — Nagrinėjant kokią nors paralelinių skirtumų 
eilę (nesvarbu, ar turimas galvoje santykis, tuo pat metu di- 
dėjantis abiejose pusėse, ar santykis, didėjantis tik vienoje 
pusėje, o kitoje mažėjantis), turima galvoje tik paskutinė pa- 
prasta šios rišlios visumos išraiška, kuri turėtų sudaryti vie- 
ną dėsnio pusę, jo santykį su specifiniu svoriu; tačiau ši vie- 
na pusė kaip estintis rezultatas kaip tik yra ne kas kita, o tai, 

kas jau buvo minėta, t.y. pavienė savybė, kaip antai toji pati 
paprasta sankaba, šalia kurios abejingai esti kitos savybės, 
neišskiriant nė specifinio svorio, ir kiekviena kita savybė vie- 
nodai teisėtai, t.y. vienodai neteisėtai, gali būti pasirinkta kaip 
visos kitos pusės atstovas; viena, kaip ir kita, esmę tik rep- 
rezentuotų (vokiečių kalba: vaizduotų), tačiau nebūtų paties 
dalyko esmė. Tad bandymą surasti tokias kūnų eiles, kurios 
išsidėstytų paprastoje dviejų pusių paralelėje ir išreikštų es- 
mingą kūnų prigimtį pagal tų pusių dėsnį, reikia laikyti min- 
timi, nesuprantančia savo uždavinio ir neatskleidžiančia prie- 
monių, kuriomis remiantis tą uždavinį reikėtų spręsti. 
Išorės ir vidaus santykis tuo pavidalu, kuriuo jis turėjo 
pasirodyti stebėjimui, anksčiau tuojau pat buvo perkeltas į 
neorganinės esaties sritį; apibrėžtis, kuria šis santykis į tą 
sritį įtraukiamas, dabar gali būti apibūdinta išsamiau, ir ši- 
taip atsiras dar ir kita šio santykio forma bei ryšys. Būtent: 
organinės esaties atveju apskritai atkrenta tai, kas neorgani- 
nės esaties atveju, atrodo, suteikia galimybę šitaip palyginti 
vidų ir išorę. Neorganinės esaties vidus yra paprastas vi- 
dus, kuris suvokimui pasirodo kaip estinti savybė; todėl jo 
apibrėžtumas iš esmės yra dydis, ir šitas vidus pasirodo kaip 
estinti savybė, abejinga išorei arba daugeliui kitų juslinių sa- 
vybių. Tačiau organinės gyvasties būtis-sau nepersistumia į 
vieną pusę priešingai savajai išorei; ne, kitabūties principą ji 
turi pati savyje. Jei būtį-sau mes apibrėšime kaip paprastą 
save išsaugantį santykį su pačiu savimi, tai jos kitabūtis yra 
paprastas negatyvumas, o organinis vienis yra sau pačiam ly- 
gaus santykio su savimi ir grynojo negatyvumo vienis. Šis 
vienis kaip vienis yra organinės esaties vidus; todėl toji esa- 
tis savyje yra bendrybiška arba ji yra giminė. Bet giminės 
laisvė jos pačios tikrovės atžvilgiu yra kitokia negu specifi- 
nio svorio laisvė pavidalo atžvilgiu. Specifinio svorio laisvė 
vra estinti laisvė, kitaip tariant, ji yra tokia laisvė, kuri, kaip 

ypatinga savybė, persistumia į vieną pusę. Tačiau kadangi ji 
yra estinti laisvė, kartu ji yra tik vienas apibrėžtumas, iš esmės 
priklausantis šiam pavidalui; kitaip tariant, jos dėka šis pa- 
vidalas kaip esme yra kažkas apibrėžta. Bet giminės laisvė 
yra bendrybiška; ji abejinga šiam pavidalui arba jo tikrovei. 
Apibrėžtumas, kuris yra būdingas neorganinės esaties kaip to- 
kios būčiai-sau, organinėje esatyje kaip tik todėl palenkiamas 
jos būčiai-sau, panašiai kaip neorganinėje esatyje jis palen- 
kiamas tik jos būčiai; nors neorganinėje esatyje jis jau vien 
todėl tuo pat metu esti tik kaip savybė, vis dėlto jis pasižymi 
esmės pranašumu, nes jis, kaip paprastas negatyvumas, sto- 
vi priešpriešiais esačiai kaip būčiai-kitam; ir šitas paprastas 
negatyvumas savo galutiniu pavieniu apibrėžtumu yra skai- 
čius. Bet organinė esatis yra atskirybė, kuri pati yra grynas 
negatyvumas, ir todėl savyje sunaikina fiksuotą skaičiaus api- 
brėžtumą, būdingą abejingai būčiai. Kadangi organinė esatis 
apima abejingos būties, o kartu ir skaičiaus momentą, skai- 
čių galima traktuoti tik kaip tam tikrą jame vykstantį Žais- 
mą, o ne kaip jo gyvybingumo esmę. 

Bet, nors grynas negatyvumas, proceso principas, neišei- 
na už organinės esaties ribų ir, vadinasi, toji esatis savo es- 
me apima negatyvumą ne kaip apibrėžtumą, o kaip atskiry- 
bė pati savyje yra bendrybiška, vis dėlto šita gryna atskiry- 
bė organinėje esatyje vystosi ir yra tikroviška ne savo mo- 
mentais, kurie patys yra abstraktūs arba bendri. Priešingai, 
šis pasakymas pasirodo esąs už anos bendrybės, kuri atkrenta 
į vidujybę (Innerlichkeit); o tarp tikrovės arba pavidalo, t.y. 
tarp besivystančios atskirybės ir organinės bendrybės, arba 
giminės, iškyla apibrėžta bendrybė, rūšis. Egzistavimas, kurį 
pasiekia bendrybės arba giminės negatyvumas, yra tik iš- 
plėtotas judėjimas proceso, kuris skleidžiasi estinčio pavidalo 
dalimis. Jei giminė kaip rymantis paprastumas savyje turėtų 
išsiskyrusias dalis ir jeigu, vadinasi, jos paprastas negatyvu- 

mas kaip toks kartu būtų judėjimas, išsiskleidžiantis tokio- 
mis pat paprastomis, betarpiškai ir savaime bendrybiškomis 
dalimis, kurios čia tikrai pasirodytų kaip tokie momentai, 
tai organinė giminė būtų sąmonė. Tačiau šiomis aplinkybė- 
mis paprastas apibrėžtumas, kaip rūšies apibrėžtumas, joje es- 
ti bedvasiu pavidalu; tikrovė prasideda ne nuo jo; kitaip ta- 
riant, tai, kas ateina į tikrovę, nėra giminė kaip tokia, t.y. 
apskritai nėra mintis. Giminė kaip tikroviška organinė esa- 
tis tik atstovaujama tam tikro reprezentanto. Bet šis repre- 
zentantas yra skaičius, kuris, kaip atrodo, ženklina perėjimą 
iš giminės į individualų įsipavidalinimą ir stebėjimui patei- 
kia abi būtinybės puses, viena vertus, kaip paprastą apibrėž- 
tumą, kita vertus, apibrėžtumą kaip pavidalą, virtusį dau- 
geriopumu. Tačiau skaičius veikiau ženklina bendrybės ir 
atskirybės abejingumą viena kitai ir jų laisvę viena kitos at- 
žvilgiu; šį abejingumą ir laisvę giminė suteikia beesmiam 
kiekybiniam skirtumui, bet pati giminė kaip kažkas gyva pa- 
sirodo lygiai taip pat laisva nuo šio skirtumo. Tikra bendry- 
bė, kaip ji buvo apibrėžta, čia yra tik vidinė esmė; kaip rūšies 
apibrėžtumas ji yra formali bendrybė, ir priešingai jai ana tik- 
roji bendrybė persistumia į atskirybės pusę, o atskirybė dėl 
to yra gyvoji atskirybė, savo vidaus dėka pakylanti virš sa- 
vo apibrežtumo kaip rūšies. Tačiau ši atskirybė tuo pat metu 
nėra bendrybiškas individas, t.y. toks individas, kuriame ben- 
drybė irgi pasižymėtų išorine tikrove; tačiau toks individas 
nepriskirtinas organinei gyvasčiai. Bet šis bendrybiškas indi- 
vidas, kiek jis betarpiškai yra natūralių įsipavidalinimų nu- 
lemtas individas, nėra pati sąmonė; jo esatis, kaip pavienio 
organinio gyvo individo esatis, neturėtų atsirasti už jo, jeigu 
jis būtų sąmonė. 

Todėl dabar mes turime išprotavimą, kurio vienas kraš- 
tutinis terminas yra bendrybiškas gyvenimas kaip bendrybė 
arba kaip giminė, o kitas kraštutinis terminas yra tas pats 

gyvenimas kaip atskirybė, arba kaip bendrybiškas individas; o 
vidurinysis terminas sudarytas iš abiejų kraštutinių; pirma- 
sis [terminas] prie jo tarsi prisiderina kaip apibrėžta bendry- 
bė arba kaip rūšis, o antrasis — kaip autentiška arba pavienė 
atskirybė. — Ir kadangi šitas išprotavimas apskritai priklau- 
so įpavidalinimo pusei, tai jam reikia palenkti ir tai, kas išsi- 
skaido kaip neorganinė gamta. 

Kadangi bendrybiškas gyvenimas kaip paprasta giminės es- 
mê iš savo pusės išvysto sąvokos perskyras ir turi jas pateik- 
ti kaip paprastų apibrėžtumų eilę, tai ši eilė yra abejingai 
nustatytų skirtumų sistema arba tam tikra skaičių eilė. Anks- 
čiau organinė esatis atskirybės forma buvo priešinama ši- 
tam beesmiam skirtumui, kuris neišreiškia ir neapima jos gy- 
vosios prigimties, — kaip tik tai turi būti pasakyta apie ne- 
organinę [esati], orientuojantis į vieną jos būtį, išsiskleidusią 
daugybės jos savybių pavidalu. O dabar reikia panagrinėti 
bendrybišką individą ne tik kaip nuo bet kokio giminės išsi- 
skaidymo atpalaiduotą esinį, bet ir kaip giminės galybės iš- 
raišką. Giminė, kuri išsiskaido į rūšis pagal bendrą skaičiaus 
apibrėžtumą, arba savo išsiskaidymo pagrindu gali laikyti pa- 
vienes savo esaties apibrėžtis, pavyzdžiui, figūrą, spalvą ir 
t.t., šitaip ramiai tuo užsiimdama patiria prievartą, ateinan- 
čią iš visuotinio individo, žemės; šitas individas kaip ben- 
dras negatyvumas gimininiam sisteminimui priešina skirtu- 
mus — tuos, kuriuos žemė turi savyje ir kurių prigimtis dėl 
substancijos, kuriai jie priklauso, skiriasi nuo giminės pri- 
gimties. Šita giminės veika tampa visiškai ribotu užsiėmi- 
mu, kurį giminė gali realizuoti tik minėtų galingų stichijų 
viduje ir kuris kiekvieną akimirką nutraukinėjamas, pažei- 
džiamas ir slopinamas toms stichijoms būdingos niekuo ne- 
varžomos prievartos. 

Tai reiškia, kad įpavidalintoje esatyje stebėjimui gali atsi- 
verti tik protas kaip gyvenimas apskritai, kurio perskyrose vis 

dėlto tikrai nesama protingo nuoseklumo ir išsiskaidymo ir 
kuris nėra save pagrindžianti pavidalų sistema. — Jeigu or- 
ganinio įpavidalinimo išprotavime vidurkis, kuriam priskir- 
tina rūšis ir jos tikrovė kaip pavienė individualybė, pats ap- 
imtų vidinės bendrybės ir bendrybiškos individualybės kraš- 
tutinumus, tai šio vidurkio požiūriu jo tikrovės judėjimas būtų 
bendrybės išraiška ir prigimtis, ir jis būtų pati save sistemi- 
nanti raida. Štai sąmonei vidurkis — tarp visuotinės dva- 
sios ir tarp jos atskirybės arba juslinės sąmonės — yra są- 
monės įpavidalinimų sistema kaip dvasios gyvenimas, susi- 
tvarkantis ir tampantis visuma, — sistema, kuri čia nagrinė- 
jama ir kurios objektinė esatis yra pasaulinė istorija. Tačiau 
organinė gamta neturi jokios istorijos; iš savosios bendry: 
bės, gyvenimo, ji betarpiškai pereina į esaties atskirybę; ir 
šioje tikrovėje suvienyti paprasto apibrėžtumo ir pavienio 
gyvastingumo momentai sukelia tapsmą tik kaip atsitiktinį 
judėjimą, kuriame kiekvienas momentas yra veiklus savo sri- 
tyje, o visuma išlieka, bet šis veiklumas pats sau apribotas 
tik savimi, nes visumos jame nesama, ir jos jame nesama 
todėl, kad čia jis esti sau ne kaip visuma. | 

Vadinasi, be to, kad stebintis protas, atsiverdamas orga- 
ninei gamtai, apskritai prieina tik iki savo paties kaip vi- 
suotinio gyvenimo žiūros, šio gyvenimo raidos ir realizaci- 
jos Žiūra formuojasi pagal visiškai bendrai išsiskaidančias 
sistemas, kurių apibrėžtis parodo, kad jų esmė glūdi ne or- 
ganinėje esatyje kaip tokioje, o visuotiniame individe; ir tarp 
šių žemės skirtybių — pagal eiles, kurias bando nustatyti 
giminė. 

Vadinasi, kadangi organinio gyvenimo bendrybė kaip tikro- 
vė betarpiškai, be tikro sau-estinčio tarpininkavimo, pereina 
į atskirybės kraštutinumą, tai stebinti sąmonė prieš save turi 
tik nuomonę kaip daiktą; ir jeigu protas dykinėdamas gali 
siekti stebėti šią nuomonę, tai jam belieka apsiriboti gamtos 

nuomonių ir kaprizų aprašymu ir perpasakojimu. Tiesa, ši 
bedvasė nuomonės laisvė kiekviename žingsnyje pateiks dės- 
nių pradmenis, būtinybės pėdsakus, užuominas apie tvarką 
ir nuoseklumą, sąmojingus, tačiau tik tariamus ryšius. Ta- 
čiau tai, kas organiška, susiedamas su estinčiais neorganinės 
esaties skirtumais, su stichijomis, zonomis ir klimatais, ste- 
bėjimas dėsnio ir būtinybės požiūriu neišeina už didelio mas- 
to įtakos ribų. Lygiai taip pat iš kitos pusės, kur individualy- 
bė reiškia ne Žemę, o imanentinio „vieneto“ organinį gyveni- 
mą, O šitas gyvenimas, betarpiškai susiliejęs su bendrybe, 
nors ir sudaro giminę, tačiau tik tokią, kurios paprastas vie- 
nis kaip tik todėl apibrėžiamas kaip skaičius ir todėl atpa- 
laiduoja kokybinį reiškinį, — ten stebėjimas negali išeiti už 
mandagių pastabų, įdomių sąryšių, draugiško palankumo sąvokai 
ribų. Tačiau mandagios pastabos nėra joks būtinybės žinoji- 
mas, įdomūs sąryšiai lieka susiję su interesu, o interesas yra 
tik proto nuomonė; o individo draugiškumas, kurį jis paro- 
do sąvokai, yra kūdikiškas draugiškumas, kuris yra kūdi- 
kiškai naivus, jei nori ar privalo ką nors reikšti savyje ir sau. 


b. Savimonės stebėjimas: 
grynas ir išorinės tikrovės atžvilgiu; 
loginiai ir psichologiniai dėsniai 
Gamtos stebėjimas sąvoką randa realizuotą neorganinėje 
gamtoje; jis randa dėsnius, o jų momentai yra daiktai, kurie 
tuo pat metu santykiauja vienas su kitu kaip abstrakcijos; 
tačiau ši sąvoka nėra į save reflektuotas paprastumas. Prie- 
šingai, organinės gamtos gyvenimas yra tik šitas į save re- 
flektuotas paprastumas; savo paties priešybė, kaip bendry- 
bės ir atskirybės priešybė, neišsiskaidanti paties to gyveni- 
mo esmėje; esmė nėra giminė, kuri išsiskaidytų ir judėtų sa- 
vojoje neišskaidytoje stichijoje ir, būdama prieštaringa, pa- 
čiai sau kartu būtų neišskaidyta. Šitą laisvą sąvoką, kurios 

bendrybė lygiai taip pat absoliučiai savyje turi išvystytą at- 
skirybę, stebėjimas randa tik pačioje sąvokoje, egzistuojan- 
čioje sąvokos pavidalu, arba savimonėje. 

Dabar sugrįždamas į save ir kreipdamasis į tikrovišką są- 
voką kaip laisvą sąvoką, stebėjimas pirmiausia randa mąsty- 
mo dėsnius. Mąstymas pats savyje yra toji atskirybė, o ji yra 
abstraktus, į paprastumą visiškai sugrįžęs negatyvumo ju- 
dėjimas, o jo dėsniai skleidžiasi už realybės. — Jie netikroviš- 
ki; apskritai tai reiškia ne ką kita, o tik tai, kad juose nesama 
tiesos. Teisybė, jie privalo pasižymėti ne visiška, bet vis dėl- 
to formalia tiesa. Tačiau grynai formalus dalykas, neapiman- 
tis realybės, yra mintinis daiktas arba tuščia abstrakcija, ne- 
apimanti susidvejinimo, kuris ir būtų ne kas kita, kaip turi- 
nys. — Bet, kita vertus, kadangi tai yra grynojo mąstymo 
dėsniai, o toks mąstymas yra bendrybė savyje ir, vadinasi, 
tam tikras Žinojimas, kuris betarpiškai apima būtį, o joje vi- 
są realybę, tai tie dėsniai yra absoliučios sąvokos ir neatski- 
riami tiek formos, tiek daiktų esmiškumai. Kadangi savyje 
judanti bendrybė yra sudvejinta paprasta sąvoka, šitokiu bū- 
du ji apima turinį, ir tokį turinį, kuris yra koks tik nori, bet 
tik ne juslinė būtis. Tai toks turinys, kuris nei prieštarauja 
formai, nei apskritai nėra nuo jos atskirtas, bet, priešingai, iš 
esmės yra ji pati, nes forma yra ne kas kita, kaip į savo gry- 
nus momentus išsiskaidanti bendrybė. 

Tačiau tuo pavidalu, kuriuo ši forma arba turinys atsive- 
ria stebėjimui kaip stebėjimui, ji išsaugoja surasto, duoto, t.y. 
tik estinčio turinio apibrėžtį. Tas turinys tampa ramia santykių 
būtimi, daugeliu atsiskyrusių būtinybių, kurios, kaip tam tik- 
ras pastovus turinys savyje ir sau, savo apibrėžtumu turi pasi- 
žymėti tiesa ir kurios šitokiu būdu faktiškai atitraukiamos 
nuo formos. — Bet ši fiksuotų apibrėžtumų arba daugelio 
skirtingų dėsnių absoliuti tiesa neprieštarauja savimonės ar- 
ba mąstymo ir formos apskritai vieniui. Tai, kas išreiškiama 

kaip pastovus savyje nekintantis dėsnis, gali būti tik į save 
reflektuojančio vienio momentas ir gali pasirodyti tik kaip 
nykstantis dydis. Tačiau kai tyrimo metu šie dėsniai išplėšia- 
mi iš to judėjimo sąryšio ir imami atskirai, jie stokoja ne tu- 
rinio — nes tam tikru apibrėžtu turiniu jie pasižymi — O, 
priešingai, formos, kuri yra jų esmė. Šie dėsniai faktiškai nė- 
ra mąstymo tiesa ne todėl, kad jie turi būti tik formalūs ir be 
turinio, o veikiau dėl priešingos priežasties, todėl, kad savo 
apibrėžtumu — ar būtent kaip tam tikras turinys, iš kurio at- 
imta forma, — jie turi būti laikomi kažkuo absoliučiu. Savo 
tiesa, kaip mąstymo vienyje išnykstantys momentai, jie turi 
būti traktuojami kaip žinojimas arba kaip mąstantis judėji- 
mas, o ne kaip žinojimo dėsniai. Bet stebėjimas nėra pats ži- 
nojimas, ir pastarasis stebėjimui nepasiekiamas, tačiau stebė- 
jimas žinojimo prigimtį paverčia būties pavidalu, t.y. jo ne- 
gatyvumą pagauna tik kaip tos būties dėsnius. — Šiuo atveju 
tai, kad vadinamieji mąstymo dėsniai negalioja, pakanka pa- 
rodyti, remiantis bendrąja dalyko prigimtimi. Išsamesnis aiš- 
kinimas priskirtinas spekuliatyvinei filosofijai, kur paaiškėja, 
kas jie yra iš tikrųjų — pavieniai nykstantys momentai, kurių 
tiesa yra tik mąstančio judėjimo visuma, t.y. pats Žinojimas. 

Šis negatyvus mąstymo vienis esti pats sau; kitaip tariant, 
jis yra būtis-sau-pačiai, individualybės principas, o savo rea- 
lybe — veikianti sąmonė. Todėl stebinti sąmonė paties dalyko 
prigimties stumiama prie tos veikiančios sąmonės kaip mi- 
nėtų dėsnių realybės. Kadangi šis sąryšis jai neatsiveria, tai 
ji laikosi nuomonės, kad mąstymo dėsniai jai lieka vienoje 
pusėje, o kitoje pusėje ji išsaugoja tam tikrą kitą būtį, sutam- 
pančią su tuo, kas dabar jai yra objektas, t.y. veikiančią są- 
monę, kuri sau esti taip, kad įveikia kitabūtį, ir, šitaip stebė- 
dama save pačią kaip negatyvumą, tampa tikroviška. 

Taigi stebėjimui atsiveria naujas laukas — veikianti sąmonės 
tikrovė. Psichologija apima daug dėsnių, pagal kuriuos dva- 
sia skirtingai santykiauja su įvairiais savo tikrovės, kaip jau 

surastos kitabūties, modusais; viena vertus, dvasia juos įtrau- 
kia į save, prisiderindama prie tų įpročių, papročių ir mąsty- 
mo būdo, kuriuos ji surado kaip tokią esatį, kur ji yra savo 
pačios objektas kaip tikrovė; o kita vertus, dvasia pažįsta 
save kaip veikiančią savarankiškai jų atžvilgiu, noriai ir aist- 
ringai išplėšia iš jų tik atskirybę ir objektiškumą priderina 
prie savęs; pirmuoju atveju ji elgiasi negatyviai savo pačios 
kaip atskirybės atžvilgiu, o antruoju — savo pačios kaip vi- 
suotinės būties atžvilgiu. — Viena vertus, dvasios savaran- 
kiškumas tam, ką ji surado, suteikia tik sąmoningos indivi- 
dualybės apskritai formą, o turinio požiūriu lieka paniręs į 
jau surastą bendrą tikrovę; bet, kita vertus, dvasia suteikia 
tikrovei mažų mažiausiai tam tikrą specifinę modifikaciją, 
kuri neprieštarauja jos esmingajam turiniui, arba ir tokią mo- 
difikaciją, kurios dėka individas kaip ypatinga tikrovė ir spe- 
cifinis turinys priešina jai save ir tampa nusikaltėliu, įveik- 
damas ją tik kaip atskirybė arba darydamas tai kaip ben- 
drybė, ir šitaip veikia visų labui, t.y. įsteigia kitą pasaulį, 
kitą teisę, kitą įstatymą ir kitus papročius vietoje tų, kurie 
egzistuoja. 

Stebimoji psichologija, pirmiausia kalbanti apie savo vi- 
suoHinių modusų, kuriuos ji aptinka veiklioje sąmonėje, suvo- 
kinius, randa įvairiausius sugebėjimus, polinkius ir aistras, 
ir kadangi perpasakojant visą šitą kolekciją neįmanoma nu- 
slopinti prisiminimo apie savimonės vienį, tai ji turi prieiti 
bent jau nuostabą, kad dvasioje, kaip kokiame maiše, gali 
kartu glūdėti tiek daug ir tokių skirtingų, vienas kito atžvil- 
giu atsitiktinių dalykų, ypač kad jie pasirodo esą ne ryman- 
tys, nejudrūs daiktai, o neramūs judesiai. 

Perpasakodamas šituos įvairius sugebėjimus, stebėjimas 
laikosi bendrybės pusės; šitų daugeriopų sugebėjimų vienis 
yra pusė, priešinga šiai bendrybei; tai tikroviška individualy- 
bė. — Tačiau šitaip suvokti išskirtines tikroviškas individu- 

alybes ir pasakoti apie jas taip, kad štai vienas žmogus la- 
biau linkęs prie to, o kitas — labiau prie ano, kad vienas 
protingesnis už kitą, daug neįdomiau, negu skaičiuoti vabz- 
džių, samanų ir t.t. rūšis; juk pastarieji stebėjimui duoda tei- 
sę juos traktuoti kaip pavienius ir neapimant sąvoka, nes jie 
iš esmės priklauso atsitiktinio išskirtinumo stichijai. Priešin- 
gai, sąmoningą individualybę traktuoti kaip bedvasį, pavienį 
estintį reiškinį reiškia įklimpti į prieštaravimą, nes individu- 
alybės esmė yra dvasios bendrybė. Tačiau kadangi pagava 
tai toji pagava suranda individualybės dėsnį, ir dabar, kaip 
atrodo, turi protingą tikslą ir užsiima būtinu reikalu. 

Momentai, sudarantys dėsnio turinį, yra, viena vertus, pa- 
ti individualybė, kita vertus, jos bendroji neorganinė prigim- 
tis, t.y. iš anksto duotos aplinkybės, padėtys, įpročiai, pa- 
pročiai, religija ir t.t.; visu tuo remiantis ir reikia suprasti 
apibrėžtą individualybę. Šios aplinkybės apima tiek apibrėž- 
tumą, tiek ir bendrybę, o tuo pat metu yra tai, kas duota 
tiesiogiai, kas atsiveria stebėjimui ir kita puse pasireiškia in- 
dividualybės forma. 

Šio abiejų pusių santykio dėsnyje turi glūdėti tai, kas pa- 
rodo, kaip šios apibrėžtos aplinkybės veikia ir įtakoja indi- 
vidualybę. Tačiau ši individualybė kaip tik ir yra tai, kas 
lygiai tokiu pat mastu yra bendrybė, ir todėl ramiai ir betar- 
piškai susilieja su faktine bendrybe, papročiais, įpročiais ir 
t.t., ir prie jų prisiderina arba santykiaudama su jais priešiš- 
kai ir juos pakeisdama, arba, kaip atskirybė, santykiauda- 
ma su jais abejingai, jiems neleisdama savęs veikti ir pati jų 
neveikdama. Todėl tai, kas turi individualybei daryti įtaką 
ir kokią įtaką — O tai, tiesą sakant, yra lygiai tas pat — pri- 
klauso tik nuo pačios individualybės; kad ši individualybė 
tapo šia apibrėžta individualybe dėl šito, reiškia tik tai, kad ji 
jau buvo tokia. Aplinkvbės, situacija, papročiai ir t.t., kurie, 

viena vertus, pasirodo kaip tai, kas egzistuoja objektyviai, o 
kita vertus, kaip tai, kas glūdi šioje apibrėžtoje individualybė- 
je, išreiškia tik neapibrėžtą jos esmę, su kuria nėra kas veik- 
ti. Jeigu šios aplinkybės, mąstymo būdas, papročiai, pasau- 
lio būklė apskritai nebūtų egzistavę, tai, žinoma, individas 
nebūtų tapęs toks, koks jis yra, nes juk šita bendroji sub- 
stancija yra visi tie, kurie esti šioje pasaulio būklėje. — Ta- 
čiau panašiai, kaip toji pasaulio būklė susitelkė į šį pavienį 
individą, — o kaip tik toks individas turi būti suprastas, — 
taip ji turėjo išsiskirti ir susitelkti pati savyje ir sau, ir tuo 
apibrėžtumu, kurį ji sau suteikė, padaryti poveikį individui; 
tik šitaip individą ji padarė šiuo apibrėžtu individu, tokiu, 
koks jis yra. Jeigu išorė savyje ir sau būtų tokia, kokia ji 
pasireiškia individualybėje, pastaroji galėtų būti suprasta re- 
miantis išore. Mes turėtume sudvejintą paveikslų galeriją, 
kur viena pusė būtų kitos pusės atspindys; viena galerijos 
pusė būtų visiškas išorinių aplinkybių apibrėžtumas ir ap- 
ribai, o kita — tai toji pati, tačiau išversta į tokį pavidalą, 
kuriuo ji esti sąmoningoje esmėje; pirmoji — rutulio pavir- 
šius, antroji — centras, kuriam paviršius yra jo vaizdinys. 
Tačiau rutulio paviršius, individo pasaulis, betarpiškai tu- 
ri dvejopą reikšmę; jis yra savyje ir sau estintis pasaulis ir situ- 
acija, ir kartu jis yra individo pasaulis. Individo pasaulis jis 
yra arba tiek, kiek individas tik susiliejęs su pasauliu, lei- 
džia jam įsismelkti į save tokiam, koks jis yra, ir santykiauja 
su juo tik kaip formalioji sąmonė, arba jis yra individo pa- 
saulis tuo pavidalu, kokį individas jam suteikė, pakeisdamas 
pasaulį kaip objektyvią duotį. — Kadangi dėl šios laisvės 
tikrovė yra atvira šiai dvejopai reikšmei, tai individo pasau- 
lis turi būti suprastas tik iš paties individo, o įtaka, individui 
padaryta tikrovės, kuri įsivaizduojama kaip estinti savyje ir 
sau, individo dėka įgyja tą absoliučiai priešingą prasmę, kad 
individas arba leidžiasi nekliudomai veikiamas į jį tekančios 

tikrovės srauto, arba jį nutraukia ir pertvarko. Tačiau kaip 
tik todėl psichologinė būtinybė tampa tuščiu žodžiu ta pras- 
me, jog esama absoliučios galimybės, kad tai, kas turėjo pa- 
daryti tokią įtaką, galėjo jos ir nepadaryti. 

Šitaip atkrenta toji būtis, kuri būtų kažkas savyje ir sau ir 
kuri būtų turėjusi sudaryti vieną, ir kaip tik bendrąją, kokio 
nors dėsnio pusę. Individualybė yra tai, kas yra jos pasaulis 
kaip jai priklausantis pasaulis; ji pati yra savosios veikos sri- 
tis, kurioje ji pasireiškė kaip tikrovė ir kurioje ji yra tiesiog 
duotos ir padarytos būties vienis; vienis, kurio pusės neatsi- 
skiria, kaip psichologinio dėsnio vaizdinyje pasaulis, estintis 
savyje, atsiskiria nuo sau estinčios individualybės. Kitaip ta- 
riant: jeigu kiekviena pusė traktuojama kaip kažkas sava- 
rankiška, tai nesama jokios būtinybės ir abiejų pusių tarpu- 
savio santykį apibrėžiančio dėsnio. 


c. Savimonės santykio 
su savo betarpiška tikrove stebėjimas; 
fizionomika ir frenologija 

Psichologinis stebėjimas neranda savimonės santykio su 
tikrove arba su jai priešpriešiais esančiu pasauliu dėsnio ir 
dėl abiejų pusių tarpusavio abejingumo jis yra atblokštas at- 
gal, prie specifinio apibrėžtumo, būdingo realiai individualy- 
bei, kuri yra pati savyje ir sau arba kuri apima būties-sau ir 
būties-savyje priešpriešą, sunaikintą kaip absoliutų tarpinin- 
kavimą. Dabar ji tapo stebėjimo objektu; kitaip tariant, ste- 
bėjimas pereina prie jos. 

Individas yra pats savyje ir sau: jis yra sau, arba jis yra 
laisva veika; bet kartu jis yra savyje; kitaip tariant, jis pats 
turi pirmapradę apibrėžtą būtį, — tam tikrą apibrėžtumą, ku- 
ris pagal sąvoką yra tas pat, ką psichologija norėjo surasti 
už jo. Taigi jame pačiame pasirodo priešprieša, kaip sudve- 
jinta priešprieša, t.y. sąmonės judėjimas ir tvari būtis tam 
tikros pasireiškiančios tikrovės — tokios tikrovės, kuri jame 

betarpiškai yra jo paties tikrovė. Ši būtis, apibrėžtos indivi- 
dualybės kūnas, yra jos pirmapradiškumas, jos neveiklumo re- 
zultatas (ihr nicht getan Haben). Tačiau kadangi tuo pat metu 
individas yra tik tai, ką jis nuveikė, tai jo kūnas yra ir jo 
sukurta savo paties išraiška, o kartu tam tikras ženklas, ku- 
ris neliko betarpišku dalyku, bet kuriuo individas leidžia tik 
suprasti, kas jis yra ta prasme, kad savo pirmapradę prigim- 
tį jis nukreipia į kūrinį. 

Jei čia duotus momentus palyginsime su ankstesniais sam- 
protavimais, tai galėsime tarti, kad čia turime tam tikrą vi- 
suotinį žŽmogiškąjį pavidalą, ar bent jau bendrą klimato, pa- 
saulio dalies, tam tikros tautos pavidalą, kaip kad anksčiau 
turėjome tuos pačius bendrus papročius ir išsilavinimą. Prie 
to prisideda ypatingos aplinkybės ir padėtis bendroje tikro- 
vėje; čia ši ypatinga tikrovė pasirodo kaip ypatingas indivi- 
do pavidalo formavimas. — Kita vertus, kaip anksčiau lais- 
va individo veika ir tikrovė kaip jo tikrovė buvo priešina- 
mos duotai tikrovei, taip čia esama pavidalo kaip jo paties 
iš jo paties kylančio įtikrovinimo, jo paties veiklios esmės 
bruožų ir formų. Tačiau tiek bendroji, tiek ypatingoji tikro- 
vė, kurią stebėjimas anksčiau surado už individo, dabar yra 
individo tikrovė, jo įgimtas kūnas, ir kaip tik jis yra išraiška, 
kylanti iš individo veikos. Psichologiniame stebėjime savyje 
ir sau estinti tikrovė ir apibrėžta individualybė turėjo būti 
susietos viena su kita; bet dabar stebėjimo objektas yra visa 
apibrėžta individualybė, ir kiekviena jos priešpriešos pusė pati 
yra ši visuma. Tad išorinei visumai priklauso ne tik pirma- 
pradė būtis, įgimtas kūnas, bet kartu ir jo formavimas, nu- 
lemtas vidinės veiklos; jis yra nepadarytos ir padarytos bū- 
ties vienis ir būtimi-sau persmelkta individo tikrovė. Toji vi- 
suma, kuri apima apibrėžtas, pirmaprades, pastovias dalis 
ir bruožus, atsirandančius tik veikos dėka, yra, ir toji būtis 
yra kaip sąmonė ir judėjimas nustatyto individo vidaus iš- 

raiška. — Šitas vidus irgi nebėra formali, neturininga ar ne- 
apibrėžta saviveika, kurios turinys ir apibrėžtumas, kaip 
anksčiau, glūdėtų išorinėse aplinkybėse; ne, vidus yra savy- 
je apibrėžtas pirmapradis charakteris, kurio forma yra tik 
veikla. Vadinasi, dabar nagrinėjamas santykis tarp tų dviejų 
pusių ir keliamas klausimas, kaip šį santykį apibrėžti ir ką 
reiškia pasakymas: vidus išorėje. 

Pirmiausia toji išorė leidžia matyti vidų, ar jį apskritai 
paverčia būtimi kitam, tik kaip organą; juk vidus, kiek jis 
pasirodo organe, yra pati veikla. Kalbanti burna, dirbanti 
ranka ir, jei pageidaujate, kojos, yra įtikrovinantys ir reali- 
zuojantys organai, kuriems būdinga veika kaip veika, arba 
vidus kaip toks; o išorybė, kurią vidus gauna tiems orga- 
nams padedant, yra veika, kaip tam tikra nuo individo at- 
skirta tikrovė. Kalba ir darbas yra išoriniai pasireiškimai, ku- 
riuose individas savyje nebeišsaugoja savęs ir nebedisponuo- 
ja savimi, o leidžia vidui visiškai išeiti už savęs ir jį atiduo- 
da kitam. Todėl galima tiek pat pagrįstai pasakyti, kad tie 
išoriniai pasireiškimai vidų išreiškia ir per daug, ir per ma- 
žai; per daug — kadangi juose pasirodo pats vidus, nebelie- 
ka jokio prieštaravimo tarp jų ir vidaus; jie ne tik duoda 
vidaus išraišką, bet ir betarpiškai atveria patį vidų; per ma- 
žai — kadangi kalba ir veiksmu vidus save padaro kažkuo 
kitu, tai sykiu jis atsiduoda permainos stichijai, kuri iškrei- 
pia ištartą žodį ir atliktą veiksmą ir iš jų padaro kažką ki- 
ta, kas skiriasi nuo to, kas jie yra savyje ir sau kaip šio api- 
brėžto individo poelgiai. Dėl šio išorinio pasireiškimo poel- 
gių padariniai, veikiami kitų, ne tik praranda nekintamy- 
bės pobūdį kitų individualybių atžvilgiu; kadangi šie pada- 
riniai su vidumi, kuris juose glūdi, santykiauja kaip atsisky- 
rusi, abejinga išorė, tai jie kaip vidus paties individo dėka ga- 
li būti kažkas kita, negu tai, kokie jie atrodo: individas ar- 
ba tyčia pakeičia jų išorinį reiškimąsi ir padaro jį kitoki, nei 

jie yra iš tikrųjų, arba jis nepakankamai įgudęs, kad suteik- 
tų sau tokią apraišką, kokios jis iš tikrųjų norėtų, ir taip ją 
sutvirtintų, kad kiti negalėtų iškreipti jo kūrinio. Vadinasi, 
veika, kaip padarytas kūrinys, turi dvejopą priešingą reikš- 
mę — ji yra arba vidinė individualybė, o ne jos išraiška, ar- 
ba, būdama išorybė, yra nuo vidaus atsipalaidavusi tikrovė, 
kuri yra visai kas kita, nei vidus. — Dėl šios dviprasmybės 
mes turime įdėmiau pažvelgti į vidų ir suprasti, kaip jis dar 
esti pačiame individe, tačiau esti kaip regimas ir pasireiškian- 
tis išorėje. Bet organe vidus esti tik kaip pati betarpiška vei- 
ka, išoriškai pasireiškianti per veiksmą, kuris pavaizduoja 
vidų, arba ne. Taigi, jei organą nagrinėjame šio prieštaravi- 
mo požiūriu, jis neduoda ieškomos išraiškos. 

O jeigu išorinis pavidalas galėtų išreikšti vidinę individu- 
alybę tik tiek, kiek jis nėra organas ar veika, o yra rymanti 
visuma, tai, vadinasi, jis reikštųsi kaip tvariai egzistuojantis 
daiktas, į savo pasyvią esatį ramiai priimantis vidų kaip kaž- 
ką svetima ir šitaip tampantis vidaus ženklu; — išorine, atsi- 
tiktine išraiška, kurios tikroji pusė savaime bereikšmė; tai bū- 
tų kalba, kurios garsai ir garsų deriniai nėra pats dalykas, o 
su juo susiję tik savavališkai ir jo atžvilgiu atsitiktiniai. 

Toks savavališkas ryšys šitokių momentų, kurie yra kaž- 
kas išoriška vienas kito atžvilgiu, neduoda jokio dėsnio. Bet 
fizionomika nuo kitų prastų triukų ir pseudomokslų turi skir- 
tis tuo, kad apibrėžtą individualybę tyrinėja kaip būtiną tam 
tikro vidaus ir išorės, charakterio kaip sąmoningos esmės ir 
charakterio kaip estinčio pavidalo priešpriešą, ir šiuos mo- 
mentus vieną su kitu susieja taip, kaip jie susieti savo sąvo- 
ka ir todėl turi sudaryti tam tikro dėsnio turinį. Astrologijo- 
je, chiromantijoje ir panašiuose moksluose yra priešingai: 
kaip atrodo, juose susieta tik išorė su išore, kas nors — su 
kažkuo jam svetimu. Šitoks žvaigždžių išsidėstymas gims- 
tant ir — jeigu toji išorė labiau siejama su pačiu kūnu — 

šitokios rankos linijos yra išoriniai momentai, apskritai paro- 
dantys pavienio žmogaus ilgą arba trumpą gyvenimą ir li- 
kimą. Kaip kažkas išoriška jie abejingi vienas kito atžvilgiu 
ir nesusieti būtinybės, kuria turėtų pasižymėti išorės ir vi- 
daus santykis. 

Žinoma, ranka neatrodo esanti kažkas visai išoriška liki- 
mo atžvilgiu, o veikiau siejasi su juo kaip vidus. Juk likimas 
irgi yra tik reiškinys to, kas yra apibrėžta individualybė sa- 
vyje kaip vidinis pirmapradis apibrėžtumas. O kas yra indi- 
vidualybė savyje, chiromantas arba fizionomistas sužino, ei- 
damas trumpesniu keliu, negu, pavyzdžiui, Solonas, kuris 
buvo įsitikinęs, kad tai galima sužinoti tik prabėgus visam 
gyvenimui; jis tyrinėjo reiškinį, o jie tai, kas yra savyje. Tačiau 
toji aplinkybė, kad ranka turi parodyti individualybės būtį- 
savyje jos likimo požiūriu, nesunkiai pastebima remiantis tuo, 
kad, be kalbos organo, ranka labiau nei kas kita leidžia žmo- 
gui pasireikšti ir realizuoti save. Ji yra gyvas jo laimės kalvis; 
apie ją galima pasakyti, kad ji yra tai, ką žmogus daro, nes 
joje kaip veikliajame savirealizacijos organe žmogus esti kaip 
dvasinga būtybė, o kadangi pirmapradiškai jis yra savo pa- 
ties likimas, ranka išreiškia ir šią būtį-savyje. 

Iš šios apibrėžties, teigiančios, kad veiklos organas yra 
ir būtis, ir jame glūdinti veika arba kad vidinė būtis-savyje 
esti jame ir pasižymi būtimi-kitam, išplaukia kitoks požiū- 
ris į organą, skirtingas nuo aptartojo. Būtent: jeigu, kaip pa- 
sirodė, organų apskritai negalima laikyti vidaus išraiškomis, 
nes juose glūdi veika kaip veika, o veika kaip veiksmas yra 
tik kažkas išoriška, ir šitaip vidus bei išorė atsiskiria ir yra 
ar gali būti kažkas svetima vienas kito atžvilgiu, tai pagal 
nagrinėjamą apibrėžtį organas vėlgi laikytinas abiejų pusių 
vidurkiu, nes būtent toji aplinkybė, kad jame glūdi veika, 
kartu sudaro organo išorybę, o be to, tokią išorybę, kuri yra 
kitokia negu veiksmas; tai išorybė, liekanti individui ir in- 

divide. — Šis vidurkis ir vidaus bei išorės vienis pirmiau- 
sia pats yra irgi išoriškas; tačiau toji išorybė kartu įtraukta 
į vidų; kaip paprasta išorybė ji stovi priešpriešiais išsklaidy- 
tai išorybei, kuri yra arba tik pavienis, visos individualybės 
požiūriu atsitiktinis kūrinys ar atsitiktinė būsena, arba kaip 
visuminė išorybė yra likimas, išskaidytas į kūrinių ir būse- 
nų daugeriopumą. Vadinasi, paprastos rankos linijos, taip pat 
balso skambesys ir diapazonas, kaip individualus kalbos api- 
brėžtumas, — kaip ir kalba, kiek jai ranka suteikia tvaresnį 
egzistavimą nei balsas, — rašysena, ir būtent savita rašyse- 
na kaip braižas — visa tai yra vidaus išraiška, todėl ji, kaip 
paprastas išorinis pasireiškimas, vėlgi, priešingai įvairiapusiam 
veiklos ir likimo išoriniam pasireiškimui, su jais santykiauja 
kaip vidus. — Vadinasi, jeigu apibrėžta individo prigimtis 
ir įgimtas jo savitumas, kartu su tuo, kuo juos pavertė lavi- 
nimas, pirmiausia traktuojami kaip vidus, kaip veiklos ir li- 
kimo esmė, tai individas pasireiškia išoriškai visų pirma per 
burną, ranką, balsą, braižą, taip pat ir per kitus organus ir 
jų pastovius apibrėžtumus; ir tik po to jis plačiau pasireiš- 
kia išoriškai savo tikrove pasaulyje. 

O kadangi šis vidurkis susiklosto kaip išorinis pasireiš- 
kimas, kuris tuo pat metu įtrauktas atgal į vidų, jo esatis 
neapsiriboja betarpišku veikos organu; veikiau jis yra nie- 
ko nerealizuojantis veido ir bendros išvaizdos judrumas bei 
forma. Tie bruožai ir jų judėjimas pagal šią sąvoką yra nu- 
slopinta, individe liekanti veika, o individo santykio su re- 
alia veika požiūriu jie yra savikontrolė ir jos stebėjimas, iš- 
orinis pasireiškimas kaip tikroviško išorinio pasireiškimo re- 
fleksija. — Todėl, išoriškai veikdamas, individas nėra neby- 
lus, nes, šitaip veikdamas, jis kartu yra reflektuotas į save, 
ir šitą reflektuotumą į save išreiškia išoriškai; ši individo te- 
orinė veika arba jo pokalbis apie tai su savimi girdima ir 
kitiems, nes šis pokalbis pats pasireiškia išoriškai. 

Taigi tame viduje, kuris, reikšdamasis išoriškai, lieka vi- 
dus, matyti individo reflektavimas iš savo tikrovės; pažiū- 
rėkime, kaip yra su ta būtinybe, kuri nustatyta šiame vie- 
nyje. — Šis reflektavimas pirmiausia skiriasi nuo paties 
veiksmo, ir, vadinasi, gali būti kažkas kita ir gali būti lai- 
komas kažkuo kitu, nei jis yra; iš Žmogaus veido matyti, ar 
jis rimtai žiūri į tai, ką sako ar daro. — Bet ir atvirkščiai, 
tai, kas turėtų būti vidaus išraiška, kartu yra estinti išraiška 
ir todėl ji pati patenka į būties apibrėžtumą, kuris yra visiš- 
kai atsitiktinis savimone pasižyminčiai esmei. Todėl ši išraiš- 
ka, žinoma, yra išraiška, tačiau kartu tik kaip ženklas, todėl 
išreikštajam turiniui pačios išraiškos pobūdis yra visiškai ne- 
svarbus. Šitaip pasireiškiantis vidus yra regima neregimybė, 
bet šis vidus nesusijęs su šiuo pasireiškimu; jis lygiai taip 
pat gali reikštis per kažką kita, kaip ir kitas vidus gali pa- 
sirodyti per tą patį pasireiškimą. — Todėl Lichtenbergas vi- 
sai teisus, sakydamas: „Tarkime, kad fizionomistas vieną 
kartą perprato Žmogų, tačiau pakanka tam Žmogui priimti 
tvirtą sprendimą, kad jis vėl taptų nesuprantamas tūkstant- 
mečiams“"". — Kaip anksčiau pateikto santykio atveju duo- 
tos aplinkybės buvo tokia esatis, iš kurios individualybė ėmė 
tai, ką galėjo ir norėjo pasiimti, arba jai pasiduodama, arba 
ją pakeisdama, ir kuri dėl šios priežasties savyje neturėjo 
individualybės būtinumo ir esmės, — lygiai taip pat ir šiuo 
atveju pasireiškianti betarpiška individualybės būtis yra to- 
kia būtis, kuri arba išreiškia individualybės reflektavimą iš 
tikrovės ir jos būti-savyje, arba jai yra tik ženklas, abejin- 
gas tam, kas ženklinama, todėl iš tikrųjų nieko neženklinan- 
tis; betarpiška būtis individualybei yra ir veidas, ir kaukė, 
kurią ji gali nusiimti. — Individualybė persmelkia savąjį pa- 
vidalą, juda ir kalba, to pavidalo aprėžta; bet visa ši esatis 
tuo pat metu išeina už savo ribų kaip būtis, abejinga valios 
ir veiklos atžvilgiu; individualybė joje sunaikina tą reikšmę, 

kurią ji turėjo anksčiau — jos reflektuotumą į save arba tai, 
kad savo tikrąją esmę ji turėjo savyje, ir, priešingai, tą es- 
mę veikiau perkelia į valią ir veiklą. 

Individualybė atsisako to reflektuotumo į save, kurį išreiš- 
kia veido bruožai, ir savąją esmę perkelia į kūrinį. Šiuo atveju ji 
prieštarauja tam santykiui, kurį nustato proto instinktas, už- 
siimantis savimone pasižyminčios individualybės stebėjimu 
ir siekiantis nustatyti, koks turi būti individualybės vidus ir 
kokia jos išorė. Šis žiūros taškas leidžia mums suprasti tikrą- 
ją Mintį, kuria grindžiamas fizionomikos — jei patinka — 
mokslas. Prieštaravimas, į kurį patenka šios rūšies stebėjimas, 
formos požiūriu yra prieštaravimas tarp praktikos ir teori- 
jos (ir viena, ir kita nustatoma būtent praktikos ribose); tai 
prieštaringumas individualybės, save realizuojančios ben- 
driausia prasme traktuojamuose poelgiuose, ir individualy- 
bės, kuri, susiliedama su šiais poelgiais, kartu esti už jų, re- 
flektuoja į save ir tuos poelgius paverčia savo objektu. Ste- 
bėjimas traktuoja šį prieštaravimą, orientuodamasis į tą patį 
iškreiptą santykį, per kurį tas prieštaravimas apibrėžiamas 
reiškinyje. Neesminga išorė stebėjimo požiūriu yra pats veiks- 
mas ir kūrinys, ar tai būtų kalbos, ar kokios masyvios tikro- 
vės kūrinys; o esmingas vidus stebėjimui yra individualybės 
būtis-savyje (Insichsein). Iš dviejų pusių, glūdinčių praktinėje 
sąmonėje, — ketinimo ir veiksmo, nuomonės apie savo poel- 
gį ir paties poelgio — stebėjimas pasirenka pirmąją pusę, 
kaip tikrąjį vidų; tas vidus, girdi, daugiau ar mažiau nees- 
mingai pasireiškia veiksmu, o savo tikrąja esme pasireiškia 
per išorinę išvaizdą. Šis, antrasis, išorinio pasireiškimo mo- 
dusas yra individualios dvasios betarpiška juslinė duotis; vi- 
dujybė, kuri, girdi, turi būti laikoma autentiška, yra ketini- 
mo savitumas ir būties-sau atskirybė; ir viena, ir kita yra tik 
tariama dvasia. Taigi tai, ką stebėjimas traktuoja kaip savo 
objektą, yra tariama esatis, ir joje jis ieško dėsnių. 

Betarpiška nuomonė apie tariamą dvasios duotį yra natū- 
ralioji fizionomika, pernelyg skubotas sprendimas apie vidi- 
nę prigimtį ir jos išvaizdos pobūdį, paremtas pirmuoju žvilgs- 
niu. Šios nuomonės objektas yra toks, jog pati jo esmė lemia 
tai, kad iš tiesų jis yra kažkas kita nei tik juslinė betarpiška 
būtis. Teisybė, juslume esama kaip tik tokio reflektuotumo iš 
jo į save, kaip tik regimybės kaip neregimos esaties regimy- 
bės, kuri yra stebėjimo objektas. Bet būtent ši juslinė betar- 
piška duotis yra dvasios tikrovė, tačiau tokia, kuri pasirodo 
tik nuomonei; o stebėjimas kaip tik šiuo aspektu plūkiasi su 
savo tariamąja esatimi, su fizionomija, braižu, balso tembru 
ir t.t. — Tokią esatį stebėjimas sieja kaip tik su šitokiu taria- 
mu vidumi. Turi būti atpažintas ne žudikas, ne vagis, o suge- 
bėjimas būti jais; tvarus, abstraktus apibrėžtumas šitaip užgo- 
žiamas pavieniam individui būdingo konkretaus begalinio api- 
brėžtumo, dabar reikalaujančio aprašų, išradingesnių nei to- 
kios kvalifikacijos. Žinoma, tokie išradingi aprašai byloja dau- 
giau negu tokios kvalifikacijos, kaip kad „žudikas“, „vagis“ 
arba „geraširdis“, „nesugedęs“ ir t.t., tačiau jų toli gražu ne- 
pakanka tikslui pasiekti — nusakyti tariamą būtį arba pavie- 
nę individualybę; jie tokie pat nepakankami, kaip ir tie iš- 
vaizdos aprašai, kurie apsiriboja plokščia kakta, ilga nosimi 
ir t.t. Juk tiek pavienio asmens išvaizda, tiek ir pavienė savi- 
monė, kaip tariama būtis, žodžiais neišreiškiama. Mokslas 
apie Žmogaus pažinimą, apsiribojantis tariamu Žmogumi, ly- 
giai taip pat, kaip ir fizionomikos mokslas, apsiribojantis ta- 
riama žmogaus tikrove ir beprasmiškus natūraliosios fizio- 
nomikos sprendinius siekiantis pakylėti iki žinojimo, dėl vi- 
so to yra kažkas nepabaigiama ir nepagrįsta, kas niekada 
neprieina tokio taško, kur galėtų pasakyti, ką jis „mano“, nes 
jis tik „mano“ ir nusakomas turinys yra tik „numanomas“. 

Desniai, kuriuos siekia atrasti šitas mokslas, yra šių abie- 
jų numanomų pusių santykiai, o todėl ir patys gali būti ne 
kas nors kita, o tik tuščia nuomonė. O kadangi šio tariamo 

žinojimo, esą užsiiminėjančio dvasios tikrove, objektas yra 
kaip tik toks, kad dvasia iš savo juslinės esaties reflektuojasi 
į save ir kad apibrėžta esatis dvasiai yra tam tikras abejin- 
gas atsitiktinumas, tai šitas Žinojimas, atradęs savuosius dės- 
nius, turi betarpiškai žinoti, kad tais dėsniais nieko nepasa- 
koma, o, tiesą sakant, tik plepama arba pateikiama tik nuo- 
monėe apie save — pasakymas, kurio tiesa yra ta, kad pasaky- 
ti savo nuomonę yra tas pat, kas pateikti ne patį dalyką, o tik 
nuomonę apie save. O turinio požiūriu tokie stebėjimai negali 
žymiai skirtis štai nuo tokių: „Kai tik pas mus mugė, tai 
kaskart lyja“, — sako krautuvininkas; „ir kaskart, kai aš džio- 
vinu skalbinius“, — priduria namų šeimininkė. 
Lichtenbergas — kuris šitaip apibūdina fizionominį ste- 
bėjimą", dar sako štai ką: „Jei kas nors pasakytų: „tiesa, tu 
elgiesi kaip doras žmogus, tačiau iš tavo veido aš matau, 
kad tu apsimeti ir širdyje esi nenaudėlis“, tai veikiausiai, 
kol egzistuoja pasaulis, kiekvienas doras Žmogus į šitokią 
šneką atsakytų antausiu“'*. — Toks atsakymas tikslus todėl, 
kad jis paneigia tokio tariamo mokslo pirmąją prielaidą, bū- 
tent, kad žmogaus tikrovė yra jo veidas ir t.t. — Ne, tikroji 
žmogaus būtis yra jo veiksmas; individualybė tikra veikdama, 
ir kaip tik veiksmas pašalina abi tariamybės puses. Pirma, 
jis pašalina tariamybę kaip kūnišką rymančią būtį; poelgiuose 
individualybė pasireiškia veikiau kaip negatyvi esmė, kuri 
yra tik tiek, kiek ji įveikia būtį. Antra, veiksmas įveikia ta- 
riamybės neišsakomumą ir savimone pasižyminčios indivi- 
dualybės, kuri, pasiduodama tariamybei, yra apibrėžta ir api- 
brėžiama kaip begalybė, atžvilgiu. Atliktas veiksmas sunai- 
kina šią prastą begalybę. Veiksmas yra tai, kas paprastai api- 
brėžta, bendra, pagaunama abstrakcija; veiksmas yra žmog- 
žudystė, vagystė arba geradarystė, žygdarbis ir t.t., ir apie jį 
galima pasakyti, koks jis yra. Jis yra šitoks, ir jo būtis yra ne 
tik ženklas, bet ir pats dalykas. Jis yra šitoks, o individualus 

žmogus yra toks, koks yra veiksmas; šitokios būties paprastu- 
mu individualus žmogus kitiems yra estinti, bendroji esmė, 
ir nustoja būti tik numanoma esme. Nors šiuo atveju jis dar 
nenustatytas kaip dvasia, bet jeigu dera kalbėti apie jo būtį 
kaip būtį, ir, viena vertus, dvejopa būtis, išvaizda ir veiks- 
mas, yra priešprieša vienas kitam, o viena ir kita turi būti jo 
tikrove, tai faktiškai jo tikrąja būtimi reikia laikyti veikiau 
veiksmą, o ne jo veidą, kuris turėtų išreikšti, ką žmogus ma- 
no apie savo veiksmus, arba tai, kas buvo manoma apie tai, 
ką jis tik galėjo padaryti. Kita vertus, lygiai taip pat, kadan- 
gi priešpriešinami jo kūrinys ir jo vidinė galimybė, sugebėji- 
mas arba ketinimas, tai vien tik kūrinį dera laikyti jo auten- 
tiška tikrove, nors jis pats šiuo požiūriu apsigaudinėtų ir, 
sugrižęs į save iš savo poelgių, manytų, kad šiame viduje jis 
yra kažkas kita, nei veiksme. Individualybė, atsiduodanti ob- 
jektinei stichijai, pereidama į kūrinį, sykiu pasmerkia save 
tam, kad ji bus pakeista ir iškreipta. Tačiau veiksmo pobū- 
dis kaip tik ir nulemia, ar tai bus tikroviška būtis, kuri iš- 
liks, ar tik tariamas kūrinys, kuris išnyks, nes yra niekingas. 
Objektiškumas ne pakeičia patį veiksmą, o tik parodo, koks 
jis yra, ty. ar jis yra, ar jis yra niekas. — Šios būties išskaidy- 
mas į ketinimus ir panašias subtilybes, dėl kurio tikroviškas 
žmogus, t.y. jo veiksmas, kad būtų paaiškintas, vėl sugrąži- 
namas į numanomą būtį, kad ir kokių ypatingų ketinimų jis 
turėtų savo tikrovės atžvilgiu, — turi būti atiduotas dykinė- 
jančiai nuomonei, kuri, jei savąją neveiklią išmintį siekia pa- 
versti kūriniu, neigti veikiančiojo protingumą ir šitaip netei- 
singai su juo elgtis, tikrąja būtimi norėdama laikyti ne jo 
veiksmą, o veikiau veidą ir jo bruožus, turi saugotis anks- 
čiau minėto atsakymo, kuris jai parodo, kad veidas yra ne 
būtis-savyje, o veikiau gali būti poveikio objektu. 

Jei dabar mes pažvelgsime apskritai į visus tuos savimo- 
ne pasižyminčius individualybės santykius su savo išore, ku- 
riuos galima stebėti, tai lieka vienas santykis, dar turintis 

tapti stebėjimo objektu. Psichologijoje — tai išorinė daiktų tik- 
rovė, dvasioje privalanti turėti savąjį save suvokiantį atvaiz- 
dą (Gegenbild) ir padėti sąvoka pagauti dvasią. Fizionomi- 
koje, priešingai, dvasia turi būti pažinta per savąjį išorinį 
pasireiškimą, kuris esąs kalba — regima dvasios esmės nere- 
gimybė. Dar lieka tos tikrovės pusės apibrėžtumas, kuriuo 
individualybė savąją esmę išreiškia savo betarpiška, tvaria, 
paprasčiausiai duota tikrove. — Vadinasi, šis paskutinis san- 
tykis skiriasi nuo fizionominio tuo, kad pastarasis yra kal- 
banti individo esatis, kai individas savo veikliu išoriniu pasi- 
reiškimu kartu atskleidžia į save reflektuotą ir save stebintį 
išorinį pasireiškimą, kuris pats yra judėjimas, rymantys bruo- 
žai, patys esmingai esantys ne kas kita, kaip tam tikra tar- 
piška būtis. Tačiau tame apibrėžtume, kurį dar reikia pa- 
nagrinėti, išorė galiausiai yra tam tikra visai sustingusi tikro- 
vė, savaime nesanti bylojantis ženklas, bet sau pasirodanti 
atskirai nuo savimone pasižyminčio judėjimo ir egzistuojan- 
ti kaip paprasčiausias daiktas. 

O dėl vidaus santykio su šitokiu jo išoriniu pasireiškimu, 
tai yra aišku, kad, kaip atrodo, pirmiausia jis turi būti su- 
prastas kaip priežastinio ryšio santykis, nes vieno esinio-sa- 
vyje santykis su kitu esiniu-savyje, kaip būtinas santykis, yra 
priežastinis santykis. 

O kad dvasinė individualybė veiktų kūną, ji pati, kaip 
priežastis, turi būti kūniška. Tačiau tas kūnas, kuriame indi- 
vidualybė esti kaip priežastis, yra organas, tačiau ne veikos 
išorinės tikrovės atžvilgiu organas, bet savimone pasižymin- 
čios esmės veikos savyje (o išorinės veikos — tik savo kūno 
atžvilgiu) organas. Neiškart aišku, kokie gali būti tie orga- 
nai. Jei turėtume galvoje organus apskritai, tai pirmiausia 
kristų į akį darbo apskritai organas, be to, lytinis organas ir 
t.t. Tačiau tokie organai turi būti traktuojami kaip įrankiai 
arba kaip dalys, kurias dvasia kaip vienas kraštutinumas turi 

kaip vidurkį kito kraštutinumo, išorinio objekto, atžvilgiu. 
O šiuo atveju turimas galvoje organas, kuriame savimone 
pasižymintis individas kaip kraštutinumas savosios, jam prie- 
šingos, tikrovės atžvilgiu išsilaiko sau, tuo pat metu nesi- 
kreipdamas išorėn, bet reflektuodamas į savo veiklą; orga- 
nas, kuriame būties pusė nėra būtis kitam. Tiesa, fizionomi- 
niu požiūriu tas organas traktuojamas ir kaip reflektuotas į 
save, ir kaip veiką aptarianti esatis; tačiau šitokia būtis yra 
objektinė, ir fizionominio stebėjimo rezultatas yra tas, kad 
savimonė stovi priešpriešiais būtent šiai savo tikrovei kaip 
kažkam abejingam. Šis abejingumas išnyksta todėl, kad pats 
šis reflektuotumas į save yra veiklus; dėl to toji esatis išsau- 
goja būtiną ryšį su juo; bet tam, kad jis galėtų veikti tą esatį, 
jis pats privalo turėti tam tikrą būtį, tačiau iš esmės neob- 
jektinę; ir jis turi būti parodytas kaip šis organas. 

Kasdieniame gyvenime įprasta manyti, kad, pavyzdžiui, 
pyktis, kaip tokia vidinė veika, glūdi kepenyse; Platonas" 
kepenims priskiria net kažką dar aukštesnio, kas, kai kurių 
nuomone, yra netgi pats aukščiausias dalykas, būtent pra- 
našavimą arba sugebėjimą nesiremiant protu pasakyti tai, 
kas šventa ir amžina. Tačiau judėjimas, kuris vyksta indivi- 
do kepenyse, širdyje ir t.t., negali būti traktuojamas kaip vi- 
siškai į save reflektuotas individo judėjimas; ne, veikiau jis 
jau esti individo kūne ir pasižymi gyvuline esatimi, nukreipta 
išorėn, prieš išorinį pasaulį. 

Priešingai, nervų sistema yra betarpiška judančios organi- 
nės esaties ramybė. Nors patys nervai irgi yra sąmonės, jau 
panirusios į savo nukreiptumą išorėn, organai, bet galvos ir 
stuburo smegenis galima traktuoti kaip savyje estinčią — ne- 
objektinę ir neišeinančią išorėn — betarpišką savimonės duo- 
ti. Kiek būties, kurią turi šis organas, momentas yra būtis- 
kitam, esatis, jis yra negyva būtis; jis jau nebėra savimonės 
duotis. Bet ši pati būtis-savyje pagal savo sąvoką yra taku- 


250 


V. PROTO TIKRUMAS IR TIESA 


mas, kuriame betarpiškai išsisklaido jame susidarantys rati- 
lai, ir jokia perskyra nepasireiškia kaip estinti perskyra. Tuo 
tarpu, kaip pati dvasia yra ne abstraktus ir paprastas daly- 
kas, o judesių sistema, kurioje ji išsiskaido į momentus, bet 
šitaip išsiskaidydama pati lieka laisva, ir kaip dvasia išskai- 
do savo kūną į įvairias funkcijas (Verrichtungen) ir kiekvie- 
ną atskirą dalį paskiria atlikti tik vienai funkcijai, — lygiai 
taip pat galima įsivaizduoti, kad taki dvasios būties-savyje 
būtis irgi yra išskaidyta; ir, atrodo, ją taip ir reikia įsivaiz- 
duoti, nes į save reflektuota dvasios būtis smegenyse pati 
savo ruožtu yra tik jos pačios grynosios esmės ir jos kūniš- 
ko išsiskaidymo vidurkis, kuris kaip tik todėl privalo turėti 
kažką iš abiejų pusių prigimties ir, vadinasi, iš kūniško išsi- 
skaidymo pusės — estintį išsiskaidymą. 

Dvasinė organinė būtis kartu apima tam tikros ryman- 
čios tvarios esaties būtiną pusę; pirmoji turi atsitraukti kaip 
būties-sau kraštutinumas ir turėti priešais save antrąją, kaip 
kitą kraštutinumą, kuris tokiu atveju yra objektas, veikia- 
mas pirmojo kraštutinumo kaip priežasties. O jeigu galvos 
ir stuburo smegenys yra ana kūniška dvasios būtis-sau, tai 
kiaušas ir stuburas yra kitas išskirtas kraštutinumas, t.y. tva- 
rus rymantis daiktas. — Tačiau kadangi kiekvienam, galvo- 
jančiam apie tikrąją dvasios esaties vietą, dingojasi ne nu- 
gara, o tik galva, tai, tyrinėdami tokios rūšies žinojimą, mes 
galime tenkintis šiuo — tokiam žinojimui ne pačiu blogiau- 
siu — pagrindu, kad šitą esatį apribotume kiaušu. Jei kas 
nors pagalvotų ir apie nugarą — kadangi kartais ir per ją 
žinojimas ir veika tai įvaromi, tai išvaromi — tai šitokia 
mintis nėmaž neįrodytų (kadangi įrodytų pernelyg daug), 
kad nugaros smegenys turi būti traktuojami kaip dvasios gy- 
venamoji vieta, o stuburas — kaip atitinkama esatis; juk ga- 
lima priminti ir tai, kad būta ir kitų pamėgtų, neva prie dva- 
sios veiklos vedančių išorinių kelių, skirtų jai sužadinti ar- 

ba sugniuždyti. — Taigi stuburas atkrenta; jei patinka, visai 
teisetai; ir lygiai taip pat teisėtai, kaip ir daugelio kitų na- 
tūrfilosofinių teorijų konstrukcijos, pagal kurias ne tik kiau- 
še glūdi dvasios organai. Juk tokia mintis jau anksčiau bu- 
vo pašalinta iš šio santykio sąvokos, ir todėl kiaušas buvo 
traktuojamas kaip esaties pusė; arba, jeigu nedera priminti 
šio dalyko sąvokos, tai juk patyrimas moko, kad akimi kaip 
organu regima, bet kiaušu nežudoma, nevagiama, nekuria- 
ma eilėraščių ir t.t. — Todėl ir reikia vengti kiaušą vadinti 
organu turint galvoje tą reikšmę, kurią dar reikės aptarti. — 
Juk, nors ir priimta sakyti, kad protingam žmogui dalykas 
svarbiau už žodį, tai nereiškia, kad dalyko esmę leistina api- 
būdinti jos neatitinkančiu žodžiu; juk tai negrabumas, o kar- 
tu ir apgaulė, kai įsivaizduojama ir tvirtinama, jog trūksta 
tik reikiamo žodžio, ir nuo savęs slepiama, kad faktiškai sto- 
kojama paties dalyko, t.y. sąvokos; jeigu būtų turima sąvo- 
ka, jai rastųsi ir tinkamas žodis. — Pirmiausia čia paaiškėjo 
tik tai, kad kaip smegenys yra gyva galva, taip kiaušas yra 
caput mortuum. 

Taigi šioje negyvoje būtyje dvasios judesiai ir tam tikri 
smegenų modusai turėjo sau pateikti savąjį išorinės tikro- 
vės atvaizdą; tačiau ši tikrovė dar nebūdinga pačiam indi- 
vidui. Jų santykis su kiaušu, kuris, kaip negyva būtis, ne- 
apima dvasios gyvenamosios vietos, pirmiausia pasirodo 
kaip anksčiau nustatytas santykis, vadinasi, kaip išorinis me- 
chaninis santykis, todėl tikrieji organai — O jie yra smege- 
nyse — vienoje vietoje kiaušą suapvalina, kitoje — išplečia 
ar suploja, nelygu kaip būtų išreiškiamas šis poveikis. Tei- 
sybė, kadangi kiaušas pats yra organizmo dalis, jame, kaip 
ir kiekviename kaule, galima tarti esant tam tikrą gyvą sa- 
vikūrą (Selbstbildung), todėl, jei jį šitaip traktuosime, tai rei- 
kės tarti, kad veikiau jis pats spaudžia smegenis ir nustato 
jų išorines ribas; tokiam poveikiui jis turi daugiau galimy- 

bių, nes yra kietesnis. Tačiau šiuo atveju, apibrėžiant jų veik- 
lą, jųdviejų tarpusavio santykis vis dar liktų toks pat; juk 
nepriklausomai nuo to, ar kiaušas yra tai, kas apibrėžta, ar 
tai, kas apibrėžiama, šis dalykas nieko nepakeistų priežasti- 
niame ryšyje; tik kiaušas tokiu atveju būtų traktuojamas kaip 
betarpiškas savimonės organas, nes jame kaip priežastyje glū- 
dėtų būties-sau pusė. Tačiau kadangi būtis-sau kaip organinis 
gyvybingumas vienodai esti ir viename, ir kitame, tai faktiš- 
kai priežastinio ryšio tarp jų nesama. Tačiau toks jųdviejų 
vystymasis būtų susijęs viduje, ir tai būtų tam tikra organi- 
nė iš anksto nustatyta harmonija, kuri abi tarpusavyje san- 
tykiaujančias puses palieka laisvas viena kitos atžvilgiu ir 
kiekvienai leidžia išsaugoti jai būdingą pavidalą, kuriam ne- 
būtina atitikti kitos pusės pavidalą; ir dar didesne laisve vie- 
nas kito atžvilgiu pasižymi pavidalas ir kokybė, kaip vienas 
kito atžvilgiu laisvi yra vynuogės forma ir vyno skonis. — 
Tačiau kadangi smegenų pusei priklauso būtics-sau apibrėž- 
tis, o kiaušo pusei — esaties apibrėžtis, tai organinio vienio 
viduje irgi reikia nustatyti jų priežastinį ryšį — tam tikrą 
būtiną santykį kaip išorinį jų tarpusavio santykį, t.y. kaip 
tam tikrą savaime išorišką santykį, kurio dėka jų pavidalas 
būtų apibrėžiamas abipusiškai. 

O dėl apibrėžties, pagal kurią savimonės organas turėtų 
būti veikli priežastis, esanti priešingoje pusėje, tai apie šį da- 
lyką galima kalbėti visaip, nes kalbama apie tai, kokia yra 
priežastis, traktuojama kaip abejinga esatis, kaip pavidalas 
ir dydis; priežastis, kurios vidus ir būtis-sau turi būti kaip 
tik tokie, kad neturėtų nieko bendra su betarpiška esatimi. 
Pirmiausia organinė kiaušo savikūra yra abejinga mechani- 
niam poveikiui, ir šių abiejų santykių (kadangi pirmasis san- 
tykis yra sąryšis su savimi) santykis yra kaip tik pats tas 
neapibrėžtumas ir beribiškumas. Be to, jeigu smegenys net 
ir įtrauktų į save dvasios perskyras kaip estinčius skirtumus 

ir būtų vidinių, skirtingą erdvę užimančių organų dauge- 
riopa visuma (o tai prieštarauja gamtai, kuri sąvokos mo- 
mentams suteikia tam tikrą savarankišką esatį, ir todėl į vieną 
pusę visiškai nustumia organinio gyvenimo tūkų paprastumą, 
o į kitą — jo artikuliaciją ir pasidalinimą, kaip ir savuosius 
skirtumus, todėl jie, ta prasme, kuria šiuo atveju turi būti 
suprantami, pasirodo kaip ypatingi anatominiai daiktai), vis 
dėlto būtų neaišku, ar koks nors dvasios momentas — pri- 
klausomai nuo to, ar pirmapradiškai jis yra stipresnis, ar silp- 
nesnis — pirmuoju atveju privalėtų turėti labiau išplėstą, o 
antruoju — labiau suspaustą smegenų organą, ar kaip tik at- 
virkščiai. — Lygiai taip pat būtų neaišku, ar smegenims vys- 
tantis tas organas didėtų, ar mažėtų, ar jis taptų grubesnis 
ir tankesnis, ar smulkesnis. Dėl tos pačios priežasties, dėl 
kurios būtų neaišku, kokiomis savybėmis pasižymi priežas- 
tis, lygiai taip pat neaišku, kaip pasireiškia poveikis kiau- 
šui, — ar tai yra tam tikras išsiplėtimas, ar susiaurėjimas ir 
susitraukimas. Jei šis poveikis apibūdinamas šiek tiek tau- 
riau, kaip tam tikras sužadinimas, tai lieka neaišku, ar tai yra 
išsipūtimas, kaip veikiant kantaridų trauklapiui, ar susi- 
raukšlėjimas, kaip veikiant acto rūgščiai. — Visus šiuos po- 
žiūrius galima įtikinamai pagrįsti, nes organinis santykis, ku- 
ris ir šiuo atveju daro poveikį, leidžia manyti, kad vienas 
pagrindimas yra toks pat geras kaip ir kitas, ir yra abejin- 
gas visiems tiems aiškinimo būdams. 

Tačiau siekti apibrėžti šį santykį stebinčiajai sąmonei nė- 
ra svarbu. Juk, be viso kito, tai, kas yra vienoje pusėje, yra 
ne smegenys kaip gyvulinė dalis, o smegenys kaip savimone 
pasižyminčios individualybės būtis. — Individualybė kaip pa- 
stovus charakteris ir sąmoninga judri saviveika yra sau ir 
savyje; šiai būčiai-sau-ir-savyje stovi priešpriešiais jos tikro- 
vė ir esatis-kitam; būtis-sau-ir-savyje yra esmė ir subjektas, 
kurio būtis glūdi smegenyse; ši būtis pavaldi joms ir išsaugo- 

ja savo vertę tik dėl joms būdingos reikšmės. Tačiau savi- 
mone pasižyminčios individualybės antroji pusė, jos esaties 
pusė, yra būtis kaip savarankiška būtis ir kaip subjektas, ar- 
ba kaip daiktas, būtent kaulas; žmogaus tikrovė ir esatis yra jo 
kiaušo kaulas. — Toks yra santykis ir prasmė, kurią abi šio 
santykio pusės turi jas stebinčiai sąmonei. 

Dabar stebinčiai sąmonei reikia nustatyti apibrėžtesnį ši- 
tų pusių santykį; žinoma, kiaušo kaulas apskritai reiškia tai, 
kad jis yra betarpiška dvasios tikrovė. Tačiau dvasios dau- 
giapusiškumas tokį pat daugiapusiškumą suteikia savo esa- 
čiai; tai, ką reikia pasiekti, yra atskirų vietų, į kurias suskai- 
dyta esatis, reikšmės apibrėžtumas. Pažvelkime, kokių nuo- 
rodų į šį apibrėžtumą jose esama. 

Kiaušo kaulas nėra veiklos organas; kartu jis nėra tai, kas 
išreiškia judėjimą; kiaušo kaulu nevagiama, nežudoma ir t.t., 
ir, atliekant tokius veiksmus, jis nenutaiso jokių minų, todėl 
jo negalima laikyti veido išraiška. — Šis esinys nevertintinas 
ir kaip ženklas. Veido išraiška ir mimika, tonas, net kolona, 
stulpas, įkaltas negyvenamoje saloje, iškart praneša, kad jie 
reiškia kažką daugiau, o ne tik tai, kas jie yra betarpiškai. 
Jie iškart pasirodo kaip ženklas, nes pasižymi apibrėžtimi, 
nurodančia kažką kita tuo, kad ši apibrėžtis pirmapradiškai 
jiems nebūdinga. Žinoma, daug kas gali ateiti į galvą, žiū- 
rint į kiaušą, kaip Hamletui, apžiūrinėjančiam Joriko kauko- 
lę, tačiau kiaušo kaulas savaime yra toks abejingas, naivus 
daiktas, kad betarpiškai jame negalima įžvelgti ar mąstyti 
ko nors kito, išskyrus jį patį; tiesa, jis primena smegenis ir 
jų apibrėžtumą, kitos formos kiaušą, bet ne sąmoningą ju- 
desį, nes jame neatsispaudusi nei veido išraiška, nei mimi- 
ka, nei dar kas nors, kas bylotų apie kilmę iš sąmoningos 
veikos; juk jis yra tikrovė, individualybėje turinti atverti to- 
kią kitą pusę, kuri būtų jau ne į save reflektuojanti būtis, o 
gryna betarpiška būtis. 

Be to, kadangi kiaušo kaulas pats nejaučia, tai, matyt, kon- 
kretesnė jo reikšmė gali būti, tarkime, ta, kad dėl kaimynys- 
tės tam tikri pojūčiai leidžia sužinoti, ką jis simbolizuoja; o 
kadangi tam tikro sąmoningo dvasios moduso jutimas susi- 
jęs su tam tikra kiaušo vieta, tai ši vieta, tarkime, savo iš- 
vaizda bus nuoroda į šį modusą ir jo savitumą. Kaip, pa- 
vyzdžiui, kai kurie žmonės skundžiasi tuo, kad, įtemptai 
mąstydami arba apskritai tik mąstydami, kažkur galvoje jie 
jaučia skausmą, taip ir vogimas, žudymas, eilėraščių kūrimas ir 
t.t. galėtų būti lydimi tam tikro atitinkamo pojūčio, kuris, be 
to, dar privalėtų turėti tam tyčia skirtą vietą. Šią smegenų 
vietą, kuri šitaip būtų judresnė ir veiklesnė, galimas daiktas, 
labiau išvystytų ir gretima kaulo vieta; arba ši kaulo vieta 
dėl simpatijos ar sandermės irgi neliktų inertiška, bet didėtų 
ar mažėtų, arba formuotųsi vienu ar kitu būdu. — Tačiau 
šią hipotezę daro neįtikinamą ta aplinkybė, kad jausmas ap- 
skritai yra neapibrėžtas dalykas ir kad jausmas galvoje kaip 
centre galėtų būti visuotinė užuojauta bet kokiai kančiai, to- 
dėl su vagies-žudiko-poeto-galvos-kutenimo ar-skausmo jaus- 
mu susimaišytų kiti jausmai, ir vieną nuo kito — kaip ir 
nuo pojūčių, kuriuos galima pavadinti tik kūniškais, — juos 
atskirti būtų taip pat sunku, kaip kad sunku nustatyti ligą 
pagal vieną, galvos skausmo, simptomą, jei mes jo reikšmę 
apribosime tik kūnu. 

Kad ir kokiu aspektu žvelgtume į šį dalyką, faktiškai nė- 
ra jokio būtino abipusio santykio, lygiai kaip ir nuorodos į 
ji, kuri būtų iškalbinga pati savaime. O jei vis dėlto toks 
santykis turi egzistuoti, tai lieka ir yra būtina stokojanti sąvo- 
kos, laisva, iš anksto nustatyta abiejų pusių sutampančio api- 
brėžtumo harmonija, nes viena iš pusių turi būti bedvasė tīk- 
rovė, paprasčiausias daiktas. — Taigi vienoje pusėje yra dau- 
gybė nejudrių kiaušo vietų, kitoje pusėje — daugybė dva- 
sios ypatybių, kurių daugeriopumas ir apibrėžtis priklauso 

nuo psichologinės būsenos. Kuo skurdesnis dvasios vaizdi- 
nys, tuo labiau šiuo požiūriu palengvėja dalykas, nes, viena 
vertus, tuo mažiau bus šių savybių, o, kita vertus, tuo tos 
savybės bus ryškesnės, pastovesnės, labiau sustabarėjusios, 
o kartu panašesnės į kaulo apibrėžtumus ir lengviau su jais 
palyginamos. Tačiau nors dvasios vaizdinio skurdumas daug 
ką palengvina, vis tiek abiejose pusėse dar lieka labai daug 
savybių; o stebėjimui lieka visiškas jų tarpusavio santykių 
atsitiktinumas. Jei kiekvienas iš Izraelio vaikų būtų pasiė- 
męs po grūdelį iš to jūros smėlio, su kuriuo jie lyginami, tai 
abejingumas ir atsitiktinumas, kuris kiekvienam būtų skyręs 
jo smiltelę, būtų toks pat didelis, kaip ir tas, kuris kiekvie- 
nai sielos galiai, aistrai ir (tai čia irgi reikėtų apžvelgti) kiek- 
vienam charakterio niuansui, apie kuriuos įprasta kalbėti sub- 
tilioje psichologijoje ir Žmogaus tyrinėjimuose, leistų nuro- 
dyti atitinkamas kiaušo vietas ir kaulų formas. Žudiko kau- 
kolė turi štai tokį — ne organą ir ne ženklą — gumbą; ta- 
čiau tas žudikas turi dar daug kitų ypatybių, kaip ir kitų 
gumbų, o be gumbų — ir įdubimų; galima pasirinkti gum- 
bus ar įdubimus. Ir vėlgi, jo polinkis žudyti gali būti susie- 
tas su bet kuriuo gumbu ar bet kuriuo įdubimu, o šie savo 
ruožtu — su bet kuria savybe; juk net žudikas nėra vien ši 
žudiko apskritai abstrakcija ir turi ne tik tą vieną iškilimą ar 
įdubimą. Todėl šia dingstimi atliekami stebėjimai turi byloti 
lygiai tiek pat, kiek krautuvininko ir namų šeimininkės sam- 
protavimai apie lietų ir mugę arba apie lietų ir skalbinius. 
Krautuvininkas ir namų šeimininkė galėjo pastebėti ir tai, 
kad, girdi, lyja visada, kai pro šalį eina štai šis kaimynas 
arba kai valgomas kiaulienos kepsnys. Kaip lietus nesusijęs 
su šiomis aplinkybėmis, taip ir stebėjimui šis dvasios api- 
brėžtumas nesisieja su šia apibrėžta kiaušo būtimi. Juk iš 
abiejų tokio stebėjimo objektų vienas yra sausa būtis-sau, su- 
kaulėjusi dvasios savybė, o kitas — sausa būtis-savyje, toks 

pat sukaulėjęs daiktas, kaip ir abi šios būtys, visiškai abejin- 
gos viskam kitam; dideliam gumbui nesvarbu, ar jo kaimy- 
nystėje esama žudiko, lygiai taip pat, kaip žudikui nesvar- 
bu, ar netoli jo esama lygios vietos. 

Žinoma, išlieka neabejotina galimybė, kad su kokia nors 
savybe, aistra ir t.t. kur nors susijęs koks nors gumbas. Ga- 
lima įsivaizduoti žudiką su dideliu gumbu kokioje nors kiau- 
šo vietoje, o vagį — su gumbu kitoje kiaušo vietoje. Šiuo 
požiūriu frenologija gali dar labiau plėstis, nes iš pradžių, 
kaip atrodo, ji apsiriboja tik kokio nors gumbo ryšiu su ko- 
kia nors to paties individo savybe, o tai reiškia, kad jis turi ir 
gumbą, ir savybę. Bet jau natūralioji frenologija (kadangi ji 
turi egzistuoti taip pat kaip ir natūralioji fizionomika) per- 
žengia šias ribas; ji teigia ne tik tai, kad, girdi, gudrus žmo- 
gus už ausies turi kumščio dydžio gumbą, bet kartu aiški- 
na, kad ne pati neištikima žmona, o jos teisėtas vyras turi 
gumbus ant kaktos. — Lygiai taip pat sėkmingai galima įsi- 
vaizduoti žmogų, gyvenantį po vienu stogu su žudiku, arba 
ir jo kaimyną, o toliau — ir jo bendrapiliečius ir t.t. su dide- 
liais gumbais kokioje nors kiaušo vietoje, — kaip galima įsi- 
vaizduoti skraidančią karvę, kurią iš pradžių glamonėjo vė- 
žys, atjojęs ant asilo, o po to... ir t.t. — Bet jeigu galimybė 
suprantama ne kaip vaizdinio galimybė, o kaip vidinė gali- 
mybė arba sąvoka, tai objektas yra tokia tikrovė, kuri yra gry- 
nas daiktas ir turi būti grynas daiktas, ir kuri neturi ir nega- 
li turėti tokios reikšmės ir, vadinasi, tokią reikšmę gali turė- 
ti tik vaizdinyje. 

Jeigu stebėtojas, nepaisydamas abiejų pusių abejingumo, 
vis dėlto imsis darbo, ketindamas nustatyti santykius, iš da- 
lies skatinamas bendrojo proto principo, pagal kurį išorė yra 
vidaus išraiška, iš dalies remdamasis analogija su gyvulių (ku- 
nių charakteris tegu ir paprastesnis negu Žmonių, tačiau kaip 
tik todėl juo sunkiau pasakyti, koks gi tas jų charakteris, nes 

žmogaus vaizduotei ne taip lengva įsismelkti į gyvulio pri- 
gimtį) kiaušais, tai tokiam stebėtojui, įsitikinusiam, kad esa- 
ma dėsnių, kuriuos jis siekia atrasti, labiausiai padės viena 
perskyra, kuri ir mums dabar turi būtinai ateiti į galvą. — 
Dvasios būties mažų mažiausiai negalima traktuoti kaip kaž- 
ko visiškai nejudraus ir nepajudinamo. Žmogus laisvas; tar- 
kime, kad pirmapradė būtis yra tik pirminiai polinkiai, ku- 
riems jis turi didelę valdžią arba kurie reikalauja palankių 
aplinkybių, kad būtų išugdyti; t.y. pirmapradę dvasios būtį 
galima pavadinti ir tokia būtimi, kuri neegzistuoja kaip bū- 
tis. Vadinasi, jeigu stebėjimai prieštarautų tam, ką kas nors 
sugalvotų teigti kaip dėsnį, — jeigu, pavyzdžiui, mugės me- 
tu arba džiovinant skalbinius būtų puikus oras, tai krautu- 
vininkas ir namų šeimininkė galėtų pasakyti, kad iš tikrųjų 
turėjo lyti, ir kad pirminio polinkio [lyti] vis dėlto esama; 
lygiai taip pat ir stebint kiaušą: šis individas iš tikrųjų turi 
būti toks, kaip, pagal dėsnį, rodo kiaušas, ir jame esama pir- 
mapradžio polinkio, bet jis neišsivystė; tam tikros kokybės aki- 
vaizdžiai nesama, tačiau ji turėjo būti duota. — Desnis ir pri- 
valėjimas grindžiami realaus lietaus ir realaus polinkio, susi- 
jusio su konkrečiu kaukolės apibrėžtumu, stebėjimu; bet jei- 
gu tikrovė nėra duota, tai tokią pat reikšmę turi tuščia gali- 
mybe. — Toji galimybė, t.y. nustatyto dėsnio netikrovišku- 
mas, o kartu ir dėsniui prieštaraujantys stebėjimai turi būti 
apimti kaip tik todėl, kad individo laisvė ir besivystančios 
aplinkybės abejingos būčiai apskritai — būčiai tiek kaip kaž- 
kam pirmapradiškai vidujam, tiek kaip kažkam išoriškam ir 
sukaulėjusiam, — ir todėl, kad individas gali būti kažkas 
kita, negu jis pirmapradiškai yra iš vidaus, o juo labiau — 
kažkas kita nei kaulas. 

Taigi visiškai įmanoma, kad konkretus gumbas arba kiau- 
šo įdubimas žymi ir kažką tikroviška, ir tik pirminį polinkį, 
beje, nežinia kieno pirminį polinkį; kitaip tariant, įmanoma, 

kad jis žymi kažką netikroviška; mes matome tai, kas visa- 
da atsitinka su prastu triuku: jį patį galima panaudoti pa- 
neigti tam, kam jis turėtų padėti. Mes matome, kad nuomo- 
nė dalyko prigimties priverčiama nesąmoningai pati teigti da- 
lykus, priešingus tam, ko ji tvirtai laikosi, t.y. teigti, kad šitas 
kaulas kažką parodo, bet lygiai taip pat ir neparodo. 

Tai, kas, naudojantis šiuo triuku, dingojasi pačiai nuomo- 
nei, yra teisinga, ją tiesiogiai sunaikinanti mintis, kad būtis 
kaip tokia apskritai nėra dvasios tiesa. Kaip kad jau pirminis 
polinkis yra tam tikra pirmapradė būtis, nedalyvaujanti dva- 
sios veikloje, lygiai tokia pat būtis savo ruožtu yra ir kaulas. 
Esinys be dvasinės veiklos yra tam tikras daiktas sąmonei, 
bet jokiu būdu nėra jos esmė; jis yra sąmonės priešybė, ir 
sąmonė yra tikroviška sau tik todėl, kad ji paneigia ir sunai- 
kina šitokią būtį. — Tokiu požiūriu, kaulą pateikti kaip tik- 
rąją sąmonės esatį reiškia visiškai paneigti protą; o kai kau- 
las traktuojamas kaip dvasios išorė, jis pateikiamas kaip tik- 
roji sąmonės esatis, nes išorė kaip tik ir yra estinti tikrovė. 
Nieko nekeičia pasakymas, kad pagal šią išorę tik sprendžia- 
ma apie vidų, kuris yra kažkas kita, kad išorė yra ne pats 
vidus, o tik jo išraiška. Juk vieno ir kito tarpusavio santykyje 
kaip tik vidaus pusei priklauso save mąstančios ir mąstomos 
tikrovės apibrėžtis, o išorės pusei priklauso estinčios tikrovės 
apibrėžtis. — Vadinasi, jei žmogui sakoma: „tu (tavo vidus) 
toks, nes toks ir toks tavo kaulas“, tai reiškia ne ką kita, kaip 
tai, kad kaulą aš laikau tavąja tikrove. Aptariant fizionomiką 
minėtasis atsakymas į tokį teiginį — antausis — pirmiausia 
iš minkštųjų dalių atima joms priderančią pagarbą ir padėtį, 
ir įrodo tik tai, kad jos nėra tikroji būtis-savyje, kad jos nėra 
dvasios tikrovė; šiuo atveju atsakymas, tiesą sakant, turi būti 
toks radikalus, kad tam, kuris šitaip teigia, pralaužtų kiaušą, 
kad taip pat apčiuopiamai, kaip apčiuopiama jo išmintis, įro- 
dytų, jog kaulas žmogui nėra jokia būtis-savyje, o juo labiau — 
jokia autentiška Žmogaus tikrovė. 

Savimone pasižyminčio proto sveikas instinktas nedvejo- 
damas atmes tokią frenologiją, — tą kitą stebintį proto ins- 
tinktą, kuris, pakilęs iki pažinimo nuojautos, be dvasios pa- 
ramos suprato, kad išorė yra vidaus išraiška. Tačiau juo men- 
kesnė mintis, juo sunkiau kartais pastebėti, kur konkrečiai 
glūdi jos menkumas, ir juo sunkiau ją gvildenti. Juk mintis 
yra juo menkesnė, juo grynesnė ir tuštesnė abstrakcija, kuri 
tai minčiai reiškia esmę. O priešpriešos, apie kurią kalbama, 
nariai yra save suvokianti individualybė ir išorybės, visiškai 
virtusios daiktu, abstrakcija, — vidinė dvasios būtis, supran- 
tama kaip tvari bedvasė būtis, priešinga kaip tik tokiai bū- 
čiai. — Tačiau šitaip, atrodo, ir stebintis protas faktiškai pa- 
siekė savo viršūnę, kur jis turi atsisakyti savęs ir apsiversti; 
juk tik visiška blogybė savyje turi betarpišką būtinumą virs- 
ti savo priešybe. — Kaip apie žydų tautą galima pasakyti, 
jog kaip tik todėl, kad ji stovi prie pat išganymo vartų, ji 
yra ir buvo labiausiai atstumta; ji nėra sau tai, kuo ji turėtų 
būti savyje ir sau; ji nėra sau tas savastingasis esmiškumas 
(Selbstwesenheit), bet perkelia jį anapus savęs; dėl šio su- 
svetimėjimo ji padarytų sau galimą aukštesnę esatį, jei tik 
įstengtų savąjį objektą vėl sugrąžinti į save, o nepasiliktų 
nugrimzdusi į būties betarpiškumą; juk dvasia yra juo di- 
dingesnė, juo didesnis prieštaravimas, iš kurio ji sugrįžta į 
save; bet šį prieštaravimą dvasia susikuria, įveikdama savo 
betarpišką vienį ir susvetimėdama su savąja būtimi-sau. Ta- 
čiau jeigu tokia sąmonė nereflektuoja savęs, tai vidurkis, ku- 
riame ji esti, yra pražūtinga tuštuma, nes tai, kas turėtų ją 
užpildyti, tapo sustingusiu kraštutinumu. Taigi šita paskuti- 
nė stebinčio proto pakopa yra pati blogiausia, bet kaip tik 
todėl būtinas jo virsmas savo priešybe. 

Jei apžvelgsime anksčiau tyrinėtą eilę santykių, kurie su- 
daro stebėjimo turinį ir objektą, pasirodys, kad jo pirmajame 
moduse, neorganinės gamtos stebėjime, tam stebėjimui jau iš- 

nyksta juslinė būtis; gamtos santykio momentai pasirodo kaip 
grynos abstrakcijos ir kaip paprastos sąvokos, kurios turi būti 
tvirtai susijusios su daiktų esatimi, kuri visgi prarandama, 
todėl šis momentas pasirodo esąs grynas judėjimas ir ben- 
drybė. Šis laisvas, savyje išbaigtas procesas išsaugoja tam 
tikros objektinės esaties reikšmę, tačiau dabar pasirodo kaip 
tam tikras „vienetas“; neorganiniame procese „vienetas“ yra 
neegzistuojantis vidus; bet egzistuodamas kaip „vienetas“ jis 
yra organinė esatis. — „Vienetas“ kaip būtis-sau arba nega- 
tyvi esmė yra priešprieša bendrybei, išvengia jos ir lieka lais- 
vas sau, todėl sąvoka, realizuota tik absoliutaus išsiskaidy- 
mo į pavienius esinius stichijoje, organinės egzistencijos sti- 
chijoje negauna savo tikrosios išraiškos — būti bendrybe, bet 
lieka kažkas išoriška arba — o tai yra tas pat — organinės 
gamtos vidumi. — Organinis procesas yra laisvas tik savyje, 
bet nėra laisvas pačiam sau; jo laisvės būtis-sau pasirodo kaip 
tikslas; ji egzistuoja kaip kita esmė, kaip tam tikra save suvo- 
kianti išmintis, esanti už organinio proceso. Taigi stebintis 
protas kreipiasi į šią išmintį, į dvasią, į sąvoką, egzistuojan- 
čią bendrybės pavidalu, arba į tikslą, egzistuojantį tikslo pa- 
vidalu, ir nuo šiol šio proto esmė jam yra jo objektas. 
Stebintis protas iš pradžių kreipiasi į savąjį grynumą; ta- 
čiau kadangi jis yra savo perskyrose judančio objekto kaip 
tam tikro esinio pagava, jam atsiveria mąstymo dėsniai, pa- 
stovaus esinio santykiai su pastoviu esiniu; tačiau kadangi 
tų dėsnių turinys yra tik momentai, jie susibėga į savimonės 
„vienetą“. — Šis naujas objektas, irgi traktuojamas kaip esi- 
nys, yra pavienė, atsitiktinė savimonė; todėl stebėjimas glūdi 
numanomos dvasios ir sąmoningos tikrovės atsitiktinio san- 
tykio su nesąmoninga tikrove terpėje. Pats savyje šis objek- 
tas yra šio santykio būtinybė; todėl stebėjimas prisiartina prie 
jo ir savąją valingą ir veikliąją tikrovę lygina su jo į save 
reflektuota ir stebinčia tikrove, kuri pati vra objektiška. Ši 

išorė, nors ji ir yra tam tikra individo kalba, būdinga jam 
pačiam, kaip ženklas kartu yra abejinga turinio atžvilgiu, 
kurį ji turėtų ženklinti, kaip kad tai, kas nusistato ženklą, 
yra abejinga šiam ženklui. 

Todėl nuo šios kintančios kalbos stebėjimas galiausiai su- 
grįžta prie Hvarios būties ir, remdamasis savąja sąvoka, pasa- 
ko, kad išorybė yra išorinė ir betarpiška dvasios tikrovė ne 
kaip organas ir ne kaip kalba bei ženklas, o kaip negyvas 
daiktas. Tai, kas buvo įveikta pačiu pirmuoju neorganinės 
gamtos stebėjimu, — kad sąvoka turėjo būti duota tiesio- 
giai kaip daiktas, — pastarasis stebėjimo būdas atkuria taip, 
kad pačios dvasios tikrovę jis padaro daiktu arba, jei kalbė- 
tume atvirkščiai, negyvai būčiai suteikia dvasios reikšmę. — 
Šitaip stebėjimas pasiekė tą tašką, kai jis gali pasakyti, ko- 
kia buvo mūsiškė jį išreiškianti sąvoka, būtent, kad proto 
tikrumas ieško savęs kaip objektinės tikrovės. — Nors, ži- 
noma, tai nereiškia, kad dvasia, įsivaizduojama kaip kiau- 
šas, traktuojama kaip daiktas; šioje mintyje nedera įžvelgti 
jokio materializmo, kaip jį įprasta vadinti; priešingai, dva- 
sia yra kažkas kita, nei tie kaulai; tačiau pasakymas, kad ji 
yra, reiškia ne ką kita, o tik tai, kad ji yra daiktas. Jeigu būtis 
kaip tokia arba daiktiškoji būtis išsakoma kaip dvasios pre- 
dikatas, tai teisinga šios minties išraiška yra tokia: dvasia 
yra tas pat, kas ir kaulas. Todėl labai svarbiu dalyku reikia 
laikyti tai, kad atsirado teisinga išraiška, apie dvasią papras- 
čiausiai bylojanti tai, kad ji yra. Jei paprastai apie dvasią sa- 
koma, kad ji yra, turi tam tikrą būtį, yra daiktas, pavienė tikro- 
vė, tai neturima galvoje, kad ją galima matyti arba paimti į 
ranką, stumti ir t.t., bet kažkas panašaus sakoma; o tai, kas 
iš tikrųjų sakoma, šitokiu būdu išreiškia tai, kad dvasios bū- 
tis yra kaulas. 

Šis rezultatas dabar turi dvejopą reikšmę: pirma, savo tik- 
rąją reikšmę, kiek jis yra ankstesnio savimonės judėjimo re- 

zultato papildymas. Nelaimingoji savimonė atsisakė savojo 
savarankiškumo ir savąją būtį-sau išstūmė, ją paversdama 
daiktu. Šitaip iš savimonės ji sugrįžo į sąmonę, t.y. į tokią 
sąmonę, kurios objektas yra būtis, tam tikras daiktas; tačiau 
tai, kas yra daiktas, [čia] yra savimone; vadinasi, ji yra „Aš“ 
ir būties vienis, kategorija. Kadangi objektas sąmonei apibrėž- 
tas kaip tik taip, ji turi protą. Tiek sąmonė, tiek ir savimonė 
savyje iš tikrųjų yra protas; tačiau tik apie sąmonę, kuriai 
objektas apsibrėžė kaip kategorija, galima sakyti, kad ji turi 
protą; — tačiau tai dar nėra Žinojimas, kas yra protas. — 
Kategorija, kuri yra betarpiškas būties (des Seins) ir savojo (des 
(Seinen) [dalyko] vienis, turi pereiti abi formas, ir stebinti 
sąmonė yra kaip tik toji sąmonė, kuriai kategorija pasirodo 
būtics forma. Savo rezultatu toji sąmonė kaip teiginį išsako 
tai, kieno nesąmoningas tikrumas ji yra, — teiginį, glūdintį 
proto sąvokoje. Tai yra begalinis sprendinys, skelbiantis, kad 
savastis yra tam tikras daiktas, — sprendinys, įveikiantis pats 
save. — Vadinasi, šiuo rezultatu prie kategorijos apibrėžtai 
pridurta tai, kad ji yra toks save įveikiantis prieštaravimas. 
Grynoji kategorija, kuri sąmonei duota būties arba betarpišku- 
nio forma, yra dar neįtarpintas, tik duotas objektas, o sąmonė 
yra kaip tik toks pat betarpiškas santykis. Ano begalinio 
sprendinio momentas yra betarpiškumo perėjimas į tarpinin- 
kavimą arba negatyvumą. Todėl duotasis objektas yra api- 
brėžtas kaip negatyvus, o sąmonė jo atžvilgiu apibrėžta kaip 
savimonė arba kaip kategorija, kuri stebėjime perėjo būties for- 
mą ir dabar nustatyta kaip būties-sau forma; sąmonė nebe- 
nori surasti savęs, kaip kažko betarpiško, bet savo veikla sie- 
kia sukurti save. Ji pati sau yra savo veikos tikslas, kaip ste- 
bėjimo atveju jai buvo svarbūs tik daiktai. 

Kita rezultato reikšmė yra jau aptarta nesiremiančio są- 
voka stebėjimo reikšmė. Šitoks stebėjimas moka suvokti ir 
išreikšti save tik taip, kad naiviai skelbia, jog savimonės tik- 

rovė yra kaulas, kurį ji traktuoja kaip juslinį daiktą, sąmo- 
nei tuo pat metu neprarandantį savojo objektiškumo. Tačiau 
ir apie tai, kad ji šitai sako, ji neturi sąmoningo aiškumo ir 
savąjį teiginį suvokia ne kaip subjekto bei objekto ir jųd- 
viejų santykio apibrėžtumą, o juo labiau — ne kaip begali- 
nį, patį save ištirpdantį sprendinį ir kaip sąvoką. Priešin- 
gai, iš giliau glūdinčios dvasios savimonės, kuri šiuo atveju 
pasirodo kaip natūralus padorumas (Honnetetat), ji slepia 
nuo savęs sąvokos stokojančios, nuogos minties, savimonės 
tikrove laikančios kažkokį kaulą, begėdiškumą, ir šią mintį 
pagražina tuo, kad, remdamasi pačia beprasmybe, primai- 
šo visokius, šiuo atveju jokios prasmės neturinčius priežas- 
ties ir padarinio, ženklo, organo ir t.t. santykius, ir, remda- 
masi iš jų perimtomis perskyromis, paslepia ryškų ano tei- 
ginio absurdiškumą. 

Smegenų skaidulos ir panašūs dalykai, traktuojami kaip 
dvasios būtis, jau yra mąstoma, vien tik hipotetinė — ne 
estinti, ne jaučiama, ne regima, ne autentiška — tikrovė; jei- 
gu jie akivaizdžiai duoti, jei jie matomi, tai jie yra negyvi ob- 
jektai ir tuomet nebegali būti laikomi dvasios būtimi. O tik- 
rasis objektiškumas turi būti betarpiškas, juslinis, todėl dvasia 
šiame objektiškume kaip negyvame objektiškume nustato- 
ma kaip kažkas tikroviška, nes kaulas yra kažkas negyva, 
kiek tai, kas negyva, glūdi pačioje gyvoje esatyje. — Šio vaiz- 
dinio sąvoka yra tai, kad pats protas sau yra visas daiktišku- 
mas, netgi grynai objektinis daiktiškumas; tačiau protas yra 
toks tik kaip sąvoka, arba: tik sąvoka yra jo tiesa, ir juo gry- 
nesnė pati sąvoka, juo paikesnis vaizdinys, iki kurio ji nuže- 
minama, jei jos turinys traktuojamas ne kaip sąvoka, o kaip 
vaizdinys, — jeigu pats save įveikiantis sprendinys imamas 
ne suvokiant šią jo begalybę, o traktuojamas kaip sustingęs 
teiginys, kurio subjektas ir predikatas turi galioti kiekvienas 
sau, savastis turi būti fiksuota kaip savastis, o daiktas — 

kaip daiktas, ir vis dėlto vienas turi būti kitu. — Protas, ku- 
ris iš esmės yra sąvoka, betarpiškai sudvejintas į save ir sa- 
vo priešybę — prieštaravimas, kuris kaip tik todėl lygiai taip 
pat betarpiškai įveiktas. Tačiau šitaip pasirodydamas kaip 
jis pats ir kaip jo priešybė ir išlaikomas visiškai pavieniame 
šio dvejopumo momente, jis yra suvokiamas neprotingai; ir 
kuo grynesni šio prieštaravimo momentai, tuo ryškesnis to 
turinio pasireiškimas, kuris arba duotas vien tik sąmonei, 
arba tik naiviai sąmonės išreiškiamas. — Gelmeė, kurią dva- 
sia iškelia iš vidaus į išorę, bet ją pakelia tik iki savosios 
įvaizdinančios sąmonės ir joje palieka, ir šiai sąmonei būdin- 
gas nežinojimas to, ką ji sako, yra toks pat aukšto ir žemo 
junginys, kokį gamta naiviai demonstruoja gyvoje būtybėje, 
jos aukščiausios realizacijos organą, vaisingumo organą, su- 
jungdama su šlapinimosi organu. — Begalinis sprendinys 
kaip begalinis galėtų būti traktuojamas kaip realizacija gy- 
venimo, suvokiančio patį save, o iš vaizdinio neišsivaduo- 
jančią jo sąmonę galima palyginti su šlapinimusi. 


B. Savarankiškas protingos savimonės 
perėjimas į tikrovę 


Savimonė surado daiktą kaip save, o save kaip daiktą; 
t.y. savimonei akivaizdu, kad savyje ji yra objektinė tikrovė. 
Ji jau nebėra betarpiškas tikrumas, kad ji yra visa realybė; ne, 
ji yra toks tikrumas, kuriam betarpiškumas apskritai turi 
įveiktos esaties formą, todėl jos objektiškumas traktuojamas 
dar tik kaip paviršius, kurio vidus ir esmė yra ji pati. — 
Objektas, su kuriuo ji pozityviai yra susijusi, kaip tik todėl 
yra tam tikra savimonė; jis egzistuoja daiktiškumo forma, 
t.y. jis yra savarankiškas; tačiau savimonė pasižymi tikrumu, 
parodančiu, kad šitas savarankiškas objektas nėra kažkas jai 
svetima; šitaip ji žino, kad šis objektas ją pripažįsta kaip bū- 

t;-savyje; ji yra dvasia, kuri yra tikra, kad iš jos savimonės 
susidvejinimo ir abiejų pusių savarankiškumo kyla jos vie- 
nis su pačia savimi. Dabar šis tikrumas jai turi tapti tiesa; 
tai, kas jai svarbu, t.y., kad ji yra savyje ir esti kaip vidinis 

Kokie bus bendri šio įtikrovinimo etapai, bendrais bruo- 
žais jau nužymėta, jį lyginant su ankstesniu keliu. Būtent: 
kaip stebintis protas kategorijos stichijoje pakartojo sąmonės 
judėjimą, t.y. juslinį tikrumą, suvokimą ir intelektą, taip pro- 
tas savo ruožtu irgi pakartos dvejopą savimonės judėjimą ir 
iš savarankiškumo pereis į savo laisvę. Iš pradžių šis veik- 
lus protas save suvokia tik kaip tam tikrą individą ir kaip 
toks savo tikrovės turi reikalauti ir ją sukurti „kitame“; bet 
po to, kai individo sąmonė pakyla iki bendrybės, ta sąmonė 
tampa bendruoju protu ir suvokia save kaip protą, kaip tai, 
kas jau pripažinta kaip savyje ir sau ir kas savo grynojoje 
sąmonėje suvienija visą savimonę; ji yra paprasta dvasinė 
esmė, kuri, kartu pasiekdama sąmonę, yra reali substancija, į 
kurią ankstesnės formos sugrįžta kaip į savo pagrindą, to- 
dėl jos atžvilgiu tos formos yra tik pavieniai jos tapsmo mo- 
mentai; tie momentai, nors ir atitrūkdami ir pasireikšdami 
kaip saviti pavidalai, faktiškai pasižymi esatimi ir tikrove tiek, 
kiek palaikomi šio pagrindo; savąja tiesa jie pasižymi tik tiek, 
kiek jie esti ir lieka pačiame pagrinde. 

Jei mes suvoksime šį tikslą, kuris yra mums jau atsira- 
dusi sąvoka, t.y. pripažinta savimonė, kuri kitoje laisvoje sa- 
vimonėje yra tikra pačia savimi ir kuriai šis tikrumas yra 
jos tiesa; — jei šį tikslą mes suvoksime kaip realybę, arba 
jei mes šią vis dar vidinę dvasią iškelsime į paviršių kaip 
substanciją, jau pasiekusią savo esatį, tai pamatysime, kad 
šioje sąvokoje atsiveria dorovės karalystė. Juk pastaroji yra ne 
kas kita, kaip savarankiškoje individų tikrovėje pasireiškian- 
tis absoliutus dvasinis jų esmės vienis, tam tikra savyje ben- 

dra savimonė, kuri kitoje sąmonėje yra tokia tikroviška sau, 
kad toji sąmonė pasižymi visišku savarankiškumu arba sa- 
vimonei yra tam tikras daiktas; ir kaip tik šiame daikte sa- 
vimonė suvokia vienį su juo ir šiame vienyje su ta objekti- 
ne esme ji pirmąkart esti kaip savimonė. Ši dorovinė sub- 
stancija kaip bendrybės abstrakcija yra tik mąstomas įstatymas; 
bet lygiai taip pat betarpiškai ji yra tikroviška savimonė; ki- 
taip tariant, ji yra papročiai. Priešingai, pavienė sąmonė yra 
tik šis estintis „vienetas“, nes bendrąją sąmonę savo atski- 
rybėje ji suvokia kaip savąją būtį, o jos veika ir esatis yra 
bendrieji papročiai. 

Tautos gyvenime save suvokiančio proto virtimo tikrove 
sąvoka iš tikrųjų pasižymi savo išbaigta realybe; — ši sąvo- 
ka pasireiškia tuo, kad kito savarankiškume protas įžvelgia 
visišką vienį su savimi, arba tuo, kad jo objektas, kaip manoji 
būtis man, yra šis, mano jau rastas laisvas „kito“ daiktišku- 
mas, kuris yra negatyvus mano paties atžvilgiu. Protas esti 
kaip tokia bendroji substancija, kaip nekintantis paprastas 
daiktiškumas, išsibarstantis į daugelį visiškai savarankiškų es- 
mių, kaip kad žvaigždžių šviesa išsibarsto į nesuskaičiuoja- 
mus sau šviečiančius taškus, kurie savo absoliučia būtimi- 
sau ištirpdyti paprastoje savarankiškoje substancijoje ne tik 
savyje, bet ir patiems sau; jos suvokia, kad jos yra tos pavie- 
nės savarankiškos esmės dėl to, kad jos aukoja savo atskiry- 
bę ir šita bendroji substancija yra jų siela ir esmė, kaip ir toji 
bendrybė savo ruožtu yra jų kaip pavienių individų veika 
arba jų kūrinys. 

Gryna pavienė individo veika ir elgsena susijusi su reik- 
mėmis, kurias jis turi kaip gamtinė esybė, t.y. kaip estinti 
atskirybė. Tai, kad netgi tos jo trivialiausios funkcijos ne su- 
naikinamos, o yra tikroviškos, vyksta bendros saugančios ter- 
pės, visos tautos galybės dėka. — Tačiau toje bendrojoje sub- 
stancijoje individas turi ne tik tą savo veikos pastovumo for- 

mą, bet lygiai taip pat ir savo turinį; tai, ką jis daro, yra ben- 
dras visų miklumas ir papročiai. Šis turinys, kiek jis visiškai 
individualizuojasi, savąja tikrove įpintas į visų veiką. Indi- 
vido darbas, skirtas savo reikmėms tenkinti, tuo pat metu 
yra tiek kitų individų reikmių, tiek savųjų reikmių tenkini- 
mas, o savąsias reikmes jis tenkina tik kitų darbo dėka. — 
Kaip pavienis individas savo pavieniu darbu nesąmoningai jau 
atlieka tam tikrą bendrą darbą, taip ir bendrą darbą jis savo 
ruožtu atlieka kaip jo paties suvoktą objektą; visuma kaip vi- 
suma tampa jo kūriniu, kuriam jis aukojasi ir kaip tik todėl 
iš jo atgauna patį save. — Čia nesama nieko, kas nebūtų 
abipusiška, nieko, kas nulemtų, kad individo savarankišku- 
mas, ištirpdydamas būtį-sau, paneigdamas patį save, negrą- 
žintų sau savo pozityvios reikšmės — būti sau. Šis būties ki- 
tam arba savęs pavertimo daiktu ir būties-sau vienis, šita 
bendroji substancija šneka savo bendrąja kalba — per savo- 
sios tautos papročius ir įstatymus; tačiau ši estinti nekintan- 
ti esmė yra ne kas kita, kaip išraiška pačios pavienės indivi- 
dualybės, kuri, atrodo, yra priešinga tai substancijai; įstaty- 
mai išreiškia tai, kas yra ir ką veikia kiekvienas individas; šią 
substanciją individas pažįsta ne tik kaip savo bendrąjį objek- 
tinį daiktiškumą — lygiai taip pat jis pažįsta ir save joje, 
arba: kaip pavienę esatį jis ją atpažįsta savo paties ir kiekvie- 
no bendrapiliečio individualybėje. Todėl bendrojoje dvasioje 
kiekvienas randa tik savo savitikrą, pasireiškiančią tuo, kad 
estinčioje tikrovėje jis neranda nieko kito, išskyrus patį save; 
kitais jis toks pat tikras, kaip ir savimi. — Visuose aš įžvel- 
giu tai, kad sau jie yra tik tokios pat savarankiškos esmės, 
kaip ir aš; aš matau juose laisvą vienį su kitais taip, kad tas 
vienis pats esti tiek mano, tiek kitų dėka. 

Todėl laisvoje tautoje protas iš tiesų tampa tikrove; jis 
yra akivaizdi gyvoji dvasia, kurioje individas savo apibrežtį, 
t.y. savo bendrąją ir pavienę esmę, randa ne tik išreikštą ir 

duotą daiktiškumo pavidalu, bet ir pats yra toji esmė; šitaip 
jis pasiekė ir savąją apibrėžtų. Todėl išmintingiausi senovės 
vyrai nusprendė, jog išmintis bei dorybė pasireiškia tuo, kad gy- 
venama pagal savo tautos papročius. 

Tačiau savimonė, kuri pirmiausia yra dvasia tik betarpiš- 
kai ir pagal sąvoką, išėjo iš šios laimingos būsenos, kai tik ji 
pasiekė savo apibrėžtį ir joje gyvena; arba ji dar nepasiekė 
tos apibrėžties, nes vienodai galima pasakyti ir viena, ir kita. 

Protas turi išeiti iš šios laimingos būsenos, nes tik savyje ar- 
ba betarpiškai laisvos tautos gyvenimas yra reali dorovė; ki- 
taip tariant, šitokia dorovė yra estinti dorovė, o todėl ir pati 
ta bendroji dvasia yra pavienė dvasia, papročių ir įstatymų 
visuma, tam tikra apibrėžta dorovinė substancija, kuri tik 
aukštesniame momente, t.y. savosios esmės sąmonėje, nusikra- 
to ribotumo ir tik šitai pažindama pasiekia savo absoliučią 
tiesą; tačiau betarpiškai savo būtyje ji tos tiesos neturi, nes 
joje ši substancija, viena vertus, yra ribota, o kita vertus, ab- 
soliutus ribotumas pasireiškia kaip tik tuo, kad dvasia eg- 
zistuoja būties pavidalu. 

Be to, pavienė sąmonė, kiek ji betarpiškai egzistuoja rea- 
lioje dorovėje arba tautoje, kaip tik todėl pasižymi tvirtu pa- 
sitikėjimu, kuriam dvasia nėra išsiskaidžiusi į savo abstrak- 
čius momentus ir kuris, vadinasi, nežino, kad ji sau esti ir 
kaip gryna atskirybė. Bet jeigu ji priėjo šitą mintį — o tai ne- 
išvengiama, — tai šis betarpiškas vienis su dvasia arba jos 
būtis dvasioje, jos pasitikėjimas prarastas; sau izoliuota są- 
monė dabar save suvokia kaip esmę, o nebe kaip bendrąją 
dvasią. Nors šitokios savimonės atskirybės momentas glūdi pa- 
čioje bendrojoje dvasioje, tačiau tik kaip nykstantis dydis, 
tuo pavidalu, kuriuo pasirodo sau, lygiai taip pat betarpiš- 
kai ištirpstantis bendrojoje dvasioje ir suvokiamas tik kaip 
pasitikėjimas. Šitaip užsifiksuodamas (o kiekvienas momen- 
tas, būdamas esmės momentas, pats turi prieiti prie to, kad 

pasirodytų kaip esmė), individas susipriešina su įstatymais 
ir papročiais; jie jam yra tik mintis be absoliutaus esmišku- 
mo, abstrakti teorija be tikrovės; tačiau individas kaip šitas 
„aš“ esti sau kaip gyvoji tiesa. 

Arba savimonė dar nepasiekė šitos laimės — būti tam tik- 
ros tautos dorovine substancija, tautos dvasia. Juk sugrįžusi 
iš stebėjimo, iš pradžių dvasia kaip tokia dar neįsikūnija tik- 
rovėje; ji nustatyta tik kaip vidinė esmė arba kaip abstrakci- 
ja. — Kitaip tariant, iš pradžių dvasia yra betarpiška; bet, 
būdama betarpiškai, ji yra pavienė; ji yra praktinė sąmonė, į 
savo randamą pasaulį įžengusi su tikslu susidvejinti šiame 
pavienio individo apibrėžtume, save sukurti kaip šitą, kaip 
savo estintį priešvaizdį ir suvokti šitą savosios tikrovės vie- 
nį su objektine esme. Praktinė sąmonė pasižymi šio vienio 
tikrumu; jai aišku, kad šis vienis yra savyje ar kad šita jos ir 
daiktiškumo sutaptis jau duota, tačiau turi dar atsirasti jai ir 
per ją; jai aišku, kad jos darymas kartu yra to vienio radi- 
mas. Kadangi šis vienis vadinasi laimė, tai šio individo dva- 
sia siunčia jį į pasaulį ieškoti savo laimės. 

Vadinasi, jeigu šitos protingos savimonės tiesa mums yra 
dorovinė substancija, tai šiai savimonei čia užsimezga jos 
dorovinio pasaulio patyrimo pradžia. Tuo požiūriu, kad ji 
dar netapo dorovine substancija, šis judėjimas įsismelkia į 
ją, ir tai, kas joje save įveikia, yra pavieniai momentai, ku- 
rie tai sąmonei reikšmingi kaip izoliuoti. Jie turi tam tikro 
betarpiško noro, arba natūralaus potraukio, formą; šis potrau- 
kis yra patenkinamas, o tai savo ruožtu tampa naujo po- 
traukio turiniu. — Tačiau tuo požiūriu, kad savimonė pra- 
rado laimę būti substancijoje, šie gamtiniai potraukiai susiję 
su jų tikslo kaip tikrojo apibrėžtumo ir esmiškumo sąmone; 
dorovinė substancija nusmuko iki savasties stokojančio pre- 
dikato, kurio gyvieji subjektai yra tie individai, kurie sub- 
stancijos bendrybę turi užpildyti patys ir patys turi rūpintis 

tuo, kad substancija būtų apibrėžta jų pastangomis. — Va- 
dinasi, pirmuoju požiūriu minėti pavidalai yra dorovinės 
substancijos tapsmas ir yra išankstiniai jos atžvilgiu; antruoju 
požiūriu jie pasirodo vėliau už ją ir ištirpdo savimonei tai, 
kas galėtų būti jos apibrėžtis; pirmuoju atveju judėjime, ku- 
riame patiriama, kokia yra jų tiesa, prarandamas potraukių 
betarpiškumas ir grubumas, o jų turinys pereina į aukštesnį 
turinį; bet antruoju atveju prarandamas neteisingas sąmo- 
nės įsivaizdavimas, kad jie nustato jos apibrėžtį. Pirmuoju 
atveju tikslas, kurį jie pasiekia, yra betarpiška dorovinė sub- 
stancija; bet antruoju tikslas yra substancijos sąmonė ir bū- 
tent tokia sąmonė, kuri substanciją suvokia kaip savąją es- 
mę; o todėl šis judėjimas būtų moralės tapsmas, tam tikras 
aukštesnis pavidalas už pirmąjį. Tačiau šie pavidalai tuo pat 
metu sudaro tik vieną moralės tapsmo pusę — tą, kuri su- 
tampa su būtimi-sau arba kurioje sąmonė pašalina savo tiks- 
lus; bet ne tą, kurios dėka moralė kyla iš pačios substanci- 
jos. Kadangi šie momentai dar negali turėti tos reikšmės, ku- 
riai esant jie, priešingai prarastai dorovei, galėtų būti pa- 
versti tikslais, tai jie čia vertinami pagal jų naivų turinį, o 
tikslas, prie kurio jie veržiasi, yra dorovinė substancija. Ta- 
čiau kadangi mūsų laikams artimesnė ta substancijos for- 
ma, kuria jie pasireiškia po to, kai sąmonė prarado savo do- 
rovinį gyvenimą ir, jo ieškodama, kartoja anas ankstesnes 
formas, tai jos gali būti geriau įsivaizduojamos šiuo išraiš- 
kos būdu. 

Savimonė, kuri pirmiausia yra tik dvasios sąvoka, pra- 
deda eiti šiuo keliu, būdama apibrėžta taip: būti sau esme 
kaip pavienei dvasiai; vadinasi, jos tikslas — įsikūnyti tikro- 
vėje kaip atskirybei ir kaip tokiai tikrovėje mėgautis savimi. 

Apibrėžtyje — būti sau esme kaip esiniu-sau — savimo- 
nė yra „kito“ negatyvumas; todėl savojoje sąmonėje ji pati 
kaip pozityvus dalykas stovi priešpriešiais tokiai esačiai, kuri 

nors ir yra, tačiau savimonei turi tam tikro savyje-nesančio 
esinio reikšmę; savimonė pasirodo susidvejinusi į šią iš anks- 
to duotą tikrovę ir į tikslą, kurį ji įgyvendina, įveikdama šią 
tikrovę, ir kurį ji, priešingai, padaro tikrove, užimančia pir- 
mosios tikrovės vietą. Bet jos pirmasis tikslas yra jos betar- 
piška abstrakti būtis-sau; kitaip tariant, ji pasireiškia tuo, kad 
stebi save kaip šitą atskirybę tam tikrame „kitame“ arba kitą 
savimonę stebi kaip save. Patyrimas, parodantis, kokia yra 
šio tikslo tiesa, savimonę pakelia aukščiau, ir dabar ji yra 
tikslas sau pačiai, nes tuo pat metu ji yra bendroji savimonė 
ir betarpiškai savyje turi įstatymą. Tačiau, laikydamasi šito sa- 
vosios širdies įstatymo, ji patiria, kad pavienė esmė šiuo atve- 
ju negali būti išsaugota, o gėris gali būti realizuotas tik tą 
esmę paaukojant; šitaip savimonė tampa dorybe. Dorybei te- 
kusi patirtis gali būti tik tokia, kad jos tikslas savaime jau 
įgyvendintas, laimė glūdi betarpiškai pačioje veikoje, ir pati 
veika yra gėris. Visos šios srities sąvoka, parodanti tai, kad 
daiktiškumas yra pačios dvasios būtis-sau, savimonei atsive- 
ria per jos judėjimą. Kadangi savimonė surado šią sąvoką, 
vadinasi, sau ji yra realybė kaip betarpiškai save išreiškianti 
individualybė, kuri jau nebepatiria pasipriešinimo iš kokios 
nors priešpriešinės tikrovės pusės ir kuriai objektas ir tiks- 
las yra tik pati toji išraiška. 


a. Malonumas ir būtinybė 


Savimonė, kuri sau apskritai yra realybė, savąjį objektą 
turi pati savyje, tačiau kaip tokį objektą, kurį ji turi tik sau ir 
kuris dar nėra joks esinys; būtis stovi jai priešpriešiais kaip 
kita tikrovė, savimonei nepavaldi; ir ji siekia, kad, realizuo- 
dama savąją būtį-sau, stebėtų save kaip kitą savarankišką 
esmę. Šis pirmasis tikslas pasireiškia tuo, kad savimonė kitoje 
savimonėje suvoktų save kaip pavienę esmę arba tą „kitą“ 
paverstų pačia savimi; ji yra tikra, kad savyje tas „kitas“ jau 

yra ji pati. — Kiek ji iš dorovinės substancijos ir ramios mąs- 
tymo būties išsiveržė į savąją būtį-sau, tiek ji palieka už sa- 
vęs papročių ir esaties įstatymą, stebėjimu gautas Žinias ir 
teoriją kaip pilką, čia pat išnykstantį šešėlį, nes tai yra vei- 
kiau Žinojimas apie kažką, kieno būtis-sau ir tikrovė yra ki- 
tokia negu savimonės [būtis-sau ir tikrovė]. Vietoje dangiš- 
kai švytinčios žinojimo ir veikos bendrybės dvasios, kurioje 
nutyla atskirybės juslumas ir mėgavimasis, joje apsigyveno 
žemės dvasia, kuriai autentiška tikrovė yra tik toji būtis, ku- 
ri sudaro pavienės sąmonės tikrovę. 


Niekina ji protą ir mokslą 
Aukščiausius žmogaus sugebėjimus, — 
Velniui ji atsidavė 


Ir pražūčiai pasmerkta. 


Taigi ji nugrimzta į gyvenimą ir realizuoja gryną indivi- 
dualybę, kurios pavidalu ji pasirodo. Ji ne tiek sukuria savo 
laimę, kiek ją betarpiškai pasiima ir ja mėgaujasi. Mokslo, 
įstatymų, principų šešėliai, kurie vieninteliai stovi tarp jos ir 
jos pačios tikrovės, išnyksta kaip negyvas rūkas, kurio ji ne- 
begali suvokti, būdama tikra savo realybe; ji pasiima gyve- 
nimą taip, kaip nuskinamas prinokęs vaisius, kuris, tik pa- 
imtas į rankas, pats krenta į jas. 

Jos veika tik vieno momento požiūriu yra geidulio veika; 
ji nukreipta ne į visos objektinės esmės naikinimą, o tik į jos 
kitabūties formą arba į jos savarankiškumą, kuris yra bees- 
mė regimybė, nes savyje toji objektinė esmė jai reikšminga 
kaip ta pati esmė, arba kaip jos pačios savastingumas (Selbst- 
heit). Stichija, kurioje geidulys ir jo objektas vienas kitam 
abejingi ir egzistuoja savarankiškai, yra gyvoji esatis; geidu- 
lio patenkinimas pašalina šitą esatį, kiek ji sutampa su gei- 
dulio objektu. Bet stichija, kuri ir vienam, ir kitam suteikia 
savarankišką tikrovę, šiuo atveju yra kažkas priešinga — tai 

kategorija, tam tikra būtis, kuri iš esmės yra įsivaizduota bū- 
tis; todėl ji yra savarankiškumo sąmonė; tai gali būti natūrali 
sąmonė arba sąmonė, išsiskleidusi į įstatymų sistemą; tai są- 
monė, kuri kiekvieną individą išsaugoja jam pačiam. Šis at- 
skyrimas nėra kažkas savyje tokiai savimonei, kuri kitą sa- 
vimonę atpažįsta kaip savo pačios savastingumą. Taigi ji pa- 
siekia pasitenkinimą, teikiamą malonumo; ji pasiekia tokią 
sąmonę, kuriai atsiveria tos sąmonės įsikūnijimas tikrovėje, 
pasirodančioje kaip tam tikra savarankiškai pasireiškianti są- 
monė; kitaip tariant, ji pasiekia abiejų savarankiškų savimo- 
nių vienio žiūrą. Ji pasiekia savąjį tikslą, tačiau kaip tik da- 
bar patiria, kokia yra to tikslo tiesa. Ji suvokia save kaip šitą 
pavienę sau-estinčią esmę, tačiau šio tikslo realizavimas pats 
yra jo pašalinimas, nes savimonė netampa sau objektu kaip 
šitas pavienis esinys; priešingai, ji tampa sau objektu kaip pa- 
čios savęs ir kitos savimonės vienis, vadinasi, kaip įveikta 
atskirybė arba kaip bendrybė. 

Žinoma, patirtas malonumas turi pozityvią reikšmę, at- 
skleidžiančią, kad savimonė pasirodė sau pačiai kaip objekti- 
nė savimonė, bet lygiai taip pat tas patirtas malonumas turi 
ir negatyvią reikšmę, atskleidžiančią tai, kad savimonė pa- 
šalino save pačią; o kadangi savo įsikūnijimą tikrovėje ji su- 
prato tik pirmąja reikšme, tai jos patyrimas patenka į sąmo- 
nę kaip prieštaravimas, kuriame pasiektoji jos atskirybės tik- 
rovė įžvelgia, kad ji sunaikinta negatyvios esmės, kuri, sto- 
kodama tikrovės ir turinio, stovi priešpriešiais anai tikrovei 
ir vis dėlto yra tą esmę praryjanti galybė. Toji esmė yra ne 
kas kita, kaip sąvoka to, kas toji individualybė yra savyje. 
Tačiau ji yra skurdžiausias tikrovėje įsikūnijančios dvasios 
pavidalas; juk sau ji yra dar tik proto abstrakcija arba būties- 
sau ir būties-savyje vienio betarpiškumas; vadinasi, jos esmė yra 
tik abstrakti kategorija. Tačiau ji nebeturi betarpiškos, papras- 
tos būties formos, kokią turėjo stebinčiajai dvasiai, kur ji yra 

abstrakti būtis arba, nustatyta kaip kažkas svetima, yra daik- 
tiškumas apskritai. Dabar į šį daiktiškumą įėjo būtis-sau ir 
tarpininkavimas. Todėl ji pasirodė kaip ratas, kurio turinys 
yra paprastų esmiškumų išvystytas grynas santykis. Todėl 
šios individualybės pasiektas įsikūnijimas tikrovėje pasireiš- 
kia tik tuo, kad šį abstrakcijų ratą ji išmetė iš paprastos sa- 
vimonės uždarumo į būties-jai arba objektinės platumos sti- 
chiją. Vadinasi, tai, kas malonumais besimėgaujančiai savi- 
monei tampa objektu, yra anų tuščių esmiškumų — grynojo 
vienio, grynosios perskyros ir jų sąryšio — platuma; objek- 
te, kurį individualybė patiria kaip savąją esmę, kito turinio 
nesama. Jis yra tai, kas vadinama būtinybe; juk būtinybė, 
likimas ir panašūs dalykai ir yra kaip tik tai, apie ką neįma- 
noma pasakyti, ką jis daro, kokie jo apibrėžti dėsniai ir koks 
pozityvus turinys, nes jis yra pati absoliuti, būties pavidalu 
stebima sąvoka, paprastas ir tuščias, bet nesulaikomas ir ne- 
sutrikdomas santykis, kurio kūrinys yra tik atskirybės „nie- 
kis“. Būtinybė yra šita tvari sąsaja, nes tai, kas sieja, yra gry- 
nieji esmiškumai arba tuščios abstrakcijos; vienis, perskyra 
ir santykis yra kategorijos, kurių kiekviena, nebūdama sa- 
vyje ir sau, esti tik per santykį su savo priešybe ir kurios 
todėl negali atsiskirti. Jos susietos tarpusavyje savo sąvoka, 
nes jos pačios yra grynosios sąvokos; o šis absoliutus santykis 
ir abstraktus judėjimas sudaro būtinybę. Tik pavienė indivi- 
dualybė, kurios turinį iš pradžių sudaro grynoji proto sąvo- 
ka, užuot atsisakiusi negyvos teorijos ir pasinėrusi į gyveni- 
mą, veikiau pasinėrė tik į savojo negyvybingumo suvokimą 
ir atitenka sau tik kaip tuščia ir svetima būtinybė, kaip mi- 
rusi tikrovė. 

Vyksta perėjimas iš „vieneto“ formos į bendrybės formą, iš 
absoliučios abstrakcijos į kitą abstrakciją, iš grynos būties-sau 
tikslo, kurio siekiant atmetamas bendrumas su kitais, į gry- 
nq priešybę, kuri dėl to yra tokia pat abstrakti būtis-savyje. 

Vadinasi, tai pasireiškia taip, kad individas tik pražūva, o 
absoliutus atskirybės trapumas išsisklaido į dulkes, susidū- 
ręs su tokia pat kieta, tačiau tęstinumu pasižyminčia tikro- 
ve. — Kaip sąmonė būdamas savo paties ir savo priešybės 
vienis, individas dar mato šią pražūtį; jis mato savo tikslą ir 
jo įkūnijimą tikrovėje, taip pat ir prieštaringumą to, kas bu- 
vo esmė jam ir kas yra esmė savyje; — jis patiria dvejopą 
prasmę, būdingą tam, ką jis darė, būtent tam, kad jis pasie- 
nė savo gyvenimą; jis ėmė gyvenimą, bet šitaip jis, priešin- 
gai, pagavo mirtį. 

Todėl šis jo gyvosios būties perėjimas į negyvą būtinybę 
jam pasireiškia kaip tam tikras iškreipimas, kuriam niekas 
netarpininkauja. Tarpininku turėtų būti tai, kame abi pusės 
susilietų į vienį, kur, vadinasi, sąmonė vieną momentą atpa- 
žintų kitame, savo tikslą ir veiką atpažintų likime, o savąjį 
likimą — savo tiksle ir veikoje, savąją esmę atpažintų šioje 
būtinybėje. Tačiau šis vienis tai sąmonei yra kaip tik pats ma- 
lonumas arba paprastas, pavienis jausmas, ir perėjimas nuo 
to jo tikslo momento prie jo tikrosios esmės momento jai yra 
grynas šuolis į priešybę; juk šitie momentai glūdi ir yra su- 
siję ne jausme, o tik grynoje savastyje, kuri yra gryna ben- 
drybė arba mąstymas. Todėl sąmonė dėl savojo patyrimo, 
kuriame jai turėjo atsiverti jos tiesa, veikiau tapo sau misle: 
jos veiksmų padariniai jai nėra patys jos veiksmai; tai, kas 
jai nutinka, jai nėra patyrimas to, kas ji yra savyje; perėjimas 
nėra paprastas to paties turinio ir tos pačios esmės, vienu 
atveju pasireiškiančių kaip sąmonės turinys ir esmė, kitu — 
kaip savo pačios stebina esmė arba objektas, formos pasikei- 
timas. Vadinasi, abstrakti būtinybė laikoma tąja tik negatyvia, 
nesuvokta bendrybės galia, į kurią sudūžta individualybė. 

Šioje vietoje pasibaigia šio savimonės pavidalo reiškima- 
sis; paskutinis šio pavidalo egzistavimo momentas yra min- 
tis apie jos prarastį būtinybėje arba mintis apie save pačią kaip 

apie sau absoliučiai svetimą esmę. Tačiau savimonė savyje iš- 
gyveno šitą prarastį; juk ši būtinybė arba grynoji bendrybė 
yra jos pačios esmė. Ši sąmonės refleksija į save — žinojimas, 
kad būtinybė yra ji pati — yra jos naujasis pavidalas. 


b. Širdies įstatymas ir savimanos beprotybė 


Kas būtinybė iš tikrųjų yra savimonėje, tas ji yra nauja- 
jam savimonės pavidalui, kuriame ji yra būtina pačiai sau; ji 
žino, kad betarpiškai turi savyje bendrybę arba įstatymą; dėl 
tos apibrėžties, pagal kurią tas įstatymas betarpiškai esti są- 
monės būtyje-sau, jis vadinamas širdies įstatymu. Šis pavida- 
las, kaip ir ankstesnis, sau yra esmė kaip atskirybė, tačiau jis 
praturtintas apibrėžtimi, pagal kurią šitą būtį-sau sąmonė 
traktuoja kaip būtiną arba bendrybišką. 

Vadinasi, įstatymas, kuris betarpiškai yra pačiai savimo- 
nei priklausantis įstatymas, arba širdis, vis dėlto turinti sa- 
vyje įstatymą, yra tas tikslas, kurį savimonė stengiasi įkūny- 
ti tikrovėje. Pasižiūrėkime, ar jo įkūnijimas tikrovėje atitinka 
šią sąvoką ir ar savimonė savyje patiria šį savąjį įstatymą 
kaip esmę. 

Šios širdies priešprieša yra tam tikra tikrovė; juk širdyje 
įstatymas visų pirma esti tik sau, jis dar nepaverstas tikro- 
ve ir, vadinasi, tuo pat metu jis yra kažkas kita, nei sąvoka. 
Šis „kitas“ dėl to apibrėžiamas kaip tam tikra tikrovė, kuri 
yra to, kas perkeliama į tikrovę, priešybė, vadinasi, yra prieš- 
taravimas tarp įstatymo ir atskirybės. Taigi toji tikrovė, viena 
vertus, yra įstatymas, nuslopinantis pavienę individualybę, 
prievartinė pasaulio tvarka, prieštaraujanti širdies įstatymui, 
o kita vertus, dėl šios tvarkos kenčianti žmonija, kuri nesi- 
laiko širdies įstatymo, bet yra palenkta svetimai būtinybei. — 
Toji tikrovė, kuri iškyla kaip priešprieša dabartiniam sąmo- 
nės pavidalui, yra, kaip aiškėja, ne kas kita, o tik ankstes- 
nis, sudvejintas santykis tarp individualybės ir jos tiesos, 

žiaurios būtinybės, kuri prislegia individualybę, santykis. 
Mums ankstesnis judėjimas prieštarauja naujajam pavidalui 
todėl, kad tas pavidalas pats savaime atsirado iš ano judė- 
jimo, — vadinasi, momentas, iš kurio jis atsiranda, jam bū- 
tinas; bet jam atrodo, kad tas momentas duotas iš anksto, nes 
jis nesupranta, iš kur atsirado, ir savo esme laiko tai, kad jis, 
priešingai, esti pačiam sau arba yra kažkas negatyvaus to po- 
zityviojo būties-savyje [momento] atžvilgiu. 

Taigi ši individualybė orientuota į tai, kad pašalintų šitą 
širdies įstatymui prieštaraujančią būtinybę, kaip ir jos suke- 
liamą kančią. Vadinasi, ji jau nebėra lengvabūdiškumas, bū- 
dingas ankstesniam pavidalui, kuris siekė tik pavienio malo- 
numo; ne, ji yra tam tikro didingo tikslo rimtis, malonumo 
ieškanti savosios puikios esmės pasireiškime ir žmonijos gero- 
vės kūrime. Tai, ką ji įkūnija tikrovėje, savaime yra įstatymas, 
ir todėl jos malonumas tuo pat metu bendras visoms širdims. 
Abu momentai jai nera atsiskyrę; jos malonumas atitinka įsta- 
tymą, o bendražmogiško įstatymo įkūnijimas tikrovėje pa- 
rengia jos pavienį malonumą. Juk savo viduje individualybė 
ir būtinybė betarpiškai yra „viena“; įstatymas yra širdies įsta- 
tymas. Individualybė dar nepajudėjo iš savo vietos, ir indivi- 
dualybės bei būtinybės vienis atsirado ne dėl jų tarpininkau- 
jančio judėjimo ir ne kaip auklėjimo padarinys. Betarpiškos 
neišauklėtos esmės įkūnijimas tikrovėje laikomas tam tikro pra- 
našumo pasireiškimu ir žmonijos gerovės kūrimu. 

Priešingai, įstatymas, prieštaraujantis širdies įstatymui, at- 
skirtas nuo širdies ir savaime laisvas. Žmonija, kuri jam pa- 
klūsta, gyvena ne laimę teikiančiame įstatymo ir širdies vie- 
nyje, o arba Žiaurioje nesantarvėje ir kančioje, arba mažų 
mažiausiai stokodama mėgavimosi pačia savimi tuomet, kai 
laikosi įstatymo, ir nesuvokdama savo pranašumo tuo atve- 
ju, kai pažeidžia įstatymą. Kadangi ana valdinga dieviškoji ir 
žmogiškoji tvarka atsiskyrusi nuo širdies, pastarajai ji yra 


279 


V. PROTO TIKRUMAS IR TIESA 


regimybė, turinti prarasti tai, kas jai dar priskiriama, — val- 
džią ir tikrovę. Žinoma, retkarčiais ši tvarka savo turiniu ga- 
li sutapti su širdies įstatymu, ir tada pastarasis gali ją priim- 
ti; tačiau esmingas jam yra ne paprasčiausias įstatymišku- 
mas kaip toks, o tai, kad joje jis atpažįsta patį save, kad ja jis 
save patenkino. Tačiau ten, kur visuotinės būtinybės turinys 
nesiderina su širdimi, jis ir savo turiniu savaime yra niekas 
ir turi nusileisti širdies įstatymui. 

Taigi individas įgyvendina savo širdies įstatymą; šis įsta- 
tymas tampa visuotine tvarka; o malonumas — tam tikra sa- 
vyje ir sau įstatymiška tikrove. Tačiau šitaip įkūnytas tikro- 
vėje širdies įstatymas faktiškai apleido individą; betarpiškai 
jis tampa tik santykiu, kuris turi būti įveiktas. Kaip tik dėl 
savo įsikūnijimo tikrovėje širdies įstatymas nustoja būti šir- 
dies įstatymu. Juk tokiu atveju jis gauna būties formą ir da- 
bar yra visuotinė galybė, kuriai ši širdis yra abejinga, todėl 
individas, įvesdamas savo tvarką, nebelaiko jos sava. Įkūny- 
damas tikrovėje savo įstatymą, kartu jis įveda ne savąjį įsta- 
tymą, o (kadangi savyje šis įvedimas priklauso jam, bet jam 
pačiam yra svetimas) sukuria tik tai, kad jis įsipainioja į tik- 
rovės tvarką, ir įsipainioja į ją kaip į tam tikrą jam ne tik 
svetimą, bet ir priešišką, jį pranokstančią galybę. — Savuoju 
veiksmu individas persikelia į bendrąją stichiją arba, kitaip 
tariant, pasireiškia kaip estinčios tikrovės bendroji stichija, ir 
pats jo veiksmas savo prasme privalo turėti tam tikros ben- 
drosios tvarkos vertę. Tačiau šitaip jis tapo laisvas nuo sa- 
vęs, jis stiprėja kaip bendrybė pačiam sau ir nusiplauna at- 
skirybę; individas, bendrybę norintis pažinti tik jos betarpiš- 
kos būties-sau forma, šioje laisvoje bendrybėje kaip tik todėl 
nebeatpažįsta savęs, nors tuo pat metu jai priklauso, nes ji 
yra jo paties veika. Todėl ši veika įgyja iškreiptą reikšmę: ji 
prieštarauja bendrajai tvarkai, nes individo veiksmas turi bū- 
ti jo pavienės širdies veiksmas, o ne laisva bendroji tikrovė; 

o tuo pat metu jis faktiškai tą tikrovę pripažino, nes veika 
turi tą prasmę, kad ji nustato individo esmę kaip laisvą tik- 
rovę, t.y. pripažįsta, kad tikrovė yra individo esmė. 
Savosios veikos sąvoka individas tiksliau apibrėžė, kaip 
prieš jį atsisuka tikroviškoji bendrybė, nuo kurios jis pasida- 
rė priklausomas. Jo veiksmas kaip tikrovė priklauso bendry- 
bei; bet šio veiksmo turinys yra savoji individualybė, kuri 
siekia išlikti kaip ši pavienė individualybė, stovinti prieš- 
priešiais bendrybei. Ne koks nors apibrėžtas įstatymas, apie 
kurio priėmimą būtų kalbama, o betarpiškas pavienės šir- 
dies ir bendrybės vienis yra iki įstatymo pakylėta ir turinti 
būti reikšminga mintis, išreiškianti tai, kad kiekviena širdis 
turi pati save atpažinti tame, kas yra įstatymas. Tačiau tik 
šito individo širdis nustatė, kad jos tikrovė yra jo veikla, ku- 
ri individui išreiškia jo bžtį-sau arba jo malonumą. Šis veiks- 
mas turi betarpiškai išreikšti bendrybę; tai reiškia, kad iš tiesų 
jis yra kažkas ypatinga ir pasižymi tik bendrybės forma; jo 
ypatingas turinys kaip toks turi galioti kaip visuotinis. Todėl 
kiti šiame turinyje randa realizuotą ne jų širdies įstatymą, o 
veikiau kažkieno „kito“ įstatymą; ir kaip tik remdamiesi ben- 
druoju įstatymu, skelbiančiu, kad tame, kas yra įstatymas, 
kiekvienas turi rasti savo širdį, jie atsisuka prieš tikrovę, ku- 
rią sukūrė individas, lygiai taip pat, kaip pastarasis atsisuko 
prieš jų tikrovę. Vadinasi, individas suvokia, kad kaip iš pra- 
džių tik sustingęs įstatymas, taip dabar pačios Žmonių šir- 
dys priešinasi jo puikiems ketinimams ir jais bjaurisi. 
Kadangi ši sąmonė pažįsta bendrybę dar tik kaip betar- 
pišką, o būtinybę — tik kaip širdies būtinybę, tai įkūnijimo 
tikrovėje ir veiksmingumo prigimtis jai nepažįstama; ji ne- 
supranta, kad ji, kaip esinys, savo tiesa veikiau yra bendrybė- 
savyje, kurioje sąmonės atskirybė, jai atsiduodanti, kad būtų 
šita betarpiška atskirybė, veikiau pražūva; vadinasi, vietoj šios 
savosios būties sąmonė šioje būtyje patenka į susvetimėjimą 

su pačia savimi. Tačiau tai, kame ji savęs neatpažįsta, jau ne- 
bėra negyva būtinybė, o yra būtinybė, kuriai visuotinė indi- 
vidualybė įkvėpė gyvastį. Tą dievišką ir žmogišką tvarką, 
kurią rado jau pripažintą, ji palaikė negyva tikrove, kurioje 
negalėtų disponuoti savąja sąmone nei ji pati, save fiksuo- 
janti kaip šitą sau estinčią širdį, priešingą bendrybei, nei šir- 
dys, priklausančios tai tikrovei; tačiau ji pamato, kad jai įkvė- 
pė gyvastį visų sąmonė ir kad ji yra visų širdžių įstatymas. 
Ji patiria, kad tikrovė yra tvarka, kuriai įkvėpta gyvastis; ir 
faktiškai ši gyvastis įkvėpta tuo būdu, kad ji įkūnija tikrovė- 
je savosios širdies įstatymą, nes tai reiškia tik tiek, kad indi- 
vidualybė tampa savo objektu kaip bendrybė, tačiau šiame 
objekte neatpažįsta savęs. 

Taigi tai, kas šiam savimonės pavidalui iš jos patyrimo 
iškyla kaip tiesa, prieštarauja tam, kas ji yra sau. Bet tai, kas 
ji yra sau, jai pasirodo absoliučios bendrybės pavidalu, ir tai 
yra širdies dėsnis, kuris betarpiškai sutampa su savimone. 
Tuo pat metu patvari ir gyva tvarka irgi yra jos savoji esme 
ir kūrinys; nieko kito, išskyrus šią tvarką, ji nesukuria; toji 
tvarka taip pat sudaro betarpišką vienį su savimone. Šitaip 
savimonė, priklausanti tam tikram sudvejintam priešpriešą 
sudarančiam esmiškumui, prieštaringa pati savyje ir sukrės- 
ta iki gelmių. Sios širdies įstatymas yra tik toks įstatymas, 
kuriame savimonė atpažįsta pačią save; tačiau visuotinai ga- 
liojanti tvarka dėl ano įstatymo įgyvendinimo jai irgi tapo 
jos pačios esme ir jos pačios tikrove; vadinasi, tai, kas jos pa- 
čios sąmonėje prieštarauja sau, abiem atvejais jai duota es- 
mės ir jos pačios tikrovės forma. 

Išreikšdama šį savosios save suvokiančios žūties momen- 
tą, o kartu — savojo patyrimo rezultatą, sąmonė pasirodo 
kaip tas vidinis pačios savęs iškreipimas, kaip pamišimas 
tos sąmonės, kuriai jos esmė betarpiškai yra neesmė (Unwe- 
sen), jos tikrovė betarpiškai yra netikrovė. — Šio pamišimo 

nedera traktuoti taip, kad kažkas beesmiška būtų laikoma 
esmingu dalyku, o kažkas netikroviška — tikrovišku daly- 
ku, todėl tai, kas esminga arba tikroviška vienam, būtų ne- 
esminga ir netikroviška kitam, ir tikrovės bei netikrovės ar 
esmiškumo bei neesmiškumo sąmonė suirtų. — Jei sąmonei 
kažkas apskritai iš tikrųjų esminga ir tikroviška, o man ne- 
esminga ir netikroviška, tai, suvokdamas [to dalyko] niekin- 
gumą, kartu aš (kadangi aš esu sąmonė apskritai) suvokiu 
jo tikroviškumą; o kai ir viena, ir kita yra fiksuota, tai jau 
yra tam tikras vienis, kuris apskritai yra beprotybė. Tačiau 
šioje beprotybėje sąmonei yra pamišęs tik tam tikras objek- 
tas, o ne sąmonė kaip tokia, pati savyje ir sau. Tačiau kaip 
šios patirties padarinys, sąmonė savajame įstatyme atpažįs- 
ta save pačią kaip šią tikrovę; o tuo pat metu, kadangi kaip 
tik tas pats esmiškumas, ta pati tikrovė susvetimėjusi su ja, ji, 
kaip savimonė, kaip absoliuti tikrovė, suvokia savo netikro- 
viškumą; kitaip tariant, abi prieštaraujančios pusės jai betar- 
piškai prasmingos kaip jos esmė, kuri, vadinasi, pamišusi iki 
giliausių gelmių. 

Todėl širdies, atsidavusios žmonijos labui, plakimas per- 
eina į pamišėliškos savimanos siautulį, į pasiutusias sąmo- 
nės pastangas apsisaugoti nuo sunaikinimo, ir apsisaugoti 
tuo būdu, kad tą iškrypimą, kuris yra ji pati, sąmonė išmeta 
iš savęs ir stengiasi jį traktuoti ir aiškinti kaip kažką „kita“. 
Taigi bendrąją tvarką ji skelbia esant širdies įstatymo ir jos 
laimės iškrypimu; ji sako, kad tą tvarką išrado fanatiški šven- 
tikai, ištvirkę despotai ir jų tarnai, už savo pažeminimą atsi- 
mokantys silpnesniųjų pažeminimu ir priespauda; iškrypi- 
mu, praktikuojamu tam, kad būtų visaip varginama apgau- 
toji žmonija. — Šitokia pamišusi sąmonė skelbia, kad indivi- 
dualybė ir yra tai, kas sukelia pamišimą ir iškrypimą, tačiau, 
girdi, tik svetima ir atsitiktinė individualybė. Tačiau širdis ar- 
ba sąmonės atskirybė, betarpiškai siekianti būti visuotine, yra pats 

šis pamišimą ir iškrypimą sukeliantis dalykas, ir jo veikos 
padarinys yra tik tas, kad šitas prieštaravimas atsiveria jo 
sąmonei. Juk tiesa jai yra širdies įstatymas, kažkas tik numa- 
noma, kas nepakėlė dienos šviesos, kaip jos nepakėlė egzis- 
tuojanti tvarka; priešingai, toji tiesa pražūva, kai tik atsidu- 
ria dienos šviesoje. Šitas širdies įstatymas turėjo būti tikro- 
viškas; šiuo atveju įstatymas kaip tikrovė, kaip privaloma tvar- 
ka yra jos tikslas ir esmė; bet lygiai taip pat tikrovė, įstatymas 
kaip privaloma tvarka, priešingai, jai yra kažkas niekinga. — 
Taip pat ir jos pačios tikrovė, ji pati kaip sąmonės atskirybė 
sau yra esmė; tačiau ji kelia sau tikslą šią atskirybę nustatyti 
kaip estinčią atskirybę; vadinasi, iš tikrųjų yra priešingai — 
betarpiškai jos savastis kaip ne-atskirybė jai yra esmė arba 
tikslas kaip įstatymas, ir kaip tik todėl — kaip tam tikra 
bendrybė; o kaip tik bendrybės pavidalu ji pati galėtų atsi- 
verti sąmonei. — Šitokia jos sąvoka per jos veiklą tampa jos 
objektu; savo savastį, priešingai, ji patiria kaip netikrovišką 
dalyką, o netikroviškumą patiria kaip savo tikrovę. Vadina- 
si, ne kokia nors atsitiktinė ir svetima individualybė, o kaip 
tik šita širdis visais atžvilgiais savyje yra tai, kas iškrypę, ir 
tai, kas sukelia iškrypimą. 

Tačiau kadangi betarpiškai visuotinė individualybė yra 
tai, kas iškrypę ir tai, kas sukelia iškrypimą, ta bendroji tvar- 
ka, būdama visų širdžių įstatymas, t.y. įstatymas to, kas iš- 
krypę, pati savaime yra iškrypėliška, kaip tai išreiškė šėls- 
tantis pamišimas. — Dėl pasipriešinimo, su kuriuo vienos 
širdies įstatymas susiduria kitų individų širdyse, ši tvarka 
kada nors pasirodo esanti visų širdžių įstatymas. Egzistuo- 
jantys įstatymai ginasi nuo vieno individo įstatymo, nes jie 
yra ne tuščia, nesąmoninga ir negyva būtinybė, o dvasinė 
bendrybė ir substancija, kur tie, kuriuose toji substancija yra 
tikroviška, gyvena kaip individai ir kur jie suvokia pačius 
save; tad nors jie ir skundžiasi ta tvarka, esą ji prieštarau- 

janti vidiniam įstatymui, ir priešina jai širdies nuomones, fak- 
tiškai savo širdimi jie yra atsidavę jai kaip savajai esmei; ir 
jeigu toji tvarka iš jų atimama arba jie patys ją pažeidžia, jie 
praranda viską. Kadangi kaip tik tuo pasireiškia viešosios 
tvarkos tikrovė ir galybė, tai toji tvarka pasirodo kaip sau 
pačiai lygi visuotinė gyva esmė, o individualybė pasirodo 
kaip tos tvarkos forma. — Tačiau toji tvarka irgi yra tai, kas 
iškrypę. 

Juk tuo, kad toji tvarka yra visų širdžių įstatymas, ir tuo, 
kad visi individai betarpiškai sudaro tą bendrybę, ta tvarka 
yra tam tikra tikrovė, kuri yra tik sau-estinčios individualy- 
bės arba širdies tikrovė. Sąmonė, kuri įveda savo širdies įsta- 
tymą, dėl to patiria kitų pasipriešinimą, nes ji prieštarauja 
tokiems pat pavieniams jų širdies įstatymams, ir tie kiti prie- 
šindamiesi veikia ne kitaip, kaip įvesdami savo įstatymą ir 
versdami jo laikytis. Bendrybė, kuri yra duota, kaip tik todėl 
yra tik tam tikras pasipriešinimas ir visų karas prieš visus, 
kuriame kiekvienas verčia skaitytis su jo atskirybe, bet tuo 
pat metu to nepasiekia, nes ši atskirybė patiria tą patį pasi- 
priešinimą ir savo ruožtu ištirpdoma kitų. Tai, kas atrodo 
kaip viešoji tvarka, kaip tik todėl yra šitas visuotinis vaidas, 
kuriame kiekvienas prisiplėšia, kiek tik pajėgia, kiekvienas 
smerkia kitų atskirybę ir įtvirtina savąją atskirybę, kuri ly- 
giai taip pat išnyksta kitų dėka. Toji tvarka yra pasaulio vyks- 
mas (Weltlauf), ramaus proceso regimybė; bet šis procesas 
yra tik tariama bendrybė, o jo turinys, priešingai, yra beesmis 
atskirybių įsitvirtinimas ir jų nyksmas. 

Jei panagrinėsime abiejų bendrosios tvarkos pusių tarpu- 
savio santykį, pamatysime, kad tik ką aptartos bendrybės 
turinys yra nerami individualybė, kuriai nuomonė arba at- 
skirybė yra įstatymas, tikrovė — netikroviška, o netikrovė — 
tikroviška. Tačiau tuo pat metu ta bendrybė yra tvarkos tik- 
rovės pusė, nes jai priklauso individualybės būtis-sau. — Kita 

pusė yra bendrybė kaip rami esmė, tačiau būtent todėl — tik 
kaip vidus, kuris nors ir ne visai neegzistuoja, bet vis dėlto 
nėra tikrovė, ir tik įveikdamas individualybę, kuri pasisavi- 
no teisę į tikrovę, pats gali tapti tikroviškas. Tas sąmonės 
pavidalas, kuris sau pasirodo įstatyme, tame, kas teisinga ir 
gera savyje, tačiau ne kaip atskirybė, o tik kaip esmė, bet kar- 
tu Žino, kad individualybė yra iškrypusi ir sukelianti iškry- 
pimą, o todėl turi paaukoti sąmonės atskirybę, — tas sąmo- 
nės pavidalas yra dorybė. 


c. Dorybė ir pasaulio vyksmas 


Pirmuoju veikliojo proto pavidalu savimonė sau atsivėrė 
kaip grynoji individualybė, o jos priešprieša buvo tuščia ben- 
drybė. Antruoju pavidalu abi prieštaravimo pusės, kiekvie- 
na atskirai, apėmė abu momentus — įstatymą ir individua- 
lybę; bet viena pusė, širdis, buvo betarpiškas jų vienis, o 
kita — jų priešprieša. Šiuo atveju dorybės ir bendrosios da- 
lykų eigos santykio abu nariai, kiekvienas atskirai, yra šių 
momentų vienis ir prieštaravimas arba įstatymo ir individu- 
alybės judėjimas kits kito atžvilgiu, tačiau judėjimas prieš- 
priešinis. Dorybės sąmonei įstatymas yra tai, kas esminga, o 
individualybė — tai, ką reikia įveikti, ir įveikti tiek pačioje 
jos sąmonėje, tiek ir pasaulio vyksme. Sąmonėje savoji indi- 
vidualybė privalo paklusti bendrybės, to, kas teisinga ir ge- 
ra savyje, disciplinai; tačiau sąmonė vis dar lieka asmeninė 
sąmonė; tikroji disciplina reikalauja paaukoti visą asmenybę 
ir šitaip patvirtinti, kad sąmonė iš tikrųjų nebeprisirišusi prie 
atskirybių. Šitaip paaukodama save kaip atskirybę, indivi- 
dualybė kartu sunaikinama ir pasaulio vyksme, nes ji irgi yra 
paprastas, abiems pusėms bendras momentas. — Pasaulio 
vyksme individualybė elgiasi priešingai, negu tuo atveju, kai 
ji nustatyta dorybės sąmonėje: ji siekia save paversti esme ir 
priešingai — sau palenkti tai, kas gera ir teisinga savyje. — 

Be to, pasaulio vyksmas dorybei irgi yra ne tik toji, individu- 
alybės iškreipta, bendrybė; ne, absoliuti tvarka irgi yra ben- 
dras momentas, pasaulio vyksme sąmonei duotas ne tik kaip 
estinti tikrovė, o sudarantis vidinę sąmonės esmę. Todėl toji tvar- 
ka, tiesą sakant, neturi būti pirmąkart sukurta dorybės, nes 
sukūrimas kaip veika yra individualybės sąmonė, o indivi- 
dualybė turi būti įveikta; bet dėl šios įveikos tarsi tik suku- 
riama erdvė pasaulio vyksmo būčiai-savyje, kad ji pradėtų 
egzistuoti pati savyje ir sau. 

Tikroviško pasaulio vyksmo bendras turinys jau pasiro- 
dė; pažvelgę atidžiau, pamatysime, kad jis vėlgi yra ne kas 
kita, kaip abu ankstesnieji savimonės judėjimai. Iš jų atsira- 
do dorybės pavidalas; kadangi jie yra šio pavidalo šaltinis, 
jie yra atsiradę iki jo; tačiau dorybė siekia pašalinti savo šal- 
tinį ir realizuoti save arba tapti sau. Taigi pasaulio vyksmas, 
viena vertus, yra pavienė individualybė, ieškanti malonumo 
ir mėgavimosi, tačiau juose surandanti tik savąją žūtį ir ši- 
taip patenkinanti bendrybę. Tačiau pats šis patenkinimas, 
kaip ir kiti šio santykio momentai, yra iškreiptas bendrybės 
pavidalas ir jos judėjimas. Tikrovė yra tik malonumo ir mė- 
gavimosi atskirybė, o bendrybė yra jai priešinga; tai yra bū- 
tinybė, kuri yra tik tuščias bendrybės pavidalas, tik negaty- 
vus atoveiksmis ir neturininga veika. — Kitas pasaulio vyks- 
mo momentas yra individualybė, kuri siekia būti įstatymu 
savyje ir sau, ir šitai įsivaizduodama, pažeidžia nusistovėju- 
sią tvarką; tiesa, bendrasis įstatymas atsilaiko prieš šią savi- 
monę ir jau nebeiškyla kaip kažkas priešinga sąmonei ir kaž- 
kas tuščia; jis iškyla ne kaip negyva būtinybė, o kaip būtiny- 
bė pačioje sąmonėje. Tačiau egzistuodamas kaip sąmoningas 
absoliučiai prieštaringos tikrovės momentas, jis yra pamiši- 
mas; 0 egzistuodamas kaip objektinė tikrovė, jis yra iškrypė- 
liškumas apskritai. Vadinasi, bendrybė akivaizdžiai pasireiš- 
kia abiejose pusėse kaip jų judėjimo galybė; bet šios galybės 
egzistencija yra tik bendras iškrypimas. 

Dabar bendrybė turi iš dorybės gauti savo autentišką tik- 
rovę, įveikdama individualybę, iškrypimo principą; dorybės 
tikslas — šitokiu būdu ištaisyti iškrypusį pasaulio vyksmą 
ir atkurti jo tikrąją esmę. Ši tikroji esmė pasaulio vyksme iš 
pradžių glūdi tik kaip jo būtis-savyje; ji dar netikroviška; ir 
todėl dorybė dar tik tiki ja. Šitą tikėjimą dorybė stengiasi 
pakylėti iki žiūros, tačiau nesimėgauja savo triūso ir aukoji- 
mosi vaisiais. Juk kiek ji yra individualybė, tiek ji yra kovoji- 
mas su pasaulio vyksmu; bet jos tikslas ir tikroji esmė — 
nugalėti pasaulio vyksmo tikrovę; šios kovos pažadinta gė- 
rio egzistencija kartu yra dorybės veikos arba individualy- 
bės sąmonės išnykimas. — Kad ir kokia būtų buvusi ši kova, 
kad ir ką joje būtų patyrusi dorybė, ar — dorybės aukojimo- 
si dėka — pasaulio vyksmas bus nugalėtas, o dorybė nuga- 
lės — tai turi lemti prigimtis to gyvojo ginklo, kuriuo nau- 
dojasi kovotojai. Juk tas ginklas yra ne kas kita, kaip pačių 
kovotojų esmė, kuri pasirodo tik jiems abiems. Taigi, koks 
tas jų ginklas, — tai buvo aišku jau iš to, kas šioje kovoje 
duota kaip būtis-savyje. 

Dorybingai sąmonei bendrybė yra tiesa tikėjime arba sa- 
vyje; ji yra dar netikroviška, o abstrakti bendrybė; pačiai tai 
sąmonei ji pasirodo kaip tikslas, pasaulio vyksme — kaip 
vidus. Kaip tik šia apibrėžtimi bendrybė pasirodo pasaulio 
vyksmui kaip tai, kas būdinga ir dorybei, nes ši apibrėžtis 
tik nori įgyvendinti gėrį ir pati jo nepateikia kaip tikrovės. 
Šį apibrėžtumą galima traktuoti ir taip, kad gėris, stodamas 
į kovą su pasaulio vyksmu, kartu pasirodo kaip kažkas, kas 
esti kitam; kaip kažkas, kas nėra savyje ir sau, nes priešingu 
atveju jis nenorėtų pats tapti tiesa, įveikdamas savo prie- 
šybę. Gėris esti dar tik kitam; tai reiškia, kad jis pasirodė 
anksčiau, priešingame stebėjime, būtent: jis yra tik abstrak- 
cija, pasižyminti realumu tik per santykį, o ne savyje ir sau. 

Taigi gėris arba bendrybė, kaip ji pasirodo dabar, yra tai, 
kas vadinama talentais, sugebėjimais, galiomis. Jis yra tam tik- 

ras dvasingumo būties būdas, kur jis pasirodo kaip bendry- 
bė, kuriai — kad ji būtų gyvastinga ir judri — reikalingas 
individualybės principas, ir individualybė yra jos tikrovė. Šis 
principas, kiek jis būdingas dorybės sąmonei, gerai panaudo- 
ja bendrybę, o kiek jis būdingas pasaulio vyksmui, piktnau- 
džiauja bendrybe; bendrybė yra pasyvus įrankis, valdomas 
laisvos individualybės rankos, abejingas tam, kaip jis panau- 
dojamas; ir ja gali būti piktnaudžiaujama kuriant tokią tik- 
rovę, kuri ją sunaikina; tai yra negyva, nesavarankiška ma- 
terija, kuriai galima suteikti vieną arba kitą formą, netgi to- 
kią formą, kuri skatina jos žūtį. 

Kadangi šia bendrybe vienodai disponuoja tiek dorybės 
sąmonė, tiek pasaulio vyksmas, tai negalima suprasti, ar do- 
rybė taip apginkluota, kad įveiktų ydą. Ginklai yra tie pa- 
tys; tai yra minėti sugebėjimai ir galios. Tiesa, dorybė savo 
tikėjimą į pirmapradį jos tikslo vienį ir pasaulio vyksmo es- 
mę pavertė pasala, iš kurios kaunantis turi būti užpultas prie- 
šas ir įgyvendintas tikslas savyje; todėl iš tikrųjų dorybės ri- 
teriui jo veika ir kova, tiesą sakant, yra akių dūmimas, ku- 
rio jis negali traktuoti rimtai, nes jis taria, kad jo tikrąją jėgą 
sudaro tai, kad gėris yra pats savyje ir sau, t.y. pats save įgy- 
vendina, — akių dūmimas, kurio jis net negali suprasti rim- 
tai. Juk tai, ką jis nukreipia prieš savo priešą ir mato nu- 
kreiptą prieš save ir ką jis rizikuoja nudėvėti ir sugadinti 
tiek savyje, tiek savo priešo asmenyje, neturi būti pats gėris; 
juk jis kovoja už gėrio išsaugojimą ir įgyvendinimą; ne, tai 
kuo jis rizikuoja, yra tik abejingi talentai ir sugebėjimai. Ta- 
čiau faktiškai jie yra ne kas kita, kaip pati toji individualy- 
bės stokojanti bendrybė, kuri turi būti išsaugota ir įgyven- 
dinta per kovą. — Tačiau tuo pat metu bendrybė betarpiš- 
kai jau įkūnyta tikrovėje pačia kovos sąvoka; ji yra būtis-savy- 
je, bendrybė; ir jos įkūnijimas tikrovėje reiškia tik tai, kad ji 
tuo pat metu esti kitam. Abi anksčiau nurodytos pusės, kiek- 

vienoje iš kurių ji tapo abstrakcija, jau nebeatskirtos, o kovoje 
ir jos dėka gėris nustatytas ir vienu, ir kitu būdu. — Tačiau 
dorybinga sąmonė stoja į kovą prieš pasaulio vyksmą kaip 
prieš kažką, kas yra gėrio priešybė; tai, ką pasaulio vyks- 
mas jai pateikia, yra bendrybė, ne tik kaip abstrakti bendry- 
bė, bet ir kaip tai, kam įkvėpė gyvastį individualybė, kas 
esti kitam arba yra tikroviškas gėris. Taigi ten, kur dorybė 
palyti pasaulio vyksmą, ji visada susiduria su tokiomis vie- 
tomis, kurios yra paties gėrio egzistencija; tas gėris neatski- 
riamai įsipynęs į visus pasaulio vyksmo reiškinius kaip to 
vyksmo būtis-savyje, šio vyksmo tikrovėje pasirodantis ir kaip 
esatis; vadinasi, gėris negali pažeisti pasaulio vyksmo. Kaip 
tik tokie gėrio egzistavimo būdai ir tokie nepažeidžiami san- 
tykiai yra visi tie momentai, kurie turi būti išbandyti ir pa- 
aukoti pačios dorybės. Todėl kova gali būti tik svyravimas 
tarp išsaugojimo ir paaukojimo; kitaip tariant, negalima nei 
aukoti to, kas sava, nei kenkti tam, kas svetima. Dorybė pa- 
naši ne tik į tą kovotoją, kuriam kovoje rūpi tik tai, kad jo 
kardas tviskėtų; ne, ir kovą ji pradėjo tik todėl, kad išsaugo- 
tų ginklą; ir ji ne tik negali naudotis savo ginklu, bet kartu 
privalo išsaugoti priešo ginklą ir ginti jį nuo pačios savęs, 
nes visi ginklai yra kilnioji gėrio pusė, dėl kurio dorybė sto- 
jo į kovą. 

Priešingai, tam priešui esmė yra ne būtis-savyje, o indivi- 
dualybė; vadinasi, jo jėgą sudaro negatyvus principas, kurio 
požiūriu nėra nieko pastovaus ir absoliučiai švento, bet ku- 
ris gali rizikuoti prarasti bet ką ir pakelti šią prarastį. Todėl 
jis tikras pergale tiek dėl pačios jos prigimties, tiek ir dėl 
prieštaravimo, į kurį įsipainioja jo priešininkas. Tai, kas do- 
rybei yra būtis-savyje, pasaulio vyksmui esti tik būtis-jam; 
jis laisvas nuo bet kokio momento, kuris dorybei yra kaž- 
kas tvaru ir su kuriuo ji susijusi. Dėl tos priežasties, kad 
toks momentas jam reikšmingas tik todėl, kad jis gali tą mo- 

mentą ir pašalinti, ir išsaugoti, tas momentas yra jam pa- 
valdus; o kartu jam pavaldus ir tuo momentu apsišarvavęs 
riteris. Pastarasis negali to momento nublokšti kaip kokio 
ant pečių užmesto apsiausto ir, jį nubloškęs, nuo jo išsilais- 
vinti, nes tas momentas riteriui yra jo esmė, kurios jis nega- 
li atsisakyti. 

Galiausiai apie pasalą, iš kurios gėris-savyje turi klastin- 
gai užpulti pasaulio vyksmą iš užnugario, dera pasakyti, kad 
tokia viltis savaime labai menka. Pasaulio vyksmas yra būd- 
raujanti, savimi pasitikinti sąmonė, kuri neleidžia prieiti iš 
užnugario, bet visada priešininką pasitinka krūtine; juk pa- 
saulio vyksmas yra toks, kad viskas yra jam, viskas — prie- 
šais jį. Tačiau gėrio būtis-savyje, jei ji esti dėl savojo priešo, 
dalyvauja kovoje, apie kurią kalbėjome; o kiek toji gėrio bū- 
tis-savyje esti ne dėl jo, o yra savyje, ji yra pasyvus talentų ir 
sugebėjimų ginklas, stokojanti tikrovės materija; jei įsivaiz- 
duotume ją kaip esatį, tai ji būtų snūduriuojanti ir nežinia 
kur užnugaryje liekanti sąmonė. 

Taigi dorybė yra nugalima pasaulio vyksmo, nes iš tik- 
rųjų jos tikslas yra abstrakti, netikroviška esmė ir tikrovės 
atžvilgiu jos veika grindžiama perskyromis, glūdinčiomis tik 
žodžiuose. Ji norėtų būti tokia, kad aukodama individualybę, įkū- 
nytų tikrovėje gėrį, tačiau tikrovės pusė pati yra ne kas kita, 
kaip individualybės pusė. Gėris turėtų būti tuo, kas esti savyje 
ir kas priešinga tam, kas yra, tačiau būtis-savyje savo realy- 
bės ir tiesos požiūriu, priešingai, yra pati būtis. Būtis-savyje 
pirmiausia yra esmės abstrakcija, priešinga tikrovei; bet abst- 
rakcija yra kaip tik tai, kas netikra ir kas esti tik sąmonei; 
tačiau tai reiškia, kad ji pati yra tai, kas vadinama tikroviš- 
kumu; juk tikroviška yra tai, kas esmingai esti kitam; kitaip 
tariant, tai yra būtis. Tačiau dorybės sąmonė remiasi tuo bū- 
ties-savyje ir būties skirtumu, kuris neturi tiesos. — Pasaulio 
vyksmas turėtų būti gėrio iškreipimas, nes jo principas yra 

individualybė; tačiau individualybė yra tikrovės principas, nes 
kaip tik ji yra tokia sąmonė, kurios dėka tai, kas esti-savyje, 
lygiai taip pat esti kitam; pasaulio vyksmas iškreipia nekin- 
tamybę, bet faktiškai iš abstrakcijos niekio jis paverčia ją realy- 
bės būtimi. 

Taigi pasaulio vyksmas nugali tai, kas yra dorybė, kaip 
to vyksmo priešybė; jis nugali dorybę, kurios esmė yra be- 
esmė abstrakcija. Tačiau jis nugali ne kažką realaus; ne, jis 
nugali perskyrų, kurios nėra perskyros, kūrimą; jis nugali 
pompastiškas kalbas apie žmonijos gerovę ir jos slopinimą, 
apie aukojimąsi gėrio labui ir piktnaudžiavimą talentais; to- 
kios idealios esmės ir tikslai nuvysta kaip tušti žodžiai, ku- 
rie taurina širdį, bet protą palieka tuščią, pamoko, tačiau nie- 
ko nesukuria; tai deklamacijos, kurių turinys apibrėžtai iš- 
reiškia tik tai, kad individas, tariamai veikiantis tokių kilnių 
tikslų labui ir svaidantis tokias puošnias frazes, save laiko 
nuostabia būtybe; tai pompastika, nuo kurios išsipučia tiek 
savoji galva, tiek kitų galvos; tačiau jos išsipučia dėl to, kad 
yra tuščios. — Antikinė dorybė turėjo jai būdingą apibrėžtą 
neabejotiną reikšmę, nes tautos substancija buvo jos turinin- 
gas pagrindas, o jos tikslas buvo tikroviškas, jau egzistuojantis 
gėris; todėl ji ir nebuvo nukreipta prieš tikrovę kaip visuoti- 
nį iškrypimą ir prieš pasaulio vyksmą. Tuo tarpu mūsų nagri- 
nėjama dorybė yra praradusi substanciją; tai beesmė dory- 
bė, tik įsivaizduojama dorybė, tik žodžiai, kuriuose nesama 
ano turinio. — Šita su pasaulio vyksmu kovojančios retori- 
kos tuštuma atsiskleistų iškart, jei reikėtų paaiškinti, ką reiš- 
kia jos skelbiamos frazės; todėl tariama, kad jų reikšmė žino- 
ma. Reikalavimas pasakyti tuos žinomus dalykus būtų pa- 
tenkintas arba nauja frazių lavina, arba jam būtų priešprie- 
šintas apeliavimas į širdį, kuri viduje bylotų tai, ką jos reiš- 
kia, t.y. būtų pripažinta, kad neįmanoma tai pasakyti iš tik- 
rųjų. — Atrodo, kad šios retorikos niekingumu, nors ir ne- 
sąmoningai, įsitikino mūsų apsišvietusi epocha, nes visa tų 

frazių masė ir maniera jomis puikuotis nieko nebedomina, 
ir visa tai pasireiškia tuo, kad jos sukelia tik nuobodulį. 

Taigi iš šio prieštaravimo kylantis rezultatas yra tas, kad 
sąmonė kaip tuščią apvalkalą numeta tam tikro gėrio-savyje, 
dar neturinčio tikrovės, vaizdinį. Kovodama sąmonė patyrė, 
kad pasaulio vyksmas nėra toks blogas, kaip atrodė, nes jo 
tikrovė yra bendrybės tikrovė. Kartu su šiuo patyrimu at- 
krenta būdas įgyvendinti gėrį aukojant individualybę, nes in- 
dividualybė kaip tik ir yra to, kas esti savyje, įkūnijimas tik- 
rovėje; ir iškrypimą liaujamasi traktuoti kaip gėrio iškreipi- 
mą, nes tas iškrypimas, priešingai, yra kaip tik gėrio kaip 
elementaraus tikslo pavertimas tikrove; individualybės ju- 
dėjimas yra bendrybės tikrovė (Realitat). 

Tačiau šitaip faktiškai nugalėta ir išnyko ir tai, kas, kaip 
pasaulio vyksmas, buvo priešprieša būties-savyje sąmonei. In- 
dividualybės būtis-sau pasaulio vyksme buvo priešpriešinta 
esmei arba bendrybei ir pasireiškė kaip tam tikra nuo bū- 
ties-savyje atskirta tikrovė. Tačiau kadangi pasirodė, kad tik- 
rovė sudaro neperskiriamą vienį su bendrybe, tampa aišku, 
kad pasaulio vyksmo būtis-sau, lygiai taip pat kaip ir dory- 
bės būtis-savyje, yra tik tam tikras požiūris, vadinasi, iš tik- 
rųjų jų irgi nesama. Tegul pasaulio vyksmo individualybė 
mano, kad ji elgiasi tik sau arba savanaudiškai; ji yra geresnė, 
negu mano; jos veika kartu yra būtimi-savyje pasižyminti ben- 
drybiška veika. Kai ji elgiasi savanaudiškai, tai ji tik nežino, 
ką daro; ir kai ji tikina, kad visi žmonės elgiasi savanaudiš- 
kai, tai ji tvirtina tik tai, kad nė vienas Žmogus nesuvokia, 
kas yra veika. — Kai ji elgiasi savo labui, tai ir yra grynos 
būties-savyje įkūnijimas tikrovėje; taigi būties-sau tikslas, ma- 
nantis esąs priešingas būčiai-savyje, jos tuščias gudravimas, 
kaip ir jos subtilūs aiškinimai, visur mokantys atskleisti sa- 
vanaudiškumą, išnyko lygiai taip pat, kaip išnyko būties- 
savyje tikslas ir jos retorika. 

Taigi individualybės veika ir poelgiai yra tikslas savaime; bū- 
tent galių panaudojimas, jų išorinių pasireiškimų žaismas yra tai, 
kas teikia joms gyvastį; kitaip jos būtų negyva būtis-savyje; 
tuo tarpu būtis-savyje nėra nerealizuota, neegzistuojanti ir 
abstrakti bendrybė; ne, ji pati betarpiškai yra ši individualy- 
bės proceso duotis ir tikrovė. 


C. Individualybė, 
sau atsiverianti kaip pati savyje 
ir sau reali esatis 


Dabar savimonė turi tokią savo pačios sąvoką, kuri iki 
šiol buvo tik mūsų supratimas apie ją, būtent, kad ji tikra 
tuo, jog ji pati yra visa realybė; o jos tikslas ir esmė nuo 
šiol yra judrus bendrybės — talentų bei sugebėjimų — ir 
individualybės abipusis įsismelkimas. — Pavieniai tokio pri- 
pildymo ir įsismelkimo momentai, prieš pasiekiant vienį, ku- 
riame jie susiliejo, yra anksčiau aptarti tikslai. Jie išnyko kaip 
abstrakcijos ir chimeros, priklausančios anoms pirmosioms 
paviršutiniškoms dvasinės savimonės formoms ir savo tie- 
są turinčios tik tariamoje širdies, vaizduotės ir šnekalų bū- 
tyje, o ne prote, kuris dabar yra tikras savo realybe savyje 
ir sau ir jau nesiekia pateikti savęs kaip tikslo, priešingo be- 
tarpiškai estinčiai tikrovei, bet kaip savosios sąmonės objektą 
turi kategoriją kaip tokią. — Sau-estinčios arba negatyvios sa- 
vimonės, kurioje pasirodė protas, apibrėžtis įveikta; toji sa- 
vimonė aptiko tikrovę, kuri būtų jos neiginys ir tik kurią 
įveikdama ji realizuotų sau savąjį tikslą. Tačiau kadangi tiks- 
las ir būtis-savyje pasirodė esą tas pat, kas ir būtis-kitam bei 
iš anksto duota tikrovė, tai tiesa nebeatsiskiria nuo tikrumo 
(Gewilšheit); ir nesvarbu, ar nustatytas tikslas dabar bus 
traktuojamas kaip jos pačios tikrumas, o tikslo įkūnijimas 
tikrovėje — kaip tiesa, ar, priešingai, tikslas bus traktuoja- 

mas kaip tiesa, o tikrovė — kaip tikrumas; ne, esmė ir tiks- 
las pats savyje ir sau yra pačios betarpiškos realybės tikru- 
mas, abipusis būties-savyje ir būties-sau, bendrybės ir indivi- 
dualybės įsismelkimas; veika pati savyje yra jos pačios tiesa 
ir tikrovė, o individualybės pasireiškimas ir saviraiška yra jos 
tikslas savyje ir sau. 

Taigi kartu su šia sąvoka savimonė sugrįžo į save iš tų 
prieštaraujančių apibrėžčių, kurias kategorija priskyrė jai ir 
jos santykiui su savimi; tai stebinčios ir veiklios savimonės 
apibrėžtys. Dabar savimonės objektas yra pati kategorija, ar- 
ba: savimonė yra kategorija, suvokusi save pačią. Šitaip su- 
vestos sąskaitos su ankstesniais jos pavidalais; jie pasiliko 
už jos ir yra užmiršti; jie nestovi priešpriešiais, panašiai kaip 
jos surastas gatavas pasaulis, o vystosi tik joje pačioje kaip 
permatomi momentai. Vis dėlto jie dar išsiskiria jos sąmo- 
nėje kaip judėjimas skirtingų momentų, dar nesusiliejusių į 
jų substancinį vienį. Tačiau visuose šiuose momentuose savi- 
monė išsaugoja paprastą būties ir savasties vienį, kuris yra 
jų giminė. 

Šitaip sąmonė nusikratė bet kokio savosios veikos prieš- 
taringumo ir sąlygotumo; su nauja jėga ji išeina iš savęs ir 
kreipiasi ne į kažką kitą, bet į pačią save. Kadangi individua- 
lybė yra tikrovė pati savyje, tai veikimo medžiaga ir veikos 
tikslas glūdi pačioje veikoje. Todėl veika panaši į judėjimą 
ratilo, kuris tuštumoje laisvai juda pats savyje, netrikdomai 
išsiplečia arba susitraukia ir visiškai patenkintas žaidžia tik 
pats savyje ir su pačiu savimi. Stichija, kurioje individualy- 
bė parodo savo pavidalą, reiškia tai, kad tas pavidalas atsi- 
veria grynajai pagavai; tokia stichija yra diena apskritai, ku- 
riai nori pasirodyti sąmonė. Veika nekeičia nieko ir nėra prieš 
ką nors nukreipta; ji yra neregimybės pavertimo tuo, kas regi- 
ma, grynoji forma; o tas turinys, kuris iškeliamas į dienos 
šviesą ir pasirodo, yra ne kas kita, kaip tai, kas ši veika jau 

yra savyje. Ji yra savyje — tai jos forma kaip mąstomas vie- 
nis; ir ji yra Hkroviška, — tai yra jos forma, kaip estintis vie- 
nis; ji pati yra turinys tik šioje paprastumo apibrėžtyje, prieš- 
priešinamoje jos perėjimo ir jos judėjimo apibrėžčiai. 


a. Dvasinė gyvulinė karalystė ir apgaulė 
arba pats dalykas 


Savo ruožtu toji savyje reali individualybė pirmiausia yra 
pavienė ir apibrėžta; todėl absoliuti realybė — o individualy- 
bė, kai tik tą realybę suvokia, save laiko kaip tik tokia — 
yra abstrakti bendroji realybė, kuri, būdama nepripildyta ir 
neturininga, yra tik tuščia mintis apie šią kategoriją. — Pa- 
žiūrėkime, kaip ši pačios savyje realios individualybės sąvo- 
ka apibrėžia savuosius momentus ir kaip jos sąvoka, apiman- 
ti ją pačią, patenka į sąmonę. 

Šios individualybės, kiek ji kaip tokia sau yra visa realy- 
bė, sąvoka pirmiausia yra rezultatas; jį dar neparodė savo 
judėjimo ir realybės, ir dabar nustatyta betarpiškai, kaip pa- 
prasta būtis-savyje. Bet negatyvumas, kuris yra tas pat, kas 
pasireiškia kaip judėjimas, paprastai būčiai-savyje būdingas 
kaip apibrėžtumas; ir būtis arba paprastas „savyje“ tampa api- 
brėžta apimtimi (Umfang). Todėl individualybė pasirodo 
kaip pirmapradė, apibrėžta prigimtis: kaip pirmapradė natū- 
ra, nes ji yra savyje, kaip pirmapradiškai-apibrežta prigimtis, 
nes negatyvumas esti būtyje-savyje, ir dėl to šis „savyje“ yra 
tam tikra kokybė. Tačiau šitas būties apribojimas negali apri- 
boti sąmonės veikos, nes ji šiuo atveju yra tam tikras išbaig- 
tas jos santykis su pačia savimi; santykis su „kitu“ įveiktas, o 
toks santykis būtų jo apribojimas. Todėl pirmapradis natū- 
Tos apibrėžtumas yra tik paprastas principas, — permatoma 
bendroji stichija, kurioje individualybė lieka laisva ir lygi sau 
pačiai, o kartu netrikdoma joje išskleidžia savo skirtumus ir, 
įsikūnydama tikrovėje, yra grynoji sąveika su savimi. Taip 

neapibrėžtas gyvulinis gyvenimas įpučia savo kvėpavimą, 
pavyzdžiui, į vandens, oro arba Žemės stichijas, o jose savo 
ruožtu — į apibrėžtesnius pradus, panardina į juos visus 
savo momentus, tačiau, nepaisant minėto stichijos apriboji- 
mo, šiuos momentus išsaugoja sau pavaldžius, o save išlai- 
ko savo „vienete“ ir kaip šita ypatinga struktūra (Organisa- 
tion) lieka tuo pačiu bendrybišku gyvuliniu gyvenimu. 
Šioji apibrėžta pirmapradė prigimtis, būdinga laisvai ir pil- 
natviškai joje liekančiai sąmonei, pasireiškia kaip betarpiš- 
kas ir vienintelis autentiškas turinys to, kas yra individo tiks- 
las; nors tai yra apibrėžtas turinys, tačiau jis yra turinys ap- 
skritai tik tiek, kiek būtį-savyje mes stebime izoliuotą; bet iš 
tiesų jis yra individualybė, persisunkusi realybe; tai tikrovė 
tuo pavidalu, kuriuo ji esti pačioje sąmonėje kaip pavienėje 
sąmonėje, ir tikrovė, kiek ji pirmiausia nustatyta kaip estinti, 
o dar ne kaip veikianti tikrovė. Tačiau veikai minėtasis api- 
brėžtumas, viena vertus, nėra apribojimas, kurį ji norėtų per- 
žengti, todėl, kad veika, traktuojama kaip estinti kokybė, yra 
paprasta spalva tos stichijos, kurioje ji išsiskleidžia; o kita 
vertus, negatyvumas yra apibrėžtumas, būdingas tik būčiai; 
tačiau veika pati yra ne kas kita, kaip negatyvumas; vadina- 
si, veikiančioje individualybėje apibrėžtumas išsisklaido į ne- 
gatyvumą apskritai arba į visų apibrėžtumų visumą. 
Dabar paprasta pirmapradė prigimtis veikoje ir veikos 
sąmonėje įeina į tą perskyrą, kuri būdinga tai veikai. Iš pra- 
džių veika esti kaip objektas, ir būtent kaip objektas tuo pavi- 
dalu, kuriuo jis dar priklauso sąmonei, t.y. kaip tikslas; ši- 
taip ji yra priešinga duotajai tikrovei. Kitas momentas yra 
tikslo, kuris pasireiškia kaip rymantis, judėjimas, įkūnijimas 
tikrovėje kaip tikslo santykis su visiškai formalia tikrove, va- 
dinasi, paties perėjimo vaizdinys, arba priemonė. Galiausiai tre- 
čias momentas yra objektas, kiek jis jau nėra tikslas, kurį vei- 
kėjas betarpiškai suvokia kaip savo tikslą, o kiek jis esti už 

veikėjo ir jam pasirodo kaip „kitas“. — Tačiau šių skirtingų 
pusių reikia laikytis, orientuojantis į šios srities sąvoką, ir 
laikytis taip, kad jų turinys liktų tas pats ir kad į jas nejsi- 
smelktų joks skirtumas: nei skirtumas tarp individualybės ir 
būties apskritai, nei skirtumas tarp tikslo ir individualybės kaip 
pirmapradės prigimties, tarp tikslo ir duotos tikrovės, nei, ly- 
giai taip pat, skirtumas tarp priemonės ir tikrovės kaip abso- 
liutaus tikslo, nei skirtumas tarp veikiamos tikrovės ir tikslo 
arba pirmapradės prigimties ar priemonės. 

Taigi visų pirma pirmapradiškai apibrėžta individualy- 
bės prigimtis, jos betarpiška esmė dar nenustatyta kaip vei- 
kianti ir šitokioje situacijoje yra vadinama sugebėjimu, ta- 
lentu, charakteriu ir t.t. Šitą specifinį dvasios atspalvį reikia 
traktuoti kaip vienintelį paties tikslo turinį ir kaip vienintelę 
realybę. Jeigu įsivaizduotume, kad sąmonė išeina už šių ri- 
bų ir siekia įkūnyti tikrovėje kokį nors kitą turinį, tai ji būtų 
įsivaizduojama kaip niekas, besiveržiantis į nieką. — Toliau. 
Ši pirmapradė esmė yra ne tik tikslo turinys, bet „savyje“ — 
ir tikrovė, kuri kitaip pasirodo kaip veikai duota medžiaga, 
kaip iš anksto duota tikrovė, kurią veika turi formuoti. Veika 
yra būtent tik grynas perkėlimas iš dar nepasirodžiusios bū- 
ties formos į jau pasirodžiusios būties formą; anos sąmonei 
priešingos tikrovės būtis-savyje nusmukdyta iki paprastos 
tuščios regimybės. Vadinasi, ši sąmonė, nusiteikdama veik- 
lai, nesileidžia suklaidinama duotos tikrovės regimybės ir 
lygiai taip pat turi atsisakyti klaidžioti tarp tuščių minčių 
bei tikslų ir privalo susitelkti prie pirmapradžio savo esmės 
turinio. — Nors šis pirmapradis turinys iš pradžių duotas 
tik sąmonei, nes sąmonė jį įkūnijo tikrovėje, bet vis dėlto išny- 
ko skirtumas tarp turinio, kuris sąmonei esti tik jos viduje, ir 
už sąmonės savyje-estinčios tikrovės. — Sąmonė turi veikti 
tik todėl, kad tai, kas ji yra savyje, būtų jai; kitaip tariant, 
veikla ir yra dvasios kaip sąmonės tapsmas. Vadinasi, tai, kas 

ji yra savyje, ji sužino iš savosios tikrovės. Todėl individas 
negali žinoti, kas jis yra, kol veikdamas jis nepavertė savęs 
tikrove. — Tačiau kartu jis, atrodo, negali apibrėžti savo vei- 
kos tikslo tol, kol nepradėjo veikti; tačiau tuo pat metu jis, 
būdamas sąmonė, privalo iš anksto priešais save turėti po- 
elgi kaip visiškai savą poelgį, t.y. kaip tikslą. Vadinasi, poel- 
giui pasirengęs individas esti tarsi kokiame rate, kuriame 
kiekvienas momentas jau suponuoja kitą momentą, ir todėl 
jis negali surasti pradžios, nes savo pirmapradę esmę, kuri 
turi būti jo tikslas, jis sužino tik iš veiksmo, bet tam, kad veik- 
tų, jis iš pat pradžių privalo turėti tikslą. Bet kaip tik todėl jis 
turi pradėti betarpiškai ir bet kokiomis aplinkybėmis turi im- 
tis veiklos, daug negalvodamas apie pradžią, priemones ir pa- 
baigą; juk jo esmė ir savyje-estinti prigimtis yra viskas drau- 
ge — pradžia, priemonė ir pabaiga. Kaip pradžia, ji duota 
veiksmo aplinkybėse, ir interesas, kurį individui kas nors su- 
žadina, jau yra atsakymas į klausimą: ar verta čia veikti ir 
ką čia veikti? Juk tai, kas atrodo esanti iš anksto duota tik- 
rovė, savyje yra jo pirmapradė prigimtis, kuri turi tik būties 
regimybę, — regimybę, glūdinčią susidvejinančios veikos są- 
vokoje; tačiau toji regimybė kaip jo pirmapradė prigimtis pa- 
sireiškia per interesą, kurį individui toji regimybė sužadina. 
Lygiai taip pat savyje ir sau apibrėžtas ir „kaip“, arba prie- 
monės. Talentas irgi yra ne kas kita, kaip apibrėžta pirma- 
pradė individualybė, traktuojama kaip vidinė priemonė arba 
kaip tikslo perėjimas į tikrovę. Tuo tarpu tikroviškoji priemo- 
nė ir realus perėjimas yra talento ir interese glūdinčios daly- 
ko prigimties vienis; talentas priemonėje atstovauja veikos 
pusę, interesas — turinio pusę, o abu kartu yra pati indivi- 
dualybė kaip abipusis būties ir veikos įsismelkimas vieno į 
kitą. Vadinasi, tai, kas duota, yra iš anksto egzistuojančios 
aplinkybės, kurios savyje yra pirmapradė individo prigimtis; 
po to — interesas, kurį individas nustato būtent kaip savo 

interesą arba kaip tikslą; galiausiai — šio prieštaravimo są- 
ryšis ir įveika priemonėje. Šis sąryšis pats pasirodo esąs dar 
sąmonėje, ir tik ką apžvelgta visuma yra viena tam tikro 
prieštaravimo pusė. Tą dar išliekančią priešpriešos regimy- 
bę pašalina pats perėjimas arba priemonė; juk priemonė yra 
išorės ir vidaus vienis, apibrėžtumo, kuriuo ji pasižymi kaip 
vidinė priemonė, priešybė; vadinasi, ji įveikia tą apibrėžtu- 
mą ir save, tą veikos ir būties vienį, iškelia ir kaip išorę, kaip 
pačią tikroviška tapusią individualybę, kuri pačiai sau nusta- 
tyta kaip esinys. Šitaip visi poelgiai neišeina už savo ribų 
nei kaip aplinkybės, nei kaip tikslas, nei kaip priemone, nei 
kaip kūrinys. 

Tačiau kartu su kūriniu, atrodo, atsiranda skirtumas tarp 
pirmapradžių prigimčių; kūrinys, kaip ir pirmapradė prigim- 
tis, kurią jis išreiškia, yra kažkas apibrėžta, nes, veikos išlais- 
vintas kaip estinti tikrovė, negatyvumas kūriniui būdingas 
kaip jo kokybė. Bet kūrinio akivaizdoje sąmonė pasireiškia 
kaip tokia sąmonė, kuriai būdingas apibrėžtumas kaip ne- 
gatyvumas apskritai, kaip veika; vadinasi, minėto kūrinio api- 
brėžtumo atžvilgiu sąmonė yra bendrybė; ji gali lyginti jį su 
kitais kūriniais ir tuo remdamasi pačias individualybės su- 
vokti kaip skirtingas; individas, savo kūriniu įsismelkiantis 
giliau, suvokiamas kaip didesnė valios energija arba kaip 
turtingesnė natūra, t.y. tokia natūra, kurios pirmapradis api- 
brėžtumas mažiau apribotas; kitas individas, priešingai, su- 
vokiamas kaip silpnesnė ir skurdesnė natūra. Palyginti su 
šiuo neesmingu kiekybiniu skirtumu, gėris ir blogis išreikštų 
absoliutų skirtumą; tačiau šiuo atveju jo nesama. Tai, kas 
būtų traktuojama vienaip arba kitaip, vienodai yra veika ir 
veikla, individualybės saviroda ir saviraiška, o todėl — vis- 
kas gerai, ir, tiesą sakant, nebūtų įmanoma pasakyti, ką rei- 
kėtų laikyti blogiu. Tai, kas būtų pavadinta prastu kūriniu, 
yra tam tikros apibrėžtos prigimties, jame realizuojančios sa- 

ve, individualus gyvenimas; kūrinys būtų pasmerktas kaip 
prastas kūrinys tik lyginančios minties; bet tokia mintis yra 
kažkas tuščia, nes ji išeina už kūrinio esmės ribų; toji esmė 
yra individualybės saviraiška, todėl lyginanti mintis iš kūri- 
nio reikalauja ir ieško jame nežinia ko. Tokia mintis galėtų 
būti nukreipta tik į anksčiau minėtą skirtumą; tačiau šis skir- 
tumas kaip kiekybinis skirtumas savaime neesmingas; o šiuo 
atveju jis apibrėžtas neesmingai todėl, kad reikia lyginti skir- 
tingus kūrinius arba skirtingas individualybės; tačiau tarp 
jų nėra nieko bendra; kiekvienas kūrinys ir kiekviena indi- 
vidualybė susijusi tik su pačia savimi. Tik pirmapradė pri- 
gimtis yra būtis-savyje, arba tai, kuo būtų galima remtis kaip 
kūrinio vertinimo kriterijumi, ir atvirkščiai; tačiau vienas ati- 
tinka kitą; individualybei nesama nieko tokio, kas nekiltų iš 
jos; kitaip tariant, nesama tikrovės, kuri nebūtų individualy- 
bės prigimtimi ir jos veika, ir nebūna nei individualybės vei- 
kos, nei jos būties-savyje, kuri nebūtų tikroviška; o tik šiuos 
momentus ir derėtų lyginti. 

Todėl apskritai nėra vietos nei šlovinimui, nei skundui, 
nei atgailai; juk visa tai atsiranda iš minties, kuri įsivaiz- 
duoja kitokį turinį ir kitokį „savyje“, negu pirmapradė indi- 
vido prigimtis ir jos įkūnijimas tikrovėje. Kad ir ką nuveiktų 
individas, kad ir kas jam nutiktų, tai padarė jis ir tai yra jis 
pats; jis gali tik suvokti gryną savo paties perėjimą iš galimy- 
bės nakties į dabarties dieną, iš abstraktaus „savyje“ į tikroviš- 
kos būties reikšmę, ir būti tikras, kad tai, kas jam nutinka 
toje tikroviškoje būtyje, yra ne kas kita, kaip tai, kas snūdu- 
riavo galimybėje. Nors šio vienio sąmonė irgi yra palygini- 
mas, tačiau tai, kas palyginama, yra tik priešpriešos regirny- 
bė: tai formos regimybė, kuri proto savimonei yra ne dau- 
giau negu iliuzinis įsivaizdavimas, kad individas pats sa- 
vaime yra tikrovė. Vadinasi, individas gali džiaugtis tik savi- 
mi, nes jis žino, kad savo tikrovėje jis negali rasti nieko kito, 

išskyrus jos vienį su juo, arba tik tikrumo pačiu savimi tie- 
są, ir kad jis, vadinasi, visada pasiekia savo tikslą. 

Šitaip suvokia save sąmonė, tikra tuo, kad ji yra absoliu- 
tus abipusis individualybės ir būties įsismelkimas; pažiūrė- 
kime, ar šitokią sąmonės savipratą patvirtina patyrimas ir 
ar su ja sutampa sąmonės realybė. Kūrinys yra realybė, ku- 
rią sau suteikia sąmonė; jis yra tai, kame individas sąmonei 
atsiskleidžia kaip tai, kas jis yra savyje, ir atsiskleidžia taip, 
kad sąmonė, kuriai individas pasirodo kūrinyje, yra ne ypa- 
tinga, o bendroji sąmonė; kūrinyje individas apskritai perkė- 
lė save į bendrybės stichiją, į neapibrėžtą būties erdvę. Nuo 
savojo kūrinio atsitraukusi sąmonė — kadangi šioje prieš- 
priešoje ji yra absoliutus negatyvumas arba veika — savo kū- 
rinio atžvilgiu iš tikrųjų yra bendroji sąmonė, nes kūrinys 
yra apibrėžtas; vadinasi, ji išeina už savęs kaip kūrinio ribų 
ir pati yra neapibrėžta erdvė, kuri jaučiasi nepripildyta sa- 
vo kūrinio. Jei anksčiau sąvokoje vis dėlto buvo išlikęs jų 
vienis, tai kaip tik todėl, kad kūrinys buvo įveikiamas kaip 
estintis kūrinys. Tačiau jis turi būti, ir reikia pažiūrėti, kaip 
jo būtyje individualybė sugebės išsaugoti jo bendrybę ir būti 
patenkinta. — Iš pradžių panagrinėsime atsiradusį kūrinį pa- 
ti savaime. Jis įsiurbė į save visą individualybės prigimtį; 
todėl jo būtis pati yra tam tikra veika, kurioje visi skirtumai 
įsismelkia vienas į kitą ir nunyksta; vadinasi, kūrinys išstum- 
tas į tam tikrą buvimą, kuriame pirmapradės prigimties api- 
brėžtumas faktiškai atsisuka prieš kitas apibrėžtas prigimtis, 
pasikėsina į jas, kaip ir tos kitos prigimtys pasikėsina į ją, ir 
ištirpsta šiame visuotiniame judėjime kaip nykstantis mo- 
mentas. Savyje ir sau realios individualybės sąvokoje visi mo- 
mentai — aplinkybės, tikslas, priemonės ir įkūnijimas tikro- 
vėje — vienas kitam lygūs, o pirmapradė apibrėžta prigim- 
tis turi reikšmę tik kaip bendroji stichija, tuo tarpu, priešin- 
gai, kai toji stichija tampa objektine būtimi, jos apibrežtumas 

kaip toks pasirodo kūrinyje ir išsaugoja savo tiesą išsisklai- 
dydamas. Pažvelgus atidžiau, tas išsisklaidymas pasirodo 
taip, kad šiame apibrėžtume individas tikroviškai atsivėrė 
sau kaip šitas; tačiau šis apibrėžtumas yra ne tik tikrovės 
turinys, bet ir jos forma; kitaip tariant, tikrovė kaip tokia 
apskritai yra būtent toks apibrėžtumas — būti priešprieša 
savimonei. Šiuo požiūriu pasirodo, kad ji išnyko iš sąvokos 
ir yra tik iš anksto duota svetima tikrovė. Kūrinys yra, t.y. jis 
esti kitoms individualybėms, ir joms jis yra svetima tikrovė, 
vietoje kurios jos turi teigti savąją tikrovę, kad per savo vei- 
ką įgytų savo ir tikrovės vienio sąmonę; kitaip tariant, jų in- 
teresas anam kūriniui, nustatytas jų pirmapradės prigimties, 
yra kitoks negu specifinis šio kūrinio interesas, kuris šitaip 
paverčiamas kažkuo kitu. Vadinasi, kūrinys apskritai yra 
kažkas trumpalaikiška, tai, ką užgesina kitų jėgų ir interesų 
priešinimasis; todėl individo realybę kūrinys parodo veikiau 
kaip nykstančią, o ne kaip realizuotą. 

Taigi sąmonei jos kūrinyje atsiranda veikos ir būties 
prieštaravimas, kuris ankstesniuose sąmonės pavidaluose 
kartu buvo veikos pradžia, o čia yra tik rezultatas.Tačiau iš 
tikrųjų tas prieštaravimas irgi buvo pamatinis, nes sąmonė 
ėmėsi veiklos kaip savyje reali individualybė; juk veikla su- 
ponavo apibrėžtą pirmapradę prigimtį kaip būtį-savyje, kurios 
turinys buvo gryna realizacija dėl realizacijos. Tačiau gry- 
noji veika yra sau pačiai lygi forma, kuriai pirmapradės pri- 
gimties apibrėžtumas kaip tik todėl yra nelygus. Šiuo, kaip 
ir kitais, atvejais nesvarbu, ką iš jųdviejų pavadinsime są- 
voka, o ką — realybe; pirmapradė prigimtis yra tai, kas mąs- 
toma, arba būtis-savyje veikos, kurioje tik ir pasirodo tos pri- 
gimties realybė, atžvilgiu, — kitaip tariant, pirmapradė pri- 
gimtis yra tiek individualybės kaip tokios, tiek individualy- 
bės kaip kūrinio būtis, o veika yra pirmapradė sąvoka, kaip 
absoliutus perėjimas arba kaip tapsmas. Šitą sąvokos ir rea- 

lybės neatitikimą, glūdintį jos esmėje, sąmonė patiria savo kū- 
rinyje; vadinasi, kūrinyje sąmonė pasirodo sau tokia, kokia 
ji yra iš tiesų, ir tuščia jos savivoka išnyksta. 

Šitaip per šį pamatinį kūrinio, kuris yra savyje realios 
individualybės tiesa, prieštaringumą vėl atsiskleidžia visos 
prieštaraujančios individualybės pusės; kitaip tariant, kūri- 
nys kaip visos individualybės turinys, iš veikos, kuri yra ne- 
gatyvus vienis ir laiko sukausčiusi visus momentus, perke- 
liamas į būtį ir juos išlaisvina; ir pastovumo stichijoje jie 
tampa abejingi vienas kitam. Vadinasi, sąvoka ir realybė at- 
siskiria kaip tikslas ir kaip tai, kas yra pirmapradis esmišku- 
mas. Nuo atsitiktinumo priklauso tai, ar tikslas yra iš tikrųjų 
esmingas, ar tikslu laikoma būtis-savyje. Savo ruožtu lygiai 
taip pat atsiskiria sąvoka ir realybė kaip perėjimas į tikrovę 
ir kaip tikslas; nuo atsitiktinumo priklauso ir tai, kad pasi- 
renkama ta priemonė, kuri išreiškia tikslą. Ir pagaliau, jei 
šiuos vidinius momentus imsime kartu, tai nepriklausomai 
nuo to, ar jie pasižymi vidiniu vieniu, ar ne, individo veika 
vėlgi yra atsitiktinė tikrovės apskritai atžvilgiu; laimė lemia, 
ar blogai apibrėžtas tikslas ir pasirinktos blogos priemonės, 
ar priešingai. 

Vadinasi, dabar noro ir realizacijos, tikslo ir priemonės 
bei savo ruožtu šitos vidujybės kaip visumos ir pačios tikro- 
vės prieštaravimas sąmonei jos kūrinyje tampa tuo, kas ap- 
skritai apima jos veikos atsitiktinumą; kita vertus, akivaizdžiai 
duoti ir tos veikos vienis bei būtinybė; pastaroji pusė užgožia 
pirmąją, ir veikos atsitiktinumo patyrimas pats yra tik atsitikti- 
nis patyrimas. Veikos būtinybė pasireiškia tuo, kad tikslas tie- 
siog susijęs su tikrove, ir šis vienis yra veikos sąvoka; veikia- 
ma todėl, kad veika pati savyje ir sau yra tikrovės esmė. 
Tiesa, kūrinyje atsiveria atsitiktinumas, būdingas realizuotai 
esačiai, palyginti su noru ir realizacija; ir tas patyrimas, ku- 
ris, kaip atrodo, turi būti traktuojamas kaip tiesa, prieštarau- 

ja anai veiklos sąvokai. Bet jeigu mes apžvelgsime pilnatviš- 
ką šio patyrimo turinį, tai pasirodys, kad jis yra nykstantis 
kūrinys; išsilaiko ne nyksmas, o nyksmas pats yra tikroviškas 
ir susijęs su kūriniu ir pats išnyksta kartu su juo; negatyvu- 
mas pats žūva kartu su pozityvumu, kurio negacija jis yra. 

Šis nyksmo nyksmas glūdi pačios savyje realios indivi- 
dualybės sąvokoje; juk tai, kame kūrinys, arba tai, kas jame 
išnyksta ir kas tam dalykui, kuris pavadintas patyrimu, turi 
suteikti pranašumą prieš individualybės turimą jos pačios 
sąvoką, yra objektinė tikrovė; bet ji yra momentas, kuris ir toje 
pačioje sąmonėje nebepasižymi tiesa pačiam sau; ši tiesa da- 
bar yra sąmonės ir veikos vienis, ir tikras kūrinys yra tik anas 
veikos ir būties, noro ir realizacijos vienis. Taigi sąmonei — dėl 
tikrumo, pagrindžiančio jos veiklą, — pati šiam tikrumui prie- 
šinga tikrovė yra tokia, kuri yra tik sąmonei; jai, kaip į save 
sugrįžusiai savinonei, kuriai išnyko bet koks prieštaravimas, 
tas pats prieštaravimas nebegali pasireikšti šia jo būties-sau 
forma, priešinga Hikrovei; ne, prieštaravimas ir negatyvumas, 
kuris atsiveria kūrinyje, kaip tik todėl paženklina ne tik kū- 
rinio turinį arba ir sąmonės turinį, bet ir tikrovę kaip tokią, 
o sykiu ir prieštaravimą, nulemtą tikrovės ir joje esantį, bei 
kūrinio nyksmą. Vadinasi, šitokiu būdu sąmonė reflektuoja- 
si į save iš savo trumpalaikio kūrinio ir savo sąvoką bei tik- 
rumą įtvirtina kaip tai, kas esti ir yra tvaru, priešingai veikos 
atsitiktinumo patyrimui; faktiškai ji patiria savo sąvoką, ku- 
rioje tikrovė yra tik momentas, kažkas, kas esti sąmonei, bet 
kas nėra „savyje“ ir „sau“; sąmonė patiria tikrovę kaip nyks- 
tantį momentą, todėl tikrovė sąmonei prasminga tik kaip bū- 
Hs apskritai, kurios bendrybė sutampa su veika. Šis vienis 
yra autentiškas kūrinys; jis yra pats dalykas, kuris tiesiog tei- 
gia save ir yra patiriamas kaip tai, kas tvaru, nepriklauso- 
mai nuo to dalyko, kuris yra individualios veikos kaip to- 
kios, aplinkybių, priemoniu ir tikrovės atsitiktinumas. 

Pats dalykas šitiems momentams priešingas tik tiek, kiek 
jie turi būti prasmingi kaip izoliuoti momentai, bet kaip abi- 
pusis tikrovės ir individo įsismelkimas vieno į kitą pats da- 
lykas iš esmės yra šių momentų vienis; lygiai taip pat jis yra 
veika, o kaip veika jis yra grynoji veika apskritai, vadinasi, 
tokiu pat mastu ir šio individo veika, ir ši veika — kaip jam 
dar priklausanti, priešingai tikrovei, kaip tikslas; lygiai taip 
pat pats dalykas yra perėjimas iš šio apibrėžtumo į priešingą 
apibrėžtumą; ir galiausiai jis yra tikrovė, kuri duota sąmonei. 
Šitaip pats dalykas išreiškia dvasinį esmiškumą, kuriame visi 
tie momentai įveikti kaip reikšmingi sau patiems, — vadi- 
nasi, reikšmingi tik kaip bendrieji momentai, — ir kuriame 
sąmonei jos pačios savitikra yra objektinė esmė, pats dalykas, 
objektas, gimęs iš savimonės kaip jai priklausantis objektas, 
nenustojantis būti laisvu, autentišku objektu. — Jusliniam tik- 
rumui ir suvokimui duotas daiktas savimonei dabar turi reikš- 
mę tik jos pačios dėka; tuo remiasi skirtumas tarp daikto ir 
dalyko. — Šitaip išsiskleis juslinį tikrumą ir suvokimą atitin- 
kantis judėjimas. 

Vadinasi, pačiame dalyke, kaip objektu virtusiame abipu- 
siame individualybės ir objektiškumo įsismelkime vienas į 
kitą, savimonei atsivėrė tikroji jos pačios sąvoka; kitaip ta- 
riant, savimonė pasiekė savo substancijos sąmonę. Tuo pa- 
vidalu, kuriuo ji dabar pasireiškia, savimonė kartu yra tik 
ką atsiradusi, o todėl betarpiška substancijos sąmonė, o tai ir 
yra tas apibrėžtas modusas, kuriame tiesiogiai duota dvasi- 
nė esmė ir kuriame ji dar nesubrendo tiek, kad būtų tikrai 
reali substancija. Pats dalykas šioje betarpiškoje substancijos 
sąmonėje turi formą paprastos esmės, kuri, kaip bendrybė, ap- 
ima visus savo skirtingus momentus ir jiems būdinga, ta- 
čiau tuo pat metu ji ir abejinga jiems kaip apibrėžtiems mo- 
mentams ir savaime laisva, ir kaip toks laisvas, abstraktus 
„pats dalykas“, galioja kaip esme. Pirmapradžio apibrėžtumo 

arba šio individo dalyko, t.y. individo tikslo, priemonių, pa- 
čios veikos ir tikrovės, skirtingi momentai tai sąmonei, vie- 
na vertus, yra pavieniai momentai, kuriuos ta sąmonė, prie- 
šingai pačiam dalykui, gali atmesti ir jais nusikratyti; bet, kita 
vertus, visų tų momentų esmė yra pats dalykas, tačiau yra 
tik taip, kad toji esmė kaip jų abstrakti bendrybė glūdi kiek- 
viename iš šių skirtingų momentų ir gali būti jų predikatu. 
Pats dalykas dar nėra subjektas; subjekto galiosena suteikia- 
ma aniems momentams, nes jie priklauso atskirybės apskritai 
pusei, o pats dalykas iš pradžių yra tik paprasta bendrybė. 
Jis yra giminė, visuose tuose momentuose glūdinti kaip savo 
rūšyse ir tuo pat metu laisva nuo jų. 

Sąžininga vadinama ta sąmonė, kuri, viena vertus, priėjo 
idealizmą, išreiškiamą paties dalyko, o kita vertus, apima tai, 
kas teisinga tame dalyke kaip šioje formalioje bendrybėje; 
šiai sąmonei svarbiausia kaip tik ši paties dalyko tiesa, todėl 
sąžininga sąmonė klaidžioja tarp skirtingų tos tiesos momen- 
tų arba modusų ir, nepasiekdama jos kokiame nors viename 
momente ar vienoje reikšmėje, kaip tik todėl suranda tiesą 
kitame momente ir šitaip faktiškai visada gauna tą pasiten- 
kinimą, kuris turi tekti šiai sąmonei pagal jos sąvoką. Kad ir 
kaip ten būtų, ji pasiekė patį dalyką ir jį realizavo, nes kaip 
bendroji anų momentų giminė ji yra visų jų predikatas. 

Jei ši sąmonė ir neįkūnija tikslo tikrovėje, tai vis dėlto ji 
siekė to tikslo; tai reiškia, kad tikslą kaip tikslą, grynąją veiką, 
kuri nieko nenuveikė, ji paverčia pačiu dalyku; ir todėl ji gali 
apie tai šnekėti ir guostis, kad, nieko nepaisant, visada buvo 
kažkas daroma ir kažkas veikiama. Kadangi bendrybė pati ap- 
ima negatyvumą arba nyksmą, tai ir tas faktas, kad kūrinys 
sunyksta, pats yra jos veika; ji paskatino tam kitus, ir jos 
tikrovės nyksnmas jai dar teikia pasitenkinimą, panašiai kaip 
kad išdykę vaikėzai, gaudami antausį, mėgaujasi savimi kaip 
to antausio priežastimi. Arba, net jeigu ji nė nebandė įgyven- 

dinti paties dalyko ir visiškai nieko nedarė, tai reiškia, kad ji 
nepajėgė to padaryti; pats dalykas jai yra būtent jos apsispren- 
dimo ir realybės vienis; ji tvirtina, kad tikrovė yra ne kas kita, 
kaip tai, ką ji pajėgia. — Galiausiai, net jeigu kažkas, kas jai 
įdomu, apskritai atsirado jai nedalyvaujant, vis tiek toji tik- 
rovė jai yra pats dalykas, sutampantis su tuo interesu, kurį ji 
projektuoja į patį dalyką, nors pastarasis ir nėra jos sukur- 
tas; net jeigu tai laimė, tekusi jai asmeniškai, vis tiek ji trak- 
tuoja tą laimę kaip savo darbą ir nuopelną; pagaliau, net jei- 
gu tai koks nors pasaulio įvykis, kuris jos giliau nepaliečia, 
tai vis tiek ji lygiai taip pat traktuoja jį kaip savą, ir neveiklus 
interesas jai virsta partija, už ar prieš kurią ji buvo nusiteiku- 
si, su kuria kovojo arba kurią palaike. 

Šios sąmonės sąžiningumas, kaip ir pasitenkinimas, kurį ji 
visur patiria, kaip matyti, faktiškai pasireiškia tuo, kad ji ne- 
suderina savo minčių apie patį dalyką. Pats dalykas jai yra ir 
jos reikalas tiek, kiek jis visai nėra kūrinys, arba grynoji veika 
ir tuščias tikslas, ar net neveikli tikrovė; vieną reikšmę įkandin 
kitos ji padaro šio predikato subjektais ir užmiršta juos vie- 
ną įkandin kito. Dabar gryname „norėjau“ arba „nepajėgiau“ 
pats dalykas reiškia tik tuščią tikslą ir mintinį noro bei reali- 
zacijos vienį. Paguodą dėl pražudyto tikslo, kurio vis dėlto 
buvo norima arba vis dėlto siekiama, kaip ir pasitenkinimą 
tuo, kad kažkas buvo leista daryti kitiems, grynoji veika arba 
visai prastas kūrinys pateikia kaip esmę; juk prastu dera va- 
dinti tokį kūrinį, kuris apskritai nėra kūrinys. Galiausiai sėk- 
mės atveju, kai tikrovė jau duota, ši būtis ir be veiksmo tam- 
pa pačiu dalyku. 

Tačiau šitokio sąžiningumo tiesa yra ta, kad jis nėra toks 
sąžiningas, kaip atrodo. Juk jis negali būti toks nemąstantis, 
kad tiems skirtingiems momentams faktiškai leistų taip išsi- 
barstyti; ne, jis turi betarpiškai suvokti jų prieštaringumą, 
nes jie paprasčiausiai yra vienas su kitu susiję. Grynoji veika 

iš esmės yra šito individo veika, ir ši veika lygiai taip pat 
esmingai yra tikrove arba tam tikras dalykas. Atvirkščiai, tik- 
rovė iš esmės esti tik kaip jo veika, taip pat ir kaip ir veika 
apskritai; o jo veika tuo pat metu yra ir veika apskritai, taip 
pat ir tikrovė. O kadangi jam atrodo, kad svarbiausia yra 
pats dalykas kaip abstrakti tikrovė, tai kartu yra ir taip, kad 
jam svarbu tą abstrakčią tikrovę traktuoti kaip savo veiką. 
Tačiau kadangi jam svarbiausia elgsena, tuo pat metu tai 
jam nėra kažkas rimta; o svarbiausia jam tam tikras dalykas, 
ir dalykas kaip jo reikalas. Galiausiai, kadangi, kaip atrodo, 
jis nori tik savo dalyko ir savo veikos, tai vėlgi svarbiausia 
jam yra dalykas apskritai arba savyje ir sau liekanti tikrovė. 
Kaip pats dalykas ir jo momentai čia pasirodo kaip turi- 
nys, lygiai taip pat būtinai jie egzistuoja ir kaip sąmonės for- 
mos. Kaip turinys jie pasirodo tik tam, kad išnyktų, ir kiek- 
vienas užleidžia vietą kitam. Todėl apibrėžtyje jie turi glū- 
dėti kaip įveikti momentai; tačiau tokiu pavidalu jie yra pa- 
čios sąmonės ypatybės. Pats dalykas duotas kaip būtis-savyje 
arba kaip jos refleksija į save; tačiau abipusis momentų išstū- 
mimas sąmonėje pasireiškia taip, kad jie nustatyti ne kaip 
kažkas „savyje“, o tik sąmonėje — kaip būtis-kitam. Vieną iš 
turinio momentų sąmonė iškelia į šviesą ir pateikia jį kitiems; 
tačiau tuo pat metu sąmonė iš šio momento reflektuoja į sa- 
ve, ir joje lygiai taip pat duota ir priešybė; sąmonė saugoja 
šią priešybę sau, kaip tai, kas priklauso jai. Be to, nebūna ir 
taip, kad koks nors vienas momentas būtų tik iškeltas iš- 
orėn, o koks nors kitas — tik laikomas viduje; ne, sąmonė 
juos kaitalioja, nes tiek vieną, tiek kitą ji privalo padaryti 
esmingą ir sau, ir kitiems. Visuma yra judrus abipusis indi- 
vidualybės ir bendrybės įsismelkimas vienos į kitą; tačiau 
kadangi ši visuma tai sąmonei duota tik kaip paprasta esmė, 
vadinasi, kaip paties dalyko abstrakcija, tai šios visumos mo- 
mentai išsibarsto, nes jie atsiskyrę ir esti už paties dalyko; ir 

kaip visumą, sąmonę apima ir išreiškia tik iškėlimo išorėn ir 
išsaugojimo-sau [momentų] perskiriantis kaitaliojimasis. Ka- 
dangi, šitaip kaitaliodamasi, vieną momentą sąmonė išsau- 
goja sau ir išlaiko jį kaip esminį momentą savo refleksijoje, 
o kitą momentą ji turi kaip išorišką sau arba kitiems, tai ši- 
taip prasideda individualybių tarpusavio žaismas, kuriame 
jos apgaudinėja ir save, ir kitus, tuo pat metu suvokdamos, 
kad apsigauna pačios. 

Taigi kokia nors individualybė rengiasi kažką nuveikti; 
atrodytų, kad šitaip ji kažką pavertė pačiu dalyku; ji kažkaip 
elgiasi, šitaip atsiveria kitiems, ir jai atrodo, kad svarbiau- 
sias dalykas jai yra tikrove. O kiti individualybės veiką trak- 
tuoja kaip suinteresuotumą pačiu dalyku ir tikslu, nukreip- 
tu į tai, kad būtų į įgyvendintas dalykas-savyje, nesvarbu, ar jį 
įgyvendina pirmoji individualybė, ar jie patys. Todėl, kai jie 
rodo, kad šitas dalykas jų jau įgyvendintas arba, jeigu ne- 
įgyvendintas, siūlo savo paramą ir ją teikia, anos sąmonės 
jau nėra ten, kur, jų nuomone, ji turėtų būti; tai, kas ją do- 
mina pačiame dalyke, yra jos elgsena, ir kai jie supranta, 
kad tai ir buvo pats dalykas, jie jaučiasi apgauti. — Tačiau iš 
tikrųjų tas skubotumas, su kuriuo jie stengėsi padėti, pats 
buvo ne kas kita, kaip noras matyti ir parodyti savo veiką, o 
ne patį dalyką; t.y. jie norėjo apgauti kitus tokiu pat būdu, 
kokiu ir patys, kaip skundžiasi, buvo apgauti. — Kadangi 
dabar tapo aišku, kad pačiu dalyku yra laikomi savieji poel- 
giai, savųjų jėgų žaismas, tai atrodo, kad sąmonė išskleidžia 
savąją esmę sau, o ne kitiems ir kad ji rūpinasi veika tik 
kaip savąja veika, o ne kaip kitų veika, ir kitiems, užsiėmu- 
siems savo reikalu, netrukdydama elgtis lygiai taip pat. Ta- 
čiau jie vėl klysta; sąmonė jau išėjo iš tos vietos, kurioje, 
kaip jie mano, ji yra. Dalykas jai svarbus ne kaip šis pavienis 
jos dalykas, o kaip bendras dalykas, duotas visiems. Vadinasi, 
sąmonė vėl įsikiša į jų veiką ir kūrinį, ir jeigu ji jau nebegali 

tos veikos ir kūrinio iš jų atimti, tai parodo savo interesą 
bent jau tuo, kad užsiima vertinimais; jei ji paženklina kūri- 
nį savo pritarimo ir savo pagyrimo antspaudu, tai reiškia, 
kad, vertindama kūrinį, ji giria ne tik patį kūrinį, bet kartu 
ir savo kilniaširdiškumą bei kuklumą, pasireiškiantį tuo, kad 
ji nesugadino kūrinio kaip kūrinio ir jam nepakenkė, jį peik- 
dama. Parodydama dėmesį kūriniui, jame ji mėgaujasi pačia 
savimi; lygiai taip pat ir tas kūrinys, kurį ji peikia, jai priim- 
tinas kaip tik dėl to mėgavimosi savąja veika, kuria užsiimti 
jai suteikė progą kūrinys. O tie, kurie dėl šio įsikišimo laiko 
save apgautais ar vaizduoja, kad yra apgauti, veikiau patys 
norėtų šitaip apgaudinėti. Jie pateikia savo elgseną kaip kaž- 
ką tokio, kas esti tik jiems patiems ir kuo jie norėtų parodyti 
tik save ir savo pačių esmę. Tačiau, kažką veikdami ir šitaip 
pasireikšdami bei pasirodydami viešumoje, savo veiksmais 
jie tiesiogiai prieštarauja tam, ką jie sako: girdi, jie norį pa- 
šalinti pačią viešumą, bendrąją sąmonę ir visų dalyvavimą. 
Tuo tarpu įkūnijimas tikrovėje veikiau yra „savo“ perkėli- 
mas į bendrybės stichiją, o tai lemia, kad tas „savo“ tampa 
ir turi tapti visų dalyku. 

Vadinasi, jeigu svarbiausia turi būti grynai pats dalykas, 
tai [apie ką kalbėta] irgi yra saviapgaulė ir kitų apgaudinė- 
jimas; sąmonė, pradedanti įgyvendinti kokį nors dalyką, prie- 
šingai, patiria, kad kiti sulekia kaip musės prie šviežio pie- 
no ir stengiasi įtikinti, kad jie uoliai imasi to dalyko; bet ir 
jie savo ruožtu gauna įsitikinti, kad tai sąmonei lygiai taip 
pat rūpi ne dalykas kaip objektas, o tai, kad dalykas yra jos 
dalykas. Priešingai, jei esminga turi būti tik pati veika ir su- 
gebėjimų naudojimas arba šios individualybės saviraiška, tai 
patyrimas irgi parodo abiems pusėms, kad visi erzeliuoja ir 
mano esą pašaukti, ir vietoje grynosios veikos arba pavienės 
autentiškos veikos, priešingai, atsivėrė kažkas, kas tokiu pat 
mastu csti kitiems, t.y. atsivėrė pats dalykas. Abiem atvejais 

atsitinka tas pat ir turi tik kitokią prasmę, palyginti su ta, 
kuri buvo turima galvoje ir turėjo galioti. Sąmonė patiria, 
kad abi pusės yra vienodai esmingi momentai, ir šitaip su- 
žino, kokia yra paties dalyko prigimtis; t.y. ji patiria, kad toji 
prigimtis nėra nei vien tik pats dalykas, kuris būtų priešina- 
mas veikai apskritai ir pavienei veikai, nei veika, kuri būtų 
priešinama tvariam egzistavimui ir būtų gimine, laisva nuo 
tų momentų kaip savo rūšių; ne, ji yra esmė, kurios būtis yra 
pavienio individo ir visų individų veika ir kurios veika be- 
tarpiškai esti kitiems arba yra pats dalykas; ir tik pats dalykas 
esti kaip visų ir kiekvieno veika; esmė, kuri yra visų esmių 
esmė, yra dvasinė esmė. Sąmonė patiria, kad nė vienas iš 
anų momentų nėra subjektas; ne, ji ištirpsta bendrajame pa- 
čiame dalyke; individualybės momentai, kurie šios nemąstan- 
čios sąmonės paeiliui buvo traktuojami kaip subjektas, susi- 
telkia į paprastą individualybę, kuri, būdama ši [individua- 
lybė|, lygiai taip pat betarpiškai yra bendroji [individualy- 
bė]. Todėl pats dalykas jau nebetraktuojamas kaip predika- 
tas ir kaip negyvos abstrakčios bendrybės apibrėžtumas; ne, 
jis yra individualybe persisunkusi substancija — subjektas, 
kuriame individualybė esti kaip ji pati, ar kaip „šita“ [indi- 
vidualybė|, ir tokiu pat mastu — kaip visi individai, ir ben- 
drybė, kuri tik kaip tokia visų ir kiekvieno veika yra būtis, 
yra tikrovė, pasireiškianti tuo, kad „šita“ sąmonė suvokia ją 
kaip savo pavienę tikrovę, o kartu ir kaip visų tikrovę. Pats 
grynas dalykas yra tai, kas anksčiau buvo apibrėžta kaip ka- 
tegorija; būtis yra „aš“, o „aš“ yra būtis, tačiau kaip mąsty- 
mas, kuris dar skiriasi nuo tikroviškos savimonės; o čia tikro- 
viškos savimonės momentai, kiek mes juos vadiname jos tu- 
riniu, tikslu, veika ir tikrove ir kiek mes juos vadiname jos 
forma, yra būtis-sau ir būtis-kitam; tie momentai nustatyti 
kaip vienis su pačia paprasta kategorija, ir dėl to kategorija 
kartu yra visas turinys. 

b. Protas, diktuojantis įstatymus 


Dvasinė esmė savo paprasta būtimi yra gryna sąmonė ir 
ši savimonė. Pirmapradiškai apibrėžta individo prigimtis pra- 
rado savo pozityvią reikšmę — savyje būti savosios veiklos 
stichija ir tikslu; ji yra tik įveiktas momentas, o individas 
yra savastis, kaip bendroji savastis. Priešingai, patį formalų 
dalyką užpildo veikianti, savyje save išskaidanti individua- 
lybė; juk šios individualybės perskyros sudaro anos bendry- 
bės turinį. Kategorija yra savyje, kaip grynosios sąmonės vi- 
suotinybė; lygiai taip pat ji yra ir sau, nes sąmonės savastis 
irgi yra jos momentas. Ji yra absoliuti būtis, nes ana bendry- 
bė yra paprasta būties lygybė sau pačiai. 

Taigi tai, kas sąmonei yra objektas, turi tiesos reikšmę; jis 
yra ir galioja ta prasme, kad yra ir galioja pats savyje ir sau; jis 
yra absoliutus dalykas, nebekankinamas tikrumo ir jo tiesos, 
bendrybės ir atskirybės, tikslo ir jo realybės prieštaravimo; 
ne, jo esatis yra savimonės tikrovė ir veika; todėl šis dalykas 
yra dorovinė substancija, o šios substancijos sąmonė yra doro- 
vinė sąmonė. Jos objektas jai irgi galioja kaip tiesa, nes savi- 
monę ir būtį ji sujungia į vienį; ji galioja kaip absoliutas, nes 
savimonė nebegali ir nebenori išeiti už šio objekto, todėl, 
kad jame būdama ji esti pati pas save: ji negali, nes tas ob- 
jektas yra visa būtis ir galybė; ji nenori, nes objektas yra sa- 
vastis, arba šios savasties valia. Jis pats savaime yra realus 
objektas kaip objektas, nes jame glūdi sąmonės perskyra; jis 
dalijasi į mases, kurios yra absoliučios esmės absoliutūs įsta- 
tymai. Bet šios masės nedrumsčia sąvokos, nes joje išlieka 
būties ir grynosios sąmonės, ir savasties momentai, — vie- 
nis, sudarantis šių masių esmę ir šioje perskyroje nebelei- 
džiantis tiems momentams atsiskirti. 

Šie dorovinės substancijos įstatymai arba masės pripažinti 
betarpiškai; nedera klausti apie kilmę ir pagrįstumą, nedera 
ieškoti „kito“, nes kažkas kita, negu savyje ir sau estinti es- 

mė, būtų tik pati savimonė; bet ji yra ne kas kita, kaip toji 
esmė, nes pati savimonė yra šios esmės būtis-sau, kuri kaip 
tik todėl yra tiesa; juk ji lygiai tokiu pat mastu yra sąmonės 
savastis, kaip jos „savyje“ arba kaip grynoji sąmonė. 

Kadangi savimonė save suvokia kaip šios substancijos bū- 
Hes-sau momentą, tai, vadinasi, įstatymo esatį joje ji išreiškia 
taip, kad sveikas protas betarpiškai žino, kas yra teisinga ir 
gera. Kiek betarpiškai jis tai žino, tiek pat betarpiškai tai jam 
galioja, ir jis betarpiškai sako: tai yra teisinga ir gera. Ir bū- 
tent tai; tai apibrėžti įstatymai, tai pats pilnatviškas, turinin- 
gas dalykas. 

Kas duota šitaip betarpiškai, turi būti lygiai taip pat su- 
vokiama ir traktuojama; kaip mes apžvelgėme tai, ką juslinis 
tikrumas išreiškia kaip esinį, taip pažiūrėsime, kokia yra toji 
būtis, kurią išreiškia šis dorovinis betarpiškas tikrumas, arba 
kokios yra betarpiškai estinčios dorovinės esmės masės. Tai 
parodys kai kurių tokių įstatymų pavyzdžiai, ir kadangi mes 
juos imame žinančio, sveiko proto sentencijų forma, mums 
nereikia pasitelkti momento, pagrindžiančio jų galioseną, nes 
jie traktuojami kaip betarpiški doroviniai įstatymai. 

„Kiekvienas turi sakyti tiesą“. — Skelbiant šią besąlygišką 
pareigą, tuojau pat priduriama sąlyga: jeigu jis žino, kas yra 
tiesa. Todėl dabar įsakymas skambės taip: kiekvienas turi sa- 
kyti tiesą, kaskart pagal tai, kiek jis ją žino ir yra ja įsitikinęs. 
Sveikas protas, t.y. kaip tik ši dorovinė sąmonė, betarpiškai 
žinanti, kas yra teisinga ir gera, taip pat paaiškins, kad ši 
sąlyga buvo jau taip susijusi su ta bendrąja sentencija, kad ji 
kaip tik taip suprato tą įsakymą. Tačiau faktiškai ji šitaip pri- 
pažista, kad taip sakydama ji iškart pažeidžia tą priesaką; ji 
sakė: kiekvienas privalo sakyti tiesą; bet ji turėjo galvoje tai, 
kad kiekvienas privalo sakyti tiesą pagal tai, kiek jis ją Žino 
ir yra ja įsitikinęs; tai reiškia, kad ji kalbėjo ne tai, ką turėjo 
galvoje; o kalbėti ką kita, nei tai, kas turima galvoje, reiškia 

nesakyti tiesos. Patikslinta netiesa arba nevykusi sentencija 
dabar skambės taip: kiekvienas turi sakyti tiesą, kaskart pagal 
tai, kiek jis ją žino ir yra ja įsitikinęs šiuo konkrečiu atveju. — 
Tačiau šitaip visuotinė - būtina savyje galiojanti [mintis], kurią 
norima išreikšti šiuo teiginiu, pavirto savo priešybe — visiš- 
kai atsitiktine [mintimi]. Juk tai, kad sakoma tiesa, palikta 
atsitiktinumo valiai — ar aš Žinau tiesą ir ar galiu būti ja 
įsitikinęs; o šituo pasakyta tik tai, kad tiesa ir melas turi būti 
išsakomi kaip papuola, priklausomai nuo to, kaip kas nors 
juos žino, turi galvoje ir supranta. Šitas turinio atsitiktinumas 
yra visuotinis tik sakinio, kuriuo jis išreikštas, forma; tačiau 
kaip dorovinis teiginys jis žada [išreikšti] tam tikrą bendrą ir 
būtiną turinį ir šitaip, dėl turinio atsitiktinumo, prieštarauja 
pats sau. — Jei pagaliau šį teiginį pataisytume taip, kad tie- 
sos žinojimo ir įsitikinimo ja atsitiktinumas būtų pašalintas, 
o tiesa irgi turėtų būti žinoma, tai būtų įsakymas, tiesiogiai 
prieštaraujantis tam, kuris buvo išeities tašku. Buvo tarta, 
kad sveikas protas pirmiausia betarpiškai pasižymi sugebėji- 
mu sakyti tiesą; bet dabar sakoma, kad jis turi ją žinoti, o tai 
reiškia, kad nežino, kaip ją išreikšti betarpiškai. — Turinio po- 
žiūriu reikalavimas — reikia žinoti tiesą — yra neturiningas, 
nes jis susijęs su žinojimu apskritai: reikia Žinoti; vadinasi, vei- 
kiau reikalaujama to, kas nesusiję su jokiu konkrečiu turiniu. 
Tačiau juk buvo kalbama apie tam tikrą apibrėžtą turinį, apie 
tam tikrą perskyrą dorovinėje substancijoje. Tačiau šitokia be- 
tarpiška substancijos apibrėžtis yra toks turinys, kuris pasiro- 
dė veikiau esąs visiškai atsitiktinis ir kuris, pakylėtas iki ben- 
drybės ir būtinybės taip, kad žinojimas būtų išreikštas kaip 
įstatymas, priešingai, išnyko. 

Kitas garsus priesakas skelbia: rmiylėk savo artimą kaip pats 
save. Jis nukreiptas į pavienio [individo] santykį su pavieniu 
[individu] ir šį santykį pagrindžia kaip pavienio [individo] 
santykį su pavieniu [individu], arba kaip jausmini santykį. 

Veikli meilė, — juk neveikli meilė neturi būties, ir todėl, Ži- 
noma, neturima galvoje — siekia nuo žmogaus nutolinti blogį 
ir suteikti jam gėrį. Tam reikia skirti, kas jam yra blogis, o 
kas, priešingai šiam blogiui, yra tikslingas gėris ir kas ap- 
skritai yra jo gerovė; tai reiškia, kad aš privalau jį mylėti 
protingai; neprotinga meilė jam pakenks, galbūt net labiau 
negu neapykanta. Bet protinga esminė geradarystė savo tur- 
tingiausiu ir svarbiausiu pavidalu yra protinga visuotinė 
valstybės veika, — veika, palyginti su kuria pavienio [indi- 
vido] kaip pavienio [individo] veika apskritai tampa tokia 
menkavertė, kad beveik nėra prasmės apie ją kalbėti. Vals- 
tybės veika pasižymi tokia didžiule galybe, kad, jeigu pa- 
vienė veika jai save priešpriešintų ir arba tiesiogiai, savai- 
me, būtų nusikaltimas, arba iš meilės kitam norėtų apgauti 
bendrybę bei atimti iš jos tą teisę bei svarbą, kurią ji turi 
valstybėje, tai ta pavienė veika apskritai būtų nenaudinga ir 
būtų besąlygiškai sunaikinta. Geradarystė, kuri yra jausmas, 
reikšminga tik kaip visiškai pavienė veika, tam tikra pagal- 
ba ištikus bėdai, kuri yra ir atsitiktinė, ir trumpalaikė. Atsi- 
tiktinumas nulemia ne tik jos dingstį, bet ir tai, ar ji apskri- 
tai yra rezultatyvi, ar ji tuojau pat vėl neišnyks ir ar nevirs 
veikiau blogiu. Taigi šita elgsena kitų labui, pateikiama kaip 
būtina, yra tokia, kad ji galbūt gali egzistuoti, o gali ir neeg- 
zistuoti; jei atsitiktinai pasitaikys proga, tokia elgsena gal- 
būt bus rezultatyvi, galbūt gera, o galbūt ir ne. Vadinasi, šis 
įstatymas nepasižymi bendruoju turiniu, kaip ir anksčiau ap- 
tartas pirmasis įstatymas; jis irgi neišreiškia — kaip derėtų 
absoliučiam dorovės įstatymui — nieko, kas esti savyje ir sau. 
Kitaip tariant, šitokie įstatymai išreiškia tik privalėjimą, bet 
neturi jokios tikrovės; jie yra ne įstatymai, o tik priesakai. 
Tačiau faktiškai iš paties dalyko esmės aiškėja, kad rei- 
kia atsisakyti bendro absoliutaus turinio; juk joks apibrėžtu- 
mas, nustatomas paprastoje substancijoje (o jos esmė kaip tik 

ir yra — būti paprasta), jos neatitinka. Priesakas savo pa- 
prastu absoliutumu pats išreiškia betarpišką dorovinę būtį; ja- 
me pasireiškianti perskyra yra apibrėžtumas, vadinasi, ir tam 
tikras turinys, palenktas šios paprastos būties absoliučiai ben- 
drybei. Vadinasi, kadangi reikia atsisakyti absoliutaus turi- 
nio, tam priesakui gali būti priskirta tik formali bendrybė ar- 
ba tai, kad jis neprieštarauja sau, nes neturininga bendrybė 
yra formali, o absoliutus turinys pats reiškia tik tai, kad jis 
yra perskyra, kuri nėra perskyra; taigi jis neturiningas. 

Vadinasi, tai, kas belieka įstatymų leidybai, yra gryna ben- 
drybės forma arba faktiškai tik sąmonės tautologija, kuri prieš- 
tarauja turiniui ir yra ne estinčio arba autentiško turinio, o jo 
esmės arba jo lygybės sau pačiam žinojimas. 

Todėl dorovinė esmė betarpiškai pati yra ne turinys, o 
tik kriterijus, nustatantis, ar koks nors turinys gali būti įsta- 
tymu, ar ne, kai tas turinys neprieštarauja sau. Įstatymus 
diktuojantis protas nužemintas iki vien tikrinančio proto. 


c. Protas, tikrinantis įstatymus 


Perskyra, glūdinti paprastoje dorovinėje substancijoje, jai 
yra atsitiktinumas, kuris, kaip matėme, apibrėžtuose įsaky- 
muose pasirodo kaip žinojimo, tikrovės ir veikos atsitikti- 
numas. Aną paprastą būtį ir jos neatitinkantį apibrėžtumą 
palyginome mes; pasirodė, kad paprasta substancija šiuo at- 
veju yra formali bendrybė arba gryna sąmone, kuri, būda- 
ma neturininga, prieštarauja turiniui ir yra jo kaip apibrėž- 
to turinio Žinojimas. Tai reiškia, kad ši bendrybė yra tai, kas 
buvo pats dalykas. Bet sąmonėje ji yra kažkas kita: ji jau ne- 
bėra bemintė, inertiška giminė, o yra susijusi su ypatingy- 
be ir jos atžvilgiu galioja kaip jos galybė bei tiesa. — Atro- 
do, kad pirmiausia ši sąmonė yra tas pats tikrinimas, kurio 
anksčiau ėmėmės mes patys, ir jo veika gali būti tik tai, kas 
jau įvyko — bendrybės palyginimas su apibrėžtimi, iš ku- 

rio, kaip ir anksčiau, atsirastų jų neatitikimas. Tačiau dabar 
turinio santykis su bendrybe yra kitoks, nes bendrybė įga- 
vo kitą reikšmę; ji yra formali bendrybė, kuriai tinka apibrėž- 
tas turinys, nes joje jis traktuojamas tik santykio su pačiu 
savimi atžvilgiu. Mums tikrinant, visuotinė gryna substan- 
cija buvo priešprieša apibrėžtumui, išsiskleidusiam kaip są- 
monės, į kurią įėjo substancija, atsitiktinumas. Dabar vienas 
palyginimo narys išnyko; bendrybė nebėra estinti ir galiojanti 
substancija arba tai, kas teisinga savyje ir sau; ne, ji yra pa- 
prastas Žinojimas arba forma, kuri turinį lygina tik su pa- 
čia savimi, ir Žiūri, ar jis yra tautologiškas. Įstatymai jau ne- 
bediktuojami, bet tikrinami; tikrinančiai sąmonei įstatymai jau 
duoti; ji suvokia jų turinį tokį, koks jis paprasčiausiai yra, 
nesigilindama, kaip darėme mes, į prie jų tikrovės prisišlie- 
jančios atskirybės ir atsitiktinumo gvildenimą, o priesaką pri- 
ima kaip priesaką ir jo atžvilgiu laikosi taip pat paprastai, 
kaip paprastai ji yra jo kriterijus. 

Bet dėl šios priežasties šis tikrinimas duoda nedaug; kaip 
tik todėl, kad kriterijus yra tautologija ir yra abejingas turi- 
nio atžvilgiu, jis apima tiek duotą, tiek ir priešingą turinį. — 
Kyla klausimas, ar galima laikyti įstatymu savyje ir sau tai, 
kad nuosavybė egzistuoja; savyje ir sau, o ne todėl, kad ji nau- 
dinga kitiems tikslams; dorovinis esmiškumas pasireiškia 
kaip tik tuo, kad įstatymas lygus tik sau pačiam, ir, vadina- 
si, dėl šios lygybės sau turėdamas pagristą savąją esmę, nė- 
ra sąlygotas įstatymas. Nuosavybė savyje ir sau nepriešta- 
rauja sau; ji yra izoliuotas arba tik kaip lygus sau nustatytas 
apibrėžtumas. Nenuosavybė, niekam nepriklausantys daik- 
tai arba turto bendrumas irgi sau neprieštarauja. Tai, kad 
kažkas nepriklauso niekam arba priklauso bet kam, kas [tą 
kažką] tik pasisavina, arba visiems kartu ir kiekvienam pa- 
gal jo poreikius ar lygiomis dalimis, yra paprastas apibrėžtu- 
mas, formali mintis, kaip ir jos priešybė — nuosavybė. — Ži- 
noma, jei niekam nepriklausantis daiktas bus traktuojamas 


318 


V. PROTO TIKRUMAS IR TIESA 


kaip būtinas reikmės objektas, tai būtina, kad jį pasisavintų 
koks nors atskiras individas; ir būtų veikiau prieštaringa 
daikto laisvę paversti įstatymu. Tačiau daikto nepriklausy- 
mas niekam ir netraktuotinas kaip absoliutus nepriklausy- 
mas; ne, daiktas turi būti pasisavintas atsižvelgiant į indivi- 
do reikmes ir pasisavintas ne tam, kad būtų neliečiamas, o 
tam, kad būtų betarpiškai vartojamas. Tačiau šitaip, tik at- 
sitiktinai, rūpintis reikme reiškia prieštarauti sąmoningos 
esybės, apie kurią tik ir kalbama, prigimčiai; juk savo reik- 
mę ji turi įsivaizduoti bendrybės forma, rūpintis savo egzis- 
tencija kaip visuma ir įsigyti nuolatinį turtą. Todėl mintis 
apie tai, kad daiktas atsitiktinai atitenka pirmai pasitaikiu- 
siai savimonę turinčiai būtybei, yra prieštaringa. — Turto 
bendrumo atveju, kai juo būtų rūpinamasi bendrai ir nuo- 
lat, kiekvienam tektų tiek, kiek jam reikia; tada ši nelygybė 
prieštarautų sąmonės, kuriai individų lygybė yra principas, 
esmei. Arba, pagal šį principą, paskirstoma bus po lygiai, ir 
tada gautoji dalis nebus susijusi su reikme, o juk tik ši sąsa- 
ja sudaro tos dalies sąvoką. 

Bet jeigu dėl šių priežasčių nenuosavybė pasirodo esanti 
prieštaringa, tai atsitinka tik todėl, kad ji nebuvo palikta kaip 
paprastas apibrėžtumas. Tas pat nutinka ir nuosavybei, jei ji 
išskaidoma į momentus. Pavienis daiktas, man priklausantis 
kaip nuosavybė, dėl to traktuojamas kaip visuotinis, susaisty- 
tas, pastovus; bet tai prieštarauja jo prigimčiai, pasireiškian- 
čiai tuo, kad jis turi būti suvartotas ir išnyktų. Tuo pat metu 
jis laikomas mano daiktu, o tai pripažįsta visi kiti ir nepre- 
tenduoja į jį. Tačiau tai, kad aš esu pripažintas [kaip daikto 
savininkas], veikiau reiškia mano lygybę su kitais, išskirties 
priešybę. — Tai, kas man priklauso, yra tam tikras daiktas, 
t.y. tam tikra būtis kitiems apskritai, ir tik man vienam ji 
visai bendra ir neapibrėžta; tai, kad ji priklauso man, prieš- 
tarauja jos bendrajam daiktiškumui. Todėl nuosavybė prieš- 
tarauja sau visais požiūriais, lygiai kaip ir nenuosavybė; ir 

viena, ir kita apima tuos abu prieštaraujančius atskirybės ir 
bendrybės momentus. — Bet kiekvienas iš šių apibrėžtumų, 
paprasčiausiai traktuojamas kaip nuosavybė arba nenuosavy- 
bė, toliau neskleidžiant [jų prasmės], toks pat paprastas kaip 
ir kitas, t.y. neprieštaringas. — Tad įstatymo kriterijus, kurį 
protas turi savyje, vienodai gerai tinka viskam, o todėl fak- 
tiškai nėra joks kriterijus. — Būtų netgi keista, jeigu tautolo- 
gija, prieštaravimo principas, teorinės tiesos pažinimo atve- 
ju pripažįstamas tik kaip formalus kriterijus, t.y. kaip tai, 
kas visiškai abejinga tiesos ir netiesos atžvilgiu, praktinės 
tiesos pažinimui turėtų būti kažkas daugiau. 

Abiejuose tik ką aptartuose anksčiau buvusios tuščios 
dvasinės esmės užpildymo momentuose betarpiškų apibrėž- 
tumų nustatymas dorovinėje substancijoje, o be to, ir Žinoji- 
mas, ar tie apibrėžtumai yra įstatymai, — buvo įveiktas. Re- 
zultatas, kaip atrodo, yra tas, kad nesama nei apibrėžtų įsta- 
tymų, nei jų žinojimo. Tačiau substancija yra savęs kaip ab- 
soliutaus esmiiškumo sąmonė, kuri, vadinasi, negali atsisakyti 
nei jai būdingos perskyros, nei šios perskyros žinojimo. Tai, 
kad įstatymų leidyba ir įstatymų tikrinimas pasirodė esą be- 
vaisiai, reikšminga tuo, kad ir vienas, ir kitas, paimti savai- 
me ir skyrium, yra tik netvarūs dorovinės sąmonės momen- 
tai; ir judėjimas, kuriame jie pasirodo, turi tą formalią pras- 
mę, kad dorovinė substancija šitaip pasirodo kaip sąmonė. 

Kiek šie abu momentai yra tikslesnės paties dalyko sąmo- 
nės apibrėžtys, jie gali būti traktuojami kaip garbingumo for- 
mos; tas garbingumas, kaip anksčiau su savo formaliais mo- 
mentais, taip dabar terliojasi su tam tikru turinčiu būti gėrio 
ir teisingumo turiniu ir su tokios pastovios tiesos tikrinimu 
ir įsivaizduoja, kad įsakymų jėgą bei galioseną garantuoja 
sveikas protas ir intelektinė įžvalga. 

Bet be šio garbingumo įstatymai negalioja kaip sąmonės 
esntė, O tikrinimas irgi negalioja kaip veika, glūdinti pačioje 

sąmonėje; ne, šie momentai, tuo pavidalu, kuriuo kiekvie- 
nas betarpiškai pasirodo sau kaip tikrove, išreiškia: vienas — 
kad tikrų įstatymų įvedimas ir būtis negalioja; kitas — kad 
išsilaisvinimas nuo jų taip pat negalioja. Įstatymas kaip api- 
brėžtas įstatymas pasižymi atsitiktiniu turiniu; šiuo atveju 
tai reiškia, kad jis yra pavienės sąmonės įstatymas, apiman- 
tis savavališką turinį. Vadinasi, minėta betarpiška įstatymų 
leidyba yra tironiška piktadarybė, savivalę paverčianti įsta- 
tymu, o dorovę — paklusnumu savivalei, t.y. įstatymams, 
kurie yra tik įstatymai, bet tuo pat metu nėra priesakai. Pa- 
našiai ir antras momentas, jeigu jis izoliuotas, — įstatymų 
tikrinimas — reiškia, kad išjudinama tai, kas nejudru, o kar- 
tu yra piktadariškas žinojimas, rezonieriškais samprotavimais 
išsilaisvinantis nuo absoliučių įstatymų ir juos traktuojantis 
kaip sau svetimą savivalę. 

Abiem pavidalais šie momentai yra negatyvus santykis 
su substancija ar realia dvasine esme; kitaip tariant, juose 
substancija dar nėra reali, o sąmonė ją apima tik savojo be- 
tarpiškumo pavidalu ir yra tik šio individo valia ir Žinoji- 
mas, arba netikroviško priesako privalomybė bei formalios 
bendrybės Žinojimas. Tačiau, kadangi šie modusai įveikė vie- 
nas kitą, sąmonė sugrįžo į bendrybę, ir anie prieštaravimai 
išnyko. Dvasinė esmė yra tikroviška substancija todėl, kad 
šitie modusai galioja ne pavieniui, o tik kaip įveikti momen- 
tai, ir vienis, kuriame jie yra tik momentai, yra savastis są- 
monės, kuri, nuo dabar nustatyta dvasinėje esmėje, šią esmę 
paverčia tikroviška, užpildyta ir save suvokiančia esme. 

Taigi pirmiausia dvasinė esmė savimonei duota kaip sa- 
vyje estintis įstatymas; tikrinimo, kuris buvo formalus ir nes- 
tintis savyje, bendrybė įveikta. Lygiai taip pat tai yra amži- 
nas įstatymas, kurio pagrindas yra ne šio individo valia; ne, 
jis yra savyje ir sau, jis yra absoliuti gryna visų valia, turinti 
betarpiškos būties formą. Ši valia nėra ir priesakas, tai, kas 


11. 97 


321 


V. PROTO TIKRUMAS IR TIESA 


tik turi būti; ne, ji yra ir galioja; tai yra kategorijos visuotinis 
„aš“, kuris betarpiškai yra tikrovė, ir pasaulis yra tik ši tik- 
rovė. Tačiau, kadangi šitas estintis įstatymas tiesiog galioja, 
tai savimonės paklusnumas nėra tarnystė kokiam nors po- 
nui, kurio įsakymai būtų savavališki ir kuriame savimonė 
neatpažintų savęs. Ne, įstatymai yra jos pačios absoliučios 
sąmonės, kuriuos ji pati turi betarpiškai, mintys. Ji net netiki 
jais, nes tikėjimas, žinoma, irgi yra esmės, tačiau tik sveti- 
mos esmės, Žiūra. Jos savasties bendrybė lemia, kad dorovinė 
savimonė yra betarpiškai susiliejusi su esme; tikėjimas, prie- 
šingai, pradeda nuo pavienės sąmonės; jis yra tos sąmonės 
judėjimas, pasireiškiantis tuo, kad sąmonė visą laiką sten- 
giasi prisiartinti prie šio vienio, bet nepasiekia savosios es- 
mės duoties. — Priešingai, minėta sąmonė įveikė save kaip 
pavienę sąmonę; šis tarpininkavimas įgyvendintas, ir tik dėl 
to, kad jis įgyvendintas, toji sąmonė yra dorovinės substan- 
cijos betarpiška savimonė. 

Vadinasi, savimonės skirtumas nuo esmės absoliučiai aiš- 
kus. Todėl perskyros pačioje esmėje yra ne atsitiktiniai api- 
brėžtumai; ne, dėl esmės ir savimonės vienio, iš kurio tik ir 
galėjo atsirasti nelygybė, jie yra šito vienio skaidmenų, per- 
smelktų jos gyvenimu, masės, pačioms sau skaidrios, nesusi- 
dvejinusios dvasios, tyri dangiški pavidalai, savo perskyro- 
se išsaugojantys nesuterštą nekaltybę ir savo esmės vienti- 
sumą. — Savimonė yra toks pat paprastas, skaidrus santykis 
su jais. Jie yra, ir daugiau nieko — tokia yra jos santykio 
sąmonė. Štai Sofoklio Antigonei jie galioja kaip nerašyta ir 
neginčytina dieviškoji teisė, — 


[nerašytą amžiną dievų 
Įstatymą, kuris] ne šiandien ir 
ne vakar 

Mums duotas ir kurio pradžios 
nežino niekas.“ 

Jie yra. Jei aš keliu klausimą apie jų atsiradimą ir susiau- 
rinu juos iki jų kilmės taško, tai esu juos praradęs; juk tokiu 
atveju aš esu bendrybė, o jie — tik tai, kas sąlygota ir ribo- 
ta. Jeigu jie turi teisintis prieš mane, tai aš jau išjudinau jų 
nesvyruojančią būtį-savyje ir traktuoju juos kaip tai, kas man 
yra galbūt teisinga, o gal ir ne. Dorovinis nusiteikimas kaip 
tik tuo ir pasireiškia, kad nepajudinamai ir tvirtai laikomasi 
to, kas teisinga, ir susilaikoma nuo bet kokio to nusiteikimo 
išjudinimo, išklibinimo ir sumenkinimo. — Man kažkas ati- 
duoda saugoti; tai yra „kito“ nuosavybė, ir aš tai pripažįstu, 
kad ji tokia ir yra, ir šio santykio laikausi nesvyruodamas. Jei 
aš išlaikau savyje tai, kas atiduota man saugoti, tai manojo 
tikrinimo principo — tautologijos principo — požiūriu aš 
nepatenku į jokį prieštaravimą; juk tokiu atveju aš to nebe- 
laikau „kito“ nuosavybe; išsaugoti kažką, ko aš nelaikau „ki- 
to“ nuosavybe, yra visiškai nuoseklu. Požiūrio pakeitimas nė- 
ra joks prieštaravimas, nes svarbu ne požiūris, bet objektas 
ir turinys, kuris neturi sau prieštarauti. Kaip aš galiu pa- 
keisti požiūrį (o tai aš ir darau, kažką atiduodamas), pagal 
kurį kažkas yra mano nuosavybė, ir laikytis požiūrio, kad 
tai yra „kito“ nuosavybė, nepatekdamas į prieštaravimą, ly- 
giai taip pat aš galiu eiti ir priešingu keliu. — Vadinasi, kaž- 
kas yra teisė ne todėl, kad aš matau, kad tas „kažkas“ ne- 
prieštarauja sau, o tik todėl, kad tai yra teisinga, tai yra tei- 
sė. Pagrindą sudaro tai, kad kažkas yra „kito“ nuosavybė; to 
man nereikia nei svarstyti, nei tyrinėti visokiausių minčių, 
ryšių, požiūrių arba ko nors išgalvoti; nereikia mąstyti ir apie 
įstatymų leidybą ar tikrinimą; tokiais minties judesiais aš iš- 
klibinčiau minėtąjį santykį, nes faktiškai lygiai taip pat sėk- 
mingai savo neapibrėžtą tautologinį žinojimą savo nuožiūra 
galėčiau suderinti su priešingu [dalyku], ir, vadinasi, jį pa- 
versti įstatymu. O tai, ar teisingas šis, ar priešingas apibrėž- 
tumas, apibrėžta savyje ir sau; aš iš savo pusės galėčiau pa- 

versti dėsniu bet kokį apibrėžtumą, kokį tik užsimanyčiau; 
lygiai taip pat galėčiau nepaversti dėsniu jokio apibrėžtu- 
mo, ir, jei tik pradedu tikrinti, jau esu nedorybės kelyje. Aš 
esu dorovinėje substancijoje dėl to, kad tai, kas teisinga, man 
yra savyje ir sau; šitaip substancija yra savimonės esmė; o sa- 
"vimonė yra jos tikrovė ir esatis, jos savastis ir valia. 


VI. DVASIA 


Protas yra dvasia, nes tikrumas to, kad jis yra visa tikro- 
vė, pakylėtas iki tiesos; ir jis suvokia patį save kaip savo 
pasaulį, o pasaulį — kaip patį save. — Dvasios tapsmą pa- 
rodė ankstesnis judėjimas, kur sąmonės objektas, grynoji ka- 
tegorija, pakilo iki proto sąvokos. Stebinčiame prote šis gry- 
nas Aš ir būties, būties-sau-ir-savyje vienis apibrėžtas kaip „5a- 
vyje“ arba kaip būtis, ir proto sąmonė suranda jį. Tačiau ste- 
bėjimo tiesa veikiau yra šito betarpiško randančio instinkto, 
šitos nesąmoningos proto esaties įveika. Stebima kategorija, 
surastas daiktas patenka į sąmonę kaip „Aš“ būtis-sau; o šitas 
„Aš“ atpažįsta save objektinėje esmėje kaip savastį. Bet ši 
kategorijos kaip būties-sau, priešingos būčiai-savyje, apibrėž- 
tis yra lygiai toks pat vienpusiškas ir save įveikiantis mo- 
mentas. Todėl kategorija sąmonei apibrėžta taip, kaip ji esti 
savojoje visuotinėje tiesoje, t.y. kaip savyje ir sau estinti es- 
mė. Tik ši vis dar abstrakti apibrėžtis, sudaranti patį dalyką, 
yra dvasinė esmė, o jos sąmonė yra formalus Žinojimas apie 
ją, užsiimantis visokeriopu jos turiniu; faktiškai ši sąmonė 
dar skiriasi nuo substancijos kaip pavienė [sąmonė]; ji arba 
diktuoja savavališkus įstatymus, arba mano, kad savo žino- 
jimu kaip tokiu apima įstatymus tuo pavidalu, kuriuo jie 
esti savyje ir sau; ir ji save laiko tuos įstatymus vertinančia 
galia. — Arba, jei žvelgsime iš substancijos pusės, ši galia 

yra savyje ir sau estinti dvasinė esmė, kuri dar nėra savo 
pačios sąmonė. — Bet savyje ir sau estinti esmė, kuri tuo pat 
metu kaip sąmonė sau pasirodo kaip tikrovė ir pati sau at- 
siveria, yra dvasia. 

Sąmonės dvasinė esmė jau buvo apibūdinta kaip dorovi- 
nė substancija; bet dvasia yra dorovinė tikrove. Dvasia yra tik- 
roviškos sąmonės savastis; ji yra priešprieša šiai sąmonei ar- 
ba, tiksliau tariant, yra priešprieša sau kaip objektinis tikro- 
viškas pasaulis, tačiau kaip toks pasaulis, kuris savasčiai pra- 
rado bet kokios svetimybės reikšmę lygiai taip pat, kaip ir 
savastis prarado bet kokią nuo pasaulio atskirtos, nuo jo pri- 
klausomos ar nepriklausomos būties-sau reikšmę. Kaip sub- 
stancija ir bendroji, pati sau lygi, tvari esmė, dvasia yra tvir- 
tas ir neišardomas visų veikos pagrindas ir išeities taškas, o 
kartu jų galutinis tikslas, kaip bet kokios savimonės mąsto- 
mas „savyje“. — Ši substancija kartu yra visuotinis kūrinys, 
sukuriamas visų ir kiekvieno veika kaip jų vienis ir lygybė, 
nes ji yra būtis-sau, savastis, veika. Kaip substancija, dvasia 
yra nepajudinama, teisinga lygybė sau pačiai; bet kaip būtis- 
sau ji yra išsklaidyta, save aukojanti, gera esmė, kurioje kiek- 
vienas įgyvendina savąjį kūrinį, sudrasko visuotinę būtį ir 
iš jos pasiima savąją dalį. Šis esmės išsklaidymas ir išskai- 
dymas kaip tik yra visų veikos ir savasties momentas; tai yra 
substancijos judėjimas ir siela, o kartu — sužadinta visuoti- 
nė esmė. Kaip tik tuo, kad ji yra savastyje ištirpdyta būtis, ji 
nėra negyva esmė; ne, ji tikroviška ir gyvastinga. 

Taigi dvasia yra pati save palaikanti absoliuti, reali es- 
mė. Visi ankstesni sąmonės pavidalai yra jos abstrakcijos; jie 
pasireiškia tuo, kad dvasia save analizuoja, atskiria savo mo- 
mentus ir apsistoja prie pavienio [momentoj. Ši tokių mo- 
mentų izoliavimo prielaida ir atrama yra pati dvasia; kitaip 
tariant, jie egzistuoja tik dvasioje, kuri yra egzistencija. Kai 
momentai šitaip izoliuoti, atsiranda regimybė, kad jie egzis- 

tuoja patys savaime; tačiau tai, kad jie yra tik momentai ar- 
ba nykstantys dydžiai, parodė jų tolesnė kaita (Fortwalzung) 
ir sugrįžimas į savąjį pagrindą bei esmę; o ši esmė kaip tik 
ir yra tų momentų judėjimas ir ištirpimas. Čia, kur šių mo- 
mentų dvasia arba jų refleksija nustatyta pati savyje, mūsų 
refleksija gali trumpam prisiminti juos šiuo aspektu: jie bu- 
vo sąmonė, savimonė ir protas. Vadinasi, dvasia yra sąmonė 
apskritai, tai, kas apima juslinį tikrumą, suvokimą ir inte- 
lektą tiek, kiek, analizuodama pačią save, ji laikosi momen- 
to, pasireiškiančio tuo, kad sau ji yra objektinė, estinti tikro- 
vė, ir kartu abstrahuojasi nuo to, kad ši tikrovė yra jos pa- 
čios būtis-sau. Jeigu, priešingai, dvasia laikosi kito analizės 
momento, pasireiškiančio tuo, kad jos objektas yra jos būtis- 
sau, tada ji yra savimonė. Bet kaip betarpiška būties-savyje- 
ir-sau sąmonė, kaip sąmonės ir savimonės vienis, ji yra są- 
monė, turinti protą, kuris — kaip žymi žodis „turėti“ — turi 
objektą kaip „savyje“, apibrėžtą protingai arba pasižymintį 
kategorijos verte, tačiau [turi] taip, kad tas objektas, patek- 
damas į sąmonę, nepasižymi kategorijos verte. Dvasia yra 
sąmonė, kurios apmąstymas kaip tik ir buvo mūsų išeities 
taškas. Pagaliau, jeigu protas, kurį turi dvasia, jos stebimas 
kaip toks, tai protas yra; arba, jeigu tai yra protas, kuris 
dvasioje yra tikroviškas ir kuris yra dvasios pasaulis, tada 
dvasia esti savojoje tiesoje; ji yra dvasia, ji yra tikroviška 
dorovinė esmė. 

Kiek dvasia yra betarpiška tiesa, ji yra tautos dorovinis gy- 
venimas; ji — individas, kuris yra pasaulis. Ji privalo perei- 
ti prie sąmonės, suvokiančios tai, kas ji yra betarpiškai, 
įveikti gražųjį dorovinį gyvenimą ir, perėjusi virtinę pavi- 
dalų, pasiekti savižiną. Bet šie pavidalai nuo ankstesnių ski- 
riasi tuo, kad jie yra realios dvasios, autentiškos tikrybės; 
užuot buvę tik sąmonės pavidalais, jie yra tam tikro pasau- 
lio pavidalai. 

Gyvas dorovinis pasaulis yra dvasia savojoje tiesoje; kaip 
dvasia iš pradžių pasiekia abstraktų žinojimą, kas yra jos es- 
mė, taip dorovė pranyksta formalioje teisės bendrybėje. Dva- 
sia, nuo šiol susidvejinusi pati savyje, savo objektinėje sti- 
chijoje kaip tam tikroje patvarioje tikrovėje nubraižo vieną 
iš savo pasaulių, švietimo karalystę, ir minties stichijoje jai 
priešina tikėjimo pasaulį, esmės karalystę. Tačiau abu pasau- 
liai, apimti dvasios, kuri, praradusi pati save, sugrįžta į sa- 
ve, pagauti sąvokos, sujaukiami ir revoliucionizuojami įžval- 
gos ir jos išplitimo — švietimo; ir į šiapusybę bei anapusybę 
perskirta ir išsiplėtusi karalystė sugrįžta į savimonę, kuri da- 
bar, mmoralėje, pagauna save kaip esmiškumą, o esmę — kaip 
tikrovišką savastį ir savojo pasaulio bei jo pagrindo jau nebe- 
išstumia iš savęs, bet viskam leidžia išblėsti savyje, ir kaip 
sąžinė yra dvasia, tikra pačia savimi. 

Taigi dorovinis pasaulis, suskaidytas į šiapusybę ir ana- 
pusybę, ir moralinė pasaulėžiūra yra dvasios, kurių judėji- 
mas ir sugrįžimas į paprastą, sau-estinčią dvasios savastį iš- 
sivysto, ir kaip šio vyksmo tikslas bei rezultatas pasirodo 
tikroviška absoliučios dvasios savimonė. 


A. Tikroji dvasia, dorovė 


Savo paprasta tiesa dvasia yra sąmonė, ir ji išskleidžia 
savo momentus. Poelgis perskiria dvasią į substanciją ir sub- 
stancijos sąmonę, ir perskiria tiek substanciją, tiek sąmonę. 
Substancija kaip visuotinė csme ir tikslas yra priešprieša sau 
kaip pavienei tikrovei; begalinis vidurkis yra savimonė, kuri, 
savyje būdama savo pačios ir substancijos vienis, dabar tam- 
pa savimone sau, suvienija visuotinę esmę ir jos pavienę tik- 
rovę, pastarąją pakelia iki pirmosios ir elgiasi dorai, o kartu 
pirmąją nužemina iki antrosios ir įgyvendina tikslą — tik 
mąstomą substanciją; savo pačios ir substancijos vienį ji rea- 
lizuoja kaip savo kūrinį, o kartu — kaip tikrovę. 

Sąmonei susidvejinant paprasta substancija, viena vertus, 
išsaugojo priešpriešą savimonės atžvilgiu, o kita vertus, ji 
tuo pat metu pati savyje parodo sąmonės prigimtį, pasireiš- 
kiančią tuo, kad ji savyje išskaido pačią save kaip tam tikrą 
pasaulį, padalintą į savo mases. Taigi ji išsiskaido į tam tik- 
rą artikuliuotą dorovinę esmę, į žŽmogiškąjį ir dieviškąjį įsta- 
tymą. Lygiai taip pat jai priešpriešiais iškylanti savimonė es- 
mingai atiduoda save vienai iš tų galybių ir kaip Žinojimas 
išsiskaido į nežinojimą to, ką ji daro, ir į to paties Žinojimą, 
kuris dėl to yra apgaulingas žinojimas. Vadinasi, savimonė 
veikdama patiria tiek anų galybių, į kurias susidvejino sub- 
stancija, prieštaravimą bei jų abipusį susinaikinimą, tiek ir 
prieštaravimą tarp savojo žinojimo apie savo poelgio dory- 
bingumą ir tarp žinojimo, kas yra dorovinga savyje ir sau; 
šitaip ji prieina savo pačios žūtį. Tačiau dorovinė substancija 
dėl šio judėjimo faktiškai tapo Hikroviška savimone, arba: šioji 
savastis tapo esatimi-savyje-ir-sau, tačiau kaip tik šitaip do- 
rovė ir pražuvo. 


a. Dorovinis pasaulis, 
žmogiškasis ir dieviškasis įstatymas, 
vyras ir moteris 

Paprasta dvasios substancija išsiskaido kaip sąmonė. Ar- 
ba: kaip abstrakčios, juslinės būties sąmonė pereina į suvo- 
kimą, taip ir realios, dorovinės būties tikrumas; ir kaip jusli- 
niam suvokimui paprasta būtis tampa daiktu, pasižyminčiu 
daugeliu savybių, taip ir doroviniam suvokimui poelgio at- 
vejis tampa daugelio dorovinių santykių tikrove. Tačiau jusli- 
nis suvokimas nenaudingą savybių daugeriopumą suspaudžia 
į esmingą atskirybės ir bendrybės priešpriešą; o doroviniam 
suvokimui, kuris yra išgryninta, substancinė sąmonė, dorovi- 
nių momentų daugeriopumas juolab tampa atskirybės įsta- 
tymo ir visuotinybės įstatymo dvejopumu. Bet kiekviena iš 
tų substancijos masių išlieka kaip pilnatviška dvasia; jeigu 

jusliniame suvokime daiktai neturi jokios kitos substancijos, 
išskyrus tas dvi atskirybės ir visuotinybės apibrėžtis, tai šiuo 
atveju šios apibrėžtys išreiškia tik paviršutinišką abiejų pu- 
sių priešpriešą. 

Toje esmėje, kurią mes dabar gvildename, atskirybė turi 
savimonės apskritai, o ne pavienės, atsitiktinės sąmonės, reikš- 
mę. Vadinasi, dorovinė substancija šioje apibrėžtyje yra tik- 
roviška substancija, absoliuti dvasia, realizuota per estinčios 
sąmonės daugeriopumą; dvasia yra bendruomenė (Gemeinwe- 
sen), kuri mums, įžengiantiems į praktinį proto-apskritai pa- 
vidalą, buvo absoliuti esmė, ir kuri čia, savo tiesoje, pasiro- 
do pačiai sau kaip sąmoninga dorovinė esmė ir kaip esmė tai 
sąmonei, kuri yra mūsų objektas. Tai dvasia, kuri yra sau, 
išsaugodama save individų atspindyje, o kartu yra savyje arba 
substancija, individus išsaugodama savyje. Kaip tikroviška 
substancija ji yra tauta; kaip tikroviška sąmonė ji yra tautos pi- 
lietis. Ši sąmonė savo esmę turi paprastoje dvasioje, o savo 
tikrumą savimi — šios dvasios tikrovėje, visoje tautoje, ir 
tautoje betarpiškai turi savąją tiesą; vadinasi, jos tiesą suda- 
ro ne tai, kas nėra tikroviška, o tam tikra dvasia, kuri egzis- 
tuoja ir yra reikšminga (gilt). 

Ši dvasia gali būti pavadinta žmogiškuoju įstatymu, nes 
ji iš esmės esti save suvokiančios tikrovės pavidalu. Bendrybės 
forma ji yra pažįstamas įstatymas ir egzistuojantys papročiai; 
atskirybės pavidalu ji yra tikroviška individo apskritai savi- 
tikra, o kaip paprastos individualybės savitikra ji yra valdžia; 
jos tiesa yra vieša, atvira (an dem Tag liegende) galiosena; 
tai tam tikra egzistencija, kuri betarpiškam tikrumui pasiro- 
do išlaisvintos esaties forma. 

Tačiau šiai dorovinei galybei ir viešumai iškyla priešprie- 
šiais kita galybė, dieviškasis įstatymas. Juk dorovinės valstybės 
galios kaip save suvokiančios veikos judėjimo priešybė yra pa- 
prasta ir betarpiška dorovės esmė; kaip tikroviška visuotiny- 

bė ji yra prievarta individualios būties-sau atžvilgiu; o kaip 
tikrovė apskritai vidinėje esmėje ji turi dar kažką kita, nei 
yra ji pati. 

Jau buvo minėta, kad kiekvienas iš priešingų dorovinės 
substancijos egzistavimo modusų apima ją visą ir visus jos 
turinio momentus. Vadinasi, jeigu bendruomenė yra toji sub- 
stancija kaip save suvokianti tikroviška veika, tai kita pusė 
turi betarpiškos arba estinčios substancijos formą. Taigi, vie- 
na vertus, ši substancija yra dorovės apskritai vidinė sąvoka 
arba visuotinė galimybė, bet, kita vertus, kartu apima ir sa- 
vimonės momentą. Savimonė, šioje betarpiškumo arba būties 
stichijoje išreikšdama dorovę, arba betarpiškas suvokimas sa- 
vęs kaip esmės ir kaip šitos savasties „kitame“, t.y. natūrali 
dorovine bendruomenė, — yra šeima. Kaip nesąmoninga, dar tik 
vidinė sąvoka ji iškyla kaip priešprieša savajai save suvo- 
kiančiai tikrovei; kaip tautos tikrovės stichija ji yra priešprie- 
ša pačiai tautai; kaip betarpiška dorovinė būtis — dorovei, 
susiformuojančiai per darbą visuotinybės labui; penatai yra 
priešprieša visuotinei dvasiai. 

Tačiau nors dorovinė šeimos būtis apibrėžiama kaip kaž- 
kas betarpiška, vis dėlto jos dorovinės esmės viduje ji tokia 
nėra tiek, kiek ji yra prigimtinis jos narių santykis, arba tiek, 
kiek jų ryšys yra betarpiškas pavienių tikroviškų narių ryšys; 
juk dorovingumas savyje yra visuotinis, ir šitas prigimtinis 
santykis lygiai taip pat esmingai yra dvasia, ir jis yra doro- 
viškas tik kaip dvasinė esmė. Pažiūrėkime, kuo pasireiškia 
jos specifinė dorovė. — Pirmiausia, kadangi dorovingumas 
savyje yra bendrybė, tai šeimos narių dorovinis ryšys nėra 
ryšys, pagrįstas jausmu, arba meilės santykis. Panašu, kad 
tokiu atveju dorovingumas turi būti perkeltas į pavienio šei- 
mos nario santykį su visa šeima kaip substancija; todėl do- 
rovingumo veikos ir tikrovės tikslas ir turinys yra tik šeima. 
Bet suvoktas tikslas, kurį turi šios visumos veika, kiek tas 

tikslas nukreiptas į pačią visumą, pats yra pavienis. Galybės 
ir turto įsigijimas bei išsaugojimas, viena vertus, nukreipti 
tik į reikmės patenkinimą ir priskirtini geiduliui; kita ver- 
tus, savo aukštesne apibrėžtimi jie tampa kažkuo tik tarpiš- 
ku. Ši apibrėžtis apima ne pačią šeimą, bet nukreipta į tik- 
rąją visuotinybę, bendruomenę; ji yra veikiau negatyvi šei- 
mos atžvilgiu ir reiškiasi tuo, kad iš šeimos pašalinamas pa- 
vienis asmuo, kad jo gamtiškumas ir atskirybė pavergiami 
ir asmuo palenkiamas dorybei, gyvenimui visuotinybėje ir 
visuotinybei. Šeimai būdingas specifinis, pozityvus tikslas yra 
pavienis asmuo kaip toks. Kad toks santykis būtų doroviš- 
kas, asmuo — nei tas, kuris atlieka poelgius, nei tas, į kurį 
poelgis nukreiptas — negali elgtis priklausomai nuo atsitik- 
tinumo, kaip tai būna, pavyzdžiui, suteikiant kokią nors pa- 
galbą ir darant paslaugą. Dorovinio poelgio turinys turi bū- 
ti substancinis arba pilnatviškas ir visuotinis; todėl toks po- 
elgis turi sietis tik su visu pavieniu asmeniu, arba su asme- 
niu kaip visuotine [esatimi]. O be to, nėra taip, kad tik įsi- 
vaizduotume, jog paslauga padidina visą jo laimę, nors ši pa- 
slauga, būdama betarpiškas ir tikroviškas poelgis, jam turi 
tik atskirybės reikšmę; nėra ir taip, kad tokie poelgiai, vei- 
kiantys kaip auklėjimas, pasireiškiantis aibe pastangų, būtų į 
jį nukreipti kaip į visumą ir sukurtų jį kaip kūrinį, kai be 
tikslo, negatyvaus šeimos atžvilgiu, tikroviškas poelgis pasi- 
žymi tik ribotu turiniu; ir pagaliau nėra taip, kad šis poelgis 
būtų pagalba bėdos atveju, kurios dėka iš tiesų būtų išgel- 
bėtas pavienis asmuo kaip visuma, nes pats šis poelgis yra 
visiškai atsitiktinis veiksmas, kurio dingstis yra triviali tik- 
rovė, galinti būti, o galinti ir nebūti. Vadinasi, poelgis, ap- 
imantis visą kraujo giminaičio egzistenciją ir kaip į objektą 
bei turinį nukreiptas į jį — ne į pilietį, nes pilietis nepriklau- 
so šeimai, ir ne į tą, kas turi tapti piliečiu ir prarasti šio pavie- 
nio asmens galioseną, — O į jį, šitą šeimai priklausantį pa- 

vienį asmenį kaip į visuotinę, juslinės, t.y. pavienės tikrovės 
nebetekusią esybę, — toks poelgis nukreiptas nebe į gyvą 
[žmogų], o į mirusį, kuris iš ilgo savo išsklaidytos esaties 
judėjimo sutelktas į užbaigtą vieną pavidalą ir iš atsitiktinio 
gyvenimo nerimo pakilęs į paprastos bendrybės ramybę. — 
Kadangi jis yra tikroviškas ir substancialus tik kaip pilietis, tai 
pavienis asmuo, kiek jis nėra pilietis ir priklauso šeimai, yra 
tik netikroviškas bejėgis šešėlis. 

Ši bendrybė, kurią pasiekia pavienis asmuo kaip toks, yra 
gryna būtis, mirtis; tai yra betarpiškas natūralus tapsmo rezul- 
tatas (Gewordensein), o ne sąmonės veika. Todėl šeimos na- 
rio pareiga — pridurti šią pusę, kad ir jo paskutinioji būtis, 
šita visuotinė būtis, priklausytų ne vien tik gamtai ir liktų 
kažkas neprotinga, bet kad ji būtų kažkas padaryta ir kad 
joje būtų įtvirtinta sąmonės teisė. Kitaip tariant, poelgio pras- 
mė veikiau yra ta, kad (kadangi jo save suvokiąnčios es- 
mės ramybė ir bendrybė iš tiesų nepriklauso gamtai) dingsta 
regimybė tokios veikos, kurią savinasi gamta, ir tiesa atsta- 
toma. — Tai, ką pavieniame asmenyje atliko gamta, yra to- 
ji pusė, iš kurios jo virsmas bendrybe pasirodo kaip tam tik- 
ro esinio judėjimas. Tiesa, pats šis judėjimas vyksta dorovi- 
nės bendruomenės viduje, ir toji bendruomenė yra jo tiks- 
las; mirtis yra užbaigimas ir didžiausias darbas, kurio ben- 
druomenės labui imasi individas kaip toks. Tačiau kadangi 
individas iš esmės yra atskirybė, visai atsitiktinis dalykas bū- 
tų tai, kad jo mirtis betarpiškai sietųsi su jo darbu visuoti- 
nybės labui ir būtų šio darbo rezultatas; jeigu mirtis iš da- 
lies ir buvo toks rezultatas, ji yra gamtinis negatyvumas ir 
pavienio asmens kaip esinio judėjimas, kur sąmonė nesugrįž- 
ta į save ir netampa savimone; arba: kadangi esinio judėji- 
mas yra toks, kad esinys įveikiamas ir pasiekia būtį-sau, mir- 
tis yra ta susidvejinimo pusė, kurioje pasiekta būtis-sau yra 
kažkas kita, nei esinys, patekęs į judėjimą. — Kadangi do- 

rovė yra dvasia savo betarpiška tiesa, tai pusės, į kurias išsi- 
skaido dvasios sąmonė, irgi įgyja šią betarpiškumo formą, ir 
atskirybė pereina į šį abstraktų negatyvumą, kuris, neturė- 
damas paguodos ir susitaikymo savyje, turi iš esmės apimti 
atskirybę, padedamas tikroviško ir išorinio poelgio. — Vadi- 
nasi, kraujo giminystė abstraktų gamtinį judėjimą papildo 
tuo, kad ji prideda sąmonės judėjimą, nutraukia gamtos dar- 
bą ir kraujo giminaitį apsaugo nuo sunaikinimo, arba, ki- 
taip tariant, kadangi jo sunaikinimas, jo virsmas grynąja bū- 
timi yra neišvengiamas, tai kraujo giminystė pati imasi su- 
naikinimo veiksmo. — Šitaip atsitinka tai, kad ir mirusi ben- 
droji būtis tampa tuo, kas sugrįžta į save, būtimi-sau, arba 
bejėgė gryna pavienė atskirybė pakeliama iki visuotinės indi- 
vidualybės. Numirėlis, kadangi savo būtį jis atpalaidavo nuo 
veikos arba negatyviojo „vieneto“, yra tuščia atskirybė, tik 
pasyvi būtis-kitam, atiduota bet kokiai niekingai, neprotin- 
gai individualybei ir abstrakčios medžiagos jėgoms; abu 
[veiksniai] dabar galingesni už jį — pirmasis todėl, kad yra 
gyvas, antrasis — dėl savo negatyvios prigimties. Šeima ap- 
saugo jį nuo šitos jį teršiančios nesąmoningų geidulių ir abst- 
rakčių esmių veikos, ją pakeičia savo veika ir atiduoda gi- 
minaitį žemės įsčioms, stichiškai amžinai individualybei; ši- 
taip šeima jį padaro tam tikros bendruomenės nariu; ši ben- 
druomenė įveikia ir sutramdo atskirų medžiagų ir žemųjų 
gyvenimo formų jėgas, siekusias nuo jo atsipalaiduoti ir jį 
sunaikinti. 

Vadinasi, ši paskutinė pareiga yra tobulas dieviškasis įsta- 
tymas arba pozityvus dorovinis poelgis pavienio asmens at- 
žvilgiu. Bet koks kitas santykis su juo, neliekantis meilės sri- 
tyje, bet doroviškas, priklauso žmogiškajam įstatymui ir turi 
negatyvią reikšmę, pasireiškiančią tuo, kad jis neleidžia pa- 
vienio asmens įtraukti į gamtinę bendruomenę, kuriai jis pri- 
klauso kaip tikroviškas pavienis asmuo. Bet jeigu jau Žmogiš- 

kosios teisės turinys ir galybė yra tikroviška save suvokianti 
dorovinė substancija, visa tauta, o dieviškosios teisės ir įsta- 
tymo turinys yra pavienis asmuo, estintis anapus tikrovės, 
tai šis asmuo nėra bejėgis; jo galia yra abstrakti, grynai ben- 
drybiška; stichiškas individas iš stichijos išsiveržiančią indivi- 
dualybę, sudarančią save suvokiančią tautos tikrovę, atbloš- 
kia į gryną abstrakciją kaip savąją esmę lygiai taip pat, kaip 
toji esmė yra individualybės pagrindas. — Kaip ši galia pa- 
sirodo pačioje tautoje, dar bus gvildenama toliau. 

Taigi tiek viename iš šių įstatymų, tiek kitame esama ir 
perskyrų bei pakopų. Juk kadangi abi esmės savyje turi sąmo- 
nės momentą, tai jose pačiose atsiskleidžia perskyra; o tai ir 
yra jų judėjimas ir joms būdingas gyvenimas. Šių perskyrų 
apžvalga parodo abiejų visuotinių dorovinių pasaulio esmių 
veikimo ir savimonės būdą, taip pat jų sąryšį ir vienos perėjimą 
į kitą. 

Bendruomenė, aukščiausias ir atvirai, saulės šviesoje, vei- 
kiantis įstatymas, savo tikrąjį gyvastingumą įgyja valdžioje, 
kurios pavidalu bendruomenė yra individas. Valdžia yra į 
save reflektuota tikroviška dvasia, paprasta visos dorovinės 
substancijos savastis. Tiesa, ši paprasta jėga leidžia esmei iš- 
siskleisti į jos skaidmenis ir kiekvienai daliai suteikti patva- 
rumą ir savą būtį-sau. Šitaip dvasia gauna savo realybę arba 
savo esatį, ir šeima yra šios realybės stichija. Tačiau tuo pat 
metu dvasia yra visumos jėga, kuri šias dalis vėl susieja į 
negatyvų „vienetą“, joms įdiegia jų nesavarankiškumo jaus- 
mą ir išsaugoja jas sąmonėje taip, kad jų gyvenimas sklei- 
džiasi tik per visumą. Vadinasi, viena vertus, bendruomenė 
gali organizuotis į asmeninio savarankiškumo ir nuosavy- 
bės, asmeninės ir daiktiškosios teisės sistemą; kita vertus, į 
nepriklausomus junginius skaidyti ir versti savarankiškais 
darbo būdus, pirmiausia reikalingus įgyvendinti pavieniams 
tikslams — verslui ir vartojimui. Visuotinio sąryšio dvasia 

yra šitų save izoliuojančių sistemų paprastumas ir negatyvi 
esmė. Kad neįsišaknytų ir neįsitvirtintų tokia šių sistemų izo- 
liacija, dėl kurios visuma subyrėtų ir dvasia išsisklaidytų, 
valdžia turi kartkartėmis jas iš vidaus sukrėsti karais ir ši- 
taip pažeisti bei sujaukti jų nusistovėjusią tvarką ir savaran- 
kiškumo teisę, o individams, kurie, nugrimzdami į jas, ati- 
trūksta nuo visumos ir siekia nepažeidžiamos būties-sau bei 
asmeninio saugumo, tuo jiems primestu darbu leisti pajusti 
savąjį šeimininką — mirtį. Šitaip sunaikindama tvarią egzis- 
tavimo formą, dvasia neleidžia iškristi iš dorovinės esaties 
ir nugrimzti į gamtinę esatį, išsaugoja savosios sąmonės sa- 
vastį ir pakelia ją į laisvę ir į savąją jėgą. — Negatyvi esmė 
pasirodo kaip tikroji bendruomenės galybė ir jos savisaugos 
jėga; taigi šitaip bendruomenė patvirtina savo tiesą ir su- 
stiprina savo galybę, remdamasi dieviškojo įstatymo esme ir 
požemio karalyste. 

imoje viešpataujantis dieviškasis įstatymas savo ruož- 
tu irgi apima perskyras, kurių santykis yra gyvas jo tikrovės 
judėjimas. Tačiau iš trijų santykių — vyro ir žmonos, tėvų ir 
vaikų, brolių ir seserų — pirmiausia vyro ir žmonos santykis 
yra betarpiška vienos sąmonės savižina kitoje, o kartu abi- 
pusio pripažinimo pažinimas. Kadangi šis santykis yra gam- 
tine, o ne dorovinė savižina, jis yra tik dvasios vaizdinys ir 
paveikslas, o ne pati tikroviška dvasia. — Tačiau vaizdinio 
arba paveikslo tikrovė esti „kitame“, o ne pačiame santyky- 
je; todėl šio santykio tikrovė esti ne jame pačiame, bet kūdi- 
kyje — „kitame“, kurio tapsmas yra šis santykis ir kuriame 
jis pats išnyksta; ir šita viena paskui kitą sekančių kartų kai- 
ta įsitvirtina tautoje. — Vadinasi, abipusė vyro ir žmonos 
pagarba yra sumišusi su gamtiniu ryšiu ir su juslumu, ir 
pačiam jų tarpusavio santykiui nebūdingas sugrįžimas į sa- 
ve; lygiai toks pat ir antrasis santykis, abipusė tėvų ir vaikų 
pagarba. Tėvų pagarba savo vaikams sužadinama būtent to 

jaudulio, kurį sukelia suvokimas, kad savoji tikrovė turima 
„kitame“; be to ji sužadinama tuo, kad tėvai vaikuose mato 
atsirandančią būtį-sau, jos nebeatgaudami: ji lieka svetima, 
savaiminga tikrovė; — o vaikų pagarba tėvams, priešingai, 
sukeliama jaudulio dėl to, kad jų atsiradimas arba jų „savy- 
je“ priklauso nuo nykstančio „kito“, ir kad būtį-sau bei sa- 
vąją savimonę jie pasiekia tik atsiskirdami nuo šaltinio; tai 
toks atsiskyrimas, kai tas šaltinis išsenka. 

Abu šie santykiai lieka glūdėti perėjimo procese ir jiems 
padalintų pusių nelygybėje. — Bet tarp brolio ir sesers nusi- 
stovi grynas (unvermischte) santykis. Abu jie vieno kraujo, 
kuris tačiau juose pasiekė ramybę ir pusiausvyrą. Todėl jie ne- 
geidžia vienas kito; jie nedavė vienas kitam šios būties-sau 
ir negavo jos vienas iš kito; ne, vienas kito atžvilgiu jie yra 
laisvos individualybės. Todėl sesers asmenyje moteriškumas 
pasiekia aukščiausią dorovinės esmės nuojautą; šios esmės 
sąmonės ir tikrovės toje nuojautoje dar nesama, nes šeimos 
įstatymas yra savyje-estinti, vidinė esmė, neiškilusi į sąmo- 
nės šviesą, bet pasireiškianti kaip vidinis jausmas ir kaip nuo 
tikrovės laisvas dieviškumas. Su šiais penatais susijęs mo- 
teriškumas, kuris juose įžvelgia, viena vertus, savo visuoti- 
nę substanciją, o kita vertus, savo atskirybę, tačiau įžvelgia 
taip, kad šis atskirybės santykis kartu nėra gamtinis geidu- 
lio santykis. — O kaip dukteriai, moteriai tenka su natūra- 
liu grauduliu ir dorovine ramybe žiūrėti į tai, kaip išnyksta 
tėvai, nes tik šio santykio kaina ji pasiekia tą būtį-sau, kurią 
ji sugeba pasiekti; vadinasi, tėvuose ji neįžvelgia savosios 
būties-sau pozityviai. — Bet motinos ir žmonos santykiai pa- 
sižymi atskirybe iš dalies kaip kažkas gamtiška, nulemta jus- 
lumo, iš dalies kaip kažkas negatyvaus, kas atskirybėje įžvel- 
gia tik savo išnykimą; o iš dalies kaip tik todėl toji atskiry- 
bė yra kažkas atsitiktina, kas gali būti pakeista kita atskiry- 
be. Dorovės būste ne šitas vyras, ne šitas kūdikis, o vyras 

apskritai, vaikai apskritai, — ne jausmas, o bendrybė yra tai, 
kuo grindžiami šitie moters santykiai. Jos dorovės skirtu- 
mas nuo vyro dorovės pasireiškia kaip tik tuo, kad savąja 
apibrėžtimi, nukreipta į atskirybę, ir savuoju juslumu ji lie- 
ka betarpiškai visuotinė ir svetima geidulio atskirybei; prie- 
šingai, vyro asmenyje šios abi pusės išsiskiria, ir kadangi 
jis, kaip pilietis, pasižymi save suvokiančios visuotinybės ga- 
lia, tai jam suteikia geidulio teisę ir kartu išsaugoja laisvę nuo 
jo. Vadinasi, kai į šį žmonos santykį įsismelkia atskirybė, šio 
santykio dorovė nėra gryna; bet kiek ji yra gryna, atskirybė 
yra nesvarbi (gleichgültig), ir žmona nestokoja savęs kaip šī- 
tos savasties atpažinimo „kitame“ momento. — Tačiau bro- 
lis seseriai yra rymanti vienoda esmė apskritai; pripažini- 
mas, kurį jis išreiškia jos atžvilgiu, yra grynas ir nesusimai- 
šęs su gamtiniu santykiu; todėl atskirybės abejingumo ir jos 
dorovinio atsitiktinumo šiame santykyje nesama; užtat pri- 
pažįstančios ir pripažintos pavienės savasties momentas čia 
gali įtvirtinti savo teisę, nes jis susijęs su kraujo pusiausvy- 
ra ir santykiu, kuriame nesama geidulingumo. Todėl brolio 
prarastis seseriai yra neatšaukiama, o jos pareiga jo atžvil- 
giu — pati aukščiausia. 

Šis santykis kartu yra riba, ant kurios savyje uždara šei- 
ma ištirpsta ir išeina už savęs. Brolis yra ta pusė, iš kurios 
šeimos dvasia virsta individualybe, nukrypstančia į „kitą“ ir 
pereinančia į bendrybės sąmonę. Brolis apleidžia šią betarpiš- 
ką, stichišką ir todėl, tiesą sakant, negatyvią šeimos dorovę, 
kad įgytų ir sukurtų save suvokiančią, tikrovišką dorovę. 

Iš dieviškojo įstatymo, kurio srityje gyveno, jis pereina 
prie žmogiškojo įstatymo. O sesuo tampa (arba Žmona lie- 
ka) namų valdove ir dieviškojo įstatymo saugotoja. Šitaip 
abi lytys įveikia savo gamtiškąją esmę ir savo doroviniu pa- 
vidalu pasirodo kaip skirtybės, tarp savęs pasidalinančios 
abu skirtumus, kuriuos susikuria dorovinė substančija. To- 


338 


VI. DVASIA 


dėl abi dorovinio pasaulio visuotinės ėsmės savo apibrėžtą 
individualybę įgauna per gamtiškai perskirtas savimones, nes 
dorovinė dvasia yra betarpiškas substancijos ir savimonės 
vienis, tam tikras betarpiškumas, kuris, vadinasi, iš realybės 
ir perskyros pusės kartu pasireiškia kaip tam tikros gamti- 
nės perskyros esatis. — Tai toji pusė, kuri pačiai sau rea- 
lios individualybės pavidalu dvasinės esmės sąvokoje pasi- 
rodė kaip pirmapradiškai apibrėžta prigimtis. Šis momentas 
praranda neapibrėžtumą, kuris ten dar buvo jam būdingas; 
kartu jis praranda atsitiktinę polinkių ir sugebėjimų įvairo- 
vę. Dabar jis yra apibrėžta priešprieša dviejų lyčių, kurių 
gamtiškumas tuo pat metu įgyja jų dorovinės apibrėžties 
reikšmę. 

Tačiau lyčių ir jų dorovinio turinio skirtumas lieka sub- 
stancijos vienyje, ir to skirtumo judėjimas kaip tik ir yra nuo- 
latinis jos tapsmas. Vyras šeimos dvasios išsiunčiamas į ben- 
druomenę ir joje randa savąją save suvokiančią esmę; kaip 
šeimai dėl to bendruomenė yra jos visuotinė substancija ir 
tvarumas, taip ir atvirkščiai, bendruomenei šeima yra jos tik- 
rovės formalioji stichija, o dieviškasis įstatymas — jos jėga 
ir patvirtinimas. Tačiau nei bendruomenė, nei šeima nėra 
kažkas tik savyje ir sau; žmogiškasis įstatymas savo gyvuoju 
judrumu kyla iš dieviškojo įstatymo; žemėje galiojantis įsta- 
tymas kyla iš požemio įstatymo, sąmoningas įstatymas — 
iš pasąmoningo, tarpininkavimas — iš betarpiškumo; ir ly- 
giai taip pat jis sugrįžta ten, iš kur iškilo. Priešingai, pože- 
mio galybė turi savo tikrovę ant Žemės; ji tampa esatimi ir 
veikla sąmonės dėka. 

Vadinasi, bendrosios dorovinės ėsmės yra substancija kaip 
visuotinybė ir substancija kaip pavienė sąmonė; jų visuotinė 
tikrovė yra tauta ir šeima, 0 jų gamtinė savastis ir veikli in- 
dividualybė — vyras ir moteris. Mes matome, kad šiame 
dorovinio pasaulio turinyje pasiekti tie tikslai, kurie buvo 

keliami ankstesnių, nesubstancinių sąmonės pavidalų; tai, ką 
protas suvokė tik kaip objektą, tapo savimone, o tai, ką sa- 
vimonė turėjo tik savyje, duota kaip autentiška tikrovė. — 
Tai, ką stebėjimas žinojo kaip dalyką, randamą kaip išanksti- 
nė duotis (Vorgefundenes), kur nebūta jokios savasties, da- 
bar yra iš anksto duoti papročiai, tačiau papročiai tikrovės, 
kuri tuo pat metu yra „randančiojo“ (des Findenden) veikla 
ir kūrinys, pavidalu. — Pavienis asmuo, kuris ieško malo- 
numo, mėgaudamasis savąja atskirybe, randa jį šeimoje, o būti- 
nybė, kurioje išnyksta malonumas, yra jo paties kaip savo- 
sios tautos piliečio savimonė; arba: tai yra širdies dėsnio kaip 
visų širdžių dėsnio, savasties sąmonės kaip pripažintos ben- 
drosios tvarkos žinojimas; tai yra dorybė, besimėgaujanti sa- 
vo pasiaukojimo vaisiais; ji įgyvendina tai, ko siekia, — es- 
mę pakelia iki tikros esamybės, ir šitas bendrybiškas gyve- 
nimas yra jos Mėgavimasis. — Galiausiai paties dalyko sąmonė 
randa pasitenkinimą realioje substancijoje, kuri pozityviai ap- 
ima ir išsaugo anos tuščios kategorijos abstrakčius momen- 
tus. Dorovinės galios yra šios substancijos tikrasis turinys, 
išstumiantis nesubstancinius priesakus, kuriuos norėjo dik- 
tuoti ir Žinoti sveikas protas; lygiai taip pat dėl to substanci- 
ja apima turiningą, savaime apibrėžiantį tikrinimo kriterijų; 
juo tikrinami ne įstatymai, o tai, kas padaroma. 

Visuma yra rami visų dalių pusiausvyra, ir kiekviena da- 
lis yra savyje glūdinti dvasia, savojo pasitenkinimo ieškanti 
ne anapus savęs, O jį turinti savyje todėl, kad ji pati sudaro 
šią pusiausvyrą su visuma. — Tiesa, ši pusiausvyra gali bū- 
ti gyva tik dėl to, kad joje atsiranda nelygybė, ir teisingumas 
ją sugrąžina į lygybę. Tačiau teisingumas nėra nei svetima, 
anapusybėje estinti esmė, nei esmės neverta tarpusavio in- 
trigų, išdavystės, nedėkingumo ir t.t. tikrovė, kuri teistų kaip 
koks beprasmiškas atsitiktinumas, kaip kokia nesuprantamų 
ryšių visuma ir nesąmoninga veika bei aplaidumas; ne, kaip 

iš žmogiškosios teisės kylantis teisingumas, į bendrybę sugrą- 
žinantis iš pusiausvyros iškritusią būtį-sau, luomų ir indivi- 
dų savarankiškumą, jis yra valdžia tautos, kuri yra save re- 
alizuojanti visuotinės esmės individualybė ir savoji save su- 
vokianti visų valia. — Tačiau teisingumas, sugrąžinantis į 
pusiausvyrą visuotinybę, pradedančią įveikti atskirybę, ly- 
giai taip pat yra paprasta dvasia to, kas patyrė neteisybę 
(Unrecht); ši dvasia nėra susiskaidžiusi į tą, kuris patyrė ne- 
teisybę, ir į anapusinę esmę; patyręs neteisybę, pats yra pože- 
mio galybė, ir kaip tik jo erinija keršija; juk jo individualybė, 
jo kraujas ir toliau gyvena gimtuosiuose namuose; jo sub- 
stancija pasižymi tvaria tikrove. Neteisingumas, kuris doro- 
vės karalystėje gali būti padarytas pavieniam asmeniui, pa- 
sireiškia tik tuo, kad jam paprasčiausiai gali kažkas nutikti. 
Galybė, sąmonės atžvilgiu padaranti tą neteisingumą, kad 
ją paverčia grynu daiktu, yra gamta, tad ne bendruomenės 
visuotinybė, o abstrakti būties visuotinybė; ir, siekdama paša- 
linti patirtą neteisybę, atskirybė priešinasi ne pirmajai, nes 
nuo jos nenukentėjo, o antrajai. Kaip matėme, individui bū- 
dinga kraujo giminystės sąmonė pašalina šią neteisybę tuo, 
kad tai, kas nutiko, veikiau tampa tam tikru kūriniu, kad bū- 
tis, pirmapradė esatis (das Letzte), būtų ir tai, kas geidžiama, o 
todėl — džiaugsminga. 

Šitaip dorovinė karalystė kaip pastovi esatis yra nesuterš- 
tas, jokios nesantaikos nesugadintas pasaulis. Lygiai taip pat 
ir jo judėjimas yra ramus vienos jo galios virsmas kita; tai 
reiškia, kad kiekviena galia pati apima ir sukuria kitą galią. 
Tiesa, mes matome, kad jis skaidosi į dvi esmes ir jų tikro- 
vę; tačiau jų priešprieša veikiau yra tokia, kad viena palaiko 
kitą, o ten, kur jos susiliečia betarpiškai kaip tikroviškos [ės- 
mės|, jų vidurkis ir stichija yra jų abipusis betarpiškas įsi- 
smelkimas vienos į kitą. Vienas kraštutinumas, bendroji sa- 
ve suvokianti dvasia, per vyro individualybę susisieja su kitu 

savo kraštutinumu, su savo jėga ir savo stichija, su nesąmo- 
ninga dvasia. Priešingai, dieviškojo įstatymo individualizacija 
arba pavienio asmens nesąmoningos dvasios esatis yra mote- 
ris, per kurią kaip per vidurkį toji dvasia iš savo netikroviš- 
kumo pakyla į tikrovę, o iš nežinomybės ir nesąmoningumo 
pakyla į sąmonės karalystę. Vyro ir moters susijungimas su- 
daro veiklų visumos vidurkį ir tą stichiją, kuri, sudvejinta į 
šiuos dieviškojo ir žmogiškojo įstatymo kraštutinumus, ly- 
giai taip pat yra jų betarpiškas junginys, kuris anas abi pir- 
mąsias išvadas paverčia ta pačia išvada ir į vieną daiktą su- 
jungia priešpriešinį judėjimą — žemyn nukreiptą tikrovės 
judėjimą į netikrovę — žmogiškojo įstatymo, išsiskaidančio 
į savarankiškus narius, judėjimą žemyn, į pavojų ir mirties 
palaikymą; — ir požemio įstatymo judėjimą aukštyn, į die- 
nos tikrovę ir sąmoningą esatį; pirmasis judėjimas būdingas 
vyrui, antrasis — moteriai. 


b. Dorovinis poelgis, dieviškas ir žmogiškas žinojimas, 
kaltė ir likimas 

Bet kadangi šioje karalystėje atsirado priešprieša, savimo- 
nė dar neįsiteisino kaip pavienė individualybė; pastaroji reikš- 
minga savimonei, viena vertus, tik kaip bendroji valia, o kita 
vertus, kaip šeimos kraujas; šitas pavienis asmuo reikšmingas 
tik kaip netikroviškas šešėlis. — Dar neatliktas joks veiksmas; 
bet veiksmas yra tikroviška savastis. — Veiksmas sutrikdo ra- 
mią dorovinio pasaulio organizaciją ir judėjimą. Tai, kas ta- 
me pasaulyje pasireiškia kaip jo abiejų esmių tvarka ir der- 
mė, kur viena esmė palaiko ir papildo kitą, veiksmo dėka 
tampa priešybių perėjimu, kai kiekviena esmė veikiau įrodo 
savo pačios ir kitos esmės niekingumą, o ne tvarumą (Be- 
wahrung); — tvarka ir dermė virsta baisingo likimo negaty- 
viu judėjimu ir amžinąja būtinybe; šis likimas bloškia į savo 
paprastumo prarają tiek dieviškąjį, tiek Žmogiškąjį įstatymą, 

tiek ir abi savimones, per kurias pasireiškia šių galių esatis; 
o mums tai yra perėjimas į grynos pavienės savimonės abso- 
liučią būtį-sau. 

Pagrindas, iš kurio iškyla šis judėjimas ir ant kurio jis 
vyksta, yra dorovės karalystė; bet šio judėjimo veikla yra sa- 
vimonė. Kaip dorovinė sąmonė ji yra paprastas grynas krypi- 
mas į dorovinį esmiškumą, arba pareiga. Šioje sąmonėje ne- 
sama jokios savivalės, nesama joje ir jokios kovos, jokio ne- 
ryžtingumo, nes įstatymų diktavimas ir tikrinimas pašalinti; 
ne, dorovinis esmiškumas šioje sąmonėje yra betarpiškas, ne- 
svyruojantis, neprieštaringas. Todėl nesama net labai prasto 
spektaklio, kuriame nebūtų kolizijos tarp aistros ir pareigos; 
nesama tokios komedijos, kurioje nebūtų kolizijos tarp parei- 
gos ir pareigos, — kolizijos, kuri savo turiniu yra tas pat, kas 
ir kolizija tarp aistros ir pareigos; juk aistrą lygiai taip pat 
galima pateikti kaip pareigą, nes pareiga — kai sąmonė iš 
savojo betarpiško substancinio esmiškumo sugrįžta į save — 
virsta formalia bendrybe, kuriai, kaip paaiškėjo anksčiau, pui- 
kiausiai tinka bet koks turinys. O pareigų kolizija yra komiš- 
ka todėl, kad ji išreiškia prieštaravimą, būtent susipriešinusio 
absoliuto prieštaravimą, vadinasi, išreiškia absoliutą ir betar- 
piškai — šio vadinamojo absoliuto arba pareigos niekingu- 
mą. — Tačiau dorovinė sąmonė žino, ką jai reikia daryti, ir 
ryžtingai apsisprendžia, kam ji turi paklusti — dieviškajam 
ar žmogiškajam įstatymui. Šis jos ryžto betarpiškumas yra 
tam tikra būtis-savyje ir todėl tuo pat metu, kaip matėme, 
pasireiškia kaip gamtinė būtis; gamta, o ne atsitiktinės aplin- 
kybės ar atsitiktinis pasirinkimas vieną lytį atiduoda vienam 
įstatymui, kitą — kitam; — arba priešingai, abi dorovinės 
galios dviejų lyčių pavidalu pačios sau susikuria savo indi- 
vidualią esatį ir įsikūnija tikrovėje. 

Taigi dėl to, kad, viena vertus, dorovė esmingai pasireiš- 
kia kaip šitoks betarpiškas ryžtingumas, ir todėl sąmonei es- 

mingas yra tik vienas įstatymas, o kita vertus, dėl to, kad 
dorovinės galios glūdi tikroviškos sąmonės savastyje, jos pa- 
sireiškia kaip viena kitą išstumiančios ir viena kitai priešin- 
g0s; savimonėje jos esti sau, tuo tarpu dorovės karalystėje 
jos esti tik savyje. Dorovinė sąmonė, būdama tvirtai apsispren- 
dusi vieno iš tų įstatymų labui, esmingai yra charakteris; vie- 
no ir kito įstatymo esmiškumas jai nėra vienodas; todėl prieš- 
prieša pasireiškia tik kaip nelaiminga pareigos ir beteisės tik- 
rovės kolizija. Dorovinė sąmonė šioje priešpriešoje pasirodo 
kaip savimonė, ir kaip tokia ji tuo pat metu siekia įstaty- 
mui, kuriam ji paklūsta, prievarta palenkti šitą priešišką tik- 
rovę arba ją apgauti. Kadangi teisę ji mato tik savo pusėje, o 
neteisingumą — kitoje pusėje, tai iš abiejų sąmonių toji, kuri 
paklūsta dieviškajam įstatymui, kitoje pusėje mato atsitikti- 
nę žmogišką prievartą; o ta sąmonė, kuri paklūsta žmogiška- 
jam įstatymui, kitoje mato aikštingumą ir vidinės būties-sau 
neklusnumą; juk valdžios įsakymai yra bendroji, akivaizdi ir 
vieša prasmė; o kito įstatymo valia yra požeminė, viduje glū- 
dinti prasmė, kuri savo esatimi pasirodo kaip atskirybės va- 
lia ir, prieštaraudama pirmajai valiai, yra piktadarybė. 
Šitaip sąmonėje atsiranda žinomybės ir nežinomybės prieš- 
prieša, o substancijoje — sąmoningumo ir pasąmoningumo 
priešprieša; ir absoliuti dorovinės savimonės teisė patenka į 
konfliktą su dieviškąja esmės teise. Savimonei kaip sąmonei 
esminga yra objektinė tikrovė kaip tokia; o savo substancia- 
lumo požiūriu savimonė yra jos pačios ir šitos priešybės vie- 
nis; ir dorovinė savimonė yra substancijos sąmonė; todėl ob- 
jektas, kiek jis yra priešprieša savimonei, visiškai prarado tą 
reikšmę, dėl kurios jis yra esmingas savaime. Kaip seniai 
išnyko sritys, kuriose objektas yra tik daiktas, taip išnyko ir 
tos sritys, kur sąmonė, remdamasi savimi, kažką įtvirtina ir 
pavienį momentą paverčia esme. Tokio vienpusiškumo aki- 
vaizdoje tikrovė pasižymi jai būdinga jėga; sudariusi sąjun- 

gą su tiesa, ji priešinasi sąmonei ir pirmąkart jai parodo, kas 
yra tiesa. Tačiau dorovinė sąmonė iš absoliučios substanci- 
jos taurės išgėrė bet kokios būties-sau vienpusiškumo, jos 
tikslų ir specifinių sąvokų užmarštį, ir todėl šituose Stikso 
vandenyse kartu nuskandino bet kokį savąjį esmiškumą ir 
savarankišką objektinės tikrovės reikšmingumą. Todėl jos ab- 
soliuti teisė pasireiškia tuo, kad ji, elgdamasi pagal dorovinį 
įstatymą, šitaip įsikūnydama tikrovėje nesuranda nieko ki- 
to, išskyrus paties to įstatymo realizaciją; o kartu ji randa 
tai, kad veiksmas neatskleidžia nieko tokio, kas nebūtų do- 
rovinė veika. — Dorovingumas kaip absoliuti esmė ir kartu 
absoliuti galybė negali patirti jokio savojo turinio iškreipimo. 
Jeigu jis būtų tik absoliuti esmė be galybės, tai galėtų būti 
iškreiptas individualybės; bet individualybė kaip dorovinė 
sąmonė, atsisakydama vienpusiškos būties-sau, kartu išsiža- 
dėjo iškrypimo; lygiai taip pat ir priešingai — grynoji galy- 
bė galėtų būti iškreipta iš esmės pusės, jeigu ji vis dar būtų 
tokia būtis-sau. Dėl tokio vienio individualybė yra gryna sub- 
stancijos forma, o substancija yra turinys; o veika yra perėji- 
mas nuo minties prie tikrovės tik kaip tam tikros beesmės 
priešpriešos, kurios momentai neturi jokio ypatingo, vienas 
nuo kito besiskiriančio turinio ir esmiškumo, judėjimas. To- 
dėl dorovinės sąmonės absoliuti teisė pasireiškia tuo, kad 
veiksmas, jos tikrovės pavidalas, yra tik tai, ką ji žino. 

Bet dorovinė esmė pati save suskaidė į du įstatymus, ir 
sąmonė kaip nesudvejintas santykis su įstatymu paklūsta tik 
vienam. Kaip toji paprasta sąmonė reikalauja absoliučios tei- 
sės, t.y. to, kad jai kaip dorovinei sąmonei esmė reikštųsi tuo 
pavidalu, kokiu ji esti savyje, taip ir toji esmė reikalauja tei- 
sės būti realybe, arba būti susidvejinusia. Tačiau tuo pat metu 
šita esmės teisė nėra priešprieša savimonei, tarsi ji būtų kaž- 
kur kitur; ne, ji yra pati savimonės esmė; tik savimonėje ji 
esti kaip esatis ir galybė, o jos priešybė yra savimonės veika. 

Juk savimonė, kaip tik todėl, kad sau ji yra savastis ir ima- 
si veiksmo, pasikelia iš paprasto betarpiškumo ir pati nustato 
susidvejinimą. Veikdama ji atsisako dorovės apibrėžtumo, pa- 
sireiškiančio tuo, kad ji yra paprastas betarpiškos tiesos tik- 
rumas, ir išskaido save pačią į save kaip į veiklią savimonę 
ir į priešingą, jos atžvilgiu negatyvią tikrovę. Vadinasi, per 
veiksmą savimonė tampa kalte. Juk kaltė yra jos veika, o vei- 
ka yra jos giliausioji esmė; ir kaltė kartu įgyja nusikaltimo 
reikšmę: juk kaip paprasta dorovinė sąmonė ji pakluso vie- 
nam įstatymui, bet nusisuko nuo kito ir savo veiksmu jį pa- 
žeidė. — Kaltė nėra abejinga dviprasmiška esmė ta prasme, 
kad veiksmas, kaip jis pasireiškia tikroviškai, gali būti, bet 
gali ir nebūti jos savasties veika, tarsi su veiksmu būtų gali- 
ma susieti kažką išoriška ir atsitiktina, kas nepriklausytų vei- 
kai, ir šiuo požiūriu veika būtų nekalta. Ne, veika pati yra 
šis susidvejinimas, kurio esmė — save nustatyti sau ir šiam 
„stu“ priešinti tam tikrą svetimą, išorišką tikrovę; tai, kad 
tokios tikrovės esama, nulemta pačios veikos, ir toji tikrovė 
esti veikos dėka. Todėl nekalta yra tik neveika — kaip ak- 
mens būtis, netgi ne kaip kūdikio būtis. — Tačiau turinio 
požiūriu dorovinis poelgis apima nusikaltimo momentą, nes 
jis nepašalina gamtinio abiejų įstatymų padalinimo dviems 
lytims; priešingai, kaip nesudvejinta orientacija į įstatymus, 
tas poelgis lieka glūdėti gamtinio betarpiškumo viduje ir, kaip 
veika, šį vienpusiškumą paverčia kalte ta prasme, kad pa- 
gauna tik vieną iš esmės pusių, o su kita puse santykiauja 
negatyviai, t.y. ją pažeidžia. Kokią vietą kaltė ir nusikalti- 
mas, veika ir poelgis užima visuotiniame doroviniame gy- 
venime — apie tai apibrėžčiau bus pasakyta vėliau; betar- 
piškai aišku tik tiek, kad veikia ir būna kaltas ne šitas pa- 
vienis asmuo; juk jis kaip šita savastis yra tik netikroviškas 
šešėlis, arba: jis esti tik kaip bendroji savastis, ir individua- 
lybė paprasčiausiai yra formalus veikos apskritai momentas, 

o turinys — tai įstatymai bei papročiai, kurie pavieniam as- 
meniui apibrėžti kaip jo luomo įstatymai bei papročiai; pa- 
vienis asmuo yra substancija kaip giminė, kuri dėl savo api- 
brėžtumo, tiesa, tampa rūšimi, bet rūšis tuo pat metu išlie- 
ka kaip giminės bendrybė. Tautos stichijoje savimonė nuo 
bendrybės nusileidžia tik iki ypatingybės, o ne iki pavienės 
individualybės, kuri savo veika atskleidžia išskirtinę savas- 
tį, tam tikrą savo atžvilgiu negatyvią tikrovę; o jos poelgių 
pagrindas yra tvirtas pasitikėjimas visuma, pasitikėjimas, ku- 
riame nesama jokios svetimybės, jokios baimės ar priešiš- 
kumo priemaišų. 

Dorovinė savimonė veikdama dabar patiria išsivysčiusią 
tikroviškų poelgių prigimtį — ir paklusdama dieviškajam, ir 
paklusdama žmogiškajam įstatymui. Jai atsivėręs įstatymas 
iš esmės susijęs su priešingu įstatymu; esmė yra abiejų įsta- 
tymų vienis; bet veiksmas realizavo tik vieną, paneigdamas 
kitą. Tačiau kadangi savo esme vienas įstatymas susijęs su 
kitu, vieno realizacija sukelia kitą, ir sukelia jį kaip tam tik- 
rą įžeistą, todėl priešišką, keršto reikalaujančią esmę, — to- 
kį, kokį jį padarė veiksmas. Poelgiams apskritai akivaizdi 
tik viena apsisprendimo pusė; bet apsisprendimas savyje yra 
negatyvumas, sau priešinantis kažką kita, kažką, kas sveti- 
ma apsisprendimui, kuris yra Žinojimas. Todėl tikrovė sa- 
vyje turi kitą, paslėptą, Žinojimui svetimą pusę, ir sąmonei 
nepasirodo tokia, kokia ji yra savyje ir sau — sūnui nepa- 
rodo, kad įžeidėjas, kurį jis užmuša, yra jo tėvas; kad kara- 
lienė, kurią jis ima į žmonas, yra jo motina. Šitokiu būdu 
dorovinės savimonės tyko tam tikra galia, kuri bijosi švie- 
sos ir pasirodo tik tada, kai veiksmas atliktas ir užklumpa 
savimonę; juk realizuotas veiksmas yra įveikta Žžinančios sa- 
vasties ir jai priešpriešiais esančios tikrovės priešprieša. Vei- 
kiantysis negali paneigti nusikaltimo ir savosios kaltės; veiks- 
mas ir pasireiškia tuo, kad išjudina tai, kas nejudru, ir pir- 

mąkart iškelia į paviršių tai, kas dar glūdi galimybėje, ir ši- 
taip nesuvoktą dalyką sujungia su suvoktu, neegzistuojantį 
dalyką — su būtimi. Vadinasi, veiksmas šioje tiesoje pasiro- 
do kaip kažkas tokio, kuo tai, kas suvokta, susiję su tuo, 
kas nesuvokta, kas sava, susiję su svetimybe kaip susidveji- 
nusi esmė, kurios kitą pusę sąmonė patiria kaip kažką sa- 
va, bet kartu kaip jos įžeistą ir priešiškai nuteiktą galybę. 

Gali būti ir taip, kad teisė, kuri tykoja pasaloje, veikian- 
čiai sąmonei pasirodo ne jai būdingu pavidalu, o tik savyje, 
vidinėje apsisprendimo ir veiksmo kaltėje. Tačiau dorovinė 
sąmonė yra pilnatviškesnė, jos kaltė — grynesnė, kai ji iš 
anksto žino įstatymą ir galybę, prieš kurią ji stoja, tą galybę 
traktuodama kaip prievartą ir neteisybę, kaip dorovinį atsi- 
tiktinumą, ir, kaip Antigonė, sąmoningai nusikalsta. Reali- 
zuotas veiksmas iškreipia jo išvaizdą; pati realizacija byloja, 
kad tai, kas doroviška, turi būti tikroviška; juk tikslo tikrovė 
yra poelgių tikslas. Poelgiai kaip tik ir išreiškia tikrovės bei 
substancijos vienį; jie byloja tai, kad tikrovė esmei nėra atsi- 
tiktinis dalykas, o, susijungusi šu esme, neduodama niekam, 
kas nėra tikroji teisė. Dėl šios tikrovės ir dėl savo veikos 
dorovinė sąmonė turi pripažinti kaip kažką sava tai, kas yra 
jos priešybė; ji turi pripažinti savąją kaltę; 


kentėdami mes pripažįstame, kad esame kalti!*. 


Šitas pripažinimas išreiškia įveiktą dorovinio tikslo ir tik- 
rovės nedermę, jis išreiškia sugrįžimą prie dorovinio nusitei- 
kimo, žinančio, kad turi vertę tik tai, kas teisinga. Bet sykiu 
veikiantysis atsižada savo charakterio bei savosios savasties 
tikrovės ir žūva. Jo būtis pasireiškia tuo, kad jis priklauso sa- 
vo doroviniam įstatymui kaip savajai substancijai; tačiau, pri- 
pažinus priešingą įstatymą, šis įstatymas jam nustojo būti 
substancija; ir, užuot pasiekęs tikrovę, jis pasiekė netikrovę, 
nusiteikimą. — Tiesa, substancija pasireiškia kaip indivi- 

dualybės patosas, o individualybė pasireiškia kaip tai, kas 
gaivina substanciją ir todėl stovi virš jos; bet substancija yra 
patosas, kuris tuo pat metu yra individualybės charakteris; 
dorovinė individualybė betarpiškai ir savyje sudaro vienį su 
šia savąja visuotinybe; ji egzistuoja tik visuotinybėje ir ne- 
pajėgia pakelti žūties, kuriai šią dorovinę galybę pasmerkia 
jai priešinga galybė. 

Tačiau tuo pat metu ji yra tikra, kad toji individualybė, 
kurios patosas yra toji priešinga galybė, patiria blogio ne dau- 
giau, negu sukelia pati. Dorovinių galybių judėjimas viena prie- 
šais kitą, kaip ir tas galybes gyvenime ir poelgiuose reali- 
zuojančių individualybių judėjimas, pasiekė savo tikrąją pa- 
baigą tik ten, kur abi pusės patyrė tą pačią žūtį. Juk nė viena 
iš šių galybių neturi jokio pranašumo prieš kitą, kad būtų 
esmingesniu substancijos momentu. Vienodas abiejų galybių 
esmiškumas ir abejingas jų buvimas viena šalia kitos yra sa- 
vasties stokojanti jų būtis; veiksme jos esti kaip savarankiš- 
kos esmės, tačiau skirtingos savarankiškos esmės, o tai prieš- 
tarauja savasties vieniui ir lemia jų neteisėtumą bei neišven- 
giamą žūtį. Lygiai taip pat charakteris, viena vertus, savo pa- 
tosu arba substancija priklauso tik vienai iš šių galybių, o 
kita vertus, savo žinojimu tiek vienos, tiek kitos charakteris 
sudvejintas į tai, kas suvokta, ir tai, kas nesuvokta; o kadan- 
gi kiekvienas iš jų pats sukelia šią priešpriešą ir veiksmo 
dėka netgi nežinojimas yra jo kūrinys, jis prisiima kaltę, ku- 
ri jį sunaikina. Vienos galybės ir jos charakterio pergalė ir 
kitos pusės pralaimėjimas būtų tik dalis ir neužbaigtas kūri- 
nys, nesulaikomai judantis prie abiejų pusių pusiausvyros. 
Tik vienodai pajungus abi puses realizuota absoliuti teisė, ir 
dorovinė substancija pasirodo kaip negatyvi galybė, prary- 
janti abi puses, arba kaip visagalis ir teisingas likimas. 

Jei abi galybės traktuojamos jų apibrėžto turinio ir jo in- 
dividualizacijos požiūriu, tai jų susiformavusio vaido pa- 
veikslas formaliu požiūriu pasirodo kaip dorovės ir savimo- 

nės vaidas su nesąmoninga gamta ir gamtos dėka egzistuo- 
jančiu atsitiktinumu (pastarasis turi tam tikrą teisę savimo- 
nės atžvilgiu, nes savimonė yra teisinga dvasia tik kaip be- 
tarpiškas vienis su savąja substancija); o savo turinio požiū- 
riu šis paveikslas pasirodo kaip dieviškojo ir žmogiškojo įsta- 
tymo nedermė. — Jaunuolis ištrūksta iš nesąmoningos es- 
mės, iš šeimos dvasios ir tampa bendruomenės individualy- 
be; tačiau toji aplinkybė, kad jis vis dar priklauso gamtai, iš 
kurios ištrūko, pasireiškia tuo, kad dėl atsitiktinumo jis yra 
vienas iš dviejų brolių”, kurie vienodai teisėtai siekia to pa- 
ties; nelygybė, nulemta ankstesnio ar vėlesnio gimimo, kaip 
gamtinis skirtumas, jiems, įžengiantiems į dorovinę esmę, 
nieko nereiškia. Bet valdžia, kaip paprasta siela arba tautos 
dvasios savastis, nepakenčia individualybės dvejopumo; ir 
šio vienio dorovinės būtinybės atžvilgiu prigimtis pasirodo 
kaip daugio atsitiktinumas. Todėl abu broliai susikivirčija 
(werden... uneins) ir jų vienoda teisė į valstybinę valdžią su- 
naikina juos abu, nes jie vienodai neteisūs. Žmogišku požiū- 
riu nusikaltimą padarė tas, kuris, neturėdamas valdžios (nicht 
im Besitze), užpuola bendruomenę, kurią valdė kitas; prie- 
šingai, teisė yra to pusėje, kuris sugebėjo sudoroti kitą tik 
kaip pavienį asmenį, atsiskyrusį nuo bendruomenės ir, pasi- 
naudojęs tokiu jo bejėgiškumu, jį išvijo; jis pasikėsino tik į 
individą kaip tokį, o ne į bendruomenę, ne į žmogiškosios 
teisės esmę. Bendruomenė, užpulta tuščios atskirybės ir jos 
apginta, išlieka, o abu broliai žūva vienas nuo kito rankos, 
nes individualybė, su kurios būtimi-sau susijęs pavojus visu- 
mai, pati save išstumia iš bendruomenės ir save ištirpdo sa- 
vyje. Tačiau vieną [brolį], buvusį jos pusėje, bendruomenė 
gerbs; o kitą, nuo miesto sienų jau paskelbusį apie savo pra- 
žūtį, valdžia, atstatytas bendruomenės savasties paprastu- 
mas, nubaus, atimdama iš jo paskutinį pagerbimą; — kas 
išdrįso pakelti ranką prieš aukščiausią sąmonės dvasią, ben- 

druomenę, iš to turi būti atimta visos jo pilnatviškos esybės 
garbė, garbė, teikiama į kitą pasaulį išėjusiai dvasiai. 

Bet nors visuotinybė šitaip lengvai nustūmė pačią savo- 
sios piramidės viršūnę ir pasiekė pergalę prieš maištaujantį 
atskirybės principą, šeimą, vis dėlto šitaip ji tik įsitraukė į 
kovą su dieviškuoju įstatymu, save suvokianti dvasia įsitraukė 
į kovą su nesąmoninga dvasia; juk pastaroji yra kita esmin- 
ga galybė, ir todėl pirmoji galybė jos nesugriovė, o tik ją 
įžeidė. Tačiau, kovodama prieš viešpataujantį viešąjį įstaty- 
mą ir siekdama tikroviškos realizacijos, pagalbos ji sulaukia 
tik iš bekraujo šešėlio. Kaip silpnybės ir tamsos įstatymas, 
pirmiausia jis nugalimas dienos ir jėgos įstatymo, nes jis vieš- 
patauja po Žeme, o ne ant žemės. Tačiau tikrovė, iš vidujy- 
bės atėmusi jos garbę ir galybę, šitaip išeikvojo savo esmę. 
Viešosios dvasios jėga įsišaknijusi požemio pasaulyje; savi- 
mi tikro ir įsitikrinančio tautos tikrumo priesaikos, viską su- 
siejančios į viena, tiesa glūdi tik nesąmoningoje ir nebylioje 
visų substancijoje, — užmaršties vandenyse. Todėl atsivėru- 
sios dvasios realizacija virsta savo priešybe, ir dvasia pati- 
ria, kad jos aukščiausia teisė yra aukščiausias neteisingumas, 
o jos pergalė veikiau yra jos pačios žūtis. Todėl numirėlis, 
kurio teisė pažeista, Žino, kur rasti savojo keršto įrankius, 
kurių tikrovė ir jėga prilygsta jį įžeidusiai galybei. Šios galy- 
bės yra kitos bendruomenės, kurių altorius šunys arba paukš- 
čiai suteršė lavonu, jam priderančio sugrąžinimo į stichiško 
individo būklę nepakylėtu į nesąmoningą visuotinybę, bet 
pasilikusiu ant žemės, tikrovės karalystėje ir — kaip dieviš- 
kojo įstatymo jėga — dabar išsaugojančiu tam tikrą save su- 
vokiančią tikrovišką bendrybę. Tos kitos, priešiškai nusitei- 
kusios galybės sukyla ir sugriauna bendruomenę, kuri iš- 
niekino ir palaužė savo jėgą, šeimos garbę. 

Šiame vaizdinyje žmogiškojo ir dieviškojo įstatymo judė- 
jimas savo būtinumo išraišką igauna individuose, kuriuose 

bendrybė pasireiškia kaip patosas, o judėjimo veikla — kaip 
individuali veika, judėjimo būtinybei suteikianti atsitiktinu- 
mo regimybę. Tačiau individualybė ir veika sudaro atskiry- 
bės apskritai principą, kuris, kaip gryna bendrybė, buvo pa- 
vadintas vidiniu dieviškuoju įstatymu. Kaip atviros bendruo- 
menės momentas jis pasižymi ne tik anuo požeminiu arba 
savo esatimi išorišku veiksmingumu, bet ir tokiu pat atviru 
tikroviškoje tautoje vykstančiu tikrovišku judėjimu bei esa- 
timi. Šitokiu pavidalu tai, kas buvo įsivaizduojama kaip pa- 
prastas individualizuoto patoso judėjimas, įgauna kitokią iš- 
vaizdą, ir nusikaltimas, kaip ir iš jo kylantis bendruomenės 
sunaikinimas, įgauna autentišką savo esaties formą. — Tai- 
gi Žmogiškasis įstatymas, savo bendrąja esatimi pasireikš- 
damas kaip bendruomenė, savo veiksmu apskritai pasireikš- 
damas kaip vyriškumas, savo tikroviška veikla — kaip val- 
džia, yra, juda ir išlieka dėl to, kad jis į save įsiurbia penatų 
išsiskyrimą arba savarankišką izoliaciją šeimų, valdomų mo- 
teriškojo prado, ir jas išsaugoja ištirpdytas savo nepaliauja- 
moje tėkmėje. Tačiau tuo pat metu šeima apskritai yra jo 
stichija, pavienę sąmonę sužadinantis visuotinis pagrindas. 
Kadangi bendruomenė įsitvirtina tik pažeisdama šeimos lai- 
mę ir savimonę ištirpdydama visuotinybėje, bendruomenė 
susikuria vidinį priešą; šis priešas yra tai, ką ji engia ir kas 
tuo pat metu jai esminga — moteriškumas apskritai. Šis mo- 
teriškumas — tokia amžinoji bendruomenės ironija — ben- 
drąjį valdžios tikslą intrigomis pakeičia privačiu tikslu, jos 
bendrąją veiklą paverčia šio apibrėžto individo kūriniu, o 
bendrą valstybės nuosavybę padaro šeimos turtu bei puoš- 
mena. Šitaip brandaus amžiaus (kuris, numarindamas atski- 
rybę — geidulingumą ir pomėgius, o kartu ir tikrovišką veik- 
lą, — galvoja tik apie visuotinybę ir ja rūpinasi) rimties ku- 
piną išmintį moteriškumas paverčia nerūpestingų nebran- 
džios jaunystės patyčių ir jaunatviško entuziazmo paniekos 

objektu; moteriškumas apskritai išaukština ir įteisina jaunys- 
tės jėgą — sūnų, kurio asmenyje motina pagimdė sau poną, 
brolį, kurio asmenyje sesuo įgyja sau lygų vyrą, jaunuolį, 
kurio dėka duktė, nusikratydama savo priklausomybės, mė- 
gaujasi ir puikuojasi žmonos padėtimi. — Tačiau bendruo- 
menė gali išlikti tik nuslopindama šią atskirybės dvasią, ir, 
kadangi ši dvasia yra esminis momentas, kartu ją pagimdo, 
bet pagimdo ją kaip priešišką principą todėl, kad jo atžvil- 
giu laikosi kaip engianti jėga. Tačiau kadangi šis principas, 
atsiskirdamas nuo bendrojo tikslo, pasirodo esąs piktybiš- 
kas ir savaime niekingas, jis būtų bejėgis, jeigu pati bendruo- 
menė nepripažintų, kad jaunystės jėga, vyriškumas, kuris dar 
nėra subrendęs ir glūdi atskirybėje, yra visumos jėga. Juk 
bendruomenė yra tauta, ji pati yra individualybė ir iš esmės 
esti sau tik tuo būdu, kad kitos individualybės esti jai, kad ji 
išskiria jas iš savęs ir traktuoja save kaip kažką nepriklauso- 
ma nuo jų. Negatyvioji bendruomenės pusė, nuslopindama 
vidinę individų izoliaciją, bet išoriškai būdama savaveiksme, 
individu naudojasi kaip savo ginklu. Karas yra toji dvasia ir 
toji forma, kuria esminis dorovinės substancijos momentas, 
absoliuti dorovinės savastingos esmės (Selbstwesen) laisvė nuo 
bet kokios esaties pasireiškia tikroviškai ir tvariai. Kadangi, 
viena vertus, pavienėms nuosavybės ir asmeninio savaran- 
kiškumo sistemoms, o kartu ir pačiam pavieniam asmeniui 
karas leidžia pajusti negatyvumo jėgą, o kita vertus, kaip 
tik ši negatyvi jėga kare iškyla kaip tai, kas palaiko visumą, 
tai narsus jaunuolis, kurio geidžia moteriškasis pradas, nu- 
slopintas sugedimo principas, išeina į viešumą ir yra tai, kas 
pripažįstama. Dabar kaip tik gamtinė jėga ir tai, kas pasiro- 
do kaip laimingas atsitiktinumas, lemia dorovinės esmės ir 
dvasinės būtinybės esatį; kadangi dorovinės esmės esatis re- 
miasi prigimtine jėga ir laime, tai kartu jau nelemta tai, kad 
toji esatis pražuvo. — Kaip anksčiau tautos dvasioje pražu- 

vo tik penatai, taip dabar gyvastingosios tautos dvasios dėl 
savo individualumo pražūva tam tikroje visuotinėje bendruo- 
menėje, kurios paprasta bendrybė yra bedvasė ir negyva ir 
kurios gyvastingumas yra pavienis individas kaip atskirybė. 
Dorovinis dvasios pavidalas išnyko, ir jo vietą užima kitas 
pavidalas. 

Vadinasi, šią dorovinės substancijos žūtį ir jos perėjimą į 
kitą pavidalą nulemia tai, kad iš esmės dorovinė sąmonė į 
įstatymą nukreipta betarpiškai; šioje betarpiškumo apibrėžty- 
je glūdi tai, kad į dorovinį poelgį įsismelkia prigimtis ap- 
skritai. Jos tikrovė tik atskleidžia prieštaravimą ir sugedimo 
gemalą, kuris tame gražiame dorovinės dvasios vieningume 
ir ramioje pusiausvyroje pasireiškia kaip tik pačia ta ramy- 
be ir grožiu; juk betarpiškumo reikšmė prieštaringa — be- 
tarpiškumas yra nesąmoninga gamtinė ramybė, o kartu ir 
save suvokianti nerami dvasios ramybė. — Dėl šio gamtiš- 
kumo šita dorovinė tauta apskritai yra tam tikra gamtiškai 
apibrėžta, todėl ribota individualybė; vadinasi, ją galiausiai 
įveikia kokia nors kita individualybė. Tačiau kadangi šita 
apibrėžtis, kuri, įsitvirtinusi esatyje, yra apribojimas, bet kartu 
ir negatyvumas apskritai, ir individualybės savastis, išnyks- 
ta, tai dvasios gyvenimas ir toji visuose individuose save 
suvokianti substancija prarandama. Ši substancija pasirodo 
kaip individams būdinga formali bendrybė; ji nebegyvena juose 
kaip gyvoji dvasia; ne, paprasta jos individualumo tvermė 
subyrėjo į daugelį taškų. 


c. Teisinė būklė 


Visuotinis vienis, į kurį sugrįžta gyvasis betarpiškas in- 
dividualybės ir substancijos vienis, yra bedvasė bendruome- 
nė, kuri jau nebėra savimonės neturinti individų substancija 
ir kurioje dabar jie reikšmingi savąja paviene būtimi-sau kaip 
savastingosios ėsmės ir substancijos. Visuotinybė, subyrėjusi 

į atomus, absoliutų individų daugį, šita mirusi dvasia yra 
lygybė, kurioje visi turi vertę kaip kiekvienas, kaip asmenys. — 
Kas dorovės pasaulyje buvo pavadinta slaptingu dieviškuo- 
ju įstatymu, iš savo vidaus faktiškai iškilo į tikrovę; dorovės 
pasaulyje pavienis asmuo turėjo vertę ir buvo tikroviškas 
tik kaip bendrasis giminės kraujas. Kaip šitas pavienis asmuo 
jis buvo savasties stokojanti atsiskyrusi dvasia; bet dabar ji iš- 
ėjo iš savojo netikroviškumo. Kadangi dorovinė substancija 
yra tik tikra dvasia, ji sugrįžta į savitikrą; dorovinė substan- 
cija ji yra kaip pozityvi visuotinybė, bet jos tikrovė pasireiš- 
kia tuo, kad ji yra negatyvi visuotinė savastis. — Mes matė- 
me, kad dorovinio pasaulio galybės ir pavidalai nugrimzdo 
į paprastą tuščio likimo būtinybę. Ši dorovinio pasaulio ga- 
lybė yra substancija, save reflektuojanti į savo paprastumą; 
bet į save reflektuojanti absoliuti esmė, t.y. anoji tuščio liki- 
mo būtinybė, yra ne kas kita, kaip savimonės „Aš“. 

Taigi šitas „Aš“ nuo šiol turi vertę kaip savyje ir sau estin- 
ti esmė; šitas pripažintumas (Anerkanntsein) yra jos substan- 
cialumas; tačiau šis substancialumas yra abstrakti bendrybė, 
nes jos turinys yra šita trapi savastis, o ne savastis, ištirpdy- 
ta substancijoje. 

Vadinasi, dabar asmuo jau išsiskyręs iš dorovinės sub- 
stancijos gyvenimo; jis yra tikrovišką vertę turintis sąmonės 
savarankiškumas. Netikroviška tokio asmens mintis, sau atsi- 
verianti tiek, kiek ji išsižada tikrovės, anksčiau pasireiškė kaip 
stoiškoji savimonė; kaip pastaroji iškilo iš viešpatavimo ir ver- 
gavimo kaip betarpiška savimonės esatis, taip ir asmenybė 
iškilo iš betarpiškos dvasios, kuri yra bendroji viešpataujanti 
visų valia, o kartu — jų nuolanki paklusni tarnystė. Kas stoi- 
cizmui buvo „savyje“ tik abstrakcijoje, dabar yra tikroviškas 
pasaulis. Stoicizmas yra ne kas kita, kaip sąmonė, kuri teisi- 
nės būklės principą, bedvasį savarankiškumą, perkelia į sa- 
vo abstrakčią formą; pabėgdama iš tikrovės, ši sąmonė pasie- 

kė tik savarankiškumo mintį; ji esti absoliučiai sau, nes sa- 
vosios esmės nesusieja su jokia esatimi; išsižadėdama bet ko- 
kios esaties, savąją esmę ji nustato tik kaip grynojo mąsty- 
mo vienį. Lygiai taip pat ir asmens teisė nesusijusi nei su 
turtingesne ar galingesne individo kaip tokio esatimi, nei su 
kokia nors visuotine gyvąja dvasia; ne, ji susijusi su grynu 
jos abstrakčios tikrovės „vienetu“ arba su „vienetu“ kaip sa- 
vimone apskritai. 

Kaip abstraktus stoicizmo savarankiškumas atskleidė sa- 
vąjį įsikūnijimą tikrovėje, taip ir pastaroji savimonė pakar- 
tos anos savimonės judėjimą. Abstraktus stoicizmo savaran- 
kiškumas pereina į skeptišką sąmonės sąmyšį, į negatyvius 
plepalus, kurie be tvarkos klaidžioja nuo vieno būties ir min- 
ties atsitiktinumo prie kito, ir nors juos ištirpdo absoliučia- 
me savarankiškume, tačiau lygiai tokiu pat mastu juos vėl 
pagimdo ir faktiškai yra tik sąmonės savarankiškumo ir ne- 
savarankiškumo prieštara. — Lygiai taip pat asmeninis tei- 
sės savarankiškumas veikiau yra toks pat visuotinis sąmyšis 
ir abipusis ištirpimas. Juk tai, kas laikoma absoliučia esme, 
yra savimonė kaip grynas, tuščias asmens „vienetas“. Prie- 
šingai šiai tuščiai bendrybei, substancija turi pilnaties ir turi- 
nio formą, o šitas turinys dabar yra visiškai laisvas ir nesu- 
tvarkytas; juk jau nebesama dvasios, kuri tą turinį pažabotų 
ir suspaustų į savąjį vienį. — Todėl šis tuščias asmens „vie- 
netas“ savo realybe yra atsitiktinė esatis, beesmis judėjimas 
ir beesmė veika, nepasiekianti jokio tvarumo. Vadinasi, kaip 
ir skepticizmas, teisės formalizmas pagal savąją sąvoką sto- 
koja specifinio turinio, aptinka tam tikrą daugeriopą tvarų 
egzistavimą, būtį-savininku (Besitz), ir, panašiai kaip skep- 
ticizmas, ispaudžia joje tą pačią abstrakčią bendrybę, kurios 
dėka toji būtis vadinama nuosavybe. Bet šitaip apibrėžta tik- 
rovė skepticizmo filosofijoje apskritai vadinama regimybe ir 
turi tik negatyvią vertę, tuo tarpu teisė ją vertina pozityviai. 

Anoji negatyvi vertė pasireiškia tuo, kad tikrovės reikšmė 
yra savastis kaip mąstymas, kaip bendrybė savyje, o pozity- 
vi vertė pasireiškia tuo, kad tikrovė yra „mano“ kaip kate- 
gorija, kaip kažkas, kas pasižymi pripažinta ir tikroviška ga- 
liosena. — Abiem atvejais turima reikalo su abstrakčia ben- 
drybe; šioje tuščioje formoje neglūdi ir jos nepalyti tikroviš- 
kas turinys arba „mano“ apibrėžtumas, nesvarbu, ar tai bū- 
tų išorinė būtis-savininku, ar dvasios ir charakterio vidinis 
turtingumas arba skurdas. Vadinasi, tikroviškas turinys pri- 
klauso tam tikrai savai jėgai, kuri yra ne kas kita, kaip for- 
mali bendrybė, t.y. atsitiktinumas ir savivalė. — Todėl tei- 
sės sąmonė pačia savo tikroviška galiosena veikiau patiria 
savo realybės prarastį ir savo visišką neesmingumą, ir indi- 
vidą vadinti asmeniu yra tas pat, kas reikšti jam panieką. 
Laisva turinio galia yra apibrėžta taip, kad išsibarstymas 
į absoliutų asmeninių atomų daugį šio apibrėžtumo prigim- 
ties kartu sutelktas į vieną jiems svetimą, tokį pat bedvasį 
tašką, kuris, kaip ir jo trapus asmeniškumas, viena vertus, 
yra tik pavienė tikrovė, bet, kita vertus, priešingai jų tuščiai 
atskirybei, jiems reikšmingas kaip visas turinys, o kartu — 
kaip reali esmė; o priešingai tariamai absoliučiai, bet savai- 
me beesmei jų tikrovei, jis yra visuotinė galybė ir absoliuti 
tikrovė. Taip šis pasaulio viešpats save traktuoja kaip abso- 
liutų asmenį, tuo pat metu apimantį visą esatį, asmenį, ku- 
rio sąmonei neegzistuoja aukštesnė dvasia. Jis yra asmuo, 
tačiau vienišas asmuo, stovintis priešpriešiais visiems; šitie 
visi sudaro turinčią vertę to asmens visuotinybę, nes atski- 
rybė kaip tokia yra tikra tik kaip visuotinis atskirybės dau- 
gis: nuo šio daugio atskirta vieniša savastis faktiškai yra ne- 
tikroviška, bejėgė savastis. — Tuo pat metu ji yra suvoki- 
mas tokio turinio, kuris stovi priešpriešiais anai visuotinei 
asmenybei. Bet šitas turinys, atpalaiduotas nuo savo nega- 
tyvios galybės, yra dvasinių galių chaosas, o šios galios, ne- 

sutramdomos kaip stichiškos esmės, valdomos laukinio šėls- 
mo, susiduria, siautėdamos ir naikindamos viena kitą; jų be- 
jėgė savimonė yra begalis jų sąmyšio apvalkalas ir dirva. 
Traktuodamas save kaip visų tikroviškų galybių visumą, ši- 
tas pasaulio viešpats yra baisinga savimonė, kuri jaučiasi 
esanti tikras dievas; bet kadangi jis yra tik formali savastis, 
nepajėgianti sutramdyti tų galybių, tai jo judėjimas ir mėga- 
vimasis savimi irgi yra baisingas šėlsmas. 

Pasaulio viešpats tikroviškai suvokia tai, kas jis yra, — 
bendroji tikrovės galybė, — matydamas tą griaunančią val- 
džią, kurią jis realizuoja jam priešpriešiais esančių jo paval- 
dinių savasties atžvilgiu. Juk jo galybė nėra dvasios vieny- 
bė, kurioje asmenys atpažintų jų pačių savimonę; ne, kaip 
asmenys jie esti sau ir paneigia tolydų ryšį (Kontinuitat) su 
kitais, nugrimzdami į absoliutų savo taškinės izoliacijos 
(Punktualitat) trapumą; vadinasi, juos sieja tam tikras tik ne- 
gatyvus santykis tiek su kitais, tiek su juo, su tuo, kuris yra 
jų santykis arba tolydus ryšys. Kaip toks ryšys jis yra jų for- 
malizmo esmė ir turinys, bet jiems svetimas turinys ir prie- 
šiška esmė, kuri veikiau pašalina kaip tik tai, kas jiems turi 
jų esmės reikšmę — jų neturiningą būtį-sau, ir, būdamas 
nuolatiniu jų asmenybės telkiniu, tą asmenybę kaip tik ir 
sugriauna. Vadinasi, teisinė asmenybė, kadangi joje įsigali 
jai svetimas turinys (o jis įsigali todėl, kad yra jos realybė), 
veikiau patiria, kad ji yra nesubstanciali. Priešingai, griau- 
nantis sąmonės siautėjimas šioje beesmėje stichijoje suvokia 
esąs visagalis, bet ši savastis yra vien tik nusiaubimas, to- 
dėl ji esti tik už savęs ir veikiau yra savosios savimonės iš- 
sižadėjimas. 

Tokia yra toji pusė, kurioje savimonė tikroviška kaip ab- 
soliuti esmė. Bet sąmone, iš tos tikrovės ištremta atgal į save, 
mąsto šį savo neesmingumą; kaip matėme anksčiau, stoiš- 
kas grynojo mąstymo savarankiškumas per skepticizmą 

pereina į nelaimingąją sąmonę ir joje randa savąją tiesą — 
tiesą, parodančią, kaip yra su jo būtimi-savyje-ir-sau. Tas ži- 
nojimas tada atrodė esąs tik vienpusiškas sąmonės kaip to- 
kios požiūris, o čia pasirodė to požiūrio tikroviškoji tiesa. Jos 
esmė ta, kad toji visuotine savimonės galiosena yra su ja su- 
svetimėjusi realybė. Ši galiosena yra visuotinė savasties tik- 
rovė, bet ši tikrovė betarpiškai kartu yra ir iškrypimas; ji 
reiškia tai, kad savastis praranda savąją esmę. — Dorovi- 
niame pasaulyje nesanti savasties tikrovė įgyta jos sugrįži- 
mo į asmenį dėka; tai, kas doroviniame pasaulyje buvo vie- 
ninga, dabar pasirodo išsiskleidusiu, tačiau su savimi susve- 
timėjusiu pavidalu. 


B. Su savimi susvetimėjusi dvasia; 
saviugda 


Dorovinė substancija apėmė priešpriešą, glūdėjusią jos 
paprastoje sąmonėje, o sąmonę — kaip betarpišką vienį su 
savąja esme. Todėl esmė sąmonei yra paprastas būties api- 
brėžtumas; tokia sąmonė betarpiškai nukreipta į būtį, kuri 
yra tos sąmonės papročiai; ši sąmonė nelaiko savęs šia iš- 
skirtine savastimi, o substancija nereiškia iš savasties išskir- 
tos esaties, su kuria sąmonė turėtų sudaryti vienį, tik su- 
svetimėdama su pačia savimi ir tuo pat metu sukurdama 
substanciją. Tačiau toji dvasia, kurios savastis yra absoliu- 
čiai netolydi (Diskrete), savo turinį mato priešais save kaip 
tam tikrą lygiai tokią pat inertišką tikrovę, ir pasaulio api- 
brėžtis čia yra ta, kad jis yra kažkas išoriška, negatyvu sa- 
vimonės atžvilgiu. Tačiau šis pasaulis yra dvasinė esmė; sa- 
vyje jis yra abipusis būties ir individualybės įsismelkimas 
vienos į kitą; tokia jo esatis yra savimonės kūrinys, bet ly- 
giai taip pat ir tam tikra betarpiškai duota jai svetima tik- 
rovė, turinti specifinę būtį, kurioje savimonė neatpažista sa- 

vęs. Šis pasaulis yra išorinė esmė ir laisvas teisės turinys; 
tačiau ši išorinė tikrovė, kurią apima teisės pasaulio vieš- 
pats, yra ne tik toji savasčiai atsitiktinai duota stichiška es- 
mė; ne, ji yra savasties darbas, tačiau ne pozityvus, bet prie- 
šingai, negatyvus jos darbas. Jis pereina į esatį dėl to, kad 
savimonė atitrūksta nuo savęs ir atsisako savo esmės, o ši- 
tas atotrūkis ir savo esmės atsisakymas dykumoje, viešpa- 
taujančioje teisės pasaulyje, jai atrodo esąs neišvengiamas dėl 
išsiveržusių į laisvę stichijų išorinės prievartos. Šios stichi- 
jos sau yra tik grynas niokojimas ir savo pačių ištirpimas; 
tačiau šis ištirpimas, ši negatyvi esmė kaip tik ir yra savas- 
tis; ji yra tų stichijų subjektas, jų veika ir tapsmas. Bet ta 
veika ir tapsmas, dėl kurių substancija tampa tikroviška, yra 
asmenybės susvetimėjimas, nes betarpiškai, t.y. be susvetimė- 
jimo, savyje ir sau turinti vertę savastis stokoja substancijos 
ir yra anų siautėjančių stichijų Žaismas; vadinasi, jæ sub- 
stancija yra pats jos atotrūkis nuo savęs, o tas atotrūkis yra 
substancija arba dvasinės galybės, susitvarkančios į tam tikrą 
pasaulį ir šitaip išliekančios. 

Taigi substancija yra dvasia, savimonę turintis savasties ir 
esmės vienis; tačiau kartu savastis ir esmė yra susvetimėję 
tarpusavyje. Dvasia yra tam tikros sau laisvos objektinės tik- 
rovės sąmonė; bet šios sąmonės priešprieša yra anas savas- 
ties ir esmės vienis; tikroviškos sąmonės priešprieša yra gry- 
noji sąmonė. Viena vertus, atitrūkdama nuo savęs tikroviška 
savimonė pereina į tikrovišką pasaulį, o pasaulis sugrįžta į 
savimonę; bet, kita vertus, kaip tik toji tikrovė — tiek kaip 
asmuo, tiek kaip objektiškumas — įveikta; jie yra grynai ben- 
drybiški. Šitoks jų susvetimėjimas yra grynoji sąmonė, arba 
esmė. Akivaizdžios esaties betarpiška priešybė yra jos pačios 
anapusybė, kuri yra esaties mąstymas ir mąstomybė, lygiai 
taip pat kaip to mąstymo ir tos mąstomybės priešybė yra 
šiapusybė, kuri yra jos pačios tikrovė, su ja susvetimėjusi. 

Todėl ši dvasia sukuria sau ne tik vieną pasaulį, bet ir 
tam tikrą sudvejintą, perskirtą ir sau prieštaraujantį pasau- 
lį. — Dorovinės dvasios pasaulis yra jos pačios akivaizdi esa- 
tis, ir todėl kiekviena iš to pasaulio galybių įeina į tą vienį 
ir, kadangi abi skiriasi, sudaro pusiausvyrą su visuma. Nie- 
kas neturi savimonės negatyvumo reikšmės; net mirusio 
žmogaus dvasia esti giminystės kraujuje, šeimos savastyje, ir 
visuotinė valdžios galybė yra valia, tautos savastis. O dabar 
akivaizdi esatis reiškia tik objektinę tikrovę, kurios sąmonė 
yra anapusybėje; kiekvienas atskiras momentas kaip esme šią 
sąmonę, o kartu ir tikrovę, gauna iš kažko kito, ir, kiek jis 
yra tikroviškas, jo esmė yra kažkas kita, nei jo tikrovė. Nie- 
kas nebeturi jame pačiame įsikūrusios ir gyvenančios dva- 
sios; viskas esti už savęs tam tikroje svetimoje dvasioje; vi- 
sumos pusiausvyra nėra savyje pasiliekantis vienis ir jos į 
save sugrįžęs nusiraminimas, bet rymo ant susvetimėjusios 
priešybės. Todėl visuma, kaip ir bet koks pavienis momen- 
tas, yra tam tikra su savimi susvetimėjusi realybė; ji susky- 
la į dvi karalystes: į vieną, kurioje savimonė — tiek ji pati, 
tiek jos objektas — yra tikroviška, ir į kitą — grynosios są- 
monės karalystę, kur ta grynoji sąmonė neturi tikroviškos 
akivaizdžios esaties anapus pirmosios karalystės, o glūdi ti- 
kėjime. Taigi, kaip dorovinis pasaulis iš dieviškojo bei žmo- 
giškojo įstatymo ir jų pavidalų atskirties, o jo sąmonė — iš 
žinojimo ir nesąmoningumo atskirties sugrįžta į sąmonės li- 
kimą, į savastį kaip šios priešpriešos negatyvią galybę, taip ir 
abi šios su savimi susvetimėjusios dvasios karalystės sugrįš 
atgal į savastį; bet ana savastis buvo pirmoji betarpiškai ga- 
liojanti savastis, pavienis asmuo, o ta antroji savastis, iš sa- 
vojo atotrūkio būklės sugrįžtanti į save, bus visuotine šavas- 
timi, sąmone, kuri pagauna sąvoką, ir šitie dvasiniai pasau- 
liai, kurių visi momentai tvirtina, kad jie yra tam tikra fik- 
suota tikrovė ir bedvasė tvari esatis, ištirps grynoje įžvalgoje. 

Ši įžvalga kaip pati save pagaunanti savastis užbaigia saviug- 
dą; ji nepagauna nieko, išskyrus savastį, ir viską pagauna 
kaip savastį, t.y. ji viską pagauna sąvoka, sunaikina bet kokį 
objektiškumą, ir bet kokią būtį-savyjc paverčia būtimi-sau. 
Nukreipta prieš tikėjimą kaip prieš svetimą, anapusybėje es- 
tinčią esmės karalystę, ji yra švietimas. Švietimas užbaigia su- 
svetimėjimą ir šioje karalystėje, kur gelbstisi susvetimėjusi 
dvasia, pasinerdama į sau lygios ramybės sąmonę; jis su- 
jaukia tą ūkį, kurį čia tvarko dvasia, ir sujaukia jį tuo, kad 
perkelia į jį šiapusinio pasaulio rakandus, kurių tas pasau- 
lis negali nepripažinti esant jo nuosavybe, nes jo sąmonė ir- 
gi priklauso šiam pasauliui. — Tuo pat metu grynoji įžvalga 
šiuo negatyviu užsiėmimu realizuoja pati save ir susikuria 
savąjį objektą — nepažinią absoliučią esmę ir tai, kas naudin- 
ga. Kadangi šitokiu būdu tikrovė prarado bet kokį substan- 
cialumą ir joje jau niekas nebėra „savyje“, tai sunaikinama 
tiek tikėjimo, tiek ir realaus pasaulio karalystė, ir ši revoliu- 
cija pagimdo absoliučią laisvę, kurios dėka anksčiau susveti- 
mėjusi dvasia visiškai sugrįžta atgal į save, apleidžia tą sa- 
viugdos šalį ir pereina į kitą šalį, moralinės sąmonės šalį. 


1. Su savimi susvetimėjusios 
dvasios pasaulis 


Šios dvasios pasaulis suskyla į du pasaulius; pirmasis yra 
tikrovės pasaulis arba pačios susvetimėjusios dvasios pasau- 
lis; o kitas pasaulis yra pasaulis, kurį dvasia, pakildama virš 
pirmojo pasaulio, sau pasistato grynosios sąmonės eteryje. 
Šis antrasis pasaulis, kaip priešprieša anam susvetimėjimui, 
kaip tik todėl nėra laisvas nuo jo, bet veikiau yra tik kita 
forma susvetimėjimo, kuris ir pasireiškia tuo, kad pasižymi 
dvejopo tipo pasaulių sąmone ir apima juos abu. Vadinasi, 
čia gvildenama ne absoliučios esmės savimonė, kokia ji yra 

savyje ir sau, ne religija, o tikėjimas, kiek jis yra pabėgimas iš 
tikroviško pasaulio ir kiek jis, vadinasi, nėra savyje ir sau. 
Šis pabėgimas iš akivaizdžios esaties karalystės betarpiškai 
pats savyje yra dvejopas pabėgimas. Grynoji sąmonė yra sti- 
chija, į kurią pakyla dvasia; tačiau ši sąmonė yra ne vien 
tikėjimo, bet lygiai taip pat ir sąvokos stichija; todėl abu mo- 
mentai pasirodo kartu ir neatsiskyrę, ir tikėjimą galima nag- 
rinėti tik kaip sąvokos priešybę. 


a. Saviugda ir jos tikrovės karalyste 


Šio pasaulio dvasia yra savimonės persmelkta dvasinė es- 
mė, žinanti, kad ji betarpiškai esti akivaizdžiai kaip šita sau- 
estinti esmė ir kad jos priešprieša yra esmė kaip tam tikra 
tikrovė. Tačiau šio pasaulio esatis, kaip ir savimonės tikro- 
vė, remiasi savimonės atsisakymo nuo savo asmenybės ju- 
dėjimu, šitaip sukuria savo pasaulį ir santykiauja su juo kaip 
su tam tikru svetimu pasauliu, todėl nuo dabar ji privalo jį 
užvaldyti. Bet savosios būties-sau atsisakymas pats yra tik- 
rovės darinys; vadinasi, jos atsisakydama, savimonė betar- 
piškai ją užvaldo. — Arba: savimonė yra tik kažkas, ji turi 
realybę tik tiek, kiek ji susvetimėja su savimi; šitaip ji nustato 
save kaip visuotinę savimonę, ir šita jos visuotinybė yra jos 
galiosena bei tikrovė. Todėl ši lygybė su visais nėra anksčiau 
minėta teisės lygybė, nėra anas betarpiškas savimonės pri- 
pažintumas ir jos galiosena tuo pagrindu, kad ji yra; ne, kad 
galiotų, ji turi susvetiminančiu tarpininkavimu prisiderinti 
prie visuotinybės. Bedvasė teisės bendrybė įtraukia į save 
bet kokį gamtinį charakterio modusą kaip esaties modusą ir 
jį pateisina. O visuotinybė, kuri galioja dabar, yra tapusi vi- 
suotinybė, ir todėl ji yra tikroviška. 

Taigi tai, kieno dėka individas dabar turi vertę ir tikro- 
vę, yra saviugda. Jos tikroji pirmapradė prigimtis ir substanci- 
ja yra gamtinės būties susvetimėjimo dvasia. Todėl šis atotrū- 

kis irgi yra jos tikslas kaip jos esatis; tuo pat metu tas ato- 
trūkis yra priemonė arba perėjimas: tiek mąstomos substanci- 
jos perėjimas į tikrovę, tiek ir atvirkščiai — apibrėžtos indivi- 
dualybės perėjimas į esmiškumą. Ši individualybė, ugdydama 
save, tampa tuo, kas ji yra savyje, ir tik dėl to ji yra savyje ir 
turi tikrovišką esatį; ji turi tiek tikrovės ir galios, kiek ji iš- 
siugdžiusi. Nors savastis žino, kad ji yra tikroviška kaip ši- 
ta savastis, vis dėlto jos tikrovė pasireiškia vien tik kaip pri- 
gimtinės savasties įveika; todėl pirmapradiškai apibrėžta pri- 
gimtis redukuojasi į neesmingą dydžio skirtumą, į didesnę 
ar mažesnę valios energiją. Bet savasties tikslas ir turinys 
priklauso tik pačiai visuotinei substancijai ir gali būti tik tam 
tikra bendrybė; kokios nors prigimties ypatumas, tampan- 
tis tikslu ir turiniu, yra kažkas bejėgiška ir netikroviška; jis yra 
toks, kuris bergždžiai ir juokingai stengiasi realizuoti save; 
jis yra prieštaravimas, pasireiškiantis tuo, kad ypatingybei 
priskiriama tikrovė, kuri betarpiškai yra bendrybė. Todėl jei- 
gu individualybė neteisingai nustatoma kaip prigimties ir 
charakterio ypatingumas, tai realiame pasaulyje nesama in- 
dividualybių ir charakterių o individai vienas kitam pasi- 
rodo kaip vienoda esatis. Tokia tariama individualybė bū- 
tent yra tik menama esatis, neturinti pastovios vietos pasau- 
lyje, kuriame tikrovę įgyja tik tai, kas išsižada savęs ir kas 
dėl to yra tik bendrybė. — Todėl tai, kas manoma, savo esa- 
ties požiūriu traktuojama kaip tam tikra rūšis. Rūšis (Art) 
nėra visai tas pat, kas espėce — „baisiausias iš visų pravar- 
džiavimų, nes juo pažymimas Žmogaus vidutiniškumas ir 
išreiškiama jam paskutinė panieka.“'"* Bet „Art und ir sei- 
ner Art gut sein“ yra vokiškas posakis, šiai reikšmei sutei- 
kiantis padorumo atspalvį, tarsi mintyje būtų turimas ne 
toks jau blogas dalykas; arba tai toks pasakymas, kuris fak- 
tiškai dar neapima supratimo, kas yra rūšis ir kas yra sa- 
viugda ir tikrovė. 

Tai, kas pavienio individo atžvilgiu pasireiškia kaip jo sa- 
viugda, yra esminis pačios substancijos momentas, būtent jos 
mąstomos bendrybės betarpiškas perėjimas į tikrovę, arba 
paprasta jos siela, kurios dėka būtis-savyje yra tai, kas pripa- 
žinta, o kartu yra esatis. Todėl save ugdančios individualy- 
bės judėjimas betarpiškai yra jos kaip bendrosios objektinės 
esmės tapsmas, t.y. tikroviško pasaulio tapsmas. Šis pasau- 
lis, nors ir atsiradęs individualybės dėka, savimonei yra tai, 
kas yra betarpiškai susvetimėję ir jai turi nepajudinamos tik- 
rovės formą. Tačiau kartu būdama tikra, kad šis pasaulis 
yra jos substancija, savimonė stengiasi jį užvaldyti; ji pasie- 
kia šią valdžią pasauliui per saviugdą, kuri šiuo požiūriu 
pasireiškia taip, kad ji prisiderina prie tikrovės ir prisideri- 
na tiek, kiek tai jai leidžia pirmapradžio charakterio ir ta- 
lento energija. Tai, kas čia pasireiškia kaip individo jėga, ku- 
riai palenkiama ir šitaip įveikiama substancija, yra tas pat, 
kas substancijos įkūnijimas tikrovėje. Juk individo jėga pasi- 
reiškia tuo, kad jis prisiderina prie substancijos, t.y. kad jis 
išsižada savosios savasties, vadinasi, nustato save kaip ob- 
jektinę estinčią substanciją. Todėl jo saviugda ir jo paties tik- 
rovė yra pačios substancijos įkūnijimas tikrovėje. 

Savastis sau yra tikroviška tik kaip įveikta savastis. Todėl 
sau ji nepasireiškia kaip savo pačios sąmonės ir objekto vie- 
nis; ne, objektas jai yra jos pačios neigimas. — Vadinasi, sa- 
vasties kaip sielos dėka substancija taip išsiskleidžia į savuo- 
sius momentus, kad priešybė įdvasina „kitą“, kiekvienas mo- 
mentas savo susvetimėjimu „kitam“ suteikia pastovų buvi- 
mą, ir lygiai taip pat tokį buvimą gauna iš „kito“. Tuo pat 
metu kiekvienas momentas savo apibrėžtumą turi kaip tam 
tikrą neįveikiamą galioseną, o kartu turi tam tikrą pastovią 
tikrovę „kito“ atžvilgiu. Bendriausiu pavidalu mąstymas fik- 
suoja šį skirtumą, absoliučiai supriešindamas gėrį ir blogį, ku- 
rie, vengdami vienas kito, jokiu būdu negali tapti tapatūs. 

Tačiau betarpiškas perėjimas į priešybę yra šios pastovios 
būties siela; priešingai, esatis yra bet kokio apibrėžtumo vir- 
smas savo priešybe, ir tik šitoks susvetimėjimas yra visumos 
esmė ir tvarumas. Dabar apžvelkime šį įtikrovinantį judėji- 
mą ir momentų įdvasinimą; susvetimėjimas susvetimės su 
pačiu savimi, ir dėl to visuma sugrįš atgal, į savąją sąvoką. 

Pirmiausia apžvelkime pačią paprastą substanciją kaip jos 
estinčių, dar neįdvasintų momentų betarpišką organizaciją. — 
Kaip gamta išsiskaido į bendrąsias stichijas, iš kurių oras yra 
tvari gryna bendroji permatoma esmė, vanduo — esmė, kuri 
visada paaukojama, ugnis — juos gaivinantis vienis, kuris vi- 
sada ištirpdo jų priešpriešą, bet kartu sudvejina jų papras- 
tumą, pagaliau žemė, kuri yra tvirtas šio išsiskaidymo mazgas 
ir šių esmių, kaip ir jų procesų, subjektas, tų esmių iškilimas 
ir jų sugrįžimas, — lygiai taip pat į tokias bendras, tačiau 
dvasines mases išsiskaido vidinė esmė arba paprasta dvasia 
kaip tam tikras pasaulis, pasižymintis save suvokiančia tik- 
rove. Ši dvasia išsiskaido į pirmąją masę, savyje bendrybišką, 
pačiai sau lygią dvasinę esmę; į kitą masę, sau-estinčią, savyje 
tapusią nelygią sau, save aukojančią ir atsiduodančią esmę; ir į 
trečią masę, kuri, kaip savimonė, yra subjektas ir kuri betar- 
piškai, pati savyje, turi ugnies jėgą; pirmoje esmėje dvasia 
suvokia save kaip būtį-savyje; tuo tarpu antroje esmėje, pa- 
aukodama bendrybę, dvasia tampa būtimi-sau. Bet pati dva- 
sia yra visumos būtis-savyje-ir-sau, o visuma susidvejina į sub- 
stanciją, kaip kažką pastovaus, ir į substanciją, kaip save au- 
kojančią esatį, bet kartu šiuos du momentus vėl sugrąžina į 
savąjį vienį — kaip plyksterėjusi ir juos praryjanti liepsna ir 
kaip jų išliekantis pavidalas. — Mes matome, kad šios es- 
mės atitinka dorovinio pasaulio bendruomenę ir šeimą, ta- 
čiau nebeturi joms būdingos namų dvasios; priešingai, liki- 
mas yra svetimas tai dvasiai, o savimonė dabar yra tikroji 
tų esmių galia ir žino, kad yra tokia galia. 

Apžvelkime šiuos komponentus tuo požiūriu, kaip jie pa- 
sirodo pirmiausia grynojoje sąmonėje, kaip mintys arba sa- 
vyje-estintys [komponentai], ir kartu tuo požiūriu, kaip jie 
pasirodo tikroviškoje sąmonėje — kaip objektinės esmės. — 
Anoje paprastumo formoje pirmoji esmė kaip pati sau lygi, 
betarpiška ir nekintanti bet kokios sąmonės esmė yra gėris — 
nepriklausoma dvasinė būties-savyje galybė, kur sau estin- 
čios sąmonės judėjimas yra tik priedas. Antroji esmė, prie- 
šingai, yra pasyvi dvasinė esmė, arba bendrybė, nes ji au- 
kojasi ir individams leidžia iš jos perimti jų atskirybės są- 
monę; ji yra niekinga esmė, blogis. — Šis absoliutus esmės 
tirpumas pats yra pastovus; pirmoji esmė yra individų pa- 
grindas, išeities taškas ir rezultatas, o individai joje esti kaip 
grynos bendrybės, tuo tarpu antroji esmė, priešingai, viena 
vertus, yra pasiaukojanti būtis kitam, kita vertus, kaip tik to- 
dėl — nuolatinis individų sugrįžimas į save kaip atskirybę 
ir jų nuolatinis tapsmas-sau. 

Tačiau šios paprastos mintys apie gėrį ir blogį lygiai taip 
pat betarpiškai yra susvetimėjusios su savimi; jos yra tikro- 
viškos ir tikroviškoje sąmonėje esti kaip objektiniai momentai. 
Štai taip pirmoji esmė yra valstybinė valdžia, o antroji — tur- 
tas. — Valstybinė valdžia yra ir paprasta substancija, ir vi- 
suotinis kūrinys; ji yra pats absoliutus dalykas, kuris indivi- 
dams išreiškia jų esmę ir kuriame jų atskirybė paprasčiausiai 
yra tik jų bendrybės sąmonė; valstybinė valdžia lygiai taip 
pat yra kūrinys ir paprastas rezultatas, iš kurio dingsta ta 
aplinkybė, kad šis kūrinys kyla iš jų veikos; tas kūrinys lie- 
ka visos jų veikos absoliučiu pagrindu ir jos tvarumo garan- 
tu. — Šita paprasta efemeriška (ätherische) jų gyvenimo sub- 
stancija dėl tokios apibrėžties — jos nekintančios lygybės sau 
pačiai — yra būtis, o sykiu tik būtis kitam. Vadinasi, savyje ji 
betarpiškai yra tai, kas yra jos pačios priešybė — turtas. Nors 
turtas yra tai, kas pasyvu arba niekinga, kartu jis yra visuo- 

tinė dvasinė esmė; viena vertus, tai nuolat tampantis visų vei- 
kos ir darbo rezultatas, bet, kita vertus, jis yra tai, ką vėl iš- 
tirpdo visų vartojimas. Tiesa, vartodama individualybė tam- 
pa sau arba paviene individualybe, bet šis vartojimas pats yra 
bendrosios veikos rezultatas; savo ruožtu turtas irgi paska- 
tina visuotinį darbą ir visiems būdingą vartojimą. Tai, kas 
Hkroviška, turi tiesiog betarpiškos visuotinės esaties reikšmę. 
Žinoma, tariama, kad šiame momente kiekvienas pavienis as- 
muo elgiasi savanaudiškai, nes tai yra momentas, kuriame tas 
asmuo suvokia, kad jis esti sau, ir todėl šio momento jis ne- 
laiko dvasiniu dalyku; tačiau net pažvelgus paviršutiniškai 
pasirodo, kad vartodamas kiekvienas suteikia galimybę var- 
toti visiems; dirbdamas jis dirba tiek visiems, tiek ir sau, ir 
visi dirba jam. Todėl jo būtis-sau savyje yra bendrybiška, ir 
savanaudiškumas yra tai, kas tik menama, kas neįstengia 
paversti tikrove to, ką jis mano, t.y. padaryti kažką tokio, 
kas nepasitarnautų visų labui. 

Vadinasi, šiose abiejose dvasinėse galybėse savimonė at- 
pažįsta savąją substanciją, turinį ir tikslą; ji stebi jose savo 
dvejopą esmę; vienoje — savąją būtį-savyje, kitoje — savąją 
būtį-sau. — Tačiau kartu savimonė kaip dvasia yra jų nuo- 
latinio egzistavimo ir individualybės bei visuotinybės atsi- 
skyrimo arba tikrovės ir savasties vienis. Viešpatavimas ir 
turtas kaip tik todėl duoti individui kaip objektai, t.y. kaip 
tai, nuo ko jis jaučiasi laisvas ir mano, kad gali rinktis vie- 
ną iš jų ar net atsisakyti ir vieno, ir kito. Kaip tokia laisva ir 
gryna sąmonė jis yra priešprieša esmei kaip tokiai, kuri esti 
tik jam. Tokiu atveju jis turi esmę kaip esmę savyje. — Šioje 
grynoje sąmonėje substancijos momentai jai yra ne valstybi- 
nė valdžia ir turtas, o mintis apie gėrį ir blogį. — Tačiau sa- 
vimonė dar yra grynos individo sąmonės santykis su jo tik- 
roviškąja sąmone, mąstomybės santykis su objektine esme; 
savimonė iš esmės yra sprendimas. — Tiesa, abiems tikroviš- 

kos esmės pusėms jau iš jų betarpiškų apibrėžčių buvo aiš- 
ku, kuri pusė yra gėris, o kuri — blogis: gėris yra valstybi- 
nė valdžia, o blogis yra turtas. Tačiau šis pirmas sprendi- 
mas negali būti traktuojamas kaip dvasinis sprendimas; juk 
viena pusė buvo juo apibrėžta tik kaip estinti-savyje arba po- 
zityvi, o kita — tik kaip estinti-sau ir negatyvi. Tačiau kaip 
dvasinės esmės (kadangi kiekviena iš jų yra abiejų momen- 
tų abipusis įsismelkimas vieno į kitą) jos, vadinasi, nevisiš- 
kai apimamos minėtų apibrėžtumų; ir savimonė, kuri san- 
tykiauja su jomis, yra savyje ir sau; todėl ji su kiekviena iš 
jų santykiaus dvejopai, ir dėl to atsivers jų prigimtis, kurios 
esmė ta, kad jos yra su savimi susvetimėję apibrėžtumai. 
Taigi savimonei geras savyje yra tik tas objektas, kuriame 
ji randa pati save, o blogas — tas objektas, kuriame ji randa 
savo priešybę; gėris yra objektinės realybės lygybė su ja; o 
blogis yra jųdviejų nelygybė. Tuo pat metu tai, kas savimonei 
gera ir bloga, yra gera ir bloga savyje, nes savimonė yra kaip 
tik tai, kame šie abu momentai, būtis-savyje ir būtis-jai, yra 
visiškai tas pat; savimonė yra tikroviška objektinių esmių 
dvasia, ir sprendimas yra per tas esmes pasireiškiantis jos 
galybės įrodymas, kuris daro jas tuo, kas jos yra savyje. Jų 
kriterijus ir jų tiesa yra ne tai, kokios jos yra betarpiškai pa- 
čios savyje kaip tai, kas lygu arba nelygu, t.y. kaip būtis-sa- 
vyje arba-sau; ne, jų kriterijus ir tiesa yra tai, kas jos yra 
dvasios atžvilgiu; jų lygybė arba nelygybė dvasiai. Dvasios 
santykis su tomis esmėmis, kurios pirmiausia nustatytos kaip 
objektai ir tampa būtimi-savyje dvasios dėka, kartu tampa jų 
refleksija į pačias save, ir dėl to jos įgyja tikrovišką dvasinę 
būtį, ir pasirodo tai, kas yra jų dvasia. Tačiau kaip jų pirmoji 
betarpiška apibrėžtis skiriasi nuo dvasios santykio su jomis, 
taip ir trečioji apibrėžtis, jų pačių dvasia, skirsis nuo antro- 
sios apibrėžties. — Jų antrasis „savyje“, kuris pasirodo dva- 
sios santykio su jomis dėka, pirmiausia jau turi duoti kitokį 

rezultatą, o ne betarpišką „savyje“; juk šitas dvasios tarpinin- 
kavimas veikiau išjudina betarpišką apibrėžtumą ir paverčia jį 
kažkuo kitu. 

Šitaip savyje-ir-sau-estinti sąmonė valstybinėje valdžioje, ži- 
noma, suranda savo paprastą esmę ir pastovų egzistavimą ap- 
skritai, tačiau neranda čia savo individualybės kaip tokios; Ži- 
noma, ji suranda savąją būtį-savyje, bet ne savąją būtį-sau; ji 
suvokia, kad veika kaip pavienė veika joje paneigta ir pri- 
versta paklusti. Šios galybės akivaizdoje individas reflektuo- 
ja pats į save; toji galybė prieš jį iškyla kaip engianti esmė ir 
kaip blogis; juk, užuot buvusi lygi individualybei, ji papras- 
čiausiai yra jai nelygi. — Priešingai, turtas yra gėris; jis nu- 
kreiptas į visuotinį vartojimą, jis aukojasi ir visiems teikia jų 
savasties sąmonę. Jis jau savyje yra visuotinė gerovė; jeigu jis 
neatlieka kokios nors geradarystės ir neatsiliepia kiekvienai 
reikmei, tai yra atsitiktinumas, nepakenkiantis jo bendrajai 
būtinai esmei, pasireiškiančiai tuo, kad jis duodasi paskirs- 
tomas visiems individams ir yra tūkstantrankis davėjas. 

Šitie abu sprendiniai mintims apie gėrį ir blogį suteikia 
turinį, priešingą tam, kuriuo jie pasirodė mums. — Bet sa- 
vimonė kol kas suėjo į netobulą santykį su savo objektais, 
būtent — tik pagal būties-sau kriterijų. Tačiau sąmonė taip 
pat yra ir savyje-estinti esmė ir šią pusę irgi privalo paversti 
kriterijumi; tik šitaip dvasinis sprendinys tampa išbaigtas. 
Šiuo požiūriu jo esmę jam išreiškia valstybinė valdžia; viena 
vertus, ji yra rymantis įstatymas, o kita vertus, valdymas ir 
įsakymas, sutvarkantis bendrosios veikos pavienius judėji- 
mus; įstatymas yra pati paprasta substancija, valdymas yra 
substancijos veika, gaivinanti ir palaikanti ją pačią ir visus. 
Taigi individas supranta, kad čia išreikštas, organizuotas ir 
išjudintas jo pagrindas ir esmė. — Priešingai, mėgaudama- 
sis turtu, jis nepatiria savosios visuotinės esmės, o pasiekia 
tik praeinamybės sąmonę ir mėgavimąsi pačiu savimi kaip 


370 


VI. DVASIA 


sau-estinčia atskirybe, taip pat ir nelygybė savajai esmei. — 
Vadinasi, gėrio ir blogio sąvokos čia įgyja turinį, priešingą 
ankstesniam. 

Kiekvienas iš šių dviejų sprendimo būdų pastebi tam tik- 
rą lygybę ir tam tikrą nelygybę; pirmoji sprendžianti sąmonė 
pamato, kad valstybinė valdžia jai nelygi, o mėgavimasis tur- 
tu — jai lygus; antroji sąmonė, priešingai, pamato, kad vals- 
tybinė valdžia jai lygi, o mėgavimasis turtu — jai nelygus. 
Esama dvejopo lygybės pastebėjimo (Gleichfinden) ir dvejopo 
nelygybės pastebėjimo (Ungleichfinden), priešingo santykio su 
abiem realiais esmiškumais. — Mes turime apsvarstyti patį 
šį skirtingą sprendimą, kuriam mes pritaikysime nustatytą 
kriterijų. Pagal jį lygybę įžvelgiantis sąmonės santykis yra gė- 
ris, nelygybę įžvelgiantis sąmonės santykis yra blogis; ir abu 
šie santykio modusai dabar patys turi būti nustatyti kaip 
skirtingi sąmonės pavidalai. Sąmonė, dėl to, kad ji elgiasi skir- 
tingai, pati palenkiama skirtumo tarp gėrio ir blogio apibrėž- 
čiai, nepriklausomai nuo to, ar jos principas yra būtis-sau, 
ar gryna būtis-savyje, nes abu principai yra vienodai esmin- 
gi momentai; dvejopas sprendimas, kuris buvo apžvelgtas, 
principus pateikė atskirtus ir todėl apima tik abstrakčius 
sprendimo modusus. Tikroviška sąmonė apima abu princi- 
pus, ir skirtumas palyti tik jos esmę, t.y. jos pačios santykį 
su tuo, kas realu. 

Šio santykio modusai priešingi: vienas yra santykis su 
valstybine valdžia ir turtu kaip su tam tikra lygia [esatimi], 
kitas — kaip su nelygia [esatimi]. — Lygybę įžvelgiančio san- 
tykio sąmonė yra kilniadvasiška. Viešojoje valdžioje ji įžvel- 
gia tai, kas lygu jai ta prasme, kad joje toji sąmonė turi savo 
paprastą esmę ir tos esmės veikseną, ir tarnauja jai su tikru 
paklusnumu, taip pat ir su vidine pagarba. Lygiai taip pat 
ir turte ji mato tai, kas lygu jai ta prasme, kad turtas jai 
suteikia kitos jos esmingos pusės, būties-sau, sąmonę; todėl 

turtą ji traktuoja irgi kaip esmę savo pačios atžvilgiu, o tą, iš 
kurio ji gauna malonumą, ji pripažįsta esant geradarį ir jau- 
čia pareigą būti jam dėkinga. 

Priešingai, kito santykio sąmonė yra niekšiška; ji laikosi 
nelygybės abiems esmiškumams, vadinasi, viešpataujančią val- 
džią (Herrschergewalt) traktuoja kaip būties-sau pančius ir 
priespaudą, ir todėl nekenčia valdovo, paklūsta tik apgaulin- 
gai ir visada pasirengusi maištui; turtą, kuris jai leidžia mė- 
gautis savąja būtimi-sau, ji lygiai taip pat traktuoja kaip ne- 
lygybę, būtent nelygybę pastoviai esmei; kadangi per turtą ji 
pasiekia tik atskirybės ir laikino mėgavimosi sąmonę, ji myli 
turtą, tačiau jį niekina, ir, išnykus malonumui, išnykstančiam 
savyje, ir savo santykį su turtuoliu ji laiko išnykusiu. 

Šie santykiai išreiškia tik sprendimą, apibrėžtų to, kas abi 
esmės esti sąmonei kaip objektai, bet dar neišreiškia to, kas 
jos yra savyje ir sau. Refleksija, pateikta sprendime, yra, vie- 
na vertus, tiek vienos, tiek kitos apibrėžties nustatymas tik 
niums, todėl vienoda abiejų apibrėžčių įveika, bet dar ne jų 
refleksija pačiai sąmonei; kita vertus, jos yra esmė dar tik be- 
tarpiškai, bet dar netapo esme, ir savaime dar nėra savimo- 
nė; tai, kam jos esti, dar nėra jų atgaivinimas; jos yra predi- 
katai, kurie patys dar nėra subjektas. Dėl šio atskyrimo dva- 
sinių sprendimų visuma taip pat dar išsiskaido į dvi sąmo- 
nes, kiekviena iš kurių palenkta vienpusiškai apibrėžčiai. — 
Kaip abiejų susvetimėjimo pusių — vienos, grynosios sąmo- 
nės būties-savyje, t.y. apibrėžtų minčių apie gėrį ir blogį, ir 
kitos, jų esaties valstybinės valdžios ir turto pavidalu, — abe- 
jingumas pirmiausia pakilo iki jųdviejų santykio, iki spren- 
dimo, taip šitas išoriškas santykis turi pakilti iki vidinio vie- 
nio ir pasireikšti kaip mąstymo santykis su tikrove; be to, 
turi pasirodyti abiejų sprendimo formų dvasia. Tai atsitin- 
ka, kai sprendimas virsta išprotavimu, tarpininkaujančiu judė- 
jimu, kuriame pasirodo abiejų sprendimo pusių būtinybė ir 
vidurinysis terminas. 

Taigi kilniadvasiška sąmonė spręsdama sueina į tokį san- 
tykį su valstybine valdžia, kad ji, dar nebūdama tam tikra 
savastis, jau yra visuotinė substancija, tačiau tokia substan- 
cija, kurią ji suvokia kaip savąją esmę, kaip tikslą ir kaip ab- 
soliutų turinį. Su valdžia santykiaudama pozityviai, ši są- 
monė santykiauja negatyviai su savo pačios tikslais, savo 
ypatingu turiniu bei esatimi ir leidžia jiems išnykti. Ji yra 
tarnystės heroizmas — dorybė, pavienę būtį aukojanti visuo- 
tinybei ir šitaip visuotinybę iškelianti į esatį; ji yra asmuo, 
išsižadantis turėjimo ir mėgavimosi savimi, veikiantis ir estin- 
tis tikroviškai egzistuojančios valdžios labui. 

Per šį judėjimą visuotinybė susijungia su esatimi apskri- 
tai; o estinti sąmonė šituo atotrūkiu save padaro esmingu- 
mu. Tai, su kuo sąmonė susvetimėja tarnaudama, yra jos į 
esatį panirusi sąmonė; bet su savimi susvetimėjusi būtis yra 
būtis-savyje; taigi šios saviugdos dėka ji pradeda gerbti save 
ir sulaukia kitų pagarbos. — Bet valstybinė valdžia, kuri iš 
pradžių buvo tik mąstoma bendrybė, būtis-savyje, kaip tik dėl 
šio judėjimo tampa estinčia visuotinybe, tikroviška galybe. Ji 
yra tokia tik esant tikram paklusnumui, kurio ji pasiekia sa- 
vimonės sprendimu, kad ji yra esmė, o kartu ir laisvu savimo- 
nės pasiaukojimu. Ši veika, esmę sujungianti su savastimi, 
sukuria dvejopą tikrovę — save kaip tai, kas pasižymi tikra 
tikrove, ir valstybinę valdžią kaip tiesą, kuri pripažįstama. 

Tačiau, šitaip susvetimėdama, valstybinė valdžia dar nė- 
ra savimonė, save suvokianti kaip valdžią; tik jos įstatymas, 
arba jos „savyje“, galioja; ji dar neturi ypatingos valios; juk 
tarnaujanti savimonė dar neatsisakė savo grynosios savas- 
ties ir įkvėpė valstybinę valdžią ne tuo, o tik savo būtimi; 
savimonė paaukojo jai tik savo esatį, o ne savo būtį-savyje. — 
Ši savimonė traktuotina kaip tokia savimonė, kuri atitinka 
esmę; ji pripažinta dėl savo būties-savyje. Kiti mato joje savo 
veiklią esmę, bet ne savo būtį-sau; jie mato joje realizuotą 

savo mąstymą arba gryną sąmonę, bet ne savo individualy- 
bę. Todėl ji turi vertę jų mintyse ir mėgaujasi pagarba. Ji yra 
išdidus vasalas, veikiantis valstybinės valdžios labui, kiek ji 
yra ne sava, o esmingoji valia; vasalas, kuris vertina save tik 
dėl šios pagarbos, tik dėl esmingo vaizdinio, kurį apie jį su- 
sidaro bendroji nuomonė, o ne dėl dekingo vaizdinio, kurį 
apie jį susidaro individualybė — juk jai jis nepadėjo pasiekti 
jos būties-sau. Jo kalba, jeigu ji būtų nukreipta į pačią valsty- 
binės valdžios valią, kuri dar neatsirado, būtų patarimas, duo- 
damas bendrojo gėrio labui. 

Todėl valstybinė valdžia patarimo atžvilgiu dar yra be- 
valė ir blaškosi tarp įvairių nuomonių apie bendrąjį gėrį. Ji 
dar nėra vyriausybė, o kartu dar nėra iš tiesų reali valstybi- 
nė valdžia. — Būtis-sau, valia, kuri kaip valia dar nepaau- 
kota, yra vidinė mirusi luomų dvasia, kuri, priešingai savo 
šnekoms apie bendrąjį gėrį, sau pasilaiko ypatingąjį gėrį ir ši- 
tuos plepalus apie bendrąjį gėrį yra linkusi paversti prakti- 
nės veiklos surogatu. Tiesa, tarnavimo nulemtas esaties pa- 
aukojimas yra beatodairiškas, jeigu jis nepaiso net mirties; 
tačiau nuolatinė pačios mirties, kurios išvengiama, grėsmė 
išsaugoja tam tikrą apibrėžtą esatį, o sykiu ir tam tikrą ypa- 
tingą „sau“, kuris patarimą, nukreiptą į bendrąjį gėrį, pada- 
ro dviprasmišką ir įtartiną ir faktiškai išsaugoja savo nuo- 
monę ir ypatingą valią valstybinės valdžios atžvilgiu. To- 
dėl sąmonės santykis su ja dar nelygus ir ji palenkta niek- 
šingos sąmonės apibrėžčiai, kurios esmė — visada būti pa- 
sirengusia maištui. 

Šis prieštaravimas, kurį ji turi įveikti, šioje būties-sau ne- 
lygybės valstybinės valdžios bendrybei formoje tuo pat me- 
tu išsaugoja formą, pasireiškiančią tuo, kad minėtas esaties 
atotrūkis, realizuotas iki galo, būtent mirtyje, pats yra esi- 
nys, nesugrįžtantis į sąmonę ir reiškiantis tik tiek, kad ši są- 
monė jo nepergyvena ir nesti savyje ir sau, o tik pereina į 

nesutaikytą priešybę. Todėl tikras būties-sau paaukojimas yra 
tik toks, kai būtis-sau atsiduoda taip pat neatšaukiamai, kaip 
ir mirtyje, tačiau šitaip išsižadėdama savęs tokiu pat mastu 
išlieka; šitaip ji tampa tikroviška kaip tai, kas ji yra savyje, 
kaip pačios savęs ir savęs kaip priešybės tapatus vienis. Dėl 
to, kad savęs išsižadėjusi vidinė dvasia, savastis kaip tokia, 
pasirodo ir susvetimėja su savimi, valstybinė valdžia pakyla 
iki savosios savasties; be šio susvetimėjimo ir garbingi, kil- 
nios sąmonės poelgiai, ir jos išmintingi patarimai išsaugotų 
dviprasmybę, kurioje dar išliktų minėta ypatingo ketinimo 
ir savivalės užkulisinė mintis, kurios buvo atsisakyta. 
Tačiau šis susvetimėjimas vyksta tik kalboje, kuri čia pa- 
sirodo savo autentiška prasme. — Dorovės pasaulyje pasi- 
reikšdamas kaip įstatymas ir įsakymas, tikrovės pasaulyje — 
tik kaip patarimas, kaip turinį susvetimėjimas apima esmę ir 
yra jos forma; bet čia pats turinys yra jo forma, kuri yra 
susvetimėjimas, ir jis pasirodo kaip kalba; būtent kalbėjimo 
kaip tokio jėga įgyvendina tai, kas turi būti įgyvendinta. Juk 
kalba yra grynosios savasties kaip savasties csatis; sau-estinti 
savimonės atskirybė kaip tokia kalboje pradeda egzistuoti 
ta prasme, kad ji esti kitiems. „Aš“ kaip grynasis „Aš“ kito- 
kiu būdu neatsiveria; pasireikšdamas kitaip jis yra nugrimz- 
dęs į tikrovę ir turi pavidalą, iš kurio gali pasitraukti; iš sa- 
vo poelgių, kaip ir iš savo fizionominės išraiškos, jis reflek- 
tuotas į save ir atsikrato tokios netobulos negyvos esaties, 
kurioje visada esama ir kažko per daug, ir kažko per mažai. 
O kalba apima gryną „Aš“; tik ji išsako „Aš“, jį patį. Šita jo 
esatis kaip esatis yra tam tikras objektiškumas, savyje turin- 
tis tikrąją jo prigimtį. „Aš“ yra šitas „Aš“, bet lygiai taip pat 
ir bendrybė; jo pasireiškimas lygiai taip pat betarpiškai yra 
šito „Aš“ atotrūkis ir išnykimas, ir dėl to tas pasireiškimas 
yra jo tvarus buvimas savojoje bendrybėje. „Aš“, kuris išsi- 
sako, yra girdimas; per tam tikrą užkrečianti sąlytį jis betar- 

piškai perėjo į vienį su tuo, kuris esti čia, ir dabar jau yra 
bendroji savimonė. — Tuo, kad jis išgirstas, jo esatis pati be- 
tarpiškai nutilo; ši jo kitabūtis sugrąžinta į save; ir kaip tik 
tai yra jo esatis kaip save suvokiantis dabar, kaip kad jis esti 
čia, kad nebūtų čia, ir dėl šio išnykimo būtų čia. Vadinasi, 
šis išnykimas pats betarpiškai yra jo išlikimas; jis yra jo pa- 
ties savižina ir jo Žinojimas apie save kaip apie tokį save, 
kuris perėjo į kitą savastį, buvo išgirstas ir yra bendrybė. 
Čia dvasia įgyja šią tikrovę, nes kraštutinumai, kurių vie- 
nis yra dvasia, lygiai taip pat betarpiškai turi apibrėžtį, ku- 
rios esmė — sau būti savosiomis tikrovėmis. Jų vienis yra 
išskaidytas į trapias puses, kiekviena iš kurių kitai [pusei] 
yra tikroviškas, iš jos išskirtas objektas. Todėl vienis pasiro- 
do kaip tam tikras vidurkis, kuris išskiriamas iš pasišalinu- 
sios tų pusių tikrovės ir nuo jos atskirtas; todėl jis pats įgau- 
na tam tikrą tikrovišką, nuo jo pusių skirtingą objektišku- 
mą, ir esti joms, t.y. jis yra akivaizdus esinys. Dvasinė sub- 
stancija kaip tokia pradeda egzistuoti tik tada, kai jos pusėmis 
tampa tokios savimonės, kurios šitą grynąją savastį suvokia 
kaip betarpiškai galiojančią tikrovę; lygiai taip pat betarpiškai 
jos Žino, kad jos tampa tokios tik susvetiminančio tarpinin- 
kavimo dėka. Grynosios savasties dėka momentai tampa sa- 
ve suvokiančia kategorija, o kartu išgryninami tiek, kad yra 
dvasios momentai; tarpininkavimo dėka dvasia pakyla į esatį 
kaip dvasiškumas. — Taigi dvasia yra vidurkis, suponuo- 
jantis minėtus kraštutinumus ir sukuriamas jų esaties; bet 
lygiai taip pat dvasia yra tarp jų prasiveržianti dvasinė vi- 
suma, kuri susidvejina į juos ir savo principe sukuria kiek- 
vieną iš jų tik susiliesdama su visuma. — Tai, kad abu kraš- 
tutinumai jau savyje įveikti ir išskaidyti, sukuria jų vienį, ir 
šis vienis yra judėjimas, sujungiantis abu kraštutinumus, per- 
keičiantis jų apibrėžtis ir juos susiejantis, bet susiejantis bū- 
tent kiekviename kraštutinume. Taigi šis tarpininkavimas kiek- 

vieno iš tų dviejų kraštutinumų sąvoką perkelia į savo tik- 
rovę, arba: tai, kas kiekvienas iš jų yra „savyje“, jis paverčia 
savo dvasia. 

Abu kraštutinumai, valstybinė valdžia ir kilniadvasiška 
sąmonė, dvasios išskaidomi; valstybinė valdžia išskaidoma 
į abstrakčią bendrybę, kuriai paklūstama, ir į sau-estinčią 
valią, kuri visgi tai bendrybei pati dar nebūdinga; kilniad- 
vasiška sąmonė išskaidoma į įveiktos esaties paklusnumą ar- 
ba į savigarbos ir garbės būtį-savyje ir į dar neįveiktą gryną- 
ją būtį-sau, į užkulisiuose liekančią valią. Abu momentai, 
iki kurių išgrynintos abi pusės ir kurie todėl yra kalbos mo- 
mentai, yra toji abstrakti bendrybė, kuri vadinama bendruoju 
gėriu, ir ta grynoji savastis, kuri atsisakė tarnauti savajai į 
daugeriopą esatį nugrimzdusiai sąmonei. Abu momentai są- 
vokoje yra tas pat, nes grynoji savastis yra būtent abstrakti 
bendrybė, ir todėl jų vienis nustatytas kaip jų vidurkis. Ta- 
čiau savastis tikroviška tik sąmonės kraštutinume, o būtis- 
savyje tikroviška tik valstybinės valdžios kraštutinume; są- 
monei trūksta to, kad valstybinė valdžia pereitų į ją ne tik 
kaip garbė, bet ir iš tikrųjų; valstybinei valdžiai stinga to, 
kad jai būtų paklūstama ne tik kaip vadinamajam bendra- 
jam gėriui, bet ir kaip valiai, t.y. to, kad ji būtų ryžtinga sa- 
vastimi. Sąvokos, kurioje dar esti valstybinė valdžia ir iki 
kurios pakilo sąmonė, vienis tampa tikrovišku tame tarpi- 
ninkaujančiame judėjime, kurio paprasta esatis, kaip vidurkis, 
yra kalba. — Tačiau šis vienis kaip savo pusių dar neapima 
dviejų savasčių, kaip akivaizdžiai estinčių savasčių; juk vals- 
tybinė valdžia tik įdvasinama, kad taptų savastimi; todėl toji 
kalba dar nėra dvasia, tokia, kokią ji save pažįsta ir iki galo 
išreiškia. 

Kilniadvasiška sąmonė, būdama savasties kraštutinumas, 
pasireiškia kaip tokia esatis, iš kurios kyla kalba, kurios dėka 
santykio pusės formuojasi į gyvastingas visumas. — Neby- 

laus tarnavimo heroizmas virsta pataikavimo heroizmu. Ši šne- 
kanti tarnavimo refleksija sudaro dvasinį save išskaidantį vi- 
durkį ir ne tik reflektuoja į save savo pačios kraštutinumą, 
bet ir visuotinės valdžios kraštutinumą kartu reflektuoja at- 
gal į jį patį, ir šią valdžią, kuri iš pradžių yra savyje, paverčia 
savimonės būtimi-sau ir atskirybe. Šitaip atsiranda šios galy- 
bės dvasia, kurios esmė — būti neribotu monarchu; — neribo- 
tu, nes pataikavimo kalba galybę pakelia iki jos išgrynintos 
visuotinybės; šis momentas kaip kalbos, t.y. iki dvasios paki- 
lusios esaties, darinys, yra tam tikra išgryninta lygybė sau 
pačiai; — monarchu, nes pataikavimo kalba ir atskirybę pa- 
kelia iki jos apogėjaus; tai, nuo ko atitrūksta kilniadvasiška 
sąmonė, šiuo paprasto dvasinio vienio požiūriu yra grynas 
jos mąstymo „savyje“, pats jos „Aš“. Atskirybė, kuri kitu atve- 
ju yra tik tai, kas manoma, kalbos dėka dar apibrėžčiau pake- 
liama iki jos esaties grynumo tuo būdu, kad kalba monar- 
chui duoda tikrinį vardą; juk tik vardas yra tai, kas pavienio 
asmens skirtumą nuo visų kitų paverčia ne mąstomu, bet rea- 
liu, visų pripažįstamu; vardu pasiekiama, kad pavienis as- 
muo laikomas visiškai pavieniu asmeniu jau ne tik savo są- 
monėje, bet visų sąmonėje. Vadinasi, vardu monarchas radi- 
kaliai nuo visų atskiriamas, tampa išskirtas ir vienišas; per 
vardą jis tampa atomas, negalintis perduoti nieko iš savo 
esmės ir neturintis sau lygaus [asmens]. — Taigi šis vardas 
yra refleksija į save arba tikrovė, kuri pati savyje turi visuoti- 
nę valdžią; vardo dėka ši valdžia yra monarchas. Jis, šitas 
pavienis asmuo, priešingai, suvokia save, šitą pavienį asmenį, 
kaip visuotinę valdžią dėl to, kad kilmingieji apsupa sostą 
ne tik kaip valstybei pasirengę tarnauti žmonės, bet ir kaip 
puošmena; ir dėl to, kad tam, kuris sėdi soste, jie visada sako, 
kas jis yra. 

Taigi jų pagyrų kalba yra tokia dvasia, kuri pačioje valsty- 
binėje valdžioje sujungia abu kraštutinumus; kalba reflektuoja 
i save abstrakčią valdžią ir suteikia jai kito kraštutinumo mo- 

mentą, valingą ir ryžtingą būtį-sau, o kartu — savimonę tu- 
rinčią egzistenciją; arba: šitaip toji pavienė, tikroviška savimo- 
nė pasiekia tokį tašką, kur ji tikrai žino, kad ji yra valdžia. 
Toji valdžia yra tas savasties taškas, į kurį vidinio tikrumo 
atotrūkio dėka susilieja daugelis taškų. — Tačiau kadangi 
šita savoji valstybinės valdžios dvasia pasireiškia tuo, kad 
jos tikrove ir penu tampa kilniadvasiškos sąmonės paaukota 
veikla ir mąstymas, ji yra su savimi susvetimėjęs savarankišku- 
mas; kilniadvasiška sąmonė, būties-sau kraštutinumas, tikro- 
viškos bendrybės kraštutinumą atgauna už mąstymo bendry- 
bę, nuo kurios jis atitrūko; valstybinė valdžia pereina į kil- 
niadvasišką sąmonę. Tik šioje sąmonėje valstybinė valdžia 
pereina į autentišką veiklą; šios sąmonės būtyje-sau ji nustoja 
būti inertiška esme, t.y. tokia, kokia ji pasireiškė kaip abstrak- 
čios būties-savyje kraštutinumas. — Traktuojama kaip „sa- 
vyje”, reflektuota į save valstybinė valdžia, arba tai, kad ji tapo 
dvasia, reiškia ne ką kita, kaip tai, kad ji tapo savimonės mo- 
mentu, t.y. esti tik kaip įveikta. Kartu dabar ji yra tokia esmė, 
kurios dvasia pasirodo kaip tai, kas paaukojama ir palieka- 
ma likimo valiai, t.y. ji egzistuoja kaip turtas. Turto, kuriuo 
ji visada virsta pagal savo sąvoką, atžvilgiu, ji, tiesa, tuo pat 
metu lieka tam tikra tikrovė, tačiau tokia tikrovė, kurios są- 
voka yra būtent judėjimas, pasireiškiantis tuo, kad tarnystės 
ir garbstymų, dėl kurių ji atsiranda, dėka ji pereina į savo 
priešybę — į atotrūkį nuo valdžios. Vadinasi, jai būdinga 
savastis, kuri yra jos valia, kilniadvasiškos sąmonės nusišali- 
nimo į nuo savęs atitrūkstančią visuotinybę dėka sau virsta 
visiška atskirybe ir atsitiktinumu, kuris pavaldus kiekvienai 
galingesne valiai; kas šiai savasčiai lieka iš bendrojo pripažin- 
to ir neatšaukiamo savarankiškumo, yra tik tuščias vardas. 

Vadinasi, jeigu kilniadvasiška sąmonė būtų apibrėžta kaip 
tokia, kuri vienodai santykiauja su visuotine valdžia, tai jos 
tiesa, priešingai, pasireikštų tuo, kad tarnaudama ji išsaugo- 
tų savąją būtį-sau, o autentiškai išsižadėdama savosios as- 

menybės būtų tikroviška visuotinės substancijos įveika ir su- 
draskymas. Jos dvasia yra visiškos nelygybės santykis, pasi- 
reiškiantis tuo, kad, viena vertus, savo garbėje ji išsaugoja 
savo valią, o kita vertus, atsisakydama valios ji iš dalies su- 
svetimėja su savo vidumi ir tampa didžiausia nelygybe sau 
pačiai, o iš dalies šitaip palenkia sau visuotinę substanciją ir 
padaro ją visiškai nelygią sau pačiai. — Tampa aišku, kad 
kartu išnyko jos apibrėžtumas, kurį ji turėjo sprendinyje to, 
kas buvo pavadinta niekšiška sąmone, atžvilgiu, o dėl to iš- 
nyko ir pastaroji. Niekšiškoji sąmonė pasiekė savo tikslą: ben- 
drąją valdžią ji palenkė būčiai-sau. 

Šitaip praturtėjusi bendrosios valdžios dėka, savimonė 
egzistuoja kaip visuotinė geradarystė; arba: ji yra turtas, ku- 
ris savo ruožtu pats yra sąmonės objektas. Juk turtas sąmo- 
nei, tiesa, yra pavaldi bendrybė, tačiau tokia bendrybė, ku- 
ri dėl šios pirmosios įveikos dar neabsoliučiai sugrįžo į sa- 
vastį. — Savasties objektas dar yra ne ji pati kaip savastis, o 
įveikta bendroji esmė. Kadangi šis objektas tik ką atsirado, tai 
jau nustatytas betarpiškas sąmonės santykis su juo; vadinasi, 
sąmonė dar neatskleidė savo nelygybės tam objektui; kaip 
tik kilniadvasiška sąmonė visuotinybėje, kuri tapo neesmin- 
ga, randa savąją būtį-sau, todėl pripažįsta šį objektą ir jau- 
čia dėkingumą geradariui. 

Turtas jau pats savyje turi būties-=sau momentą. Jis nėra 
savasties stokojanti valstybinės valdžios bendrybė arba nai- 
vi neorganinė dvasios prigimtis; ne, jis yra tokia prigimtis, 
kokia ji yra valios dėka, laikydamasi savęs ir priešindamasi 
tai valiai, kuri nori ją įveikti, kad galėtų ja mėgautis. Tačiau 
kadangi turtas turi tik esmės formą, tai ši vienpusiška būtis- 
sau, kuri nėra „savyje“, bet, priešingai, yra įveiktas „savyje“, 
mėgaudamasi yra beesmis individo sugrįžimas į patį save. 
Vadinasi, pats turtas reikalingas atgaivinimo; ir jo refleksi- 
jos judėjimas pasireiškia tuo, kad jis, būdamas tik sau, virs- 

ta būtimi-savyje-ir-sau, kad jis, būdamas įveikta esmė, virsta 
esme; šitaip savąją dvasią jis atgauna pats savyje. — Kadan- 
gi anksčiau buvo nagrinėjama šio judėjimo forma, tai dabar 
pakanka apibrėžti jo turinį. 

Vadinasi, kilniadvasiška sąmonė čia siejasi ne su objektu 
kaip esme apskritai; ne, ji yra pati būtis-sau, kuri jai yra kaž- 
kas svetima; savąją savastį kaip tokią ši sąmonė aptinka su- 
svetimėjusią, kaip tam tikrą objektinę sustingusią tikrovę, ku- 
rią ji turi gauti iš kitos sustingusios būties-sau. Jos objektas 
yra būtis-sau, vadinasi, jai pačiai priklausanti [būtis]; tačiau 
dėl to, kad ji yra objektas, kartu ji betarpiškai yra tam tikra 
svetima tikrovė, kuri yra savoji būtis-sau, savoji valia, t.y. 
savo savastį ji mato pavergtą tam tikros svetimos valios, nuo 
kurios priklauso, ar ji panorės jai tą savastį atiduoti. 

Savimonė gali abstrahuotis nuo bet kokios atsiskyrusios 
pusės ir todėl tam tikro įsipareigojimo tai pusei pavidalu 
išsaugoja savo pripažintumą bei galioseną-savyje kaip sau es- 
tinti esmė. Tačiau čia, iš savo grynos neatšaukiamos tikrovės 
arba iš savojo „Aš“ pusės, ji mato save už savęs, mato savo 
priklausomybę „kitam“; ji mato, kad jos asmenybė kaip tokia 
priklauso nuo atsitiktinės kažkieno kito asmenybės, nuo aki- 
mirkos atsitiktinumo, nuo savivalės ar net nuo nereikšmin- 
giausios aplinkybės. — Tai, kas pavaldu objektinei esmei, 
teisinėje būklėje pasirodo kaip atsitiktinis turinys, nuo kurio 
galima abstrahuotis, ir toji objektinės esmės valdžia neap- 
ima savasties kaip tokios; priešingai, toji savastis pripažinta. 
Tačiau dabar savimonė mato, kad jos kaip tokios tikrumas 
yra tai, kas beesmiškiausia, kad grynoji asmenybė yra abso- 
liutus beasmeniškumas. Todėl jos dėkojanti dvasia yra tiek 
šitos giliausios atstumties, tiek ir giliausio pasipiktinimo jaus- 
mas. Kadangi pats grynasis „Aš“ save mato už savęs ir regi 
save sudraskytą, tai po šituos draiskalus kartu išsibarstė ir 
pražuvo visa, kas tolydu ir visuotina, kas vadinama įstaty- 

mu, gėriu ir teise; visa, kas lygu, ištirpo, nes atsivėrė gry- 
niausia nelygybė, absoliutaus esmingumo absoliutus neesmin- 
gumas, būties-sau būtis-už-savęs. 

Taigi, jeigu ši sąmonė iš to turtingumo ir atgauna būties- 
sau objektiškumą ir jį įveikia, tai vis dėlto ji ne tik neišbaig- 
ta pagal savąją sąvoką, kaip ir ankstesnioji refleksija, bet ir 
nepatenkinta savimi; kadangi savastis gauna save kaip kaž- 
ką objektiška, tai refleksija nustatė betarpišką prieštaravimą 
pačiame grynajame „Aš“. Tačiau tuo pat metu toji sąmonė 
kaip savastis betarpiškai esti virš šio prieštaravimo, yra ab- 
soliutus elastiškumas, kuris savo ruožtu vėl įveikia šitą įveik- 
tą savasties būtį, atstumia šitą atstumtį, kurioje jai jos būtis- 
sau pasirodo kaip kažkas svetima ir, piktindamasi, kad gau- 
na pati save, šitaip gaudama pati save esti sau. 

Vadinasi, kadangi šios sąmonės santykis susijęs su šiais 
absoliučiais draiskalais, jos dvasioje pranyksta perskyra, pa- 
sireiškianti tuo, kad sąmonė apibrėžta kaip kilniadvasiška 
niekšiškos sąmonės atžvilgiu, ir abi jos yra ta pati sąmonė. — 
Toliau. Geradariško turtingumo dvasią galima atskirti nuo 
sąmonės, priimančios geradarystę, dvasios ir šią dvasią rei- 
kia apžvelgti skyrium. — Ji buvo beesmė būtis-sau, likimo 
valiai palikta esmė. Tačiau, kai ką atiduodama, ji tampa bū- 
timi-savyje; kadangi ji realizavo savo apibrėžtį, t.y. pasiau- 
kojo, tai ji įveikia atskirybę, pasireiškiančią tuo, kad ji tik 
mėgaujasi savo labui, ir kaip įveikta atskirybė ši dvasia yra 
bendrybė arba esmė. — Tai, ką ji atiduoda, ką duoda kitiems, 
yra būtis-sau. Tačiau ji atsiduoda ne kaip tam tikra savasties 
stokojanti prigimtis, kaip naiviai pasiaukojanti gyvenimo są- 
lyga, o kaip savimonę turinti, save sau sauganti esmė: ji nė- 
ra neorganinė stichijos galybė, kurią priimanti sąmonė su- 
vokia kaip trumpalaikę savaime; ne, ji yra galia, viešpatau- 
janti savasčiai, kuri suvokia save kaip nepriklausomą ir sava- 
vališką ir kuri kartu žino, kad tai, kuo ji švaistosi, yra kaž- 

kieno kito savastis. — Vadinasi, turtas atstumiamas kartu 
su savo klientu, bet pasipiktinimo vietą užima pasipūtimas. 
Juk turtas, kaip ir klientas, būtį-sau iš vienos pusės supranta 
kaip tam tikrą atsitiktinį daiktą; tačiau turtas pats yra šitas 
atsitiktinumas, kurio prievartai nusileidžia asmenybė. Tur- 
tingas pasipūtėlis, kuris mano, kad, padedamas puotų, jis 
įsigijo patį svetimą „Aš“ ir šitaip laimėjo sau jo giliausios 
esmės paklusnumą, nepastebi vidinio pasipiktinimo, kurį jau- 
čia „kitas“; jis nemato, kad visi pančiai nublokšti, nemato tų 
grynųjų draiskanų, kur (kadangi joms būties-sau lygybė sau 
pačiai paprasčiausiai tapo nelygi) sudraskyta visa, kas lygu, 
bet koks tvarus egzistavimas, ir kur todėl labiausiai sudras- 
kyta geradario nuomonė ir požiūris. Turtas stovi betarpiš- 
kai prieš šią giliausią prarają, prieš šią bedugnę gelmę, kur 
išnyko bet kokia atrama ir substancija; ir šioje gelmėje jis 
nemato nieko, išskyrus tam tikrą trivialų daiktą, savo kapri- 
zo žaismą, savosios savivalės atsitiktinumą; jo dvasia yra vi- 
siškai beesmė nuomonė apie tai, kad jis yra dvasios apleis- 
tas paviršius. 

Kaip savimonė valstybinės valdžios atžvilgiu turėjo savo 
kalbą, arba kaip dvasia tarp tų dviejų kraštutinumų pasi- 
reiškė kaip tikroviškas vidurkis, taip ji turi kalbą ir turto 
atžvilgiu, tačiau dar labiau turi savo kalbą savimonės pasi- 
piktinimas. Kalba, turtui suteikianti jo esmingumo sąmonę 
ir dėl to pavergianti jį sau, kartu yra pataikavimo, tačiau 
netauraus pataikavimo, kalba; — juk tai, ką ji nusako kaip 
esmę, ji žino esant atiduotą likimo valiai, savyje nestinčią es- 
mę. Tačiau pataikavimo kalba, kaip minėta, yra vis dar vien- 
pusiška dvasia. Juk nors jos momentai yra tarnystės ugdy- 
mo iki grynos egzistencijos sukilninta savastis ir valdžios bū- 
tis-savyje, vis dėlto grynosios sąvokos, kurioje paprasta sa- 
vastis ir „savyje“, anas grynas „Aš“ ir ši grynoji esmė arba 
mąstymas, yra visiškai tas pat, šio abiejų pusių, tarp kurių 

esama sąveikos, vienio, nėra šios kalbos sąmonėje; šios są- 
monės objektas jai dar yra „savyje“, priešingas savasčiai; ar- 
ba: objektas jai nėra kartu ir jos sava savastis kaip tokia. — 
Bet draiskanų kalba yra tobula kalba ir viso šito saviugdos 
pasaulio tikroji egzistuojanti dvasia. Ši savimonė, kuriai bū- 
dingas jos atstumtį atstumiantis pasipiktinimas, betarpiškai 
yra absoliuti lygybė sau pačiai, nugrimzdusi į absoliučias 
draiskanas, grynosios savimonės grynasis tarpininkavimas 
pačia savimi. Ji yra tapataus sprendinio, kuriame ta pati as- 
menybė yra ir subjektas, ir predikatas, lygybė. Bet šis tapa- 
tus sprendinys kartu yra begalinis sprendinys; juk šioji as- 
menybė yra absoliučiai sudvejinta, o subjektas ir predikatas 
yra tiesiog abejingi esiniai, vienas kito visai neliečiantys, sto- 
kojantys būtino vienio tiek, kad kiekvienas yra savosios as- 
menybės valdžia. Būties-sau objektas yra jos pačios būtis-sau 
kaip kažkas tiesiog Kitas ir tuo pat metu kaip kažkas taip 
pat betarpiška kaip ji pati, — ji pati kaip kažkas Kitas ne ta 
prasme, kad tas Kitas apimtų kitokį turinį; ne, turinys yra ta 
pati savastis absoliučios priešpriešos ir visiškai savos abejin- 
gos esaties pavidalu. — Vadinasi, čia duota šio realaus sa- 
viugdos pasaulio dvasia, savo tiesoje suvokusi save ir savą- 
ją sąvoką. 

Ji yra šitas absoliutus ir visuotinis tikrovės ir minties iš- 
krypimas ir susvetimėjimas; grynoji saviugda. Šiame pasau- 
lyje patiriama, kad nei tikrosios valdžios ir turto ėsmės, nei jų 
apibrėžtos sąvokos — gėris ir blogis, arba gėrio ir blogio 
sąmonė, kilniadvasiškumas ir niekšiškumas — neturi tiesos; 
ne, visi tie momentai veikiau iškrypsta, veikdami vienas ki- 
tą, ir kiekvienas [momentas] yra savo paties priešybė. — Ben- 
droji valdžia, kuri yra substancija, individualybės principo 
dėka pasiekusi savojo dvasiškumo, prisiima savąją savastį 
tik kaip vardą ir, būdama tikroviška valdžia, yra veikiau be- 
galė esmė, aukojanti pati save. — Tačiau toji likimo valiai 

palikta, savasties neturinti esmė, arba daiktu tapusi savas- 
tis, veikiau yra esmės sugrįžimas į pačią save; tai yra sau- 
estinti būtis-sau, dvasios egzistencija. — Mintys apie tas es- 
mes, gėrį ir blogį, šiame judėjime irgi iškrypsta: kas apibrėž- 
ta kaip gera, yra bloga; kas apibrėžta kaip bloga, yra gera. 
Kiekvieno iš tų dviejų momentų sąmonė, traktuojama kaip 
kilni ir niekšiška sąmonė, savo tiesa irgi veikiau yra kažkas 
priešinga tam, kuo turėtų būti šios apibrėžtys. Kilniadvasiš- 
ka sąmonė tokiu pat mastu niekšiška ir atstumta, kokiu at- 
stumtis virsta labiausiai išugdytos savimonės laisvės kilnu- 
mu. — Lygiai taip pat, formaliu požiūriu, išoriškai viskas yra 
priešinga tam, kas tai yra sau; savo ruožtu tai, kas tai yra 
sau, tai nėra iš tiesų, o yra kažkas kita, negu tai, kuo tai 
norėtų būti; būtis-sau veikiau yra pačios savęs prarastis, O 
susvetimėjimas veikiau yra savęs išsaugojimas. — Vadinasi, 
akivaizdu, kad visi momentai parodo visuotinį teisingumą 
vienas kito atžvilgiu, kiekvienas savyje susvetimėja su savi- 
mi tokiu pat mastu, kokiu perkelia save į savo priešybę ir 
šitaip ją iškreipia. — Bet tikroji dvasia yra kaip tik šių abso- 
liučiai atskirtų momentų vienis, ir ji pradeda egzistuoti kaip 
šitų savasties neturinčių kraštutinumų vidurkis būtent jų lais- 
vos tikrovės dėka. Jos esatis yra bendras kalbėjimas ir išskai- 
dantys sprendiniai, kuriems visi minėti momentai, traktuo- 
tini kaip visumos esmės ir tikroviški nariai, išsisklaido; toks 
kalbėjimas ir sprendiniai lygiai taip pat yra šis išsisklaidan- 
tis žaismas su pačiu savimi. Todėl tie sprendiniai ir kalbėji- 
mas yra tai, kas teisinga ir neįveikiama, kol jie nugali viską; 
tik jie yra tai, kas iš tikrųjų svarbu šiame realiame pasaulyje. 
Kiekviena šio pasaulio dalis per juos pasiekia tai, kad jos 
dvasia išsisako, arba tai, kad apie ją įžvalgiai kalbama ir 
pasakoma, kas ji yra. — Garbinga sąmonė kiekvieną mo- 
mentą traktuoja kaip tvarų esmiškumą, ir ji yra neišsilavinęs 
bemintiškumas, kai nežino, kad kaip tik šitaip elgdamasi ji 

elgiasi iškreiptai. Bet sudraskyta sąmonė yra iškrypimo są- 
monė, ir būtent absoliutaus iškrypimo sąmonė; sąvoka yra 
tai, kas viešpatauja toje sąmonėje ir susieja mintis, garbin- 
gumo požiūriu labai nutolusias viena nuo kitos, ir todėl jos 
kalba yra sąmojinga (geistreich). 

Vadinasi, dvasios kalbų apie pačią save turinys yra visų 
sąvokų ir realybių iškreipimas, visuotinė pačios savęs ir ki- 
tų apgaulė; ir begėdiškumas, su kuriuo išsakoma ši apgau- 
lė, kaip tik todėl yra didžiausia tiesa. Šios kalbos yra pami- 
šimas muzikanto, „kuris suvertė į krūvą ir sumaišė trisde- 
šimt visokiausių arijų, itališkų, prancūziškų, tragiškų, komiš- 
kų — tai žemu bosu nusileisdamas į pragarą, tai plėšyda- 
mas gerklę ir falcetu draskydamas dangaus aukštybes, jis 
pakaitom tai šėlo, tai ramino, tai įsakinėjo, tai pašiepė“". — 
Ramiai sąmonei, kuri gėrio ir tiesos melodiją sąžiningai per- 
kelia į vienodus tonus, t.y. į vieną natą, šios kalbos atrodo 
kaip „išminties ir beprotybės kliedesiai, vienodų miklumo ir 
niekšiškumo porcijų, tiek pat teisingų, kiek ir klaidingų idė- 
jų, tokių pat iškrypėliškų pojūčių, tokio pat visiško begėdiš- 
kumo, kaip ir besąlygiško atvirumo ir tiesos, mišinys. Ne- 
įmanoma atsispirti tam, kad įeitum į visus tuos tonus ir nuo 
viršaus iki apačios perbėgtum visą jausmų skalę — nuo gi- 
liausios paniekos ir atstumties iki aukščiausios nuostabos ir 
graudulio; į juos įsismelkia tam tikras komiškas niuansas, 
kuris iš jų atima jiems būdingą prigimtį“; pačiu savo atvi- 
rumu jos parodys tam tikrą sutaikantį, savo sukrečiančia gel- 
me visagalį niuansą, kurį dvasia suteikia sau pačiai. 

Jei šios pačiai sau aiškios maišalynės kalbas mes paly- 
ginsime su anos paprastos tiesos ir gėrio sąmonės kalba, tai 
šalia atviros ir sąmoningos saviugdos dvasios gražbylystės 
jos gali būti tik vienskiemenės; juk tokia sąmonė dvasiai ne- 
gali pasakyti nieko tokio, ko dvasia nežino ir nesako pati. 
Jei ji ir išeina už savo vienskiemeniškumo ribų, tai ji sako tą 

patį, ką byloja dvasia, tačiau, be to, dar tampa tokia kvaila, 
kad įsivaizduoja pasakanti kažką nauja ir kitoniška. Net jos 
sakomi žodžiai „gėdinga“, „niekšiška“ jau yra tokia kvaily- 
bė, nes dvasia taip sako pati apie save. Jei toji dvasia savo 
kalbomis iškreipia visa, kas monotoniška, nes toji lygybė sau 
yra tik abstrakcija, o savo tikrove ji yra iškrypimas pati sa- 
vyje, ir jeigu, priešingai, neiškreipta sąmonė imasi ginti gėrį 
ir kilnumą, t.y. tai, kas išsaugoja lygybę savo išorinėje iš- 
raiškoje, ir ji imasi ginti gėrį bei kilnumą vieninteliu galimu 
būdu, t.y. taip, kad gėris neprarastų savo vertės dėl to, kad 
jis susijęs su blogiu arba su juo susimaišęs, nes tokia yra jo 
sąlyga ir būtinybė, nes taip pasireiškia gamtos išmintis; — 
jeigu taip atsitinka, tai ši sąmonė, manydama, kad ji priešta- 
rauja, šitaip tik reziumuoja dvasios kalbos turinį trivialiu bū- 
du, kuris, kilnumo ir gėrio priešybę paversdamas kilnumo ir 
gėrio sąlyga ir būtinybe, mano, kad pasako kažką kita, o ne 
tai, kad kilniais ir gerais pavadinti dalykai savo esme yra 
kažkas priešinga sau patiems, kaip kad blogis, priešingai, 
yra tai, kas labai gera. 

Jeigu paprasta sąmonė šią lėkštą mintį pakeičia gėrio tik- 
rove, ją pademonstruodama išgalvoto dalyko arba tikro įvy- 
kio pavyzdžiu, ir šitaip parodo, kad tai ne tuščias žodis, o 
reali duotis, tai iškrypusios veikos visuotinė tikrovė iškyla kaip 
priešprieša visam realiam pasauliui, kuriame pateiktasis pa- 
vyzdys yra tik kažkas visai ypatinga, kažkas espèce; o gėrio 
ir kilnumo esatį pavaizduoti kaip pavienį įvykį, nesvarbu, 
ar jis išgalvotas, ar tikras — tai karčiausia, ką apie jį galima 
pasakyti. — Galiausiai, jeigu paprasta sąmonė reikalauja, kad 
visas šitas iškrypęs pasaulis būtų sunaikintas, ji negali pa- 
reikalauti iš individo, kad jis iš to pasaulio pasišalintų, nes ir 
Diogenas savo statinėje yra jo sąlygotas, ir toks reikalavi- 
mas, keliamas pavieniam asmeniui, yra kaip tik tai, kas yra 
laikoma blogiu; t.y. reikalaujama, kad būtų rūpinamasi savi- 

nii kaip atskirybe. O būdamas nukreiptas į visuotinę individu- 
alybę, reikalavimas pasitraukti iš šio pasaulio negali reikšti, 
kad protas turi atsisakyti dvasinės išsilavinusios sąmonės, 
kurią jis pasiekė; kad išaugusį savo momentų turtingumą jis 
turi vėl nugramzdinti į natūralaus jausmo paprastumą ir vėl 
nupulti į laukinio būvį bei į gyvuliškos sąmonės artumą, nors 
tas natūralumas ir būtų vadinamas nekaltybe; tokio sunaiki- 
nimo reikalavimas gali būti nukreiptas tik į pačią saviugdos 
dvasią, kad iš savo maišalynės ji sugrįžtų į save kaip dvasia 
ir pasiektų dar aukštesnę sąmonę. 

Tačiau faktiškai dvasia savyje tai jau padarė. Save suvo- 
kiančios ir išsisakančios sąmonės draiskanos yra pasityčioji- 
mas iš esaties, kaip ir iš visumos maišalynės ir iš pačios sa- 
vęs; tuo pat metu tai yra save dar girdintis visos šios maiša- 
lynės aidas. — Šioji pati save dar pagaunanti visos tikrovės 
ir bet kokios apibrėžtos sąvokos tuštybė yra dviguba realiojo 
pasaulio refleksija į patį save; pirma — šitoje sąmonės savas- 
tyje, kaip šitoje, antra — grynoje sąmonės bendrybėje arba mąs- 
tyme. Pirmuoju požiūriu sugrįžusi į save dvasia nukreipė 
žvilgsnį į tikrovės pasaulį, ir šis pasaulis vis dar yra jos tiks- 
las ir betarpiškas turinys; o antruoju požiūriu jos žvilgsnis iš 
dalies nukreiptas tik į save ir yra negatyvus pasaulio atžvil- 
giu, o iš dalies jis nukreiptas nuo pasaulio į dangų, ir jos 
objektas yra tai, kas anapus šio pasaulio. 

Sugrįžimo į savastį aspektu visų daiktų tuštybė yra pačios 
savasties tuštybė; savastis yra tuščiagarbė. Ji yra sau-estinti 
savastis, kuri moka ne tik viską smerkti ir apkalbėti, bet ir 
sąmojingai pasakoti apie tvarias tikrovės esmes, kaip ir apie 
tvarias apibrėžtis, nustatomas sprendinio, kiek tos apibrėž- 
tys yra prieštaringos; o šis prieštaravimas ir yra jų tiesa. — 
Jei savastį nagrinėjame formos aspektu, tai matome, jog sa- 
vastis žino, kad visa susvetimėję su savimi, kad būtis-sau at- 
skirta nuo būties-savyje, kad tai, kas manoma, ir tikslas at- 

skirti nuo tiesos, kad būtis-kitam savo ruožtu atskirta ir nuo 
vieno, ir nuo kito, kad tariama nuomonė (Vorgegebne) at- 
skirta nuo autentiškos nuomonės ir tikro dalyko bei ketini- 
mo. — Taigi ji moka teisingai išreikšti kiekvieną momentą 
kito [momento] atžvilgiu ir apskritai moka išreikšti visų mo- 
mentų iškrypimą; ji geriau žino, kad kiekvienas momentas 
yra toks, koks jis yra, kad ir kaip jis būtų apibrėžtas. Kadan- 
gi substancialumą ji pažįsta iš nedermės ir vaido, kurį ji su- 
vienija savyje, pusės, tačiau nepažįsta iš šios vienybės pu- 
sės, tai ji moka labai gerai kritikuoti šį substancialumą, ta- 
čiau yra praradusi sugebėjimą jį suprasti. — Šiai tuštybei rei- 
kalinga visų dalykų tuštybė, kad, jais remdamasi, ji suteiktų 
sau savasties sąmonę; todėl ji pati sukuria tą tuštybę ir yra 
toji siela, kuri ją palaiko. Valdžia ir turtas yra aukščiausi 
šios savasties pastangų tikslai; ji žino, kad atsisakydama sa- 
vęs ir save aukodama ji pakelia save iki visuotinybės, už- 
valdo ją, ir ją valdydama tampa visuotinai galiojančia; juk 
valdžia ir turtas yra tikroviškos pripažintos galybės. Tačiau 
pati ta jos galiosena yra tuščiagarbė; ir būtent tada, kai ji 
užvaldo tas galybes, ji žino, kad jos nėra savaime esmingos; 
priešingai, ji žino, kad pati valdo jas, ir kad jos yra bergž- 
džios. Tą aplinkybę, kad ji, valdydama jas, pati yra nuo jų 
laisva, ji išreiškia sąmojinga kalba, kuri kaip tik todėl yra 
jos aukščiausias interesas ir visumos tiesa; kalboje šita sa- 
vastis, kaip tokia gryna, nei tikroviškoms, nei mintinėms api- 
brėžtims nepalenkta savastis, sau tampa dvasine, tikra vi- 
suotinai galiojančia savastimi. Ji yra pačią save sudraskanti 
visų santykių prigimtis ir sąmoningas jų draskymas; bet tik 
kaip pasipiktinusi savimonė ji atpažįsta savo pačios susidras- 
kymą ir, šitai žinodama, ji betarpiškai pakilusi virš jo. Minė- 
toje tuštybėje bet koks turinys virsta tam tikru negatyvumu, 
kuris jau nebegali būti pagautas pozityviai; pozityvus ob- 
jektas yra tik pats grynasis „Aš“, o sudraskyta sąmonė savyje 
vra toji gryna į save sugrįžusios savimonės lygybė sau pačiai. 

b. Tikėjimas ir grynoji įžvalga 


Su savimi susvetimėjusios dvasios esatis yra išsilavini- 
mo pasaulis; tačiau, kadangi šioji visuma susvetimėjo pati 
su savimi, anapus jos esti netikroviškas grynosios sąmonės ar- 
ba mąstymo pasaulis. Jo turinys yra grynoji mąstomybė, jo 
absoliuti stichija yra mąstymas. Tačiau, kadangi mąstymas 
pirmiausia yra šio pasaulio stichija, sąmonė tik turi šias min- 
tis, bet jų ji dar nemąsto, arba nežino, kad tai yra mintys; jos 
atsiveria sąmonei vaizdinio forma. Juk mąstymas iš tikrovės 
pakyla į grynąją sąmonę, bet apskritai jis pats dar esti tik- 
rovės srityje ir apibrėžtume. Sudraskyta sąmonė savyje pir- 
miausia yra grynosios sąmonės lygybė pačiai sau, tačiau 
mums, o ne pati sau. Vadinasi, ji yra tik betarpiškas savyje 
neužbaigtas pakilimas ir dar turi savyje sau priešingą prin- 
cipą, kurio ji sąlygojama ir kurio ji neužvaldė tarpininkau- 
jančiu judėjimu. Todėl jos minties esmė jai turi reikšmę ne 
kaip esme, turinti tik abstraktaus „savyje“ formą, o kaip es- 
mė, pasireiškianti tam tikros trivialios tikrovės forma, t.y. kaip 
tokia tikrovė, kuri tik pakilo į kitą stichiją, joje neprarasda- 
ma tam tikros dar nemąstomos tikrovės apibrėžtumo. — Ją 
reikia esmingai skirti nuo to „savyje“, kuris yra stoiškos są- 
monės esmė; pastarajai sąmonei buvo reikšminga tik min- 
ties kaip tokios forma, o ši mintis apima tam tikrą jai sveti- 
mą, iš tikrovės perimtą turinį; o čia aptariamai sąmonei 
reikšminga ne minties forma. Lygiai taip pat šią sąmonę rei- 
kia skirti nuo „savyje“, būdingo dorovinei sąmonei, kuriai, 
tiesa, esmė pasireiškia per santykį su tikrove ir yra pačios 
tikrovės esmė, bet vis dar netikroviška esmė; čia aptariamai 
sąmonei svarbu būti tikroviška esme, nors ir anapus tikro- 
vės. Lygiai taip pat neturi tikrovės apibrėžties įstatymus dik- 
tuojančio proto teisingumas ir gėris savaime bei įstatymus 
tikrinančios sąmonės bendrybė. — Todėl pačiame saviug- 
dos pasaulyje grynasis mąstymas pasirodė kaip viena su- 

svetimėjimo pusė, būtent kaip abstraktaus gėrio ir blogio kri- 
terijus sprendinyje; tuo tarpu po to, kai jis persiėmė visu- 
mos judėjimu, jis praturtėjo tikrovės momentu, o dėl to — 
ir turinio momentu. Tačiau ši esmės tikrovė kartu yra tik 
tam tikra grynosios, netikroviškos sąmonės tikrovė; nors ji pa- 
kilo į mąstymo stichiją, bet ši sąmonė jos dar nelaiko minti- 
mi; priešingai, sąmonei ji yra anapus jos pačios tikrovės, — 
juk esmės tikrovė yra pabėgimas iš tos tikrovės. 

Nors religija — juk sąmonei aišku, kad kalbama apie re- 
ligiją, — čia pasirodo saviugdos pasaulio tikėjimo pavidalu, 
ji dar nepasirodo tokia, kokia ji yra savyje ir sau. — Ji jau 
pasirodė mums kitais apibrėžtumais, būtent kaip nmelaimin- 
goji sąmonė, kaip pačios sąmonės judėjimo, stokojančio sub- 
stancijos, pavidalas. — Ir dorovinėje substancijoje ji pasiro- 
dė kaip tikėjimas į požemio pasaulį, tačiau atitrūkusios nuo 
kūno dvasios sąmonė iš esmės nėra tikėjinias, nėra esmė, nu- 
statyta grynosios sąmonės stichijoje, anapus tikrovės; ne, ta 
dvasia čia duota betarpiškai; jos stichija yra šeima. — Bet 
dabar religija, viena vertus, yra kilusi iš substancijos ir yra 
jos grynoji sąmonė; kita vertus, ši grynoji sąmonė yra susve- 
timėjusi su savo tikroviška sąmone, o esmė — su savo esatimi. 
Vadinasi, nors religija jau nebėra substancijos stokojantis są- 
monės judėjimas, tačiau vis dar turi priešybės tikrovei kaip 
šiai tikrovei apskritai ir priešybės savimonės tikrovei, sky- 
rium paėmus, apibrėžtumą; todėl ji iš esmės yra tik tam tik- 
ras tikėjimas. 

Ši grynoji absoliučios esmės sąmonė yra susvebimėjusi są- 
monė. Pažvelkime atidžiau, kaip apibrėžta tai, kieno atžvil- 
giu ši sąmonė yra „kita“, ir panagrinėkime ją tik jos santy- 
kio su šia kitabūtimi atžvilgiu. Būtent, iš pradžių atrodo, 
kad šiai grynajai sąmonei kaip priešprieša iškyla tik tikro- 
vės pasaulis; tačiau kadangi ji yra pabėgimas iš šio pasau- 
lio, o kartu — prieštaravimo apibrėžtumas, tai šis apibrėžtu- 

mas būdingas jai pačiai; todėl grynoji sąmonė pati savyje 
esmingai susvetimėjusi su savimi, ir tikėjimas sudaro tik 
vieną šios sąmonės pusę. Kartu mums jau atsirado ir kita 
pusė. Grynoji sąmonė yra refleksija iš išsilavinimo pasau- 
lio būtent ta prasme, kad jos substancija, kaip ir masės, į 
kurias ji išsiskaido, pasirodo tokios, kokios jos yra savyje, 
kaip dvasiniai esmiškumai, kaip absoliučiai neramūs judėji- 
mai arba apibrėžtys, betarpiškai įveikiančios save ir perei- 
nančios į savo priešybę. Vadinasi, jų esmė, paprasta sąmo- 
nė, yra absoliučios perskyros, kuri betarpiškai nėra perskyra, 
paprastumas. Tai reiškia, kad ši sąmonė yra grynoji būtis- 
sau ne kaip šio pavienio [asmens] būtis-sau, o savyje visuoti- 
nė savastis, kaip neramus judėjimas, pagrobiantis ir persmel- 
kiantis rymančią dalyko esmę. Vadinasi, šioje sąmonėje esa- 
ma tikrumo, kuris pats save betarpiškai suvokia kaip tiesą; 
joje esama grynojo mąstymo, kaip absoliučios sąvokos, dispo- 
nuojančios savojo negatyvumo galybe; šis negatyvumas su- 
naikina bet kokią objektinę esmę, turinčią būti priešprieša 
sąmonei, ir šią esmę paverčia sąmonės būtimi. — Ta gry- 
noji sąmonė tuo pat metu ir lygiai taip pat yra paprasta, nes 
jai būdinga perskyra kaip tik nėra perskyra. Bet kaip šito- 
kia paprastos refleksijos į save forma, ji yra tikėjimo stichi- 
ja, kurioje dvasia minėtos savimonės būties-sau atžvilgiu tu- 
ri pozityvios bendrybės, būties-savyje apibrėžtumą. — Iš bees- 
mio, save tik ištirpdančio pasaulio išstumta į save, tiesos 
požiūriu, neperskirtame vienyje dvasia yra tiek absoliutus ju- 
dėjimas bei savo pasireiškimo negatyvumias, tiek ir savyje pa- 
tenkinta esmė bei jos pozityvi ramybė. Tačiau apskritai bū- 
dami pavaldūs susvetimėjimo apibrėžčiai, šie abu momentai 
išsiskiria kaip tam tikra susidvejinusi sąmonė. Pirmas mo- 
mentas yra grynoji įžvalga, kaip savimonėje susitelkiantis 
dvasinis procesas, kurio priešprieša yra pozityvumo sąmo- 
nė, objektiškumo arba vaizdinio forma, ir kuris nukreiptas 

prieš šią sąmonę; bet savasis įžvalgos objektas yra tik gry- 
nas „Aš“. — Priešingai, paprastai pozityvumo sąmonei ar- 
ba ramios lygybės sau pačiai sąmonei objektas yra vidinė 
esmė kaip esmė. Grynoji įžvalga pati savyje iš pradžių ne- 
apima jokio turinio, nes ji yra negatyvi būtis-sau; tikėjimui, 
priešingai, būdingas turinys be įžvalgos. Grynoji įžvalga ne- 
apleidžia savimonės, o tikėjimo turinys, nors irgi glūdi gry- 
nosios savimonės stichijoje, tačiau mąstyme, o ne sąvokose, 
grynojoje sąmonėje, o ne grynojoje savimonėje. Šitaip tikėjimas 
yra grynoji esmės sąmonė, t.y. paprasto vidaus sąmonė; va- 
dinasi, tai yra mąstymas — pagrindinis tikėjimo prigimties 
momentas, kuris paprastai nepastebimas. Betarpiškumas, kaip 
esmės esaties tikėjime būdas, pasireiškia tuo, kad tikėjimo 
objektas yra esmė, t.y. gryna mintis. Bet šis betarpiškumas, ka- 
dangi mąstymas įsismelkia į sąmonę, arba grynoji sąmonė įsi- 
smelkia į savimonę, pasireiškia kaip objektinė būtis, estinti 
anapus savasties sąmonės. Dėl šios reikšmės, kurią sąmonė- 
je igyja grynojo mąstymo betarpiškumas ir paprastumas, at- 
sitinka taip, kad tikėjimo esmė iš mąstymo nusileidžia į vaiz- 
dinį ir virsta antjusliniu pasauliu, kuris iš esmės yra tam 
tikra savimonės kitabūtis. — Priešingai, grynojoje įžvalgoje 
grynojo mąstymo perėjimas į sąmonę turi priešingą apibrėž- 
tį; objektiškumas pasireiškia tik kaip negatyvus, save įvei- 
kiantis ir į savastį sugrįžtantis turinys, t.y. tik savastis iš es- 
mės yra jos pačios objektas, arba: objekte tiesa glūdi tik tiek, 
kiek tas objektas turi savasties formą. 

Kaip tikėjimas ir grynoji įžvalga kartu priklauso gryno- 
sios sąmonės stichijai, lygiai taip pat kartu jie pasireiškia kaip 
sugrįžimas iš tikroviško saviugdos pasaulio. Todėl jie atsi- 
veria iš trijų pusių. Pirma, kiekvienas iš jų yra už bet kokio 
santykio, savyje ir sau: antra, kiekvienas yra susijęs su tikro- 
višku grynajai sąmonei priešpriešiais esančiu pasauliu, ir, tre- 
čia, grynojoje sąmonėje kiekvienas yra susijęs su kitu. 

Būties-savyje-ir-sau pusė tikinčioje sąmonėje yra jos abso- 
liutus objektas, kurio turinys ir apibrėžtis atsivėrė. Juk pa- 
gal tikėjimo sąvoką tas objektas yra ne kas kita, kaip į gry- 
nosios sąmonės bendrybę perkeltas realus pasaulis. Todėl 
realaus pasaulio išskaidymas lemia ir tos bendrybės sąran- 
gą; tik jos dalys nesusvetimėjusios viena su kita, nes yra su- 
dvasintos, todėl yra savyje ir sau estinčios esmės, į save su- 
grįžusios ir su savimi pasiliekančios dvasios. — Todėl jų per- 
ėjimo judėjimas tik mums yra apibrėžtumo susvetimėjimas, 
kur jos pasirodo su savo skirtumais, ir tik mums jos reiškia- 
si kaip tam tikra būtina eilė; tuo tarpu tikėjimui jų skirtumas 
yra ramus daugeriopumas, o jų judėjimas yra įvykis. 

Orientuodamiesi į išorinę jų formos apibrėžtį, glaustai jas 
apibūdinsime šitaip: panašiai kaip saviugdos pasaulyje vals- 
tybinė valdžia arba gėris buvo pirmas [dalykas], taip ir čia 
pirmas [dalykas] yra absoliuti esmė, savyje ir sau estinti dva- 
sia, kiek ji yra paprasta amžina substancija. Bet realizuoda- 
ma savąją sąvoką — būti dvasia — ji pereina ir į būtį-kitam; 
jos lygybė sau pačiai tampa tikroviška save aukojančia absoliu- 
čia esme; ji tampa savastimi, tačiau trumpalaike savastimi. 
Todėl trečias momentas yra šios susvetimėjusios savasties ir 
pažemintos substancijos sugrįžimas į savo pirmąjį paprastu- 
mą; tik šitokiu būdu ji pasirodo kaip dvasia. 

Šitos atskiros ėsmės, mąstymo sugrąžintos į save iš tik- 
roviško pasaulio kaitos, yra nekintančios amžinos dvasios, 
kurių būtis pasireiškia tuo, kad jos mąsto savąjį vienį. Ši- 
taip atstumtos nuo savimonės, tos esmės vis dėlto įsibrau- 
na į ją; jei esmė būtų nejudri ir reikštųsi pirmos paprastos 
substancijos forma, ji liktų svetima savimonei. Tačiau šios 
substancijos atotrūkiui, o kartu ir jos dvasiai būdingas tik- 
rovės momentas, ir dėl to šis momentas dalyvauja tikinčio- 
je savimonėje; tai reiškia, kad tikinti sąmonė priklauso rea- 
liam pasauliui. 


VI. DVASTA 


Šio antrojo santykio požiūriu tikinti sąmonė iš dalies pati 
tikroviška realiame išsilavinimo pasaulyje ir sudaro jo dva- 
sią bei jo esatį, kaip buvo aptarta anksčiau; o iš dalies ši 
sąmonė yra priešprieša šiai savo tikrovei kaip tuštybei ir pa- 
sireiškia kaip judėjimas, nukreiptas į tai, kad ją pašalintų. 
Šis judėjimas reiškiasi ne tuo, kad tikinti sąmonė įžvalgiai 
suvokia šios tikrovės iškrypimą; juk ji yra paprasta sąmonė, 
kuri įžvalgumą priskiria tuštybės sričiai, nes įžvalgumo tiks- 
las dar yra realus pasaulis. Šiai sąmonei būdingo mąstymo 
ramios viešpatijos priešprieša yra tikrovė kaip tam tikra be- 
dvasė esatis, kuri todėl turi būti įveikta išoriškai. Šitas tar- 
nystės ir šlovinimo paklusnumas, įveikdamas juslinį Žinoji- 
mą ir juslinę veiką, sukuria vienio su savyje ir sau estinčia 
esme sąmonę; tačiau šis vienis nėra stebimas tikroviškas vie- 
nis, O toji tarnystė yra tik nenutrūkstamas kūrimas, esamy- 
bėje galutinai nepasiekiantis savo tikslo. Tiesa, bendruomenė 
pasiekia šį tikslą, nes ji yra bendroji savimonė; bet pavienei 
savimonei grynojo mąstymo viešpatija neišvengiamai lieka 
anapus jos tikrovės, arba: kadangi ji, atitrūkusi nuo amžino- 
sios esmės, įėjo į tikrovę, pastaroji yra sąvoka nepagauta jus- 
linė tikrovė; bet juslinė tikrovė lieka abejinga kitai tikrovei, 
ir prie anapusybės prisidėjo dar tik nuotolio erdvėje ir laike 
apibrėžtis. — Bet sąvoka, pačiai sau duota dvasios tikrovė, 
tikinčioje sąmonėje lieka tuo vidumi, kuris yra viskas ir daro 
viską, tačiau pats nepasirodo. 

Bet grynojoje įžvalgoje sąvoka yra vienintelė tikrovė; ir 
tai yra trečioji tikėjimo pusė. Jos esmė — būti grynosios įžval- 
gos objektu — yra tas autentiškas santykis, per kurį dabar 
pasirodo tikėjimas. — Pačią grynąją įžvalgą reikia panagri- 
nėti lygiai taip pat: pirma, savyje ir sau; antra, per santykį 
su tikrovišku pasauliu, kiek ji yra pozityvi, būtent duota kaip 
tuštybės sąmonė; pagaliau, trečia, per minėtą santykį su ti- 
kėjimu. 

Kas yra grynoji įžvalga savyje ir sau, mes jau matėme; 
kaip tikėjimas yra rami gryna dvasios kaip esmės sąmonė, taip 
grynoji įžvalga yra dvasios savimonė; todėl esmę ji pažįsta 
ne kaip esmę, o kaip absoliučią savastį. Vadinasi, ji nukreipta 
į tai, kad įveiktų bet kokį savimonės atžvilgiu „kitą“ sava- 
rankiškumą, ar tai būtų tikrovės, ar esinio-savyje savarankiš- 
kumas; kartu ji nukreipta į tai, kad savarankiškumą pavers- 
tų sąvoka. Ji yra ne tik savimonę turinčio proto tikrumas tuo, 
kad jis yra visa tiesa; ne, ji žino, kad taip yra iš tikrųjų. 

Tačiau tuo pavidalu, kuriuo pasirodo grynosios įžvalgos 
sąvoka, šioji dar nerealizuota. Todėl grynosios įžvalgos są- 
monė dar pasireiškia kaip kažkas atsitiktina, atskira, o tai, kas 
jai yra esmė, iškyla kaip tikslas, kurį ji turi įgyvendinti. Iš 
pradžių ji turi ketinimą ir yra bendrybiška grynoji įžvalga; tai 
reiškia, kad visa, kas yra tikroviška, ji siekia paversti sąvo- 
ka ir būtent sąvoka visose savimonėse. Šis ketinimas gry- 
nas, nes jo turinys yra grynoji įžvalga; ir toji įžvalga yra to- 
kia pat gryna, nes jos turinys yra tik absoliuti sąvoka, netu- 
rinti priešybės kokio nors objekto pavidalu ir neapribota pati 
savyje. Neribotoje sąvokoje betarpiškai glūdi abi pusės: pir- 
moji — bet koks objektiškumas turi tik būties-sau, savimo- 
nės reikšmę; antroji — savimonė turi visuotinę reikšmę ir ši- 
taip grynoji įžvalga tampa visų savimonių nuosavybe. Ši ant- 
roji ketinimo pusė yra saviugdos rezultatas tiek, kiek jame 
išnyko ir objektinės dvasios perskyros, jos pasaulio dalys ir 
sprendinio apibrėžtys, ir tos perskyros, kurios pasireiškė kaip 
pirmapradiškai apibrėžtos prigimtys. Genijus, talentas, ypa- 
tingi sugebėjimai apskritai priklauso tikrovės pasauliui, kiek 
šis pasaulis turi dar vieną pusę, t.y. kiek jis yra dvasinė gy- 
vulinė karalystė, kuri, klestint tarpusavio prievartai ir su- 
maiščiai, kovoja dėl realaus pasaulio esmių ir apsigauna. — 
Tiesa, skirtumai jame esti ne kaip garbingi espèces; indivi- 
dualybė nesitenkina netikrovišku pačiu dalyku ir neapima 

ypatingo turinio, o sykiu neturi savų tikslų. Ji turi vertę tik 
kaip tai, kas visuotinai galioja, būtent kaip išsiugdžiusi in- 
dividualybė; ir skirtumas redukuojasi į mažesnę ar didesnę 
energiją — į dydžių skirtumą, t.y. į neesmingą skirtumą. Bet 
ši paskutinė skirtybė pražuvo todėl, kad skirtumas, visiškai 
suskilus sąmonei, virto absoliučiu kokybiniu skirtumu. Tai, 
kas čia „Aš“ atžvilgiu yra „kita“, yra tik pats „Aš“. Šiame 
begaliniame sprendinyje sunaikintas bet koks pirmapradės 
būties-sau vienpusiškumas ir savitumas; savastis žino, kad 
jos kaip grynosios savasties objektas yra ji pati; ir ši abso- 
liuti abiejų pusių lygybė yra grynosios įžvalgos stichija. — 
Todėl grynoji įžvalga yra paprasta savyje neišsiskaidžiusi es- 
mė ir lygiai taip pat — visuotinis kūrinys ir visuotinis turėji- 
mas. Šioje paprastoje dvasinėje substancijoje savimonė bet ko- 
kiame objekte lygiai taip pat pažadina ir išsaugo šios savo 
atskirybės arba veikos sąmonę, kaip ir atvirkščiai, sąmonės in- 
dividualybė čia yra lygi pati sau ir visuotinė. — Vadinasi, ši 
grynoji įžvalga yra dvasia, kuri kreipiasi į bet kokią sąmo- 
nę ir sako: patys sau būkite tuo, kas jūs visi esate pačiuose savy- 
je, — būkite protingi. 


2. Švietimas 


Specifinis objektas, į kurį grynoji įžvalga nukreipia sąvo- 
kos jėgą, yra tikėjimas kaip grynosios sąmonės forma, išky- 
lanti kaip priešprieša grynajai įžvalgai toje pačioje stichijoje. 
Tačiau grynoji įžvalga susijusi ir su tikrovišku pasauliu, nes 
ji, kaip ir tikėjimas, yra sugrįžimas iš pasaulio į grynąją są- 
monę. Pirmiausia pažiūrėkime, kokia yra jos veikla, nukreip- 
ta prieš nešvarius tikroviško pasaulio ketinimus ir iškreip- 
tas pažiūras. 

Anksčiau jau buvo užsiminta apie ramią sąmonę, prie- 
šingą šiam savyje ištirpstančiam ir vėl susidarančiam sūku- 
riui; ji yra grynosios įžvalgos ir ketinimo pusėje. Bet, kaip 

matėme, šioje ramioje sąmonėje nesama jokios ypatingos įžval- 
gos į saviugdos pasaulį; veikiau pasaulis pats skausmingiau- 
siai jaučia ir teisingiausiai įžvelgia save; jis jaučia, kad visa, 
kas tvirta, jame byra, kad visi jo esaties momentai laužomi 
ir sutraiškyti visi jo kaulai; lygiai taip pat jis yra šio jausmo 
kalba ir kritikuojantis sąmojingas kalbėjimas apie visas jo 
būklės puses. Todėl grynoji įžvalga čia negali parodyti jo- 
kios jai būdingos veiklos ir turinio ir, vadinasi, laikosi tik 
kaip formalus sąžiningas šios jai būdingos pasaulio ir jo kal- 
bos sąmojingos įžvalgos supratimas. Kadangi ši kalba išsi- 
barsčiusi, o kritika yra akimirkos plepalai, tuojau pat už- 
mirštantys save, ir visuma atsiveria tik trečiai sąmonei, tai 
ši sąmonė kaip grynoji įžvalga gali išsiskirti tik tuo, kad mi- 
nėtus išsibarsčiusius bruožus ji susieja į bendrą vaizdą, o po 
to duoda galimybę juos įžvelgti visiems. 

Šitokia paprasta priemone įžvalga įveiks šio pasaulio su- 
maištį. Juk pasirodė, kad ne masės, ne apibrėžtos sąvokos ir 
individualybės yra šios tikrovės esmė, bet kad jos substanci- 
ja ir atrama yra vien tik dvasia, egzistuojanti sprendinių ir 
diskusijų pavidalu, ir kad tik suinteresuotumas rezonieriš- 
kiems svarstymams bei plepalams suteikti kokį nors turinį 
išsaugoja visumą ir jos išsiskaidžiusias mases. Šioje įžvalgos 
kalboje jos savimonė sau dar yra tam tikras esinys-sau, šitas 
pavienis [asmuo]; tačiau turinio tuštybė kartu yra tuštybė sa- 
vasties, disponuojančios tuščiu turinio žinojimu. Bet kadan- 
gi ramiai suvokianti sąmonė iš visų šių sąmojingų tuštybei 
būdingų plepalų surenka į vieną daiktą tiksliausias ir daly- 
ką atveriančias pagavas, tai kartu su kitokia esaties tuštybe 
pražūva siela, dar palaikanti šią visumą, — sąmojingos kri- 
tikos tuštybė. Šis minėtų pagavų rinkinys daugumai parodo 
subtilesnį, arba visiems — bent jau įvairesnį proto aštrumą, 
pranokstantį jų pačių protą; be to, jis parodo, kad visažinys- 
tė ir kritika apskritai yra kažkas visuotina ir nuo šiol vi- 

suotinai žinoma; sykiu išnyksta vienintelis dar likęs intere- 
sas, ir pavienė intuicija ištirpsta visuotinėje įžvalgoje. 

Tačiau virš tuščio žinojimo dar tvirtai iškilęs esmės žino- 
jimas, ir grynoji įžvalga pasireiškia kaip autentiška veikla 
pirmiausia tiek, kiek ji sukyla prieš tikėjimą. 


a. Svietimo kova su prietarais 


Įvairūs sąmonės, — viena vertus, skepticizmo, kita ver- 
tus, teorinio ir praktinio idealizmo — negatyviojo santykio 
būdai šios grynosios įžvalgos ir jos išplitimo, t.y. švietimo, at- 
žvilgiu yra antriniai pavidalai; juk švietimas yra gimęs iš 
substancijos, grynąją sąmonės savastį suvokia kaip absoliu- 
čią ir perima ją kartu su visos tikrovės absoliučios esmės 
grynąja sąmone. — Kadangi tikėjimas ir įžvalga yra ta pati 
grynoji sąmonė, tačiau formos požiūriu yra priešingi — ti- 
kėjimui esmė pasireiškia kaip mintis, o ne kaip sąvoka ir to- 
dėl kaip kažkas tiesiog priešinga savimonei, o grynajai įžval- 
gai esmė yra savastis — tai vienas yra tiesiog negatyvus ki- 
to atžvilgiu. — Tuo pavidalu, kuriuo abu iškyla vienas prie- 
šais kitą, tikėjimui atitenka visas turinys, nes ramioje jo mąs- 
tymo stichijoje kiekvienas momentas įgauna tvarumą; o gry- 
noji įžvalga iš pradžių nėra turininga ir, priešingai, yra gry- 
nas turinio nyksmas; bet dėl negatyvaus judėjimo, nukreip- 
to prieš tai, kas negatyvu jo paties atžvilgiu, jis realizuojasi 
ir igyja tam tikrą turinį. 

Grynoji įžvalga pažįsta tikėjimą kaip tai, kas priešinga 
jai pačiai — protui ir tiesai. Kaip tikėjimas jai apskritai yra 
prietarų, išankstinių nuostatų ir klaidų raizginys, taip šio tu- 
rinio sąmonė jos požiūriu susiklosto į klaidos viešpatiją, ku- 
rioje neteisinga įžvalga betarpiškai, naiviai ir be refleksijos į 
pačią save pasirodo kaip bendra sąmonės masė; tačiau ir šioje 
neteisingoje įžvalgoje esama refleksijos į save arba atsisky- 
rusios nuo naivumo savimonės momento, kaip tam tikros 

užkulisiuose liekančios įžvalgos ir pikto ketinimo, trikdan- 
čio šį momentą. Toji masė yra dvasininkų apgaulės auka, nes 
dvasininkai įgyvendina savo pavydulingą tuštybę — būti vie- 
ninteliais įžvalgos savininkais; tuo pat metu jie elgiasi sava- 
naudiškai ir kitur, ir sudaro sąmokslą su despotizmu, kuris, 
kaip sintetinis, nesąvokinis realios ir šitos idealios karalys- 
tės vienis — retai pasitaikantis nenuoseklumo atvejis — pa- 
kyla virš neteisingų minios įžvalgų ir blogo šventikų ketini- 
mo, suvienija abu šiuos momentus, naudodamasis liaudies 
kvailumu bei nesusigaudymu, atsirandančiu dėl dvasininki- 
jos apgaulės, niekindamas ir liaudį, ir dvasininkus, ramiai 
viešpatauja ir tenkina savo įgeidžius bei savivalę, tačiau tuo 
pat metu pasiduoda tai pačiai kvailai įžvalgai, tiems patiems 
prietarams ir klaidoms. 

Šių trijų priešo aspektų atžvilgiu švietimas elgiasi skir- 
tingai; kadangi jo esmė yra grynoji įžvalga, bendrybė savyje 
ir sau, tai jo tikrasis santykis su kitu kraštutinumu yra toks 
santykis, kuriame jis siekia to, kas bendra ir vienoda abiejuo- 
se [kraštutinumuose|. Iš bendrosios naivios sąmonės išsiski- 
riančios atskirybės aspektas yra toji grynosios įžvalgos prie- 
šybė, kurios ji negali liesti betarpiškai. Todėl apgaudinėjan- 
čios dvasininkijos ir engiančio despoto valia nėra betarpiš- 
kas jų veikos objektas; ne, toks objektas yra bevalė, į būtį- 
sau neišsiskirianti įžvalga, protingos savimonės sąvoka, ku- 
rios esatis yra masė, tačiau šioje masėje sąvoka dar nesti kaip 
sąvoka. Tačiau kadangi grynoji įžvalga šią sąžiningą įžval- 
gą ir jos naivią esmę išvaduoja nuo prietarų ir klaidų, tai ji 
iš blogo ketinimo gniaužtų išplėšia realybę ir jo apgaulės 
valdžią, kurios karalystės pagrindas ir medžiaga yra stokojan- 
ti sąvokos bendros masės sąmonė ir kurios būties-sau sub- 
stancija yra paprasta sąmonė apskritai. 

O grynosios įžvalgos santykis su naivia absoliučios es- 
mės sąmone turi du aspektus: viena vertus, grynoji įžvalga 
savyje sutampa su šia sąmone; o kita vertus, šita sąmonė 

paprastoje savo minties stichijoje nevaržo nei absoliučios es- 
mės, nei jos dalių, leidžia joms įsitvirtinti ir pripažįsta jas 
tik kaip savąją [būtį|-savyje, taigi kaip objektą, bet šiame „sa- 
vyje” neigia savąją būtį-sau. — Kiek, pirmuoju požiūriu, šis 
tikėjimas savyje grynajai įžvalgai yra grynoji savimonė ir ši- 
tokia turi tapti tik sau, tiek savimonės sąvoka grynajai įžval- 
gai yra toji stichija, kurioje ji realizuoja save, išstumdama 
klaidingą įžvalgą. 

O tuo požiūriu, kad abi iš esmės yra tas pat ir kad gry- 
nosios įžvalgos santykis išsiskleidžia toje pačioje stichijoje ir 
jos dėka, jos perdavimas [kitiems] yra betarpiškas perdavi- 
mas, o jos davimas ir perėmimas yra netrikdomas abipusis 
susiliejimas. Be to, kad ir koks pleištas būtų įvaromas į są- 
monę, savyje ji yra tas paprastumas, kuriame viskas ištirp- 
dyta, užmiršta ir naivu ir kuris kaip tik todėl paprasčiausiai 
imlus sąvokai. Todėl grynosios įžvalgos perdavimą galima 
palyginti su ramiu kokio nors aromato išsisklaidymu arba 
išplitimu šiam plitimui nesipriešinančioje atmosferoje. Gry- 
noji įžvalga yra visur įsismelkiantis užkratas, iš pradžių ne- 
pastebimas kaip priešingybė tai abejingai stichijai, į kurią jis 
įsismelkia, ir todėl nuo jo negalima apsisaugoti. Tik po to, 
kai užkratas yra jau išplitęs, jis atsiveria sąmonei, kuri nerū- 
pestingai jam pasidavė. Juk nors ji leido į save įsismelkti 
būtent paprastai esmei, lygiai sau ir jai, tačiau tuo pat metu 
toji esmė yra į save reflektuotas negatyvumo paprastumas, 
kuris po to, pagal savo prigimtį, išsiskleidžia kaip kažkas 
priešinga ir šitaip sąmonei primena jos ankstesnį pavidalą; 
ji yra sąvoka, kaip paprastas Žinojimas, kuris žino patį save, 
o kartu ir savo priešybę, tačiau šią priešybę savyje Žino kaip 
įveiktą [esatį]. Todėl, kiek grynoji įžvalga pasirodo sąmonei, 
tiek ji jau išplito; kova su ja išduoda užkrėtimą; kova jau 
pavėlavo, ir kiekvienas vaistas tik sustiprina ligą, nes ji apė- 
mė pačią dvasinio gyvenimo šerdį, būtent sąmonę kaip są- 

voką arba pačią grynąją sąmonės esmę; todėl sąmonėje ir 
nesama tokios jėgos, kuri įstengtų įveikti užkratą. Kadangi 
liga glūdi pačioje esmėje, tai pavieniai jos išoriniai pasireiš- 
kimai dar gali būti nuslopinti, o paviršutiniai simptomai — 
sušvelninti. Ligai tai labai naudinga, nes dabar ji nešvaisto 
jėgų tuščiai ir nepasirodo neverta savosios esmės, kaip kad 
būna tada, kai simptomų ir pavienių pliūpsnių pavidalu ji 
prasiveržia, griaudama tikėjimo turinį ir jo išorinės tikrovės 
rišlumą. Priešingai, dabar, tarsi nematoma ir nepastebima 
dvasia, ji įsismelkia į gelmę, į kilniausius organus, tvirtai 
užvaldo beveik visus pasąmonės stabo vidurius bei sąna- 
rius, ir „vieną gražų rytmetį stumteli alkūne bičiulį, ir bum- 
tarabum! — stabas nugriuvo!“* — Vieną gražų rytmetį, kai 
vidurdienis nekruvinas, jei užkratas įsismelkė į visus dvasi- 
nio gyvenimo organus; tik atmintis tada dar saugoja mirusį 
ankstesnio dvasios pavidalo vaizdinį kaip kažkokią dievai 
žino kaip praėjusią istoriją; ir nauja garbinimui pakylėta iš- 
minties gyvatė šitokiu būdu neskausmingai nusimetė suvy- 
tusią odą. 

Tačiau šitas nebylus dvasios rausimasis paprastoje jos 
substancijos gelmėje, nuo savęs slepiančioje savo veiką, yra 
tik viena grynosios įžvalgos realizacijos pusė. Jos išplitimas 
pasireiškia ne tik tuo, kad lygus susieina su lygiu; ir jos įkū- 
nijimas tikrovėje nėra tik neprieštaringa plėtra. Ne, negaty- 
vios esmės veika lygiai taip pat esmingai vra tam tikras iš- 
vystytas savyje persiskiriantis judėjimas, kuris, kaip sąmo- 
ninga veika, turi savo momentus iškelti į apibrėžtą akivaiz- 
džią esatį ir turi pasirodyti kaip didelis triukšmas bei prie- 
vartinė kova su savo priešybe kaip tokia. 

Todėl pažiūrėkime, kaip atrodo negatyvus grynosios įžval- 
gos ir ketinimo santykis su kita, jiems priešinga [esatimi], ku- 
rią jie randa kaip duoti. — Grynoji įžvalga ir ketinimas savo 
negatyvaus santykio požiūriu gali reikštis tik kaip save nei- 

giantis negatyvumas, nes sąvoka yra visas jų esmiškumas, 
ir už jos jie yra niekas. Todėl kaip įžvalga jie virsta gryno- 
sios įžvalgos neigimu, tampa netiesa ir neprotingumų; o kaip 
ketinimas jie virsta grynojo ketinimo neigimu, melu ir ne- 
švariu tikslu. 

Ji susipainioja šiame prieštaravime todėl, kad įsileidžia į 
vaidą ir mano, jog kovoja su kažkuo kitu. — Ji taip mano 
tik todėl, kad jos esmė, kaip absoliutus negatyvumas, pasi- 
reiškia tuo, kad ji pati savyje turi kitabūtį. Absoliuti sąvoka 
yra kategorija; jos esmė ta, kad žinojimas ir žinojimo objek- 
tas yra tas pat. Vadinasi, tai, ką grynoji įžvalga skelbia esant 
savo „kitu“, ką ji skelbia esant klaida ir melu, negali būti 
niekas kita, išskyrus ją pačią; ji gali pasmerkti tik tai, kas 
yra ji pati. Tai, kas neprotinga, neturi tiesos, arba tai, kas 
nepagauta sąvoka, neegzistuoja; vadinasi, kai protas kalba apie 
kažką kita nei jis pats, faktiškai jis kalba tik apie patį save; 
šitaip jis neišeina iš savęs. — Todėl šita kova su priešybe 
reiškia ir tai, kad ji yra grynosios įžvalgos įkūnijimas tikrovė- 
je. Šis įkūnijimas kaip tik ir yra judėjimas, kurio prasmė — 
išplėtoti momentus ir sugrąžinti juos į save; viena šio judė- 
jimo dalis yra perskyra, kuria sąvokinė įžvalga sau priešina 
save kaip objektą; kol ji esti šiame momente, ji susvetimėjusi 
su savimi. Kaip gryna įžvalga, ji neturi jokio turinio; jos rea- 
lizacijos judėjimas pasireiškia tuo, kad ji pati sau pasirodo 
kaip turinys, nes joks kitas turinys jai negali pasirodyti — 
juk ji yra kategorijos savimonė. Tačiau kadangi turinį iš pra- 
džių ji suvokia kaip priešybę, tik kaip turinį, ir dar nežino, 
kad turinys yra ji pati, tai turinyje ji neatpažįsta savęs. To- 
dėl jos galutinės realizacijos prasmė būtų ta, kad turinį, iš 
pradžių jai tik objektišką, ji atpažintų esant jos pačios turi- 
niu. Tačiau kaip tik todėl rezultatas bus ne klaidų, su ku- 
riomis ji kovoja, sugrąžinimas ir ne jos pirmoji sąvoka, o 
tam tikra įžvalga, kuri absoliutų jos neigimą pripažins esant 

jos pačios tikrove, pačia savimi, arba savąja sąvoka, pažįs- 
tančia pačią save. — Šitokia švietimo kovos su paklydimais 
prigimtis, pasireiškianti tuo, kad, kovodamas su paklydimais, 
švietimas kovoja pats su savimi ir šitaip pasmerkia tai, ką 
tvirtina, — esti mums, arba yra tai, kas jis ir jo kova yra 
savyje. Bet pirmoji kovos pusė — švietimo suteršimas, nu- 
lemtas to, kad negatyvų santykį jis įtraukia į savąjį sau pa- 
čiam lygų grynumą — pasireiškia tuo, kad, kaip švietimas 
yra tikėjimo objektas (o tikėjimas jį patiria kaip melą, nepro- 
tingumą ir piktą ketinimą), taip ir tikėjimas švietimui yra 
klaida ir prietaras. — O dėl grynosios įžvalgos turinio, tai 
pirmiausia jis yra tuščia įžvalga, kuriai jos turinys atrodo 
esąs kažkas „kita“; todėl savo turinį ji randa jau duotą tuo 
pavidalu, kad tas turinys dar nėra jai priklausantis turinys, 
vadinasi, turinį ji randa kaip kažkokią nuo jos visai nepri- 
klausančią esatį, — tikėjime. 

Vadinasi, švietimas savo objektą pirmiausia ir apskritai 
pagauna taip, kad laiko jį grynąja įžvalga, ir, joje neatpažinda- 
mas pats savęs, skelbia jį esant klaida. Įžvalgoje kaip tokioje 
sąmonė pagauna objektą taip, kad jis sąmonei tampa jos es- 
me arba tokiu objektu, į kurį ji įsismelkia, kuriame ji esti, 
lieka su savimi ir akivaizdi sau; o kadangi šitokiu būdu są- 
monė yra objekto judėjimas, ji sukuria tą objektą. Būtent kaip 
šitokia nuostata, švietimas teisingai apibūdina tikėjimą, sa- 
kydamas apie jį, kad tai, kas tikėjimui yra absoliuti esmė, yra 
jo paties sąmonės būtis, jo paties mintis, kažkas, kas sukurta 
sąmonės. Todėl švietimas skelbia, kad tikėjimas yra klaida ir 
pramanas to, kas yra pats švietimas, atžvilgiu. — Vadinasi, 
švietimas, norintis išmokyti tikėjimą naujos išminties, nepa- 
sako jam nieko naujo, nes tikėjimo objektas pačiam tikėjimui 
kaip tik ir yra tai — jo paties sąmonės grynoji esmė; todėl ši 
sąmonė objekte pasirodo ne kaip kažkas prarasta ir paneigta, 
bet priešingai — ji juo pasitiki, o tai ir reiškia, kad sąmonė 
suranda objekte save kaip šitą sąmonę, arba kaip savimonę. 

Savitikra to, kuo aš pasitikiu, man yra mano savitikra; jame aš 
atpažįstu manąją būtį-man dėl to, kad jis pripažįsta šitą būtį- 
man ir kad toji būtis jam yra tikslas ir esmė. Bet pasitikėjimas 
yra tikėjimas, nes tikinti sąmonė betarpiškai santykiauja su sa- 
vo objektu ir, vadinasi, kartu stebi ir tai, kad ji sudaro vienį 
su savo objektu (eins mit ihm), kad ji esti jame. — Be to, 
kadangi objektas man yra tai, kame aš atpažįstu pats save, 
tai kartu aš esu tame objekte apskritai kaip kita savimonė, 
t.y. kaip tokia savimonė, kuri objekte yra susvetimėjusi su 
savo ypatinga atskirybe, būtent su savo gamtiškumu ir atsi- 
tiktinumu, tačiau, viena vertus, toji savimonė objekte lieka 
savimone, o kita vertus, būtent jame ji yra esmingoji sąmonė 
kaip grynoji įžvalga. — Įžvalgos sąvokoje glūdi ne tik tai, 
kad sąmonė savo įžvelgiamame objekte atpažįsta pati save 
ir, neapleisdama mąstomo dalyko bei iš pradžių iš jo nesu- 
grįždama į save, jame betarpiškai randa save; įžvalgos sąvo- 
koje glūdi ir tai, kad sąmonė suvokia pati save ir kaip tarpi- 
ninkaujantį judėjimą, arba suvokia save kaip veiką ar kūrimą; 
šitaip tas sąmonės kaip savasties ir objekto vienis jai atsivers 
mintyje. — Kaip tik ši sąmonė yra ir tikėjimas; paklusnumas 
ir veika yra būtinas momentas, kurio dėka būties tikrumas 
realizuojasi kaip absoliuti esmė. Tiesa, ši tikėjimo veika pa- 
sireiškia ne taip, kad ji sukurtų pačią absoliučią esmę. Tačiau 
tikėjimo absoliuti esmė iš tiesų nėra abstrakti esmė, estinti 
anapus tikinčios sąmonės; ne, ji yra bendruomenės dvasia, ji 
yra abstrakčios esmės ir savimonės vienis. Tos aplinkybės, 
kad absoliuti esmė yra bendruomenės dvasia, esmingas mo- 
mentas yra bendruomenės veika; bendruomenės dvasia yra 
tas momentas tik kuriančio sąmonės darbo dėka; arba veikiau 
jis Hera tas momentas, jei jis nesukurtas sąmonės; juk, kad ir 
koks esmingas šitas kuriantis darbas, taip pat esminga ir tai, 
kad jis nėra vienintelis esmės pagrindas, o yra tik momentas. 
Esmė tuo pat metu yra pati savyje ir sau. 

Kita vertus, grynosios įžvalgos sąvoka sau yra kažkas ki- 
ta negu jos objektas; juk kaip tik šita negatyvi apibrėžtis su- 
daro šį objektą. Taigi, kita vertus, šitaip grynoji įžvalga pa- 
reiškia ir tikėjimo esmę esant svetimu savimonei dalyku, kaž- 
kuo, kas nėra savimonės esmė, o pakišama jai kaip koks nors 
pamestinukas. Tačiau šiuo atveju švietimas yra visiškai kvai- 
las; tikėjimas jį patiria kaip šnekalus, kai nežinoma, kas sa- 
koma, ir dalykas lieka nesuprastas, jei kalbama apie ilgask- 
vernių apgaulę ir liaudies mulkinimą. Švietimas apie tai kal- 
ba taip, tarsi sąmonei kokiu nors klastingų šventikų fokusu 
kaip esmė būtų pakišta kažkas absoliučiai svetima ir kita, ir 
tuo pat metu tvirtina, kad tai yra sąmonės esmė, kad sąmo- 
nė ja tiki, ja pasitiki ir stengiasi nusipelnyti jos palankumą, 
t.y. kad sąmonė joje stebi savo pavienę ir bendrąją individu- 
alybę ir savo veika sukuria šį savo pačios ir savosios esmės 
vienį. Tai, ką švietimas teigia esant svetima sąmonei, jis be- 
tarpiškai skelbia esant charakteringiausia sąmonės esatimi (als 
das Eigenste). — Jei taip, tai kaipgi jis gali kalbėti apie ap- 
gaulę ir mulkinimą? Kadangi jis pats apie tikėjimą kalba tie- 
siog priešingai tam, ką jis tvirtina apie jį, tikėjimo atžvilgiu 
jis veikiau pasirodo kaip sąmoningas melas. Kaip mulkini- 
mas ir apgaulė gali atsirasti ten, kur sąmonė savo tiesoje 
betarpiškai tikra pačia savimi, kur ji savajame objekte dispo- 
nuoja pati savimi, tokiu pat mastu jame ir surasdama, ir su- 
kurdama save? Skirtumo nebėra net žodžiuose. — Jeigu iš- 
keltume bendrą klausimą: ar leistina apgaudinėti liaudį? tai 
faktiškai reikėtų atsakyti, kad toks klausimas šauna pro šalį, 
nes šitaip liaudį apgauti neįmanoma. — Žinoma, retkarčiais 
galima žalvarį parduoti vietoj aukso, padirbtą vekselį vietoj 
tikro, galima pameluoti ir pralaimėtą mūšį daugeliui pavaiz- 
duoti kaip laimėtą, kurį laiką galima priversti patikėti ir ki- 
tokiu melu, liečiančiu juslinius daiktus ir pavienius įvykius; 
tačiau esmės žinojime, kur sąmonė betarpiškai tikra pačia sa- 
vini, mintis apie apgaulę visiškai atkrinta. 

Pažiūrėkime toliau, kaip tikėjimas patiria švietimą atski- 
ruose savo sąmonės momentuose; šis dalykas anksčiau ap- 
žvelgtas tik bendrais bruožais. Bet šie momentai yra gryna- 
sis mąstymas, arba, kaip objektas, absoliuti esmė pati savyje 
ir sau; po to — grynojo mąstymo, kaip žinojimo, santykis su 
absoliučia esme, jo tikėjimo pagrindas, ir pagaliau jo santykis 
su ja kaip jo veika, arba jo tarnystė. Kaip grynoji įžvalga sa- 
vęs apskritai neatpažino ir save neigė tikėjime, taip ir šiuose 
momentuose ji laikysis lygiai taip pat iškreiptai. 

Grynoji įžvalga su tikinčios sąmonės absoliučia esme san- 
tykiauja negatyviai. Ši esmė yra grynas mąstymas, ir grynas 
mąstymas pats savyje nustatytas kaip objektas arba kaip es- 
me; tuo pat metu tikinčioje sąmonėje šitas mąstymo „savyje“ 
savyje estinčiai sąmonei įgauna formą, tačiau tik tuščią ob- 
jektiškumo formą; mąstymas esti tam tikro vaizdinio apibrėž- 
tyje. Tačiau kadangi iš sau-estinčios savasties pusės grynoji 
įžvalga yra grynoji sąmonė, tai „kita“ įžvalgai pasireiškia kaip 
tam tikras savimonės negatyvumias. Jį dar būtų galima su- 
vokti arba kaip gryną mąstymo [būtį]-savyje, arba ir kaip 
juslinio tikrumo būtį. Tačiau kadangi tuo pat metu jis duo- 
tas savasčiai, o šioji kaip savastis, turinti objektą, yra tikroviš- 
ka sąmonė, tai įžvalgos specifinis objektas kaip toks yra tam 
tikras paprastas jusliniam tikrumui duotas daiktas. Šis jos ob- 
jektas jai pasireiškia kaip tikėjimo vaizdinys. Ji pasmerkia šį 
vaizdinį, o kartu su juo — ir savąjį objektą. Tačiau tikėjimo 
atžvilgiu ji neteisi vien tuo, kad tikėjimo objektą pagauna 
taip, tarsi jis būtų jos objektas. Todėl apie tikėjimą ji sako, 
kad jo absoliuti esmė, girdi, yra akmens gabalas, medinė trin- 
ka, turinti akis, bet nematanti, arba kad ji yra gumulėlis teš- 
los, gautos iš arime išaugintų javų, perdirbtos žmonių ir su- 
grąžinamos atgal, į žemę, arba koks nors kitas pavidalas, 
kuriuo tikėjimas sužmogino esmę, padarė ją įsivaizduojamą 
ir objektišką. 

Iš to, kas dvasiai yra amžinasis gyvenimas ir šventoji dva- 
sia, švietimas, vaizduojantis nekaltybę, čia padaro tam tikrą 
tikrovišką, dūlų daiktą ir visą tai suteršia savaime niekingu 
juslinio tikrumo požiūriu, — požiūriu, kuris nuolankiam ti- 
kėjimui išvis neegzistuoja; o tai reiškia, kad švietimas šį po- 
žiūrį priskiria tikėjimui visai neteisingai. Tai, ką garbina ti- 
kėjimas, jam visai nėra nei akmuo, nei medis ar tešlos gu- 
mulėlis, nei dar koks nors laikinas juslinis daiktas. Jei švieti- 
mui šautų į galvą pasakyti, kad, girdi, tikėjimo objektas vis 
dėlto yra ir tai, ar netgi kad tas objektas yra toks savaime ir 
iš tiesų, tai, viena vertus, tikėjimas lygiai taip pat gerai žino 
šitą „ir“, tačiau jis tikėjimui atsiveria už jo garbinimo; o kita 
vertus, tikėjimui apskritai neegzistuoja „savyje“ ko nors to- 
kio kaip akmuo ir pan.; ne, „savyje“ jam yra vien tik gryno- 
jo mąstymo esmė. 

Antras momentas yra tikėjimo kaip žinančios sąmonės san- 
tykis su šia esme. Kaip mąstančiai grynajai sąmonei ši es- 
mė jam yra betarpiška; bet grynoji sąmonė lygiai taip pat 
yra tarpininkaujantis tikrumo santykis su tiesa; tai santykis, 
kuris sudaro tikėjimo pagrindą. Šis pagrindas švietimui irgi 
virsta tam tikru atsitiktiniu atsitiktinių duotybių žinojimu. 
Tačiau žinojimo pagrindas yra žinanti bendrybė ir — savą- 
ja tiesa — absoliuti dvasia, kuri abstrakčioje grynojoje są- 
monėje arba mąstyme kaip tokiame yra tik absoliuti esme, 
o kaip savimonė, ji yra žinojimas apie save. Grynoji įžvalga 
nustato šitą žinančią bendrybę, paprastą pačią save suvokian- 
čią dvasią, lygiai taip pat kaip ir savimonei būdingą negaty- 
vumą. Tiesa, ji pati yra grynas tarpiškas, t.y. save savimi tar- 
pininkaujantis mąstymas, ji yra grynas Žinojimas; tačiau ka- 
dangi ji yra gryna įžvalga, grynas žinojimas, dar nežinantis 
pats savęs, t.y. toks Žinojimas, kuriam dar neatsiveria tai, 
kad jis yra tas grynas tarpininkaujantis judėjimas, tai tas ju- 
dėjimas jam atsiveria — kaip ir visa, kas yra jis pats, — kaip 

„kitas“. Taigi, suvokta kaip įsikūnijimas tikrovėje, grynoji 
įžvalga išplėtoja tą savo esmingą momentą, tačiau jai atro- 
do, kad šis momentas priklauso tikėjimui ir kad savo api- 
brėžtumu — būti išoriškam įžvalgai — jis yra kaip tik to- 
kių trivialių tikroviškų istorijų Žinojimas. Vadinasi, įžvalga 
religiniam tikėjimui čia nepamatuotai priskiria tai, kad jos 
tikrumo pagrindas yra pavieniai istoriniai liudijimai, kurie, 
traktuojami kaip istoriniai liudijimai, žinoma, savo turiniui 
negarantuoja to tikrumo laipsnio, kuris būdingas laikraščiuo- 
se skelbiamoms žinioms apie kokį nors įvykį; be to, įžvalga 
tikėjimui nepamatuotai priskiria ir tai, kad jo tikrumas grin- 
džiamas šių liudijimų išsaugojimo atsitiktinumu — išsaugo- 
jimo, viena vertus, priklausančio nuo popieriaus, o kita ver- 
tus — nuo to, kaip mikliai ir sąžiningai liudijimai perkelia- 
mi iš vieno popieriaus į kitą; ir pagaliau įžvalga tikėjimui 
nepamatuotai priskiria tai, kad šis tikrumas grindžiamas tei- 
singu mirusių žodžių ir raidžių supratimu. Tačiau iš tikrų- 
jų tikėjimui net į galvą nešauna savo tikrumą susieti su to- 
kiais liudijimais ir atsitiktinumais; būdamas tikras, tikėjimas 
yra naivus santykis su savuoju absoliučiu objektu, grynas 
šio objekto Žinojimas, prie savojo absoliučios esmės suvoki- 
mo neprimaišantis raidžių, popieriaus ir perrašinėtojų, ir 
tarp savęs bei absoliutaus objekto neįterpiantis tokių daly- 
kų. Priešingai, ši sąmonė yra pats sau tarpininkaujantis sa- 
vojo žinojimo pagrindas; ji yra pati dvasia, liudijanti save 
tiek pavienės sąmonės viduje, tiek visuotine visų tikėjimo į 
dvasią duotimi. Jeigu tikėjimas, remdamasis istoriniais daly- 
kais, siekia pasitelkti ir minėtą pagrindimo ar bent jau savo 
turinio patvirtinimo būdą, apie kurį kalba švietimas, ir rim- 
tai mano bei elgiasi taip, tarsi tai būtų svarbu, tai jis jau 
leidosi suvedžiojamas švietimo; ir jo pastangos save pagrįs- 
ti bei įtvirtinti tokiu būdu liudija tik tai, kad į jį įsismelkė 
užkratas. 

Lieka dar trečias aspektas, sąmonės santykis su absoliučia 
esme, kaip tam tikra veika. Ši veika yra individo ypatingybės 
arba gamtinio jo būties-sau moduso įveika, iš kurios jam at- 
siranda tikrumas to, kad grynoji savimonė, jos veikos po- 
žiūriu, t.y. kaip sau-estinti pavienė sąmonė, sudaro vienį su 
esme. — Kadangi veikoje išsiskiria tikslingumas ir tikslas ir 
kadangi grynoji įžvalga ir šios veikos atžvilgiu laikosi nega- 
tyviai, ir, kaip ir kituose momentuose, paneigia pati save, tai 
tikslingumo atžvilgiu ji turi pasireikšti kaip neprotingumas, 
nes įžvalga, susijusi su ketinimu, t.y. tikslo ir priemonės der- 
mė, jai pasirodo kaip kažkas „kita“, arba, veikiau, kaip kaž- 
kas priešinga; o dėl tikslo pasakytina, kad tikslu ji turi lai- 
kyti blogį, t.y. mėgavimąsi ir turėjimą, ir šitaip susitapatina 
su pačiu nešvariausiu ketinimu, nes švarus ketinimas, kaip 
kažkas „kita“, irgi yra nešvarus ketinimas. 

O dėl tikslingumo, tai, kaip matome, švietimas laiko kvai- 
lybe, jeigu tikintis individas aukštesnę sąmonę — nebūti pri- 
kaustytam prie prigimtinio mėgavimosi ir malonumo — per- 
ima taip, kad jis tikrai išsižada prigimtinio mėgavimosi ir 
malonumo ir darbais įrodo, kad panieka tiems dalykams yra 
ne apsimestinė, o tikra. — Lygiai taip pat švietimas laiko kvai- 
lybe tai, kad individas išsižada savo apibrėžtumo — būti 
absoliučiai atskiru individu, pašalinančiu visa kita ir turin- 
čiu nuosavybę, — išsižada tuo, kad pats atsisako savo nuo- 
savybės, ir šitaip iš tiesų parodo, kad savo izoliacijai jis ne- 
teikia didelės reikšmės, kad jis pakilo virš gamtinės būtiny- 
bės išsiskirti ir šioje absoliučioje būties-sau išskirtyje neigti 
kitų tapatumą su savimi. — Ir viena, ir kita grynoji įžvalga 
laiko tiek netikslingu, tiek neteisingu dalykų; juk netikslinga 
išsižadėti malonumų ir turto tam, kad įrodytum esąs lais- 
vas nuo malonumų ir turto. Vadinasi, įžvalga, priešingai, 
paskelbs kvailiu tą, kuris, kad pavalgytų, imasi priemonių, 
kad iš tikrųjų pavalgytų. — Be to, ji laiko neteisingų dalyku 

atsisakyti maisto ir sviestą, kiaušinius atiduoti ne už pini- 
gus, arba pinigus duoti ne už sviestą ir kiaušinius, o pa- 
prasčiausiai, nieko už tai negaunant; maistą arba panašių 
dalykų turėjimą ji skelbia esant savitikslį ir faktiškai šitaip 
pasirodo esanti nešvarus ketinimas, tokiam mėgavimuisi ir 
turėjimui teikiantis esminę reikšmę. Kaip grynas ketinimas 
kartu ji tvirtina, jog būtina pakilti virš gamtinio egzistavi- 
mo ir virš gobšumo, nukreipto į to egzistavimo priemones, 
tačiau ji laiko kvaila ir neteisinga pastangą šį pakilimą įro- 
dinėti veiksniu; kitaip tariant, šis grynasis ketinimas iš tiesų 
yra apgaulė, siūlanti vidinį pakilimą ir jo reikalaujanti, ta- 
čiau traktuoti jį rimtai, jį įgyvendinti ir įrodyti jo tiesą — tai 
ji pateikia kaip nereikalingą, kvailą ir net neteisingą daly- 
ką. — Vadinasi, ji neigia save tiek kaip grynąją įžvalgą, nes 
ji neigia betarpiškai tikslingą veiką, tiek kaip gryną ketini- 
mą, nes ji neigia ketinimą įrodyti, kad esi laisvas nuo pa- 
vienės egzistencijos tikslų. 

Šitaip švietimas leidžiasi patiriamas tikėjimo. Jis pasiro- 
do tokiu nepatraukliu pavidalu todėl, kad būtent santykiau- 
damas su „kitu“ jis virsta negatyvia realybe, t.y. pasirodo kaip 
savo paties priešybė; bet grynoji įžvalga ir ketinimas turi 
tapti tokiu santykiu, nes jis yra jų įsikūnijimas tikrovėje. — 
Šis įsikūnijimas iš pradžių pasirodė kaip negatyvi realybė. 
Galbūt jo pozityvi realybė yra geresnė: pažiūrėkime, kaip ji 
atrodo. — Kai visi prietarai ir išankstiniai nusistatymai pa- 
šalinti, iškyla klausimas: o kas toliau? Kokia toji tiesa, kurią 
švietimas išplatino vietoj jų? — Jis jau išreiškė tą pozityvų tu- 
rinį, pašalindamas paklydimą, nes minėtas susvetimėjimas 
su savimi tuo pat metu yra jo pozityvi realybė. — Tame, kas 
tikėjimui yra absoliuti dvasia, švietimas pagauna tai, kas, 
pagal jo tikėjime atrastą apibrėžtį, yra medis, akmuo ir t.t., — 
pagauna juos kaip pavienius tikroviškus daiktus; kadangi 
bet kokį apibrėžtumą, t.y. bet koki turinį ir jo realizaciją, jis 

apskritai pagauna būtent taip, t.y. kaip baigtinumą, kaip žmo- 
giškąją esmę ir vaizdinį, tai absoliuti esmė jam virsta tam tikru 
vakuumu, kuriam negalima priskirti jokių apibrėžčių, jokių 
predikatų. Tokios jungtuvės [t.y. toks priskyrimas] jau sa- 
vaime būtų peiktinos; juk kaip tik jos yra tai, kas pagimdo 
prietarų pabaisas. Žinoma, protas, grynoji įžvalga, pati nėra 
tuščia, nes jos pačios negatyvumas atsiveria jai ir yra jos tu- 
rinys; ji yra turtinga, bet turtinga tik atskirybe ir apribojimu; 
ko nors tokio nepriskirti absoliučiai esmei ir su ja nesusieti 
yra jos įžvalgus gyvenimo būdas, kuris moka pastatyti į tin- 
kamą vietą save ir savo turtingumą baigtinybės srityje ir kartu 
žino, kaip pagarbiai elgtis su absoliutu. 

Kaip pozityvios švietimo tiesos antras momentas šios tuš- 
čios esmės priešprieša yra iš absoliučios esmės apskritai iš- 
skirta sąmonės ir bet kokios būties atskirybė kaip absoliuti 
būtis-savyje-ir-sau. Sąmonė, kuri savo pradine tikrove yra jus- 
linis tikrumas ir nuomonė, nuėjusi visą savosios patirties ke- 
lią, dabar vėl sugrįžta į pradžią ir vėl yra Žinojimas apie 
grynąjį savo pačios negatyvumą arba apie juslinius daiktus, t.y. 
apie estinčius daiktus, abejingai stovinčius priešpriešiais są- 
monės būčiai-sau. Tačiau dabar ji nėra betarpiška prigimtinė 
sąmonė; ne, ji tapo sau tokia. Iš pradžių atsidavusi tai pai- 
niavai, į kurią buvo įstumta savosios išsklaidos, o dabar gry- 
nosios įžvalgos sugrąžinta į savo pirmąjį pavidalą, sąmonė 
patyrė tą painiavą kaip rezultatą. Būdamas pagrįstas visų kitų 
sąmonės pavidalų, — vadinasi, ir bet kokios anapusybės jus- 
linio tikrumo atžvilgiu — niekingumo įžvalga, tas juslinis 
tikrumas jau nebėra nuomonė; priešingai, jis yra absoliuti 
tiesa. Teisybė, šis niekingumas viso to, kas išeina už juslinio 
tikrumo ribų, yra tik negatyvus šios tiesos įrodymas; bet jo- 
kio kito įrodymo ji ir negali turėti, nes juslinio tikrumo po- 
zityvi tiesa pati savaime yra būtent neįtarpinta pačios sąvo- 
kos kaip objekto būtis-sau, o be to, būtis-sau kitabūties for- 

ma; tai reiškia, kad kiekviena sąmonė tiesiog yra tikra tuo, 
kad ji yra, kad kiti tikroviški daiktai esti už jos, ir kad ji, kaip 
ir tie daiktai, savo prigimtine būtimi yra savyje ir sau, arba 
yra absoliučiai. 

Pagaliau trečias švietimo tiesos momentas yra pavienės es- 
mės santykis su absoliučia esme, dviejų pirmųjų momentų 
santykis. Įžvalga kaip gryna lygios arba neribotos [esaties] 
įžvalga kartu išeina už nelygios [esaties] ribų; t.y. ji išeina už 
baigtinės tikrovės arba už savo kaip vien tik kitabūties ribų. 
Kaip kitabūties anapusybę ji apima tuštumą, su kuria, vadi- 
nasi, ji susieja juslinę tikrovę. Į šio santykio apibrėžtį kaip 
turinys patenka ne abi pusės, nes viena pusė yra tuštuma, oO 
todėl turinio esama tik kitos pusės, juslinės tikrovės, dėka. 
Bet santykio forma, kurios apibrėžtyje dalyvauja [būties]-sa- 
vyje pusė, gali būti sukurta savavališkai (nach Belieben), nes 
forma yra negatyvumas-savyje ir todėl kažkas priešinga sau 
pačiai; ji yra ir būtis, ir niekas; ji yra ir [būtis|-savyje, ir bū- 
ties-savyje priešybė; arba — o tai yra tas pat — tikrovės santy- 
kis su [būtimi]-savyje kaip anapusybe yra tiek tikrovės neigimas, 
tiek ir jos teigimas. Todėl baigtinę tikrovę galima suprasti 
tiesmukai, kaip įprasta. Vadinasi, juslumas dabar pozityviai 
susijęs su absoliutu kaip su [būtimi]-savyje, o juslinė tikrovė 
pati yra [būtis|-savyje; absoliutas ją kuria, saugo ir puoselė- 
ja. Savo ruožtu ji ir su absoliutu santykiauja kaip su priešy- 
be, kaip su savąja nebūtimi; šio santykio požiūriu ji yra ne 
savyje, o tik kažkam kitam. Ankstesniame sąmonės pavidale 
prieštaravimo sąvokos apibrėžtos kaip geris ir blogis, tuo tar- 
pu grynajai įžvalgai, priešingai, jos virsta grynesnėmis bū- 
ties-savyje ir būties-kažkani kitam abstrakcijomis. 

Bet abu požiūriai — tiek iš pozityviojo, tiek iš negatyvio- 
jo baigtinybės santykio su [būtimi]-savyje pusių — faktiškai 
yra vienodai būtini, ir, vadinasi, viskas tokiu pat mastu yra 
r savyje, ir kitam; tai reiškia — visa yra naudinga. — Visa 

atsiduoda kitiems, leidžiasi naudojama kitų ir esti jiems; ir 
dabar visa, galima sakyti, atsistoja piestu, dedasi abejinga 
kitiems (tut sprode gegen anderes), esti sau ir savo ruožtu 
naudojasi kitais. — Žmogui, kaip tokį santykį suvokiančiani 
daiktui, šitaip pasirodo jo esmė ir jo padėtis. Toks, koks jis 
yra betarpiškai, kaip prigimtinė sąmonė savyje, jis geras, kaip 
atskirybė — absoliutus, o kita yra jam; o kadangi jam kaip 
save suvokiančiam gyvuliui momentai turi bendrybės vertę, 
tai viskas egzistuoja jo malonumui ir pramogoms, ir toks, koks 
jis išėjo iš Dievo rankų, jis vaikštinėja po pasaulį kaip po 
jam įveistą sodą. — Bet jis turi paragauti ir vaisių nuo gėrio 
ir blogio pažinimo medžio; iš to jis gauna naudą, jį skirian- 
čią nuo viso kito, nes dėl atsitiktinumo jo savaime gera pri- 
gimtis yra ir tokia, kad pramogų perteklius jai kenkia, arba, 
kitaip tariant, jo atskirybei būdinga ir jai priklausanti anapu- 
sybė; ji gali išeiti už savo ribų ir save sunaikinti. Priešingai, 
protas jam yra naudinga priemonė, padedanti deramai apri- 
boti šį išėjimą už savo ribų, arba, kitaip tariant, savisaugos 
priemonė, kurią jis pasitelkia, išeidamas už apibrėžtumo ri- 
bų; juk tai yra sąmonės galia. Sąmoningos savyje visuotinės 
esmės mėgavimasis įvairovės ir trukmės požiūriu pats turi 
būti ne apibrėžtas, o visuotinis; todėl saikas apibrėžtas taip, 
kad būtų kliūtis, neleidžianti baigtis mėgavimosi įvairovei 
ir trukmei; tai reiškia, kad saiko apibrėžtis yra nesaikingu- 
mas. — Kaip Žmogui viskas yra naudinga, taip ir jis pats 
naudingas, ir lygiai taip pat naudinga jo apibrėžtis — tapti 
visuotinai naudingu ir viskam tinkamu minios nariu. Kiek 
jis rūpinasi savimi, lygiai tiek pat jis privalo atiduoti save 
kitiems; kiek jis atsiduoda kitiems, tiek jis rūpinasi pats sa- 
vimi; ranka ranką plauna. Bet ten, kur jis yra, yra ir jo tikro- 
ji vieta; jis naudojasi kitais, o kiti naudojasi juo. 

Skirtingi dalykai vienas kitam naudingi nevienodai; bet 
visi daiktai pasižymi šiuo naudingu tarpusavio santykiu dėl 
savo esmės, pasireiškiančios kaip tik tuo, kad jie dvejopai 

santykiauja su absoliutu: pozityviai — dėl to jie yra savyje ir 
sau; negatyviai — dėl to jie yra kitiems. Santykis su absoliu- 
čia esme arba religija kaip tik todėl yra visų naudingiausias 
dalykas; juk jis yra pati grynoji nauda, jis yra tas tvarus visų 
daiktų egzistavimas arba jų būtis-savyje-ir-sau, o kartu visų 
daiktų nuopuolis, arba jų būtis-kitam. 

Žinoma, tikėjimui šis pozityvus švietimo rezultatas yra 
toks pat siaubingas, kaip ir negatyvus švietimo santykis su 
juo. Ši įžvalga į absoliučią esmę, įžvalga, kuri absoliučioje 
esmėje nemato nieko kito, išskyrus būtent absoliučią esmę, 
l'être suprême, t.y. tuštumą, — tas šališkas požiūris, kad vi- 
sa savo betarpiškoje esatyje yra savyje arba yra gera, kad 
pagaliau šitas pavienės sąmoningos būties santykis su abso- 
liučia esme, religija, visiškai išreiškiamas naudingumo sąvo- 
ka, tikėjimui tiesiog šlykštus. Ši paties švietimo išmintis tikė- 
jimui neišvengiamai atrodo esanti pati trivialybė, o sykiu — 
trivialybės pripažinimas; juk ši išmintis pasireiškia tuo, kad 
apie absoliučią esmę ji nežino nieko, arba (o tai yra tas pat) 
žino apie ją tik tą visiškai lėkštą tiesą, kad ji yra būtent tik 
absoliuti esmė; užtat toji išmintis Žino tik baigtinybę, ir žino 
apie ją būtent tai, kad ji yra tiesa, o šitą žinojimą apie ją 
kaip apie tiesos [viešpatiją] švietimo išmintis laiko didžiau- 
siu žinojimu. 

Švietimo atžvilgiu tikėjimas turi dieviškąją teisę, absoliu- 
čios lygybės sau pačiam arba grynojo mąstymo teisę, ir iš švie- 
timo pusės patiria absoliutų neteisingumą, nes švietimas iš- 
kreipia tikėjimą su visais jo momentais ir paverčia juos kaž- 
kuo kitu, negu tai, kas jie yra tikėjime. Tuo tarpu švietimas 
tikėjimo atžvilgiu ir savosios tiesos labui turi tik žmogiškąją 
teisę, nes jo daroma neteisybė yra nelygybės teisė, kuri pasi- 
reiškia iškreipimu ir pakeitimų; tai teisė, savo prigimtimi bū- 
dinga savimonei, susipriešinusiai su paprasta esme arba mąs- 
tymu. Tačiau kadangi švietimo teisė yra savimonės teisė, tai 

švietimas ne tik išsaugos 7 savo teisę (tai reiškia, kad dvi 
vienodos dvasios teisės susipriešintų ir nė viena negalėtų 
patenkinti kitos), bet jis įtvirtins absoliučią teisę, nes savi- 
monė yra sąvokos negatyvumas, kuris esti ne tik sau, bet 
sykiu įveikia ir savo priešybę; ir pats tikėjimas, būdamas są- 
monė, negalės iš jo atimti jo teisės. 

Juk švietimas traktuoja tikinčią sąmonę remdamasis ne 
jam būdingais principais, o tokiais principais, kurie būdingi 
pačiai tikinčiai sąmonei. Tikinčiai sąmonei jis surenka tik pa- 
čios tikinčios sąmonės mintis, kurios jai nesąmoningai išsi- 
barsto; tik esant kokiam nors vienam tikinčios sąmonės mo- 
dusui, jis jai primena kitus, kuriuos ji taip pat turi, tačiau 
vieną iš kurių ji visada užmiršta. Priešingai tikinčiai sąmo- 
nei, švietimas pasirodo esąs grynoji įžvalga kaip tik todėl, 
kad jis viename apibrėžtame momente mato visumą, vadina- 
si, priduria su tuo momentu santykiaujančią priešybę, ir, vie- 
ną paversdamas kitu, sukuria abiejų minčių negatyvią es- 
mę, sąvoką. Tikėjimui švietimas pasirodo kaip iškreipimas ir 
melas todėl, kad jis nurodo tikėjimo momentų kitabūtį; to- 
dėl tikėjimui atrodo, kad švietimas iš jų betarpiškai daro kaž- 
ką kita, negu jie yra kaip atskirybės; tačiau toji kitabūtis yra 
tokia pat esminga, ir ji iš tikrųjų esti pačioje tikinčioje sąmo- 
nėje, tačiau, skirtingai nuo švietimo, toji sąmonė apie ją ne- 
mąsto, bet vis tiek ją apima kitaip; todėl tikinčiai sąmonei ji 
nėra svetima, ir toji sąmonė negali jos neigti. 

Bet pats švietimas, primenantis tikėjimui jo išsiskyrusių 
momentų priešingybę, yra lygiai taip pat mažai apsišvietęs 
savo paties atžvilgiu. Su tikėjimu jis santykiauja grynai ne- 
gatyviai, nes savo turinį išskiria iš savo grynumo ir laiko jį 
savo paties negatyvumu. Todėl jis neatpažįsta pats savęs šia- 
me negatyvume, tikėjimo turinyje, ir nesusieja abiejų min- 
čių, remdamasis tuo pagrindu: tos minties, kurią atneša, ir 
tos, prieš kurią jis nukreipia aną mintį. Nepripažindamas, 

kad tai, ką jis smerkia tikėjime, betarpiškai yra jo paties min- 
tis, švietimas pats egzistuoja abiejų momentų priešpriešoje; 
vieną iš šių momentų — kiekvienąkart tą, kuris priešingas 
tikėjimui, — švietimas tik ir pripažįsta, o kitą momentą nuo 
jo atskiria visiškai taip pat, kaip elgiasi tikėjimas. Todėl švie- 
timas nerealizuoja abiejų momentų vienio kaip vienio, t.y. 
nerealizuoja sąvokos; tačiau sąvoka švietimui atsiranda kaip 
tai, kas esti sau, vadinasi, švietimas ją randa tik kaip tai, kas 
jau duota. Juk savaime grynosios įžvalgos realizacija pasi- 
reiškia kaip tik tuo, kad ji — o jos esmė yra sąvoka — sau 
pačiai pirmiausia pasirodo kaip kažkas absoliučiai kita ir pa- 
neigia save (nes sąvokos priešprieša yra absoliuti priešprie- 
ša), ir iš šios kitabūties sugrįžta į pačią save, arba į savąją 
sąvoką. Bet švietimas yra tik šis judėjimas, jis yra dar nesą- 
moninga grynosios sąvokos veikla, kuri, tiesa, sugrįžta prie 
savęs kaip objektas, tačiau šį objektą supranta kaip kažką 
kitą, o be to, nepažįsta sąvokos prigimties, pasireiškiančios 
tuo, kad būtent tai, kas neperskirta, ir yra tai, kas absoliu- 
čiai atsiskiria. — Vadinasi, priešingai tikėjimui, grynoji įžval- 
ga yra sąvokos galybė tiek, kiek ji yra judėjimas ir tikinčioje 
sąmonėje atskirai estinčių momentų susiejimas, toks susieji- 
mas, per kurį atsiskleidžia jų prieštaringumas. Šitaip pasi- 
reiškia absoliuti teisė į prievartą, kurią grynoji įžvalga pa- 
naudoja tikėjimo atžvilgiu; tačiau tikrovė, į kurią ji nukreipia 
šią prievartą, pasireiškia kaip tik tuo, kad tikinti sąmonė pati 
yra sąvoka ir, vadinasi, pati pripažįsta tą priešybę, kurią į ją 
atneša įžvalga. Ji lieka teisi tos sąmonės atžvilgiu todėl, kad 
joje įtvirtina tai, kas būtina pačiai tai sąmonei ir ką ji turi 
pati savyje. 

Pirmiausia švietimas įtvirtina sąvokos momentą, pasireiš- 
kiantį tuo, kad sąvoka yra sąmonės veika; švietimas priešina 
tikėjimui tvirtinimą, kad jo absoliuti esmė yra jo sąmonės 
kaip tam tikros savasties absoliuti esmė, arba kad ta esmė 

sukurta sąmonės. Tikinčiai sąmonei jos absoliuti esmė, kiek 
ji tai sąmonei yra savyje, tuo pat metu neegzistuoja kaip 
koks svetimas daiktas, kuris joje būtų nežinia kaip ir iš kur; 
ne, jai būdingas pasitikėjimas pasireiškia kaip tik tuo, kad 
absoliučioje esmėje ji randa save kaip šitą asmeninę sąmo- 
nę, O jai būdingas paklusnumas ir tarnystė pasireiškia tuo, 
kad savąja veika ji sukuria tą esmę kaip savo absoliučią es- 
mę. Tiesą sakant, apie tai švietimas tik primena tikėjimui, 
kai pastarasis paprasčiausiai paskelbia, kad absoliučios es- 
mės „savyje“ esti anapus sąmonės veikos. — Tačiau kadangi 
švietimas, į tikėjimo vienpusiškumą, tiesa, įnešdamas prie- 
šingą, jo veikos, momentą kaip priešybę būčiai, apie kurią ti- 
kėjimas čia tik ir galvoja, pats savo minčių irgi nesusieja, 
tai jis izoliuoja gryną veikos momentą ir apie tikėjimo „sa- 
vyje” pasako, kad tas „savyje“ yra tik kažkas, kas sukurta 
sąmonės. Bet izoliuota, tam „savyje“ priešpriešinta veika yra 
atsitiktinė veika, ir, kaip įvaizdinanti veika, yra kūrimas fik- 
cijų — vaizdinių, kurie neegzistuoja savyje; šitaip švietimas 
ir traktuoja tikėjimo turinį. — Bet ir atvirkščiai, grynoji įžval- 
ga lygiai taip pat tvirtina kažką priešinga. Teigdama kita- 
būties momentą, kurį sąvoka turi savyje, ji skelbia, kad ti- 
kėjimo esmė yra tokia esmė, kuri sąmonei nerūpi, kuri yra 
anapus sąmonės, jai svetima ir jos nepripažinta. Tikėjimui ši 
esmė esti tiek, kiek jis, viena vertus, ja pasitiki ir joje turi 
savo savitikrą, o kita vertus, tiek, kiek jos keliai nežinomi, o 
jos būtis nepasiekiama. 

Toliau. Kai švietimas tikėjimo garbinamą objektą traktuoja 
kaip akmenį ir medį ar kaip dar kokią nors baigtinę antro- 
pomorfinę apibrėžti, tikinčios sąmonės atžvilgiu jis įtvirtina 
teisę, kurią pripažista ir pati tikinti sąmonė. Juk kadangi ti- 
kinti sąmonė yra sudvejinta sąmonė, kuriai būdinga tai, kad 
ji apima tikrovės anapusybę ir šitos anapusybės grynąją šiapu- 
sybę, tai faktiškai joje esama ir to požiūrio į juslinį daiktą, 

pagal kurį tas daiktas turi vertę savyje ir sau; tačiau ji nesu- 
sieja tų abiejų minčių apie esinį savyje ir sau, kuris jai yra tai 
gryna esmė, tai paprasčiausias juslinis daiktas. — Net grynoji 
tikėjimo sąmonė paveikta pastarojo požiūrio; juk jos antjus- 
linės viešpatijos perskyros, kadangi toji viešpatija nepagau- 
ta sąvoka, yra savarankiškų formų eilė, o jų judėjimas yra 
tam tikras istorinis įvykis; tai reiškia, kad šios formos tik įsi- 
vaizduojamos, ir joms būdingas juslinės būties modusas. — 
Švietimas savo ruožtu lygiai taip pat izoliuoja tikrovę kaip 
tam tikrą dvasios apleistą esmę, apibrėžtumą [izoliuoja] kaip 
tam tikrą nejudrią baigtinybę, kuri dvasiniame pačios esmės 
judėjime būtų ne momentas, ne niekas ir ne savyje ir sau 
estintis kažkas, o nykstantis dalykas. 

Aišku, kad lygiai taip pat yra su žinojimo pagrindu. Tikin- 
ti sąmonė pati pripažįsta tam tikrą atsitiktinį žinojimą, nes ji 
yra tam tikru būdu susijusi su atsitiktinybėmis, o pati abso- 
liuti esmė jai egzistuoja tam tikros įsivaizduojamos kasdie- 
nės tikrovės forma; kartu tikinti sąmonė yra ir savos rūšies 
tikrumas, pats savyje neturintis tiesos, ir ji prisipažįsta esan- 
ti tokia neesminga sąmonė, estinti šiapus save įsitikrinan- 
čios ir pačią save pateisinančios dvasios. Tačiau šį momentą 
ji užmiršta, pasinerdama į savąjį dvasinį betarpišką absoliu- 
čios esmės žinojimą. — O švietimas, kuris jai apie tai prime- 
na, savo ruožtu prisimena tik atsitiktinį žinojimą ir užmiršta 
„kitą“; jis prisimena tik tarpininkavimą, nulemtą svetimo tre- 
čiojo [momento], ir neprisimena to tarpininkavimo, kur be- 
tarpiškumas pats sau yra trečias [momentas], kurio dėka sa- 
ve įtarpina kitu, t.y. pačiu savimi. 

Galiausiai, stebėdamas tikėjimo veiką, švietimas laikosi 
nuostatos, kad atsisakyti malonumų ir turto neteisinga ir ne- 
tikslinga. — Dėl neteisingumo, tai tikinti sąmonė pritaria švie- 
timui, kad ji pati pripažista, jog turėti nuosavybę, ją ginti ir 
ja mėgautis yra tikroviška; ši sąmonė, įtvirtindama nuosavy- 

bę, elgiasi juo egoistiškiau ir atkakliau, juo grubiau atsiduo- 
da mėgavimuisi ta nuosavybe dėl to, kad jos religinė — turtą 
ir malonumus atmetanti — veika nukreipta anapus tikrovės 
ir šia kaina išperka laisvę atsiduoti malonumams šiapusybė- 
je. Dėl tokio prieštaravimo ši tarnystė, pasireiškianti prigim- 
tinių polinkių ir malonumų aukojimu, faktiškai neturi tiesos; 
šalia aukojimo, tie polinkiai išsaugojami; toks aukojimas yra 
tik ženklas, kuriuo tikras aukojimas realizuojamas tik maža 
dalimi ir kuris todėl faktiškai tik vaizduoja aukojimą. 

O dėl tikslingumo, tai, švietimo požiūriu, atsisakyti kaž- 
kiek turto ir išsižadėti kokio nors malonumo, norint jaustis ir 
būti laisvam nuo turto ir pomėgių, yra neprotinga. Tikinti 
sąmonė pati suvokia absoliučią veiką kaip tam tikrą visuotinę 
veiką; ne tik jos absoliučios esmės kaip jos objekto veikla tai 
sąmonei yra tam tikra visuotinė veikla, bet ir pavienė sąmo- 
nė privalo iki galo ir visiškai išsilaisvinti nuo savo juslinės 
esmės. Bet atsisakyti kokios nors dalies turto ar išsižadėti kokio 
nors pavienio malonumo dar nereiškia atlikti tokį bendrąjį 
veiksmą; kadangi veiksme sąmonei iš esmės turėtų atsiverti 
neatitikimas tarp tikslo, kuris yra visuotinis, ir tarp įgyvendi- 
nimo, kuris yra pavienis, tai šis veiksmas pasirodo esąs toks 
poelgis, kuriame sąmonė nedalyvauja, ir kartu šis poelgis iš 
esmės pasirodo esąs pernelyg naivus, kad būtų tikras veiks- 
mas; pernelyg naivu pasninkauti, kad išsižadėtum malonu- 
mo, susijusio su valgymu, pernelyg naivu, kaip Origenui,“ iš 
kūno atimti kitus malonumus, kad įrodytum, jog su jais vis- 
kas baigta. Pats poelgis pasirodo esąs išorinis ir pavienis veiks- 
mas; tuo tarpu geidulys įsišaknijęs viduje, ir yra kažkas ben- 
dra; geidulio patenkinimo sukeltas malonumas neišnyksta nei 
išnykus priemonei, nei dėl pavienio išsižadėjimo. 

Savo ruožtu švietimas vidujybę, netikrovę šiuo atveju izo- 
liuoja nuo tikrovės; tuo tarpu, priešingai vidinei tikėjimo es- 
mei, tikinčioje žiūroje ir pamaldume jis išsaugojo daiktiškąją 

išorybę. Tai, kas esminga, tikėjimas perkelia į ketinimą, į mintis 
ir šitaip padaro nebereikalingą tikrovišką išsilaisvinimo nuo 
gamtinių tikslų realizaciją; priešingai, toji vidujybė pati yra 
formalumas, realizuojamas per gamtinius potraukius, kurie 
pateisinami kaip tik tuo, kad jie yra vidiniai, kad jie pri- 
klauso visuotinei būčiai, gamtai. 

Taigi švietimas tikėjimo atžvilgiu pasižymi neįveikiama 
jėga, nes pačioje tikėjimo sąmonėje esama momentų, kuriuos 
įtvirtina švietimas. Atidžiau pažvelgus į šios jėgos poveikį, 
atrodo, kad jos poveikis tikėjimui suskaldo gražyjį pasitikėji- 
mo ir betarpiško tikrumo vienį, dvasinę tikėjimo sąmonę su- 
teršia nešvariomis mintimis apie juslinę tikrovę, intelekto ir 
savosios valios bei realizacijos tuštybe sugriauna ramią ir pa- 
tikimą tikėjimo nuotaiką, sukeliamą nuolankumo. Bet faktiš- 
kai švietimas veikiau pašalina nemąstančią ar, tiksliau sa- 
kant, sąvokos stokojančią perskyrą, esančią tikėjime. Tikinti 
sąmonė naudojasi dvigubu masteliu ir svoriu, ji turi dvejo- 
pas akis, dvejopas ausis, dvejopą liežuvį ir dvejopą kalbą; ji 
sudvejino visus vaizdinius, nesugretindama tų dviejų pra- 
smių. Kitaip tariant, tikėjimas gyvena dviejų tipų suvokime; 
pirma, miegančios sąmonės, gyvenančios tik mintyse, stoko- 
jančiose sąvokos, suvokime ir, antra, būdraujančios sąmonės, 
gyvenančios tik juslinėje tikrovėje, suvokime; ir kiekviena- 
me iš šių suvokimų tikėjimas šeimininkauja kaip jam patin- 
ka. — Aną, dangiškąjį pasaulį švietimas nušviečia juslinio 
pasaulio vaizdiniais ir dangiškajam pasauliui parodo tą baig- 
tinybę, kurios tikėjimas negali paneigti, nes jis yra savimonė 
ir, vadinasi, vienis, kuris apima abu įvaizdinimo būdus ir 
kuriame jie neatsiskiria, nes priklauso tai pačiai nedaliai pa- 
prastai savasčiai, į kurią perėjo tikėjimas. 

Dėl to tikėjimas prarado turinį, užpildžiusį jo stichiją, ir 
pats savyje nugrimzdo į tam tikrą miglotą dvasios virpulį 
(Weben). Jis išvarytas iš savo karalystės; kitaip tariant, jo 

karalystė apiplėšta, nes būdraujanti sąmonė pasigrobė bet 
kokią tikėjimo perskyrą, bet kokią jo išsklaidą ir visas jo da- 
lis paaukojo ir sugrąžino žemei kaip jos nuosavybę. Tačiau 
tikėjimas tuo nėra patenkintas, nes šios šviesos dėka visur 
atsirado tik pavienė esmė, todėl dvasiai byloja tik beesmė 
tikrovė ir dvasios apleista baigtinybė. — Kadangi tikėjime 
nebėra turinio ir jis negali pasilikti šioje tuštumoje, arba, ki- 
taip tariant, kadangi, išeidamas už baigtinybės, kuri yra vie- 
nintelis turinys, ribų, tikėjimas randa tik tuštumą, jis yra tik 
grynas ilgesys; jo tiesa yra tuščia anapusybė, kuriai nebeįma- 
noma rasti tinkamo turinio, nes viskas pasikeitė. — Taigi 
faktiškai tikėjimas tapo toks pat kaip ir švietimas: tai savyje- 
estinčios baigtinybės santykio su neturinčiu predikatų, ne- 
pažintu ir nepažiniu absoliutu sąmonė. Skirtumas tik tas, kad 
švietimas yra patenkintas, o tikėjimas — nepatenkintas švieti- 
mas. Tačiau jis pats parodys, ar gali likti toks patenkintas 
savimi; minėtas apsiniaukusios dvasios, gedinčios dėl savo 
dvasinio pasaulio prarasties, ilgesys tūno užkulisiuose. Pa- 
čiam švietimui būdinga toji nepatenkinto ilgesio yda kaip 
grynas objektas, glūdintis jo tuščioje absoliučioje esmėje, kaip 
veika ir judėjimas, kurių tikslas — išeiti už jo pavienės esmės 
ir pakilti į neužpildytą anapusybę, kaip pilnatviškas objektas 
ten, kur naudingumas stokoja savasties. Švietimas įveiks šią 
ydą; atidesnis žvilgsnis į pozityvų rezultatą, kuris yra švie- 
timo tiesa, atskleis, kad toji yda savyje jau įveikta. 


b. Svietimo tiesa 


Taigi miglotas, jau nieko savyje nebeišskiriantis dvasios 
virpulys nugrimzdo į save ir atsidūrė anapus sąmonės, kuri, 
priešingai, tapo aiški pati sau. — Pirmas šio aiškumo mo- 
mentas savo būtinybės ir sąlygotumo atžvilgiu apibrėžtas 
dėl to, kad grynoji įžvalga, t.y. įžvalga, kuri savyje yra są- 
voka, įsikūnija tikrovėje; ji tai padaro, nustatydama jai bū- 

dingą kitabūtį arba apibrėžtumą. Šitaip ji pasirodo esanti 
negatyvi gryna įžvalga, t.y. sąvokos negacija; ši negacija ir- 
gi gryna; ir kartu tas momentas tapo grynu daiktu, absoliu- 
čia esme, kuri neturi jokios kitos apibrėžties. Apibūdinant 
tai tiksliau, galima tarti, kad įžvalga kaip absoliuti sąvoka 
yra skirtybių perskyra, o tos skirtybės jau nebėra skirtybės; 
įžvalga yra perskyra abstrakcijų arba grynųjų sąvokų, ku- 
rios jau nebepalaiko savęs, o atramą ir perskyrą joms su- 
teikia tik judėjimo visuma. Ši neperskiriamybės perskyra pa- 
sireiškia kaip tik tuo, kad absoliuti sąvoka pati save pada- 
ro savo objektu ir minėto judėjimo atžvilgiu nusistato kaip 
esmė. Kaip tik dėl to ši esmė neturi tos pusės, kurioje abst- 
rakcijos arba skirtumai lieka atsiskyrę vienas nuo kito, ir to- 
dėl ji tampa grynu mąstymu kaip grynu daiktu. — Taigi tai 
ir yra Minėtas miglotas nesąmoningas dvasios virpulys joje 
pačioje, į kurį nugrimzdo tikėjimas, nes jis prarado išskai- 
dytą turinį; tuo pat metu šis virpulys yra minėtas gryno- 
sios savimonės judėjimas, tas judėjimas, kuriam savimonė 
turi būti absoliučiai svetima anapusybė. Juk kadangi ši gry- 
noji savimonė yra grynųjų sąvokų ir skirtumų, kurie nėra 
jokie skirtumai, judėjimas, tai ji faktiškai nupuola į nesąmo- 
ningą virpulį, t.y. į gryną jautą arba į gryną daiktiškumą. — 
Bet su savimi susvetimėjusi sąvoka — juk dabar ji esti dar 
tik šioje susvetimėjimo pakopoje — neatpažįsta vienodos 
esmės, būdingos abiem pusėms — savimonės judėjimui ir 
jos absoliučiai esmei; ji neatpažįsta jų vienodos esmės, kuri 
faktiškai yra jų substancija ir tvarus egzistavimas. Kadangi 
sąvoka neatpažįsta šio vienio, tai esmė jai turi vertę tik ob- 
jektinės anapusybės forma, o perskirianti sąmonė, kuriai 
[būtis]-savyje tokiu būdu esti už jos, turi prasmę kaip tam 
tikra baigtinė sąmonė. 

Minėtos absoliučios esmės atžvilgiu švietimas pats pa- 
tenka į vaidą su savimi, į kurį anksčiau buvo patekęs, kovo- 
damas su tikėjimu; dėl to jis pasidalina į dvi partijas. Viena 

partija pasirodo esanti pergalinga tik dėl to, kad ji suskyla į 
dvi partijas, nes šitaip ji parodo, kad jai pačiai būdingas tas 
principas, kurį ji neigė, ir kad šitaip ji įveikė vienpusišku- 
mą, jai būdingą anksčiau. Interesas, bendras jai ir kitai par- 
tijai, dabar visiškai susitelkia joje ir užmiršta kitą partiją, nes 
joje pačioje jis randa jį dominančią priešpriešą. Tačiau tuo 
pat metu ši priešprieša perkeliama į aukštesnę pergalingą 
stichiją, kurioje ji pasirodo grynesniu pavidalu. Vadinasi, vie- 
noje partijoje atsiradęs vaidas, atrodantis kaip nelaimė, prie- 
šingai, įrodo, kad toji partija laiminga. 

Pati grynoji esmė neapima perskyros, todėl ji į tą esmę 
patenka taip, kad sąmonei atsiveria dvi tokios grynos es- 
mės; kitaip tariant, atsiranda dvejopa grynosios esmės są- 
monė. — Gryna absoliuti esmė glūdi tik gryname mąstyme, 
arba, kitaip sakant, ji yra pats grynasis mąstymas; vadinasi, 
ji esti tiesiog anapus baigtinybės, anapus savimonės ir yra tik 
negatyvi esmė. Tačiau šitaip ji yra būtent būtis, savimonės 
negatyvumas. Kaip toks negatyvumas ji kartu susijusi su sa- 
vimone; ji yra išorinė būtis, o pastaroji, būdama susijusi su 
savimone, kuriai būdingos perskyros ir apibrėžtumai, joje 
išsiskaido, kad taptų ragaujama, matoma ir t.t.; ir šitoks san- 
tykis yra juslinis tikrumas bei suvokimas. 

Jei išeities tašku laikysime tą juslinę būtį, į kurią būtinai 
pereina ana negatyvi anapusybė, bet abstrahuosimės nuo šitų 
apibrėžtų sąmonės santykio modusų, tai liks grynoji materi- 
ja kaip miglotas virpulys ir judrumas jos pačios viduje. Šiuo 
atveju svarbu turėti galvoje, kad grynoji materija yra tik tai, 
kas lieka, kai mes abstrahuojamės nuo regėjimo, lytos, skonio 
ir t.t.; tai reiškia, kad ji nėra matoma, skanaujama, lytima ir 
t.t.; tai, ką galima matyti, lytėti, ragauti, nėra materija, o yra 
spalva, akmuo, druska ir t.t.; ji veikiau yra grynoji abstrakci- 
ja, ir dėl to akivaizdžiai pasirodo gryna mąstymo esmė arba 
pats mąstymas kaip neišsiskaidęs, neapibrėžtas, predikatų 
neturintis absoliutas. 

Viena švietimo kryptis absoliučia esme vadina minėtą pre- 
dikatų neturintį absoliutą, glūdintį anapus tikroviškos sąmo- 
nės, mąstyme, kuris buvo išeities taškas; kita kryptis tą es- 
mę vadina materija. Jeigu jos būtų išsiskyrusios kaip gamta 
ir dvasia arba Dievas, tada tam, kad nesąmoningas virpulys 
pats savyje būtų gamta, jam trūktų išsiskleidusio gyvenimo 
turtingumo, o dvasiai arba Dievui trūktų save savyje išskai- 
dančios sąmonės. Kaip matėme, ir viena, ir kita yra tiesiog 
ta pati sąvoka; skirtumą sudaro ne pats dalykas, o vien tik 
skirtingi abiejų švietimo krypčių išeities taškai ir tai, kad kiek- 
viena kryptis mąstymo judėjime laikosi savojo pažiūrio. Jei 
jos atsisakytų savo žiūros taškų, jos susitiktų ir atpažintų tą 
patį dalyką tame, kas vienai krypčiai, kaip ji skelbia, yra 
pabaisa, o kitai — kvailybė. Juk vienai krypčiai absoliuti es- 
mė — kiek ji pagaunama grynuoju mąstymu arba esti betar- 
piškai grynajai sąmonei, už baigtinės sąmonės — šios sąmo- 
nės atžvilgiu yra negatyvi anapusybė. Jei ši kryptis pamąsty- 
tų apie tai, kad, pirma, minėtas paprastas mąstymo betar- 
piškumas yra ne kas kita, kaip grynoji būtis, o antra, kad tai, 
kas negatyvų sąmonės atžvilgiu, kartu su ja susiję, kad nega- 
tyviame sprendinyje jungtis (copula) „yra“ susieja ir abu at- 
skirtus terminus, tai šios anapusybės santykis su sąmone pa- 
sirodytų kaip tam tikro išorinio esinio apibrėžtumas, vadina- 
si, kaip tas pat, kas buvo pavadinta grynąja materija; trūksta- 
mas akivaizdžios duoties momentas būtų atgautas. — Kita švie- 
timo kryptis išeities tašku ima juslinę būtį, po to abstrahuoja- 
si nuo juslinio regos, ragavimo ir t.t. santykio ir paverčia jį 
grynuoju „savyje“, absoliučia materija, tuo, kas nelytima ir ne- 
turi skonio; šitaip toji būtis tapo predikatų neturinčiu pa- 
prastu [esiniu], grynosios sąmonės esme; ši būtis yra grynoji 
sąvoka kaip esinys-savyje arba grynasis mąstymas pats savyje. 
Šitokia įžvalga savojoje sąmonėje nežengia priešinga krypti- 
mi, nuo esinio, kuris yra grynas esinys, prie mąstomybės, ku- 

ri yra tas pat, kas ir grynas esinys, t.y. ji nežengia nuo gry- 
nojo pozityvumo prie grynojo negatyvumo, nors pozityvu- 
mas yra grynas tiesiog tik negacijos dėka; o grynas negaty- 
vumas, būdamas grynas, savyje lygus sau pačiam ir kaip tik 
todėl yra pozityvus. — Kitaip tariant, nei viena, nei kita kryp- 
tis nepriėjo iki kartezijietiškos metafizikos sąvokos, kurios 
prasmė ta, kad būtis-savyje ir mąstymas yra tas pat; jos nepri- 
ėjo iki minties, kad būtis, grynoji būtis, yra ne konkreti tikro- 
vė, o grynoji abstrakcija, ir, priešingai, grynasis mąstymas, ly- 
gybė sau pačiam, arba esmė, viena vertus, yra savimonės 
negatyvumas, vadinasi, būtis, o kita vertus, kaip betarpiškas 
paprastumas, irgi yra ne kas kita, kaip būtis; mąstymas yra 
daiktiškumas, arba daiktiškumas yra mąstymas. 

Susidvejinimas dabar glūdi esmėje tik ta prasme, kad į ją 
žiūrima dvejopai: viena vertus, esmė privalo turėti perskyrą 
pati savyje, o kita vertus, kaip tik šiame taške abu požiūriai 
sutampa; juk grynosios būties ir negatyvumo abstraktūs mo- 
mentai, į kuriuos orientuodamiesi tie požiūriai išsiskiria, po 
to susijungia šių požiūrių objekte. — Jiems bendra visuoti- 
nybė yra grynojo virpulio pačiame savyje, arba grynosios 
savimąstos abstrakcija. Šitas paprastas judėjimas ratu, apie 
ašį, turi išsisklaidyti, nes jis pats yra judėjimas tik tiek, kiek 
jis išskiria savuosius momentus. Šis momentų išskyrimas nu- 
meta tai, kas nejudru, kaip tuščią grynosios būties kevalą; 
juk toji būtis pati savyje jau nebėra tikroviškas mąstymas, 
nebėra gyvenimas, nes, kaip perskyra, ji yra visas turinys. 
Tačiau ši perskyra, nusistatanti +:ž minėto vienio, kaip tik to- 
dėl yra į save nebesugrįžtanti momentų — būties-savyje, bū- 
Hies-kiHems ir būties-sau — kaita; ji yra tikrovė, o kartu — 
grynajai įžvalgai būdingas tikroviškas sąmonės objektas, t.y. 
naudinga [esatis]. 

Kad ir kokia bloga atrodytų naudinga [esatis] tikėjimui, 
arba sentimentalumui, arba net abstrakcijai, kuri vadina sa- 
ve spekuliacija ir kuri pasisavina [būti|-savyje, naudinga [esa- 


426 


VI. DVASIA 


tis] yra tai, kieno pavidalu grynoji įžvalga užbaigia savo re- 
alizaciją ir pasirodo sau, kaip jos pačios objektas, kurio ji jau 
nebeneigia ir kuris jai nebėra tuštuma arba grynoji anapu- 
sybė. Juk, kaip matėme, grynoji įžvalga yra pati estinti są- 
voka, arba pati sau lygi gryna asmenybė, save perskirianti 
savyje taip, kad kiekviena iš skirtybių (der Unterschiedenen) 
pati yra grynoji sąvoka, t.y. betarpiškai stokoja perskyros; 
ji yra paprasta gryna savimonė, kuri esti tam tikrame be- 
tarpiškame vienyje ir kaip sau, ir kaip savyje. Todėl jos bū- 
tis-savyje nėra pastovi būtis, bet dėl savosios perskyros iš- 
kart nustoja būti kuo nors; bet tokia būtis, kuri betarpiškai 
neturi atramos, yra ne savyje, o iš esmės kažkam kitam, ku- 
ris yra ją sugerianti jėga. Tačiau šis antrasis momentas, prie- 
šingas pirmajam momentui, būčiai-savyje, išnyksta lygiai taip 
pat betarpiškai, kaip ir pirmas; kitaip tariant, kaip būtis tik 
kitam, jis veikiau yra pats išnykimas; šitaip jis yra tai, kas 
sugrįžo į save, o kartu nustatyta būtis-sau. Bet ši būtis-sau, 
kaip lygybė sau pačiai, veikiau yra būtis; o kartu ji yra ki- 
tam. — Šią grynosios įžvalgos, išsiskleidžiančios į savo mo- 
mentus, prigimtį, arba ją kaip objektą, išreiškia naudinga 
[esatis]. Ji yra tai, kas savyje pastovu, arba daiktas; kartu ši 
būtis-savyje yra tik grynas momentas; vadinasi, ji absoliu- 
čiai esti kitam, bet ji esti kitam tik tiek, kiek ji esti savyje; 
šitie prieštaraujantys momentai sugrąžinti į neperskiriamą 
būties-sau vienį. Tačiau, nors naudinga [esatis] ir išreiškia 
grynosios įžvalgos sąvoką, vis dėlto ji yra grynoji įžvalga 
ne kaip tokia, o kaip vaizdinys, arba kaip grynosios įžval- 
gos objektas; ji yra nenutrūkstama minėtų momentų kaita; 
tiesa, vienas iš šių momentų yra pati sugrįžtis (Zurūckge- 
kehrtsein) į patį save, bet tik kaip būtis-sau, t.y. kaip tam 
tikras abstraktus momentas, kitų momentų atžvilgiu praran- 
dantis reikšmę. Pati naudinga [esatis] nėra negatyvi esmė, 
pasireiškianti tuo, kad šiuos momentus, kaip priešingus, ji 

galėtų apimti ir kaip neatskirtus tuo pačiu požiūriu, arba kaip 
mąstymą savyje; o tokie jie yra kaip grynoji įžvalga; žino- 
ma, būties-sau momentas būdingas naudingai [esačiai|, ta- 
čiau ne taip, kad jis vyrautų kitiems momentams, būčiai-sa- 
vyje ir būčiai-kitam ir šitaip būtų savastis. Vadinasi, naudingos 
[esaties] pavidalu grynajai įžvalgai kaip objektas atsiveria jos 
pačios sąvoka savo grynais momentais; grynoji įžvalga yra 
šios metafizikos sąmonė, bet dar ne jos pagava sąvokomis; 
ši sąmonė dar nepasiekė būties ir pačios sąvokos vienio. Ka- 
dangi naudinga [esatis] grynajai įžvalgai pasirodo dar ob- 
jekto forma, tai įžvalga dar turi tam tikrą — tiesa, jau nebe 
savyje ir sau estinti — bet vis dėlto tam tikrą pasaulį, kurį 
ji atskiria nuo savęs. Tačiau kadangi priešpriešos pasiekė są- 
vokos viršūnę, tai kita pakopa pasireikš tuo, kad jos nunyks 
ir švietimas paragaus savo darbo vaisių. 

Jeigu pasiektą dalyką nagrinėsime jo santykio su visa šia 
sritimi požiūriu, tai pastebėsime, kad tikroviškas saviugdos 
pasaulis save suvokė kaip savimonės tuštybę — kaip būti- 
sau, kurios turinys vis dar yra jos chaotiškumas ir kuri vis 
dar yra pavienė sąvoka, bet dar nėra sau visuotinė sąvoka. 
Tačiau į save sugrįžusi pavienė sąvoka yra grynoji įžvalga — 
grynoji sąmonė kaip grynoji savastis, arba negatyvumas, kaip 
tikėjimas yra ta pati grynoji sąmonė kaip grynasis mąstymas 
arba pozityvumas. Toji savastis tikėjimui yra jį papildantis 
momentas; tačiau kadangi dėl šio papildymo tikėjimas pra- 
žūva, tai dabar abu momentus mes matome grynojoje įžval- 
goje — kaip absoliučią esmę, kuri yra tik mąstoma arba yra 
negatyvi, ir kaip materiją, kuri yra pozityvus esinys. — Šiai 
pilnatvei dar trūksta minėtos savimonės tikrovės, būdingos 
tuščiagarbei sąmonei — pasaulio, iš kurio mąstymas pakilo į 
save. Šis trūkstamas momentas pasiektas naudoje tiek, kiek 
grynoji įžvalga naudos stichijoje pasiekė pozityvų objektiš- 
kumą; dėl to grynoji įžvalga yra tikroviška savimi patenkin- 

ta sąmonė. Šis objektiškumas dabar sudaro jos pasaulį; jis 
yra visos ankstesnės visumos, tiek idealaus, tiek realaus pa- 
saulio, tiesa. Pirmas dvasios pasaulis yra išsiplėtusi jos išsi- 
barstančios esaties ir išsiskyrusio tikrumo pačia savimi kara- 
lystė; šitaip gamta išbarsto savo gyvenimą į be galo įvairias 
formas, nors jų giminė neduota akivaizdžiai. Antroji karalys- 
tė apima giminę ir yra būties-savyje arba anam tikrumui prie- 
šingos tiesos viešpatija. O trečioji, naudos, karalystė, yra tie- 
sa, kuri tuo pat metu yra tikrumas pačia savimi. Tikėjimo 
tiesos karalystė stokoja tikrovės principo arba tikrumo pačia 
savimi kaip šita atskirybe. O tikrovei arba tikrumui pačia sa- 
vimi kaip šita atskirybe trūksta [būties|-savyje. Grynosios 
įžvalgos objekte abu pasauliai suvienyti. Naudinga [esatis] 
yra objektas, kiek savimonė jį permato ir kiek pavienė savi- 
tikra jame randa savąjį pasitenkinimą (savąją būtį-sau); šitaip 
savimonė įžvelgia objektą, ir ta įžvalga apima tikrąją objekto 
esmę (pasireiškiančią tuo, kad objektas yra perregimas arba 
esti kitam); vadinasi, pati ši įžvalga yra teisingas žinojimas, ir 
savimonė lygiai taip pat betarpiškai disponuoja visuotine sa- 
vitikra, savąja grynąja sąmone tame santykyje, kuriame, va- 
dinasi, suvienyti ir tiesa, ir akivaizdi duotis, ir tikrovė. Abu 
pasauliai sutaikyti ir dangus persodintas į žemę. 


3. Absoliuti laisvė ir siaubas 


Naudingume sąmonė atrado savąją sąvoką. Tačiau ši są- 
voka, viena vertus, dar yra objektas, o kita vertus, kaip tik 
todėl ji yra tikslas, kurio sąmonė dar nėra betarpiškai pasie- 
kusi. Naudingumas dar yra objekto predikatas, bet ne pats 
subjektas, ne betarpiška ir vienintelė subjekto tikrovė. Tai 
tas pat, kas anksčiau pasireiškė taip, kad būtis-sau dar nepa- 
sirodė kaip likusių momentų substancija — dėl to naudin- 
gumas betarpiškai būtų ne kas kita, kaip sąmonės savastis, 

ir šitaip disponuotų savastimi. — Tačiau šis objektiškumo 
formos atėmimas iš naudingumo savyje jau įvyko, ir iš šio 
vidinio perversmo kyla tikrovės perversmas, naujas sąmo- 
nės pavidalas, absoliuti laisvė. 

Faktiškai esama tik tuščios objektyvumo regimybės, sa- 
vimonę atskiriančios nuo turėjimo. Juk, viena vertus, bet koks 
tikroviško ir tikimo pasaulio organizacijos apibrėžtų narių 
tvarus egzistavimas ir galiosena sugrįžo į šią apibrėžtį kaip 
į savo pagrindą ir dvasią; bet, kita vertus, šioje apibrėžtyje 
jai pačiai nebėra nieko savo; priešingai, ji yra grynoji meta- 
fizika, grynoji sąvoka arba savimonės žinojimas. Būtent iš 
naudingumo būties-savyje-ir-sau kaip iš objekto sąmonė suži- 
no, kad jos būtis-savyje iš esmės yra būtis-kitam; būtis-savyje 
kaip tai, kas neturi savasties, iš tiesų yra pasyvi būtis-savyje, 
arba tai, kas esti kitai savasčiai. Tačiau objektas esti sąmonei 
šia abstrakčia grynosios būties-savyje forma, nes ši sąmonė yra 
grynasis supratimas, kurio perskyros pasirodo gryna sąvo- 
kos forma. — Bet būtis-sau, į kurią sugrįžta būtis-kitam, sa- 
vastis, nėra nuo „Aš“ skirtinga tikroji savastis to, kas vadi- 
nama objektu; juk sąmonė kaip grynoji įžvalga nėra pavienė 
savastis, kurios priešprieša būtų objektas, lygiai taip pat kaip 
ir savoji savastis; ne, ji yra grynoji sąvoka, savasties Žvelgi- 
mas į savastį, absoliutus dvigubas pačios savęs regėjimas; sa- 
vitikra yra visuotinis subjektas, o jo Žinanti sąvoka yra visos 
tikrovės esmė. Vadinasi, naudingumas buvo tik į savąjį vie- 
nį nesugrįžtančių momentų kaita ir todėl dar buvo žinojimo 
objektas, o objektas nustojo būti naudingas, nes Žinojimas 
pats yra minėtų abstrakčių momentų judėjimas; jis yra vi- 
suotinė savastis, savoji savastis tiek pat kaip ir objekto sa- 
vastis, ir kaip visuotinė savastis ji yra į save sugrįžtantis šio 
judėjimo vienis. 

Šitaip dvasia pasirodo kaip absoliuti laisvė; ji yra savimo- 
nė, susivokianti, kad jos savitikra yra visų tiek realaus, tiek 

antjuslinio pasaulio dvasinių masių esmė, arba, priešingai, 
kad esmė ir tikrovė yra sąmonės savižina. — Ji suvokia savo 
grynąjį asmeniškumą, o jame — visą dvasinę realybę, ir vi- 
sa realybė yra tik dvasinė; pasaulis dvasiai yra tiesiog jos 
valia, ir ši valia yra bendroji valia. Be to, ši valia nėra tuščia 
mintis apie valią, kuri nustatoma tyliu arba per atstovavimą 
išreikštu susitarimu; ne, tai yra reali bendroji valia, visų pa- 
vienių asmenų kaip tokių valia. Juk valia savaime yra asme- 
nybės arba „kiekvieno“ sąmonė, ir ji turi būti šitokia iš tiesų 
tikroviška valia, kaip visų ir kiekvienos asmenybės save su- 
vokianti esmė, kai kiekvienas visada pilnatviškai dalyvauja 
bet kuriame veiksme, ir tai, kas pasirodo kaip visumos vei- 
ka, yra betarpiška ir sąmoninga kiekvieno veika. 

Ši nedaloma absoliučios laisvės substancija užima pasau- 
lio sostą, ir jokia galybė negali jai pasipriešinti. Juk kadangi 
tik sąmonė iš tiesų yra toji stichija, kurioje glūdi dvasinių 
esmių arba galybių substancija, tai visa jų sistema, kuri or- 
ganizavosi ir laikosi tik išsiskaidydama į mases, sugriuvo 
po to, kai pavienė sąmonė objektą suvokė taip, kad jis nebe- 
turi jokios kitos esmės, išskyrus pačią savimonę, arba kad 
jis absoliučiai yra sąvoka. Kaip tik sąvokos išskaidymas į 
atskiras patvarias mases ją padarė estinčiu objektu; bet kai ob- 
jektas tampa sąvoka, jame nebelieka nieko pastovaus; visi jo 
momentai persmelkti negatyvumo. Jis pradeda egzistuoti 
taip, kad kiekviena pavienė sąmonė pakyla iš jai skirtos sri- 
ties, šitoje atskirtoje masėje neberanda savo esmės ir savo 
kūrinio, bet savąją savastį suvokia kaip valios sąvoką, o vi- 
sas mases — kaip šios valios esmę ir todėl gali įsikūnyti 
tikrovėje irgi tik darbu, kuris yra visumos darbas. Vadinasi, 
šioje absoliučioje laisvėje sunaikinti visi luomai, sudarantys 
tas dvasines esmes, į kurias išsiskaido visuma; pavienė są- 
monė, priklausiusi vienam iš tokių narių, jame reiškusi savo 
valią ir ją realizavusi, įveikė savo ribas; jos tikslas yra ben- 

dras tikslas, jos kalba yra bendras įstatymas, jos kūrinys — 
bendras kūrinys. 

Objektas ir perskyra čia prarado naudingumo, kuris buvo 
bet kokios realios būties predikatas, prasmę; sąmonė savo 
judėjimą pradeda ne jame kaip kažkokioje svetimybėje, iš ku- 
rios ji tik sugrįžo į save; ne, objektas jai yra pati sąmonė; 
vadinasi, prieštaravimas pasireiškia tik kaip skirtumas tarp 
pavienės ir visuotinės sąmonės; tačiau pavienė sąmonė pati 
betarpiškai sau yra tai, kas sudarė tik prieštaravimo regimy- 
bę; ji [pati] yra visuotinė sąmonė ir valia. Šitokios jos tikro- 
vės anapusybė sklando virš realios arba tikimos būties išny- 
kusio savarankiškumo lavono tik kaip nusivadėjusių dujų 
debesėlis, kaip tuščia VĖtre suprême.” 

Taigi, pašalinus išsiskaidžiusias dvasines mases ir ribotą 
individų gyvenimą, o kartu ir abu jo pasaulius, lieka tik vi- 
suotinės savimonės judėjimas joje pačioje kaip jos sąveika 
visuotinybės ir asmeninės sąmonės forma; bendroji valia su- 
grįžta į save ir yra pavienė valia, kurios priešprieša yra ben- 
drasis įstatymas ir bendras kūrinys. Tačiau ši pavienė sąmo- 
nė lygiai taip pat betarpiškai suvokia save kaip bendroji va- 
lia; ji suvokia, kad jos objektas yra jos padiktuotas įstatymas 
ir jos realizuotas kūrinys; vadinasi, pereidama į veiklą ir kur- 
dama objektiškumą, ji kuria ne kažką atskira, o tik įstaty- 
mus ir valstybinius aktus. 

Taigi tas judėjimas yra tokia sąmonės sąveika su pačia 
savimi, kai ji nieko nebepalieka laisvo, priešais ją iškylančio 
objekto pavidalu. Iš to išeina, kad ji negali realizuoti jokio 
pozityvaus kūrinio, jokių visuotinių kalbos ar tikrovės kūri- 
nių, jokių sąmoningos laisvės įstatymų ir visuotinių institutų, 
jokių valingos laisvės veiksmų ir kūrinių. — Kūrinys, kuriuo 
galėtų virsti save įsisąmoninanti laisvė, būtų tas, kad ji kaip 
bendroji substancija paverstų save objektu ir tvaria būtimi. Ši 
kitabūtis joje būtų perskyra, pagal kurią ji išsiskaidytų į tva- 

rias dvasines mases ir skirtingų valdžių organus; ji išsiskai- 
dytų taip, kad šitos masės iš dalies būtų atskirtos įstatymus 
leidžiančios, teisinės ir vykdomosios valdžios mintiniai daik- 
tai, o iš dalies — realios esmės, pasirodžiusios realiame išsi- 
lavinimo pasaulyje, ir — įdėmiau įsižiūrėjus į bendrosios vei- 
kos turinį — ypatingos darbo veiklos masės, kurios toliau 
išsiskiria kaip labiau specializuoti luomai. — Bendroji laisvė, 
kuri šitokiu būdu išsiskaidytų į savo organus ir būtent ši- 
taip save paverstų estinčia substancija, dėl to būtų laisva nuo 
pavienės individualybės ir individų masę padalintų savo skir- 
tingiems organams. Bet dėl to asmenybės veika ir būtis bū- 
tų apribotos kokia nors viena visumos atšaka, kokia nors 
viena veikos ir būties rūšimi; nustatyta būties stichijoje, as- 
menybė ką nors reikštų tik kaip apibrėžta asmenybė; ji nu- 
stotų būti iš tiesų visuotine savimone. Ši savimonė nesileidžia 
apgaudinėjama ir nemano, kad paklusnumas autonomiškiems 
įstatymams, kurie skiria jai tam tikrą dalį, ar atstovavimas 
leidžiant įstatymus ir dalyvaujant bendroje veikoje yra ne 
regimybė, o tikrovė; ji nemano, kad pati diktuoja įstatymus 
ir pati realizuoja ne pavienį, o bendrą kūrinį; juk ten, kur 
savastis tik reprezentuota ir įsivaizduojama, ji nėra tikroviška; 
kur ji atstovaujama, ten jos nėra. 

Pavienė savimonė neranda savęs nei šiame bendrame ab- 
soliučios laisvės kaip akivaizdžiai estinčios substancijos kū- 
rinyje, nei autentiškuose savo valios aktuose. Kad bendrybė 
pereitų į tam tikrą veiksmą, ji turi susitelkti individualybės 
„Vienete“ ir orientuotis į pavienę savimonę; juk visuotinė 
valia yra tikroviška valia tik kokioje nors savastyje, kuri yra 
„vienetas“. Bet dėl to visi kiti pavieniai asmenys pašalinti iš 
šio veiksmo visumos ir dalyvauja joje tik ribotai, ir dėl to 
veiksmas jau nebėra tikroviškas bendrosios savimonės veiks- 
mas. — Vadinasi, visuotinė laisvė negali įgyvendinti jokio 
pozityvaus kūrinio ar veiksmo; jai belieka tik negatyvi vei- 
ka; ji yra tik nyksmo furija. 

Tačiau aukščiausia ir visuotinei laisvei labiausiai priešin- 
ga tikrovė, ar veikiau vienintelis objektas, kuris jai dar atsi- 
veria, yra pačios tikroviškos savimonės laisvė ir atskirybė. 
Juk toji bendrybė, kuri negali pasiekti organinio išsiskaidy- 
mo realybės ir kurios tikslas — išsilaikyti neišskaidytame 
kontinuume, tuo pat metu išsiskaido savyje, nes ji yra ju- 
dėjimas arba sąmonė apskritai. Ir kaip tik dėl savo pačios 
abstraktumo ji persiskiria į tokius pat abstrakčius kraštuti- 
numus — į paprastą, nepalenkiamą, šaltą visuotinybę ir į 
trūkinėjantį absoliutų kietą dužlumą bei egoistinį tikroviš- 
kos savimonės atomiškumą (Punktualitat). Po to, kai ji su- 
naikino realią organizaciją ir dabar egzistuoja sau, tokia sa- 
vimonė yra vienintelis jos objektas, objektas, kuriame nebė- 
ra jokio kito turinio — nuosavybės turėjimo, esaties ir iš- 
orinės plėtros, o yra tik šitas Žinojimas apie save kaip ab- 
soliučiai gryną ir laisvą pavienę savastį. Jis gali būti suvok- 
tas tik kaip jos abstrakti esatis apskritai. — Kadangi tokia 
savimonė ir jos objektas neperskiriami ir absoliučiai esti sau, 
ir, vadinasi, jokia dalis negali tapti vidurkiu, kuris juos su- 
sietų, tai jų santykis yra visiškai netarpiška grynoji negacija, 
ir būtent atskirybės kaip esinio negacija bendrybėje. Todėl 
vienintelis visuotinės laisvės kūrinys ir veiksmas yra mir- 
tis, ir būtent tokia mirtis, kuri neturi jokios vidinės erdvės 
ir pilnatvės, nes tai, kas neigiama, yra neužpildytas abso- 
liučiai laisvos savasties taškas; vadinasi, tokia mirtis yra pati 
šalčiausia, pati trivialiausia mirtis, turinti ne daugiau pra- 
smės, negu kopūsto galvos perkirtimas ar gurkšnis vandens. 

Šio skiemens trivialybe pasireiškia valdžios išmintis, ben- 
drosios valios intelektas, nukreiptas į savirealizaciją. Pati val- 
džia yra ne kas kita, kaip įsitvirtinęs taškas arba bendrosios 
valios individualybė. Kaip valia ir realizacija, kylanti iš vie- 
no taško, tuo pat metu valdžia siekia apibrėžtos tvarkos ir 
apibrėžtų poelgių ir juos realizuoja. Šitaip ji, viena vertus, iš 
savo veiklos išskiria likusius individus, o kita vertus, kon- 

stituojasi kaip tokia valdžia, kuri yra apibrėžta valia ir kuri 
dėl to yra priešinga bendrajai valiai; todėl ji negali pasireikšti 
niekaip kitaip, o tik kaip tam tikra partija (Faktion). Tik nu- 
galinti partija vadinama valdžia, ir kaip tik tai, kad ji yra 
partija, betarpiškai sudaro jos žūties būtinybę; ir atvirkščiai, 
tai, kad ji yra valdžia, daro ją partija ir uždeda jai kaltę. 
Jeigu bendroji valia jos veiksmus laiko nusikaltimu, nukreip- 
tu prieš pačią bendrąją valią, tai toji partija, priešingai, ne- 
disponuoja jokiu apibrėžtu ir išorišku dalyku, per kurį pasi- 
rodytų jai priešinga valios kaltė, nes jos, kaip tikroviškos ben- 
drosios valios, priešprieša yra tik netikroviška grynoji valia, 
ketinimas. Todėl būti įtariamam prilyginama kaltumui, turi to- 
kią pat reikšmę ir sukelia tuos pačius padarinius, kaip ir 
kaltumas, o išorinė reakcija į tokią tikrovę, sutampančią su 
paprastu ketinimo vidumi, pasireiškia tuo, kad ši estinti sa- 
vastis, iš kurios negalima atimti nieko, išskyrus pačią jos būtį, 
šalčiausiai sunaikinama. 

Šio jai būdingo kūrinio pavidalu absoliuti laisvė pasirodo 
sau kaip objektas, ir savimonė patiria, kas ji yra. Savyje ji yra 
būtent toji abstrakti savimonė, sunaikinusi savo pačios vidu- 
je bet kokią perskyrą ir bet kokį tvarų perskyros egzistavi- 
mą. Kaip tokia abstrakti savimonė, absoliuti laisvė pasirodo 
sau kaip objektas; siaubas mirties akivaizdoje yra šitos jos 
negatyvios esmės Žiūra. Tačiau absoliučiai laisva savimonė 
pamato, kad ši jos realybė yra visiškai kitokia, negu ji manė; 
t.y. ji pamato, kad bendroji valia yra tik pozityvi asmenybės 
esmė, o asmenybė toje valioje atpažįsta save tik pozityviai 
arba kaip tai, kas išsaugojama. Bet čia tokiai savimonei, ku- 
ri, kaip grynoji įžvalga, savo pozityvią esmę, predikatų ne- 
turintį absoliutą kaip grynąjį mąstymą, tiesiog atskiria nuo 
savo negatyvios esmės, kaip grynosios materijos, — čia to- 
kiai savimonei tikroviškai atsiveria absoliutus perėjimas iš vie- 
nos esmės į kitą. — Bendroji valia kaip absoliučiai pozityvi 
tikroviška savimonė (kadangi ji yra šita save suvokianti tik- 

rovė, pakylėta iki grynojo mąstymo arba iki abstrakčios mate- 
rijos) virsta negatyvia esme ir kartu pasirodo kaip savimąstos 
arba savimonės įveika. 

Vadinasi, absoliuti laisvė kaip gryna bendrosios valios ly- 
gybė sau pačiai apima negaciją, o kartu ir perskyrą apskritai 
ir šią perskyrą savo ruožtu išskleidžia kaip tikrovišką per- 
skyrą. Juk sau pačiai lygi bendroji valia yra grynojo negaty- 
vumo tvaraus egzistavimo stichija arba substancija, kurioje rea- 
lizuojasi negatyvumo momentai; grynasis negatyvumas turi 
materiją, kurią gali paversti savuoju apibrėžtumu; o kadan- 
gi ši substancija pavienei sąmonei pasirodė kaip negatyvi 
[esatis], tai, vadinasi, vėl formuojasi dvasinių masių organi- 
zacija, kuriai priklauso daugybė individualių sąmonių. Šios 
sąmonės, patyrusios siaubą savo absoliutaus pono — mir- 
ties — akivaizdoje, savo ruožtu taikstosi su negacija ir skir- 
tumais, pasiskirsto į mases ir sugrįžta prie išskaidyto bei ri- 
boto kūrinio, o sykiu — prie savo substancinės tikrovės. 

Iš šio sąmyšio dvasia būtų atblokšta atgal, prie savo iš- 
eities taško — dorovinio ir realaus saviugdos pasaulio, ku- 
ris, bijodamas pono, vėl užvaldžiusio sielas, būtų tik atsiga- 
vęs ir atjaunėjęs. Dvasia būtų turėjusi iš naujo praeiti tą bū- 
tinybės ratą ir nuolat suktis jame, jeigu tik rezultatas būtų 
buvęs toks, kad savimonė ir substancija būtų tobulai įsismel- 
kusios viena į kitą, jei tai būtų buvęs toks jų abipusis įsi- 
smelkimas, kur savimonė, patyrusi jos pačios atžvilgiu ne- 
gatyvią savosios visuotinės esmės jėgą, būtų panorusi atpa- 
žinti ir surasti save ne kaip šią atskirybę, o tik kaip bendrybę, 
ir todėl būtų įstengusi pakelti ir bendrosios dvasios objekti- 
nę tikrovę, išskiriančią ją kaip atskirybę. — Tačiau absoliu- 
čioje laisvėje nesąveikavo nei sąmonė, nugrimzdusi į dau- 
geriopą esatį arba prisirišusi prie apibrėžtų tikslų bei minčių, 
nei išorinis, turintis vertę pasaulis, kaip tikroviškas pasaulis 
arba kaip mąstymo pasaulis; ne, joje glūdėjo tiesiog pasau- 

lis sąmonės forma, kaip bendroji valia, o kartu kaip savi- 
monė, išplėšta iš viso plataus esaties arba įvairiausių tikslų 
bei sprendimų lauko ir suspausta į paprastą savastį. Todėl 
saviugda, kurią sąmonė pasiekia sąveikaudama su minėta 
esme, yra pati kilniausia ir aukščiausia saviugda tada, kai 
savimonė mato, kaip jos gryna paprasta tikrovė betarpiškai 
išnyksta ir pereina į tuščią nieką. Pačios saviugdos pasauly- 
je savimonė nepasiekia to taško, kur ji galėtų stebėti savo 
negaciją arba susvetimėjimą šia grynosios abstrakcijos for- 
ma; ne, jos negacija yra turininga negacija, pasireiškianti kaip 
garbė ar kaip turtas, kuriuos ji gauna vietoje savasties, su 
kuria susvetimėjo, arba kaip dvasios kalba ir įžvalga, ku- 
rias pasiekia suskilusi sąmonė; arba šioji negacija yra tikėji- 
mo dangus ir švietėjiškas naudingumo principas. Visos šios 
apibrėžtys prasmego toje prarastyje, kuri ištinka savastį ab- 
soliučioje laisvėje; jos negacija yra beprasmiška mirtis, gry- 
nas siaubas negatyvumo, kuriame nesama nieko pozityvaus, 
nieko turiningo, akivaizdoje. — Tačiau tuo pat metu ši ne- 
gacija savo tikrove nėra kažkas svetima; ji nėra nei visuoti- 
nė, anapusinė būtinybė, kur žlunga dorovinis pasaulis, nei 
pavienis nuosavybės turėjimo atsitiktinumas ar savininko, 
nuo kurio priklausoma jaučiasi suskilusi sąmonė, kaprizas; 
ne, ji yra bendroji valia,” šioje savo paskutiniojoje abstrakci- 
joje nebeturinti nieko pozityvaus ir todėl nebegalinti nieko 
grąžinti aukos pavidalu; bet kaip tik todėl tokia valia yra 
betarpiškai susiliejusi su savimone; kitaip tariant, ji yra gry- 
nai pozityvi todėl, kad ji yra grynai negatyvi; ir beprasmiš- 
ka mirtis, neturiningas savasties negatyvumas, vidinėje są- 
vokoje virsta absoliučiu pozityvumu. Betarpiškas savimonės 
ir bendrosios valios vienis, savimonės reikalavimas — atpa- 
žinti save kaip šį apibrėžtą tašką bendrojoje valioje — są- 
monei virsta visiškai priešinga patirtimi. Tai, kas jai šiuo at- 
veju išnyksta, yra abstrakti būtis arba substancijos neturin- 

čio taško betarpiškumas, ir šis išnykęs betarpiškumas yra 
pati bendroji valia; dabar sąmonė žino, kad ji pati yra toji 
valia, kiek ji yra įveiktas betarpiškumas, kiek ji yra grynas ži- 
nojimas arba gryna valia. Šitaip ji žino, kad valia yra ji pati, 
o ji pati yra esmė, bet ne betarpiškai estinti esmė; ji žino, kad 
valia nėra revoliucinė valdžia ar anarchija, siekianti įvesti 
anarchiją, o ji pati nėra šios ar jai priešingos partijos cen- 
tras; ne, bendroji valia yra jos grynasis žinojimas ir valingu- 
mas, ir sąmonė yra bendroji valia kaip „šis“ grynas Žinoji- 
mas ir valingumas. Šiuo atveju ji nepraranda pati savęs, nes 
grynasis Žinojimas ir valingumas veikiau yra ji pati kaip są- 
monės atomas. Vadinasi, ji yra grynojo žinojimo sąveika su 
pačiu savimi; grynasis žinojimas kaip esmė yra bendroji va- 
lia; tačiau ši esmė yra tiesiog tik grynasis žinojimas. Taigi 
savimonė yra esmės kaip grynojo žinojimo grynas žinojimas. 
Be to, kaip pavienė savastis ji yra tik subjekto arba tikroviš- 
kos veikos forma, kurią ji suvokia kaip formą; objektinė tik- 
rovė, būtis, jai irgi yra tiesiog forma, neturinti savasties; juk 
ji būtų tai, kas nežinoma, o šis Žinojimas žino žinojimą kaip 
esmę. 

Vadinasi, absoliuti laisvė pati įveikė prieštaravimą tarp 
bendrosios ir pavienės valios; su savimi susvetimėjusi dva- 
sia, nuvesta iki savo kraštutinio prieštaravimo, kur dar ski- 
riasi grynasis valingumas ir grynosios valios subjektas, šį 
prieštaravimą supaprastina į permatomą formą ir joje randa 
pati save. — Kaip tikroviško pasaulio karalystė pereina į ti- 
kėjimo ir įžvalgos karalystę, taip absoliuti laisvė iš pačią sa- 
ve griaunančios tikrovės pereina į kitą save suvokiančios 
dvasios žemę, kur toji laisvė, turinti šitokį netikrovišką pa- 
vidalą, laikoma tiesa, kurią mąstydama, dvasia randa pasi- 
tenkinimą, nes ji yra ir lieka mintis; o šią į savimonę užda- 
rytą būtį dvasia suvokia kaip tobulą ir pilnatvišką esmę. At- 
sirado naujas pavidalas — moralinė dvasia. 

C. Savimi tikra dvasia. 
Moralė 


Dorovinis pasaulis tik nuo jo atitrūkusią dvasią, pavienę 
savastį, parodė kaip savo likimą ir savo tiesą. Tačiau šio tei- 
sinio asmens substancija ir pilnatvė yra už jo paties. Saviug- 
dos ir tikėjimo pasaulio judėjimas įveikia šią asmens abstrak- 
ciją, ir visiško susvetimėjimo, aukščiausios abstrakcijos dėka 
substancija dvasios savasčiai iš pradžių tampa bendrąja valia 
ir galiausiai — jos nuosavybe. Vadinasi, dabar Žinojimas, at- 
rodo, galiausiai tapo visiškai lygus savo tiesai; juk jo tiesa 
yra pats tas žinojimas, ir bet kokia abiejų pusių priešprieša 
išnyko; ir ji išnyko ne mums arba savyje, o pačiai savimonei. 
Taigi žinojimas pats įvaldė pačios sąmonės priešpriešą. Są- 
monė remiasi savitikros ir objekto priešprieša; bet dabar ob- 
jektas pats jai yra jos pačios tikrumas; jis yra žinojimas; lygiai 
taip pat ir sąmonės savitikra kaip tokia nebeturi savų tikslų, 
vadinasi, jau nebėra apibrėžta, bet yra grynas Žinojimas. 

Vadinasi, savimonės Žinojimas savimonei yra pati sub- 
stancija. Savimonei ji duota ir betarpiškai, ir absoliučiai tar- 
piškai — kaip neperskirtas vienis. Ji duota betarpiškai, nes do- 
rovinė sąmonė žino pareigą, pati ją nusistato ir jai paklūsta 
kaip savajai prigimčiai; tačiau ši sąmonė nėra charakteris, kaip 
toji dorovinė sąmonė, kuri dėl savo betarpiškumo yra api- 
brėžta dvasia, priklausanti tik vienam iš dorovinių esmišku- 
mų ir apimanti nežinojimo pusę. — Ji yra absoliutus tarpinin- 
kavimas kaip save ugdanti ir tikinti sąmonė; juk ji iš esmės 
yra savasties judėjimas, nukreiptas į betarpiškos csaties įveiką 
ir virtimą bendrybe; bet ne per grynąjį susvetimėjimą ir sa- 
vosios savasties atotrūkį nuo tikrovės, ir ne per nusišalini- 
mą [nuo tikrovės]. Ne, sau ji betarpiškai duota savojoje sub- 
stancijoje, nes ji yra savižina, ji yra stebima gryna savitikra; 
ir kaip tik šis betarpiškumas, kuris yra jos pačios tikrovė, yra 
visa tikrovė, nes betarpiška [esatis] yra pati būtis, ir kaip gry- 

nas, absoliutaus negatyvumo išgrynintas betarpiškumas, ji 
yra gryna, ji yra būtis apskritai arba visa būtis. 

Todėl absoliuti būtis nėra išsemiama apibrėžties — būti 
paprasta mąstymo esme; ne, ji yra visa tikrovė, ir tokia tikro- 
vė ji yra tik kaip žinojimas; tai, ko nežinotų sąmonė, netu- 
rėtų prasmės ir negalėtų jai būti jėga; į jos Žinančią valią 
sugrįžo visas objektiškumas ir pasaulis. Ji absoliučiai lais- 
va ta prasme, kad ji žino apie savąją laisvę, ir kaip tik šis 
savosios laisvės žinojimas yra jos substancija, tikslas ir vie- 
nintelis turinys. 


a. Moralinė pasaulėžiūra 


Savimonė traktuoja pareigą kaip absoliučią esmę; ji su- 
saistyta tik pareigos, ir ši substancija yra jos pačios grynoji 
sąmonė; pareiga jai negali tapti kokios nors svetimybės for- 
ma. Tačiau, šitaip uždaryta pati savyje, moralinė savimonė 
dar nenustatyta ir netraktuojama kaip sąmonė. Objektas yra 
betarpiškas žinojimas, ir, būdamas šitaip iki galo persisun- 
kęs savastimi, jis nėra objektas. Tačiau, iš esmės būdamas 
tarpininkavimas ir negatyvumas, šis Žinojimas savąja sąvo- 
ka siejasi su kitabūtimi ir yra sąmonė. Kadangi pareiga yra 
vienintelis jos tikslas ir objektas, tai toji kitabūtis, viena ver- 
tus, sąmonei yra visiškai bereikšmė tikrovė. Tačiau kadangi 
ši sąmonė taip galutinai užsidariusi savyje, tai su šia kitabū- 
timi ji santykiauja visiškai laisvai ir abejingai; todėl esatis, 
kita vertus, yra savimonės visiškai išlaisvinta ir tik su savi- 
mi santykiaujanti esatis; juo laisvesnė tampa savimonė, juo 
laisvesnis ir negatyvus jos sąmonės objektas. Todėl šis ob- 
jektas yra iki savo individualumo savyje išbaigtas pasaulis, 
specifinių įstatymų savarankiška visuma, o kartu — sava- 
rankiška jų slinktis ir laisvas įsikūnijimas tikrovėje, tam tik- 
ra prigimtis apskritai; jos įstatymai bei veika priklauso jai 
pačiai kaip tam tikrai esmei, kuri moraline savimone rūpi- 
nasi tiek pat mažai, kaip ir savimonė ja. 

Pradedant šia apibrėžtimi išsiskleidžia moralinė pasaulė- 
žiūra, pasireiškianti moralinės būties-savyje-ir-sau ir prigimti- 
nės būties-savyje-ir-sau santykiu. Šio santykio pagrindas — 
tiek visiškas gamtos bei moralinių tikslų savarankiškumas ir 
visiškas jų abejingumas veiklai, tiek, kita vertus, išskirtinio 
pareigos esmiškumo ir visiško gamtos nesavarankiškumo bei 
neesmiškumo sąmonė. Moralinė pasaulėžiūra apima vysty- 
mąsi momentų, glūdinčių šiame tokių visiškai prieštaringų 
prielaidų santykyje. 

Vadinasi, pirmiausia suponuojama moralinė sąmonė ap- 
skritai; pareiga jai galioja kaip esmė; ir pareiga galioja jai 
kaip tikroviškai ir veikliai sąmonei, savo tikrove ir veikla rea- 
lizuojančiai pareigą. Tačiau tuo pat metu šiai moralinei są- 
monei kaip prielaida duota prigimties laisvė; kitaip tariant, 
moralinė sąmonė patiria, jog prigimtis nesirūpina dovanoti 
jai jos pačios tikrovės ir prigimties vieningumo sąmonę ir, 
vadinasi, galbūt leidžia jai būti laimingai, o galbūt ir ne. Prie- 
šingai, nemorali sąmonė, atsitiktinai galbūt įsikūnija tikro- 
vėje ten, kur moralinė sąmonė mato tik dingstį poelgiams, 
bet kartu mato, kad šitaip elgdamasi nepatirs nei realizaci- 
jos laimės, nei pasitenkinimo tuo, kas padaryta. Todėl ji vei- 
kiau linkusi skųstis tokia jos pačios ir esaties neatitikimo būk- 
le ir neteisingumu, apribojančiu ją tuo, kad savo objektą ji 
turi tik kaip grynąją pareigą, tačiau neleidžiančiu jai tikėtis, 
kad pareiga ir ji pati bus įkūnyta tikrovėje. 

Moralinė sąmonė negali išsižadėti palaimos ir šį momen- 
tą pašalinti iš savo absoliutaus tikslo. Šis tikslas, išreikštas 
kaip grynoji pareiga, iš esmės apima „šią“ pavienę savimo- 
nę; individualus įsitikinimas ir žinojimas apie jį yra absoliu- 
tus moralumo momentas. Šis momentas suobjektintame tiks- 
le, įvykdytoje pareigoje yra pavienė sąmonė, stebinti save kaip 
virtusią tikrove sąmonę; kitaip tariant, tai yra pasitenkinimas, 
kuris kaip tik todėl glūdi nors ir ne betarpiškai moralės, 

traktuojamos kaip nusiteikimas (Gesinnung), sąvokoje, bet 
moralės įgyvendinimo sąvokoje. Tačiau tuo pat metu pasiten- 
kinimas glūdi ir moralume kaip nusiteikime; juk nusiteiki- 
mas nukreiptas ne į tai, kad liktų tik nusiteikimu, priešin- 
gu poelgiams, o į tai, kad pereitų į poelgius arba įsikūnytų 
tikrovėje. Vadinasi, tikslas, išreikštas kaip visuma kartu su 
jo momentų sąmone, pasireiškia tuo, kad įvykdyta pareiga 
kartu būtų tiek grynas moralus poelgis, tiek ir realizuota in- 
dividualybe, ir kad prigimtis, kaip atskirybės pusė abstraktaus 
tikslo atžvilgiu, su pastaruoju sutaptų. — Kiek būtinas pa- 
tyrimas, susijęs su abiejų pusių disharmonija (kadangi pri- 
gimtis yra laisva), tiek ir pareiga yra vienintelis esmingas 
dalykas, o prigimtis jos atžvilgiu yra tai, kas neturi savas- 
ties. Minėtas pilnatviškas tikslas, kurį sudaro harmonija, pats 
apima tikrovę. Moralumo ir prigimties harmonija, arba (ka- 
dangi prigimtis turima mintyje tik tiek, kiek sąmonė pati- 
ria savo vienį su prigimtimi) moralumo ir palaimos harmo- 
nija mąstoma kaip būtina; kitaip tariant, ji postuluojama. Juk 
reikalavimas išreiškia tai, kad kažkas, kas dar nėra tikroviš- 
ka, būtų mąstoma kaip tai, kas esti; jis išreiškia ne sąvokos 
kaip sąvokos, o būties būtinybę. Tačiau būtinybė tuo pat me- 
tu iš esmės yra santykis, besiremiantis sąvoka. Vadinasi, rei- 
kalaujama būtis priskirtina ne prie atsitiktinės sąmonės vaiz- 
dinių, o glūdi paties moralumo sąvokoje; tuo tarpu tikrasis 
moralumo turinys yra grynosios ir pavienės sąmonės vienis; 
pavienei sąmonei būdinga tai, kad šis vienis jai esti kaip 
tam tikra tikrovė, kuri tikslo turinyje pasirodo kaip palai- 
ma, o tikslo formoje — kaip esatis apskritai. — Ši reikalau- 
jama esatis arba abiejų [pusių] vienis kaip tik todėl nėra 
vien noras; kitaip tariant, traktuojama kaip tikslas, ši esatis 
nėra toks tikslas, kurio realizacija dar būtų abejotina (un- 
gewiß); ne, ši esatis yra proto reikalavimas arba betarpiš- 
kas proto tikrumas ir jo prielaida. 

Minėtas pirmasis patyrimas ir šis postulatas nėra vienin- 
telis postulatas; jis atsiveria ištisai postulatų sričiai. Būtent: 
prigimtis yra ne tik šis visai laisvas išorinis modusas, kuria- 
me, kaip kokiame gryname objekte, sąmonė turėtų realizuo- 
ti savo tikslą. Sąmonė pati savaime esmingai yra tokia sąmo- 
nė, kuriai esti toji kita laisva tikroviška esatis; t.y. pati sąmo- 
nė yra atsitiktinė ir prigimtinė. Ši prigimtis, kuri sąmonei 
yra jos pačios prigimtis, yra juslumas, valios pavidalu, kaip 
potraukiai ir polinkiai, turintis jam būdingus apibrėžtus esmiš- 
kumus arba pavienius tikslus, vadinasi, priešingas grynajai 
valiai ir jos gryniems tikslams. Tačiau priešingai šiai prieš- 
priešai esmė grynajai sąmonei yra juslumo santykis su ja, 
jos ir juslumo absoliutus vienis. Ir sąmonei būdingas mąsty- 
mas, ir jai būdingas juslumas savyje yra viena sąmonė, O gry- 
nasis mąstymas yra kaip tik tai, kam ir kame esti šis grynas 
vienis; tačiau sąmonei kaip sąmonei būdingas jos pačios ir 
potraukių prieštaravimas. Šiame proto ir juslumo konflikte 
protui esminga tai, kad kontliktas išsispręstų ir kad rezulta- 
tas būtų abiejų pusių vienis, kuris yra ne minėtas pirmapra- 
dis vienis, pasireiškiantis tuo, kad abi pusės esti viename in- 
divide, o toks, kuris kyla iš suvoktos abiejų pusių priešprie- 
šos. Tik toks vienis yra tikroviškas moralumas, nes jame glū- 
di priešprieša, dėl kurios savastis yra sąmonė, arba dėl ku- 
rios savastis yra tikra ir faktiška savastis, kartu būdama vi- 
suotinė; kitaip tariant, šitaip išreikštas tas tarpininkavimas, ku- 
ris, kaip matome, esmingas moralumui. — Kadangi iš šių 
dviejų priešpriešos momentų juslumas yra tiesiog kitabūtis 
arba negatyvus [momentas], o grynasis pareigos mąstymas 
yra esmė, iš kurios niekas negali būti pašalinta, tai, atrodo, 
atsiradęs vienis gali būti įtvirtintas tik įveikus juslumą. Ta- 
čiau kadangi juslumas pats yra šio tapsmo momentas, tikro- 
vės momentas, tai tam, kad tas vienis būtų apibrėžtas, pa- 
kaks pasakyti, kad juslumas atitinka moralumą. — Šis vienis 
kartu yra ir postuluota būtis, nestinti kaip duotis; juk tai, kas 

esti kaip duotis, yra sąmonė, arba juslumo ir grynosios są- 
monės priešprieša. Tačiau tuo pat metu šis vienis nėra kaž- 
koks „savyje“, kaip pirmasis postulatas, kurio viena pusė 
yra prigimtis, ir todėl prigimties bei moralinės sąmonės har- 
monija tai sąmonei nebūdinga; šiuo atveju prigimtis yra toji 
prigimtis, kuri glūdi pačioje moralinėje sąmonėje, ir todėl 
šiuo atveju turimas galvoje moralumas kaip toks, tam tikra 
harmonija, būdinga pačiai veikiančiai savasčiai; todėl sąmo- 
nė pati turi šią harmoniją įgyvendinti ir visada progresuoti 
moralumo srityje. Tačiau šio progreso pabaiga persistūmiusi į 
begalybę, nes jei ji būtų iš tikrųjų pasiekta, tai moralinė są- 
monė pašalintų pati save. Juk moralumas yra moralinė są- 
monė tik kaip negatyvi esmė, kurios grynajai pareigai juslu- 
mas turi tik negatyvią reikšmę ir yra tik neatitikimas. Bet har- 
monijoje išnyksta moralumas kaip sąmonė arba kaip jo tikrove, 
kaip kad moralinėje sąmonėje arba tikrovėje išnyksta jos har- 
monija. Todėl realiai pasiekti pabaigą neįmanoma, bet gali- 
ma šią pabaigą mąstyti kaip absoliutų uždavinį, t.y. kaip tokį 
uždavinį, kuris taip ir lieka tik uždaviniu. Tačiau šio užda- 
vinio turinį kartu reikia mąstyti kaip tokį, kuris tiesiog pri- 
valėtų būti, o neliktų tik uždaviniu; jeigu tarsime, kad šio 
tikslo horizonte sąmonė įsivaizduojama kaip visiškai įveikta 
arba neįveikta, tai kaip tokiu atveju elgtis, tiesą sakant, jau 
nebeįmanoma aiškiai įsivaizduoti tamsioje begalybės tolu- 
moje, į kurią kaip tik todėl reikia perstumti to galutinio tiks- 
lo pasiekimą. Iš esmės reikėtų pasakyti, kad nebūtina do- 
mėtis apibrėžtu vaizdiniu ir jo siekti, nes tai stumia į prieš- 
taravimus — į prieštaravimą, būdingą tokiam uždaviniui, 
kuris turi likti uždaviniu, bet kartu turi būti įgyvendintas; į 
prieštaravimą, būdingą tokiam moralumui, kuris jau nebe- 
turi būti sąmone, vadinasi, nebeturi būti tikroviškas. Tačiau, 
priėmus traktuotę, kad užbaigtas moralumas patenka į prieš- 
taravimą, nukentėtų moralinio esmiškumo šventumas ir ab- 
soliuti pareiga pasirodytų kaip kažkas netikroviška. 

Pirmasis postulatas buvo moralės ir objektinės gamtos 
harmonija, galutinis pasaulio tikslas; antrasis — moralumo ir 
juslinės valios harmonija, savimonės kaip tokios galutinis tiks- 
las; vadinasi, pirmasis postulatas yra harmonija būties-savyje 
forma, o antrasis — harmonija būties-sau forma. O abu šiuos 
kraštutinius mąstomus galutinius tikslus kaip vidurkis su- 
sieja pačių tikroviškų poelgių judėjimas. Jie yra harmonijos, 
kurių momentai, būdami abstrakčiai išskaidyti, dar nevirtę 
objektais; tai vyksta tikrovėje, kur kiekviena pusė savojoje 
sąmonėje pasirodo kaip kita kitos [pusės] pusė. Šitaip atsi- 
randantys postulatai — panašiai kaip anksčiau jie apėmė tik 
atsiskyrusias, savyje-estinčias ir sau-estinčias harmonijas — da- 
bar apima savyje-ir-sau-estinčias harmonijas. 

Moralinė sąmonė kaip grynosios pareigos paprastas žino- 
jimas ir siekimas poelgiuose susijusi su objektu, priešingu šios 
sąmonės paprastumui, su daugeriopo atvejo tikrove, ir todėl 
pasireiškia daugeriopu moraliniu santykiu. Turinio požiūriu 
čia atsiranda daug dėsnių apskritai, o formos požiūriu — Ži- 
nančios sąmonės ir nesąmoningumo prieštaringos galios. — 
Pirmiausia dėl daugelio pareigų pasakytina, kad, moralinei są- 
monei apskritai jose turi reikšmę tik grynoji pareiga; daugelis 
pareigų kaip daugelis yra apibrėžtos ir todėl, kaip tokios, mo- 
ralinei pareigai jos nėra šventas dalykas. Tačiau tuo pat metu 
būdamos būtinos dėl poelgio sąvokos, kuri apima daugeriopą 
tikrovę ir todėl — daugeriopą moralinį santykį, jos turi būti 
traktuojamos kaip savyje ir sau estinčios pareigos. Kadangi 
jos gali egzistuoti tik vienoje moralinėje sąmonėje, kartu jos 
esti ir kokioje nors kitoje sąmonėje — tokioje, kuriai tik gryna 
pareiga kaip gryna yra savyje ir sau, o kartu yra šventa. 

Taigi postuluota, kad esama kokios nors kitos sąmonės, 
kuri jas pašventina arba kuri Žino jas kaip pareigas ir siekia 
jų. Pirmoji sąmonė apima grynąją pareigą, abejingą bet ko- 
kiam apibrėžtam turiniui, ir ši pareiga yra tik šitas abejingu- 
mas turiniui. Bet kita sąmonė apima tokį pat esmingą santy- 

kį su poelgiais ir apibrėžto turinio būtinybę; kadangi jai parei- 
gos galioja kaip apibrėžtos pareigos, tai kartu turinys kaip 
toks jai yra toks pat esmingas kaip ir forma, turinį paver- 
čianti pareiga. Vadinasi, ši sąmonė yra tokia sąmonė, kurio- 
je bendrybė ir atskirybė tiesiog yra viena, o jos sąvoka ta 
pati kaip ir moralės bei palaimos harmonijos sąvoka. Juk ši 
priešprieša irgi išreiškia sau pačiai lygios moralinės sąmonės 
atsiskyrimą nuo tikrovės, kuri, kaip įvairiopa būtis, priešta- 
rauja paprastai pareigos esmei. Bet pirmasis postulatas iš- 
reiškia tik estinčią moralumo ir gamtos harmoniją, nes gam- 
ta jame yra tas savimonės neigimas, būties momentas, o tuo 
tarpu dabar, priešingai, šis „savyje“ yra esmingai nustatytas 
kaip sąmonė. Juk dabar esinys turi pareigos turinio formą, 
arba yra apibrėžtos pareigos apibrėžtumas. Vadinasi, tas „savy- 
je“ yra vienis tokių esmiškumų, kurie, kaip paprasti esmišku- 
mai, yra mąstymo esmiškumai, o todėl glūdi tik vienoje są- 
monėje. Vadinasi, ši sąmonė nuo šiol yra ponas ir viešpats 
tokio pasaulio, kuris sukuria moralumo ir palaimos harmo- 
niją, o kartu pašventina pareigas kaip daugelį pareigų. Pas- 
taroji aplinkybė reiškia tik tai, kad grynūosios pareigos sąmo- 
nei apibrėžta pareiga betarpiškai negali būti šventa; tačiau 
kadangi apibrėžta pareiga būtina ir tikroviškiems poelgiams, 
kurie yra apibrėžti, tai jos būtinybė glūdi ne šioje sąmonėje, 
o kitoje sąmonėje, kuri sykiu yra tarpininkas tarp apibrėžtos 
ir grynosios pareigos ir pagrindžia tai, kad apibrėžta parei- 
ga irgi galioja. 

Bet tikroviškame poelgyje sąmonė laikosi kaip ši savas- 
tis, kaip visiškai pavienė sąmonė; ji nukreipta į tikrovę kaip 
tokią ir traktuoja ją kaip tikslą, nes ji siekia realizuotis. Va- 
dinasi, pareiga apskritai atsiranda už sąmonės kažkokioje ki- 
toje esmėje, kuri yra grynosios pareigos sąmonė ir šventas 
įstatymų leidėjas. Veikiančiajam — kaip tik todėl, kad jis yra 
veikiantysis, — betarpiškai galioja grynosios pareigos „kitu- 

mas“; vadinasi ši pareiga yra kažkokios kitos sąmonės turi- 
nys ir tik tarpiškai, būtent šioje sąmonėje, ji yra šventa vei- 
kiančiajam. 

Kadangi šitaip nustatyta, kad pareigos kaip savyje ir sau 
švento dalyko galiosena atsiranda už tikroviškos sąmonės, 
tai pastaroji, kaip netobula moralinė sąmonė, šitaip apskritai 
atsiduria vienoje pusėje. Vadinasi, kaip savo žinojimo požiū- 
riu ji atpažįsta save kaip tokią sąmonę, kurios Žinojimas ir 
įsitikinimas yra netobulas ir atsitiktinis, taip savo valingunio 
požiūriu ji atpažįsta save kaip tokią sąmonę, kurios tikslus 
sužadina juslumas. Dėl savo netobulumo ji negali palaimos 
laikyti būtinu dalyku, o traktuoja ją kaip kažką atsitiktina ir 
gali jos tikėtis tik kaip malonės. 

Tačiau, nors jos tikrovė ir nėra tobula, vis dėlto jos gry- 
najai valiai ir Žinojimui pareiga galioja kaip esmė; vadinasi, 
sąvokoje, kiek ji yra realybės priešprieša, arba mąstyme mo- 
ralinė sąmonė yra tobula. Bet absoliuti esmė yra kaip tik ši 
mąstomybė ir tai, kas postuluota kaip dalykas, esąs anapus 
tikrovės; todėl ji yra mintis, kurioje moraliai netobulas žino- 
jimas ir valingumas galioja kaip tobulas, o kartu (kadangi 
toji esmė laiko juos svarbiais) ji suteikia palaimą pagal nuo- 
pelnus, būtent pagal jos priskiriamus nuopelnus. 

Šitaip pasaulėžiūra išbaigiama; juk moralinės savimonės 
sąvokoje abi pusės, grynoji pareiga ir tikrovė, nustatytos kaip 
vienas vienis, o dėl to ir viena, ir kita nustatytos ne kaip 
savyje ir sau-estintys dalykai, bet kaip momentai, t.y. kaip 
įveikti dalykai. Jie sąmonei atsiveria paskutinėje moralinės 
pasaulėžiūros dalyje; būtent: grynąją pareigą sąmonė nusta- 
to kitoje esmėje, besiskiriančioje nuo jos pačios, t.y. ji tą pa- 
reigą nustato, viena vertus, kaip kažką įsivaizduota, o kita 
vertus, kaip kažką tokio, kas nėra [būtis], reikšminga savyje 
ir sau; priešingai, tai, kas nemoralu, laikoma tobulybe. Ly- 
giai taip pat ji įsitvirtina kaip tokia sąmonė, kurios tikrovė, 

neatitinkanti pareigos, įveikta, ir, būdama įveikta arba egzis- 
tuodama absoliučios esmės vaizdinyje, ji jau nebeprieštarauja 
moralumui. 

Tačiau pačiai moralinei sąmonei jos moralinė pasaulėžiū- 
ra nereiškia, kad ji [moralinė sąmonė] joje išskleidžia savo 
pačios sąvoką ir ją padaro savo objektu; ji nesuvokia nei šio 
formos prieštaringumo, nei turinio prieštaringumo; turinio 
dalių ji nesieja tarpusavyje ir nelygina, o besivystydama juda 
toliau, nebūdama momentus susiejančia sąvoka. Juk ji žino 
tik grynąją esmę arba objektą (kiek jis yra pareiga, kiek jis yra 
abstraktus objektas, pagaunamas grynosios sąmonės) — kaip 
grynąjį žinojimą arba kaip pačią save. Vadinasi, ji tik mąsto, 
bet ne operuoja sąvokomis. Todėl jos tikroviškos sąmonės ob- 
jektas jai dar nėra skaidrus; tai nėra absoliuti sąvoka, kuri 
vienintelė pagauna kitabūtį kaip tokią, arba savo absoliučią 
priešybę pagauna kaip save pačią. Jos pačios tikrovė, kaip ir 
visa objektinė tikrovė, jai, tiesa, neesminga, tačiau jos laisvė 
yra grynojo mąstymo laisvė, kuriai kaip tik todėl kartu iškilo 
priešpriešiais gamta kaip kažkas lygiai taip pat laisva. Ka- 
dangi ir viena, ir kita — būties laisvė ir būties glūdėjimas 
sąmonėje — vienodai esti moralinėje sąmonėje, tai jos objek- 
tas virsta estinčiu objektu, kuris tuo pat metu yra tik mąstomas 
objektas; paskutinėje jo stebėjimo dalyje turinys iš esmės nu- 
statomas taip, kad jo būtis yra įsivaizduota, ir šitas būties ir 
mąstymo ryšys išreiškiamas kaip tai, kas jis yra faktiškai — 
kaip įvaizdinimo vyksmas. 

Moralinę pasaulėžiūrą mes traktuojame taip, kad šitas 
daiktiškasis modusas yra ne kas kita, kaip toji pačios mora- 
linės savimonės sąvoka, kurią ji sau padaro objektišką; todėl 
šios sąmonės, pagaunančios moralinės pasaulėžiūros formą, 
dėka atsiranda kitas jos pavaizdavimo pavidalas. — Būtent: 
pirmas dalykas, imamas kaip išeities taškas, yra tikroviška 
moralinė savimonė arba tai, kad tokia savimonė egzistuoja. 

Juk sąvoka šią savimonę apibrėžia taip, kad jai visa tikrovė 
apskritai turi esmę tik tiek, kiek ji atitinka pareigą, ir sąvoka 
šią esmę nustato kaip žinojimą, t.y. kaip betarpišką vienį su 
tikroviška savastimi; vadinasi, šis vienis pats yra tikroviškas, 
jis yra tam tikra moralinė tikroviška sąmonė. — O ši, kaip 
sąmonė, įsivaizduoja savo turinį kaip objektą, t.y. kaip galu- 
tinį pasaulio tikslą, kaip moralės ir visos tikrovės harmoniją. 
Tačiau kadangi šį vienį ji įsivaizduoja kaip objektą ir dar nėra 
sąvoka, valdanti objektą kaip tokį, tai šis vienis jai yra tam 
tikras negatyvumas savimonės atžvilgiu; kitaip tariant, tas 
vienis atsiduria už savimonės kaip tam tikra anapusybė jos 
tikrovės atžvilgiu, tačiau tuo pat metu kaip tokia anapusybė, 
kuri tampa ir estinčia, bet tik mąstoma anapusybe. 

Tai, kas šitaip lieka moralinei savimonei, kuri, kaip savi- 
monė, yra kažkas kita negu objektas, yra pareigos sąmonės 
ir tikrovės, ir būtent jos savosios tikrovės, disharmonija. To- 
dėl teiginys dabar skamba taip: nesama moraliai išbaigtos tik- 
roviškos savimonės; o kadangi moralumas apskritai egzistuoja 
tik tiek, kiek jis išbaigtas (nes pareiga yra grynas „savyje“ be 
jokių priemaišų, ir moralumas yra tik šio grynumo atitiki- 
mas), tai antras teiginys apskritai skamba taip: nesama mora- 
linės tikrovės. 

Tačiau kadangi, trečia, moralinė savimonė yra viena sa- 
vastis, tai savyje ji yra pareigos ir tikrovės vienis; vadinasi, 
šis vienis jai tampa objektu kaip išbaigtas moralumas, bet 
kartu — kaip anapusybė jos tikrovės atžvilgiu, vis dėlto pri- 
valanti būti tikroviška. 

Šiame abiejų pirmųjų teiginių sintetinio vienio tiksle sa- 
ve suvokianti tikrovė (taip pat ir pareiga) nustatyta tik kaip 
įveiktas momentas; juk nei viena, nei kita neegzistuoja at- 
skirai; ne, kiekviena iš jų (kurių esmingas apibrėžtumas — 
būti laisvai nuo kitos) tame vienyje kaip tik todėl nebėra lais- 
va nuo kitos, vadinasi, kiekviena įveikta, ir šitaip pagal turi- 

nį jos tampa objektu kaip tokios, kurių kiekviena galioja kitai; 
o formos požiūriu atsitinka taip, kad šita jų apykaita kartu 
esti tik vaizdinyje. — Kitaip tariant, tikroviškas nemoralumas, 
kadangi jis lygiai taip pat yra grynas mąstymas ir pakyla 
virš savo tikrovės, vaizdinyje vis tiek yra moralus ir trak- 
tuojamas kaip pilnavertis. Šitaip atgauna vertę pirmas teigi- 
nys, kad moralinė savimonė egzistuoja, tačiau šis teiginys su- 
sijęs su antruoju teiginiu — kad moralinės savimonės nesa- 
ma, t.y. tam tikra moralinė savimonė egzistuoja, bet tik vaiz- 
dinyje; arba: nors nesama jokios moralinės savimonės, ta- 
čiau kažkokia kita moralinė sąmonė vis dėlto pripažįsta, kad 
tokios savimonės esama. 


b. Iškreipimas 


Mes matome, kad moralinėje pasaulėžiūroje, viena ver- 
tus, sąmonė pati sąmoningai sukuria savo objektą; mes mato- 
me, kad šio objekto ji neranda kaip kažko svetimo, ir objek- 
tas jai neatsiveria nesąmoningai; ne, ji visur elgiasi, orien- 
tuodamasi į tam tikrą pagrindą, kuriuo remdamasi ji nustato 
objektinę esmę; vadinasi, toje esmėje ji atpažįsta pačią save, 
nes ji žino esanti toji veikla, kuri tą esmę sukuria. Taigi atro- 
do, kad dabar ji pasiekia ramybę ir pasitenkinimą, nes šiuos 
dalykus ji gali rasti tik ten, kur jai nebereikia išeiti už savo 
objekto ribų, nes šis objektas nebeišeina už jos ribų. Bet, kita 
vertus, ji pati objektą išstumia už savęs, kaip anapusybę sa- 
vo pačios atžvilgiu. Tačiau šis esinys-savyje-ir-sau lygiai taip 
pat nustatytas kaip toks, kuris nėra laisvas nuo savimonės, 
bet egzistuoja dėl jos ir jos dėka. 

Todėl faktiškai moralinė pasaulėžiūra yra ne kas kita, kaip 
šio pamatinio prieštaravimo skirtingų pusių išsklaida; ji yra 
(jeigu pasinaudosime šiam atvejui labiausiai tinkančiu Kan- 
to pasakymu) ištisas neapmąstytų prieštaravimų lizdas. Šioje 
išsklaidoje sąmonė elgiasi taip, kad ji įtvirtina tam tikrą mo- 

mentą, nuo jo betarpiškai pereina prie kito momento, o pir- 
mąjį įveikia; bet kai tik ji nustatė (aufgestellt hat) tą antrą 
momentą, ji savo ruožtu tą momentą iškreipia (verstellt) ir 
priešybę pateikia kaip esmę. Tuo pat metu ji ir suvokia savo 
prieštaravimą bei iškreipimą, nes nuo vieno momento prie 
kito, priešingo, ji pereina betarpiškai, neatitrūkdama nuo to pir- 
mojo momento; kadangi koks nors momentas jai nėra realus, 
tai kaip tik jį moralinė sąmonė nustato kaip realų, arba — O 
tai yra tas pat, — kad kokį nors momentą įtvirtintų kaip estin- 
tį-savyje, ji tvirtina, kad savyje-estintis yra kitas momentas. 
Šitaip ji pripažįsta, kad faktiškai nė vieno iš jų netraktuoja 
rimtai. Tai reikia apžvelgti atidžiau, įsižiūrint į šio svaigi- 
nančio judėjimo momentus. 

Nekreipsime dėmesio į prielaidą, kad esama tikroviškos 
moralinės sąmonės, nes ši prielaida priimta be ryšio su ko- 
kiu nors anksčiau aptartu dalyku, ir kreipsimės į moralės ir 
gamtos harmoniją, į pirmąjį postulatą. Ši harmonija, kaip ta- 
riama, turi būti savyje, o ne tikroviškai sąmonei, ne kaip tai, 
kas duota; priešingai, duotis yra tik moralės ir gamtos prieš- 
taravimas. Akivaizdžioje duotyje moralumas suvokiamas 
kaip egzistuojanti realybė, ir tikrovė sudaryta taip, kad tarp 
jos ir moralės nėra harmonijos. Bet tikroviška moralinė sąmo- 
nė yra veikianti; kaip tik tuo pasireiškia jos moralumas. Bet 
pačiuose poelgiuose minėta padėtis (Stellung) betarpiškai iš- 
kreipta (verstellt); juk poelgiai yra ne kas kita, kaip vidinio 
moralinio tikslo įsikūnijimas tikrovėje, ne kas kita, kaip tam 
tikros tikslo nulemtos tikrovės sukūrimas, arba moralinio tiks- 
lo ir pačios tikrovės harmonija. Tuo pat metu poelgio reali- 
zacija egzistuoja sąmonei; ji yra šio tikslo ir tikrovės vienio 
akivaizdi duotis; ir kadangi realizuotame poelgyje sąmonė įsi- 
kūnija tikrovėje kaip ši pavienė sąmonė arba stebi į ją sugrį- 
žusią esatį (o tuo pasireiškia pasitenkinimas), tai moralinio 
tikslo tikrovėje tuo pat metu glūdi ir toji tikrovės forma, ku- 

ri vadinama pasitenkinimu ir palaima. — Vadinasi, poelgiai 
faktiškai ir betarpiškai realizuoja tai, kas buvo nustatyta kaip 
nederamas dalykas ir turėjo būti tik postulatas, tik anapusy- 
bė. Vadinasi, veikdama sąmonė byloja, kad ji rimtai nežiūri 
į postulavimą, nes poelgių prasmė veikiau pasireiškia tuo, 
kad akivaizdžia duotimi padaroma tai, kas neturėtų būti to- 
kia duotimi. O kadangi harmonija postuluojama dėl poelgių 
(juk kaip tik tai, kas turi tapti tikroviška poelgių dėka, priva- 
lo būti tikroviška savyje; kitaip tikrovė būtų negalima), tai po- 
elgių ir postulato ryšys toks, kad dėl poelgių, t.y. dėl tikro- 
viškos tikslo ir tikrovės harmonijos, ši harmonija nustatoma 
kaip netikroviška, kaip anapusybe. 

Taigi pereidama į poelgius, sąmonė apskritai netraktuoja 
rimtai tikslo ir tikrovės neatitikimo; priešingai, atrodo, kad 
rimtai ji žiūri į pačius poelgius. Bet faktiškai tikroviškas po- 
elgis yra tik pavienės sąmonės poelgis, vadinasi, jis pats yra 
tik kažkas atskira, o kūrinys yra atsitiktinis. Tačiau proto 
tikslas kaip bendras visa apimantis tikslas yra ne kas kita, 
kaip visas pasaulis; tai galutinis tikslas, išeinantis toli už šio 
pavienio poelgio turinio ribų ir todėl apskritai turintis būti 
nukeltas už bet kokių tikroviškų poelgių ribų. Kadangi turi 
būti įgyvendintas bendrasis gėris, [realiai] nepadaroma nie- 
ko gero. Bet faktiškai tikroviškų poelgių niekingumas ir visu- 
minio tikslo realumas, nustatyti dabar, vėl iškreipiami iš visų 
pusių. Moralinis poelgis nėra kažkas atsitiktina ir ribota, nes 
jo esmė yra grynoji pareiga; ši pareiga yra vienintelis visu- 
minis tikslas; vadinasi, poelgis, kaip šio tikslo įkūnijimas tik- 
rovėje, nepaisant visų kitų turinio apribojimų, yra visumi- 
nio absoliutaus tikslo realizacija. Arba: jei tikrovė vėl supran- 
tama kaip gamta, turinti jai būdingus dėsnius ir priešinga gry- 
najai pareigai, ir dėl to, vadinasi, pareiga joje negali reali- 
zuoti savojo įstatymo, tai faktiškai — kadangi pareiga kaip 
tokia yra esmė — svarbiausia ne grynosios pareigos, kuri 

yra visuminis tikslas, realizacija, nes realizacijos tikslas vei- 
kiau būtų ne grynoji pareiga, o jos priešybė — tikrove. Ta- 
čiau, kad būtų parodyta, jog svarbu ne tikrovė, vėl imamasi 
iškreipimo; juk pagal moralinio poelgio sąvoką grynoji pa- 
reiga iš esmės yra veikli sąmonė; vadinasi, turi būti imamasi 
poelgių, absoliuti pareiga turi būti išreikšta visoje gamtoje, 
o moralinis įstatymas turi tapti gamtos įstatymu. 

Vadinasi, jei mes pripažįstame, kad šis aukščiausias gėris 
yra esmė, tai sąmonė apskritai netraktuoja moralės rimtai. 
Juk šiame aukščiausiame gėryje gamta neturi kokio nors ki- 
to įstatymo, nei tas, kurį turi moralė. Šitaip tampa neberei- 
kalingas pats moralinis poelgis, nes poelgis įmanomas tik 
suponavus tam tikrą negatyvumą, kuris turi būti įveiktas po- 
elgiu. Bet jeigu gamta atitiktų dorovinį įstatymą, tai jis juk 
būtų pažeistas poelgių, esinio įveikos. — Vadinasi, priimant 
tokią prielaidą, kaip esminga pripažįstama tokia būklė, kur 
moraliniai poelgiai nereikalingi ir jų netgi nesama. Vadina- 
si, moralės ir tikrovės harmonijos — tokios harmonijos, kuri 
nustatyta, remiantis moralinio poelgio, nukreipto į abiejų pu- 
sių suderinimą, sąvoka — postulatas šiuo požiūriu išreiš- 
kiamas šitaip: kadangi moraliniai poelgiai yra absoliutus tiks- 
las, tai absoliutus tikslas pasireikštų tuo, kad moralinių po- 
elgių išvis nebūtų. 

Jei palyginsime šiuos momentus, per kuriuos sąmonė ju- 
dėjo pirmyn savo moralinių vaizdinių terpėje, tai bus aišku, 
kad kiekvienas iš šių momentų vėl pašalinamas jam priešin- 
game momente. Sąmonės išeities taškas yra tas, kad jai mo- 
ralė ir tikrovė harmoningai nesiderina, tačiau sąmonė į tai 
rimtai nežiūri, nes jai šios harmonijos duotis yra poelgis. Bet 
ir šiam poelgiui ji neteikia didelės reikšmės, nes tas poelgis 
yra kažkas atskira; o juk ji turi tokį didingą tikslą, aukščiau- 
sią gėrį. Tačiau tai irgi yra tik dalyko esmės iškreipimas, nes 
šitaip mąstant išnyktų visi moraliniai poelgiai ir bet kokia 

moralė. Kitaip tariant, sąmonė, tiesą sakant, neteikia didelės 
reikšmės moraliniams poelgiams, o labiausiai trokštama, ab- 
soliutu yra tai, kad būtų įgyvendintas aukščiausias gėris ir 
moraliniai poelgiai būtų nebereikalingi. 

Sąmonė savo prieštaringu judėjimu nuo šio rezultato turi 
stumtis toliau ir neišvengiamai vėl turi iškreipti moralinių 
poelgių įveiką. Moralė yra [būtis|-savyje; kadangi ji yra tokia, 
galutinis pasaulio tikslas negali būti įgyvendintas; moralinė 
sąmonė turi egzistuoti sau ir turi aptikti jai priešingą gamtą. 
Tačiau pati savyje ši sąmonė turi būti išbaigta. Tai veda prie 
antrojo sąmonės ir gamtos harmonijos postulato; ši gamta 
sąmonėje glūdi betarpiškai — kaip juslumas. Moralinė savi- 
monė kelia savo tikslą kaip gryną tikslą, nepriklausomą nuo 
polinkių ir potraukių, todėl šis tikslas savyje sunaikino juslu- 
mo tikslus. — Tačiau šitą iškeltą juslinės esmės įveiką ji vėl 
iškreipia. Moralinė savimonė veikia, savo tikslą įgyvendina 
tikrovėje, o save suvokiantis juslumas, kuris turi būti įveik- 
tas, yra kaip tik tas vidurkis tarp grynosios sąmonės ir tikro- 
vės; jis yra grynosios sąmonės įrankis, kurio padedama ji 
įsikūnija tikrovėje, arba organas, o kartu tai, kas vadinama 
potraukiu, polinkiu. Vadinasi, sąmonė rimtai netraktuoja po- 
linkių ir potraukių įveikos, nes kaip tik jie yra savimonė, įkū- 
nijanti save tikrovėje. Tačiau kartu jie neturi būti nuslopinti, o 
turi tik atitikti protą. Jie jį ir atitinka, nes moraliniai poelgiai 
yra ne kas kita, kaip sąmonė, įsikūnijanti tikrovėje, vadinasi, 
sau suteikianti kokio nors polinkio pavidalą, t.y. ji betarpiš- 
kai yra akivaizdžiai duota potraukio ir moralumo harmonija. 
Bet faktiškai potraukis yra ne tik šis tuščias pavidalas, galin- 
tis savyje turėti kokią nors kitą spyruoklę, skirtingą nuo jo 
paties, ir būti jos varomas. Juk juslumas yra gamta, savyje 
turinti jai pačiai būdingus įstatymus ir varančiąsias jėgas; 
todėl moralė negali rimtai traktuoti savęs kaip potraukių va- 
romosios jėgos, kaip polinkių polinkio kampo (Neigungswin- 

kel). Juk kadangi polinkiai pasižymi jiems būdingu tvirtu 
apibrėžtumu ir specifiniu turiniu, tai sąmonė, kurią jie turėtų 
atitikti, priešingai, atitiktų juos pačius; o tai toks atitikimas, 
kurį moralinė savimonė sau draudžia. Vadinasi, tų dviejų 
pusių harmonija yra tik savyje, o kartu — tik postuluota. — 
Moralinėje elgsenoje tik ką buvo nustatyta akivaizdžiai egzis- 
tuojanti moralės ir juslumo harmonija, bet dabar ji yra iškreip- 
ta; ši harmonija egzistuoja anapus sąmonės, miglotoje tolu- 
moje, kurioje jau nieko nebeįmanoma tiksliai atskirti ar pa- 
gauti sąvoka; juk iš tik ką parodytos mūsų pastangos šį vienį 
pagauti sąvoka nieko neišėjo. — Bet šioje [būtyje|-savyje są- 
monė apskritai atsisako savęs. Šis „savyje“ yra jos moralinis 
išbaigtumas, kuriame baigėsi moralės kova su juslumu, ir 
pastarasis nesuprantamu būdu atitinka pirmąją. — Todėl šis 
išbaigtumas vėlgi yra tik dalyko iškreipimas, nes faktiškai 
jame moralė veikiau atsisakytų savęs, nes ji yra tik absoliu- 
taus tikslo kaip gryno tikslo sąmonė, vadinasi, prieštarauja 
visiems kitiems tikslams; ji lygiai taip pat yra šio gryno tikslo 
veikla tiek, kiek ji suvokia pakilimą virš juslumo, juslumo 
įsikišimą, jo priešingumą ir kovą su juo. — Tą aplinkybę, kad 
sąmonė rimtai netraktuoja moralinio išbaigtumo, ji pati iš- 
reiškia betarpiškai, išbaigtumą perstumdama į begalybę, t.y. 
teigdama, kad ji niekada nebus išbaigta. 

Vadinasi, jai veikiau reikšminga tik ši tarpinė neišbaigtu- 
mo būsena. Bet ši būsena turi būti bent jau progresuojantis 
judėjimas prie išbaigtumo. Tačiau ir tokia ji negali būti, nes 
progresuojantis judėjimas moralėje veikiau būtų artėjimas 
prie moralės žūties. Toks tikslas būtų anksčiau minėtas nie- 
kas arba moralės ir net pačios sąmonės įveika; bet vis labiau 
artėti prie nieko, vadinasi, nykti. Be to, progresyvus judėjimas 
apskritai, lygiai taip pat kaip nyksmas, moralėje suponuotų 
kiekybinius skirtumus; bet apie tai šiuo atveju negalima net 
kalbėti. Joje, kaip tokioje sąmonėje, kuriai dorovinis tikslas 

yra grynoji pareiga, apskritai nedera galvoti apie skirtumą, 
o labiausiai nedera galvoti apie paviršutinišką, kiekybinį skir- 
tumą; esama tik vienos dorybės, tik vienos grynosios parei- 
gos, tik vienos moralės. 

Vadinasi, dėl to, kad sąmonė rimtai nežiūri į moralinį 
išbaigtumą, o priešingai, rimtai traktuoja tarpinę būseną, t.y., 
kaip tik ką paaiškinta, nemoralumą, tai iš tam tikros kitos 
pusės mes sugrįžtame prie pirmojo postulato turinio. Būtent: 
nedera išleisti iš akių, kokiomis aplinkybėmis galima reika- 
lauti palaimos šiai moralinei sąmonei dėl jos vertingumo. Ji 
suvokia savo neišbaigtumą ir todėl faktiškai gali reikalauti 
palaimos ne kaip nuopelno, ne kaip kažko, ko ji būtų verta; 
ne, ji gali reikalauti palaimos tik iš laisvos malonės, t.y. siekti 
palaimos kaip tokios savyje pačioje ir sau pačiai, ir laukti jos 
ne iš ano absoliutaus pagrindo, o priklausomai nuo atsitikti- 
numo ir savivalės. — Kaip tik šitaip nemoralumas nusako 
tai, kas jis yra, — kad svarbu čia ne moralė, o palaima. savy- 
je ir sau, nepriklausomai nuo moralumo. 

Dėl šios antrosios moralinės pasaulėžiūros pusės įveikia- 
mas ir antras pirmosios pusės tvirtinimas, kuriuo suponuo- 
jama moralės ir palaimos disharmonija. — Būtent: norima 
remtis patyrimu, rodančiu, kad šioje faktiškoje būklėje (Ge- 
genwart) moraliniam [individui] dažnai sekasi blogai, o ne- 
moralų, priešingai, dažnai lydi laimė. Tačiau neišbaigtos mo- 
ralės tarpinė būsena, pasirodžiusi esanti esminga, aiškiai pa- 
rodo, kad šitoks suvokimas ir turintis egzistuoti patyrimas 
yra tik dalyko regimybė. Juk jeigu moralė neišbaigta, t.y. mo- 
ralumo faktiškai nesama, kas patyrime galėtų rodyti, kad mo- 
ralumui sekasi blogai? — Kadangi tuo pat metu paaiškėjo, 
kad svarbiausia yra palaima savyje ir sau, tai pasirodo, kad 
teigiant, jog nemoraliam [individui] sekasi gerai, neturima 
galvoje, kad čia esama kokios nors neteisybės. Individo api- 
būdinimas kaip nemoralaus atkrenta pats savaime, nes mora- 

lė apskritai yra neišbaigta; vadinasi, toks apibūdinimas grin- 
džiamas tik savavališkai. Todėl patyrimo sprendinio pras- 
mė ir turinys yra tik tas, kad kai kuriems neturėtų tekti pa- 
laima savyje ir sau, t.y. šiuo sprendiniu išreiškiamas pavy- 
das, prisidengiantis moralumo skraiste. O pagrindas, dėl ku- 
rio kitiems turi tekti vadinamoji laimė, yra geranoriškumas, 
jiems ir sau pačiam nepavydintis šios malonės (t.y. šio atsi- 
tiktinumo) ir linkintis jos. 

Taigi moralė moralinėje sąmonėje neišbaigta — kaip tik 
tai dabar nustatoma; bet jos esmė pasireiškia tik tuo, kad ji 
turi būti tai, kas išbaigta ir gryna; todėl neišbaigta moralė 
yra negryna; kitaip tariant, ji yra nemoralumas. Vadinasi, 
pats moralumas glūdi ne tikroviškoje sąmonėje, o kažkokioje 
kitoje esmėje; toji esmė — šventas moralinis įstatymų leidė- 
jas. — Sąmonėje neišbaigta moralė, kuri yra šio postulavimo 
pagrindas, pirmiausia turi tą reikšmę, kad moralė, sąmonėje 
būdama nustatyta kaip tikroviška, sueina į santykį su kitu, 
su esatimi; vadinasi, pati savyje ji turi kitabūtį arba persky- 
rą, kurios dėka atsiranda daug ir įvairių moralinių priesa- 
kų. Tačiau tuo pat metu moralinė savimonė tą pareigų dau- 
gybę laiko neesminga; juk jai svarbi tik viena grynoji parei- 
ga, ir moralinei savimonei jos, kiek jos yra apibrėžtos parei- 
gos, neturi tiesos. Vadinasi, jos gali turėti tiesą tik kažko- 
kiame „kitame“, ir jos — o šito moralinė savimonė jose ne- 
ka. — Tačiau tai vėl tik dalyko iškreipimas. Juk moralinė 
savimonė sau yra absoliuti, o pareiga tiesiog yra tik tai, ką 
ji žino esant pareigą. Bet ji Žino tik grynąją pareigą kaip pa- 
reigą; kas nėra šventa jai, nėra šventa savaime, o tai, kas 
nėra šventa savaime, negali būti pašventinta nei šventos es- 
mės. Moralinė sąmonė apskritai neteikia rimtos reikšmės 
tam, kas pašventinta kitos sąmonės, o ne jos pačios; juk jai 
yra šventa tik tai, kas šventa savaime ir joje. — Vadinasi, ji 

neteikia didelės reikšmės ir tam, kad ši kita esmė yra šven- 
ta, nes joje turėtų pasiekti esmingumo tai, kas moralinei są- 
monei, t.y. savyje, nepasižymi jokiu esmingumu. 

Jeigu šventoji esmė būtų postuluojama taip, kad joje pa- 
reiga galiotų ne kaip grynoji pareiga, o kaip apibrėžtų parei- 
gų daugis, tai, vadinasi, šitokia padėtis irgi turėtų būti iš- 
kreipta, ir kita esmė būtų šventa tik tiek, kiek joje galioja tik 
grynoji pareiga. Grynoji pareiga ir faktiškai galioja tik kaž- 
kokioje kitoje esmėje, o ne moralinėje sąmonėje. Nors joje, 
atrodo, galioja tik grynas moralumas, vis dėlto ši sąmonė 
turi būti nustatyta kitaip, nes ji tuo pat metu yra prigimtinė 
sąmonė. Moralumas joje yra veikiamas ir sąlygojamas juslu- 
mo, vadinasi, jis nėra savyje ir sau, o yra laisvos valios atsi- 
tiktinumas; o laisvoje valioje kaip grynojoje valioje moralu- 
mas yra žinojimo atsitiktinumas; todėl savyje ir sau moralė 
esti kažkokioje kitoje esmėje. 

Taigi čia toji esmė yra visiškai išbaigta moralė todėl, kad 
pastaroji joje nesusijusi su gamta ir juslumu. Bet grynosios 
pareigos realybė yra jos įgyvendinimas gamtoje ir juslume. Mo- 
ralinė sąmonė mano, kad jos neišbaigtumą sudaro tai, jog 
joje moralė pozityviai siejasi su gamta ir juslumu, nes esmin- 
gu moralės momentu ji laiko tai, kad moralė su gamta ir 
juslumu siejasi tik negatyviai. Priešingai, grynoji moralinė es- 
mė, kadangi ji esti virš kovos su gamta ir juslumu, nesanty- 
kiauja su šiais dalykais negatyviai. Vadinasi, faktiškai jai lie- 
ka tik pozityvus santykis su šiais dalykais, t.y. kaip tik tai, 
kas ką tik buvo traktuojama kaip neišbaigta ir nemoralu. 
Bet grynoji moralė, visiškai atskirta nuo tikrovės, taip, kad ji 
lygiai tokiu pat mastu prarastų pozityvų santykį su ja, būtų 
nesąmoninga, netikroviška abstrakcija, kurioje būtų visiškai 
pašalinta moralės sąvoka, pasireiškianti tuo, kad ji yra gry- 
nosios pareigos mąstymas, taip pat valia ir veika. Štai kodėl 
tokia gryna moralinė esmė vėl yra dalv! o iškreipimas, ir jos 
reikia atsisakyti. 


458 


VI. DVASIA 


Bet šioje grynoje moralinėje esmėje suartėja prieštaravi- 
mo, kuriame klaidžioja šis sintetinis įsivaizdavimo procesas, 
momentai ir tie priešingi „taip pat“, kuriems ji, nesuderin- 
dama šių savo minčių, leidžia sekti vienam įkandin kito ir 
vienai priešybei nuolat išstumti kitą; jie suartėja tokiu mas- 
tu, kad sąmonė būtinai turi čia atsisakyti savo moralinės pa- 
saulėžiūros ir sugrįžti į save. 

Sąmonė pripažįsta, kad jos moralumas nėra išbaigtas to- 
dėl, kad ją veikia jai priešingas juslumas ir gamta, kuri, vie- 
na vertus, sudrumsčia pačią moralę kaip tokią, o kita ver- 
tus, skatina atsirasti daugeliui pareigų ir dėl to patenka į 
keblią padėtį konkrečiu tikroviško poelgio atveju; juk kiek- 
vienas atvejis yra daugelio moralinių santykių telkinys, kaip 
kad suvokimo objektas apskritai yra daiktas, turintis daug 
savybių; o kadangi apibrėžta pareiga yra tikslas, jam būdin- 
gas tam tikras turinys ir jo turinys yra tikslo dalis, ir mora- 
lė nėra gryna. — Vadinasi, moralės realybė glūdi kažkokioje 
kitoje esmėje. Bet ši realybė reiškia ne ką kita, o tik tai, kad 
čia moralė esti savyje ir sau — Sau, t.y. ji yra tam tikros sq- 
monės moralė; savyje, t.y. ji turi esatį ir tikrovę. — Minėtoje 
pirmoje neišbaigtoje sąmonėje moralė nerealizuota; joje ji yra 
„savyje“ mintinio daikto prasme; juk ji susijusi su gamta ir 
juslumu, su būties ir sąmonės tikrove, kuri sudaro jos turi- 
nį, o gamta ir juslumas yra tai, kas moraliniu požiūriu nie- 
kinga. — Antroje sąmonėje moralė egzistuoja kaip išbaigta, 
o ne kaip nerealizuotas mintinis daiktas. Tačiau šis išbaig- 
tumas pasireiškia kaip tik tuo, kad tam tikroje sąmonėje mo- 
ralė egzistuoja kaip tikrovė, ir kaip laisva tikrovė, kaip esatis 
apskritai; ji yra ne tuštuma, o tai, kas pilnatviška, turinin- 
ga; tai reiškia, kad moralės išbaigtumas pasireiškia tuo, kad 
tai, kas tik ką buvo apibrėžta kaip moraliai niekingas [da- 
lykas], esti joje ir yra jai būdinga. Vienu atveju ji turi galio- 
ti tiesiog tik kaip netikroviškas mintinis daiktas, grynosios 

abstrakcijos padarinys, bet kartu šiuo modusu ji neturi ga- 
lioti; jos tiesa turi pasireikšti tuo, kad ji būtų priešinga tik- 
rovei, nuo jos visiškai laisva ir tuščia, bet kartu ir tuo, kad 
ji būtų tikroviška. 

Šių prieštaravimų sinkretizmas, kuris išskleistas morali- 
nėje pasaulėžiūroje, subyra iš vidaus, nes tas skirtumas, ku- 
riuo jis grindžiamas, kyla iš tokio skirtumo, kuris būtinai 
turėtų būti mąstomas ir nustatytas ir kuris tuo pat metu vis 
dėlto būtų neesmingas, ir virsta tokiu skirtumu, kurio nebe- 
sama net žodžiuose. Tai, kas galiausiai nustatoma kaip skir- 
tingybė — ir kaip niekybė, ir kaip realybė — yra visiškai 
tas pat, yra esatis ir tikrovė; o tai, kas turi būti absoliutu tik 
kaip anapusybė tikroviškos būties ir sąmonės atžvilgiu ir ly- 
giai taip pat turi glūdėti tik sąmonėje, o kaip anapusybė tu- 
ri būti niekinga, yra grynoji pareiga ir jos kaip esmės Žinoji- 
mas. Sąmonė, nustatanti šią perskyrą, kuri nėra perskyra, ir 
skelbianti, kad tikrovė yra niekinga, o kartu reali, ir kartu 
skelbianti, kad gryna moralė yra tiek tikroji esmė, tiek tai, 
kas neturi esmės — toji sąmonė kartu išsako mintis, kurias 
ji anksčiau atskyrė; ji pati sako, kad ji neteikia didelės reikš- 
mės tam apibrėžtumui ir savasties bei [būties|-savyje momen- 
tų išskyrimui; kad tai, ką ji nusako kaip absoliutų esinį už 
sąmonės, ji, priešingai, išlaiko savimonės savastyje, o tai, ką 
ji nusako kaip absoliučią mąstomybę arba absoliutų „savy- 
je“, ji kaip tik traktuoja kaip tai, kas neturi tiesos. — Sąmo- 
nei tampa aišku, kad šių momentų išskyrimas yra iškreipi- 
mas, ir ji veidmainiautų, jei, šito nepaisydama, ji jų laikytųsi. 
Bet kaip moralinė gryna savimonė, ji su pasidygėjimu su- 
grįžta į save iš šios savo vaizdinio nelygybės tam, kas yra 
jos esme, iš tos netiesos, kuri skelbia esant teisinga tai, kas 
jai yra netiesa. Ji yra grynoji sąžinė, kuri su panieka išsižada 
tokio moralinio pasaulio vaizdinio; ji pati savyje yra papras- 
ta savimi tikra dvasia, betarpiškai — be minėtų vaizdinių 

tarpininkavimo — elgiasi sąžiningai, ir šis betarpiškumas yra 
jos tiesa. — Bet jeigu šis iškreiptas pasaulis yra ne kas kita, 
kaip moralinės savimonės momentų plėtra ir kartu — jos 
realybė, tai sugrįždama į save savo esme ji ir netampa kaž- 
kuo kitu; priešingai, jos sugrįžimas į save yra tik pasiektas 
suvokimas, kad šitaip suvokiančios sąmonės tiesa yra prasi- 
manyta tiesa. Ši sąmonė vis dar turėtų šią tiesą pateikti kaip 
savąją tiesą, nes ji turėtų išreikšti ir parodyti save kaip ob- 
jektinį vaizdinį, bet žinotų, kad tai yra tik iškreipimas; ši- 
taip faktiškai ji veidmainiautų, ir minėta panieka tam iškrei- 
pimui jau būtų pirmoji veidmainystės apraiška. 


c. Sąžinė, gražioji siela, 
blogis ir jo atleidimas 

Moralinės pasaulėžiūros antinomija, pasireiškianti tuo, 
kad moralinė sąmonė egzistuoja ir kad jokios moralinės są- 
monės nesama — ar kad pareigos galiosena pasirodo kaip 
anapusybė sąmonės atžvilgiu ir, priešingai, glūdi tik pačioje 
sąmonėje — buvo glaustai išreikšta vaizdiniu, kuriame ne- 
morali sąmonė laikoma moralia, jos atsitiktinis Žinojimas ir 
valingumas pripažįstamas pilnaverčiu, o palaima jai tenka 
malonės dėka. Šį sau pačiam prieštaraujantį vaizdinį mora- 
giu kitą esmę. Tačiau šis perkėlimas už savęs to, ką ji turi 
mąstyti kaip būtinybę, yra toks pat prieštaravimas formos 
požiūriu, kaip pirmasis perkėlimas yra prieštaravimas turi- 
nio požiūriu. Tačiau kadangi kaip tik tai, kas atrodo priešta- 
ringa ir kieno atskirtyje bei nyksme (Wiederauflosung) klai- 
džioja moralinė pasaulėžiūra, savaime yra tas pat, t.y. gry- 
noji pareiga kaip grynasis žinojimas yra ne kas kita, kaip są- 
monės savastis, o sąmonės savastis yra ne kas kita, kaip bū- 
tis ir tikrovė; ir kadangi tai, kas turėtų būti anapus tikroviškos 
sąmonės, irgi yra ne kas kita, kaip grynas mąstymas, vadi- 

nasi, faktiškai yra savastis, tai mums arba savyje savimonė 
sugrįžta į save ir kaip pačią save atpažįsta tą esmę, kurioje 
tikrovė kartu yra grynas žinojimas ir grynoji pareiga. Būdama 
atsitiktinė, ji pati sau yra tokia pilnavertė [būtis], kuri savo 
betarpišką atskirybę traktuoja kaip gryną žinojimą, o savo 
poelgius — kaip autentišką tikrovę ir harmoniją. 

Ši sąžinės savastis, dvasia, betarpiškai tikra tuo, kad ji yra 
absoliuti tiesa ir būtis, yra trečioji savastis, mums iškilusi iš 
trečiojo dvasios pasaulio, ir reikia ją bendrais bruožais paly- 
ginti su ankstesnėmis [savastimis]. Totalybė arba tikrovė, kuri 
pasirodo kaip dorovinio pasaulio tiesa, yra asmens savastis; 
asmens esatis yra pripažintumas. Kaip asmuo yra substanci- 
jos neturinti savastis, taip ir šitokia jos esatis irgi yra abst- 
rakti tikrovė; asmuo yra reikšmingas ir reikšmingas betarpiš- 
kai; savastis yra savo būties stichijoje betarpiškai rymantis 
taškas; tas taškas neatsiskyręs nuo savosios bendrybės, to- 
dėl ir tas taškas, ir bendrybė yra nejudrūs vienas kito atžvil- 
giu ir nesueina į santykį; bendrybė glūdi jame neišsiskirda- 
ma ir nėra nei savasties turinys, nei savastis, užpildyta pa- 
čia savimi. — Antroji savastis yra savo tiesą pasiekęs saviug- 
dos pasaulis arba į save sugrįžusi susidvejinimo dvasia, — 
absoliuti laisvė. Šioje savastyje minėtas pirmasis betarpiškas 
atskirybės ir bendrybės vienis suskyla; bendrybė, kuri lieka 
ir gryna dvasine esme, pripažintumu arba bendrąja valia ir 
žinojimu, yra savasties objektas bei turinys ir jos bendroji tik- 
rovė. Tačiau ji neturi nuo savasties laisvos esaties formos; 
todėl šioje savastyje nepasiekiama pilnatvė, nepasiekiamas 
pozityvus turinys ir pasaulis. — Tiesa, moralinė savimonė 
išlaisvina savąją bendrybę taip, kad ji tampa savarankiška 
prigimtimi, ir tuo pat metu išsaugoja ją savyje įveiktu pavi- 
dalu. Tačiau visa tai yra tik iškreipiantis šių abiejų apibrėž- 
tumų apykaitos žaismas. Tik kaip sąžinė moralinė savimo- 
nė, būdama tikra savimi, gauna turinį iki tol tuščiai pareigai, 

taip pat ir tuščiai teisei bei tuščiai bendrajai valiai; o kadan- 
gi ši savitikra yra ir betarpiška, ji yra pati esatis. 

Taigi, pasiekusi šią savąją tiesą, moralinė savimonė ap- 
leidžia arba įveikia savyje perskyrą, iš kurios atsirado iškrei- 
pimas, [būties|-savyje ir savasties perskyrą, grynosios parei- 
gos kaip grynojo tikslo ir tikrovės kaip tam tikros grynajam 
tikslui priešingos prigimties bei juslumo perskyrą. Šitaip su- 
grįžusi į save, moralinė savimonė yra konkreti moralinė dva- 
sia, grynosios pareigos sąmonės pavidalu nenusistatanti tuš- 
čio kriterijaus, kuris būtų priešingas tikroviškai sąmonei; ne, 
grynoji pareiga, kaip ir jai priešinga prigimtis, yra įveikti 
momentai; ši dvasia yra moralinė esmė, kaip betarpiškas vie- 
nis, įsikūnijantis tikrovėje, o poelgis yra betarpiškai konkreti 
moralumo forma. 

Kaip pavyzdį imkime kokį nors poelgį; Žinančiai sąmo- 
nei jis yra objektinė tikrovė. Šiai sąmonei kaip sąžinei jis Ži- 
nomas betarpiškai, konkrečiu būdu, ir tuo pat metu jis yra 
toks, kokį jį sąmonė žino. Žinojimas yra atsitiktinis, nes jis 
yra kažkas kita negu objektas; bet savimi tikra dvasia jau 
nebėra toks atsitiktinis žinojimas ir sukūrimas savyje tokių 
minčių, nuo kurių skirtųsi tikrovė; ne, kadangi [būties|-sa- 
vyje ir savasties perskyra įveikta, tai aptarinėjamas pavyzdys 
betarpiškai, jusliniame žinojimo tikrume, yra toks, koks jis 
yra savyje, o savyje jis yra tik toks, koks jis yra šiame žinoji- 
me. — Todėl poelgiai, kaip įkūnijimas tikrovėje, yra gryna 
valios forma; tai paprastas tikrovės kaip kokio nors estinčio 
atvejo virsmas padaryta tikrove, paprasto objektinio žinojimo 
būdo virsmas žinojimu apie tikrovę kaip sąmonės sukurtą 
tikrovę. Kaip juslinis tikrumas betarpiškai priimtas, arba, tiks- 
liau pasakius, perkeistas į dvasios [būtį|-savyje, taip ir šitas 
virsmas paprastai ir be tarpininkavimo yra grynosios sąvo- 
kos dėka vykstantis perėjimas, nepakeičiantis turinio, kuris 
nulemtas jį žinančios sąmonės intereso. — Toliau. Duòto at- 

vejo aplinkybių sąžinė neišskaido į skirtingas pareigas. Ji el- 
giasi ne kaip pozityvi bendroji terpė, kurioje daugelis pareigų, 
kiekviena sau, išsaugotų netrikdomą substancialumą taip, 
kad arba visai būtų neįmanoma veikti, nes kiekvienas kon- 
kretus atvejis apima priešpriešą apskritai, o kaip moralinis 
atvejis — pareigų priešpriešą (vadinasi, apibrėžiant poelgius, 
viena pusė, viena pareiga visada būtų pažeista) — arba, jeigu 
būtų veikiama, tai viena iš prieštaraujančių pareigų būtų tik- 
rai pažeista. Priešingai, sąžinė yra negatyvus „vienetas“ ar- 
ba absoliuti savastis, kuri sunaikina šias skirtingas morali- 
nes substancijas; ji yra paprasta, pareigą atitinkanti elgsena, 
ne vykdanti tą ar kitą pareigą, bet Žinanti ir atliekanti kon- 
kretų teisingą dalyką. Todėl ji apskritai yra tik moralinė elg- 
sena kaip elgsena, į kurią perėjo ankstesnė neveikli moralu- 
mo sąmonė. — Skaidanti sąmonė gali analitiškai išskaidyti 
konkretų veiksmo pavidalą į įvairias savybes, t.y. šiuo atve- 
ju — į įvairius moralinius santykius, ir kiekvieną iš jų — 
tuo pavidalu, kuriuo jis turi egzistuoti, kad taptų pareiga, — 
paskelbti absoliučiai galiojančiu arba lyginti ir tikrinti. Pa- 
prastame moraliniame poelgyje, nulemtame sąžinės, parei- 
gos taip užgožtos, kad visoms šitoms pavienėms esmėms 
betarpiškai padaroma žala, ir netrikdomoje sąžinės tikrybėje 
visai nebelieka vietos pareigos išklibinimui, atsirandančiam 
dėl tikrinimo. 

Sąžinėje nesama ir to svyruojančio sąmonės netikrumo, 
kuris vadinamąjį grynąjį moralumą tai perkelia už savęs į 
kažkokią kitą šventąją esmę, o pats save laiko nešventu, tai 
vėl moralinį grynumą sugrąžina į save, o juslumo ryšį su 
moralumu nustumia į kitą esmę. 

Sąžinė išsižada visų šių moralinės pasaulėžiūros nuosta- 
tų ir iškreipimų, nes ji išsižada tokios sąmonės, kuri pareigą 
ir tikrovę suvokia kaip prieštaraujančius dalykus. Šios są- 
monės požiūriu aš elgiuosi moraliai tada, kai suvokiu, kad 

vykdau grynąją pareigą, o ne ką nors kita; tai reiškia, kad 
faktiškai elgiuosi moraliai tik tada, kai neveikiu. Bet kai aš iš 
tikrųjų veikiu, tada suvokiu kažką „kita“, kažkokią tikrovę, 
kuri jau duota, ir kažkokią tikrovę, kurią noriu sukurti; aš 
turiu apibrėžtą tikslą ir vykdau apibrėžtą pareigą; visa tai yra 
kažkas kita negu grynoji pareiga, vien tik kurią reikėjo turėti 
galvoje. — Priešingai, sąžinė yra sąmonė, suvokianti tai, kad, 
jeigu moralinė sąmonė skelbia, jog grynoji pareiga yra jos elg- 
senos esmė, šis grynasis tikslas yra dalyko iškreipimas; juk 
dalyko esmė ir yra ta, kad grynoji pareiga yra tuščia gryno- 
jo mąstymo abstrakcija, o jos realybė ir turinys yra tam tikra 
apibrėžta tikrovė, tikrovė, kuri yra pačios sąmonės tikrovė; 
o sąmonė čia traktuojama ne kaip koks nors mintinis daik- 
tas, o kaip pavienė sąmonė. Pačiai sau sąžinė savąją tiesą 
tapatina su betarpiška savitikra. Ši betarpiška konkreti savitik- 
ra yra esmė; jeigu šią savitikrą traktuosime sąmonės priešta- 
ringumo požiūriu, tai savoji betarpiška atskirybė bus morali- 
nės veikos turinys; o jos forma yra kaip tik ši savastis kaip 
grynas judėjimas, t.y. kaip žinojimas arba savasis įsitikinimas. 
Atidžiau pažvelgę į moralinę sąmonę jos vienio ir jos mo- 
mentų reikšmingumo aspektu, pastebime, kad ji suvokė save 
tik kaip [būtį|]-savyje arba kaip esmę; o kaip sąžinė ji suvokia 
savąją būtį-sau arba savąją savastį. — Moralinės pasaulėžiū- 
ros prieštaravimas išsisprendžia, t.y. tas skirtumas, kuris le- 
mia šį prieštaravimą, pasirodo nesąs skirtumas, ir jis susilieja 
į grynąjį negatyvumą; bet šis negatyvumas kaip tik ir yra 
savastis — paprasta savastis, kuri yra ir grynasis žinojimas, ir 
savęs kaip šios pavienės sąnionės suvokimas. Todėl ši savastis 
sudaro anksčiau buvusios tuščios esmės turinį, nes ji yra toji 
tikrove, kuri nebetraktuojama kaip prigimtis, svetima esmei, 
savarankiška ir turinti jai būdingus dėsningumus. Kaip ne- 
gatyvi, ši savastis yra grynosios esmės perskyra, tam tikras 
turinys, ir kaip tik toks turinys, kuris galioja savyje ir sau. 

Toliau. Ši savastis kaip gryna pati sau lygi esmė yra tie- 
siog bendrybė; todėl kaip tik šis žinojimas kaip jai pačiai bū- 
dingas žinojimas, kaip įsitikinimas, yra pareiga. Pareiga ne- 
bėra bendrybė, priešinga savasčiai; ne, dabar suvokiama, kad, 
šitaip atskirta, ji praranda galioseną; dabar ji yra įstatymas, 
kuris egzistuoja dėl savasties, o ne priešingai, t.y. ne savas- 
tis egzistuoja dėl įstatymo. Bet dėl to įstatymas ir pareiga 
turi ne tik būties-sau, bet ir būties-savyje reikšmę, nes šis Ži- 
nojimas dėl savo lygybės pačiam sau yra kaip tik [būtis|- 
savyje. Ši [būtis]-savyje ir sąmonėje atsiskiria nuo minėto be- 
tarpiško vienio su būtimi-sau; šioje priešpriešoje ji yra būtis, 
būtis-kitam. — Dabar žinoma, kad būtent pareiga kaip parei- 
ga, apleista savasties, yra tik momentas; ji praranda savo reikš- 
mę — būti absoliučia esme — ir nužeminama iki būties, kuri 
nėra savastis, nėra sau, vadinasi, yra būtis-kitam. Tačiau kaip 
tik todėl ši būtis-kitam lieka esmingu momentu, nes savastis 
kaip sąmonė yra būties-sau ir būties-kitam priešybė, ir da- 
bar pareiga savaime, betarpiškai yra tikroviška; ji jau nebėra 
tik abstrakti grynoji sąmonė. 

Taigi ši būtis-kitam yra savyje-estinti, nuo savasties skir- 
tinga substancija. Sąžinė neatsisakė grynosios pareigos arba 
abstrakčios būties-savyje; ne, ji yra esmingas momentas, pasi- 
reiškiantis tuo, kad su „kitu“ santykiauja kaip bendrybė. Są- 
žinė yra bendroji savimonės stichija, ir toji stichija yra sub- 
stancija, kurioje veikla tampa tvariu egzistavimu ir tikrove; tai 
pripažintumo iš kitų pusės momentas. Moralinė savimonė ne- 
turi šio pripažintumo momento, grynosios sąmonės, kuri duo- 
ta akivaizdžiai, momento ir todėl apskritai yra neveikianti, 
neįsikūnijanti tikrovėje. Jos [būtis|-savyje jai yra arba abst- 
rakti, netikroviška esmė, arba būtis kaip tokia tikrovė, kuri nė- 
ra dvasinė tikrovė. O estinti sąžinės tikrovė yra tokia, kuri 
yra savastis, t.y. save suvokianti esatis, pripažintumo dvasi- 
nė stichija. Todėl veika yra tik jos pavienio turinio perkėli- 

mas į objektinę stichiją, kurioje turinys yra bendras ir pripa- 
žintas, ir kaip tik tai, kad jis pripažintas, elgseną paverčia 
tikrove. Poelgis pripažintas ir, būdamas toks, tikroviškas to- 
dėl, kad estinti tikrovė betarpiškai susijusi su įsitikinimu ar- 
ba žinojimu; kitaip tariant, savo tikslo Žinojimas betarpiškai 
yra esaties stichija, visuotinis pripažinimas. Juk poelgio es- 
mė, pareiga, pasireiškia tuo, kad sąžinė yra jos atžvilgiu įsi- 
tikinusi; šitoks įsitikinimas yra kaip tik pati [būtis|-savyje; ji 
yra savyje visuotinė savimonė arba pripažintumas ir drauge — 
tikrovė. Vadinasi, tai, kas atlikta iš įsitikinimo, pareiga, be- 
tarpiškai yra tai, kas pasižymi tvarumu ir esatimi. Taigi da- 
bar net nebegali būti kalbos apie tai, kad geras ketinimas 
neįgyvendinamas ar kad geram [individui] sekasi blogai; ne, 
tai, kas žinoma kaip pareiga, realizuojasi ir tampa tikrove, 
nes kaip tik tai, kas atitinka pareigą, yra visų savimonių ben- 
drumas, tai, kas pripažinta, vadinasi, tai, kas turi būtį. Bet 
atskirta, paimta izoliuotai, be savasties turinio, ši pareiga yra 
būtis-kitam; ji yra tas skaidrumas, kuris turi tik neturiningo 
esmiškumo apskritai reikšmę. 

Jei pažvelgsime atgal, į tą sritį, kurioje apskritai pasirodė 
dvasinė realybė, tai ši sritis buvo sąvoka, atskleidusi tai, kad 
individualybės išraiška yra [būtis|-savyje-ir-sau. Tačiau pavi- 
dalas, kuris betarpiškai išreiškė šią sąvoką, buvo garbinga 
sąmonė, užsiiminėjusi pačiu abstrakčių dalyku. Šis pats dalykas 
ten buvo predikatas; o sąžinėje jis pirmąkart tampa subjektu, 
kuris savyje nustatė visus sąmonės momentus ir kuriam visi 
tie momentai, substancialumas apskritai, išorinė esatis ir mąs- 
tymo esmė glūdi jo paties savitikroje. Substancialumui ap- 
skritai pats dalykas yra dorovė; išorinei esačiai pats dalykas 
yra saviugda; patį save Žinančio mąstymo esmiškumui pats 
dalykas yra moralė; o sąžinei pats dalykas yra subjektas, ku- 
ris šiuos momentus atpažįsta pats savyje. Garbinga sąmonė 
visada pagauna tik patį tuščią dalyką, tuo tarpu sąžinė, prie- 

šingai, perima jį kaip pilnatvišką dalyką; o pilnatį jam sutei- 
kia pati sąžinė. Ji yra tokia galybė dėl to, kad sąmonės mo- 
mentus ji suvokia kaip momentus ir valdo juos kaip jų nega- 
tyvi esmė. 

Jei apžvelgsime sąžinės santykį su elgsenoje pasireiškian- 
čio prieštaravimo pavieniais apibrėžtumais, taip pat tai, kaip 
sąžinė suvokia šių apibrėžtumų prigimtį, tai pasirodys, kad 
su atvejo, kuriame ji pereina į veiksmą, tikrove ji santykiau- 
ja pirmiausia kaip žinanti sąžinė. Kadangi šiame Žinojime 
glūdi bendrybės momentas, sąžiningos elgsenos Žinojimui pri- 
dera neribotai apimti duotą tikrovę, vadinasi, tiksliai žinoti 
konkretaus atvejo aplinkybes ir jas apsvarstyti. Tačiau ka- 
dangi šis žinojimas apima bendrybę kaip tam tikrą momen- 
tą, jis yra toks šių aplinkybių žinojimas, kuris suvokia, kad 
jų negali aprėpti arba, priešingu atveju, turi būti nesąžinin- 
gas. Tikrai visuotinis ir grynas žinojimo santykis būtų san- 
tykis ne su priešybe, o su pačiu savimi; bet elgsena dėl jai 
esmingo prieštaravimo siejasi su tuo, kas negatyvu sąmo- 
nės atžvilgiu, t.y. su savyje-estinčia tikrove. Priešingai gry- 
nosios sąmonės paprastumui, absoliučiai kitam arba dauge- 
riopumui savyje, toji tikrovė yra absoliuti aplinkybių įvai- 
rovė, kuri be galo dalijasi ir plečiasi: atgal — prie savo są- 
lygų, į šalis — prie savojo „vienas šalia kito“, pirmyn — 
prie savųjų padarinių. — Sąžininga sąmonė suvokia šią da- 
lyko prigimtį ir savo santykį su juo ir žino, kad tą atvejį, 
kai ji veikia, ji pažįsta neatsižvelgdama į šią reikalaujamą 
visuotinybę ir kad jos pažadas sąžiningai apsvarstyti visas 
aplinkybes nieko nevertas. Tačiau toks visų aplinkybių Ži- 
nojimas ir apsvarstymas ne visai neįmanomas — jis įmano- 
mas tik kaip momentas, kaip kažkas, kas esti tik kitam; ir są- 
žiningai sąmonei būdingas netobulas žinojimas, nes tai yra 
jos Žinojimas, kuris šiai sąmonei atrodo esąs pakankamas ir 
tobulas žinojimas. 


168 


VI. DVASIA 


Lygiai taip pat yra su esmės bendrybe arba turinio apibrė- 
žimu, remiantis grynąja sąmone. — Į poelgius orientuota są- 
žinė siejasi su daugeliu konkretaus atvejo pusių. Konkretus 
atvejis skaidosi, ir lygiai taip pat skaidosi grynosios sąmonės 
santykis su juo; dėl to konkretaus atvejo daugiapusiškumas 
kartu yra pareigų daugeriopumas. — Sąžinė žino, kad ji turi 
rinktis ir apsispręsti; juk nė viena pareiga savo apibrėžtumu 
ir turiniu nėra absoliuti; absoliuti tik grynoji pareiga. Tačiau ši 
abstrakcija, tapusi realybe, reiškia ne ką kita, kaip savimonę 
turinų „Aš“. Pati savimi tikra dvasia, kaip sąžinė, glūdi sa- 
vyje, ojos reali bendrybė, arba jos pareiga, glūdi jos grynaja- 
me įsižikinime pareiga. Šis grynas įsitikinimas kaip toks yra 
toks pat tuščias kaip ir grynoji pareiga — gryna ta prasme, 
kad niekas joje, joks apibrėžtas turinys, nėra pareiga. Tačiau 
turi būti veikiama, ir individas turi apibrežtį; ir pati savimi 
tikra dvasia, kurioje [būtis]-savyje įgijo savimonę turinčio „Aš“ 
reikšmę, žino, kad šitą apibrėžtį ir turinį jai sudaro betarpiš- 
ka savitikra. Kaip apibrėžtis ir turinys ši savitikra yra natūrali 
sąmonė, t.y. potraukiai ir polinkiai. — Nesama tokio turinio, 
kurį sąžinė pripažintų absoliučiu, nes ji yra bet kokio api- 
brėžtumo absoliutus negatyvumas. Ji apibrėžia, remdamasi 
pačia savimi; bet savasties ratas, į kurį patenka apibrėžtumas 
kaip toks, yra vadinamasis juslumas; ieškant turinio betar- 
piškoje savitikroje, nerandama nieko, išskyrus juslumą. — 
Visa, kas ankstesniuose pavidaluose pasirodė kaip gėris ar 
blogis, kaip įstatymas ir teisė, yra kažkas kita negu betarpiš- 
ka savitikra; tai yra bendrybė, kuri dabar yra būtis-kitam; ar- 
ba, kitu požiūriu, tai yra objektas, kuris, įsiterpdamas į są- 
monę, įsispraudžia tarp jos ir jam pačiam būdingos tiesos ir 
veikiau atskiria ją nuo savęs, negu yra jos betarpiškumas. — 
Bet sąžinei savitikra yra gryna betarpiška tiesa; vadinasi, ši 
tiesa yra jos savitikra, pateikta kaip turinys, t.y. apskritai pa- 
vienio asmens savivalė ir jo nesąmoningas natūralios būties 
atsitiktinumas. 

Šis turinys tuo pat metu laikomas moraliniu esmiškumu 
arba pareiga. Juk grynoji pareiga, kaip paaiškėjo jau tikrinant 
įstatymus, visiškai abejinga bet kokio turinio atžvilgiu ir at- 
vira kiekvienam turiniui. Tuo pat metu čia ji gauna esmingą 
būties-sau formą, ir ši individualaus įsitikinimo forma yra ne 
kas kita, kaip grynosios pareigos tuštumo suvokimas, o kar- 
tu suvokimas to, kad pareiga yra tik momentas, kad jos sub- 
stancialumas yra toks predikatas, kurio subjektas yra indivi- 
das; o šio individo savivalė grynajai pareigai duoda turinį, 
gali susieti su šia forma bet kokį turinį ir su juo susieti savo 
sąžiningumą. — Individas savo nuosavybę gausina tam tik- 
ru būdu; pareiga pasireiškia tuo, kad kiekvienas rūpintųsi 
savisauga ir savo šeimos išsaugojimu ir ne mažiau rūpintųsi 
galimybe būti naudingam savo artimiesiems ir daryti gera 
tiems, kuriems reikalinga pagalba. Individas suvokia, kad 
tai yra pareiga, nes šis turinys betarpiškai glūdi jo savitikro- 
je; be to, jis supranta, kad šiuo konkrečiu atveju jis vykdo 
šią pareigą. Kiti gali manyti, kad tokia elgsona yra apgaulė; 
jie laikosi kitų konkretaus atvejo pusių, o jis tvirtai laikosi 
šios pusės todėl, kad nuosavybės gausinimą suvokia kaip 
grynąją pareigą. — Taigi tai, ką kiti vadina prievarta ir ne- 
teisybe, yra pareigos vykdymas, nes pareiga liepia įtvirtinti 
savo savarankiškumą kitų atžvilgiu; tai, ką jie vadina bailu- 
mu, yra pareigos atlikimas, nes pareiga liepia išsaugoti gy- 
vybę ir galimybę būti naudingam artimiesiems; o tai, ką jie 
vadina narsumu, priešingai, pažeidžia ir vieną, ir kitą parei- 
gą. Tačiau bailumas ne toks neapdairus, kad nežinotų, jog 
gyvybės išsaugojimas ir galimybė būti naudingam kitiems 
yra pareiga, kad nebūtų įsitikinęs, jog jo poelgiai atitinka pa- 
reigą, ir kad nežinotų, jog tai, kas atitinka pareigą, yra žino- 
jimas; kitaip jis pasielgtų neapdairiai ir taptų nemoralus. Ka- 
dangi moralumas glūdi sąmonėje, suvokiančioje, kad parei- 
ga įvykdyta, tai ši sąmonė lydės ir tuos poelgius, kurie va- 

dinami bailumu, ir tuos, kurie vadinami narsumu; abstrak- 
cija, vadinama pareiga, atvira bet kokiam, vadinasi, ir šiam 
turiniui, todėl veikiantysis žino, ką jis atlieka kaip pareigą, 
o kadangi jis tai Žino ir kadangi įsitikinimas pareiga pats 
atitinka pareigą, tai atliktas veiksmas pripažįstamas kitų; to- 
dėl poelgis turi vertę ir tikrovišką esatį. 

Turint galvoje šią laisvę, kuri bet kokį turinį vienodai sėk- 
mingai įspraudžia į bendrąją pasyvią grynosios pareigos ir 
grynojo žinojimo terpę, nėra prasmės tvirtinti, kad turėjo būti 
įspraustas koks nors kitas turinys; juk, kad ir koks jis būtų, 
jis visada paženklintas apibrėžtumu, nuo kurio yra laisvas gry- 
nasis Žinojimas, galintis atstumti, bet lygiai taip pat ir pri- 
imti bet kokį apibrėžtumą. Bet koks turinys, vien todėl, kad 
jis apibrėžtas, yra toje pačioje linijoje kaip ir kitas turinys, 
nors ir atrodytų, kad jam būdingas bruožas yra kaip tik tas, 
kad ypatingybė jame įveikta. Kadangi realiu atveju pareiga 
apskritai susidvejina į prieštaravimą, ir dėl to — į atskirybės ir 
bendrybės prieštaravimą, gali pasirodyti, kad toji pareiga, ku- 
rios turinys yra pati bendrybė, dėl to betarpiškai turi gryno- 
sios pareigos prigimtį, o forma bei turinys šitaip pradeda 
visiškai atitikti vienas kitą; vadinasi, pavyzdžiui, poelgiui, 
orientuotam į bendrąjį gėrį, reikėtų teikti pirmenybę prieš 
poelgį, nukreiptą į individualų gėrį. Tačiau ši bendroji pa- 
reiga apskritai yra tai, kas duota kaip savyje ir sau estinti 
substancija, kaip teisė ir įstatymas ir kas galioja nepriklauso- 
mai nuo Žinojimo ir įsitikinimo, taip pat ir nuo pavienio as- 
mens betarpiško intereso; vadinasi, ji yra kaip tik tai, į kie- 
no formą nukreipta moralė apskritai. O dėl jos turinio, tai ir 
jis yra apibrežtas turinys, nes bendrasis gėris priešingas pa- 
vienio asmens gėriui; vadinasi, jos įstatymas yra toks, nuo 
kurio sąžinė jaučiasi visiškai nepriklausoma ir sau suteikia 
absoliučią teisę pridurti ir atimti, ignoruoti jį arba jį vykdy- 
ti. — Todėl minėta pareigos perskyra atskirybės ir bendry- 

bės atžvilgiu dėl prieštaravimo prigimties apskritai nėra pa- 
stovus dalykas. Veikiau yra taip, kad tai, ką pavienis asmuo 
daro savo labui, išeina į gera ir bendrybei; juo labiau jis rū- 
pinasi savimi, juo daugiau jis turi galimybių būti naudingas 
kitiems; negana to, pati jo tikrovė tik tuo ir pasireiškia, kad 
jis esti ir gyvena bendraudamas su kitais; jo pavienis pasi- 
tenkinimas iš esmės turi tą reikšmę, kad jis aukoja kitiems 
tai, kas priklauso jam, ir padeda jiems pasiekti pasitenkini- 
mą. Vykdant pareigą pavienio asmens atžvilgiu, vadinasi, 
savo atžvilgiu, vykdoma pareiga ir bendrybės atžvilgiu. — 
Pareigų apsvarstymas ir palyginimas, kuris čia prasideda, nu- 
kreiptas į išskaičiavimą naudos, kurią gautų bendrybė iš ko- 
kio nors poelgio; bet, viena vertus, dėl to moralė palenkia- 
ma neišvengiamam įžvalgos atsitiktinumui, o kita vertus, są- 
žinės esmė pasireiškia kaip tik tuo, kad ji nutraukia šį skai- 
čiavimą bei svarstymą ir apsisprendžia pati, nesiremdama to- 
kiais principais. 

Šitaip sąžinė elgiasi ir išsaugoja būties-savyje-ir-sau vienį, 
grynojo mąstymo ir individualybės vienį, ir yra savimi tikra 
dvasia, savąją tiesą turinti savyje, savojoje savastyje, savaja- 
me žinojime, ir tame žinojime kaip pareigos žinojime. Čia ji 
išlieka kaip tik todėl, kad tai, kas pozityvu poelgyje — tiek 
pareigos turinys, tiek forma, tiek ir jos žinojimas — priklau- 
so savasčiai, savitikrai; o tai, kas nori priešintis savasčiai kaip 
egocentrinis „savyje“, laikoma netiesa ir traktuojama kaip tai, 
kas įveikta, kas yra tik momentas. Todėl reikšmingas ne ben- 
drasis žinojimas apskritai, o jai būdingas aplinkybių žinojimas. 
Į pareigą, kaip bendrąją būtį-savyje, sąžinė įdeda tokį turinį, 
kurį ji ima iš savosios prigimtinės individualybės; juk šis tu- 
rinys yra toks, kuris esti pats savyje; bendrosios terpės, ku- 
rioje jis esti, dėka jis tampa sąžinės atliekama pareiga, ir kaip 
tik todėl tuščia grynoji pareiga nustatyta kaip kažkas įveik- 
ta, arba kaip momentas; šis turinys yra įveikta grynosios pa- 

reigos tuštuma arba jos įvykdymas. — Bet lygiai taip pat 
sąžinė nepriklauso nuo jokio turinio apskritai; ji atsipalai- 
duoja nuo bet kokios apibrėžtos pareigos, kuri turi galioti 
kaip įstatymas; savitikros galia lemia jos absoliučios autar- 
kijos didybę, teisę surišti ir išrišti. — Štai kodėl ši galia apsi- 
spręsti (Selbstbestimmung) betarpiškai yra tai, kas visiškai 
atitinka pareigą; pareiga yra pats Žinojimas; bet šis papras- 
tas savastingumas (Selbstheit) yra [būtis|-savyje; juk [būtis]- 
savyje yra gryna lygybė pačiai sau; o ši lygybė glūdi šioje 
sąmonėje. 

Šis grynas žinojimas betarpiškai yra būtis-kitam; juk kaip 
gryna lygybė pačiam sau jis yra betarpiškumas arba būtis. Bet 
kartu ši būtis yra grynoji bendrybė, visų savastingumas; ki- 
taip tariant, poelgiai yra pripažinti, o todėl tikroviški. Šioji 
būtis yra stichija, kurios dėka sąžinė betarpiškai sueina į ly- 
gybės santykį su visomis savimonėmis; ir šio santykio reikš- 
mė — ne savasties neturintis įstatymas, o sąžinės savastis. 

Tačiau dėl to, kad šis teisingumas, kylantis iš sąžinės, 
kartu yra būtis-kitam, į ją, atrodo, įsismelkia tam tikra nely- 
gybė. Pareiga, kurią ji atlieka, yra tam tikras apibrėžtas tu- 
rinys; tiesa, šis turinys yra sąmonės savastis, o sąmonėje jis 
yra savasties savižina, jos lygybė pačiai sau. Tačiau realizuo- 
ta, perkelta į visuotinę būties stichiją, ši lygybė nebėra žino- 
jimas, nebėra toji perskyra, kuri lygiai taip pat betarpiškai 
įveikia savo skirtumus; ne, būtyje perskyra nustatyta kaip 
tvari, o poelgis yra apibrėžtas poelgis, nelygus visų savimo- 
nės stichijai, vadinasi, nebūtinai pripažintas. Abi pusės, į po- 
elgius pereinanti sąžinė ir bendroji sąmonė, šiuos poelgius 
pripažįstanti kaip pareigą, vienodai laisvos nuo šios veikos 
apibrėžtumo. Dėl šios laisvės santykis visuotinėje ryšio sti- 
chijoje veikiau yra visiškos nelygybės santykis, dėl kurio są- 
monė, kuriai poelgis atsiveria, visiškai nieko nežino apie 
veikiančią pačia savimi tikrą dvasią. Ji veikia, ji nustato tam 

tikrą apibrėžtumą kaip estintį; šios būties kaip savosios tie- 
sos laikosi kiti, šitaip būdami tikri ta dvasia; šitaip dvasia 
išreiškė, kas jai yra pareiga. Tačiau ji laisva nuo kokios nors 
apibrėžtos pareigos; jos nėra ten, kur, kaip mano kiti, ji tik- 
rai yra; ir šioji pačios būties terpė, ir pareiga, kaip estinti 
savyje, jai yra tik momentas. Vadinasi, tai, ką dvasia jiems 
parodo, ji vėl iškreipia, tiksliau pasakius, iškreipė betarpiš- 
kai. Juk jos tikrovė jai yra ne šita parodyta pareiga ir api- 
brėžtis, o toji pareiga ir apibrėžtis, kuri kyla iš absoliučios 
jos savitikros. | 

Vadinasi, kiti nežino, ar ši sąžinė moraliniu požiūriu ge- 
ra, ar pikta, arba, kitaip tariant, jie ne tik negali šito Žinoti, 
bet būtinai ją turi laikyti pikta. Juk kaip ji laisva nuo parei- 
gos apibrėžtumo ir nuo pareigos kaip estinčios savyje, taip lais- 
vi ir jie. Tai, ką ji jiems parodo, jie patys moka iškreipti; tai 
tokia sąžinė, kurios dėka išreiškiama ne jų pačių, o tik „ki- 
to“ savastis; jie ne tik jaučiasi laisvi nuo jos, bet kartu priva- 
lo ją ištirpdyti jų pačių sąmonėje, spręsdami ir aiškindami, 
turi ją sunaikinti, kad išsaugotų savo savastį. 

Tačiau sąžinės poelgis nėra tik ši grynosios savasties ap- 
leista būties apibrėžtis. Tai, kas turi galioti ir būti pripažinta 
kaip pareiga, tokia yra tik dėl žinojimo ir pripažinimo, kad 
tai yra pareiga, dėl savosios savasties žinojimo veikloje. Jei- 
gu veiksme išnyksta toji savastis, jame nebėra to, kas tik ir 
sudaro jo esmę. Jo esatis, apleista šios sąmonės, būtų triviali 
tikrovė, ir poelgis mums pasirodytų esąs tik tos sąmonės 
malonumo bei geidulio realizacija. Tai, kas turi būti akivaiz- 
džiai, šiuo atveju esminga tik dėl to, kad tai suvokiama kaip 
pati save išreiškianti individualybė; ir kaip tik tai, kas su- 
vokta, yra tai, kas pripažinta ir tai, kas — kaip toks — turi 
būti esatis. 

Savastis įeina į esatį kaip savastis; savimi tikra dvasia kaip 
tokia egzistuoja kitiems; betarpiški jos poelgiai nėra tai, kas 

galioja ir esti tikroviškai; pripažinta ne tai, kas apibrėžta, ne 
savyje-estinti-būtis, o tik save suvokianti savastis kaip tokia. 
Tvaraus egzistavimo stichija yra bendroji savimonė; tai, kas 
patenka į šią stichiją, negali būti poelgio padarinys; poelgis 
toje stichijoje neišlieka ir nėra tvarus; tik savimonė yra tai, 
kas pripažinta ir kas pereina į tikrovę. 

Taigi mes vėl matome, kad kalba yra dvasios esatis. Ji yra 
kitiems estinti savimonė, kuri duota betarpiškai kaip tokia, o 
kaip ši savimonė ji yra visuotinė. Ji yra pati save nuo savęs 
atskirianti savastis, kuri sau tampa objektiška kaip grynas 
„Aš = Aš", ir, būdama objektiška, kartu išsaugoja save kaip 
šitą savastį, o be to, betarpiškai susilieja su kitais ir esti kaip 
jų savimonė: ji girdi save lygiai taip pat, kaip ją girdi kiti, ir 
šis girdėjimas kaip tik ir yra savastimi tapusi esatis. 

Šios kalbos turinys jau nebėra iškreipta, iškreipianti ir su- 
skilusi saviugdos pasaulio savastis; ne, toks turinys yra į sa- 
ve sugrįžusi, savimi ir savojoje savastyje savąja tiesa arba 
savuoju pripažintumu tikra ir kaip šitoks tikrumas pripa- 
žinta dvasia. Dorovinės dvasios kalba yra įstatymas ir pa- 
prastas priesakas, ir skundas, kuris veikiau yra ašara, pra- 
lieta dėl būtinybės; priešingai, moralinė sąmonė yra dar ne- 
byli, užsidariusi savyje ir savo viduje, nes joje savastis dar 
nėra tapusi esatimi, o esatis ir savastis dar siejasi vien iš- 
oriškai. Bet kalba pasirodo tik kaip savarankiškos ir pripa- 
žintos savimonės vidurkis, o akivaizdžiai estinti savastis yra 
betarpiškai visuotinis, daugeriopas ir šiuo daugeriopumu 
paprastas pripažintumas. Sąžinės kalbos turinys yra save 
kaip esmę suvokianti savastis. Kalba išreiškia tik tai, ir ši iš- 
raiška yra tikroji veikos tikrovė ir poelgio reikšmė. Sąmo- 
nė išreiškia savo įsitikinimą; šis įsitikinimas yra kaip tik tai, 
kas poelgį daro pareiga; ir tik todėl, kad įsitikinimas išreiš- 
kiamas kalba, poelgis traktuojamas kaip pareiga. Juk visuoti- 
nė savimonė yra laisva nuo vien estinčio apibrėžto poelgio; 

poelgis kaip esatis jai neturi reikšmės, o reikšmingas yra įsi- 
tikinimas, kad poelgis yra pareiga; o pareiga tampa tikro- 
viška kalboje. — Realizuoti poelgį šiuo atveju nereiškia jo 
turinį iš tikslo arba būties-sau formos perkelti į abstrakčios tik- 
rovės formą; ne, tai reiškia iš betarpiškos savitikros, kuriai 
jos Žinojimas arba būtis-sau yra esmė, formos poelgio turi- 
nį perkelti į patikinimo, kad sąmonė įsitikinusi pareiga ir pa- 
reigą supranta kaip sąžinę, remdamasi pati savimi, formą; 
vadinasi, šis patikinimas tikina, jog jis įsitikinęs tuo, kad jo 
įsitikinimas yra esmė. 

Ar patikinimas, kad elgiamasi iš įsitikinimo pareiga, yra 
teisingas, ar iš tikrųjų tai, kas padaryta, yra pareiga — šie 
klausimai ar abejonės sąžinei neturi jokios prasmės. — Ke- 
liant klausimą, ar patikinimas yra teisingas, būtų tariama, kad 
vidinis ketinimas skiriasi nuo išreikšto ketinimo, t.y. kad pa- 
vienės savasties valios apraiška gali atsiskirti nuo bendro- 
sios ir grynos sąmonės pareigos ir valios aktų; pastaroji va- 
lia būtų apvilkta žodžiais, o tikroji poelgio varomoji jėga iš 
tikrųjų būtų pirmoji valia. Tačiau šis skirtumas tarp bendro- 
sios sąmonės ir pavienės savasties yra kaip tik tai, kas save 
pašalino, o šis pašalinimas yra sąžinė. Savimi tikros savas- 
ties betarpiškas Žinojimas yra įstatymas ir pareiga; jos keti- 
nimas, dėl to, kad tai yra jos ketinimas, yra tai, kas teisinga; 
reikia tik tiek, kad ji tai žinotų ir kad ji išreikštų įsitikinimą, 
jog jos žinojimas ir valiojimas yra tai, kas teisinga. Šio pati- 
kinimo išraiška pati savyje pašalina jai būdingą ypatingybės 
formą; šitaip pripažįstama būtina savasties visuotinybė; vadin- 
dama save sąžinė, savastis vadina save grynąja savižina ir 
grynu abstrakčiu valiojimu, t.y. ji vadina save visuotiniu ži- 
nojimu ir valiojimu, kuris pripažįsta kitus, yra jiems lygus 
(nes jie yra kaip tik toji gryna savižina ir valiojimas) ir todėl 
pripažįstamas kitų. Savimi tikros savasties valios pasireiški- 
mas, tas žinojimas, kad savastis yra esmė, sudaro teisingu- 

mo esmę. — Vadinasi, tas, kuris sako, kad šitaip elgiasi pa- 
gal sąžinę, sako tiesą, nes jo sąžinė yra Žinanti ir valiojanti 
savastis. Tačiau jis būtinai turi tai pasakyti, nes toji savastis 
kartu turi būti visuotinė savastis. Tai, kad savastis yra visuo- 
tinė savastis, lemia ne poelgio turinys, nes turinys dėl savo 
apibrėžtumo savaime nesvarbus; ne, visuotinybė glūdi poel- 
gio formoje; kaip tik šią formą reikia nustatyti kaip tikroviš- 
ką formą; ji ir yra savastis, kuri, kaip tokia, tikroviška kalbo- 
je, išsako save kaip tai, kas teisinga, kaip tik šitaip pripažįs- 
ta visas savastis ir yra jų pripažįstama. 

Taigi sąžinė savo pranašumo prieš apibrėžtą įstatymą ir 
bet kokį pareigos turinį didybe į savąjį Žinojimą ir valiojimą 
įtraukia bet kokį turinį; sąžinė yra moralinis genialumas, ži- 
nantis, kad jos betarpiško žinojimo vidinis balsas yra dieviš- 
kas balsas; o kadangi, šitai žinodama, lygiai taip pat betar- 
piškai ji suvokia esatį, ji yra dieviška kūrybos galia, kurios 
sąvokoje glūdi gyvybingumas. Kartu ji yra tarnystė Dievui 
joje pačioje; juk jos nulemti poelgiai yra to jai pačiai būdin- 
go dieviškumo žiūra. 

Šitokia vieniša tarnystė Dievui kartu ir esmingai yra ben- 
druomenės tarnystė Dievui, ir gryna vidinė savižina bei sa- 
vęs klausymas pereina į sąmonės momentą. Savižiūra yra 
jos objektinė esatis, ir ši objektinė stichija yra savojo Žinoji- 
mo bei valiojimo kaip visuotinybės išraiška. Dėl šios išraiš- 
kos savastis tampa reikšminga, o poelgis — realizuojančia 
veikla. Jos veikos tikrovė ir tvarus egzistavimas yra bendroji 
savimonė; bet sąžinės išraiška savitikrą nustato kaip grynąją, 
o todėl — kaip bendrąją savastį; dėl šios kalbos, kuria sa- 
vastis išreiškiama ir pripažįstama kaip esmė, poelgį pripa- 
žįsta kiti. Vadinasi, jų ryšio dvasia ir substancija yra abi- 
pusis jų patikinimas dėl savo sąžiningumo, gerų ketinimų, 
džiaugsmas dėl šio abipusio tyrumo, mėgavimasis tokios 
puikybės žinojimu bei bylojimu ir tokio pranašumo puose- 

lėjimu bei globa. — Kiek ši sąžinė savo abstrakčią sąmonę dar 
skiria nuo savosios savimonės, Dievuje ji gyvena tik slapčia; 
tiesa, Dievas betarpiškai glūdi jos dvasioje ir širdyje, jos sa- 
vastyje; bet tai, kas atsivėrę, jos tikroviška sąmonė ir tarpi- 
ninkaujantis sąmonės judėjimas, jai yra kažkas kita, negu 
minėta slaptingoji vidujybė ir turimos esmės betarpiškumas. 
Tačiau tobuloje sąžinėje išnyksta skirtumas tarp jos abstrak- 
čios sąmonės ir jos savimonės. Ji žino, kad abstrakti sąmo- 
nė yra kaip tik ši savastis, ši savimi tikra būtis-sau, kad skir- 
tumas įveiktas betarpiškame savasties santykyje su [būtimi|-sa- 
vyje, kuri, perkelta už savasties, yra abstrakti esmė ir tai, 
kas nuo jos paslėpta. Juk šitas santykis yra tarpininkaujantis 
santykis, kuriame santykiaujančios pusės yra ne tas pat, o 
„kita“ viena kitos atžvilgiu, ir yra viena tik tam tikrame tre- 
čiame dalyke; tačiau betarpiškas santykis faktiškai reiškia ne 
ką kita, kaip vienį. Sąmonė, pakilusi virš nemąstančios bū- 
senos (Gedankenlėsigkeit), kai perskyros, kurios nėra per- 
skyros, vis dar laikomos perskyromis, atpažįsta joje betar- 
piškai estintį savasties vienį; vadinasi, ji atpažįsta savąją sa- 
vastį kaip gyvybingą [būtį|-savyje, o šį savo Žinojimą atpa- 
žįsta kaip religiją, kuri, kaip stebimas arba akivaizdžiai es- 
tintis Žinojimas, yra tai, ką bendruomenė kalba apie savąją 
dvasią. 

Taigi dabar mes matome, kad savimonė sugrįžo į savo 
intymiausią vidujybę (Innerstes), kuriai išnyksta bet kokia 
išorybė; ji sugrįžta į „Aš = Aš“ žiūrą, kur tasai „Aš“ yra vi- 
sas esmiškumas ir visa esatis. Ji nugrimzta į šitą pačios sa- 
vęs sąvoką, nes yra pakilusi į savo kraštutinumų apogėjų 
ir pakilusi taip, kad perskirti momentai, dėl kurių ji yra re- 
ali arba dar yra sąmonė, pasireiškia kaip tokie gryni kraš- 
tutinumai ne tik mums; ne, tai, kas ji yra sau, ir kas jai yra 
savyje, ir kas jai yra esatis, ji ištirpdo abstrakcijose, kurios 
pačiai tai sąmonei nebėra jokia atrama ir jokia substancija; 

ir visa, kas sąmonei iki šiol buvo esmė, sugrįžo į šias abst- 
rakcijas. — Šitaip išgryninta sąmonė yra pats skurdžiausias 
jos pavidalas, ir šis skurdas — vienintelė jos nuosavybė — 
pats yra nyksmas; tas absoliutus tikrumas, kuriame ištirpo 
substancija, yra absoliuti netiesa, susinaikinanti pati savyje; 
tai yra absoliuti savimonė, į kurią nugrimzta sąmone. 

Jei pažvelgsime į šį nugrimzdimą savęsp, tai pamatysi- 
me, kad sąmonei savyje-estinti substancija yra žinojimas kaip 
sąmonei būdingas žinojimas. Kaip sąmonė, ji išskaidyta į jos 
pačios ir objekto priešpriešą, o objektas jai yra esmė; bet kaip 
tik šis objektas yra visiškai permatomas; jis yra sąmonės sa- 
vastis, ir jo sąmonė yra tik jos pačios savižina. Visas gyveni- 
mas, visas dvasinis esmiškumas sugrįžo į šią savastį ir jau 
nebesiskiria nuo „Aš-savasties“. Todėl sąmonės momentai yra 
šitos kraštutinės abstrakcijos, iš kurių nė viena nėra tvari, 
bet išnyksta kitose abstrakcijose ir jas pašaukia būtin. Tai 
nelaimingosios sąmonės apsikeitimas su savimi, tačiau toks 
apsikeitimas, kuris pačiai tai sąmonei vyksta jos pačios vi- 
duje ir kuris susivokia esąs ne kas kita, kaip proto sąvoka, 
kuri yra nelaimingoji sąmonė tik savyje. Vadinasi, protui kaip 
sąmonei absoliuti savitikra betarpiškai virsta tam tikru ai- 
du, jos pačios būties-sau objektiškumu; bet šis sukurtas pa- 
saulis yra jos kalba, kurios ji klausėsi lygiai taip pat betarpiš- 
kai ir kurios aidas tik sugrįžta į ją. Todėl šis sugrįžimas ne- 
reiškia, kad joje jis yra savyje ir sau; juk esmė jai yra ne koks 
nors savyje, O ji pati; lygiai taip pat ji neturi esaties, nes ob- 
jektiškumas neprieina iki to, kad paneigtų tikrovišką savas- 
tį, — kaip ir savastis neprieina iki tikrovės. Jai stinga atsi- 
stūmimo jėgos, jėgos pasidaryti daiktu ir pakelti būtį. Ji gy- 
vena baimindamasi poelgiais ir esatimi suteršti savo vidaus 
puikybę, ir, kad išsaugotų savo širdies tyrumą, ji vengia su- 
siliesti su tikrove ir aikštingai laikosi savo bejėgiškumo, ne- 
įstengdama išsižadėti savasties, virtusios kraštutine abstrak- 

cija, ir persiimti substancialumu arba savąjį mąstymą paversti 
būtimi ir atsiduoti absoliučiai perskyrai. Tuščiavidurį objek- 
tą, kurį ji sau susikuria, kaip tik todėl ji užpildo tuštumos 
sąmone; jos veika yra nerimas; pats virsdamas beesmiu ob- 
jektu, jis praranda save ir, bėgdamas nuo šios prarasties ir 
atkrisdamas į save, susivokia tik kaip tai, kas išnykę; šioje 
permatomoje savo momentų skaistybėje ji pasirodo kaip ne- 
laiminga vadinamoji gražioji siela, išblėstanti ir išnykstanti 
kaip beformė migla, kuri išsisklaido ore. 

Tačiau šis tylus išgaruojančio gyvenimo begalių esmiš- 
kumų susiliejimas suvoktinas ir kita prasme — kaip sąžinės 
tikrovė ir jos judėjimo reiškinys, o sąžinė nagrinėtina kaip 
pereinanti į poelgius. — Objektinis momentas šioje sąmonėje 
anksčiau buvo apibrėžtas kaip bendroji sąmonė; pats save 
žinantis žinojimas kaip šita savastis skiriasi nuo kitos savas- 
ties; kalba, kuria visi tarpusavyje pripažįsta, kad elgiasi są- 
žiningai, ši visuotinė lygybė, suskyla į pavienės būties-sau 
nelygybę; kiekviena sąmonė iš savosios bendrybės irgi visiš- 
kai reflektuota į save; dėl to neišvengiamai atsiranda pavie- 
nio asmens priešprieša kitiems pavieniams asmenims ir ben- 
drybei; šį santykį ir jo judėjimą mes ir apžvelgsime. — Ki- 
taip tariant, ši bendrybė ir pareiga turi tiesiog priešingą api- 
brėžtos, iš bendrybės išsiskiriančios atskirybės reikšmę; tai at- 
skirybei grynoji pareiga yra tik paviršiuje pasirodžiusi ir iš- 
orėn nukreipta bendrybė; pareiga pasireiškia tik žodžiais ir 
traktuojama kaip tam tikra būtis-kitam. Sąžinė, iš pradžių 
tik negatyviai nukreipta prieš pareigą kaip šitą apibrėžtą, duo- 
tą pareigą, jaučiasi laisva nuo jos; tačiau kadangi tuščią pa- 
reigą ji užpildo apibrėžtu turiniu, imamu iš jos pačios, tai ji 
pozityviai suvokia, kad ji, kaip šita savastis, susikuria sau 
turinį; jos grynoji savastis, kaip tuščias Žinojimas, yra netu- 
rininga ir neapibrėžta; turinys, kurį ji suteikia savo grynajai 
savasčiai, perimtas iš jos pačios savasties kaip šitos apibrėž- 

tos savasties, iš savęs kaip prigimtinės individualybės, ir kai 
ji kalba apie savo poelgių sąžiningumą, ji, žinoma, suvokia 
savo grynąją savastį; savo poelgių tiksle kaip tikroviškame 
turinyje ji suvokia save kaip šitą ypatingą pavienį asmenį ir 
kaip priešybę tam, kas ji yra sau ir kas ji yra kitiems, kaip 
prieštaravimą tarp bendrybės ar pareigos ir savojo reflek- 
tuotumo iš jos. 

Jeigu prieštaravimas, į kurį patenka veikianti sąžinė, pasi- 
reiškia jos viduje, tai šis prieštaravimas kartu yra nelygybė, 
nukreipta išorėn ir pasireiškianti esaties stichijoje; tai jos ypa- 
tingos atskirybės nelygybė kitai atskirybei. — Sąžinės ypa- 
tingybė pasireiškia tuo, kad abu jos sąmonę konstituojantys 
momentai, savastis ir [būtis|-savyje, pripažįstami nelygiaver- 
čiais, o be to, apibrėžiami joje taip, kad savitikra traktuoja- 
ma kaip esmė, o [būtis|-savyje arba bendrybė traktuojama 
tik kaip momentas. Vadinasi, šios vidinės apibrėžties prieš- 
prieša yra esaties stichija arba bendroji sąmonė, kuriai ben- 
drybė, pareiga, yra esmė, tuo tarpu atskirybė, kuri bendry- 
bės atžvilgiu esti sau, pripažįstama tik kaip įveiktas momen- 
tas. Šiam pareigos laikymuisi pirmoji sąmonė yra blogis, nes 
ji yra būties-viduje-savęs ir bendrybės nelygybė, o kadangi ši 
sąmonė skelbia, kad jos veika lygi jai pačiai ir yra pareiga bei 
sąžiningumas, tai pareigos laikymasis ją laiko veidmainyste. 

Šio prieštaravimo judėjimas pirmiausia yra formalus ly- 
gybės tarp to, kas yra blogis savyje, ir to, ką jis skelbia, at- 
statymas; reikia parodyti, kad tai yra blogis, o todėl jo esa- 
tis lygi jo esmei; veidmainystė turi būti demaskuota. — Šis 
veidmainystėje glūdinčios nelygybės sugrįžimas į lygybę dar 
nerealizuotas tuo, kad veidmainystė, kaip sakoma, savo pa- 
garbą pareigai ir dorybei ir parodo kaip tik tuo, kad ji pri- 
ima jų regimiybę ir ja naudojasi kaip kauke, kuria pridengia 
ne tik savo, bet — nė kiek ne menkiau — ir svetimą są- 
monę; šitas priešybės-savyje pripažinimas, girdi, apima ly- 

gybę ir atitikimą. — Tačiau veidmainystė tuo pat metu ne- 
silaiko šito žodinio pripažinimo ir yra reflektuota į save, o 
tai, kad esinį-savyje ji naudoja tik kaip būtį-kitam, veikiau ro- 
do jai būdingą panieką tam esiniui, o kartu visiems atsklei- 
džia jos beesmiškumą. Juk tai, kuo galima naudotis kaip iš- 
oriniu įrankiu, pasirodo kaip daiktas, neturintis savaiminės 
vertės. 

Ši lygybė taip pat nepasiekiama nei vienpusišku piktos 
sąmonės užsispyrimu, nei visuotiniu sprendiniu. — Jei pik- 
ta sąmonė savęs išsižada pareigos sąmonės labui ir tai, ką 
pastaroji traktuoja kaip blogį, absoliučią nelygybę bendry- 
bei, gina kaip elgseną, atitinkančią vidinį įstatymą ir sąžinę, 
tai šiame vienpusiškame lygybės teigime lieka jos nelygybė 
kitai sąmonei, nes juk pastaroji sąmonė netiki šiuo teigimu 
ir jo nepripažįsta. — Arba: kadangi vienpusiškas vieno kraš- 
tutinumo laikymasis sunaikina pats save, tai blogis, nors ši- 
taip ir būtų pripažinta, kad tai yra blogis, tokiu būdu betar- 
piškai pašalintų save ir nebūtų veidmainystė, todėl nebūtų ir 
demaskuotas kaip veidmainystė. Faktiškai jis prisipažįsta esąs 
blogis, tvirtindamas, kad jis, priešingai pripažintai bendry- 
bei, elgiasi pagal savo vidinį įstatymą ir sąžinę. Juk jeigu tas 
įstatymas ir sąžinė nebūtų jo atskirybės ir savivalės įstatymas, 
tai jis nebūtų vidujis, savas dalykas, o būtų tai, kas pripa- 
Žinta visuotinai. Todėl tas, kuris sako, kad jis kitų atžvilgiu 
elgiasi pagal savo įstatymą ir sąžinę, faktiškai sako, kad jis 
elgiasi su jais nederamai. Tačiau tikroviška sąžinė nėra tas 
užsispyręs laikymasis tokio žinojimo ir tokio valiojimo, ku- 
ris susipriešina su visuotinybe; ne, tokios sąžinės esaties sti- 
chija yra visuotinybė, ir jos kalba jos veiką išreiškia kaip pri- 
pažintą pareigą. 

Lygiai taip pat ir bendrosios sąmonės užsispyręs savo 
sprendimo laikymasis nėra veidmainystės demaskavimas ir 
sunaikinimas. — Vadindama ją bloga, niekšinga ir pan., 

bendroji sąmonė, šitaip spręsdama, kreipiasi į savo įstaty- 
mą, panašiai kaip pikta sąmonė — į savajį. Juk anas įstaty- 
mas prieštarauja šiam, o todėl pasirodo kaip ypatingas įsta- 
tymas. Vadinasi, jis neturi jokio pranašumo prieš kitą įsta- 
tymą, o veikiau jį įteisina; ir šis uolumas daro kažką prie- 
šinga tam, ką mano darąs; būtent: tai, ką jis vadina tikrąja 
pareiga ir kas turi būti visuotinai pripažinta, jis parodo kaip 
kažką nepripažinta, o sykiu pripažįsta lygią būties-sau teisę 
„kitam“. 

Bet šis sprendinys tuo pat metu turi kitą pusę, kur prasi- 
deda čia esančio prieštaravimo pašalinimas. — Visuotinybės 
sąmonė su pikta sąmone santykiauja ne kaip tikroviška ir vei- 
kianti sąmonė (nes tikroviška yra būtent pikta sąmonė); prie- 
šingai piktai sąmonei, ji yra tokia sąmonė, kuri nėra įstrigu- 
si į atskirybės ir bendrybės prieštaravimą, pasireiškiantį po- 
elgiuose. Ji lieka minties bendrybėje, elgiasi kaip pagaunanti 
sąmonė, ir jos pirmasis veiksmas yra tik sprendimas. — Kaip 
buvo pastebėta, šiuo sprendimu ji atsistoja šalia piktos są- 
monės, ir pastaroji del šios lygybės išvysta save toje kitoje są- 
monėje. Juk pareigos sąmonė elgiasi pasyviai, kaip pagaunan- 
ti sąmonė; tačiau dėl to ji prieštarauja pati sau kaip absoliu- 
čiai į pareigą nukreiptai valiai, sau, kaip tokiai sąmonei, ku- 
ri tiesiog apsibrėžia, remdamasi pati savimi. Ji puikiai iš- 
saugojo savo grynumą, nes ji neveikia; ji yra veidmainystė, 
kuri sprendimą nori pateikti kaip tikrovišką veiklą, ir, užuot 
įrodinėjusi sąžiningumą veiksmu, jį įrodinėja, taukšdama apie 
puikius nusiteikimus. Vadinasi, ši sąmonė visiškai tokia pat, 
kaip ir toji, kuriai priekaištaujama, kad pareiga jai egzistuo- 
ja tik žodžiuose. Ir vienoje, ir kitoje sąmonėje tikrovė vieno- 
dai skiriasi nuo kalbu: vienoje — dėl savanaudiško poelgių 
tikslo, kitoje — apskritai dėl poelgių stokos, poelgių, kurių 
būtinybė glūdi pačiame kalbėjime apie pareigą, nes pareiga 
be veikos yra bereikšmė. 


16° 


483 


VI. DVASIA 


Tačiau sprendimą reikia traktuoti ir kaip pozityvų min- 
ties veiksmą; jame esama pozityvaus turinio; dėl šios pusės 
prieštaravimas, glūdintis pagaunančioje sąmonėje, ir jos ly- 
gybė pirmai sąmonei yra dar tobulesni. — Veikianti sąmonė 
šią savo apibrėžtą veiką vadina pareiga, ir sprendžianti są- 
monė iš jos to negali atimti; juk pareiga pati yra bet kokiam 
turiniui atvira, neturininga forma; kitaip tariant, konkretus 
poelgis, savo daugiapusiškumu išsiskaidęs pats savyje, turi 
bendrybės pusę, kuri, traktuojama kaip pareiga, būdinga jam 
tiek pat, kiek ir atskirybės pusė, kuria pasireiškia individo 
dalyvavimas ir interesas. O sprendžianti sąmonė nesitenki- 
na minėta pareigos puse ir veikiančiojo žinojimu, kad tokia 
yra jo pareiga, toks jo tikrovės santykis ir tokia būklė. Ne, ji 
laikosi kitos pusės, ji perkelia poelgį į vidų ir aiškina jį, nu- 
rodydama kitą, joje neglūdintų ketinimą ir savanaudišką mo- 
tyvą. Kaip kiekvienas poelgis gali būti nagrinėjamas jam bū- 
dingo pareigos atitikimo požiūriu, taip jis gali būti nagrinė- 
jamas ir kitu, ypatingybės, požiūriu; juk kaip poelgis jis yra 
individo tikrovė. — Vadinasi, šis svarstymas poelgį išima iš 
jo esaties ir reflektuoja jį į vidų arba į savosios ypatingybės 
formą. — Jei poelgį lydi šlovė, tai svarstymas tą vidų trak- 
tuoja kaip trokštantį šlovės; jei jis apskritai atitinka individo 
padėtį, neišeidamas už jos ribų, ir yra toks, kad toji padėtis 
individui nėra išorinė apibrėžtis ir individas pats savimi už- 
pildo šią bendrybę ir kaip tik dėl to pasirodo tinkąs kažkam 
aukštesniam, tai sprendimas individo vidų traktuoja kaip 
trokštantį garbės ir t.t. Kai poelgio apskritai subjektas stebi 
patį save objektiniu pavidalu arba jaučia save kaip savąją esa- 
tį, vadinasi, pasiekia pasitenkinimą, vidų sprendžiantysis 
traktuoja kaip savosios laimės sieki, nors tai būtų tik vidinė 
moralinė tuštvbė, sąmonės mėgavimasis savuoju pranašu- 
mu ir būsimos laimės viltis bei nuojauta. — Joks poelgis ne- 
gali išvengti tokio nuosprendžio, nes pareiga dėl pareigos, 

tas grynas tikslas, yra kažkas netikroviška; jo tikrovė yra 
individualybės veika, o dėl to poelgis įgyja ypatingą atspal- 
vį. — Kamerdineriui nėra herojaus; tačiau ne todėl, kad 
pastarasis ne herojus, o todėl, kad anas — kamerdineris, su 
kuriuo herojus bendrauja ne kaip herojus, o kaip žmogus, 
kuris valgo, geria, rengiasi, t.y. apskritai bendrauja su juo 
poreikių ir vaizdinių atskirybės srityje. Todėl sprendžiančia- 
jam nėra tokio poelgio, kurį vertindamas, individo atskiry- 
bės pusės jis negalėtų priešinti visuotinei poelgio pusei ir 
šitaip veikiančiojo atžvilgiu negalėtų atlikti moralės kamer- 
dinerio vaidmens. 

Tai reiškia, kad sprendžianti sąmonė pati yra niekinga, 
nes ji išskaido poelgį ir sukelia bei įtvirtina jo nelygybę pa- 
čiam sau. Be to, ši sąmonė veidmainiška, nes šitokį sprendi- 
mą ji pateikia ne kaip kitokį piktumo pasireiškimą, o kaip tei- 
singai besielgiančią sąmonę; šiuo savo netikroviškumu ir ta- 
riamai pranašesnio žinojimo tuštybe ji pakyla virš suniekin- 
tų darbų ir savo bejėgiškus šnekalus nori pateikti kaip pra- 
našesnę tikrovę. — Šitaip save prilygindama veikiančiai [są- 
monei|, kurią ji vertina, pastarosios ji pripažįstama kaip lygi 
jai. Veikianti sąmonė suvokia, kad sprendžianti sąmonė ją 
ne tik traktuoja kaip svetimą dalyką ir kaip nelygią sau; ne, 
veikianti sąmonė įsitikinusi, kad anoji sąmonė jai lygi pagal 
savo prigimtį. Stebėdama šią lygybę ir išreikšdama ją, vei- 
kianti sąmonė pripažįsta esanti lygi anai [sąmonei] ir savo 
ruožtu tikisi, kad ana sąmonė (panašiai kaip veikianti są- 
monė, faktiškai ją prilyginusi sau) atsakys tuo pačiu ir pa- 
reikš, kad yra lygi veikiančiai sąmonei, ir kad šitaip atsiras 
pripažįstanti esatis. Jos pripažinimas nėra nusižeminimas, 
nuolankumas, savinieka kitos sąmonės atžvilgiu; juk šitas pri- 
sipažinimas nėra vienpusiškas, nėra toks, kuriuo ji nustaty- 
tų savo nelygybę kitai sąmonei; ne, ji prisipažįsta tik todėl, 
kad mato lygybę kitai sąmonei; ji skelbia jų lygybę iš savo 

pusės ir skelbia ją todėl, kad kalba yra dvasios kaip betar- 
piškos savasties esatis; vadinasi, ji laukia, kad kita sąmonė 
įneš savo dalį į šią esatį. 

Tačiau į tai, kad blogis prisipažįsta: „Aš esu blogis“, ne- 
sama atsakymo, kuriuo pripažįstama tas pat. Minėtame 
svarstyme tai nebuvo numatyta; priešingai! Svarstantysis at- 
stumia šią bendrybę; jis yra kietaširdis, jis gyvena sau ir iš- 
sižada ryšio su kitu. Dėl to scena keičiasi. Toji sąmonė, kuri 
prisipažino, jaučiasi atstumta ir mato, kad kita sąmonė ne- 
teisi, atsisakydama atsiverti ir savo vidujybei leist: pereiti į 
kalbos esatį, blogiui priešindama savo sielos grožį, o prisi- 
pažinimui — nelankstaus charakterio užsispyrėliškumą ir ne- 
bylumą, kuriuo stengiamasi užsidaryti savyje ir nesižeminti 
prieš kitą. Čia pasirodo didžiausias pačia savimi tikros dva- 
sios pasipiktinimas; juk ji stebi save kaip šitą paprastą savas- 
ties atpažinimą „kitame“, ir stebi būtent taip, kad ir išorinė 
šio „kito“ forma (panašiai kaip turto atveju) nėra tai, kas 
neturi esmės, nėra koks daiktas; ne, tai, kas jai iškyla kaip 
priešprieša, yra mintis, pats žinojimas, toji absoliučiai taki 
grynojo žinojimo nenutrūkstamybė, kuri atsisako bendrauti 
su ja — su ja, kuri jau prisipažindama išsižadėjo izoliuotos 
būties-sau ir pasirodė kaip įveikta ypatingybė, o kartu — kaip 
nenutrūkstamas ryšys su kitu, kaip visuotinybė. Bet „kitas“ 
iš anksto pats savyje pasilaiko savąją nebendraujančią būtį- 
sau; prisipažįstančiajam jis palieka kaip tik tai, ką tas jau 
atmetė. Šitaip tokia sąmonė pasirodo esanti dvasios apleista 
ir dvasią neigianti sąmonė; juk ji nežino, kad pati savimi 
absoliučiai tikra dvasia viešpatauja bet kuriai veiklai ir tik- 
rovei, ir gali jų išsižadėti ir neleisti joms pasirodyti. Tuo pat 
metu ji nepastebi prieštaravimo, į kurį ji patenka ir kuris 
pasireiškia tuo, kad atstūmimo, išreikšto tik žodžiais, ji ne- 
laiko tikru atstūmimu, nors jos pačios dvasios tikrumas pa- 
sireiškia ne kokiu nors tikrovišku poelgiu, o tik jos vidujybe 

ir tos vidujybės esatimi — žodine jos sprendimo išraiška. 
Vadinasi, ji pati trukdo kitam sugrįžti iš veiksmo į dvasinę 
kalbos esatį ir į dvasios lygybę ir šitokiu atšiaurumu suku- 
ria tą nelygybę, kuri dar egzistuoja. 

Kadangi pati savimi tikra dvasia kaip gražioji siela ne- 
pajėgia atitrūkti nuo savyje besilaikančios savižinos, ji ne- 
gali pasiekti lygybės su atstumta sąmone, vadinasi, negali 
„kitame“ stebėti savo pačios vienio ir pasiekti esaties; to- 
dėl lygybė atsiranda tik negatyviai, kaip bedvasė būtis. Tik- 
rovės stokojanti piižioji siela patenka į prieštaravimą tarp 
savosios grynos savasties ir būtinybės tai savasčiai pasireikš- 
ti išorėje bei virsti tikrove, t.y. patenka į šio sustingusio 
prieštaravimo betarpiškurmą — betarpiškumą, kuris vienintelis 
yra vidurkis ir prieštaravimo, pakilusio iki savo grynosios 
abstrakcijos, pašalinimas ir kuris yra grynoji būtis arba tuš- 
čias niekis; vadinasi, gražioji siela kaip šio betarpiškai ne- 
įveikiamo prieštaravimo sąmonė sukrėsta iki pamišimo ir iš- 
senka tarsi kankinama džiovos. Šitaip ji faktiškai atsisako 
tvirtai laikytis savosios būties-sau, bet sukuria tik bedvasį bū- 
ties vienį. 

Tikrojo, būtent kylančio iš savimonės ir akivaizdžiai estin- 
čio kompromiso būtinybę apima jau tai, apie ką kalbėta anks- 
čiau. Atšiaurios širdies sugniuždymas ir jos pakilimas į ben- 
drybę yra tas pats judėjimas, kuris pasireiškė prisipažįstan- 
čioje sąmonėje. Dvasios žaizdos užgyja, nepalikdamos ran- 
dų; veiksmas nėra kažkas amžina; ne, dvasia jį susigrąžina į 
save, ir jame estinti atskirybės pusė — ar tai būtų ketinimas, 
ar akivaizdžiai estintis negatyvumas ir jo riba — yra tai, kas 
išnyksta betarpiškai. Tikrovėje įsikūnijanti savastis, jos poel- 
gio forma, yra tik visumos momentas, lygiai kaip ir Žinoji- 
mas, kuris, naudodamasis sprendimu, apibrėžinėja ir nusta- 
to skirtumą tarp atskirybės ir bendrybės pusių, estinčių po- 
elgyje. Minėtas blogis, save patį stebėdamas kitame, šį savą- 

ji atotrūkį arba save kaip momentą nustato kaip tai, kas per- 
eina į pripažįstančią esatį. Tačiau kaip jis turi sulaužyti savo 
izoliuotos būties-sau vienpusišką nepripažintą esatį, taip ir 
„kitas“ turi sulaužyti savo vienpusišką nepripažintą spren- 
dimą; ir kaip pirmasis išreiškia dvasios viešpatavimą savo 
tikrovei, taip ir antrasis pripažįsta dvasios viešpatavimą sa- 
vo apibrėžtai sąvokai. 

Tačiau antrasis izoliuojančios minties ir savęs besilaikan- 
čios būties-sau atšiaurumo išsižada todėl, kad faktiškai stebi 
save pirmajame. Toji sąmonė, kuri išsižada savo tikrovės ir 
save paverčia įveiktu „šituo“, dėl to faktiškai pasireiškia kaip 
bendroji sąmonė; iš savo išorinės tikrovės ji sugrįžta į save 
kaip į esmę; vadinasi, bendroji sąmonė joje atpažįsta pati 
save. — Atleidimas, kurį ji dovanoja pirmajai sąmonei, yra 
savęs, savosios netikroviškos esmės išsižadėjimas, nes ji sau 
prilygina aną, kitą, sąmonę, kuri ėmėsi tikroviškų poelgių, ir 
tai, kas buvo pavadinta blogiu remiantis ta apibrėžtimi, ku- 
ri poelgį įspraudė į mintį, pripažįsta kaip gėrį; arba, kitaip 
tariant, ji atsisako to skirtumo tarp apibrėžtos minties ir sa- 
vojo sau-estinčio apibrėžiančio sprendimo, o kita sąmonė at- 
sisako sau-estinčios poelgio apibrėžties. — Susitaikymo žo- 
dis yra estinti dvasia, savo pačios žinojimą stebinti kaip vi- 
suotinę esmę savo priešybėje, gryname žinojime apie save 
kaip absoliučiai savyje estinčią atskirybę. Tai abipusis pripa- 
žinimas, kuris yra absoliuti dvasia. 

Ji pasirodo esatyje tik aukščiausioje pakopoje, kur jos gry- 
noji savižina yra savo pačios priešybė ir savo pačios per- 
maina. Žinodama, kad jos turimas grynas žinojimas yra abst- 
rakti esmė, ji yra toji Žinanti pareiga, absoliučiai priešinga 
žinojimui, kuris laiko save esme tik kaip absoliuti savasties 
atskirybė. Pirmasis grynas Žinojimas yra gryna bendrybės ne- 
nutrūkstamybė, o ši bendrybė žino tai, kad atskirybė, lai- 
kanti save esme, savaime yra niekinga ir bloga. Bet antra- 

sis grynas žinojimas yra absoliuti nutrūkstamybė, kuri save 
pačią traktuoja kaip absoliutų gryną „vienetą“, o aną ben- 
drybę — kaip kažką netikroviška, kas esti tik kitam. Abi pu- 
sės išgrynintos tiek, kad jose jau nebėra savasties neturin- 
čios esaties, nebėra to, kas neigia sąmonę, o minėta pareiga 
pasireiškia kaip pastovus jos savižinos pobūdis, ir šito blo- 
gio tikslas irgi yra jo paties būtis-viduje-savęs, o jo tikrovė 
yra kalba; šios kalbos turinys yra jos tvaraus egzistavimo 
substancija; ši kalba yra patikinimas, kad dvasia tikra sa- 
vyje. — Abi pačios savimi tikros dvasios neturi jokio kito 
tikslo, išskyrus jų pačių grynąją savastį; jos neturi jokios ki- 
tos realybės ir esaties, išskyrus būtent šią grynąją savastį. 
Bet jos vis dar skirtingos, ir šis skirtumas yra absoliutus, nes 
jis nustatytas šioje grynosios sąvokos stichijoje. Šis skirtu- 
mas yra kaip tik toks ne tik mums, bet ir pačioms sąvo- 
koms, kurios pateko į šį prieštaravimą. Juk šios sąvokos, 
nors ir būdamos apibrėžtos viena kitos atžvilgiu, kartu yra 
visuotinės, todėl užpildo visą savasties tūrį, o šioje savasty- 
je nesama kito turinio, išskyrus tą jo apibrėžtumą, kuris ne- 
išeina už savasties ribų ir nėra ribotesnis, nei ji pati; juk vie- 
nas apibrėžtumas, absoliuti bendrybė, yra grynoji savižina 
tokiu pat mastu, kaip ir kitas — absoliuti atskirybės nutrūks- 
tamybė, ir abu yra tik ši grynoji savižina. Vadinasi, abu api- 
brėžtumai yra žinančios grynosios sąvokos, kurių apibrėž- 
tumas pats betarpiškai yra Žinojimas; kitaip tariant, jų san- 
tykis ir priešybė yra „Aš“. Taigi vienas kitam jie yra tiesiog 
šitos priešybės; kaip tik todėl, kad absoliuti vidujybė šitaip 
susipriešina su savimi ir pereina į esatį, jie pasireiškia kaip 
grynasis žinojimas, šios priešpriešos nustatytas kaip sąmone. 
Tačiau tai dar nėra savimone. Ji atsiranda šios priešpriešos 
judėjime. Juk ši priešprieša pati veikiau yra tolydi nenutrūks- 
tamybė ir „Aš = Aš" lygybė; ir kiekvienas iš jų sau save įvei- 
kia savyje būtent dėl prieštaravimo, glūdinčio jo grynojoje 

bendrybėje, kuri tuo pat metu dar priešinasi savo lygybei 
su „kitu“ ir nuo jo atsiskiria. Dėl šio atotrūkio šitas savo 
esatyje sudvejintas žinojimas sugrįžta į savasties vienį; jis yra 
tikroviškas Aš, visuotinė savižina, estinti savojoje absoliučioje 
priešybėje, viduje-savęs-estinčiame  žinojime, kuris dėl savo izo- 
liuotos būties-viduje-savęs grynumo pats yra visiškai ben- 
drybiškas. Sutaikantis „Taip“, kuriame abu „Aš“ apleidžia 
sau priešingą esatį, yra esatis išsiplėtusio į dvejopumą „Aš“, 
kuris toje esatyje lieka lygus sau ir kuriam jo priešybė bei 
visiškas atotrūkis teikia tikrumą pačiu savimi; tai Dievas, 
pasireiškiantis tarp tų, kurie atpažįsta save kaip grynąjį Ži- 
nojimą. 


VII. RELIGIJA 


Aptartuose pavidaluose, kurie apskritai išsiskiria kaip są- 
monė, savimonė, protas ir dvasia, jau buvo pasirodžiusi religija 
kaip absoliučios esmės sąmonė, bet tik bendrais bruožais, iš 
absoliučią esmę suvokiančios sąmonės žiūros taško; tačiau 
minėtomis formomis nepasireiškė absoliuti esmė pati savyje 
ir pati sau. 

Jau sąmone, kiek ji yra intelektas, tampa objektinėje esatyje 
glūdinčio antjusliškumo arba vidaus sąmone. Tačiau antjuslu- 
mas, amžinybė, ar dar kas nors (kad ir kaip tai būtų pava- 
dinta) neturi savasties; tai tik bendrybė, toli gražu dar nesanti 
tokia dvasia, kuri Žino, kad ji yra dvasia. — Po to savimonė, 
išbaigta nelaimingosios sąmonės pavidalu, buvo tik prie ob- 
jektiškumo vėl besiveržiančios, tačiau jo nepasiekiančios dva- 
sios skausmas. Todėl pavienės savimonės ir jos nekintančios 
esmės vienis, kurį pasiekia nelaimingoji sąmonė, lieka anapus 
šios sąmonės. — Proto, iškilusio mums iš ano skausmo, ir 
jam būdingų pavidalų betarpiška esatis neapima religijos, 
nes proto savimonė atpažįsta save arba ieško savęs betarpiš- 
koje dabarties esamybėje. 

Priešingai, doroviniame pasaulyje mes matėme tam tikrą 
religiją — požemio pasaulio religiją; ši religija yra tikėjimas bai- 
singa, nežinomybėje skendinčia likimo naktimi ir [iš gyveni- 
mo] pasitraukusiomis dvasios eumenidėmis; — toji naktis 

yra grynasis negatyvumas bendrybės pavidalu, o eumeni- 
dės — tas pats negatyvumas atskirybės pavidalu. Taigi, nors 
absoliuti esmė pastaruoju pavidalu yra savastis, o be to, da- 
bartyje estinti savastis (juk savastis nesti niekaip kitaip), ta- 
čiau pavienė savastis yra šis pavienis šešėlis, nuo savęs at- 
skyręs bendrybę, kuri yra likimas. Nors ši savastis yra šešė- 
lis, įveiktas „šis“, o todėl — bendrybiška savastis, tačiau ana 
negatyvi reikšmė dar nevirto šia pozityvia reikšme, ir todėl 
įveikta savastis tuo pat metu betarpiškai pasirodo kaip to- 
kia ypatinga ir beesmė [savastis]. Tačiau likimas be savas- 
ties lieka sąmonės neturinčia naktimi, kuri nepasiekia nei 
perskyros, nei savižinos aiškumo. 

Šis tikėjimas būtinybės niekiu ir į požemio pasauliu tam- 
pa tikėjimu dangumi, nes pasitraukusi savastis turi susijungti 
su savąja bendrybe, o tai, kas joje glūdi, turi šioje bendrybė- 
je išsiskleisti ir šitaip išaiškėti sau. Tačiau mes matėme, kad 
ši tikėjimo karalystė savo turinį išskleidžia tik mąstymo sti- 
chijoje, nepasiekdama sąvokos, ir todėl pražudoma savojo 
likimo, būtent švietimo religijos. Šioje religijoje atsistato ant- 
juslinė intelekto anapusybė, tačiau atsistato taip, kad savi- 
monė tenkinasi šiapusybe ir žino, kad antjusliškumas, tuštu- 
ma — nei pažini, nei baimę kelianti anapusybė — nėra nei 
savastis, nei galybė. 

Moralumo religijoje galiausiai atstatyta tai, kad absoliuti 
esmė yra tam tikras pozityvus turinys, bet šis turinys susi- 
jungęs su švietimui būdingu negatyvumu. Šitas turinys yra 
tam tikra būtis, kuri lygiai taip pat sugrąžinta į savastį ir 
lieka joje uždaryta, todėl yra tam tikras išskaidytas turinys, 
kurio dalys betarpiškai paneigtos ir lygiai taip pat betarpiš- 
kai įtvirtintos. Bet likimas, kuriame skęsta šis prieštaringas 
judėjimas, yra savastis, save suvokianti kaip esmiškumo ir tīk- 
roves likimą. 

Save atpažįstanti dvasia religijoje betarpiškai yra jos pa- 
čios grynoji savimonė. Tie dvasios pavidalai, kurie buvo 

apžvelgti — tikroji, su savimi susvetimėjusi ir pati savimi 
tikra dvasia, — kartu sudaro dvasią kaip jos pačios sąmonę, 
kuri, būdama priešprieša savajam pasauliui, jame neatpažįs- 
ta savęs. Tačiau sąžinėje dvasia palenkia sau tiek savąjį ob- 
jektinį pasaulį apskritai, tiek savąjį vaizdinį ir savąsias api- 
brėžtas sąvokas, ir dabar yra pas save estinti (bei sich seien- 
des) savimonė. Šioje savimonėje dvasia, įvaizdinta kaip objek- 
tas, sau pasirodo kaip visuotinė dvasia, apimanti visą esmę 
ir visą tikrovę; bet ši dvasia egzistuoja ne laisvos tikrovės 
arba savarankiškai pasireiškiančios gamtos pavidalu. Teisy- 
bė, ji turi būties pavidalą arba formą, nes yra savosios sąmo- 
nės objektas; tačiau kadangi šis objektas religijoje nustatytas 
kaip esmingoji apibrėžtis — būti savimone, — tai šis pavida- 
las yra visiškai aiškus sau pačiam; o tikrovė, kurią jis ap- 
ima, jame išsaugojama arba jame įveikiama kaip tik taip, tarsi 
mes kalbėtume apie visą tikrovę; ji yra mąstoma, bendrybiška 
tikrovė. 

Vadinasi, kadangi tikrosios dvasios sąmonės apibrėžtis 
religijoje neturi laisvos kitabūties formos, tai dvasios esatis 
skiriasi nuo jos savimonės, ir jos autentiškoji tikrovė esti už 
religijos; žinoma, ji yra ir esaties, ir savimonės dvasia, bet 
jai būdinga sąmonė neapima esaties ir savimonės iškart, ir 
religija pasireiškia kaip viena dalis tos esaties ir veikos, ku- 
rios kita dalis yra gyvenimas tikrajame dvasios pasaulyje. 
Kadangi dabar mes žinome, kad dvasia savajame pasauly- 
je ir dvasia, save suvokianti kaip dvasią, arba dvasia reli- 
gijoje, yra tas pat, tai religijos išbaigtis pasireiškia tuo, kad 
abi dvasios susilygina (beides einander gleich werde) ne tik 
ta prasme, kad dvasios tikrovė apimama religijos, bet ir 
priešingai — kad dvasia tampa sau tikroviška kaip pati sa- 
ve suvokianti dvasia, o kartu tampa savosios sąmonės objek- 
tu. — Kadangi religijoje dvasia save įvaizdina pačiai sau, ji 
yra ir sąmonė, o joje glūdinti tikrovė jai yra jos pačios vaiz- 

dinio pavidalas ir apdaras. Tačiau tikrovei šiame vaizdiny- 
je nesuteikiama jai prideranti pilnatviška teisė — būti ne tik 
apdaru, bet ir savarankiška laisva esatimi; ir priešingai, ka- 
dangi ji stokoja išbaigties pati savyje, ji yra tam tikra api- 
brėžta forma, nepasiekianti to, ką ji turi pavaizduoti, — sa- 
ve suvokiančios dvasios. Kad dvasios forma išreikštų ją pa-. 
čią, religija pati turi būti ne kas kita, kaip dvasia, o dvasia 
turėtų sau pasirodyti ar tikroviškai būti tokia, kokia ji yra 
savąja esme. Tik šitaip būtų pasiekta ir tai, kas gali atro- 
dyti kaip priešingas reikalavimas, būtent tai, kad dvasiai 
būdingos sąmonės objektas kartu turėtų laisvos tikrovės for- 
mą; tačiau tik tokia dvasia, kuri sau esti objektas tik kaip 
absoliuti dvasia, sau atsiveria kaip tokia pat laisva tikrovė 
tokiu pat mastu, kokiu ji tikrovėje ir toliau atpažįsta pati 
save. 

Kadangi pirmiausia atsiskiria savimonė ir tikroji sąmonė, 
religija ir dvasia savajame pasaulyje arba dvasios esatis, tai 
pastaroji pasirodo kaip dvasios visuma, nes dvasios momen- 
tai sau atsiveria kaip išsiskiriantys [momentai], ir kiekvie- 
nas [momentas] atsiveria sau. Bet šitie momentai yra sąmo- 
nė, savimonė, protas ir dvasia; — dvasia būtent kaip betarpiš- 
ka dvasia, kuri dar nėra dvasią pagaunanti sąmonė. Jų su- 
telkta totalybė sudaro dvasią kaip jos pasauliškąją esatį ap- 
skritai; dvasia kaip tokia ankstesnius pavidalus apima kaip 
bendrąsias apibrėžtis, atsiveriančias per tik ką išvardintus 
momentus. Religija suponuoja visą šių momentų išsklaidą 
(den ganzen Ablauf derselben) ir yra paprasta jų totalybė ar- 
ba absoliuti jų savastis. — Beje, toji momentų išsklaida reli- 
gijos atžvilgiu neturi būti įsivaizduojama kaip kažkas, kas 
vyksta laike. Tik visa dvasia esti laike, ir pavidalai, kurie 
yra visos dvasios kaip tokios pavidalai, pasirodo kaip tam 
tikra seka; juk vien tik visuma pasižymi autentiška tikrove 
ir todėl turi tokią grynos laisvės „kito“ atžvilgiu formą, kuri 

pasireiškia kaip laikas. Tačiau visumos momentai, sąmonė, 
savimonė, protas ir dvasia — kadangi jie yra momentai — 
nepasižymi skirtinga esatimi. — Kaip dvasia buvo atskirta 
nuo savo momentų, taip ir, trečia, nuo pačių tų momentų 
dera skirti jų pavienę apibrėžtį. Būtent, kaip matėme, kiek- 
vienas toks momentas, savo ruožtu išsiskleisdamas pats sa- 
vyje, apima išsiskyrusius ir skirtingus pavidalus; štai, pa- 
vyzdžiui, sąmonėje išsiskyrė juslinis tikrumas ir suvokimas. 
Šios pastarosios pusės išsiskaido laike ir priklauso tam tik- 
rai ypatingai visumai. — Juk dvasia iš savo bendrybės nusilei- 
džia iki atskirybės per apibrėžtį. Apibrėžtis arba vidurkis yra 
sąmonė, savimonė ir t.t. Bet atskirybė sudaro šių momentų pa- 
vidalus. Todėl šie momentai atveria dvasią kaip atskirybę 
arba tikrovę ir išsiskaido laike, tačiau išsiskaido taip, kad pas- 
kesnis [momentas] savyje išsaugo ankstesnį. 

Todėl, jeigu religija yra dvasios išbaigtis, į kurią, kaip į 
savąjį pagrindą, sugrįžta ir jau sugrįžo pavieniai dvasios mo- 
mentai — sąmonė, savimonė, protas ir dvasia, tai visi kartu 
jie sudaro visos dvasios estinčią tikrovę; ir tik tokia dvasia 
yra, kaip išskaidantis ir į save sugrįžtantis šitų jos pusių ju- 
dėjimas. Religijos apskritai tapsmą sudaro bendrųjų momen- 
tų judėjimas. Tačiau kadangi kiekvienas iš šių atributų buvo 
pavaizduotas ne tik taip, kaip jis yra susiklostęs apskritai, 
bet ir kaip jis esti savyje ir sau, t.y. kaip jis išsiskleidžia pats 
savyje kaip visuma, tai šitaip ne tik prasidėjo religijos ap- 
skritai tapsmas, bet kartu anos pilnatviškos pavienių pusių 
išsklaidos apima pačios religijos apibrėžtumus. Visuminė dva- 
sia, religijos dvasia, savo ruožtu irgi yra judėjimas, pasireiš- 
kiantis tuo, kad dvasia, iškildama iš savojo betarpiškumo, 
pasiekia žinojimą, jai atveriantį tai, kas ji yra savyje arba be- 
tarpiškai, o kartu pasiekia [tokį tašką], kur pavidalas, kuriuo 
ji pasireiškia savajai sąmonei, visiškai susilygina su jos es- 
me, ir dvasia stebi save tokią, kokia ji yra. — Vadinasi, ši- 

taip tapdama, dvasia pati esti apibrėžtuose pavidaluose, ku- 
rie sudaro šio judėjimo skirtumus; tuo pat metu dėl viso to 
apibrėžta religija lygiai taip pat apima tam tikrą apibrėžtą 
tikrovišką dvasią. Vadinasi, save atpažįstančiai dvasiai apskri- 
tai būdinga sąmonė, savimonė, protas ir dvasia, o tuo tarpu 
save atpažįstančios dvasios apibrėžtiems pavidalams būdin- 
gos apibrėžtos formos, kurios sąmonėje, savimonėje, prote ir 
dvasioje išsiskleidė kaip kažkas ypatinga kiekvienam iš pa- 
vidalų. Apibrežtas religijos pavidalas savajai tikroviškai dva- 
siai iš kiekvieno jos momento pavidalų pasiima tuos, kurie 
ją atitinka. Vienas religijos apibrėžtumas persmelkia visas jos 
tikroviškos esaties puses ir paženklina jas šituo visoms ben- 
dru antspaudu. 

Todėl anksčiau pasirodę pavidalai dabar susitvarko ki- 
taip, o ne taip, kaip jie pasireiškė paeiliui. Apie tai iš pra- 
džių reikia būtinai pasakyti keletą trumpų pastabų. — Ap- 
žvelgtojoje sekoje kiekvienas momentas, įsigilindamas į sa- 
ve, susiklostė į tam tikrą visumą, pagrįstą jai būdingu spe- 
cifiniu principu; ir pažinimas buvo toji gelmė arba toji dva- 
sia, kurioje šie momentai, savaime netvarūs, surado savo 
substanciją. Tačiau dabar ši substancija .pasirodė; ji yra pa- 
čios savimi tikros dvasios gelmė, pavieniam principui ne- 
leidžianti izoliuotis ir savyje pasidaryti visuma; ne, savyje 
sutelkdama ir susiedama visus šiuos momentus, ji juda pir- 
myn visu savo tikroviškos dvasios turtingumu, ir visi jos 
pavieniai momentai kartu į save priima vienodą visumos 
apibrėžtumą. — Ši pati savimi tikra dvasia ir jos judėjimas 
yra autentiška tų momentų tikrovė, o kartu — būtis-savyje- 
ir-sau, atitenkanti kiekvienam pavieniam [momentuil. — Va- 
dinasi, ankstesnė viena seka išsiskleisdama mazgais nužy- 
mėjo atkryčius į.save, bet, iš jų išsiverždama, vėl tęsdavo 
linijinį judėjimą, tuo tarpu dabar jis tarsi nutrūksta šiuose 
mazguose, bendruosiuose momentuose ir išsiskaido į dau- 

gelį linijų, kurios, suglaustos į vieną pluoštą, tuo pat metu 
susijungia simetriškai, taip, kad vienodos perskyros, į ku- 
rias įsipavidalino kiekviena atskira linija pati savyje, sutam- 
pa. — Beje, iš viso šio dėstymo jau savaime tampa aišku, 
kaip reikia suprasti šią čia pavaizduotą bendrųjų krypčių 
koordinaciją; todėl nebūtina pažymėti, kad šias perskyras iš 
esmės reikia suprasti tik kaip tapsmo momentus, o ne kaip 
dalis; tikroviškoje dvasioje jie yra jos substancijos atributai; 
o religijoje priešingai — jie yra tik subjekto predikatai. — 
Savaime suprantama, kad savyje arba mums visos formos 
apskritai irgi glūdi dvasioje ir kiekvienoje dvasioje; o apie 
jos tikrovę apskritai pasakytina, jog svarbu tik tai, koks 
dvasios sąmonei yra tas apibrėžtumas, kuriuo dvasia išreiš- 
kė savo savastį, arba kokiame pavidale ji atpažįsta savąją 
esmę. 

Perskyra, kuri buvo nustatyta tarp tHikroviškos dvasios ir 
dvasios, save atpažįstančios kaip dvasią, arba tarp pačios 
dvasios kaip sąmonės ir kaip savimonės, įveikta dvasioje, 
save suprantančioje savosios tiesos požiūriu; šiai dvasiai bū- 
dinga sąmonė ir savimonė susilygino. Tačiau kadangi čia re- 
ligija dar yra betarpiška, šis skirtumas dar nesugrįžęs į dva- 
sią. Nustatyta tik religijos sąvoka; šioje sąvokoje esmė yra sa- 
vimonė, kuri sau yra visa tiesa, ir šioje tiesoje glūdi visa jos 
tikrovė. Ši savimonė kaip sąmonė pati yra savo pačios ob- 
jektas; vadinasi, dvasia, suvokianti save tik betarpiškai, sau 
atsiveria betarpiškumo forma, ir apibrėžtumas pavidalo, ku- 
riuo dvasia pasirodo sau, yra būties apibrėžtumas. Teisybė, 
ši būtis pripildyta ne pojūčio arba daugeriopos medžiagos ir 
ne kitokių vienpusiškų momentų, tikslų ir apibrėžčių, o dva- 
sios; ir ji suvokia save kaip visą tiesą ir tikrovę. Todėl šis 
užpildas nelygus savo pavidalui; dvasia kaip esmė nelygi sa- 
vajai sąmonei. Ji tikroviška tik kaip absoliuti dvasia, nes ji 
tikra savimi taip pat kaip ir savąja tiesa, arba: kraštutinu- 

mai, į kuriuos ji išsiskaido kaip sąmonė, vienas kitam esti 
dvasios pavidalu. Pavidalas, kurį prisiima dvasia kaip savo- 
sios sąmonės objektas, lieka pripildytas dvasios kaip sub- 
stancijos tikrumo; šis turinys objektui neleidžia nusmukti iki 
grynojo objektiškumo, iki savimonės negatyvumo formos. Be- 
tarpiškas dvasios vienis su pačia savimi yra pagrindas arba 
grynoji sąmonė, kurioje sąmonė susidvejina. Šitaip įsprausta 
į savo grynąją savimonę, dvasia religijoje egzistuoja ne kaip 
gamtos apskritai kūrėja; ne, tai ką ji sukuria šitaip judėda- 
ma, yra jos pavidalai kaip dvasios, visos kartu sudarančios 
jos pasireiškimo pilnatį; ir pats šis judėjimas yra jos pilnat- 
viškos tikrovės tapsmas, apimantis tos tikrovės atskiras pu- 
ses arba jos neišbaigtas tikroves. 

Pirmoji dvasios tikrovė yra pačios religijos sąvoka arba 
religija kaip betarpiška, vadinasi, kaip prigimtinė religija; joje 
dvasia atpažįsta save kaip savąjį objektą prigimtiniu arba 
betarpišku pavidalu. O antroji tikrovė būtinai yra toji, kuri 
save atpažįsta įveiktos prigimties arba savasties pavidale. Va- 
dinasi, ji yra dirbtinė religija; juk iki savasties formos šis pavi- 
dalas pakyla dėl sąmonės kuriančios veikos; todėl sąmonė sa- 
vajame objekte stebi savąją veiką arba savastį. Pagaliau tre- 
čioji tikrovė įveikia abiejų pirmųjų vienpusiškumą; savastis 
yra betarpiška savastis tokiu pat mastu, kokiu betarpiškumas 
yra savastis. Pirmojoje tikrovėje dvasia apskritai egzistuoja 
sąmonės, antrojoje — savimonės forma, o trečiojoje ji egzis- 
tuoja abiejų pirmųjų [tikrovių] vienio forma; dvasia turi bū- 
Hies-savyje-ir-sau pavidalą; vadinasi, kadangi ji čia pasirodo 
taip, kaip ji esti savyje ir sau, tai yra apreiškimo religija. Ta- 
čiau nors joje dvasia pasiekia savo tikrąjį pavidalą, vis dėlto 
būtent pats pavidalas ir vaizdinys yra dar neįveikta pusė, iš 
kurios ji turi pereiti į sąvoką, kad joje visiškai ištirpdytų ob- 
jektiškumo formą, — ištirpdytų joje, sąvokoje, kuri lygiai taip 
pat apima šitą savo priešvbę. Tik tada dvasia pagavo savo 

pačios sąvoką taip, kaip kol kas ją pagavome mes, ir jos 
pavidalas arba jos esaties stichija, kuri yra sąvoka, yra pati 
dvasia. 


A. Prigimtinė religija 


Dvasia, suvokianti dvasią, yra savo pačios sąmonė, ir 
sau ji esti objektiškumo forma; ji yra ir kartu ji yra būtis- 
sau. Ji yra sau, ji yra savimonės pusė, ir ji yra tokia būtent 
kaip savosios sąmonės arba savojo santykio su savimi kaip 
su objektu priešybė. Jai būdingoje sąmonėje esama priešprie- 
šos, o todėl — pavidalo, kuriame ji pasireiškia ir atpažįsta 
save, apibrėžtumo. Tik šis apibrėžtumas ir bus gvildenamas 
šioje religijos aptartyje, nes neįforminta dvasios esmė arba 
jos grynoji sąvoka jau atsivėrė. Tačiau tuo pat metu skirtu- 
mas tarp sąmonės ir savimonės pasirodo savimonėje; reli- 
gijos pavidalas neapima dvasios esaties nei kaip nuo min- 
ties nepriklausomos gamtos, nei kaip nuo esaties nepriklau- 
somos minties; ne, šis pavidalas yra mąstyme glūdinti esa- 
tis, o tuo pat metu — tam tikra mąstoma [esatis], kuri sau 
esti kaip duotis. — Viena religija skiriasi nuo kitos pagal 
apibrežtumą to pavidalo, kuriame dvasia atpažįsta save; ta- 
čiau kartu reikia pasakyti, kad šios dvasios savižinos pa- 
vaizdavimas orientuojantis į šį pavienį apibrėžtumą faktiškai 
neapima tikroviškos religijos visumos. Tos skirtingos religi- 
jos, kurios mums pasirodys, irgi atstovauja tik skirtingoms 
tam tikros vienintelės, ir būtent kiekvienos atskiros, religijos 
pusėms, ir vaizdinių, kurie vienai tikroviškai religijai sutei- 
kia tariamą išskirtinumą kitos atžvilgiu, esama kiekvienoje 
religijoje. Tačiau tuo pat metu ir įvairovė turi būti traktuo- 
jama kaip tam tikra religijos įvairovė. Juk kadangi dvasia 
susivokia esanti savosios sąmonės ir savosios savimonės 
perskyroje, tai judėjimo tikslas — įveikti šią svarbiausią per- 

skyrą ir pavidalui, kuris yra sąmonės objektas, suteikti sa- 
vimonės formą. Tačiau ši perskyra dar neįveikta tuo, kad 
pavidalai, kuriuos apima sąmonė, savyje turi savasties mo- 
mentą ir kad Dievas įsivaizduojamas kaip savimonė. Įvaizdin- 
ta savastis nėra tikroji savastis; kad ji, kaip ir bet kuri kita 
tikslesnė pavidalo apibrėžtis, iš tikrųjų priklausytų tam pa- 
vidalui, ji, viena vertus, turi būti jame nustatyta savimonės 
veikos, o kita vertus, žemesnioji apibrėžtis turi pasirodyti 
įveikta ir pagauta sąvoka aukštesnės apibrėžties dėka. Juk 
tai, kas įvaizdinta, liaujasi būti vaizdiniu ir svetimybe sa- 
vojo žinojimo atžvilgiu tik dėl to, kad tą vaizdinį sukūrė 
savastis, ir, vadinasi, toji įvaizdinta [esmė] objekto apibrėž- 
tį traktuoja kaip savo apibrėžtį, o kartu objekte stebi save. — 
Šios veiklos dėka kartu išnyko žemesnioji apibrėžtis, nes 
veika yra tas negatyvumas, kuris įsigali tam tikro „kito“ są- 
skaita; o kiek žemesnioji apibrėžtis dar išlieka, ji jau atsi- 
traukusi į neesmingumą; lygiai kaip ir priešingai — kur dar 
viešpatauja žemesnioji apibrėžtis, bet pasirodo ir aukštesnio- 
ji, viena kukliai užima vietą šalia kitos. Todėl, nors skirtin- 
gi vaizdiniai tam tikros atskiros religijos rėmuose ir atku- 
ria visą jos formų judėjimą, kiekvienos religijos pobūdį nu- 
lemia ypatingas sąmonės ir savimonės vienis, t.y. tai, kad 
savimonė apima sąmonės objekto apibrėžtų, savo veikos dė- 
ka ją visiškai pasisavina ir traktuoja ją kaip esmingą api- 
brėžtį kitų apibrėžčių atžvilgiu. — Tikėjimo tiesa, kaip re- 
liginės dvasios apibrėžtis, pasireiškia tuo, kad tikroviška dva- 
sia yra tokia pat, kaip ir pavidalas, kuriame dvasia religi- 
joje stebi save, — štai, pavyzdžiui, Dievo įsikūnijimas žmo- 
guje, sutinkamas Rytų religijoje, nepasižymi tiesa, nes tik- 
roviškoje šios religijos dvasioje nesama šito susitaikymo. — 
Čia nebūtina nuo apibrėžčių totalybės sugrįžti prie pavie- 
nės apibrėžties ir parodyti, kokiame pavidale ir jį atitinkan- 
čioje konkrečioje religijoje glūdi kitų apibrėžčių pilnumas. 

Aukštesnė forma, palenkta žemesnei, praranda savo reikš- 

mingumą save suvokiančiai dvasiai, priklauso jai tik pa- 

viršutiniškai ir būdinga tik jos vaizdiniui. Šią aukštesnę for- 

mą dera gvildenti orientuojantis į jos specifinę reikšmę ir ap- 

žvelgti ją ten, kur ji pasireiškia kaip šios konkrečios religijos 

principas ir kur ją įtvirtina šios religijos tikroviškoji dvasia. 
a. Šviesioji esybė 

Dvasia kaip esme, kuri yra savimonė, — arba savimonę 
turinti esmė, kuri yra visa tiesa ir visą tikrovę suvokia kaip 
save pačią, — priešingai realybei, kurią ji susikuria (sich gibt) 
savosios sąmonės judėjimu, pirmiausia yra tik dvasios sąvo- 
ka, ir ši sąvoka, priešingai šios išsklaidos dienai, yra savo- 
sios esmės naktis; priešingai savųjų momentų kaip savaran- 
kiškų pavidalų esačiai, ji yra kūrybinė savojo gimimo pa- 
slaptis. Savąjį apreiškimą ši paslaptis turi pati savyje; juk ši 
sąvoka esačiai yra būtinybė, nes ši sąvoka yra save suvo- 
kianti dvasia, vadinasi, savo esmėje turi momentą, lemiantį 
tai, kad ji yra sąmonė ir save įvaizdina objektiškai. — Tai 
yra grynasis „Aš“, kuris, atitrūkdamas nuo savęs, savyje, kaip 
visuotiniame objekte, išsaugoja savitikrą; arba: — šis objektas 
grynajam „Aš“ yra viso mąstymo ir visos tikrovės [abipusis] 
įsismelkimas. 

Betarpiškas pirmasis save suvokiančios absoliučios dva- 
sios susidvejinimas yra toji dvasios pavidalo apibrėžtis, kuri 
priklauso betarpiškai sąmonei arba jusliniam tikrumui. Dvasia 
stebi save sau atsiverdama būties forma, bet ši būtis nėra 
bedvasė, pripildyta atsitiktinių pojūčio apibrėžčių būtis, bū- 
dinga jusliniam tikrumui; ne, ši būtis yra kupina dvasios. Ši 
būtis kartu apima formą, kuri buvo aptikta betarpiškoje sa- 
vimonėje, pono formą, priešingą dvasios savimonei, atsitrau- 
kusiai nuo savojo objekto. — Vadinasi, ši būtis, pripildyta 
dvasios sąvokos, yra paprasto dvasios santykio su pačia sa- 

vimi pavidalas, arba beformiškumo pavidalas. Šios apibrėž- 
ties dėka ji yra gryna, visaapimanti ir viską pripildanti švie- 
sioji rytmečio esybė, išsilaikanti kaip beformis substancialu- 
mas. Jos kitabūtis yra toks pat paprastas negatyvumas, tam- 
sa; jos pačios atotrūkio nuo savęs (Entaufserung) judesiai, jos 
kūriniai nesipriešinančioje jos kitabūties stichijoje yra švie- 
sos srautai; tuo pat metu savo paprastumu jie yra jos taps- 
mas-sau ir sugrįžimas iš savosios esaties; jie yra įsipavidali- 
nimą praryjantys ugnies liežuviai. Nors perskyra, kurią ši 
esybė realizuoja savyje, iškeroja esaties substancijoje ir virs- 
ta gamtos formomis, tačiau esmingas jai būdingo mąstymo 
paprastumas be atvangos ir beprasmiškai klaidžioja šių for- 
mų karalystėje, be saiko išplečia jų ribas ir savo didybėje 
ištirpdo jų prašmatnumu virstantį grožį. 

Todėl turinys, kurį išskleidžia ši grynoji būtis, arba jos 
suvokimas yra beesmis žaismas, [vykstantis] šioje substanci- 
joje, kuri tik pakyla, bet nenusileidžia į save, netampa subjek- 
tu ir nesutvirtina savųjų perskyrų, remdamasi savastimi. Jai 
būdingos apibrėžtys yra tik atributai, nepasiekiantys sava- 
rankiškumo, bet liekantys tik daugiavardžio „vieneto“ pa- 
vadinimais. Šis „vienetas“ apvilktas esaties jėgomis ir tikro- 
vės pavidalais, tarsi kokiais savasties neturinčiais papuoša- 
lais; jie yra tik savosios valios stokojantys jo galybės pasiun- 
tiniai, jo puikybės paveikslai ir jį šlovinantys balsai. 

Bet šis svaigulingas gyvenimas turi apsibrėžti, krypda- 
mas į būtį-sau, ir savo nykstantiems pavidalams suteikti tva- 
rų egzistavimą. Betarpiška būtis, kurioje šis gyvenimas susi- 
priešina su savo sąmone, pati yra negatyvi galybė, ištirpdan- 
ti jo perskyras. Vadinasi, iš tiesų ši būtis yra savastis; ir todėl 
dvasia pereina į tokią būklę, kai ji atpažįsta save kaip sa- 
vasties formą. Grynoji šviesa išbarsto savo paprastumą kaip 
tam tikrą formų begalybę ir aukojasi būčiai-sau, kad pavie- 
nis [esinys] imtų tvariai egzistuoti jos substancijoje. 

b. Augalas ir gyvulys 


Save suvokianti dvasia, į save sugrįžusi iš beformės es- 
mės arba savo betarpiškumą pakylėjusi iki savasties apskri- 
tai, savo paprastumą apibrėžia kaip būties-sau daugeriopu- 
mą ir yra dvasinio suvokimo, kuriame dvasia išsiskaido į silp- 
nesnių ir stipresnių, turtingesnių ir skurdesnių dvasių be- 
galinį daugį, religija. Šis panteizmas, pirmiausia [pasireiš- 
kiantis kaip] rami šių dvasinių atomų tvermė, pats savyje 
virsta priešišku judėjimu. Gėlių religijos, kuri yra tik savas- 
ties stokojantis savasties vaizdinys, nekaltybė pereina į ko- 
vojančio gyvenimo rūstumą, į gyvulinės religijos kaltę, o ste- 
binčios individualybės ramybė ir bejėgiškumas pereina į 
griaunančią būtį-sau. — Nieko nekeičia tai, kad iš suvokia- 
mų daiktų atimta abstrakcijos mirtis ir jie pakylėti iki dvasi- 
nio suvokimo esmės; šitos dvasių karalystės sieloje glūdi ši 
mirtis, nulemta apibrėžtumo ir negatyvumo, kuris pasiglem- 
žia jų nekaltą abejingumą. Dėl apibrėžtumo ir negatyvumo 
išsibarstymas į rymančių augalinių formų daugeriopumą 
virsta priešišku judėjimu, kuriame išsenka jų būties-sau ne- 
apykanta. — Šios išbarstytos dvasios Hikroviška savimonė yra 
izoliuotų priešiškų tautinių dvasių daugybė; persisunkusios 
neapykanta šios dvasios kovoja tarpusavyje iki mirties ir 
apibrėžtas gyvulines formas pradeda suvokti kaip savąją es- 
mę, nes jos yra ne kas kita, kaip gyvulinės dvasios, išsiski- 
riantys gyvuliniai gyvenimai, save suvokiantys be visuoti- 
nybės [pavidalų]. 

Bet šioje neapykantoje išsenka grynai negatyvios būties- 
sau apibrėžtumas, ir dėl šio sąvokos judėjimo dvasia per- 
eina į kitą pavidalą. Įveikta būtis-sau yra objekto forma, su- 
kurta savasties, ar veikiau ji yra sukurta, save išsekinanti, 
t.y. daiktu tampanti savastis. Todėl vien tik draskančias gy- 
vulines dvasias nugali dirbanti dvasia, kurios veika yra ne 
tik negatyvi, bet ir raminanti bei pozityvi. Vadinasi, nuo šiol 


503 


VII. RELIGIJA 


dvasios sąmonė yra judėjimas, kuris vyksta tiek už betar- 
piškos būties-savyje, tiek už abstrakčios būties-sau. Kadangi 
[būtis]-savyje dėl prieštaravimo nužeminta iki tam tikro api- 
brėžtumo, ji jau nebėra savastingoji absoliučios dvasios for- 
ma; ne, ji yra tikrovė, kurią šios dvasios sąmonė aptinka 
kaip sau priešingą paprastą esatį, ją įveikia ir tuo pat me- 
tu yra ne tik toji įveikianti būtis-sau, bet kartu sukuria sa- 
vo vaizdinį, t.y. būtį-sau, išstumtą išorėn tam tikro objekto 
pavidalu. Tačiau šis sukūrimas dar nėra tobulas; ne, tai yra 
tam tikra sąlygota veikla ir tam tikros duoties formavimas. 


c. Meistras 


Taigi dvasia čia pasireiškia kaip meistras, ir jos veika, ku- 
ria ji sukuria pačią save kaip objektą, tačiau dar nepagavo 
minties apie save, yra beveik instinktyvus darbas; taip bitės 
lipdo savo korių akutes. 

Pirmoji forma — kadangi tai betarpiška forma — yra abst- 
rakti intelekto forma, ir kūrinys pats savaime dar nepripil- 
dytas dvasios. Piramidžių ir obeliskų kristalai, paprasti tie- 
sių linijų junginiai kartu su lygiomis plokštumomis ir vieno- 
dais dalių santykiais, kur sunaikintas rato nebendramatiš- 
kumas — toks yra šio griežtos formos meistro darbas. Dėl 
gryno šios formos intelektiškumo jos reikšmė neglūdi joje 
pačioje; ji nėra dvasinė savastis. Vadinasi, kūriniai arba tik 
priima į save dvasią kaip svetimą, atsiskyrusią dvasią, kuri, 
praradusi savo gyvastingą sąlytį su tikrove, pati, jau mirusi, 
įspraudžiama į šiuos gyvasties stokojančius kristalus; — ar- 
ba šie kūriniai išoriškai siejasi su ja kaip su tokia dvasia, 
kuri pati yra išoriška ir esti ne kaip dvasia; taigi šie kūriniai 
su dvasia siejasi kaip su kylančia šviesa, metančia ant jų sa- 
vąjį reikšmingumą. 

Atskirtis, iš kurios kyla dirbanti dvasia, — būties-savyje, 
kuri tampa šios dvasios apdorojama medžiaga, ir būties-sau, 

kuri yra dirbančios savimonės pusė, atskirtis — jos kūrinyje 
jai tapo objektiška. Tolesnės jos pastangos turi būti nukreip- 
tos į šios sielos ir kūno atskirties įveiką, [kurios tikslas| — 
aprengti ir suformuoti sielą pačią savyje, o kūną sudvasinti. 
Abi pusės, kai jos suartinamos, viena kitos atžvilgiu išsau- 
goja įvaizdintos dvasios ir jos apvalkalo apibrėžtumą; dva- 
sios santarvė su pačia savimi apima šitą atskirybės ir ben- 
drybės priešpriešą. Tuo metu, kai pačios kūrinio pusės su- 
artėja, dėl šio suartėjimo įvyksta ir kažkas kita: kūrinys pri- 
artėja prie dirbančios savimonės ir pastaroji kūrinyje pasie- 
kia savižiną — kokia ji yra savyje ir sau. Bet šitaip kūrinys 
sudaro dar tik abstrakčią veiklos pusę dvasios, savo turinį 
atpažįstančios dar ne pačioje savyje, o savo kūrinyje, kuris 
yra tam tikras daiktas. Pats meistras, visuminė dvasia, dar 
nepasirodė; jis vis dar yra vidinė paslėpta esmė, kaip visu- 
ma atsiverianti akivaizdžiai tik būdama išskaidyta į veiklią 
savimonę ir jos sukurtą objektą. 

Vadinasi, apsupančią buveinę, išorinę tikrovę, kuri pa- 
kylėta tik iki abstrakčios intelekto formos, meistras perdirba 
į dvasingesnę formą. Tam jis panaudoja augalinį gyvenimą, 
kuris jau nebėra šventas, kaip ankstesniam bejėgiškam pan- 
teizmui; ne, save suvokdamas kaip sau-estinčią esmę, meist- 
ras ima šį gyvenimą kaip tinkamą vartoti dalyką ir nužemi- 
na jį iki išorinės pusės ir papuošalo. Tačiau šis gyvenimas 
nenaudojamas nepakeistu pavidalu; ne, save suvokiančios 
formos darytojas tuo pat metu sunaikina praeinamybę, bū- 
dingą šio gyvenimo betarpiškajai egzistencijai, ir jo organi- 
nes formas priartina prie griežtesnių ir bendresnių minties 
formų. Organinė forma, kuri, palikta jai pačiai, suveši kaip 
ypatinga forma, savo ruožtu pajungiama minties formai, O 
kita vertus, šiuos tiesių linijų ir plokščius pavidalus pakelia 
iki sudvasinto apvalainumo — tai mišinys, tampantis lais- 
vos architektūros pradžia. 

Šis būstas, visuotinės stichijos arba neorganinės dvasios pri- 
gimties pusė, dabar apima ir atskirybės formą, kuri priartina 
prie tikrovės prieš tai nuo esaties atsiskyrusią, vidinę arba 
išorinę tos esaties dvasią, ir šitaip kūrinį padaro labiau ati- 
tinkantį veiklią sąmonę. Darytojas pirmiausia imasi būties- 
sau apskritai formos, gyvulinio pavidalo. Tai, kad savęs jis jau 
nebesuvokia betarpiškai, nugrimzdusio į gyvulinį gyvenimą, 
jis įrodo tuo, kad šio gyvenimo atžvilgiu konstituojasi kaip 
kurianti galia ir atpažįsta save šiame gyvenime kaip savo 
kūrinyje; dėl to toji forma tampa įveikta forma, o kartu — 
kitos reikšmės, minties hieroglifu. Todėl darytojas ją jau nau- 
doja ne kaip vienintelę ir ne kaip visą, o sumaišytą su min- 
timi, su žmogišku pavidalu. Bet kūrinys vis dar stokoja tos 
formos ir esaties, kurioje savastis egzistuoja kaip savastis; jis 
vis dar stokoja vidinės išraiškos, nurodančios tai, kad jame 
glūdi tam tikra vidinė reikšmė; jis stokoja kalbos, tos stichi- 
jos, kurioje esama pačios pripildančios prasmės. Todėl, nors 
kūrinys visiškai apsivalė nuo gyvuliškumo ir paženklintas 
tik savimonės pavidalu, jis vis dar yra begarsis pavidalas, 
kuriam reikalingas tekančios saulės spindulys, kad kūrinys 
skleistų garsą, kuris, sukeltas šviesos, yra tik skambesys, o 
ne kalba, tik išorinė, o ne vidinė savastis. 

Šios išorinės pavidalo savasties priešprieša yra kitas pa- 
vidalas, parodantis, kad jam būdingas tam tikras vidus. Į sa- 
vo esmę sugrįžtanti gamta savąjį gyvą, išsiskiriantį, savo ju- 
dėjime susipainiojantį daugeriopumą nužemina iki tam tik- 
ro neesmingo kiauto, kuris yra vidaus apdangalas; ir šis vidus 
iš pradžių dar yra tik paprasta tamsa, kažkas nejudraus, juo- 
das beformis akmuo. 

Abu atvaizdai apima vidujybę ir esatį, — abu dvasios mo- 
mentus; ir abu atvaizdai tuo pat metu apima abu momen- 
tus, siejamus priešpriešinio santykio, savastį ir kaip vidų, 
ir kaip išorę. Viena ir kita turi būti sujungta. — Statulos, 

turinčios žmogaus formą, siela dar neišsiveržia iš vidaus, 
dar nėra kalba, t.y. dar nėra esatis, kuri pati savyje turi vi- 
dujybę; ir daugiaformės esaties vidus dar yra begarsis, sa- 
vęs neišskaidantis pats savyje ir dar atskirtas nuo savo iš- 
orybės, kuriai būdingi bet kokie skirtumai. — Todėl meist- 
ras sujungia ir viena, ir kita, sumaišydamas gamtinę ir sa- 
ve suvokiančią formą; ir tos dviprasmiškos, pačioms sau 
mįslingos būtybės, sąmoningumas, kovojantis su nesąmonin- 
gumu, paprastas vidus, susijęs su daugiaforme išore, min- 
ties tamsumas, suvienytas su išraiškos aiškumu, atsiveria gi- 
lios, sunkiai suprantamos išminties kalboje. 

Šitokiu kūriniu pasibaigia instinktyvus darbas, kūręs sa- 
vimonei priešingą nesąmoningą kūrinį; juk šiame kūrinyje 
susiliečia meistro veikla, sudaranti savimonę, ir toks pat sa- 
ve suvokiantis, save išreiškiantis vidus. Kurdamas meistras 
pakilo iki savosios sąmonės susidvejinimo, kur dvasia susi- 
tinka su dvasia. Šiame save suvokiančios dvasios vienyje su 
pačia savimi — kadangi dvasia sau yra forma ir savosios 
sąmonės objektas — išsigrynina dvasios mišiniai su nesą- 
moningu betarpiško gamtos pavidalo modusu. Šitos pabai- 
sos formos, kalbos ir veiksmo požiūriu ištirpsta dvasiniame 
pavidale — tam tikroje išorybėje, kuri paniro į save, tam 
tikrame viduje, kuris išoriškai pasireiškia pats savyje ir išei- 
damas iš savęs; tos pabaisos ištirpsta mintyje, kuri yra aiški 
esatis, gimdanti save ir įgaunanti atitinkamą pavidalą. Šito- 
kia dvasia yra menininkas. 


B. Meno religija 


Savo pavidalą, kuriuo ji atsiveria savajai sąmonei, dvasia 
pakylėjo iki pačios savimonės formos, ir [dabar] susikuria 
kaip tik tokią formą. Meistras atsisakė sintetinio darbo, vie- 
na kitai svetimų minties ir gamtos formų maišymo; kadangi 

pavidalas įgijo save suvokiančios veiklos formą, meistras ta- 
po dvasiniu darbininku. 

Jei iškelsime klausimą, kokia ta tikroviška dvasia, kuriai 
meno religija yra jos absoliučios esmės sąmonė, tai pasiro- 
dys, kad ji yra dorovinė arba Hesos dvasia. Ji yra ne tik visų 
atskirybių bendroji substancija; ne, kadangi ši substancija tik- 
roviškai sąmonei pasirodo sąmonės pavidalu, tai reiškia tik 
tiek, kad ji, būdama individualizuota, sąmonių atpažįstama 
kaip jų pačių esmė ir kūrinys. Tai reiškia, kad ji joms nėra 
nei šviesioji esybė, kurios vienyje savimonės būtis-sau glūdi 
tik negatyviai, tik praeinamybės pavidalu, ir kontempliuoja 
savo tikrovės viešpatį, nei nesiliaujančios viena kitos neken- 
čiančių tautų tarpusavio pjautynės, nei jų pavergimas kas- 
toms, kurios visos drauge sukelia išbaigtos visumos organi- 
zacijos regimybę, nors toje visumoje nesama visuotinės indi- 
vidų laisvės. Ši dvasia yra laisva tauta, kur papročiai suda- 
ro visų substanciją, kurios tikrovę ir esatį visi ir kiekvienas 
asmuo atpažįsta kaip savo valią ir savo veiksmą. 

Bet dorovinės dvasios religija yra jos pakilimas virš sa- 
vo tikrovės, sugrįžimas iš savo tiesos į grynąją savižiną. Ka- 
dangi dorovinė tauta gyvena betarpiškame vienyje su savo 
substancija ir nesiremia savimonės grynosios atskirybės 
principu, tai jos religija pasirodo kaip išbaigta, tik atsiskir- 
dama nuo jos tvaraus egzistavimo. Juk dorovinės substanci- 
jos tikrovė remiasi, viena vertus, jos ramia nekintamybe ab- 
soliutaus savimonės judėjimo atžvilgiu, ir, vadinasi, tuo, kad 
savimonė dar nesugrįžo į save iš savo ramių papročių ir iš 
savo tvirto pasitikėjimo; kita vertus, ši tikrovė remiasi tuo, 
kad savimonė palenkiama tam tikrai organizacijai — teisių 
ir pareigų daugeriopumui, taip pat padalinimui į luomų 
mases ir jų specifines veikas, palaikančias visumą; — taigi 
ji remiasi tuo, kad pavienis asmuo tenkinasi savo esaties ap- 
ribojimu ir dar nėra suvokęs beribės miňtłes apie savo lais- 

vą savastį. Tačiau minėtas betarpiškas pasitikėjimas substan- 
cija virsta pasitikėjimu savimi ir savitikra, o teisių bei parei- 
gų daugeriopumas, kaip ir ribota veika, yra toks pat doro- 
vės judėjimas kaip daiktų ir jų apibrėžčių daugeriopumas; 
tai toks judėjimas, kuris nurimsta ir sustingsta tik savimi 
tikros dvasios paprastume. — Todėl dorovės išbaigtis lais- 
voje savimonėje ir dorovinio pasaulio likimas yra savyje už- 
sidariusi individualybė, absoliutus dorovinės dvasios leng- 
vabūdiškumas, kuris ištirpdė savyje visas tvirtas savo tva- 
raus egzistavimo perskyras bei savo organinio išsiskaidymo 
mases ir, visiškai tikras savimi, pasiekė beribio džiaugsmo 
ir laisviausio mėgavimosi pačiu savimi. Šis paprastas dva- 
sios tikrumas savaime yra dviprasmiškas: jis yra ramus tva- 
rumas ir tvari tiesa, bet kartu ir absoliutus nerimas bei do- 
rovės prarastis. Tačiau šis tikrumas virsta dorovės praras- 
timi, nes dorovinės dvasios tiesa dar yra tik toji substanci- 
nė esmė ir pasitikėjimas, kuriame savastis neatsiveria sau 
kaip laisva atskirybė ir kuris todėl pražūva šioje vidujybė- 
je arba savasties išlaisvėjime. Vadinasi, kadangi pasitikėji- 
mas dingęs, o tautos substancija palūžusi iš vidaus, tai dva- 
sia, kuri buvo netvarių kraštutinumų vidurkis, nuo šiol per- 
sistūmė į save kaip esmę suvokiančios savimonės kraštuti- 
numą. Ši savimonė yra savyje tikra dvasia, gedinti praras- 
to savo pasaulio ir savąją esmę, pakylėtą virš tikrovės, da- 
bar kildinanti iš savasties grynumo. 

Tokioje epochoje atsiranda absoliutus menas; anksčiau jis 
buvo instinktyvus darbas, kuris, panardintas į esatį, išsiver- 
žia iš jos ir smelkiasi į ją; laisva dorovė nėra jo substancija, 
ir todėl kaip dirbanti savastis jis nėra laisva dvasinė veikla. 
Vėliau dvasia peržengia meno ribas, kad pasiektų aukštes- 
nės saviraiškos: būti ne tik iš savasties gimusia substancija, 
bet savąja objektine apraiška būti šia savastimi, ne tik gim- 
dvti save iš savo sąvokos, bet pačią sąvoką padaryti savo 

pavidalu taip, kad sąvoka ir sukurtas meno kūrinys vienas 
kitą suprastų kaip tą patį [dalyką]. 

Vadinasi, kadangi dorovinė substancija iš savo esaties 
sugrįžo į savo grynąją savimonę, tai pastaroji yra sąvokos 
arba veiklos, kuria dvasia sukuria save kaip objektą, pusė. 
Ji yra grynoji forma, nes pavienis asmuo, būdamas doro- 
viškai paklusnus ir tarnaudamas taip apdorojo visokeriopą 
nesąmoningą esatį ir tvarią apibrėžtį, kad pati substancija 
tapo šitokia takia esme. Ši forma yra naktis, kurioje sub- 
stancija buvo išduota ir pavertė save subjektu; kaip tik iš 
šitos grynosios savitikros nakties prisikelia dorovinė dva- 
sia kaip iš gamtos ir savo betarpiškos esaties išlaisvintas 
pavidalas. 

Grynosios sąvokos, į kurią nusišalino dvasia, apleidusi 
savo kūną, egzistencija yra tam tikras individas, kurį dvasia 
pasirenka kaip savojo skausmo indą. Dvasia būdinga šiam 
individui kaip jo visuotinybė ir jo galia, kurios prievartą tas 
individas patiria, — kaip jo patosas, kuriam atsidavusi indi- 
vido savimonė praranda laisvę. Tačiau tą pozityvią visuoti- 
nybės galią įveikia grynoji individo savastis kaip negatyvi 
galybė. Ši grynoji veikla, suvokianti savo neatimamą jėgą, 
grumiasi su neįforminta esme; ją įvaldydama, ši veikla pa- 
tosą pavertė savo medžiaga ir pasisavino jo turinį, ir šis vie- 
nis pasirodo kaip kūrinys; visuotinė dvasia individualizuo- 
jama ir įvaizdinama. 


a. Abstraktus meno kūrinys 


Pirmasis meno kūrinys, būdamas kažkas betarpiška, yra 
abstraktus ir pavienis [kūrinys]. Iš savo pusės jis turi judėti 
nuo betarpiškumo ir objektiškumo moduso prie savimonės; 
kita vertus, savimonė kultu siekia įveikti perskyrą, kurią ji 
iš pradžių nusistato savo dvasios atžvilgiu, ir šitaip sukurti 
savyje gyvastingą meno kūrinį. 

Pirmasis būdas, kuriuo meninė dvasia labiausiai atitoli- 
na vieną nuo kito savo pavidalą ir savo veikliąją sąmonę, 
yra betarpiškas būdas, kai minėtoji forma duota akivaizdžiai 
kaip daiktas apskritai. — Ši dvasia išsiskaido į atskirybės, 
savyje turinčios savasties pavidalą, ir į bendrybės, išreiškian- 
čios neorganinę esmę per jos santykį su tuo pavidalu, kaip 
jos aplinka ir buveine, skirtumus. Visumai pakilus iki gry- 
nosios sąvokos šis pavidalas įgyja savo gryną, dvasiai bū- 
dingą formą. Ji nėra nei tas intelektinis kapitalas, kuriame 
gyvena mirusi [esatis] arba kuris apšviečiamas išorinės sie- 
los, nei tas iš augalo kylantis gamtos bei minties formų mi- 
šinys, kai minties veikla dar yra tam tikras pamėgdžiojimas. 
Ne, sąvoka nuplėšia tas šaknų, šakelių ir lapų liekanas, ku- 
rios dar prilipusios prie formų, ir išgrynina jas iki darinių, 
kuriuose tiesios kristalo linijos ir plokštumos pakylėtos iki 
nebendramatiškų santykių taip, kad organinės [esaties] įdva- 
sinimas įsismelkia į abstrakčią intelekto formą, o tuo pat 
metu intelektui išsaugojamas nebendramatiškumas. 

Tačiau tūnantis dievas yra iš gyvulinio kiauto ištrauktas 
juodas akmuo, persmelktas sąmonės šviesos. Žmogiškas pa- 
vidalas nutrina gyvulinį pavidalą, su kuriuo jis buvo susi- 
maišęs; gyvulys dievui yra tik atsitiktinis apdaras; jis pasi- 
rodo šalia jo tikrojo pavidalo ir sau nebėra reikšmingas, bet 
nužeminamas iki kažkieno „kito“ simbolio, iki paprasto žen- 
klo. Kaip tik dėl to dievo pavidalas pats savyje sunaikina 
net gyvulinės esaties gamtinių sąlygų poreikį ir leidžia su- 
prasti, kad organinio gyvenimo vidinė sąranga susilydė su 
savo paviršiumi ir priklauso tik pastarajam. — Bet dievo es- 
mė yra visuotinės gamtos esaties ir save suvokiančios dva- 
sios vienis; tuo tarpu dvasia savo tikrove pasirodo kaip esa- 
ties priešybė. Tuo pat metu, iš pradžių būdama tam tikru 
pavieniu pavidalu, dievo esatis yra viena iš gamtos stichijų, 
kaip jo save suvokianti tikrovė yra pavienė tautos dvasia. 

Tačiau toji dievo esatis šiame vienyje yra stichija, reflektuo- 
ta į dvasią, minties praskaidrinta, su save suvokiančiu gy- 
venimu susiliejusi gamta. Todėl savo gamtinę stichiją dievų 
pavidalai apima kaip kažką įveikta, kaip miglotą prisimini- 
mą. Laisvos stichijos esaties nusiaubta esmė ir chaotiška ko- 
va, nedora titanų karalystė, įveikta ir nublokšta į sau išaiš- 
kėjusios tikrovės pakraštį, prie niaurių įsidvasinusio ir nuri- 
musio pasaulio ribų. Šitie senieji dievai, į kuriuos iš pradžių 
išsiskaidė šviesioji esybė, susijungdama su tamsa, — dan- 
gus, žemė, okeanas, saulė, blausi tifoniška“ (typhonische) že- 
mės ugnis ir t.t., išstumti pavidalų, kurie patys savaime yra 
tik atskambis, miglotai primenantis apie anuos titanus, ir ku- 
rie jau yra ne gamtinės esybės, o skaidrios dorovinės savi- 
monę turinčių tautų dvasios. 

Taigi šis paprastas pavidalas savyje sunaikino ir suspau- 
dė į ramią individualybę beribio skaidymosi nerimą: skai- 
dymosi — tiek kaip gamtinės stichijos, kuri būtina tik kaip 
visuotinė esmė, 0 savo esatimi ir judėjimu yra atsitiktinė; 
tiek kaip tautos, kuri, išsibarsčiusi į specifines veikos ma- 
ses ir individualius savimonės taškus, pasirodo kaip įvai- 
riausių jausmų ir veiksmų esatis. Todėl šiam pavidalui iš- 
kyla priešpriešiais nerimo momentas; jam, esmei, priešprie- 
šiais iškyla savimonė, kuriai, kaip šio pavidalo gimtinei, lie- 
ka tik viena — būti grynąja veikla. Tai, kas priklauso sub- 
stancijai, menininkas be išlygų atidavė savo kūriniui, o sau 
kaip apibrėžtai individualybei kūrinyje nepasiliko jokios tik- 
rovės; jis galėjo kūrinį užbaigti tik išsižadėdamas savo at- 
skirybės, savo kūniškumo, ir pakildamas iki grynosios vei- 
kos abstrakcijos. — Šiame pirmajame betarpiškame dariny- 
je kūrinio ir save suvokiančios menininko veiklos atskirtis 
dar neįveikta; todėl kūrinys sau dar nėra tikrai įdvasintas; 
ne, jis yra visuma tik kartu su savuoju tapsmu. Tokiame me- 
no kūrinyje bendra yra tai, kad jis pagimdytas sąmonėje ir 

padarytas žmogaus rankų; ir tai yra momentas sąvokos, eg- 
zistuojančios kaip sąvoka, kuri yra priešprieša kūriniui. Ir 
jeigu toji sąvoka, kaip menininkas arba žiūrovas, pakanka- 
mai nesavanaudiška, kad pasakytų, jog meno kūrinio dva- 
singumas yra absoliutus, ir kad užmirštų save, veikiančią 
arba kontempliuojančią, tai vis dėlto dera laikytis tokios 
dvasios sąvokos, kuri negali stokoti savimonės momento. Bet 
šis momentas yra priešprieša kūriniui, nes dvasia, šitaip pir- 
mąsyk susidvejindama, abiems pusėms suteikia jų viena ki- 
tos atžvilgiu abstrakčias veikos ir daiktiškumo apibrėžtis, ir jų 
sugrįžimas į vienį, iš kurio jos iškilo, dar neįvykęs. 

Taigi, žvelgdamas į savo kūrinį, menininkas patiria, kad 
jis nesukūrė jam pačiam lygios esmės. Tiesa, kūrinys leidžia 
jam suvokti, kad nustebusi minia tą kūrinį garbina kaip 
dvasią, kuri yra jo esmė. Bet šis [minios] entuziazmas — 
kadangi menininko savimonei minia grąžina tik susižavėji- 
mą — veikiau yra menininkui perduota žinia, kad jis nely- 
gus pačiam menininkui. Kadangi toji savimonė į meninin- 
ką sugrįžta kaip džiūgavimas apskritai, jis joje neranda nei 
saviugdos ir kūrybos skausmo, nei savo triūso įtampos. Kad 
ir kaip minia vertintų kūrinį, kad ir kokias aukas jam au- 
kotų, kad ir kokiu būdu spraustų į jį savąjį supratimą (ihr 
Bewußtsein darein legen), — jeigu ji su savo visažinyste 
žiūri į kūrinį iš aukšto, menininkas žino, kad jo darbas ne- 
palyginamai svarbesnis už minios supratimą ir šnekalus; — 
jeigu ji prieš kūrinį musižemina ir jame atpažįsta jos atžvil- 
giu viešpataujančią esmę, tai menininkas žino, kad jis yra 
šios esmės kūrėjas. 

Todėl meno kūrinys reikalauja kitos savosios esaties sti- 
chijos, dievas — kitos kilmės, o ne tos, dėl kurios iš savo 
kuriančiosios nakties gelmės jis nupuola į savo priešybę — 
į išorę, į savimonės neturinčio daikto apibrėžtį. Šita aukštes- 
nioji stichija yra kalba — tokia esatis, kuri yra egzistencija, 


17.97 513 


VII. RELIGIJA 


betarpiškai turinti savimonę. Kaip pavienė savimonė kalboje 
duota akivaizdžiai, lygiai taip pat betarpiškai ji duota kaip 
visuotinis užkratas; išbaigta būties-sau atskirtis tuo pat me- 
tu yra takumas ir visiems dovanotas daugelio savasčių vie- 
nis, — kalba yra siela, egzistuojanti kaip siela. Vadinasi, 
dievas, kurio pavidalo stichija yra kalba, pats savyje yra 
įdvasintas meno kūrinys, savo esatimi betarpiškai apimantis 
grynąją veiklą, kuri jam, egzistavusiam daikto pavidalu, pa- 
sireiškė kaip priešprieša. Kitaip tariant, savimonė, įdaiktin- 
dama savąją esmę, pasilieka betarpiškai pas save (bei sich). 
Šitaip savo esme būdama pas save, ji yra grynasis mąstymas 
arba pamaldumas, kurio vidujybės esatis yra himnas. Savyje 
himnas išsaugoja savimonės atskirybę, o kai ši atskirybė gir- 
dima, ji kartu atsiveria kaip bendrybė; visuose [individuo- 
se] įsižiebiantis pamaldumas yra dvasinis srautas, savimo- 
nės daugeriopume save atpažįstantis kaip vienodą visų [in- 
dividų] veiką ir kaip paprastą būtį; dvasia, kaip ši bendroji 
visų [individų] savimonė, apima savo grynąją vidujybę ly- 
giai taip pat, kaip ir būtį kitiems, o be to, ir kaip pavienių 
asmenų būtį-sau viename vienyje. 

Ši kalba skiriasi nuo kitos kalbos — dievo kalbos; pas- 
taroji nėra bendrosios savimonės kalba. Tiek meno religijos, 
tiek ir ankstesnių religijų dievo orakulas yra pirmoji būtina 
dievo kalba; juk dievo sąvoka apima tai, kad jis yra tiek 
gamtos, tiek ir dvasios esmė, o todėl turi ne tik gamtinę, 
bet ir dvasinę esatį. Kadangi šis momentas dar glūdi tik jo 
sąvokoje ir dar nerealizuotas religijoje, toji kalba religinei sa- 
vimonei yra kažkokios svetimos savimonės kalba. Savajai 
bendruomenei svetima savimonė dar nesti akivaizdžiai, taip, 
kaip reikalauja jos sąvoka. Savastis yra paprasta ir todėl tie- 
siog visuotinė būtis-sau; tuo tarpu minėta savimonė, atskir- 
ta nuo bendruomenės savimonės, yra tik pavienė savimonė. — 
Šios savotiškos ir pavienės kalbos turinys kyla iš visuoti- 

nio apibrėžtumo, kuriame absoliuti dvasia apskritai nusta- 
tyta kaip ją atitinkanti religija. — Visuotinė brėkštanti dva- 
sia, dar neišskyrusi savo esaties, skelbia tokius pat papras- 
tus ir bendrus teiginius apie esmę; šių teiginių substanci- 
nis turinys savo paprasta tiesa yra didingas, tačiau kartu 
dėl šio visuotinumo jis atrodo esąs trivialus toliau besivys- 
tančiai savimonei. 

Labiau išugdyta savastis, pakylanti iki būties-sau, įvaldo 
grynąjį substancijos patosą, kylančios šviesiosios esybės ob- 
jektiškumą, ir minėtą tiesos paprastumą suvokia kaip kaž- 
ką, kas esti savyje, kam nebūdinga atsitiktinės esaties forma, 
išreikšta svetima kalba; ne, tą objektiškumą ir paprastumą 
savastis suvokia kaip neabejotiną ir nerašytą dievų įstatymą, 
kuris gyvena amžinai ir apie kurį niekas nežino, iš kur jis atsira- 
do. — Visuotinė tiesa, apreikšta šviesiosios esybės, čia sugrį- 
žo į vidų arba gelmę ir šitaip išvengė atsitiktinio reiškinio 
formos, o meno religijoje — priešingai: kadangi dievo pavi- 
dalas prisiėmė sąmonę, o sykiu — atskirybę apskritai, au- 
tentiška dievo, kuris yra dorovinės tautos dvasia, kalba yra 
orakulas, išmanantis konkrečius tautos reikalus ir pasakan- 
tis apie juos tai, kas naudinga. Tačiau bendrąsias tiesas, ka- 
dangi jos suvokiamos kaip savyje-estinčios, siekia pasiglemž- 
ti žinantis mąstymas, ir jų kalba šiam mąstymui jau yra ne 
svetima, o sava kalba. Kaip anas senovės išminčius* savo 
mąstymu siekė suprasti, kas yra gera ir gražu, o prastą, at- 
sitiktinį žinojimo turinį, — pavyzdžiui, ar verta jam bendrauti 
su vienu ar kitu žmogumi, ar dera jo pažįstamam keliauti 
ten ir ten ir panašius nereikšmingus dalykus — atidavė de- 
monui, lygiai taip pat bendroji sąmonė atsitiktinių dalykų 
žinojimą perima iš paukščių arba iš medžių, arba iš kunku- 
liuojančios žemės, iš kurios kylantys garai apsvaigina savi- 
monę ir atima iš jos blaivų protą; juk atsitiktinumas yra kaž- 
kas neprotinga ir svetima, ir, vadinasi, dorovinė sąmonė, su- 

sidūrusi su atsitiktinumu, jo atžvilgiu leidžiasi įtraukiama 
(läßt... darüber bestimmen) į svarstymus panašiai, kaip bū- 
na žaidžiant kauliukais — prarasdama blaivų protą ir sa- 
vastingumą. Kai pavienis asmuo vadovaujasi savo intelektu 
ir apdairiai pasirenka tai, kas jam naudinga, tai šis pasirin- 
kimas (Selbstbestimmung) grindžiamas ypatingo pobūdžio 
apibrėžtumu; pats šis apibrėžtumas yra atsitiktinis; o toks 
intelektinis Žinojimas, orientuotas į tai, kas naudinga pavie- 
niam asmeniui, kaip tik todėl yra toks pat Žinojimas, kaip ir 
žinojimas, turimas minėto orakulo, arba Žinojimas, gautas 
metant burtus; skirtumas tik toks, kad tas, kuris klausinėja 
orakulą arba meta burtus, šitaip išreiškia dorovinį nusiteiki- 
mą, kuriame glūdi abejingumas atsitiktiniams dalykams, o 
tuo tarpu intelektinis žinojimas, priešingai, savaime atsitik- 
tinį dalyką traktuoja kaip esmingą savojo mąstymo ir Žinoji- 
mo interesą. Bet Žinojimas, pranašesnis už abu aptartuosius, 
pasireiškia tuo, kad apmąstymas traktuojamas kaip atsitikti- 
nės veikos orakulas, bet kartu žinoma, kad pats tas apmąs- 
tytas poelgis yra kažkas atsitiktina tiek, kiek jis siejasi su 
ypatingybe ir jos naudingumu. 

Tikroji, savimonę turinti esatis, kurią dvasiai suteikia kal- 
ba (bet ne svetimos, vadinasi, atsitiktinės, nevisuotinės savi- 
monės kalba), kaip matėme, yra meno kūrinys. Jis pasireiš- 
kia kaip priešprieša statulos daiktiškumui. Tokia statula yra 
kažkas rymančio, o meno kūrinys yra nykstanti esatis; me- 
no kūrinyje atpalaiduotas objektiškumas stokoja savosios be- 
tarpiškos savasties, tuo tarpu statuloje, priešingai, objektiš- 
kumas lieka pernelyg įkalintas savastyje, pernelyg silpnai 
pereina į išorinį pavidalą ir, panašiai kaip laikas, betarpiš- 
kai jau nėra čia, tuo pat metu būdamas čia. 

Abiejų pusių judėjimas, kuriame dieviškasis pavidalas, ju- 
dantis grynoje juslinėje savimonės stichijoje, ir dieviškasis pa- 
vidalas, rymantis daiktiškumo stichijoje, abipusiškai išsižada 

savųjų skirtingų apibrėžtumų, o vienis, kuris yra jų esmės 
sąvoka, iškyla į esatį, — toks judėjimas yra kultas. Įeidama į 
kultą, savastis suvokia, kad dieviškoji esmė iš savo anapu- 
sybės nusileidžia į ją pačią, ir toji esmė, iki tol buvusi netik- 
roviška ir tik objektiška, šitaip tampa autentiška savimonės 
tikrove. 

Šitokia kulto sąvoka jau savaime glūdi himnų giedojimo 
sraute. Šis pamaldumas yra betarpiškas, grynas savasties pa- 
sitenkinimas savimi ir savyje. Ji yra apsivaliusi siela, kuri, 
būdama tokia tyra, betarpiškai yra tik esmė ir susiliejusi su 
esme. Dėl savo abstraktumo ši siela nėra savąjį objektą nuo 
savęs atskirianti sąmonė; vadinasi, ji yra tik objekto esaties 
naktis ir vieta, parengta puoselėti jo pavidalą. Todėl abstrak- 
tus kultas sukilnina savastį tiek, kad ji tampa šita gryna die- 
viška stichija. Siela šitaip apsivalo sąmoningai; vis dėlto ji dar 
nėra savastis, kuri, nužengdama į savo gelmes, sau pasiro- 
do kaip blogio versmė; ne, ji yra tam tikras esinys, ji yra 
tokia siela, kuri nuprausia savo išorybę, ją padabina baltu 
apdaru, o savąją vidujybę veda įsivaizduojamu darbų, baus- 
mių ir atpildų keliu, ypatingybės išsižadančios saviugdos ap- 
skritai keliu, kuriuo eidama, ji pasiekia palaimos būstą ir 
bendruomenę. 

Šis kultas iš pradžių yra tik slaptas kultas, t.y. tik įsivaiz- 
duojama, netikroviška realizacija; jis turi tapti tikrovišku veiks- 
mu, nes netikroviškas veiksmas prieštarauja pats sau. Šitaip 
autentiška sąmonė pakyla į savo grynąją savimonę. Esmė joje 
turi laisvo objekto reikšmę; tikroviško kulto dėka objektas 
sugrįžta į savastį; o kadangi grynojoje sąmonėje objektas pa- 
sireiškia kaip gryna, anapus tikrovės gyvenanti esmė, šioji 
esmė dėl tokio tarpininkavimo iš savo bendrybės nužengia į 
atskirybę ir šitaip susilieja su tikrove. 

Kaip abi pusės pereina į veiksmą, nulemia tai, kad savi- 
monės pusei, kiek ji yra tikroviška sąmonė, esmė pasirodo 

kaip tikroviška gamta; viena vertus, gamta tai sąmonei pri- 
klauso kaip turtas ir nuosavybė ir pasireiškia kaip savyje- 
nestinti esatis; kita veytus, ji yra pačios sąmonės betarpiškoji 
tikrovė ir atskirybė, kuri tos sąmonės traktuojama ir įvei- 
kiama irgi kaip neesmė. Tačiau tuo pat metu minėta išori- 
nė gamta jos grynajai sąmonei turi ir priešingą reikšmę, bū- 
tent: toji gamta sąmonei yra savyje-estinti esmė, kuriai savas- 
tis aukoja savo neesmingumą; ir atvirkščiai, pati savo labui 
ši savastis aukoja neesmingąją gamtos pusę. Šitaip veiksmas 
tampa dvasiniu veiksmu, nes jis yra dvipusis: jis įveikia es- 
mės abstrakciją tuo pavidalu, kuriuo pamaldumas apibrėžia 
objektą ir esmę paverčia tuo, kas tikroviška; o tą tikrovišką 
[esatį] — tuo pavidalu, kuriuo veikiantysis apibrėžia objek- 
tą ir save, — jis įveikia ir pakelia iki bendrybės. 

Todėl paties kulto veiksena prasideda grynu paaukojimu 
tam tikro turto, kurį, kaip atrodo, jo savininkas išlieja arba 
paverčia dūmais be jokios naudos sau. Savo grynosios są- 
monės esmės akivaizdoje jis išsižada turto, nuosavybės tei- 
sės ir jos vartojimo; jis išsižada asmenybės ir veikos sugrą- 
žinimo į savastį; veiksmą jis reflektuoja ne į save, o veikiau 
į bendrybę arba į esmę. — Bet, kita vertus, šiame vyksme 
pražūva ir estinti esmė. Paaukotas gyvulys yra dievo ženklas; 
suvartojami vaisiai — pati gyvoji Cerera ir pats gyvasis Bak- 
chas; kartu su gyvuliu miršta aukščiausios teisės, turinčios 
kūną ir kraują, galybės; o kartu su vaisiais miršta požemio 
teisės, kuri pasižymi bekrauje slaptinga ir klastinga jėga, ga- 
lybės. — Kadangi dieviškosios substancijos aukojimas yra 
veika, jis priklauso savimonės pusei; kad šitokia tikroviška 
veika būtų įmanoma, esmė savyje jau turi būti paaukojusi 
pati save. Esmė tai padarė, suteikdama sau esatį ir pasivers- 
dama pavieniu gyvuliu ir vaisiumi. Šis išsižadėjimas, kurį, va- 
dinasi, esmė realizavo jau savyje, veikiančią savastį atveria 
esatyje ir jos sąmonei, ir minėtą betarpišką esmės tikrovę pa- 

keičia aukštesne tikrove — savo pačios tikrove. Juk atsira- 
dęs vienis, įveiktos atskirybės ir abiejų pusių atskirties re- 
zultatas, nėra tik negatyvus likimas, bet turi ir pozityvią 
reikšmę. Tik abstrakčiai požeminei esmei visiškai atiduoda- 
ma tai, kas jai paaukota, ir šitaip įženklinama turto bei bū- 
ties-sau refleksija į bendrybę, skirtingą nuo savasties kaip 
tokios. Bet kartu tai yra tik nežymi dalis, o kitas aukojimas 
yra tik netinkamo vartoti [dalyko] sunaikinimas ir, priešin- 
gai, aukojamo [dalyko] paruošimas puotai, kuri iš veiksmo 
apgaulingai atima jo negatyvią galioseną. Pirmosios aukos 
atveju aukotojas pasilieka didesniąją dalį, o antrosios aukos 
atveju — tai, kas tinka jam vartoti. Šis vartojimas yra nega- 
tyvi galia, įveikianti tiek esmę, tiek atskirybę; o kartu šis var- 
tojimas yra pozityvi tikrovė, kurioje objektinė esmės esatis 
paversta savimonę turinčia esatimi ir savastis suvokia savo 
vienį su esme. 

Beje, nors šis kultas yra tikroviškas veiksmas, jo reikš- 
mę veikiau sudaro vien tik pamaldumas; tai, kas būdinga 
pamaldumui, nėra sukuriama kaip kažkas objektiška; o be 
to, ir rezultatas per vartojimą pats iš savęs atima savąją esatį. 
Todėl kultas siekia toliau ir šią stoką pirmiausia kompen- 
suoja tuo, kad savajam pamaldumui suteikia objektinį tva- 
rumą, nes jis yra bendras arba pavienis, kiekvienam priei- 
namas darbas, dievo garbei sukuriantis būstą ir papuoša- 
lus. — Šitaip, viena vertus, įveikiamas statulos objektišku- 
mas, nes, taip pašvęsdamas savo dovanas ir darbus, dirban- 
tysis užsitarnauja dievo palankumą ir mato, kad jo savas- 
tis priklauso dievui; o kita vertus, ši veika nėra pavienis 
menininko darbas; ne, ši ypatingvbė ištirpdyta bendrybėje. 
Tačiau šitaip ne tik pagarbinamas dievas, ir jo palankumo 
nulemta palaima išsilieja ant dirbančiojo ne tik kaip vaiz- 
duotės darinys (Vorstellung); ne, darbas turi ir priešingą 
reikšmę palyginti su pirmąja — atotrūkiu ir svetimybės 

garbinimu. Žmogus naudojasi dievo būstais ir šventyklomis; 
jose saugomi lobiai, prispyrus bėdai, yra jo lobiai; garbini- 
mai, kuriais mėgaujasi pasipuošęs dievas, yra meniškos ir 
kilniadvasiškos tautos rodomi pagarbos ženklai. Per šven- 
tes tauta dailiais dirbiniais puošia ir savo būstus bei dra- 
bužius, taip pat ir savo ceremonijas. Šitaip už savo dova- 
nas tauta iš dėkingo dievo gauna atpildą ir jo palankumo 
įrodymus; šis palankumas yra toji terpė, kurioje tauta per 
darbą susisaistė su dievu ne viltimi ir ne būsimąja tikrove; 
garbindama dievą ir siūlydama jam dovanas, tauta betar- 
piškai mėgaujasi savo turtingumu ir puošnumu. 


b. Gyvas meno kūrinys 


Tauta, per meno religijos kultą suartėjanti su savo die- 
vu, yra dorovinė tauta, savo valstybėje ir jos veiksmuose at- 
pažįstanti savo pačios valią ir savo pačios realizaciją. To- 
dėl ši dvasia, iškilusi priešpriešiais savimonę turinčiai tau- 
tai, nėra ta šviesioji esybė, kuri, stokodama savasties, ne- 
apima savimi tikrų pavienių asmenų; priešingai, toji esybė 
yra tik jų bendroji esmė ir viešpataujanti galybė, kurioje jie 
išnyksta. Todėl šios paprastos beformės esybės religinis kul- 
tas savo adeptams apskritai atsilygina tik tuo, kad jie yra 
savojo dievo tauta; jis jiems suteikia tik jų egzistavimą ir 
paprastą substanciją apskritai, bet neduoda jiems jų tikro- 
viškos savasties; priešingai, ji atmetama. Juk savo dievą jie 
garbina kaip tuščią gelmę, o ne kaip dvasią. Tuo tarpu me- 
no religijos praktikuojamas kultas, kita vertus, stokoja mi- 
nėto abstraktaus esybės paprastumo, o todėl ir jai būdingos 
gelmės. Bet esme, betarpiškai susijungusi su savastimi, savyje yra 
dvasia ir žinanti tiesa, nors ši tiesa dar nesuvokta, arba: ši 
tiesa neatpažįsta pati savęs savo gelmėje. Vadinasi, kadan- 
gi dabar esmė apima savastį, tai jos pasireiškimas palankus 
sąmonei, ir ši sąmonė kulto dėka visuotinai pateisina ne tik 

savo egzistavimą, bet ir savąją savyje susivokiančią esatį; ly- 
giai kaip ir priešingai — savasties stokojanti tos esmės tik- 
rovė pasirodo ne atstumtoje tautoje, kur pripažįstama tik 
substancija, bet tokioje tautoje, kur substancijoje pripažįsta- 
ma tos tautos savastis. 

Vadinasi, iš kulto iškyla savo esme pasitenkinusi savi- 
monė, ir dievas įsismelkia į ją kaip į savo prieglobstį. Šis 
prieglobstis sau yra substancijos tamsa arba jos grynoji indi- 
vidualybė, bet jau ne įtempta menininko individualybė, dar 
nesusitaikiusi su savąja esme, kuri tampa objektiška, o pasi- 
tenkinusi naktis, savo patosą pilnatviškai turinti savyje, nes 
ji sugrįžta iš stebėjimo, iš įveikto objektiškumo. — Šis pato- 
sas sau yra patekėjimo esmė, kuri tačiau dabar savyje nusi- 
leido ir pati savyje turi savąjį saulėlydį, savimonę, o drau- 
ge — esatį bei tikrovę. — Čia ji baigė savo įsikūnijimo tik- 
rovėje judėjimą. Iš savo grynojo esmiškumo nusileisdama į 
objektišką gamtinę jėgą ir jos išorines apraiškas, ji yra tam 
tikra esatis kitam, savasčiai, kuri ją suvartoja. Savasties sto- 
kojančios gamtos tyli esmė savo vaisiuose pakyla į pako- 
pa, kur gamta, parengdama ir suvirškindama pati save, at- 
siveria savastingam gyvenimui; naudingumo moduse, t.y. 
galėdama tapti valgoma ir geriama, ji pasiekia didžiausio 
tobulumo; juk šitaip ji pasirodo kaip aukštesnės egzistenci- 
jos galimybė ir susiliečia su dvasine esatimi; — viena ver- 
tus, virsdama numaldančia (stillkraftigen) substancija, o ki- 
ta vertus, dvasiniu rūgimu, žemės dvasia savo metamorfo- 
ze pirmu atveju virto moterišku maitinimo principu, o an- 
tru — vyrišku save žadinančios jėgos, būdingos savimonę 
turinčiai esačiai, principu. 

Vadinasi, šis vartojimas išduoda, kas yra ana patekanti 
šviesioji esybė; vartojimas yra jos misterija. Juk mistika nėra 
paslapties slaptybė arba nežinojimas; ne, jos esmė ta, kad 
savastis Žino esanti vieninga su esme, ir, vadinasi, šioji esmė 

apsireiškė. Tik savastis yra atvira sau; kitaip tariant, kas at- 
verta, atverta betarpiškoje savitikroje. Tačiau šioje savitikro- 
je kulto dėka buvo nustatyta paprasta esmė; kaip vartoja- 
mas daiktas ji turi ne tik esatį, kurią galima matyti, lytėti, 
užuosti ir paragauti; ne, kartu ji yra ir geidulio objektas ir 
per realų vartojimą susilieja su savastimi, šitaip joje pasi- 
reiškia pilnatviškai ir jai atsiveria. — Apie ką sakoma, kad 
tai atsivėrė protui, širdžiai, iš tikrųjų dar yra paslėpta, nes 
toks [dalykas] dar stokoja tikroviško betarpiškos esaties tik- 
rumo, tiek objektinio, tiek ir vartojančio tikrumo, kuris visgi 
religijoje yra ne tik beprasmiškas betarpiškas tikrumas, bet 
kartu ir grynas žinantis savasties tikrumas. 

Tai, kas šitaip, kulto dėka, savimonę turinčiai dvasiai at- 
sivėrė joje pačioje, yra paprasta esmė kaip judėjimas, viena 
vertus, iš savo slaptingos nakties pakylantis į sąmonę, kad 
būtų ją tyliai maitinanti substancija, o kita vertus, lygiai taip 
pat pranykstanti požemio naktyje, savastyje ir viršuje bū- 
nanti tik persmelkta tylaus motiniško ilgesio. — O grynas 
potroškis yra daugiavardė brėkštanti šviesioji esybė ir jos 
svaigulingas gyvenimas, kuris, irgi atsipalaidavęs nuo savo 
abstrakčios būties, pirmiausia rado save vaisiaus objektinėje 
esatyje, po to, atsiduodamas savimonei, joje pasiekdamas au- 
tentišką tikrovę, — dabar bastosi apsvaigusių moterų būrio 
pavidalu ir yra netramdomos gamtos svaigulys, pasižymin- 
tis savimone. 

Tačiau savimonei kol kas pasirodė tik absoliuti dvasia, 
kuri yra ši paprasta esmė, o ne dvasia kaip dvasia pati savy- 
je; vadinasi, jai pasirodė tik betarpiška dvasia, gamtos dvasia. 
Todėl jos savimonę turintis gyvenimas yra tik duonos ir vy- 
no, Cereros ir Bakcho misterija, bet ne kitų autentiškų aukš- 
tesniųjų dievų, kurių individualybė kaip esmingą momentą 
apima savimonę kaip tokią, misterija. Vadinasi, dvasia kaip 
savimonę turinti dvasia dar nepaaukojo savęs sąmonei, o duo- 
nos ir vyno misterija dar nėra kūno ir kraujo misterija. 

Šis netramdomas dievo svaigulys turi nurimti, tapdamas 
objektu, o įkvėpimas, dar nepasiekęs sąmonės, turi sukurti 
kūrinį, šiam įkvėpimui (panašiai, kaip kad ankstesnio me- 
nininko įkvėpimui priešpriešiais stovėjo statula) iškylantį 
priešpriešiais nors ir tokio pat tobulo kūrinio pavidalu, bet 
ne kaip tam tikra jame negyva savastis, o kaip gyvoji sa- 
vastis. — Toks kultas yra šventė, kurią Žmogus rengia sa- 
vo paties garbei, nors tokiam kultui jis dar neteikia abso- 
liučios esmės reikšmingumo; juk jam atsivėrė tik esmė, bet 
dar ne dvasia; jam neatsivėrė esmė pati savaime, kuri es- 
mingai prisiima žmogiškąjį pavidalą. Tačiau šis kultas pa- 
deda pamatus tokiam apreiškimui ir išskiria jo momentus. 
Toks čia yra abstraktus gyvojo esmės kūniškumo momentas, 
kaip anksčiau — abiejų momentų vienis nesąmoningame 
svaigulyje. Vadinasi, žmogus pats atsistoja statulos vietoje 
kaip forma, išauklėta ir parengta visiškai laisvam judėjimui, 
panašiai kaip statula yra visiškai laisva rimtis. Jei kiekvie- 
nas individas gali pasirodyti bent jau kaip fakelo nešėjas, 
tai iš jų išsiskiria vienas, kuris yra įformintas judėjimas, har- 
moningas visų kūno dalių išvystymas ir jų taki jėga; tai su- 
dvasintas gyvas meno kūrinys, kuris su savo grožiu deri- 
na jėgą ir kuriam, kaip apdovanojimas už jo jėgą, atitenka 
papuošalai, kuriais buvo pagarbinta statula, ir tautos jam 
suteikiama garbė užimti akmeninio dievo vietą bei būti 
aukščiausiu kūnišku tautos esmės atvaizdu. 

Abiejuose tik ką paminėtuose atvaizduose akivaizdžiai 
esti savimonės ir dvasinės esmės vienis; bet jie dar stokoja 
tarpusavio pusiausvyros. Bakchiškame įkvėpime savastis esti 
už savęs, o gražiajame kūniškume ji yra dvasinė esmė. Bak- 
chiškas sąmonės miglotumas ir jos laukinis mikčiojimas turi 
įsismelkti į aiškią kūniškumo esatį, o bedvasė kūniškumo 
esatis — į bakchiško įkvėpimo vidujybę. Tobula stichija, ku- 
rioje vidujybė tokia pat išoriška, kaip kad išorybė — viduja, 

vėlgi yra kalba, tačiau nei orakulo kalba, visiškai atsitiktinė 
ir pavienė savo turiniu, nei jausmingas ir tik pavienį dievą 
šlovinantis himnas, nei neturiningas bakchiško siautulio mik- 
čiojimas. Ne, kalba atgavo savo aiškų ir bendrybišką turinį, 
savo aiškų turinį, nes menininkas išsiveržė iš pirmojo, visiš- 
kai substancinio įkvėpimo ir pasiekė formą, kuri yra visus 
jo polėkius savimonę turinčia siela persmelkianti ir kartu su 
juo gyvenanti jo paties esatis; kalba atgavo savo bendrybišką 
turinį, nes šioje šventėje, kuri yra žmogaus pašlovinimas, iš- 
nyksta vienpusiškumas statulų, kuriose glūdi tik tautos dva- 
sia, tik apibrėžtas dievybės pobūdis. Nors gražus kovotojas 
teikia garbę savo konkrečiai tautai, tačiau jis yra tam tikra 
kūniška atskirybė, kurioje išnyko reikšmės išsamumas bei 
rimtis ir vidinis charakteris tokios dvasios, kuri palaiko sa- 
vo tautos konkretų gyvenimą, siekius, reikmes ir papročius. 
Šitame suišorėjime, pasireiškiančiame pilnatvišku kūnišku- 
mu, dvasia nusikratė atskirų gamtos įspūdžių ir atskambių, 
kuriuos ji apėmė kaip tikroviška tautos dvasia. Todėl jos tau- 
ta joje nebeatpažįsta savo išskirtinumo; priešingai, ji atpa- 
žįsta to išskirtinumo išsižadėjimą ir savo žmogiškos esaties 
visuotinybę. 


c. Dvasinis meno kūrinys 


Tautos dvasios, savo esmės pavidalą atpažįstančios ko- 
kiame nors ypatingame gyvulyje, susiglaudžia į vienį; šitaip 
atskiros gražiosios tautos dvasios susijungia į vieną pante- 
oną, kurio stichija ir prieglobstis yra kalba. Grynoji [dva- 
sios] Žiūra į pačią save kaip į visuotinį žmogiškumą tautos 
dvasios tikrovėje turi formą, pasireiškiančią tuo, kad ji su- 
sisaistė su kitomis dvasiomis, su kuriomis ji pagal prigimtį 
sudaro vieną naciją; ji susisaisto su kitomis dvasiomis tam, 
kad imtųsi įgyvendinti tam tikrą bendrą sumanymą ir šiam 
žygiui suformuoja vieną bendrą tautą, o kartu — vieną ben- 

drą dangų. Tačiau ši bendrybė, kurią dvasia pasiekia savo 
esatyje, yra tik ta pirmoji bendrybė, kurios išeities taškas 
dar yra dorovinė individualybė; ji dar neįveikė savojo be- 
tarpiškumo, o iš šių tautybių dar nesuformavo vienos vals- 
tybės. Tikroviškos tautos dvasios dorovė iš dalies remiasi 
tuo, kad pavieniai asmenys pasitiki savo tauta kaip visu- 
ma, o iš dalies tuo, kad visi, nepriklausomai nuo luominių 
skirtumų, betarpiškai dalyvauja priimant sprendimus ir vy- 
riausybės veiksmuose. Junginyje, kurio tikslas pirmiausia 
yra ne stabili tvarka, o tik bendras veiksmas, tos laisvės da- 
lyvauti visiems ir kiekvienam laikinai atsisakoma. Todėl pir- 
masis bendruomeniškumas veikiau yra individualybių sam- 
būris, o ne abstrakčios minties viešpatija, kur iš pavienių as- 
menų būtų atimta galimybė sąmoningai dalyvauti visumos 
valioje ir veikoje. 

Tautos dvasių sambūris sudaro tam tikrą pavidalų ratą, 
kuris dabar apima ir visą gamtą, ir visą dorovinį pasaulį. Ir 
jos paklūsta veikiau vieno asmens aukščiausiam įsakymui, ne- 
gu jo aukščiausiai valdžiai. Sau jos yra bendrosios substanci- 
jos to, kas yra save suvokianti esmė savyje. Tačiau toji esmė 
yra jėga ar pirmiausia bent jau centras, prie kurio veržiasi 
minėtos bendrosios esmės ir kuris, kaip atrodo, tik atsitikti- 
nai susieja jų reikalus. Tačiau dieviškos esmės sugrįžimas į 
savimonę jau turi pagrindą, kurio dėka ši savimonė tampa 
anų dieviškų jėgų centru ir esmingąjį vienį pirmiausia pri- 
dengia draugiško išorinio abiejų pasaulių santykio forma. 

Toji pati bendrybė, kuri būdinga šiam turiniui, būtinai 
turi ir sąmonės formą, kuria tas turinys pasireiškia. Tai jau 
nebėra tikroviška kultinė veika; ne, tai yra veika, kuri, tiesa, 
pakilusi dar tik iki vaizdinio, iki save suvokiančios išorinės 
esaties sintetinio sąryšio, bet ne iki sąvokos. Šio vaizdinio 
esatis, kalba, yra pirmoji kalba, epas kaip toks, apimantis vi- 
suotinį turinį bent jau kaip pasaulio pilnatį, bet ne kaip min- 

ties visuotinybę. Dainius yra pavienis ir tikroviškas asmuo, 
iš kurio kaip šio pasaulio subjekto šis pasaulis gimsta ir ku- 
rio jis yra palaikomas. Jo patosas yra ne svaiginanti gamtos 
galybė, o Mnemosinė, atmintis, atsivėrusi vidujybė ir iki tol 
betarpiškos esmės prisiminimas. Jis yra savo turiniu nyks- 
tantis organas; reikšminga yra ne jo paties savastis, o jo mū- 
za, jo visuotinę prasmę turinti giesmė. Bet svarbu tai, kad 
faktiškai čia esama išvados, kurios kraštutinis terminas yra 
bendrybė — dievų pasaulis, viduriniuoju terminu — ypa- 
tingybe — susietas su atskirybe, su dainiumi. Vidurinysis 
terminas yra tauta, pasirodanti per savo herojus, kurie, kaip 
ir dainius, yra pavieniai Žmonės, tačiau tik įsivaizduojami 
žmonės ir dėl to tuo pat metu bendrybiški [žmonės], kaip ir 
laisvas kraštutinis terminas — bendrybė, [t.y.] dievai. 
Vadinasi, šiame epe sąmonei apskritai parodoma tai, kas 
kulte realizuojama savyje, dieviškumo ir Žmogiškumo san- 
tykis. Turinys yra save suvokiančios esmės veiksmas. Veikse- 
na sutrikdo substancijos ramybę ir sužadina esmę; todėl jos 
paprastumas išsiskaido ir išsikleidžia į įvairiopą gamtinių 
bei dorovinių jėgų pasaulį. Poelgis yra rymančios žemės su- 
žeidimas, kapas, kuris, suerzintas kraujo, šaukiasi anapusi- 
nių dvasių, trokštančių gyvenimo ir jį gaunančių savimonės 
veikos dėka. Reikalas, į kurį nukreipta bendra pastanga, tu- 
ri realizuoti dvi puses: savastingąją — tikroviškų tautų ir joms 
vadovaujančių individualybių visumos — pusę, ir bendry- 
biškąją — jų substancinių galybių — pusę. Bet jų santykis 
anksčiau susiklostė taip, kad jis yra sintetinis bendrybės ir 
atskirybės junginys, arba įvaizdinimas. Nuo šios apibrėžties 
priklauso šio pasaulio vertinimas. — Todėl abiejų pusių san- 
tykis yra tam tikras mišinys, nenuosekliai išskaidantis vei- 
kos vienį ir be jokio reikalo permetinėjantis veiksmą iš vie- 
nos pusės į kitą. Bendrosioms galioms būdingas individua- 
lumo pavidalas, o drauge ir elgsenos principas; todėl jų vei- 

kimas pasirodo esąs tokia pat laisva, tik iš jų pačių kylanti 
veika, kaip ir žmogaus veiksmai. Todėl tiek dievai, tiek žmo- 
nės darė visiškai tą patį. Minėtų galių rimtumas yra juokin- 
gas perteklius, nes faktiškai jis yra veikiančios individualy- 
bės jėga; o žmonių pastangos ir darbas — toks pat bergž- 
džias triūsas, nes viską valdo tos jėgos. — Pernelyg veiklūs 
mirtingieji, kurie yra niekas, kartu yra galinga savastis, sau 
palenkianti visuotines esmes, įžeidžianti dievus ir apskritai 
duodanti jiems tikrovę ir sužadinanti norą veikti; bet ir at- 
virkščiai — šios bejėgės bendrybės, besimaitinančios žmo- 
nių dovanomis ir tik jų dėka galinčios kažką veikti, yra vi- 
sų įvykių natūrali esmė ir medžiaga, o kartu — veikos do- 
rovinė materija ir patosas. Jeigu jų stichiškos natūros įveda- 
mos į tikrovę ir veiklų santykį tik laisvos savasties, tai to- 
kiu pat mastu jos yra bendrybė, kuri vengia šio ryšio, lieka 
neribota ir neapibrėžta, ir dėl neįveikiamo savo vienio elas- 
tiškumo nutrina veikėjo individualumą (Punktualitat) bei jo 
planus, išsaugo savo grynumą ir bet kokį individualumą iš- 
tirpdo savo takume. 

Kaip dievai patenka į tokį prieštaringą santykį su jiems 
priešinga savastingąja prigimtimi, lygiai taip pat jų bendry- 
bė patenka į konfliktą su jų pačių apibrėžtimi ir tos apibrėž- 
ties santykiu su kitais. Jie yra amžini gražūs individai, ku- 
rie, rymodami savo esatyje, nėra pavaldūs praeinamybei ir 
išorinei prievartai. — Tačiau tuo pat metu jie yra apibrėžtos 
stichijos, ypatingi dievai, kurie vadinasi, sueina į santykį su 
kitais [individais]. Tačiau santykis su kitais, kuris dėl savo 
priešpriešinio pobūdžio yra vaidas su jais, yra komiška jų 
amžinosios prigimties savimarša. — Apibrėžtumas įsišakni- 
jęs į dieviškąją egzistenciją, ir dėl savo ribotumo pasižymi 
pilnatviškos individualybės savarankiškumu; dėl šio indivi- 
dualumo jų charakteriai tuo pat metu praranda unikalų sa- 
vitumą, susimaišo ir tampa daugiareikšmiai. — Veiklos tiks- 


527 


VII. RELIGIJA 


las ir pati jų veikla, būdama nukreipta prieš kažką kitą, o 
drauge prieš nenugalimą dievišką jėgą, yra atsitiktinis tuš- 
čias pasipūtimas, kuris irgi išskysta ir tariamą poelgio rimtį 
paverčia nepavojingu, savimi patenkintu žaidimu, neduodan- 
čiu jokių rezultatų. Bet jeigu jų dieviškoje prigimtyje nega- 
tyvumas arba šios prigimties apibrėžtumas pasireiškia tik 
kaip jų veiklos nenuoseklumas ir prieštaravimas tarp tikslo 
bei rezultato, o minėtas savarankiškumas ir pasitikėjimas sa- 
vimi persveria tai, kas apibrėžta, tai kaip tik todėl jiems prieš- 
priešiais iškyla grynoji negatyvumo jėga, ir būtent kaip jų pas- 
kutinė galia, prieš kurią jie yra bejėgiai. Pavienės mirtingųjų 
savasties, kuri nepajėgia atsilaikyti prieš jų galybę, atžvilgiu, 
jie iškyla kaip bendrybė ir pozityvi esatis; todėl bendrybiška 
savastis sklando virš jų ir viso šito vaizdinio pasaulio, ap- 
imančio visą turinį; ji sklando kaip sąvokos stokojanti būtiny- 
bės tuštuma — aplinkybė, kurios atžvilgiu jie stokoja savas- 
ties ir atrodo apgailėtinai, nes šios apibrėžtos natūros šiame 
grynume nesuranda savęs. 

Tačiau ši būtinybė yra toks sąvokos vienis, kuriam palenk- 
tas prieštaringas pavienių momentų substancialumas; šiame 
vienyje susitvarko jų veikos nenuoseklumas ir atsitiktinumas, 
o jų poelgių žaismas savaime tampa rimtas ir vertingas. Vaiz- 
dinio pasaulio turinys nevaržomai juda centre, susitelkdamas 
apie herojaus individualybę; bet herojus, trykštantis jėga ir 
grožiu, jaučia, kad jo gyvenimas palūžęs, ir liūdi, numaty- 
damas savo ankstyvą mirtį. Juk savyje tvari ir tikroviška atski- 
rybė visiškai pašalinta ir sudvejinta į savo momentus, kurie 
dar nesurado vienas kito ir nesusijungė. Viena atskirybė, abst- 
rakti netikrovė, yra būtinybė, nedalyvaujanti centro gyveni- 
me lygiai taip pat, kaip ir kita, Hkroviška, atskirybė — dai- 
nius, — kuris laikosi šalia šio gyvenimo ir pražūva jo vaiz- 
dinyje. Abu kraštutinumai privalo prisiartinti prie turinio; 
vienas kraštutinumas — būtinybė — privalo prisipildyti tu- 

rinio; kitas kraštutinumas — dainiaus kalba — privalo daly- 
vauti turinyje, ir tas turinys, anksčiau paliktas pačiam sau, 
privalo įgyti jam būdingą negatyvumo [galios] tikrumą ir 
aiškią apibrėžtį. 

Taigi tokia prakilnesnė kalba, tragedija, susieja esmingo 
ir veikliojo pasaulio išsibarsčiusius momentus; dievybės sub- 
stancija pagal sąvokos prigimtį išsiskaido į savo pavidalus, o 
jų judėjimas irgi atitinka sąvoką. O dėl formos, tai kalba, dėl 
to, kad ji įsismelkia į turinį, liaujasi buvusi pasakojamąja, o 
turinys liaujasi buvęs įsivaizduojamas. Pats herojus yra kal- 
bantysis, ir klausytojui, kuris kartu yra žiūrovas, vaizdinys 
parodo savimonę turinčius žmones, kurie žino savo teisę ir 
savo tikslą, savo apibrėžtumo galią bei valią ir moka tai iš- 
sakyti. Jie yra menininkai, kurie nesąmoningai, natūraliai ir 
naiviai — kaip įprasta kalbėti tikroviškame gyvenime ir kas- 
dienėje veikoje — neaptarinėja savo apsisprendimo ir pasi- 
ryžimo veikti išorinės pusės; ne, jie išreiškia vidinę esmę, įro- 
do savo teisę veikti ir, nepriklausomai nuo atsitiktinių ap- 
linkybių bei asmeninių ypatumų, kaip visuotinės individua- 
lybės, apdairiai teigia ir apibrėžtai išsako savo patosą. Šių 
charakterių esatis galiausiai yra tikroviški žmonės, dėvintys 
herojų kaukes (Personen) ir tuos herojus vaizduojantys tik- 
roviška, ne pasakomąja, o asmenine kalba. Kaip statulai es- 
minga tai, kad ji padaryta žmogaus rankų, taip savajai kau- 
kei yra esmingas aktorius, — ir ne kaip išorinė sąlyga, nuo 
kurios meninė žiūra turėtų abstrahuotis; kitaip tariant (kiek 
meninėje žiūroje nuo jo, žinoma, galima abstrahuotis), tuo 
pasakoma kaip tik tai, kad menas dar neapima tikros, au- 
tentiškos savasties. 

Visuotinis pagrindas, ant kurio išsiskleidžia šių iš sąvokos 
atsiradusių pavidalų judėjimas, yra pirmosios, įvardinančios 
kalbos ir jos savasties neturinčio, palaido turinio sąmonė. Bū- 
tent paprastos liaudies išmintį išreiškia senolių choras; šio cho- 

ro bejėgiškumas atstovauja liaudžiai, nes ji pati yra tik pozi- 
tyvi ir pasyvi medžiaga jai priešpriešiais iškylančios valdan- 
čios individualybės rankose. Stokodama negatyvumo galy- 
bės, liaudis nepajėgia išnaudoti ir suvaldyti dieviško gyve- 
nimo turtingumo ir margos pilnatvės, bet leidžia jai išsibars- 
tyti, o savo pašlovinančiais himnais kiekvieną atskirą mo- 
mentą kelia į padanges kaip kokį savarankišką dievą, tai vie- 
ną, tai kitą. O ten, kur liaudis jaučia sąvokos rimtį ir mato, 
kaip ji pamina šiuos pavidalus ir juos sugriauna, ir ten, kur 
ji išvysta, kokie bėdini yra jos šlovinami dievai, išdrįsę žengti 
į tą stichiją, kurioje viešpatauja sąvoka, — ten liaudis nėra 
negatyvi jėga, įsikišanti į veiksmą ir veikianti pati; ne, ji lai- 
kosi savasties stokojančioje mintyje apie dievus, svetimo liki- 
mo sąmonėje, pridurdama tuščią linkėjimą nusiraminti ir silp- 
nadvasiškai guosdama. Aukštesnių galybių, kurios yra tie- 
sioginiai substancijos įrankiai, jų tarpusavio kovos ir papras- 
tos būtinybės savasties, kuri sumala tiek tas galybes, tiek ir 
su jomis susijusias gyvas būtybes, baimė; — užuojauta toms 
gyvoms būtybėms, kurias liaudis Žino esant tapačias jai pa- 
čiai, — visu tuo pasireiškia pasyvus liaudies siaubas šio ju- 
dėjimo akivaizdoje ir toks pat bejėgiškas gailestis, o galiau- 
siai — tuščia nuolankaus atsidavimo būtinybei ramybė, kai 
būtinybės padariniai suvokiami ne kaip būtinas charakterio 
veiksmas ir ne kaip absoliučios esmės veika joje pačioje. 
Šioje stebinčioje sąmonėje, kaip abejingoje vaizdinio sti- 
chijoje, dvasia pasirodo ne kaip išsibarstęs daugeriopumas, 
o kaip paprastas sąvokos susidvejinimas. Todėl dvasios sub- 
stancija pasirodo perplėšta tik į dvi kraštutines galybes. Šios 
stichiškos visuotinės esmės tuo pat metu yra savimonę turin- 
čios individualybės — herojai, kurie į vieną iš tų galybių per- 
kelia savo sąmonę, tos galybės dėka apibrėžia savo charak- 
terį ir patys yra jos veikla bei tikrovė. — Kaip sakyta, ši 
visuotinė individualizacija dar nusileidžia iki autentiškos esa- 

ties betarpiškos tikrovės ir pasirodo Žiūrovų miniai; choras 
yra šios minios atvaizdas, arba, kitaip tariant, jos pačios sa- 
ve išreiškiantis vaizdinys. 

Dvasios, kuri čia yra savo pačios objektas, turinys ir ju- 
dėjimas jau buvo nagrinėti kaip gamta ir kaip dorovinės sub- 
stancijos realizacija. Savo religijoje dvasia pasiekia savo pa- 
čios sąmonę arba savo sąmonei pasirodo grynesne forma ir 
paprastesniu pavidalu. Vadinasi, dorovinė substancija savo 
sąvokos dėka turinio požiūriu susidvejino į dvi galybes, ku- 
rios buvo apibrėžtos kaip dieviškoji ir žmogiškoji, arba pože- 
mio ir aukštesnioji teisė — pirmoji — šeima, antroji — vals- 
tybinė valdžia (pirmoji buvo moteriškas, antroji — vyriškas 
charakteris), — tuo tarpu anksčiau buvęs daugiaformis ir sa- 
vo apibrėžtimis netvarus dievų ratas susitraukia iki tų dvie- 
jų galybių, kurios šita apibrėžtimi priartinamos prie auten- 
tiškos individualybės. Juk ankstesnis visumos išsibarstymas 
į daugeriopas ir abstrakčias jėgas, kurios atrodo esą substan- 
cijuotos (substantiiert), yra subjekto, jas apimančio tik kaip 
savo savasties momentus, ištirpimas, ir todėl individualybė yra 
tik minėtų esmių paviršutiniška forma. Priešingai, charakte- 
rių perskyra, siekianti toliau, negu minėtoji, turi būti pri- 
skirta atsitiktinei ir savyje išoriškai asmenybei. 

Tuo pat metu esmė išsiskaido savo formos arba žinojimo 
požiūriu. Veikianti dvasia kaip sąmonė iškyla priešpriešiais 
objektui, į kurį nukreipta jos veikla ir kuris kartu apibrėžtas 
kaip negatyvi [esatis] Žinančiojo atžvilgiu; todėl veikiantysis 
patenka į žinojimo ir nežinojimo prieštaravimą. Savąjį tikslą 
jis perima iš savo charakterio ir suvokia jį kaip dorovinį es- 
miškumą; tačiau dėl charakterio apibrėžtumo jis suvokia tik 
vieną substancijos galybę, o kita nuo jo paslėpta. Todėl aki- 
vaizdžiai duota tikrovė vienokia yra savyje ir kitokia — są- 
monei; šiame santykyje aukštesnioji ir žemesnioji teisė pasi- 
reiškia, viena vertus, kaip Žinanti ir sąmonei atsiverianti ga- 

lia, o kita vertus, kaip besislepianti ir pasaloje tykanti galia. 
Viena yra šviesioji puse, orakulo dievas, savo gamtinių mo- 
mentų požiūriu kilęs iš viską apšviečiančios saulės, viską Ži- 
nantis ir atveriantis — Febas ir jo tėvas Dzeusas. Tačiau šio 
tiesą bylojančio dievo įsakymai ir jo skelbimai, atveriantys 
tai, kas yra, veikiau yra apgaulingi. Juk šis Žinojimas savo 
sąvokos požiūriu betarpiškai yra nežinojimas, nes sąmonė pati 
savyje šioje veiksenoje yra šis prieštaravimas. Todėl tas,” ku- 
ris sugebėjo išaiškinti patį mįslingąjį Sfinksą, kaip ir tas,” 
kuris yra vaikiškai patiklus, pražudomi to, ką jiems atveria 
dievas. Toji žynė, kurios lūpomis byloja gražusis dievas, yra 
ne kas kita, kaip dviprasmiškos likimo deivės, savo paža- 
dais stumiančios į nusikaltimą, o savo klastinga šneka (Zwei- 
zūngigkeit) apie tai, ką jos pateikia kaip neabejotiną dalyką, 
apgaunančios tą, kuris pasitikėjo apreikštąja prasme. Todėl 
sąmonė," kuri yra tyresnė už sąmonę, tikinčią raganomis, o 
kartu blaivesnė ir nuodugnesnė už aną, pirmąją sąmonę, pa- 
sitikinčią žyne ir gražiuoju dievu, kai pati tėvo dvasia jai 
atvėrė, kas įvykdė nusikaltimą ir jį nužudė, — toji sąmonė 
atidėlioja kerštą ir dar ieško kitų įrodymų, remdamasi tuo, 
kad šita atverianti dvasia gali būti ir šėtonas. 

Šis nepasitikėjimas pagrįstas todėl, kad žinanti sąmonė 
patenka į savitikros ir objektinės esmės priešpriešą. Dorovės 
teisė, pasireiškianti tuo, kad tikrovė nėra savyje, priešingai 
absoliučiam įstatymui, patiria, kad jos žinojimas yra vienpu- 
siškas, jos įstatymas yra tik jos charakterio įstatymas, kad ji 
aprėpė tik vieną substancijos galybę. Pats poelgis yra šitas 
suvokto [dalyko] virsmas savo priešybe, būtimi; jis yra charak- 
terio ir žinojimo teisės perėjimas į priešybės, su kuria pirmoji 
[teisė] susijusi substancijos esmėje, teisę; tai perėjimas į kitos 
priešiškai nusiteikusios galybės ir charakterio eriniją. Ši že- 
mesnioji teisė sėdi soste kartu su Dzeusu ir mėgaujasi tokia 
pat pagarba kaip ir apreikštoji teisė bei Žinantysis dievas. 

Šiomis trimis esmėmis veikianti individualybė apriboja 
choro dievų pasaulį. Viena esmė yra substancija — tiek židi- 
nio valdžia bei šeimyninio pieteto dvasia, tiek ir visuotinė 
valstybės bei vyriausybės valdžia. Kadangi ši perskyra bū- 
dinga substancijai kaip tokiai, tai vaizdiniui ji nesiindividu- 
alizuoja į du atskirus pavidalus; ne, tikrovėje ji pasirodo kaip 
du asmenys, turintys savitus charakterius. Priešingai, skirtu- 
mas tarp žinojimo ir nežinojimo būdingas kiekvienai iš tikro- 
viškų savimonių, ir tik abstrakcijoje, bendrybės stichijoje, tas 
skirtumas išsiskaido į du individualius pavidalus. Juk hero- 
jaus savastis turi esatį tik kaip visuminė sąmonė ir todėl iš 
esmės yra visa perskyra, būdinga formai; bet jo substancija 
yra apibrėžta, ir jam priklauso tik viena turinio perskyros 
pusė. Todėl abi sąmonės pusės, kiekviena iš kurių tikrovėje 
nepasirodo kaip atskira, savita individualybė, vaizdinyje gau- 
na kiekviena savo ypatingą pavidalą; viena — apreiškiančio 
dievo, kita — paslėptyje prigludusios erinijos pavidalą. Abi 
vienodai gerbiamos, bet, kita vertus, substancijos pavidalas, 
Dzeusas, yra abiejų tarpusavio santykio būtinybė. Substancija 
yra santykis, pasireiškiantis tuo, kad Žinojimas esti sau, tuo 
tarpu jo tiesa glūdi paprastoje esatyje; perskyros, kurios dėka 
esti tikroviška sąmonė, pagrindas yra ją naikinanti vidinė 
esmė; sau aiškų tikrumo patikrinimą patvirtina užmarštis. 

Šį prieštaravimą sąmonė atskleidė veiksmo dėka; veik- 
dama pagal apreikštą žinojimą, sąmonė patiria jo apgaulin- 
gumą, ir, turinio požiūriu, atsiduodama vienam substanci- 
jos atributui, ji įžeidė kitą, o sykiu pastarajam davė teisę ją 
pasiglemžti. Atsiduodama Žžinančiam dievui, ji, priešingai, 
pagavo tai, kas neapreikšta, ir moka už tai, kad pasitikėjo 
žinojimu, kurio dviprasmybė — kadangi tokia yra jo pri- 
gimtis — turėjo egzistuoti ir jai ir būti jai perspėjimu. Žynės 
siautulys, nežmogiškas raganų pavidalas, medžio, paukščio 
balsas, sapnas ir t.t. — visa tai yra ne tiesos pasireiškimo 

būdai, o ženklai, įspėjantys apie apgaulę, neapdairumą, apie 
žinojimo atskirybę ir atsitiktinumą. Arba, o tai yra visai tas 
pat, priešpriešinė galybė, kurią sąmonė įžeidžia, pasirodo 
kaip paskelbtas įstatymas ir galiojanti teisė, nesvarbu, ar tai 
būtų šeimos, ar valstybės įstatymas; priešingai, sąmonė lai- 
kėsi savojo žinojimo ir nuslėpė nuo savęs tai, kas buvo at- 
verta. Tačiau viena prieš kitą iškylančių turinio ir sąmonės 
galių tiesa yra rezultatas, pasireiškiantis tuo, kad abi galios 
vienodai teisios, o todėl savo priešprieša, kurią sukelia poel- 
gis, vienodai neteisios. Veikos judėjimas įrodo jų vienį tuo, 
kad abi galios ir abu savimonę turintys charakteriai žūva. 
Priešpriešos susitaikymas su savimi yra požemio pasaulio Le- 
ta, mirtis, — arba dangaus pasaulio Leta, išteisinimas, tačiau 
ne kaltės pateisinimas, nes sąmonė, kaip veikusi, kaltės neigti 
negali, o yra nusikaltimo pateisinimas ir jo išpirkimas, tei- 
kiantis ramybę. Ir viena, ir kita Leta yra užmarštis, tikrovės 
ir substancijos galybių veikos, jų individualybių ir abstrak- 
čios minties apie gėrį ir blogį galių išnykimas; juk nė viena 
iš jų sau nėra esmė; o esmė yra visumos savyje ramybė, ne- 
judrus likimo vienis, rymanti esatis, taigi šeimos ir valdžios 
neveiklumas ir negyvybingumas ir vienoda pagarba, ir, va- 
dinasi, abejingas Apolono ir erinijos netikroviškumas, o kar- 
tu įkvėpimo bei veiklos sugrįžtis į paprastą Dzeusą. 

Šitoks likimas yra galutinis dangaus gyventojų išnaikini- 
mas, beprasmiškas individualybės ir esmės mišinys — miši- 
nys, dėl kurio esmės veika pasireiškia kaip nenuosekli, atsi- 
tiktinė, jos neverta veika; juk individualybė, tik paviršutiniš- 
kai prišlieta prie esmės, yra neesmingų vaizdinių pašalinimas, 
kurio reikalavo senovės filosofai; ji prasideda jau tragedijoje 
ir apskritai prasideda dėl to, kad substancijos išskaidymas 
palenktas sąvokai, ir individualybė šitaip tampa esminga in- 
dividualybe, o apibrėžtys yra absoliutūs charakteriai. Todėl 
savimonė, ivaizdinta tragedijoje, žino ir pripažįsta tik vieną 


534 


VII. RELIGIJA 


aukščiausią galybę ir „šitą“ Dzeusą — tik kaip valstybės ar 
židinio galybę; o žinojimo priešpriešoje — tik kaip besifor- 
muojančio žinojimo apie ypatingybę tėvą, o be to — kaip prie- 
saikos bei erinijos, bendrybės, paslėptyje glūdinčios vidujybės 
Dzeusą. Iš sąvokos išsiskiriantys ir vaizdinyje išsibarstantys 
momentai, vienas įkandin kito pripažįstami choro, ne tik kad 
nėra herojaus patosas, bet nužeminami iki jo aistros, iki atsi- 
tiktinių, beesmių momentų, kurie, nors ir šlovinami choro, 
neturinčio savasties, neįstengia suformuoti herojų charakte- 
rio; herojai negali skelbti, kad tie momentai yra esmė, ir to- 
dėl juos garbinti. 

Bet ir pačios dieviškos esmės asmenys, kaip ir jos sub- 
stancijos charakteriai, susispaudžia į nesąmoningumo papras- 
tumą. Savimonės atžvilgiu šios būtinybės apibrėžtis yra to- 
kia: būti visų pasirodančių pavidalų negatyviąja galia, joje 
neatpažinti pačios savęs, bet, priešingai, joje pražūti. Savas- 
tis pasirodo tik tiek, kiek ji priskirta charakteriams, o ne kaip 
judėjimo vidurkis. Bet savimonė, paprasta savitikra, faktiškai 
yra negatyvi galia, Dzeuso, substancinės esmės ir abstrakčios 
būtinybės, vienis; ji yra dvasinis vienis, į kurį sugrįžta vis- 
kas. Kadangi tikroviška savimonė dar atskiriama nuo sub- 
stancijos ir likimo, tai, viena vertus, ji yra choras, ar veikiau 
žiūrovų minia, kurią šitas dieviškojo gyvenimo judėjimas, 
kaip svetimybė, nugramzdina į baimę arba kurioje tas judėji- 
mas, kaip kažkas jai artima, sukelia neveiklios užuojautos 
graudulį; kita vertus, kadangi sąmonė irgi veikia ir priklau- 
so charakteriams, šitas susijungimas (kadangi tikro savas- 
ties, likimo ir substancijos susijungimo dar nesama) yra išo- 
rinis; tai yra hipokrizija; žiūrovams pasirodantis herojus susky- 
la į savo kaukę ir aktorių, į personažą ir tikrovišką savastį. 

Herojų savimonė turi nusimesti savo kaukę ir pasirodyti 
tokia, kokią ji save supranta kaip likimą — tiek choro die- 
vybių, tiek pačių absoliučių galybių pavidalu, — ir jau ne- 
bėra atskirta nuo choro, bendrosios sąmonės. 


535 


VII. RELIGIJA 


Taigi viena komedijos pusė pirmiausia pasireiškia tuo, kad 
tikroviška savimonė pasirodo kaip dievų likimas. Kaip ben- 
drieji momentai, šitos stichiškos esmės nėra savastis ir nėra 
tikroviškos. Nors joms duota individualybės forma, tačiau ji 
tik įsivaizduojama ir joms nebūdinga savyje ir sau; toks abst- 
raktus momentas nėra tikroviškos savasties substancija ir tu- 
rinys. Todėl savastis, subjektas, pakyla virš tokio momento 
kaip virš pavienės savybės ir, prisidengusi šia kauke, išreiš- 
kia šios savybės, norinčios kažką reikšti sau, ironiją. Ben- 
drojo esmiškumo pūtimasis išsiduoda savastyje; ji pasirodo 
esanti įstrigusi tikrovėje ir leidžia nukristi kaukei kaip tik 
norėdama būti kažkuo, kas tikra. Savastis, savo reikšme čia 
pasirodanti kaip tai, kas tikroviška, žaidžia su kauke, kurią 
tam tikru momentu užsideda, kad būtų savuoju personažu; 
bet iš už šios regimybės ji tuojau pat išlenda ir atsiveria sa- 
vo nuogybe ir trivialybe, kuri pasirodo kaip neatskiriama 
nuo autentiškos savasties — aktoriaus, taip pat ir žiūrovo. 

Šitas visuotinis įforminto esmiškumo apskritai ištirpdy- 
mas jo individualybėje savo turiniu tampa rimtesnis, o to- 
dėl — Žvitresnis ir dygesnis, nes turinio reikšmė yra rim- 
tesnė ir būtinesnė. Dieviškoji substancija savyje sujungia pri- 
gimtinio ir dorovinio esmiškumo reikšmę. 

Gamtiškumo atžvilgiu tikroviška savimonė, jau prisitai- 
kydama prie savo papuošalų, būsto ir t.t. bei savo aukojimo 
puotoje, pasirodo kaip likimas, kuriam atsiveria savastingo- 
jo gamtos esmiškumo paslaptis; duonos ir vyno misterijoje 
savimonė įvaldo gamtą kartu su vidinės esmės reikšme, ir 
komedijoje ji suvokia šios reikšmės apskritai ironiją. — Ka- 
dangi šioje reikšmėje glūdi dorovinis esmiškumas, ji, viena 
vertus, yra tauta, traktuojama iš dviejų pusių — kaip valsty- 
bė arba demas tikrąja šio žodžio prasme ir kaip šeimyninė 
atskirybė; o antra vertus, ši reikšmė yra savimonę turintis 
grynasis žinojimas, arba protingas bendrybės mąstymas. — 

Minėtasis demas, bendroji masė, žinanti, kad ji yra ponas ir 
valdovas, o kartu ir gerbtinas intelektas bei įžvalga, spau- 
džiama ir trikdoma jo tikrovei būdingos atskirybės, pasiro- 
do kaip juokingas kontrastas tarp savo nuomonės apie save 
ir savo betarpiškos esaties, tarp savo būtinybės ir savo atsi- 
tiktinumo, tarp savo visuotinybės ir savo trivialybės. Jeigu 
demo atskirybės principas, atskirtas nuo bendrybės, pasiro- 
do autentišku tikrovės pavidalu ir atvirai pretenduoja val- 
dyti ir valdo bendruomenę, kuriai slapčia kenkia, tai betar- 
piškiau atsiskleidžia kontrastas tarp bendrybės kaip teorijos 
ir to, kas toji bendrybė yra praktikoje — visiškas betarpiškas 
atskirybės tikslų išsiskyrimas iš bendrosios tvarkos ir tos at- 
skirybės tyčiojimasis iš šios tvarkos. 

Protingas mąstymas dieviškąją esmę išlaisvina nuo jos at- 
sitiktinio pavidalo ir, priešingai sąvokos stokojančiai choro, 
skelbiančio visokiausius dorovinius priesakus ir pripažįstan- 
čio daugybę įstatymų ir apibrėžtų pareigos bei teisės sąvokų, 
išminčiai, pakelia juos iki paprastos grožio ir gėrio idėjos. — 
Šios abstrakcijos judėjimas yra šioms maksimoms ir įstaty- 
mams būdingos dialektikos sąmonė, o dėl to — absoliučios 
galiosenos, kurią tos maksimos bei įstatymai turėjo anksčiau, 
nyksmo sąmonė. Kadangi išnyksta atsitiktinė apibrėžtis ir 
paviršutiniška individualybė, kurią vaizdinys suteikė dieviš- 
kiems esmiškumams, savo gamtiškosios pusės požiūriu jie iš- 
saugoja tik savo betarpiškos esaties nuogybę; jie yra debesys, 
nykstantis rūkas, kaip ir minėti vaizdiniai.” Po to, kai savo 
mąstomu esmiškumu jie virto paprastomis mintimis apie grožį 
ir gėrį, juos galima užpildyti bet kokiu turiniu. Dialektinio 
žinojimo galia apibrėžtus elgesio įstatymus ir maksimas ati- 
duoda malonumų ieškančios ir lengvabūdiškos, o todėl iš- 
tvirkusios jaunuomenės valiai, o bailiai ir rūpestingai senuo- 
menei, apsiribojančiai gyvenimo smulkmenomis, įdeda į ranką 
apgaulės ginklą. Taigi grynos mintys apie grožį ir gėrį pasi- 
rodo kaip komiškas spektaklis, kurio esmė ta, kad dėl išsi- 

laisvinimo iš nuomonės, kuri apima tiek tų minčių apibrėž- 
tumą kaip turinį, tiek jų absoliutų apibrėžtumą, sąmonės pa- 
stovumą, jos tampa tuščios ir kaip tik todėl [iš jų lieka] tik 
nuomonės ir atsitiktinės individualybės savivalės žaismas. 

Vadinasi, anksčiau nesąmoningas likimas, pasireiškęs kaip 
tuščia ramybė ir užmarštis ir atskirtas nuo savimonės, dabar 
sujungtas su ja. Pavienė savastis yra negatyvi jėga, kurios dė- 
ka ir kurioje išnyksta ir dievai, ir jų momentai, estinti gamta 
ir mintys apie jos apibrėžtis; kartu ji nėra nyksmo tuštuma, 
bet išsilaiko šioje niekybėje, lieka pas save ir yra vienintelė 
tikrovė. Meno religija joje pasibaigė ir visiškai sugrįžo į save. 
Dėl to, kad būtent pavienė sąmonė, būdama tikra pati savi- 
mi, pasirodo kaip šitokia absoliuti galybė, pastaroji prarado 
tam tikros įvaizdintos, nuo sąmonės apskritai atskirtos ir jai 
svetimos esaties — o tokia buvo statula, toks buvo ir gyvas 
gražusis kūniškumas arba epo turinys ir tragedijų galybės 
bei personažai — formą; o be to, vienis nėra nesąmoningas 
kulto ir misterijų vienis; ne, autentiška aktoriaus savastis su- 
tampa su jo personažu, lygiai kaip ir žiūrovas, kuris puikiai 
supranta tai, kas jam vaizduojama, ir vaidinime regi patį 
save. Ši savimonė stebi tai, kad visa, kas, priešingai jai pa- 
čiai, prisiima esmiškumo formą, joje pačioje — atvirkščiai — 
ištirpdoma ir atiduodama jos mąstymo, esaties ir veikos va- 
liai; o tai yra visos bendrybės sugrįžimas į savitikrą, kuri 
sykiu yra šitoks visiškas bebaimiškumas visokeriopos sveti- 
mybės akivaizdoje ir šitoks bet kokios svetimybės beesmiš- 
kumas, o drauge tokia sąmonės gerovė ir toks pasitenkini- 
mas, kokių už šios komedijos ribų jau nebesurasime. 


C. Apreikštoji religija 
Meno religijoje dvasia iš substancijos formos perėjo į sub- 
jekto formą, nes ši religija sukuria subjekto pavidalą ir šitaip 


subjekte išlaisvina veiką arba savimonę, kuri baisingoje 

substancijoje tik išnyksta, o pasitikėdama nesuvokia pati sa- 
vęs. Šitoks dieviškosios esmės įsižmoginimas prasideda nuo 
statulos, kuriai būdingas tik išorinis savasties pavidalas, tuo 
tarpu vidus, įžmoginimo veikla, esti už to pavidalo; o kulte 
abi pusės susiliejo ir, kaip meno religijos rezultatas, šis vie- 
nis, išbaigtas iki galo, kartu perėjo į savasties kraštutinumą; 
dvasioje, kuri sąmonės atskirybėje visiškai tikra savimi, nu- 
skendo bet koks esmiškumas. Teiginys, kuriuo išreiškiamas 
šitoks lengvabūdiškumas, skamba šitaip: savastis yra absoliu- 
ti esmė; esmė, kuri buvo substancija ir kurioje savastis buvo 
akcidenciškumas, nužeminta iki predikato, ir toje savimonėje, 
kuriai priešpriešiais nebeiškyla niekas, kas turėtų esmės for- 
mą, dvasia prarado savąją sąmonę. 

Šis teiginys — savastis yra absoliuti esmė, — savaime su- 
prantama, priklauso nereliginei, tikroviškai dvasiai, ir mums 
reikia prisiminti, koks yra tas jos pavidalas, kuris ją išreiš- 
kia. Tuo pat metu jis apims tą judėjimą ir tą dvasios posūkį, 
kuris savastį nužemina iki predikato, o substanciją pakylėja 
iki subjekto. Ir visa tai vyksta ne taip, kad pakeistoji padėtis 
substanciją daro subjektu savyje arba mums, arba, o tai yra 
tas pat, substanciją vėl atkuria taip, kad dvasios sąmonė su- 
grąžinama atgal, prie savo pradžios, gamtinės religijos; ne, 
visa tai vyksta taip, kad šis posūkis realizuojamas pačiai sa- 
vimonei ir pačios savimonės dėka. Kadangi savimonė savęs at- 
sisako sąmoningai, tai ji išsilaiko atitrūkdama nuo savęs ir 
išlieka kaip substancijos subjektas, bet, ir būdama šitaip ati- 
trūkusi nuo savęs, ji kartu išsaugoja šios substancijos sąmo- 
nę; kitaip tariant, kadangi pasiaukodama ji sukuria substan- 
ciją kaip subjektą, šis lieka jos autentiška savastimi. Jeigu 
pirmajame (substancialumo) teiginyje išnyksta tik subjektas, 
o antrajame substancija yra tik predikatas, (vadinasi, kiek- 
viename teiginyje esama abiejų pusių, turinčių priešingą ne- 
vienodą vertę), tai šitaip pasiekiama tai, kad įvyksta abiejų 

prigimčių susijungimas ir jų abipusis įsismelkimas vienos į 
kitą, kai abi [prigimtys|, būdamos vienodai vertingos, esmin- 
gos tokiu pat mastu, kokiu jos yra tik momentai; vadinasi, 
dvasia dėl to yra save kaip savo kaip objektinę substanciją 
pagaunanti sąmonė tokiu pat mastu, kokiu ji yra paprasta, 
savyje estinti savimonė. 

Meno religija priklauso dorovinei dvasiai, kuri, kaip ma- 
tėme anksčiau, nunyksta teisinėje būklėje, t.y. teiginyje: savas- 
tis kaip tokia, abstraktus asmuo yra absoliuti esme. Išsiskleisda- 
ma kaip dorovinis gyvenimas, savastis nugrimzta į savo tau- 
tos dvasią; ji yra pilnatviška bendrybė. Tuo tarpu paprasta at- 
skirybė išsiskiria iš šio turinio, ir jai būdingas lengvabūdiš- 
kumas ją išgrynina iki asmens ir pakelia iki abstrakčios tei- 
sės bendrybės. Šioje teisėje jau prarasta dorovinės dvasios 
realybė, turinio stokojančios tautinių individų dvasios surink- 
tos į vieną panteoną — ne vaizdinio, kurio bejėgiška forma 
kiekvienai dvasiai leidžia būti, panteoną, o į panteoną abst- 
rakčios bendrybės, grynos minties, kuri iš jų atima kūną, o 
bedvasei savasčiai, pavieniam asmeniui, duoda būtį-savyje- 
ir-sau. 

Tačiau ši savastis, būdama tuščia, išlaisvino turinį; sąmonė 
tik savyje yra esmė; jos pačios esatis, teisinis asmens pripa- 
žintumas, yra nerealizuota abstrakcija; vadinasi, ši sąmonė, 
priešingai, turi tik mintį apie pačią save, arba: tuo pavidalu, 
kuriuo ji esti akivaizdžiai ir atpažįsta save kaip objektą, ji yra 
netikroviška sąmonė. Todėl ji pasirodo kaip stoiškas mąstymo 
savarankiškumas, o pastarasis per skeptiškos sąmonės judėji- 
mą pasiekia savo tiesą tuo pavidalu, kuris buvo pavadintas 
nelaimingąja sąmone. 

Ši sąmonė žino, kaip yra su tikrąja abstraktaus asmens 
galiosena, o tuo pat metu — su jo galiosena grynojoje min- 
tyje. Ji žino, kad tokia galiosena veikiau yra visiška praras- 
tis; ji pati yra tokia save suvokianti prarastis ir savižinos 

atotrūkis nuo savęs. — Mes matome, kad ta nelaimingoji 
sąmonė yra savyje visiškai laimingos, komiškos sąmonės iš- 
virkštinė pusė ir išbaigtis. Į komiškąją sąmonę sugrįžta die- 
viškoji esmė; kitaip tariant, toji sąmonė yra visiškas substan- 
cijos atotrūkis. Priešingai, nelaimingoji sąmonė yra savyje ir 
sau turinčios būti savitikros tragiškas likimas. Ji yra viso šio- 
je savitikroje glūdinčio esmingumo prarasties, ir kaip tik šios 
savižinos prarasties, sąmonė; substancijos, kaip ir savasties, 
praradimo sąmonė; ji yra skausmas, išreiškiamas žiauriais 
žodžiais — Dievas mirė. 

Vadinasi, teisinėje būklėje dorovinis pasaulis ir jo religija 
nugrimzdo į komišką sąmonę, ir nelaimingoji sąmonė yra 
visos šios prarasties Žinojimas. Ji prarado savigarbą (Selbst- 
wert) ir kaip betarpiška asmenybė, ir kaip tarpinė, mąstoma 
asmenybė. Pasitikėjimas amžinaisiais dievų įstatymais išny- 
ko; orakulai, byloję apie tai, kas konkretu, nutilo. Dabar sta- 
tulos yra lavonai, kuriuos apleido gyvybę teikianti siela; him- 
nai — tik žodžiai, kuriais nebetikima; ant dievų puotų stalo 
nebėra dvasinio maisto ir gėrimo, o jų Žaidimai ir šventės 
sąmonei nebegrąžina džiaugsmingos vienovės su jos esme. 
Mūzos kūriniams trūksta dvasios jėgos — dvasios, kurios 
savitikra kildavo iš dievų ir žmonių naikinimo. Dabar tie 
kūriniai yra tai, kas jie yra mums — nuo medžio nuskinti 
gražūs vaisiai; palankus likimas dovanojo juos mums, kaip 
mergaitė, siūlanti tokius vaisius; likimas jų esačiai nebeduo- 
da tikroviško gyvenimo, to medžio, kuris juos brandino, tos 
žemės ir tų stichijų, kurios buvo jų substancija, to klimato, 
kuris lipdė jų apibrėžtumą, arba tos metų laikų kaitos, kuri 
lėmė jų tapsmo procesą. Taigi kartu su to meno kūriniais 
likimas mums nebeduoda jų pasaulio, nebeduoda dorovinio 
gyvenimo, kur jie žydėjo ir noko, pavasario ir vasaros; ne, 
jis duoda tik miglotą šios tikrovės prisiminimą. Todėl mūsų 
veika, kai mes jais mėgaujamės (unser Tun in ihrem Genus- 

se), nebėra tarnystė dievams, kurios dėka mūsų sąmonei at- 
sivertų tobula, tą veiką pripildanti tiesa; ne, toji veika yra 
išorinė, pasireiškianti tuo, kad ji nuo šių vaisių nuvalo, tar- 
kime, lietaus lašus ar dulkeles ir aplinkinės, gimdančios bei 
įdvasinančios tikrovės vidinių stichijų vietoje renčia didžiu- 
lius jų išorinės egzistencijos mirusių stichijų pastolius — kal- 
bą, istorinius faktus ir t.t.; ir visa tai daroma ne norint įsigy- 
venti į juos, o tik norint turėti jų vaizdinį savyje. Bet kaip 
mergaitė, siūlanti nuraškytus vaisius, yra kažkas daugiau ne- 
gu šių vaisių prigimtis, apimdavusi jų sąlygas ir stichijas — 
medį, orą, šviesą ir t.t. — ir betarpiškai juos dovanodavusi 
(nes toji mergaitė visa tai išreiškia prakilniau, savimonę tu- 
rinčio žvilgsnio ir dovanojančio gesto spinduliu), — lygiai 
taip pat ir likimo dvasia, mums dovanojanti šiuos meno kū- 
rinius, yra kažkas daugiau negu šitos tautos dorovinis gy- 
venimas ir tikrovė; juk toji dvasia yra juose dar tik išoriškai 
pasirodančios dvasios įvidujinimas ir prisiminimas (Er-In- 
nerung); tai dvasia tragiškojo likimo, kuris visas minėtas in- 
dividualias dievybes ir substancijos atributus surenka į vie- 
ną panteoną, į dvasią, save suvokiančią kaip dvasią. 

Visos tokios dvasios pasirodymo sąlygos jau yra, ir visa 
toji jos sąlygų totalybė sudaro jos tapsmą, sąvoką arba savy- 
je-estintį jos pasirodymą. — Meno kūrinių ratas apima ab- 
soliučios substancijos suišorėjimo formas; individualybės for- 
ma toji substancija yra tam tikras daiktas, estintis juslinės 
sąmonės objektas, — grynoji kalba arba tapsmas to pavida- 
lo, kurio esatis neišeina už savasties ribų ir yra tik nykstan- 
tis objektas, — betarpiškas vienis su visuotine įkvėpimo pa- 
gauta savimone ir tarpiškas vienis, pasireiškiantis kulto veik- 
la, — gražus, savastingas kūniškumas ir pagaliau iki vaizdinio 
pakylėta esatis bei jos išsiplėtimas iki pasaulio, galiausiai su- 
sitelkiančio į visuotinvbę, kuri kartu vra grynoji tos visuoti- 
nybes savitikra. — Šitos formos ir, kita vertus, [teisinio] as- 

mens pasaulis, išlaisvintų turinio stichijų niokojanti barba- 
rybė, o kartu ir mąstomas stoicizmo asmuo bei skeptiškos są- 
monės nesuvaldomas nerimas sudaro periferiją tų pavida- 
lų, kurie, lūkuriuodami ir grūsdamiesi, apsupa savimone 
tampančios dvasios gimimo vietą; viską persmelkiantis ne- 
laimingosios savimonės skausmas ir ilgesys yra jos centras 
ir visuotinės jos gimdymo kančios, t.y. grynosios sąvokos, 
anuos pavidalus apimančios kaip momentus, paprastumas. 

Šiai sąvokai būdingos dvi pusės, kurios anksčiau buvo 
pateiktos kaip abu apversti teiginiai; vienas skelbia, kad sub- 
stancija atitrūksta pati nuo savęs ir tampa savimone; kitas, 
atvirkščiai, skelbia, kad savimonė atitrūksta nuo savęs ir pa- 
verčia save daiktiškumu arba bendrybiška savastimi. Šitaip 
abi pusės susitiko ir dėl to atsirado jų tikras sąjungis. Sub- 
stancijos atotrūkis, jos virsmas savimone išreiškia perėjimą į 
priešybę, nesąmoningą būtinybės perėjimą; kitaip tariant, šis 
virsmas išreiškia tai, kad substancija savyje yra savimonė. 
Atvirkščiai, savimonės atotrūkis išreiškia tai, kad savyje ji yra 
bendrybiška esmė, arba — kadangi savastis yra grynoji bū- 
tis-sau, kuri, pereidama į savo priešybę, lieka pas save (bei 
sich bleibt), — jis išreiškia tai, kad kaip tik jam substancija ir 
yra savimonė ir būtent todėl — dvasia. Todėl apie tą dva- 
sią, kuri apleido substancijos formą ir žengia į esatį savimo- 
nės pavidalu, galima pasakyti, — jeigu ją palyginsime su 
santykiais iš natūralaus gimdymo srities, — kad ji turi tikrą 
motiną, bet jos tėvas yra savyje-estinti [būtis]; juk tikrovė, ar- 
ba savimonė, ir [būtis]-savyje kaip substancija yra abu jos 
momentai, dėl kurių abipusio atotrūkio, kai kiekvienas iš jų 
virsta kitu, ji įeina į esatį kaip šitoks jų vienis. 

Kadangi savimonė vienpusiškai suvokia tik savąjį atotrū- 
kį, — nors, vadinasi, jos objektas jai jau esti ir kaip būtis, 
ir kaip savastis, ir nors visą esatį ji atpažįsta kaip dvasinę 
esmę, — tai vis dėlto jai dar neatsivėrė tikroji dvasia, nes 

būtis apskritai arba substancija savo ruožtu, kaip [būtis]-sa- 
vyje, irgi neatitrūko nuo savęs ir netapo savimone. Juk ši- 
tokiu atveju visa esatis yra dvasinė esmė tik sąmonės požiū- 
riu, bet ne pati savyje. Šitaip dvasia tik įteigta esačiai; to- 
kia įtaiga yra svajingumas, tiek gamtai, tiek istorijai, tiek 
ankstesnių religijų mitinių vaizdinių pasauliui priskiriantis 
kitą prasmę — kitokią, nei toji, kurios horizonte jie reikš- 
damiesi betarpiškai atsivėrė sąmonei, ir, turint galvoje re- 
ligijas, kitokią prasmę, nei toji, kurią juose regėjo savimo- 
nė, pasireiškusi per tas religijas. Bet šitokia reikšmė yra pa- 
siskolinta reikšmė; kartu ji yra drabužis, nepridengiantis 
reiškinio nuogybės ir nenusipelnantis tikėjimo bei pagarbos; 
ne, ji išlieka kaip niūri naktis ir į save nugrimzdusios są- 
monės ekstazė. 

Vadinasi, tam, kad ši objektiškumo reikšmė nebūtų tik 
gryna fantazija, ji turi būti savyje, t.y., pirma, sąmonei ji pri- 
valo atsirasti iš sąvokos ir išsiskleisti savąja būtinybe. Šitaip 
dėl savo būtino judėjimo, betarpiškai sąmonei arba estinčio ob- 
jekto sąmonei būdingo pažinimo dėka mums atsirado pati 
save suvokianti dvasia. Ši sąvoka, kuri, kaip betarpiška [są- 
voka], savajai sąmonei pasirodė ir betarpiškumo pavidalu, 
sau davė, antra, savimonės savyje pavidalą, t.y. pavidalą, ati- 
tinkantį sąvokos būtinybę; ši sąvoka kaip būtis arba betar- 
piškumas, kuris yra neturiningas juslinės sąmonės objektas, 
atitrūksta nuo savęs ir sąmonei tampa „Aš“. — Tačiau be- 
tarpiškas „savyje“ arba pati estinti būtinybė skiriasi nuo mąs- 
tančiojo „savyje“ arba būtinybės pažinimo; tačiau tuo pat me- 
tu šis skirtumas nesti už sąvokos, nes paprastas sąvokos vie- 
nis yra pati betarpiška būtis; ši sąvoka kartu yra ir tai, kas 
atitrūksta nuo savęs; ji yra tapsmas stebimos būtinybės, ku- 
rioje ji esti pas save ir kurioje Žino ir pagauna šią būtiny- 
bę. — Dvasios, kuri suteikia sau savimonės pavidalą, be- 
tarpiškasis „savyje“ reiškia ne ką kita, o tik tai, kad tikro- 

viška pasaulinė dvasia pasiekė šią savižiną; tik dabar šis Ži- 
nojimas patenka ir į jos sąmonę ir pasirodo kaip tiesa. Kaip 
tai atsitiko, jau paaiškinta. 

Tai, kad absoliuti dvasia sau suteikė savimonės savyje pa- 
vidalą, o kartu šį pavidalą davė ir savo sąmonei, dabar pa- 
sireiškia taip, kad sąmonė yra pasaulio tikėjimas tuo, kad dva- 
sia esti akivaizdžiai (da ist) kaip savimonė, t.y. kaip kažkoks 
tikroviškas žmogus, kad ji duota betarpiškam tikrumui, kad 
tikinčioji sąmonė mato, lyti ir girdi šį dieviškumą. Tai reiškia, 
kad šis dieviškumas yra ne fantazija, o tai, kas sąmonėje yra 
tikroviškai. Šitokiu atveju sąmonės išeities taškas yra ne jos 
pačios vidus, ne mintis, kurios dėka sąmonė Dievo mintį su- 
glaudžia su esatimi; ne, sąmonės išeities taškas yra betarpiš- 
ka akivaizdi esatis, kurioje ji atpažįsta Dievą. — Betarpiškos 
būties momentas sąvokos turinyje esti taip, kad religinė dva- 
sia — kai visas esmiškumas sugrįžta į sąmonę — tapo pa- 
prasta pozityvia savastimi, o tikroviškoji dvasia kaip tokia 
nelaimingojoje sąmonėje tuo pat metu esti būtent kaip tas 
paprastas save suvokiantis negatyvumas. Todėl estinčios dva- 
sios savastis turi visiško betarpiškumo formą; ji nustatyta 
ne kaip mąstoma, ne kaip įvaizdinta ir ne kaip sukurta, — o 
taip buvo su betarpiškąja savastimi iš dalies gamtinėje ir, iš 
dalies, meno religijoje. Ne, šis Dievas stebimas jusliškai — 
betarpiškai kaip savastis, kaip tikroviškas pavienis žmogus; 
tik taip jis yra savimonė. 

Šitoks dieviškosios esmės įsižmoginimas, arba tai, kad die- 
viškoji esmė esmingai ir betarpiškai turi savimonės pavida- 
lą, yra paprastas absoliučios religijos turinys. Joje esmė su- 
vokiama kaip dvasia; kitaip tariant, ši religija yra dvasios 
sąmonė, suvokianti tai, kad dvasia yra dvasia. Juk dvasia 
yra savęs pačios suvokimas kaip atitrūkusios nuo savęs, es- 
mė, kuri yra judesys, nukreiptas į tai, kad savo kitabūtyje ji 
išsaugotų lygybę pačiai sau. Tačiau tai vra substancija, nes 

ta substancija, kiek ji, būdama akcidentiška, reflektuota ir į 
save pačią, nėra abejinga kitabūčiai kaip kažkam, kas nees- 
minga ir, vadinasi, kas esti kažkokioje svetimybėje; ne, toje 
kitabūtyje ji yra viduje savęs, t.y. kitabūtyje ji yra tiek, kiek ji 
yra subjektas ir savastis. — Todėl šioje religijoje dieviškoji es- 
mė yra apreikšta. Jos apreiškimas atveria tai, kad žinoma, kas 
ji yra. Bet ji Žinoma kaip tik todėl, kad ji atpažįstama kaip 
dvasia, kaip esmė, kuri esmingai esti kaip savimonė. — Są- 
monei atsiveriančiame objekte kažkas paslaptinga pasirodė 
tik tada, kai tas objektas yra kažkas kita arba svetima jos at- 
žvilgiu ir kai ji nežino, kad toji duotis yra ji pati. Ši slaptybė 
išnyksta, kai sąmonės objektas yra absoliuti esmė kaip dva- 
sia, nes šitoks objektas sueina į santykį su sąmone kaip sa- 
vastis; t.y. sąmonė jame betarpiškai atpažįsta save; kitaip ta- 
riant, objekte ji apsireiškia pati sau. Ji pati apsireiškia sau 
tik būdama tikra savimi; minėtas jos objektas yra savastis, 
bet savastis nėra kažkas svetima, o yra neperskiriamas vie- 
nis su savimi, betarpiška bendrybė. Absoliuti esmė yra gry- 
noji sąvoka, grynasis mąstymas arba būtis-sau, betarpiška bū- 
tis, o drauge būtis-kitam, ir kaip tokia būtis-kitani ji betarpiš- 
kai sugrįžta į save ir esti pas save; vadinasi, ji yra tikroji ir 
vienintelė apreikštis. Geras, teisingas, šventas, dangaus ir že- 
mės kūrėjas ir t.t. yra tam tikro subjekto predikatai, bendrieji 
momentai, kurių atrama yra šitas taškas ir kurie pasirodo 
tik sąmonei sugrįžus į mąstymą. — Kai jie žinomi, jų pa- 
grindas ir esmė, pats subjektas, dar neapsireiškęs, ir lygiai 
taip pat šios bendrybės apibrėžtys nėra pati toji bendrybė. O 
pats subjektas, o kartu ir ši grynoji bendrybė, apsireiškia kaip 
savastis, nes savastis yra kaip tik tas į save reflektuotas vi- 
dus, kuris betarpiškai akivaizdus ir kuris yra savitikra tos 
savasties, kuriai jis akivaizdus. Vadinasi, būti apreikštam pa- 
gal savąją sąvoką — tai ir yra tikrasis dvasios pavidalas, ir 
šitas jos pavidalas, sąvoka, kartu yra vienintelė jos esmė ir 

substancija. Dvasia žinoma kaip savimonė ir savimonei ji ap- 
reikšta betarpiškai, nes ji yra pati toji savimonė; dieviškoji 
prigimtis yra tokia pati kaip ir žmogiškoji, ir kaip tik tas 
vienis yra tai, kas stebima. 

Taigi dabar sąmonė arba būdas, kuriuo esmė esti pati 
sau, jos pavidalas, iš tikrųjų lygi savajai savimonei; šis pavi- 
dalas pats yra savimonė; vadinasi, kartu jis yra estintis ob- 
jektas, ir šioji būtis lygiai taip pat betarpiškai turi grynojo 
mąstymo, absoliučios esmės reikšmę. — Atrodo, kad abso- 
liuti esmė, akivaizdžiai estinti kaip tikroviška savimonė, nu- 
žengė iš savo amžinojo paprastumo, bet iš tikrųjų tik šitaip ji 
pasiekė savo aukščiausią esmę. Juk esmės sąvoka savo pa- 
prastą grynumą pasiekė tik tada, kai ji yra absoliuti abstrak- 
cija, kuri yra grynasis mąstymas, o drauge — grynoji savas- 
ties atskirybė; o kartu, dėl savo paprastumo, ji yra betarpiš- 
kumas arba būtis. — Tai, kas vadinama jusline sąmone, yra 
būtent ši grynoji abstrakcija; ši sąmonė yra tas mąstymas, 
kuriam būtis yra betarpiškumas. Vadinasi, tai kas Žemiausia, 
kartu yra tai, kas aukščiausia; visiškai į paviršių iškilusi ap- 
reikštoji [būtis], kaip tik todėl yra tai, kas giliausia. Tai, kad 
aukščiausia esmė kaip estinti savimonė yra regima, girdima 
ir t.t., faktiškai reiškia, kad jos sąvoka yra išbaigta; ir dėl 
šios išbaigties esmė esti akivaizdžiai taip pat betarpiškai, kaip 
kad ji yra esmė. 

Ši betarpiška esatis kartu yra ne tik betarpiška sąmonė, 
ne, ji yra religinė sąmonė; betarpiškumas tiesiogiai turi ne 
tik tam tikros estinčios savimonės, bet ir grynos mąstomos 
arba absoliučios esmės reikšmę. Tai, ką mes pagauname są- 
voka, t.y. kad būtis yra esmė, suvokiama ir religinės sąmo- 
nės. Šis vienis, apimantis būtį ir esmę, mąstymą, kuris betar- 
piškai yra esatis, yra ir šios religinės sąmonės mintis arba jos 
tarpiškas žinojimas, ir kartu — jos betarpiškas žinojimas; juk 
šis būties ir mąstymo vienis yra savimonė ir pats jis esti aki- 

vaizdžiai; kitaip tariant, mąstomas vienis kartu turi pavida- 
lą to, kas jis yra. Vadinasi, Dievas dabar apreikštas toks, koks 
Jis yra; jis akivaizdus taip, kaip jis yra savyje; jis akivaizdus 
kaip dvasia. Dievas pasiekiamas tik grynu spekuliatyviuoju 
žinojimu ir esti tik tame Žžinojime, ir yra tik jis pats, nes jis 
yra dvasia; ir šitas spekuliatyvus žinojimas yra apreiškimo 
religijai būdingas žinojimas. Spekuliatyvus Žinojimas suvo- 
kia Dievą kaip mąstymą arba kaip grynąją esmę, o šį mąsty- 
mą — kaip būtį ir kaip esatį, o esatį kaip savo pačios nega- 
tyvumą, vadinasi, kaip savastį, šitą ir bendrąją savastį; kaip 
tik tai Žino apreikštoji religija. Ankstesnio pasaulio viltys ir 
lūkesčiai buvo nukreipti tik į šitokį apreiškimą — tai buvo 
siekis stebėti tai, kas yra absoliuti esmė, ir siekis joje atrasti 
patį save; šis džiaugsmas — save įžvelgti absoliučioje esmė- 
je — įsismelkia į savimonę ir apima visą pasaulį; juk toji 
esmė yra dvasia, ji yra paprastas judėjimas minėtų grynų 
momentų, išreiškiantis tai, kad esmė pažįstama kaip dvasia 
tik dėl to, kad ji stebima kaip betarpiška savimonė. 

Šita save kaip dvasią suvokiančios dvasios sąvoka pati 
yra betarpiška sąvoka ir ji dar neišskleista. Esmė yra dvasia; 
kitaip tariant, ji pasireiškė, ji apsireiškė; šis pirmasis apreiš- 
kimas pats yra betarpiškas; tačiau betarpiškumas kartu yra 
tarpininkavimas arba mąstymas; todėl ji turi tai parodyti pati 
savyje, kaip tokia. — Tai panagrinėję atidžiau, pastebėsime, 
kad dvasia kaip savimonės betarpiškumas yra šita pavienė 
savimonė, priešinga visuotinei [savimonei], ji yra išskirtinis 
„Vienetas“, sąmonei, kuriai jis esti akivaizdžiai, pasireiškiantis 
dar nesuardyta juslinio „kito“ forma; šis juslinis „kitas“ dar 
nepažįsta dvasios kaip savosios dvasios; kitaip tariant, dva- 
sios dar nesama, nes ji yra pavienė savastis; jos nesama nei 
kaip visuotinės, nei kaip visybinės (Alles) savasties. Kitaip 
tariant, šis pavidalas dar neturi sąvokos formos, t.y. savasties 
formos — savasties, kuri savo betarpiška tikrove kartu yra 

tai, kas įveikta, mąstymas, bendrybė, kurioje jis nepraranda 
savo tikrovės. — Tačiau paprasčiausia ir betarpiška šios ben- 
drybės forma jau nėra paties mąstymo, sąvokos kaip sąvokos 
forma; ne, ji yra tikrovės visuotinybė, savasties visybė ir esa- 
ties pakylėjimas iki vaizdinio; kaip ir visais atvejais ir kad 
pateiktume konkretų pavyzdį, [pasakykime taip]: įveiktas jus- 
linis „šitas“ yra tik daiktas, atsiveriantis suvokimui, bet dar 
nėra intelektinė bendrybė. 

Vadinasi, tas pavienis žmogus, kurio pavidalu apsireiškė 
absoliuti esmė, savyje kaip pavienis [asmuo] realizuoja jusli- 
nes būties judėjimą. Jis yra betarpiškai akivaizdus Dievas; dėl 
to jo būtis virsta buvusia būtimi (Gewesensein). Sąmonė, ku- 
riai jis pasirodo kaip ši juslinė dabartis, liaujasi jį matyti, 
girdėti; ji matė ir girdėjo jį; ir tik todėl, kad ji tik matė, girdėjo 
ji, ji pati tampa dvasine sąmone; kitaip tariant, kaip anks- 
čiau Dievas prieš sąmonę iškildavo kaip juslinė esatis, taip 
dabar jis iškilo kaip dvasia. — Juk kaip sąmonė, kuri mato ir 
girdi jį jusliškai, ji pati dar yra tik betarpiška sąmonė, ne- 
įveikusi daiktiškumo nelygybės, jos nesugrąžinusi į grynąjį 
mąstymą; ne, kaip dvasią ji pažįsta šitą objektinę atskirybę, 
bet ne pačią save. Suvoktos absoliučios esmės betarpiškos 
esaties nyksmu pasireiškia betarpiškumo negatyvusis mo- 
mentas; dvasia ir toliau yra betarpiška tikrovės savastis, ta- 
čiau [tik] kaip visuotinė bendruomenės savimonė, glūdinti sa- 
vojoje substancijoje, kaip kad pastaroji joje yra visuotinis sub- 
jektas — ne pavienis asmuo sau, o kartu su bendruomenės 
sąmone; o tai, ką tas pavienis žmogus reiškia bendruome- 
nei, yra išbaigta sąmonės visuma. 

Bet praeitis ir toluma yra tik netobula forma, kuria betar- 
piškumo modusas nustatytas tarpiškai ir bendrybiškai; be- 
tarpiškumas tik paviršutiniškai panardintas į mąstymo sti- 
chiją, joje išlieka kaip juslinis modusas, nenustatytas kaip vie- 
nis su paties mąstymo prigimtimi. Mąstymas pakylėtas tik 

iki vaizdinio, nes pastarasis yra juslinio betarpiškumo ir jo 
bendrybės arba mąstymo sintetinis ryšys. 

Šia įvaizdinimo forma pasireiškia apibrėžtumas, kurio pa- 
vidalu dvasia suvokia save „šioje“ savo bendruomenėje. Ši 
forma dar nėra dvasios savimonė, pasiekusi savo sąvoką kaip 
sąvoką; tarpininkavimas dar neišbaigtas. Vadinasi, tokiam 
būties ir mąstymo ryšiui būdingas tas trūkumas, kad dvasi- 
nė esmė dar apima susidvejinimą į šiapusybę ir anapusybę. 
Turinys yra tikras turinys, bet visi jo momentai, nustatyti 
įvaizdinimo stichijoje, pasižymi tuo charakteringu bruožu, 
kad jie nepagauti sąvoka, bet pasirodo kaip visiškai sava- 
rankiškos pusės, tarpusavyje santykiaujančios išoriškai. Kad 
tikras turinys sąmonei atsivertų savo tikrąja forma, būtinas 
aukštesnio lygio sąmonės ugdymas; būtina tai, kad absoliu- 
čios substancijos žiūrą sąmonė pakylėtų iki sąvokos ir pačiai 
sau savo sąmonę sulygintų su savąja savimone, taip, kaip 
tai įvyko mums arba savyje. 

Panagrinėkime, kaip šis turinys esti savojoje sąmonėje. — 
Jeigu absoliuti dvasia yra turinys, tai jis egzistuoja savosios 
tiesos pavidalu. Tačiau jo tiesa pasireiškia ne tik tuo, kad ji 
yra bendruomenės substancija arba jos [būtis|-savyje, ir ne 
tuo, kad iš šios vidujybės ji iškyla į vaizdinio objektišku- 
mą; ne, ji pasireiškia tuo, kad tampa tikroviška savastimi, 
save reflektuoja į save ir yra subjektas. Vadinasi, tai yra ju- 
dėjimas, kurį absoliuti dvasia realizuoja savojoje bendruo- 
menėje; kitaip tariant, tai ir yra tos dvasios gyvenimas. To- 
dėl tai, kas toji sau atsiverianti dvasia yra savyje ir sau, at- 
pažįstama ne iš to, kad turtingas jos gyvenimas bendruo- 
menėje tarsi išsivynioja ir susispaudžia į savo pirminę giją, 
tarkime, į pirmos, netobulos bendruomenės vaizdinius ar- 
ba net į tai, ką kalbėjo tikras žmogus. Šios sąspaudos pa- 
grindas yra instinktyvus veržimasis prie sąvokos; tačiau toje 
sąspaudoje pirmojo pasirodymo pradmuo kaip betarpiška esa- 

Hs persipina su sąvokos paprastumu. Štai kodėl dėl tokio dva- 
sios gyvenimo nuskurdimo, dėl bendruomenės vaizdinio ir 
vaizdinį atitinkančios jos veikos pašalinimo vietoje sąvokos 
atsiranda tik išorybė ir atskirybė, betarpiško pasirodymo is- 
torinis modusas ir bedvasis pavienio tariamo pavidalo ir jo 
praeities prisiminimas. 

Dvasia pasireiškia kaip savosios sąmonės turinys pirmiau- 
sia grynosios substancijos forma; kitaip tariant, ji yra savo gry- 
nosios sąmonės turinys. Ši mąstymo stichija yra judėjimas 
žemyn, prie esaties, arba prie atskirybės. Jų vidurkis yra jų 
sintetinis ryšys, tapsmo „kitu“ sąmonė arba įvaizdinimas 
kaip toks. Trečias momentas yra sugrįžimas iš vaizdinio ir 
kitabūties arba pačios savimonės stichija. — Šie trys momen- 
tai sudaro dvasią; jos išsiskaidymas vaizdinyje pasireiškia 
tuo, kad ji esti apibrėžta; bet šis apibrėžtumas yra ne kas ki- 
ta, kaip vienas iš jos momentų. Vadinasi, jos visaapimantis 
judėjimas yra toks, kad savo prigimtį jis išskleidžia kiekvie- 
name momente kaip savo stichijoje; kadangi kiekvienas iš 
šių ratilų save išbaigia savyje, tai ši jo refleksija į save kartu 
yra perėjimas į kitą ratilą. Vaizdinys yra vidurkis tarp gry- 
nojo mąstymo ir savimonės kaip tokios; kartu jis yra tik vie- 
nas iš apibrėžtumų; bet, kaip pasirodo, tuo pat metu vaizdi- 
niui būdingas bruožas — būti sintetiniu ryšiu — apima vi- 
sas stichijas ir yra jų bendras apibrėžtumas. 

Pats turinys, kurį reikia apžvelgti, mums kažkiek pasiro- 
dė nelaimingosios ir tikinčiosios sąmonės pavidalais; — bet pir- 
muoju pavidalu jis pasirodė kaip iš sąmonės kilusio ir aistrin- 
gai siekiamo turinio apibrėžtis; šiame turinyje dvasia negali 
rasti nei pasitenkinimo, nei ramybės, nes ji dar nėra savyje 
arba todėl, kad ji nėra jos pačios turinys kaip jos pačios sub- 
stancija; antruoju pavidalu, priešingai, turinys buvo traktuo- 
jamas kaip savasties stokojanti pasaulio esmė arba kaip iš 
esmės objektinis įvaizdinimo turinys, o šitoks įvaizdinimas 

pasitraukia iš tikrovės apskritai ir todėl nepasižymi savinio- 
nės tikrumu, kuris nuo savimonės atsiskiria iš dalies kaip Ži- 
nojimo tuštybė, iš dalies — kaip grynoji įžvalga. — Priešin- 
gai, bendruomenės sąmonės substancija yra turinys, lygiai 
kaip ir turinys sąmonei yra jos pačios dvasios tikrumas. 

Kadangi dvasia kaip substancija iš pradžių įvaizdinama 
grynojo mąstymo stichijoje, kartu ji betarpiškai yra paprasta 
sau pačiai lygi amžina esmė; bet ši esmė turi ne šią abstrak- 
čią esmės reikšmę, o reiškiasi kaip absoliuti dvasia. Tačiau 
dvasia nėra nei reikšmė, nei vidus; ne, ji yra tikrovė. Todėl 
paprasta amžinoji esmė būtų dvasia tik pagal tuščią pavadi- 
nimą, jei ji susitapatintų su vaizdiniu ir būtų vadinama pa- 
prasta amžinąja esme. Bet paprasta esmė, būdama abstrak- 
cija, iš tikrųjų yra negatyvumas pats savyje, ir būtent mąsty- 
mo negatyvumas arba toks negatyvumas, koks jis iš esmės 
yra savyje; t.y. toji esmė yra absoliutus skirtumas nuo savęs, 
arba jos pačios grynasis tapsmas „kitu“. Kaip esme ji yra tik 
savyje arba mums; tačiau, kadangi šis grynumas yra būtent 
abstrakcija arba negatyvumas, tai esmė yra pati sau; kitaip 
tariant, ji yra savastis, sąvoka. Vadinasi, ji yra objektiška; o ka- 
dangi tik ką nusakyta sąvokos būtinybė vaizdiniu pagauna- 
ma ir išreiškiama kaip įvykis, tai reiškia, kad amžinoji esmė 
susikuria „kitą“. Tačiau šioje kitabūtyje ji lygiai taip pat be- 
tarpiškai sugrįžo į save, nes perskyra yra perskyra savyje, 
t.y. ji betarpiškai skiriasi tik pati nuo savęs; vadinasi, ji yra į 
save sugrįžęs vienis. 

Taigi išsiskiria trys momentai — esmė, būtis-sau, kuri yra 
esmės kitabūtis ir kuriai egzistuoja esmė, ir būtis-sau arba 
savižina kitame. Savojoje būtyje-sau esmė stebi tik pačią sa- 
ve; būdama šitaip atitrūkusi nuo savęs, ji yra tik pas save 
(bei sich); ji yra būtis-sau, kuri išveja save iš esmės; ji yra 
esmes savižina; ji yra žodis, kuris, būdamas išsakytas, atitrūks- 
ta nuo sakytojo ir palieka jį ištuštėjusį, bet kuris lygiai taip 

pat betarpiškai išgirstamas, ir tik šioji savigirda (selbst Ver- 
nehmen) yra žodžio esatis. Todėl padarytos perskyros nu- 
trinamos taip pat betarpiškai, kaip ir padaromos, ir padaro- 
mos taip pat betarpiškai, kaip ir nutrinamos, o tiesa ir tikro- 
vė yra kaip tik toks savyje besisukantis judėjimas. 

Šis judėjimas savyje išreiškia absoliučią esmę kaip dvasią; 
absoliuti esmė, kuri pagaunama ne kaip dvasia, yra tik abst- 
rakti tuštuma; lygiai taip pat ir dvasia, kuri pagaunama ne 
kaip toks judėjimas, yra tik tuščias žodis. Kai dvasios mo- 
mentai pagaunami grynu pavidalu, jie yra neramios sąvo- 
kos, pasireiškiančios tik tuo, kad savyje jos yra savo pačių 
priešybė; be to jos nurimsta tik visybėje. Tačiau bendruome- 
nei būdingas įvaizdinimo vyksmas nėra šitoks sąvokinis mąs- 
tymas; ne, jo turinyje nesama būtinybės, ir vietoje sąvokos 
formos į grynosios sąmonės viešpatiją jis perkelia prigimti- 
nius tėvo ir sūnaus santykius. Kadangi ši sąmonė net pačia- 
me mąstyme elgiasi kaip įvaizdinanti sąmonė, tai, nors esmė 
jai ir apreikšta, bet jos momentai dėl šio sintetinio vaizdinio, 
viena vertus, jai patys išsiskaido taip, kad vienas su kitu 
siejasi ne savo sąvokos dėka, o kita vertus, ši sąmonė atsi- 
traukia nuo šito savo grynojo objekto ir santykiauja su juo 
tik išoriškai; šis objektas jai apreikštas kažkokios svetimos 
[esmės], ir šioje mintyje apie dvasią ji neatpažįsta savęs, ji 
neatpažįsta grynosios savimonės prigimties. Kadangi būtina 
išeiti už vaizdinio formos ribų ir minėtų santykių, perimtų 
iš gamtiškų [esinių], o kartu ir už to, kas yra judėjimo (kuris 
yra dvasia) momentai, kaip izoliuotos, nejudrios substanci- 
jos arba subjektai, o ne kaip praeinantys momentai, tai šis 
išėjimas, kaip jau minėta kitame kontekste, turi būti trak- 
tuojamas kaip sąvokos spaudimas; tačiau kadangi jis yra tik 
instinktas, tai jis neatpažįsta savęs, kartu su forma atmeta ir 
turinį ir — o tai yra tas pat — jį nužemina iki istorinio vaiz- 
dinio ir tradicijos paveldo; šitaip išsaugojama tik grynoji ti- 

kėjimo išorybė, o kartu — tik tai, kas mirę ir nepažinu; tuo 
tarpu tikėjimo vidus išnyko, nes tai būtų sąvoka, save suvo- 
kianti kaip sąvoką. 

Tiesa, absoliuti dvasia kaip grynos esmės vaizdinys nėra 
abstrakti gryna esmė; ne, ši esmė, kaip tik todėl, kad ji yra 
tik dvasios momentas, nužeminta iki stichijos. Tačiau dva- 
sios pasirodymas šioje stichijoje formos požiūriu apima tą 
patį trūkumą, kuris būdingas esmei kaip esmei. Esmė yra 
abstrakcija, todėl ji yra negatyvi savo paprastumo atžvilgių; 
ji yra kažkas „kita“; lygiai taip pat dvasia esmės stichijoje 
yra paprasto vienio forma, kuri dėl šios priežasties esmingai 
yra ir tapsmas kitu. — Arba — o tai yra tas pat — amžino- 
sios esmės santykis su savąja būtimi-sau yra betarpiškas pa- 
prastas grynojo mąstymo santykis; vadinasi, šioje paprastoje 
savižinoje, nukreiptoje į „kitą“, kitabūtis nenustatyta kaip to- 
kia; ji yra perskyra, kuri grynajame mąstyme betarpiškai nėra 
perskyra; tai meilės prisipažinimas, kai abi pusės savo esme 
nesupriešintos. — Dvasia, kuri reiškiasi grynojo mąstymo sti- 
chijoje, esmingai pasižymi tuo, kad ji esti ne tik mąstyme, 
bet yra tikroviška, nes pačioje jos sąvokoje glūdi kitabūtis, t.y. 
grynosios, tik mąstomos sąvokos įveika. 

Kadangi grynojo mąstymo stichija yra abstrakti, ji pati 
veikiau yra „kita“ savo paprastumo atžvilgiu ir todėl perei- 
na į tikrąją įvardinimo stichiją, — stichiją, kurioje grynosios 
sąvokos momentai vienas kito atžvilgiu pasireiškia kaip sub- 
stancinė esatis tiek, kiek jie yra subjektai, kurie savo būtimi 
abejingi vienas kitam ne kažkieno trečio požiūriu; ne, būda- 
mi reflektuoti į save, jie patys atsiskiria vienas nuo kito ir 
susipriešina. 

Vadinasi, tik amžina arba abstrakti dvasia sau tampa 
kažkuo „kitu“ arba įeina į esatį ir betarpiškai — į betarpišką 
esati. Vadinasi, ji kuria tam tikrą pasaulį. Šis kūrimas yra žo- 
dis, kuriuo įvaizdinimo vyksme išreiškiama pati sąvoka jos 

absoliutaus judėjimo požiūriu, arba žodis, išreiškiantis tai, 
kad absoliučiai nusakytas paprastumas arba grynasis mąs- 
tymas (kadangi tai yra abstraktus mąstymas) veikiau yra tai, 
kas negatyvu, o kartu tai, kas priešinga sau, arba tai, kas 
yra „kita“; kitaip tariant, — jei tą patį išreikšime kitais Žo- 
džiais, — kadangi dalykas, nustatytas kaip esmė, yra papras- 
tas betarpiškumas arba būtis, bet, kaip betarpiškumas arba bū- 
tis, stokoja savasties, tai, stokodamas vidujybės, jis yra pa- 
syvi [esmė] arba yra būtis-kitam. — Ši būtis-kitam kartu yra 
tam tikras pasaulis; dvasia, apibrėžta kaip būtis-kitam, yra ra- 
mus egzistavimas momentų, anksčiau įtrauktų į grynąjį mąs- 
tymą, vadinasi, yra jų paprastos bendrybės ištirpdymas ir 
jų išsiskaidymas į jiems būdingas ypatingybes. 

Bet pasaulis yra ne tik toji išbarstyta dvasia, nublokšta 
į pilnatį ir jos išorinę tvarką; ne, kadangi dvasia iš esmės 
yra paprasta savastis, pastaroji irgi akivaizdžiai duota pa- 
saulyje; tai estinti dvasia, kuri yra pavienė savastis, turinti 
sąmonę ir save atskirianti nuo savęs kaip „kitą“ arba kaip 
pasaulį. — Tuo pavidalu, kuriuo ši pavienė savastis nusta- 
tyta tik šitaip betarpiškai, ji dar nėra dvasia sau; vadinasi, ji 
esti ne kaip dvasia, ji gali būti pavadinta nekalta, bet ne ge- 
ra. Kad iš tikrųjų būtų savastimi ir dvasia, ji — panašiai 
kaip amžinoji esmė, pasireiškianti kaip judėjimas, nukreip- 
tas į tai, kad toji esmė savo kitabūtyje išsaugotų lygybę sau 
pačiai, — pirmiausia turi pačiai sau tapti „kitu“. Kadangi 
ši dvasia nustatyta kaip estinti dvasia tik betarpiškai arba 
kaip į savosios sąmonės daugeriopumą išskaidyta dvasia, tai 
jos tapsmas kitu apskritai yra žinojimo grįžimas į save (In- 
sichgehen). Betarpiška esatis virsta mintimi; kitaip tariant, 
tik juslinė sąmonė virsta minties sąmone; be to, kadangi ši 
mintis yra iš betarpiškumo kylanti arba sąlygota mintis, tai 
ji nėra grynasis Žinojimas, o yra mintis, kuriai būdinga ki- 
tabūtis; vadinasi, tai yra sau priešinga mintis apie gėrį ir blo- 

gi. Žmogus parodomas taip, kad jis prarado lygybės sau pa- 
čiam formą, nes paragavo vaisių nuo gėrio ir blogio pažini- 
mo medžio ir buvo išvarytas iš nekaltos sąmonės būklės, 
iš darbu nepertvarkytos gamtos, atsiduodančios tiesiogiai, 
ir iš rojaus, šito gyvulių sodo; — ir visa tai traktuojama 
kaip nebūtinas įvykis. 

Kadangi šis estinčios sąmonės sugrįžimas į save betar- 
piškai susiklosto kaip tapimas nelygia pačiai sau [sąmone], 
tai blogis pasireiškia kaip į save sugrįžusios sąmonės pirmoji 
esatis; o kadangi mintys apie gėrį ir blogį tiesiog priešingos, 
ir šioji priešprieša dar nepašalinta, tai ši sąmonė iš esmės 
yra tik blogis. Bet kartu, kaip tik dėl šios priešpriešos, be 
šios sąmonės, esama ir geros sąmonės bei abiejų sąmonių tar- 
pusavio santykio. — Kiek betarpiška esatis virsta mintimi, 
o būtis-viduje-savęs, viena vertus, pati yra mąstymas, o kita 
vertus, kartu tiksliau apibrėžtas esmės tapimas-kitu, tai blo- 
gio atsiradimas gali būti nustumtas dar toliau — už estin- 
čio pasaulio ribų, į pirmąją mąstymo viešpatiją. Vadinasi, 
galima pasakyti, kad jau pirmagimis šviesos sūnus, sugrįž- 
damas į save, pasirodė esąs atkritęs/! tačiau vietoje jo tuo- 
jau pat buvo pagimdytas kitas. Tokia tik vaizdiniui, o ne 
sąvokai būdinga forma, kaip „atkrytis“, lygiai kaip ir sūnus, 
be kita ko, irgi nužemina sąvokos momentus iki vaizdinio 
arba įvaizdinimą perkelia į minties viešpatiją. — Lygiai taip 
pat nesvarbu, ar paprastai minčiai apie kitabūtį, glūdinčią 
amžinojoje esmėje, bus priskirtas ir kitų pavidalų daugerio- 
pumas, ir ar šis daugeriopumas bus perkeltas į jų grįžimą-į- 
save (Insichgehen). Todėl šis priskyrimas tuo pat metu turi 
susilaukti pritarimo, nes jo dėka tas kitabūties momentas, 
kaip ir dera, kartu išreiškia įvairovę, ir išreiškia ją ne kaip 
daugeriopumą apskritai, bet ir kaip apibrėžtą įvairovę, kai 
viena dalis, sūnus, yra tai, kas paprasčiausiai atpažįsta sa- 
ve kaip esmę, o kita pusė yra būties-sau atotrūkis, gyve- 

nantis tik esmės pašlovinimu; į šią dalį vėliau vėl gali būti 
perkeltas atitrūkusios būties-sau sugrįžimas ir blogio grįž- 
tis į save. Kadangi kitabūtis susidvejina, dvasią jos momentų 
požiūriu būtų galima išreikšti apibrėžčiau, o jeigu tie mo- 
mentai būtų skaičiuojami, dvasią būtų galima išreikšti kaip 
ketveriopumą (Viereinigkeit), arba — kadangi daugis pats 
vėl suskyla į dvi dalis, į tai, kas liko gera, ir tai, kas tapo 
bloga, — net kaip penkeriopumą (Fiūntfeinigkeit). — Tačiau 
momentų skaičiavimą apskritai galima traktuoti kaip bergž- 
džią dalyką, nes, viena vertus, perskyra pati yra irgi tik vie- 
nas momentas, t.y. būtent mintis apie perskyrą, kuri yra tik 
viena mintis tiek, kiek ji yra šita perskyra, antroji perskyra 
pirmosios atžvilgiu; o kita vertus — kadangi mintis, apiman- 
ti daugeriopumą vienyje, turi būti išlaisvinta nuo savosios 
bendrybės ir perskirta į daugiau nei tris ar keturias skirty- 
bes, — šitokia bendrybė, priešingai abstraktaus vieneto, skai- 
čiaus principo, absoliučiam apibrėžtumui, pasirodo kaip ne- 
apibrėžtumas santykio su pačiu skaičiumi požiūriu, todėl 
būtų galima kalbėti tik apie skaičius apskritai, t.y. ne apie 
perskyrų kiekį; vadinasi, šiuo atveju apskritai nėra prasmės 
kalbėti apie skaičių ir skaičiavimą, kaip ir kitais atvejais, kai 
paprasta dydžio ir kiekio perskyra stokoja sąvokos ir nieko 
nepasako. 

Tapo akivaizdu, kad gėris ir blogis buvo apibrėžti minties 
skirtumai. Kadangi jų priešprieša dar nepašalinta ir jie pasi- 
rodo kaip mintinės esmės, kiekviena iš kurių savaime sava- 
rankiška, tai žmogus yra beesmė savastis ir jų [gėrio ir blo- 
gio] esaties bei kovos sintetinė dirva. Tačiau šios visuotinės 
galybės būdingos ir savasčiai; kitaip tariant, savastis yra jų 
tikrovė. Vadinasi, šio momento požiūriu atsitinka taip, kad 
kaip blogis yra ne kas kita, o tik gamtinės dvasios esaties 
sugrįžimas į save, taip ir priešingai, gėris iškyla į tikrovę ir 
pasireiškia kaip tam tikra estinti savimonė. — Tai, kas tik 

mąstomoje dvasioje glūdi vien kaip užuomina apie dieviš- 
kosios esmės apskritai tapimą kitu, čia priartėja prie vaizdi- 
nio kaip savirealizacija; ši realizacija dvasiai pasireiškia kaip 
dieviškosios esmės, kuri išsižada savo abstraktumo ir netik- 
roviškumo, nusižeminimas. — Kitą pusę, blogį, įvaizdinimas 
apima kaip tam tikrą įvykį, svetimą dieviškajai esmei; blogį 
suvokti kaip glūdintį pačioje dieviškojoje esmėje, kaip jos rūs- 
tybę, yra aukščiausia ir žiauriausia su savimi kovojančio 
įvaizdinimo įstanga, kuri — kadangi ji stokoja sąvokos — 
lieka bevaisė. 

Vadinasi, dieviškosios esmės susvetimėjimas nustatytas 
dvejopu būdu; dvasios savastis ir jos paprasta mintis yra tie 
du momentai, kurių absoliutus vienis yra dvasia; jos susve- 
timėjimas pasireiškia tuo, kad tie momentai išsiskiria ir vie- 
nas turi kitokią vertę negu kitas. Todėl ši nelygybė yra dve- 
jopa nelygybė, ir atsiranda du junginiai, kurių bendrieji mo- 
mentai yra minėti [momentai]. Viename junginyje kaip es- 
mingas [momentas] galioja dieviškoji esmė, o gamtinė esatis 
ir savastis traktuojama kaip kažkas neesminga ir pašalinta; 
priešingai, kitame junginyje kaip esmingas [momentas] ga- 
lioja būtis-sau, o paprastas dieviškumas traktuojamas kaip 
kažkas neesminga. Dar tuščias tų momentų vidurkis yra esatis 
apskritai, vien tik abiejų vidurkio momentų bendrumas. 

Šios priešpriešos pašalinimas nebūtinai pasireiškia kaip 
abiejų momentų, kurie įvaizdinti atskirtų ir savarankiškų es- 
mių pavidalu, kova. Jų savarankiškumas lemia tai, kad kiek- 
vienas momentas pats savaime turi susinaikinti savyje, per 
savo sąvoką; kova prasideda tik ten, kur abu momentai nu- 
stoja būti tokiais minties ir savarankiškos esaties mišiniais ir 
kur jie sudaro priešpriešą tik kaip mintys. Juk tada jie, kaip 
apibrėžtos sąvokos, esmingi tik sueidami į priešpriešos san- 
tykį; priešingai, būdami savarankiški, savo esmiškumą jie turi 
už priešpriešos; vadinasi, jų judėjimas yra laisvas ir savas- 

tingas jų pačių judėjimas. Vadinasi, jeigu abiejų [momentų] 
judėjimas yra judėjimas savyje, nes jis turi būti traktuojamas 
kaip būdingas jiems patiems, tai šį judėjimą ir pradeda tas 
iš Minėtų momentų, kuris yra apibrėžtas kaip savyje-estintis 
kito momento atžvilgiu. Šis [vyksmas] įvaizdinamas kaip tam 
tikra savanoriška veika; tačiau jos atotrūkio būtinybė glūdi 
sąvokoje, bylojančioje, kad savyje-estinti [esmė], kuri šitaip 
apibrėžta tik priešpriešoje, kaip tik todėl nėra tikrai tvari; 
vadinasi, kaip tik tas momentas, kurio esmė yra ne būtis- 
sau, o kažkas paprasta, atitrūksta pats nuo savęs, eina mir- 
tin ir šitaip susitaiko su absoliučia esme. Juk šiame judėjime 
tas momentas pasirodo kaip dvasia; abstrakti esmė susveti- 
mėjusi su savimi ir pasireiškia kaip gamtinė esatis bei sa- 
vastinga tikrovė; tokia jos kitabūtis arba jos juslinė duotis 
sugrįžta atgal antrojo tapimo-kitu dėka ir nustatoma kaip 
įveikta, kaip bendrybiška [duotis|; šitaip esmė pati savyje tam- 
pa savimi (in ihr sich selbst geworden); betarpiška tikrovės 
esatis nustojo būti esmei svetima arba išoriška [esatimi], nes 
toji esatis yra įveikta ir bendrybiška; todėl ši mirtis yra [esa- 
ties] prisikėlimas dvasios pavidalu. 

Įveikta betarpišką savimonę turinčios esmės duotis yra 
esmė kaip bendroji savimonė; šita įveiktos pavienės savas- 
ties, kuri yra absoliuti esmė, sąvoka betarpiškai išreiškia ben- 
druomenės susiformavimą; iki šiol tūnodama įvaizdinimo 
vyksme, dabar bendruomenė sugrįžta į save kaip savastį; o 
dvasia iš antrosios savo apibrėžties stichijos — įvaizdinimo — 
pereina į trečiąją stichiją — savimonę kaip tokią. — Jei dar 
apžvelgsime tai, kaip išsiskleidžia minėtas įvaizdinimas kaip 
progresuojantis judėjimas, tai pirmiausia pamatysime, kaip 
pasireiškia tai, kad dieviškoji esmė prisiima Žmogaus pri- 
gimti. Tuo jau pasakyta, kad savyje jos abi yra neatskiriamos, 
kaip ir tai, kad dieviškoji esmė atitrūksta nuo savęs Iš pat 
pradžių; t.y. tai, kad jos esatis sugrįžta į save ir tampa pikta, 

nepasakyta; tačiau šioje esmėje [potencialiai] glūdi tai, kad 
savyje ši pikta esatis nėra svetima tai esmei; iš absoliučios 
esmės liktų tik šitas tuščias pavadinimas tuo atveju, jeigu iš 
tikrųjų egzistuotų kažkas kita jos atžvilgiu, jeigu nuo jos kaž- 
kas atkristų; — priešingai, būties-viduje-savęs momentas yra 
esmingas dvasios esaties momentas. — Tai, kas mums yra 
sąvoka, t.y. tai, kad pati esmė apima būtį-viduje-savęs ir tik 
šitaip — tikrovę (ir tiek, kiek tai yra sąvoka), įvaizdinančiai 
sąmonei pasirodo kaip kažkoks sąvoka nepagaunamas įvy- 
kis; [būtis]-savyje šiai sąmonei atsiveria abejingos būties for- 
ma. Tačiau mintis apie tai, kad minėti vienas kito tarsi ven- 
giantys absoliučios esmės ir sau-estinčios būties momentai 
yra neperskiriami, pasirodo ir šiam įvaizdinimo vyksmui — 
juk jis apima teisingą turinį, — tačiau pasirodo vėliau, per 
dieviškosios esmės, tampančios kūnu, atotrūkį. Šis vaizdi- 
nys, kuris tokiomis aplinkybėmis dar yra betarpiškas, o todėl 
bedvasis, arba kuris žmogišką esmės pavidalą apima dar tik 
kaip ypatingą, o ne kaip visuotinį, šiai sąmonei tampa dva- 
siniu [dariniu] suformuotos esmės judėjime, nukreiptame į 
tai, kad tas vaizdinys vėl paaukotų savo betarpišką esatį ir 
sugrįžtų į esmę; tik į save reflektuota esmė yra dvasia. — Va- 
dinasi, čia įvaizdintas dieviškosios esmės susitaikymas su „ki- 
tu” apskritai; be to, šį susitaikymą apibrėžia mintis apie „ki- 
tą“, t.y. blogis. — Jei šis susitaikymas pagal savąją sąvoką iš- 
reiškiamas taip, kad, girdi, jis įvyksta todėl, kad blogis savyje 
yra tas pat, kas ir gėris, arba kad dieviškoji esmė yra tas pat, 
kas ir gamta visa savo apimtimi, — o gamta, atskirta nuo 
dieviškosios esmės, yra tik niekas, — tai toks išraiškos būdas 
pripažintinas esąs bedvasis, todėl jis neišvengiamai turi su- 
kelti nesusipratimus. — Jeigu blogis yra tas pat, kas ir gėris, 
tai kaip tik blogis nėra blogis, o gėris nėra gėris; ne, tokiu 
atveju ir vienas, ir kitas pašalinami; blogis apskritai yra vi- 
duje-savęs-estinti būtis-sau, o gėris yra savasties stokojantis 

paprastumas. Jei abu šitaip išreiškiami orientuojantis į jų są- 
voką, tai kartu atsiveria jų vienis; juk viduje-savęs-estinti bū- 
tis-sau yra paprastas Žinojimas; o savasties stokojantis pa- 
prastumas irgi yra gryna viduje-savęs-estinti būtis-sau. — 
Todėl, jei turi būti pasakyta, kad pagal savo sąvoką gėris ir 
blogis (t.y. kiek jie nėra gėris ir blogis) yra visiškai tas pat, tai 
lygiai taip pat turi būti pasakyta, kad jie yra ne tas pat, o 
tiesiog skirtingi [dalykai]; juk paprasta būtis-sau arba grynas 
žinojimas irgi yra grynasis negatyvumas, arba absoliuti per- 
skyra juose pačiuose. — Tik šie du teiginiai išbaigia visumą 
ir pirmojo teiginio teigimui bei įtvirtinimui turi iškilti prieš- 
priešiais neįveikiamas ir atkaklus kito teiginio įtvirtinimas; 
jei abu teiginiai vienodai teisingi, tai abu vienodai ir netei- 
singi, ir neteisingi tuo, kad tokios abstrakčios formos, kaip 
„tas pat“, bet „ne tas pat“, tapatybė ir netapatybė traktuojamos 
kaip kažkas teisinga, patikima ir tikroviška, ir jomis remia- 
masi. Tiesa yra ne viena arba kita forma, o būtent jų judėji- 
mas, pasireiškiantis tuo, kad paprastas „tas pat“ yra abst- 
rakcija, o sykiu — absoliuti perskyra; tuo tarpu toji persky- 
ra, kaip perskyra savyje, skiriasi pati nuo savęs, vadinasi, 
yra lygybė pačiai sau. Kaip tik taip yra su dieviškosios es- 
mės ir gamtos apskritai, o ypač Žmogaus prigimties, tapatu- 
mu: dieviškoji esmė yra gamta tiek, kiek ji nėra esmė; gamta 
yra dieviška savo esme; tačiau kaip tik dvasioje abi abstrak- 
čios pusės nustatytos tokios, kokios jos yra iš tiesų, būtent 
kaip įveiktos; o tai toks nustatymas, kuris negali būti išreikš- 
tas sprendiniu ir bedvasiu „yra“, sprendinio jungtimi. Ly- 
giai taip pat gamta už savo esmės yra niekas; tačiau pats šis 
niekas tokiu pat mastu yra; jis yra absoliuti abstrakcija, va- 
dinasi, grynasis mąstymas arba būtis-viduje-savęs, o kartu 
su savo priešingumo dvasiniam vieniui momentu jis yra blo- 
gis. Šių sąvokų painumas atsiranda tik dėl to, kad laikomasi 
jungties „yra“ ir užmirštamas mąstymas, kuriame momentai 


561 


VII. RELIGIJA 


ir esti, ir nesti, t.y. tie momentai yra tik judėjimas, kuris yra 
dvasia. — Šis dvasinis vienis arba vienis, kuriame persky- 
ros esti tik kaip momentai arba tik kaip įveiktos perskyros, 
yra tas vienis, kuris įvaizdinančiai sąmonei pasirodė minėto 
susitaikymo pavidalu; o kadangi šis vienis yra savimonės 
bendrybė, tai ši savimonė liovėsi būti įvaizdinančia; judėji- 
mas sugrįžo į ją. 

Vadinasi, dvasia atskleista trečiojoje stichijoje, visuotinėje 
savimonėje; dvasia yra dvasios bendruomenė. Bendruomenės 
kaip savimonės, kuri skiriasi nuo savo vaizdinio, judėjimas 
nukreiptas į realizaciją to, kas atsirado kaip „savyje“. Numi- 
ręs dieviškasis Žmogus, arba Žmogiškasis Dievas savyje yra 
visuotinė savimonė; jis turi tapti toks ir šiai savimonei. Kitaip 
tariant, kadangi jis yra viena vaizdinio priešpriešos pusė (bū- 
tent — blogis), kuriai gamtinė esatis ir pavienė būtis-sau ga- 
lioja kaip esmė, tai toji pusė, kuri traktuojama kaip savaran- 
kiška, t.y. ne kaip momentas, dėl savo savarankiškumo sa- 
vyje ir sau turi pakilti iki dvasios arba savyje išreikšti dva- 
sios judėjimą. 

Šioji pusė yra gamtinė dvasia; savastis turi pasišalinti iš 
šio gamtiškumo ir sugrįžti į save, t.y. tapti pikta. Tačiau gam- 
tinė dvasia jau savyje yra pikta; todėl jos sugrįžimas į save 
pasireiškia tuo, kad ji įsitikina, jog gamtinė esatis yra blogis. 
Pasaulyje glūdinčio blogio esaties tapsmas ir būtis glūdi įvaiz- 
dinančioje sąmonėje lygiai taip pat, kaip ir absoliučios es- 
mės nusiraminimas esatyje (daseiende Versöhnung des ab- 
soluten Wesens); tačiau savimonėje kaip tokioje šitas vaizdi- 
nys formos požiūriu glūdi tik kaip įveiktas momentas, nes 
savastis yra negatyvumas; vadinasi, šis negatyvumas yra ží- 
nojimas, kuris yra sąmonės pačios savyje grynoji veika. — 
Šis negatyvumo momentas turi pašireikšti ir turinyje. Kadan- 
gi būtent esmė savyje jau susitaikiusi su savimi ir yra vienis, 
kuriame vaizdinio dalys yra įveiktos (kitaip tariant, jos yra 


562 


VII. RELIGIJA 


momentai), tai šis vyksmas pasireiškia tuo, kad kiekviena 
vaizdinio dalis čia įgyja reikšmę, priešingą tai, kurią ji turėjo 
anksčiau; šitaip kiekviena reikšmė išbaigiama prie jos prisiš- 
liejančia kita reikšme, o turinys tik dėl to tampa dvasiniu 
[turiniu]; kadangi apibrėžtumas kartu yra jam pačiam prie- 
šingas apibrėžtumas, tai vienis kitabūtyje, t.y. dvasingumas 
(das Geistige) tampa išbaigtas; lygiai taip pat mums arba 
savyje anksčiau susijungė priešingos rėikšmės ir buvo įveik- 
tos abstrakčios „to paties“, „ne to paties“, „tapatybės“ ir „neta- 
patybės“ formos. 

Vadinasi, jeigu įvaizdinančioje sąmonėje gamtinės savi- 
monės įsividujinimas (Innerlichwerden) buvo estintis blogis, 
tai įsividujinimas savimonės stichijoje yra blogio kaip tokio ži- 
nojimas, o šitoks blogis esatyje yra [būtis|-savyje. Vadinasi, 
šitas Žinojimas, akivaizdu, yra blogio atsiradimas, tačiau tik 
kaip minties apie blogį atsiradimas, ir todėl jis pripažįstamas 
kaip pirmasis susitaikymo momentas. Juk — kaip sugrįži- 
mas į save iš gamtos, kuri apibrėžta kaip blogis, betarpišku- 
mo — žinojimas yra išėjimas iš gamtos ir nuodėmės išnyki- 
mas (Absterben der Sunde). Sąmonė išsižada ne gamtinės 
esaties kaip tokios; ne, ji išsižada gamtinės esaties, kuri kar- 
tu suvokiama kaip blogis. Betarpiškas eities-;-save judesys kar- 
tu yra tarpiškas [judesys] — jis suponuoja pats save; kitaip 
tariant, jis yra savo paties pagrindas; jis yra eities-į-save pa- 
grindas kaip tik todėl, kad gamta jau savaime įėjo į save; 
dėl blogio žmogus privalo įeiti į save, tačiau blogis pats yra 
eitis-į-save. — Kaip tik todėl šis pirmasis judesys pats dar 
yra tik betarpiškas, jis yra paprasta sąvoka, nes jis sutampa su 
savo pagrindu. Todėl šis judesys arba tapsmas „kitu“ au- 
tentiškesniu pavidalu dar tik turi atsirasti. 

Taigi, be šito betarpiškumo, yra būtinas vaizdinio tarpi- 
ninkavimas. [Būtis|-savyje yra gamtos kaip netikros dvasios 
esaties žinojimas, ir toji viduje savęs atsiradusi savasties ben- 

drybė yra dvasios susitaikymas su savimi. Nesąvokinei savi- 
monei šioji [būtis|-savyje gauna tam tikro esinio ir vaizdinio 
formą. Vadinasi, sąvokinė pagava šioje savimonėje nėra įval- 
dymas tos sąvokos (Ergreifen dieses Begriffes), kuri įveiktą 
gamtiškumą pažįsta kaip bendrybę, t.y. kaip susitaikiusį su 
savimi; ne, ši pagava yra įvaldymas to minėto vaizdinio, ku- 
riame dieviškoji esmė sutaikyta su savo esatimi tuo būdu, 
kad vyksta dieviškosios esmės atotrūkis, kad ji virsta žmogu- 
mi ir miršta. — Dabar šio vaizdinio įvaldymas apibrėžčiau 
išreiškia tai, kas anksčiau buvo pavadinta jame glūdinčiu 
dvasiniu prisikėlimu; kitais žodžiais: tai dieviškosios esmės 
pavienės sąmonės virsmas visuotine arba jos virsmas ben- 
druomene. — Dieviškojo žmogaus mirtis kaip mirtis yra abst- 
raktus negatyvumas, betarpiškas rezultatas judėjimo, kuris 
baigiasi tik gamtinėje visuotinybėje. Šią gamtinę reikšmę mir- 
tis praranda dvasinėje savimonėje; kitaip tariant, mirtis tam- 
pa tik ką minėta savimonės sąvoka; iš to, ką mirtis reiškia 
betarpiškai, iš šios atskirybės nebūties, ji nuskaidrėja ir virsta 
bendrybe tokios dvasios, kuri gyvena savojoje bendruomenė- 
je, kuri toje bendruomenėje kasdien miršta ir prisikelia. 
Tai, kas priklauso vaizdinio stichijai, t.y. tai, kad absoliu- 
ti dvasia kaip pavienė, ar, tiksliau sakant, kaip ypatingoji dva- 
sia savo esatimi įvaizdina dvasios prigimtį, dabar perkelta 
į pačią savimonę, į žinojimą, išliekantį savo kitabūtyje; todėl 
šita dvasia iš tikrųjų nemiršta taip, kaip įsivaizduojama tikro- 
viška konkretaus individo mirtis; ne, jos ypatingybė miršta, iš- 
tirpdama jos bendrybėje, t.y. jai būdingame žinojime, kuris 
yra su savimi susitaikanti esmė. Vadinasi, betarpiškai anks- 
tesnė (zunachst vorhergehende) įvaizdinimo stichija dabar 
nustatyta kaip įveikta; kitaip tariant, ji sugrįžo į savastį, į 
savąją sąvoką; tai, kas toje stichijoje yra tik esinys, dabar 
tapo subjektu. — Kaip tik todėl ir pirmoji stichija, grynasis 
mąstymas ir jame glūdinti amžinoji dvasia dabar esti ne ana- 

pus įvaizdinančios sąmonės ir ne anapus savasties; ne, vi- 
sumos sugrįžimas į save ir pasireiškia kaip tik tuo, kad ji 
apima visus momentus. — Savasties įvaldyta tarpininko mir- 
tis yra jo objektiškumo arba jo ypatingos būties-sau įveika; šio- 
ji ypatinga būtis-sau tapo visuotinybės savimone. — Kita ver- 
tus, visuotinybe kaip tik šitaip tapo savimone, ir gryna ar ne- 
tikroviška elementaraus mąstymo dvasia tapo tikroviška. — 
Tarpininko mirtis yra ne tik jo gamtinės pusės ar jo ypatin- 
gos būties-sau mirtis; miršta ne tik nuo esmės atitrauktas, 
jau miręs apvalkalas, bet ir dieviškosios esmės abstrakcija. 
Juk tarpininkas — kadangi jo mirtis dar neišbaigė susitai- 
kymo — yra toks vienpusiškumas, kurio horizonte mąsty- 
mo paprastumas atpažįstamas kaip esme, kaip tikrovės prie- 
šybė; šis savasties kraštutinumas nėra toks pat vertingas 
kaip esmė; šitokią vertę savastis įgyja tik dvasioje. Vadina- 
si, šio vaizdinio mirtis kartu apima dieviškosios esmes, kuri 
nenustatyta kaip savastis, abstrakcijos mirtį. Ši mirtis yra 
skausmingas nelaimingosios sąmonės jausmas, bylojantis: 
pats Dievas mirė. Šie žiaurūs žodžiai išreiškia paprasčiausią, 
bet giliausią savižiną, sąmonės sangrįžą į už savęs jau nie- 
ko nežinančio ir nematančio Aš=Aš nakties gelmę. Vadina- 
si, šis jausmas iš tikrųjų yra substancijos ir jos priešingumo 
sąmonei prarastis; bet kartu tai yra grynas substancijos sub- 
jektyvumas arba grynoji savitikra, kurios stokoja substancija 
kaip objektas ar tai, kas betarpiška, ar grynoji esmė. Vadi- 
nasi, šis žinojimas yra dvasios pakilimas, kurio dėka substan- 
cija tapo subjektu, kurio dėka substancijos abstraktumas ir 
negyvumas numirė; vadinasi, substancija tapo tikroviška, pa- 
prasta ir visuotine savimone. 

Šitaip dvasia yra pati save suvokianti dvasia; ji suvokia 
save; tai, kas yra jos objektas, esti; kitaip tariant, jos vaizdi- 
nys yra tikras absoliutus turinys, kuriuo, kaip matėme, iš- 
reikšta pati dvasia. Tuo pat metu dvasia yra ne tik savimo- 

nės turinys ir ne tik savimonės objektas, bet ir tikroviška dva- 
sia. Ji yra tokia, pereidama tris savosios prigimties stichijas; 
šis judėjimas savęs pačios stichijoje sudaro jos tikrovę; tai, 
kas save išjudina, yra dvasia; ji yra judėjimo subjektas, o 
kartu ji yra ir pats judėjimo vyksmas; kitaip tariant, ji yra sub- 
stancija, kurią subjektas praeina kiaurai. Kaip mums atsira- 
do dvasios sąvoka tada, kai mes įžengėme į religiją ir kai 
ši sąvoka atsirado būtent kaip judėjimas savimi tikros dva- 
sios, kuri atleidžia blogiui, o drauge atsisako savojo papras- 
tumo ir kieto nekintamumo, arba kaip judėjimas, kur abso- 
liučios priešybės pažįsta save kaip visiškai tą patį [dalyką] ir šis 
pažinimas prasiveržia kaip „taip“ tarp šių kraštutinumų, — 
taip ir religinė sąmonė, kuriai apsireiškia absoliuti esmė, stebi 
šią sąvoką ir įveikia savosios savasties skirtybę nuo to, ką ji 
stebi; religinė sąmonė yra ir subjektas, ir substancija ir, va- 
dinasi, yra pati dvasia kaip tik todėl ir tiek, kiek ji yra šitas 
judėjimas. 

Tačiau šitoje savo savimonėje bendruomenė dar neišbaig- 
ta; jos turinys jai pačiai apskritai atsiveria įvaizdinimo [vyks- 
mo] pavidalu, ir šis susidvejinimas apima ir tikrovišką ben- 
druomenės dvasingumą, jos sugrįžimą iš savojo įvaizdinimo 
vyksmo, — panašiai ir pati grynojo mąstymo stichija apėmė 
tai. Be to, bendruomenė nesuvokia, kas ji yra; ji yra dvasinė 
savimonė, kuri sau dar neduota kaip šis objektas; kitaip ta- 
riant, sau ji neatsiveria kaip savo pačios sąmonė; ne, kiek ji 
yra sąmonė, ji turi vaizdinius, kurie buvo apžvelgti. — Mes 
matome, kad savimonė paskutiniame savo posūkio taške sau 
tampa vidine [savimone] ir pasiekia būties-viduje-savęs suvo- 
kimą; mes matome, kad ji atitrūksta nuo savo gamtinės esa- 
ties ir įgyja grynąjį negatyvumą. Tačiau pozityvi reikšmė to, 
kad kaip tik šis negatyvumas arba gryna žinojimo vidujybė 
lygiai taip pat yra pati-sau-lygi esmė, ar kad substancija da- 
bar pasiekė tą tašką, kur ji yra absoliuti savimonė, — visa 

tai pamaldžiajai sąmonei yra kažkas „kita“. Ji suvokia tai, 
kad grynas žinojimo įvidujinimas (Innerlichwerden) savyje 
yra absoliutus paprastumas arba substancija kaip vaizdinys 
kažko, kas yra toks ne pagal sąvoką, o kaip tam tikro sveti- 
mo pasitenkinimo veiksmas. Kitaip tariant, tai sąmonei šioji 
grynosios savasties gelmė nėra jėga, kurios dėka abstrakti es- 
me ištraukiama iš savo abstrakcijos ir šito grynojo pamaldu- 
mo galia pakeliama iki savasties. — Savasties veika šitaip 
išsaugoja šitą negatyvią reikšmę jos atžvilgiu todėl, kad sub- 
stancijos atotrūkis savo ruožtu savasčiai yra [būtis|-savyje, 
kurios ji irgi nesuvokia ir nepagauna sąvoka ar jos neranda 
savojoje veikoje kaip tokioje. — Kadangi savyje šis esmės ir 
savasties vienis realizuotas, tai sąmonė turi ir šį savojo susi- 
taikymo vaizdinį, tačiau tik kaip vaizdinį. Ji pasiekia pasi- 
tenkinimą todėl, kad prie savo grynojo negatyvumo ji išoriš- 
kai prideda pozityvią savo vienio su esme reikšmę; vadinasi, 
pats jos pasitenkinimas lieka paženklintas tam tikros anapu- 
sybės priešybe. Todėl jos pačios susitaikymas jos sąmonėje 
pasirodo kaip kažkas tolima, kaip ateities tolybė, o susitaiky- 
mas, realizuotas kitos savasties, pasireiškia kaip praeities to- 
lybė. Kaip pavienis dieviškasis Žmogus turi savyje-estintį tė- 
vą ir tik tikrą motiną, taip ir visuotinis dieviškasis žmogus, 
bendruomenė, savo tėvu laiko savo veiką ir žinojimą, o savo 
motina — amžinąją meilę, kurią toji bendruomenė tik jaučia, 
bet kurios ji nestebi savo sąmonėje kaip tikroviško betarpiš- 
ko objekto. Todėl jos susitaikymas glūdi jos širdyje, bet dar 
atplyšęs nuo jos sąmonės, o jos tikrovė dar palūžusi. Tai, 
kas patenka į jos sąmonę kaip [būtis|-savyje arba kaip gry- 
nojo tarpininkavimo pusė, yra anapusybėje pasiekiamas susi- 
taikymas; o tai, kas duota akivaizdžiai, kaip betarpiškumo ir 
esaties pusė, yra pasaulis, kuris dar turi laukti savo išgany- 
mo (Verklärung). Savyje jis gal ir susitaikęs su esme; o apie 
esmę irgi Žinoma, kad objektą ji pažįsta jau kaip nesusveti- 


567 


VII. RELIGIJA 


mėjusį su savimi, bet kaip lygų sau savo meilėje. Tačiau sa- 
vimonei ši betarpiška duotis dar neturi dvasios pavidalo. 
Taigi bendruomenės dvasia savo betarpiška sąmone atskir- 
ta nuo savo religinės sąmonės. Nors šioji sąmonė ir skelbia, 
kad savyje šios [dvi] sąmonės nėra atsiskyrusios viena nuo 
kitos, tačiau ji skelbia tokią [būtį]-savyje, kuri dar nereali- 
zuota, t.y. dar nėra tapusi tokia pat absoliučia būtimi. 


VIII. ABSOLIUTUS ŽINOJIMAS 


Apreiškimo religijos dvasia dar neįveikė savo sąmonės 
kaip tokios, ar — o tai yra tas pat — jos tikroji savimonė 
nėra jos sąmonės objektas; ji pati apskritai ir joje išsiskirian- 
tys momentai glūdi įvaizdinimo vyksme ir turi objektišku- 
mo formą. Įvaizdinimo turinys yra absoliuti dvasia; ir vie- 
nintelis svarbus dalykas — šios elementarios formos įveika; 
kitaip tariant, kadangi ši forma būdinga sąmonei kaip tokiai, 
tai jos tiesa turėjo jau pasirodyti dvasios pavidaluose. — Šis 
sąmonės objekto įveikimas turi būti traktuojamas ne kaip 
vienpusiškas ta prasme, kad objektas pasirodytų kaip su- 
grįžtantis į savastį, o apibrėžčiau — ta prasme, kad objek- 
tas kaip toks pasirodytų sąmonei kaip nykstantis, o be to, 
kad būtent savimonės atotrūkis būtų tai, kas nustato daik- 
tiškumą, ir kad šitas atotrūkis turėtų ne tik negatyvią, bet 
ir pozityvią prasmę ir kad tokią prasmę jis turėtų ne tik 
mums ar savyje, bet ir pačiai savimonei. Savimonei objekto 
negatyvumas arba jo savęs įveikimas turi pozityvią prasmę 
arba ji žino tą objekto niekingumą todėl, kad, viena vertus, 
ji atitrūksta nuo savęs; juk, šitaip atitrūkdama, ji įtvirtina 
save kaip objektą, arba objektą — dėl neišskaidomo būties- 
sau vienio — kaip pačią save. Kita vertus, kartu čia esama 
ir kito momento, pasireiškiančio tuo, kad savimonė įveikė 
bei įsiurbė ir šitą atitrūkusį [pavidalą] bei objektiškumą; 

vadinasi, savo kitabūtyje kaip tokioje ji yra pas save (bei 
sich). — Tai yra sąmonės judėjimas, ir dabar sąmonė yra sa- 
vo momentų totalybė. — Ji privalo lygiai taip pat santykiauti 
su objektu, t.y. santykiauti su juo kaip su jo apibrėžčių to- 
talybe ir šitaip pagauti jį, orientuodamasi į kiekvieną iš šių 
momentų. Šioji objekto apibrėžčių totalybė padaro jį savyje 
dvasine esme, ir jis iš tiesų tampa tokia esme sąmonei dėl to, 
kad kiekviena paskira apibrėžtis suvokiama kaip savastis, ar 
dėl tik ką minėto dvasinio santykio su tomis apibrėžtimis. 

Vadinasi, objektas, pirma, yra betarpiška būtis arba daik- 
tas apskritai, — tai atitinka betarpiškąją sąmonę; antra, jis 
yra jo paties tapimas „kitu“ (Anderswerden), jo santykis ar- 
ba būtis-kitani ir būtis-sau, apibrėžtumas, — tai atitinka suvo- 
kimą; trečia, jis yra esmė arba bendrybė, — o tai atitinka in- 
telektą. Kaip visuma, objektas yra išprotavimas arba ben- 
drybės judėjimas nuo apibrėžties prie atskirybės, o kartu ir 
priešingas judėjimas nuo atskirybės prie jos įveikos arba api- 
brėžties, nukreiptos į bendrybę. — Vadinasi, pagal šias tris 
apibrėžtis sąmonė turi Žinoti, kad objektas yra ji pati. Ta- 
čiau tai nėra Žinojimas kaip grynoji sąvokinė pagava to ob- 
jekto, apie kurį kalbama; ne, šis Žinojimas turi būti parody- 
tas tik kaip tampantis arba per savo momentus, t.y. iš tos 
pusės, kuri būdinga sąmonei kaip tokiai, o tikrosios sąvokos 
arba grynojo žinojimo momentai turi būti parodyti taip, kaip 
jie atsiveria per sąmonės pavidalų formą. Todėl sąmonėje 
kaip tokioje objektas pasireiškia dar ne kaip dvasinis esmiš- 
kumas, t.y. ne taip, kaip tas esmiškumas buvo ką tik nusa- 
kytas; ir sąmonės santykis su objektu nėra jo apmąstymas 
nei šios totalybės kaip tokios kontekste, nei jos grynosios są- 
vokos pavidalu; ne, šis apmąstymas, viena vertus, yra są- 
monės apskritai pavidalas, o kita vertus, tam tikras skaičius 
tokių pavidalų, kuriuos mes suglaudžiame ir kurių terpėje 
objekto momentų bei sąmonės santykio totalybė gali būti pa- 
rodyta tik kaip išsklaidyta į savo momentus. 

Taigi, turint mintyje tą objekto pagavos pusę, kuri atve- 
ria objektą kaip sąmonės pavidalą, reikia tik priminti anks- 
tesnius objekto pavidalus, su kuriais jau susidūrėme. — Va- 
dinasi, jei turime mintyje objektą, kiek jis yra betarpiškai, 
kiek jis yra abejinga būtis, tai, kaip matėme, stebintis protas 
šiame abejingame daikte ieško pats savęs ir suranda pats sa- 
ve, t.y. savo veiką jis suvokia esant išorišką lygiai taip pat, 
kaip objektą jis suvokia tik kaip betarpišką objektą. — Be to, 
mes matėme, kad protas, pasiekęs savo aukščiausią tašką, 
savo apibrėžtį išreiškia begaliniu sprendiniu: „Aš“ būtis yra 
tam tikras daiktas. — O šis daiktas suvokiamas būtent kaip 
juslinis betarpiškas daiktas: jeigu „Aš“ vadinamas siela, tai, 
nors jis ir įvaizdintas kaip daiktas, tačiau kaip neregimas, 
neapčiuopiamas ir t.t. daiktas, vadinasi, faktiškai „Aš“ su- 
vokiamas ne kaip betarpiška būtis ir ne kaip tai, kas su- 
prantama kaip daiktas. Šitoks sprendinys — jei jį imsime 
tokį, koks jis yra betarpiškai, — yra bedvasis, arba, kitaip 
tariant, jis yra pats bedvasiškumas. Tačiau savo sąvokos po- 
žiūriu iš tikrųjų jis yra pats dvasingiausias, ir kiti du ap- 
mąstytini momentai išreiškia būtent tą jo vidų, kuris jame 
dar nepasirodo kaip akivaizdi duotis. 

Daiktas yra „Aš“; faktiškai šiame begaliniame sprendiny- 
je daiktas įveiktas; jis yra niekas kaip [būtis|-savyje; jis turi 
reikšmę tik santykyje, tik „Aš“ dėka ir savo ryšio su „Aš“ 
dėka. — Šis momentas sąmonei atsivėrė grynosios įžvalgos 
ir švietimo terpėje. Daiktai paprasčiausiai naudingi ir juos 
reikia traktuoti tik jų naudingumo požiūriu. — Apsišvietusi 
savimonė, perėjusi per su savimi susvetimėjusios dvasios pa- 
saulį, savuoju atotrūkiu sukūrė daiktą kaip pačią save ir to- 
dėl jame dar išsaugoja pati save ir žino, kad daiktas nesava- 
rankiškas; kitaip tariant, ji Žino tai, kad daiktas esmingai yra 
tik būtis-kifani; arba, jeigu visiškai tiksliai išreikštume santy- 
ki, t.y. tai, kas čia tik ir sudaro objekto prigimtį, tada [pasa- 

kytume taip]: daiktas savimonei turi tam tikro sau-estinčio 
[esinio] reikšmę; savimonė skelbia, kad juslinis tikrumas yra 
absoliuti tiesa, o pati ši būtis-sau yra momentas, kuris tik 
išnyksta ir pereina į savo priešybę, į likimo valiai atiduotą 
būtį-kitam. 

Tačiau visa tai dar nereiškia, kad daikto suvokimas iš- 
baigtas: daiktas turi būti suvoktas kaip savastis ne tik būties 
betarpiškumo ir apibrėžties požiūriu, bet ir kaip esme arba 
kaip vidus. Šitaip atsitinka moralinėje savimonėje. Pastaroji su- 
vokia savo žinojimą kaip absoliutų esmiškumą, — kitaip ta- 
riant, būtį ji supranta tiesiog kaip grynąją valią arba grynąjį 
žinojimą; ji ir yra ne kas kita, kaip vien tik ši valia ir šis 
žinojimas; kitam [momentui] priskiriama tik neesminga bū- 
tis, t.y. tai, kas nesti-savyje, tik tuščias [esinio] apvalkalas. 
Kiek moralinė sąmonė savo pasaulio vaizdinyje esatį atpa- 
laiduoja nuo savasties, tiek pat ji tą esatį vėl įsiurbia į save. 
Galiausiai, kaip sąžinė, ši sąmonė jau nebėra šitokia pakai- 
tomis vykstanti esaties ir savasties perstata ir perkaita (Stel- 
len und Verstellen); ne, sąmonė žino, kad jos esatis kaip to- 
kia yra šitokia grynoji savitikra; objektinė stichija, į kurią įsi- 
brauna veikianti moralinė sąmonė, yra ne kas kita, kaip gry- 
noji savasties savižina. 

Tokie yra tie momentai, iš kurių susiklosto dvasios su- 
sitaikymas su savo tikrąja sąmone; sau jie yra izoliuoti, ir 
tik jų dvasinis vienis yra tai, kas sudaro šito susitaikymo 
jėgą. Tačiau paskutinis momentas neišvengiamai yra pats 
tas vienis, ir akivaizdu, kad iš tikrųjų jis savyje susieja vi- 
sus [minėtus] momentus. Dvasiai, kuri tikra pati savimi 
kaip esatis, esaties stichija yra ne kas kita, kaip ši saviŽina; 
pasakymas, kad tai, ką dvasia veikia, ji veikia iš įsitikini- 
mo pareiga — štai tokia jos kalba yra jos veiksmo įteisini- 
mas (das Gelten seines Handelns). Veiksmas yra pirmoji sa- 
vyje-estinti sąmonės paprastumo skaida ir sugrįžimas iš šios 

skaidos. Šis pirmasis judėjimas virsta antruoju, nes pripa- 
žintumo stichija įsitvirtina kaip paprastas pareigos Žinojimas 
perskyros ir susidvejinimo, glūdinčio veiksme kaip tokiame, 
atžvilgiu; šitaip, priešpriešiais veiksmui, sukuriama geleži- 
nė tikrovė. Bet, aptardami atleidimą (Verzeihung), mes ma- 
tėme, kaip šis atšiaurumas atsipalaiduoja ir atitrūksta nuo 
savęs. Vadinasi, tikrovė ir kaip betarpiška esatis savimonei 
dabar nebeturi kitos reikšmės, išskyrus tą, kad esatis yra 
grynas žinojimas; lygiai taip pat tai — kaip apibrėžta esatis 
ar kaip santykis, — kas iškyla priešpriešiais sau, yra, vie- 
na vertus, „šios“ pavienės savasties, o kita vertus, žinojimo 
kaip visuotinio [žinojimo] žinojimas. Kartu čia nustatyta tai, 
kad trečias momentas, bendrybė arba esmė, kiekvienai iš prie- 
šingų pusių galioja tik kaip žinojimas; galiausiai jos įveikia 
ir likusią priešpriešą, ir virsta „Aš=Aš“ žinojimu; lieka „ši“ 
pavienė savastis, kuri betarpiškai yra grynas Žinojimas arba 
bendrybė. 

Taigi šis sąmonės susitaikymas su savimone pasirodo esąs 
realizuotas dvejopai: pirma, religinėje dvasioje; antra, pačio- 
je sąmonėje kaip tokioje. Šios dvi pusės viena nuo kitos ski- 
riasi tuo, kad pirmoji yra susitaikymas būties-savyje, o ant- 
roji — būties-sau forma. Kaip matėme, pirmiausia jos išsiski- 
ria; toje tvarkoje, kuria mums pasirodė sąmonės pavidalai, 
sąmonė pasiekdavo, viena vertus, pavienius tos tvarkos mo- 
mentus, o kita vertus, tų momentų junginį gerokai anksčiau 
negu religija, kuri savo objektui irgi suteikė tikroviškos sa- 
vimonės pavidalą. Abiejų pusių susijungimas dar neparo- 
dytas; kaip tik jis užsklendžia šitą dvasios pavidalų eilę; juk 
per tą susijungimą dvasia pasiekia tą būseną, kai ji suvokia 
save ne tik tokią, kokia ji yra savyje — t.y. savo absoliutaus 
turinio požiūriu, ne tik tokią, kokia ji yra sau — savo neturi- 
ningos formos arba savimonės požiūriu, bet ir tokią, kokia ji 
yra savyje ir sau. 

Bet šis susijungimas savyje jau įvyko, tiesa, įvyko tik reli- 
gijoje, kur vaizdinys sugrįžta į savimonę, tačiau neįvyko tik- 
rosios formos požiūriu, nes religinė pusė yra aspektas tos 
[būties|]-savyje, kuri yra priešprieša savimonės judėjimui. To- 
dėl susijungimas priskirtinas antrajai pusei, kuri minėtoje 
priešpriešoje yra refleksijos į save aspektas, vadinasi, tas as- 
pektas, kuris apima save ir savo priešybę, ir tuos abu mo- 
mentus apima ne tik savyje arba bendrybiškai, bet ir sau, t.y. 
kaip išvystytus ir išskaidytus. Turinys — kartu su kita savi- 
monę turinčios dvasios puse, kiek ji yra kita pusė — aki- 
vaizdžiai duotas ir parodytas kaip išbaigta [realybė]; susi- 
jungimas, kurio dar nėra, yra paprastas sąvokos vienis. Pati 
sąvoka — savimonės pusėje — irgi duota akivaizdžiai; ta- 
čiau tuo modusu, kuriuo sąvoka pasirodydavo anksčiau, ji, 
kaip ir visi kiti momentai, pasireiškė kaip ypatingas sąmonės 
pavidalas. — Vadinasi, sąvoka yra ta savimi tikros dvasios 
pavidalo dalis, kuri lieka glūdėti savo sąvokoje ir kuri buvo 
pavadinta gražiąja siela. Kaip tik ji yra dvasios savižina, kur 
dvasia yra grynas ir skaidrus vienis; ji yra savimonė, šitą 
gryną grynosios būties-viduje-savęs suvokimą suvokianti kaip 
dvasią; ji yra ne tik dievybės žiūra, bet ir dievybės savižiū- 
ra. Atkakliai priešindamasi savo realizacijai, ši sąvoka yra 
vienpusiškas pavidalas, kurio išnykimą efemeriškoje miglo- 
je, o kartu ir pozityvų jos atotrūkį bei judėjimą pirmyn mes 
jau matėme. Šios realizacijos dėka įveikiamas šitos objekto 
stokojančios savimonės atkaklumas, o sąvokos apibrėžtumas 
įveikiamas jos išbaigties labui; jos savimonė įgauna bendry- 
bės formą, ir tai, kas jai lieka, yra jos tikroji forma, t.y. for- 
ma, kuri realizavosi; ji yra sąvoka, įėjusi į savąją tiesą, bū- 
tent — į vienį su savo atitrūkusiu [pavidalu]; ji yra žinoji- 
mas tokio žinojimo, kuris nėra abstrakti csmė, t.y. pareiga; 
ne, ji yra Žinojimas tokio žinojimo, kuris yra esmė; o ši esmė 
yra „šis“ Žinojimas, ši grynoji savimonė, kuri, vadinasi, kar- 
tu yra tikras objektas, nes jis yra sau-estinti savastis. 

Savąją išbaigtį ši sąvoka suteikė sau, viena vertus, tap- 
dama veikiančia, savimi tikra dvasia, o kita vertus, religija: 
pastarojoje ji pasiekė absoliutų turinį kaip turinį, t.y. vaizdi- 
nio kitabūties sąmonės atžvilgiu forma; priešingai, pirmaja- 
me pavidale forma yra pati savastis, nes forma apima vei- 
kiančią, savimi tikrą dvasią; savastis išsiskleidžia kaip abso- 
liučios dvasios gyvenimas. Kaip matome, šis pavidalas yra 
minėta paprasta sąvoka, tačiau tokia, kuri išsižada savo am- 
žinosios esmės, esti akivaizdžiai ir veikia. Jos susidvejinimas ar- 
ba pasirodymas pasireiškia kaip sąvokos grynumas, nes šis 
grynumas yra absoliuti abstrakcija arba negatyvumas. Dva- 
sios tikrovės arba joje glūdinčios būties stichija yra ir pats 
grynasis žinojimas, nes šis Žinojimas yra paprastas betarpiš- 
kumas, kuris yra būtis ir esatis, o kartu — esmė; būtis yra 
negatyvus, o esmė yra pozityvus mąstymas. Galiausiai ši 
esatis yra ir refleksija iš savęs į save — kaip esatis ir kaip 
pareiga, — arba būtis blogyje. — Tokia eitis į save yra sq- 
vokos priešybė, o todėl yra neveikiančio, netikroviško gryno es- 
mės žinojimo pasirodymas. Bet šitoks jo pasirodymas toje 
priešpriešoje yra dalyvavimas joje; grynasis esmės Žinojimas 
savyje atitrūko nuo savojo paprastumo, nes jis yra susidvėji- 
nimas arba negatyvumas, kuris yra sąvoka; kiek šis susidve- 
jinimas yra tapsmas-sau, jis yra blogis; kiek jis yra savyje, jis 
yra tai, kas lieka gera. — Tai, kas dabar pirmiausia vyksta 
savyje, kartu atsiveria sąmonei ir yra lygiai taip pat sudve- 
jinta, t.y. sąmonei atsiveria tokiu pat mastu, kokiu yra jos 
būtis-sau arba jos pačios veika. Vadinasi, tas pat, kas jau nu- 
statyta savyje, dabar pasikartoja kaip sąmonės savižina ir 
sąmoninga veika. Kiekvienas kito labui išsižada savarankiš- 
kumo tos apibrėžties, kurios pavidalu vienas pasirodo prieš- 
priešiais kitam. Šitokia nuolaida yra tas pats sąvokos vien- 
pusiškumo išsižadėjimas, kuris savyje yra pradžia, tačiau 
dabar tai yra sąvokos išsižadėjimas, panašiai kaip sąvoka, 
kurios ji išsižada, yra jai pačiai priklausanti sąvoka. — Mi- 

nėtoji pradžios [būtis|]-savyje, kaip negatyvumas, iš tiesų yra 
ir tarpiška [būtis|-savyje; kadangi ji esti tokia iš tiesų, da- 
bar ji, vadinasi, įsitvirtina, ir negatyvumas pasireiškia kaip 
vieno apibrėžtumas kitam, o savyje šis negatyvumas yra tai, 
kas save įveikia. Viena iš dviejų objekto dalių yra būties-vi- 
duje-savęs kaip pavienės būties nelygybė bendrybei; kita [da- 
lis] yra jos abstrakčios bendrybės nelygybė savasčiai; pirmoji 
miršta savajai būčiai-sau ir atitrūksta, atlieka išpažintį (be- 
kennt sich); antroji išsižada savo abstrakčios bendrybės at- 
kaklumo ir kartu numiršta savajai negyvai savasčiai ir sa- 
vajai nejudriai bendrybei; vadinasi, šitaip pirmoji [dalis] pa- 
sipildo momentu tokios bendrybės, kuri yra esmė, o antro- 
ji — momentu tokios bendrybės, kuri yra savastis. Šio veiks- 
mui būdingo judėjimo dėka dvasia — kuri yra dvasia tik 
todėl, kad esti akivaizdžiai, — savo esatį pakelia iki minties, 
o šitaip — iki absoliučios priešpriešos ir sugrįžta iš jos bū- 
tent jos dėka ir joje pačioje; ši dvasia pasirodė kaip grynoji 
bendrybė tokio žinojimo, kuris yra savimonė; jis pasirodė 
kaip savimonė, kuri yra paprastas žinojimo vienis. 

Vadinasi, tai, kas religijoje buvo turinys arba tam tikro 
„kito“ įvaizdinimo forma, dabar yra pačios savasties savivei- 
ka; sąvoka lemia tai, kad turinys yra pačios savasties savivei- 
ka, nes, kaip matome, ši sąvoka yra savasties veikos savyje, 
kaip viso esmiškumo ir visos esaties, žinojimas, o kartu — 
„šio“ subjekto, kaip substancijos, ir substancijos kaip šio jos 
veikos žinojimo žinojimas. — Tai, ką mes čia pridūrėme, yra, 
viena vertus, tik rinkinys atskirų momentų, kiekvienas iš ku- 
rių savo principu atvaizduoja visos dvasios gyvenimą, o ki- 
ta vertus, tai yra sąvokos įtvirtinimas sąvokos forma, kurios 
turinys turėtų pasirodyti minėtuose momentuose ir kuri pa- 
ti jau pasirodė kaip tam tikras sąmonės pavidalas. 

Šis paskutinis dvasios pavidalas — dvasia, kuri savo pil- 
natviškam ir teisingam turiniui kartu suteikia savasties for- 
mą ir šitaip realizuoja savąją sąvoką, tuo pat metu — t.y. 

realizuodama sąvoką — lieka savojoje sąvokoje, yra abso- 
liutus Žinojimas; tai yra dvasia, suvokianti save dvasios pa- 
vidalu arba sąvokinis žinojimas. Tiesa tobulai sutampa su tik- 
rumu ne tik savyje, bet kartu turi savitikros pavidalą; kitaip 
tariant, savo esatyje, t.y. Žinančiai dvasiai, ji esti savižinos 
forma. Tiesa yra turinys, kuris religijoje dar nelygus savajam 
tikrumui. Tuo tarpu tikrumas pasireiškia tuo, kad turinys 
gavo savasties pavidalą. Todėl esaties stichija arba objektišku- 
mo forma sąmonei tapo tuo, kas yra pati esmė, t.y. sąvoka. Šioje 
stichijoje sąmonei pasireiškianti arba — o tai yra tas pat — są- 
monės sukurtoji dvasia yra mokslas. 

Vadinasi, gamta, šito žinojimo momentai ir judėjimas, at- 
siskleidė ta prasme, kad šitoks Žinojimas yra savimonės bū- 
tis-sau; tai yra „Aš“, šitas ir joks kitas „Aš“, kuris kartu ir 
betarpiškai yra visuotinis „Aš“. — Jame esama tam tikro tu- 
rinio, kurį jis atskiria nuo savęs; juk jis yra grynasis negaty- 
vumas arba susidvejinimas; jis yra sąmonė. Šis turinys jau 
savo perskyra yra „Aš“, nes jis yra savęs įveikimo judėjimas 
arba tas pats grynasis negatyvumas, kuris yra „Aš“. Turiny- 
je kaip išskaidytame turinyje „Aš“ reflektuotas į save; turi- 
nys pagautas sąvoka tik todėl, kad „Aš“ savo kitabūtyje lieka 
pas save. Kalbant konkrečiau, šitas turinys yra ne kas kita, 
kaip pats tik ką aptartas judėjimas; juk šis turinys yra dva- 
sia, įsismelkianti į save, ir šitaip įsismelkianti būtent kaip 
dvasia, estinti sau; ji gali šitaip įsismelkti į save todėl, kad, 
būdama objektiška, ji turi sąvokos pavidalą. 

O dėl šios sąvokos esaties, tai laike bei tikrovėje mokslas 
pasirodo tik tada, kai dvasia pasiekė šitokią jai atsiverian- 
čią sąmonę. Kaip dvasia, žinanti, kas ji yra, dvasia egzis- 
tuoja tik tada ir tik ten, kada ir kur ji baigė darbą, skirtą 
tam, kad būtų įveiktas jos netobulas pavidalas, kad jos pa- 
čios sąmonei būtų sukurtas jos esmės pavidalas ir šitaip jos 
savimonė susilygintų su jos sąmone. — Savyje ir sau estinti 
dvasia, išsiskaidžiusi į savo momentus, yra sau-estintis ži- 

nojimas, sąvokinė pagava apskritai, kuri kaip tokia dar ne- 
pasiekė substancijos; kitaip tariant, pati savyje ji dar nėra 
absoliutus žinojimas. 

Na, o tikrovėje žinanti substancija esti anksčiau negu jos 
forma arba jos sąvokinis pavidalas. Juk substancija yra dar 
neišsivystęs „savyje“ arba pagrindas ir sąvoka, kuriai būdin- 
gas dar nejudrus paprastumas; vadinasi, substancija yra vi- 
dujybė arba savastis tokios dvasios, kuri dar neduota akivaiz- 
džiai. Tai, kas duota akivaizdžiai, egzistuoja kaip neišsivys- 
tęs paprastumas ir betarpiškumas arba kaip įvaizdinančios 
sąmonės apskritai objektas. Pažinimas — kadangi jis yra 
dvasinė sąmonė, kuriai tai, kas yra savyje, yra tik tiek, kiek 
tai yra būtis-savasčiai ir savasties būtis arba sąvoka — dėl to 
iš pradžių turi tik skurdų objektą, palyginti su kuriuo sub- 
stancija ir jos sąmonė yra turtingesnė. Atvertis, kurią sub- 
stancijai dovanoja sąmonė, faktiškai yra paslėptis, nes sub- 
stancija dar yra būtis, stokojanti savasties, tuo tarpu atvira sau 
yra tik jos savitikra. Todėl iš pradžių substancija dovanoja 
savimonei tik abstrakčius momentus; tačiau kadangi šitie mo- 
mentai kaip grynieji judėjimai stumia save toliau, tai savi- 
monė turtėja, kol iš sąmonės neatima visos substancijos, kol 
į save neįsiurbė viso sąmonės esmiškumų statinio, ir — ka- 
dangi šitoks negatyvus santykis su objektiškumu yra ir po- 
zityvus, t.y. pasireiškia kaip įstata [Setzen] — nesukūrė jos 
iš savęs ir drauge neatkūrė substancijos sąmonei. Vadinasi, 
sąvokoje, kuri Žino, kad ji yra sąvoka, momentai pasirodo 
anksčiau negu išbaigta visuma, kurios tapsmas yra tų mo- 
mentų judėjimas. Priešingai, sąmonėje visuma — tačiau są- 
voka nepagauta visuma — pasirodo anksčiau negu tie mo- 
mentai. — Laikas yra pati sąvoka, kuri duota akivaizdžiai ir 
kuri pasirodo sąmonei kaip tuščia Žiūra; todėl dvasia būti- 
nai pasireiškia laike, ir ji reiškiasi laike tol, kol nepagauna 
savo grynosios sąvokos, t.y. tol, kol nesunaikina laiko. Lai- 

kas yra išorinė, stebima, savasties nepagauta grynoji savas- 
tis; laikas yra tik stebima sąvoka; kai sąvoka pagauna pati 
save, ji įveikia savo laikiškąją formą, Žiūrą pagauna sąvo- 
ka ir yra sąvoka pagauta ir sąvoka pagaunanti žiūra. — To- 
dėl laikas pasirodo kaip savyje neišbaigtos dvasios likimas 
ir būtinybė, kaip būtinybė praturtinanti kraitį, kurį savimo- 
nė turi sąmonėje, išjudinti betarpiškumą to, kas esti savyje — 
formą, kuria substancija esti sąmonėje; arba priešingai — jei- 
gu tai, kas esti savyje, traktuojama kaip vidus, laikas turi 
realizuoti ir atverti tai, kas yra tik viduja, t.y. tą vidų nusa- 
vinti savitikros labui. 

Dėl šios priežasties reikia pasakyti, kad neįmanoma pa- 
žinti nieko, ko nesama patyrime; arba, jei tą patį išreikšime 
kitais Žodžiais, — pažinu tik tai, kas duota akivaizdžiai, 
kaip išjausta tiesa, kaip viduje atsivėrusi amžinybė, kaip tiki- 
ma šventybė ar dar kas nors, kad ir kaip tai pavadintume. 
Juk patyrimas ir pasireiškia kaip tik tuo, kad turinys — o 
jis yra dvasia — yra savyje, yra substancija, vadinasi, sąmo- 
nės objektas. Bet toji substancija, kuri yra dvasia, yra jos ta- 
pimas tuo, kas ji esti savyje; ir tik kaip šitoks savyje į save 
reflektuojantis tapimas dvasia savyje yra tikroji dvasia. Sa- 
vyje ji yra judėjimas, kuris yra pažinimas, minėtas [būties|- 
savyje virsmas [būtimi]-sau, substancijos virsmas subjektu, 
sąmonės objekto virsmas savimonės objektu, t.y. įveiktu objek- 
tu, arba sąvoka. Šis judėjimas yra į save sugrįžtantis suki- 
masis, suponuojantis savąją pradžią ir pasiekiantis ją tik pa- 
baigoje. — Vadinasi, kadangi dvasia savyje būtinai yra ši- 
tokia perskyra, jos visuma, kai ji stebima, atsiduria prieš- 
priešiais savo paprastai savimonei; vadinasi, kadangi visuma 
yra tai, kas išskaidyta, tai joje išskiriama jos stebima gry- 
noji sąvoka, laikas, o kartu — turinys arba [būtis|-savyje; 
substancija kaip subjektas apima tik vidinę būtinybę sau pa- 
sirodyti savyje tokiai, kokia ji yra savyje, t.y. kaip dvasiai. 

Tik išbaigtas objektinis pasireiškimas kartu yra substancijos 
refleksija arba jos virsmas savastimi. — Todėl, kol dvasia 
neišbaigs savęs savyje kaip pasaulinės dvasios, ji negali pa- 
siekti savo išbaigties kaip savimonę turinti dvasia. Todėl laike 
religijos turinys anksčiau už mokslą išreiškia tai, kas yra dva- 
sia; tačiau tik mokslas yra tikroji dvasios savižina. 
Judėjimas, nukreiptas į tai, kad atsirastų dvasios saviži- 
nos forma, yra darbas, kurį ji atlieka kaip tikrąją istoriją. Re- 
liginė bendruomenė, kiek ji pirmiausia yra absoliučios dva- 
sios substancija, yra primityvi sąmonė, kurios esatis yra juo 
barbariškesnė ir juo rūstesnė, juo gilesnė vidinė sąmonės dva- 
sia, o jos drumzlina savastis juo sunkiau įdirba savąją esmę, 
jai svetimą jos sąmonės objektą. Tik po to, kai ji išsižadėjo 
vilties šią svetimybę įveikti išoriškai, t.y. svetimybės modu- 
su, ji — kadangi įveiktas svetimybės modusas yra sugrįži- 
mas į savimonę — atsisuka į save, į savo pasaulį ir akivaiz- 
džią duotį, atranda juos kaip savo nuosavybę ir kartu žen- 
gia pirmąjį žingsnį, kurio tikslas — išeiti iš intelektualinio pa- 
saulio, ar, kitaip tariant, to pasaulio abstrakčiai stichijai įkvėpti 
tikrovišką savastį. Stebėdama sąmonė, viena vertus, randa 
esatį kaip mintį ir pagauna ją sąvoka; ir atvirkščiai, savo 
mąstyme ji randa esatį.” Kai ji pati šitaip abstrakčiai pir- 
miausia išreiškė mąstymo ir būties, abstrakčios esmės ir sa- 
vasties betarpišką vienį ir pirmąją šviesiąją esybę vėl paža- 
dino grynesniu pavidalu, būtent kaip tįsumo ir būties vienį 
(juk tįsumas panašesnis į grynąjį mąstymą negu šviesa), o 
sykiu mintyje vėl sužadino substancijos brėkšmą,* — dėl vi- 
so to dvasia tuo pačiu metu baisisi tokiu abstrakčiu vieniu, 
šiuo savasties stokojančiu substancialumu ir, priešingai tokiam 
substancialumui, teigia individualumą.“ Tačiau tik po to, kai 
dvasia išsižadėjo šio individualumo saviugdoje, šitaip pa- 
vertė jį esatimi ir įtvirtino jį visoje esatyje, kai ji priėjo mintį 
apie naudingumą“' ir, būdama absoliučiai laisva, esatį suvokė 

kaip savąją valią“, — taigi tik po to mintį ji išplėšia iš savo 
giliausios gelmės ir skelbia, kad esmė yra „Aš=Aš“.“* Tačiau 
šitas „Aš=Aš“ yra judėjimas, kuris pats reflektuojasi į save; 
juk, kadangi ši lygybė, kaip absoliutus negatyvumas, yra ab- 
soliuti perskyra, tai „Aš“ lygybė pačiam sau yra priešprieša 
šiai grynai perskyrai, kuri, kaip gryna ir kartu save suvo- 
kiančiai savasčiai objektiška perskyra, turi būti išreikšta lai- 
ko modusu, todėl — panašiai kaip anksčiau esmė buvo nu- 
sakyta kaip mąstymo ir tįsumo vienis — ją reikėtų suvokti 
kaip mąstymo ir laiko vienį; tačiau sau pačiai palikta per- 
skyra, neramus ir netvarus laikas, priešingai, smenga į save; 
jis yra objektinė Hįsumo ramybė, o tįsumas yra gryna lygybė 
pačiam sau; jis yra „Aš“. — Kitaip tariant, „Aš“ nėra tik 
savastis; ne, jis yra savasties lygybė pačiai sau; bet ši lygybė yra 
tobulas ir betarpiškas vienis su savimi; kitaip tariant, šis sub- 
jektas tokiu pat mastu yra ir substancija. Substancija, kuri būtų 
tik sau, būtų neturininga Žiūra arba žiūra, nukreipta į tokį 
turinį, kuris, kaip apibrėžtas turinys, būtų tik akcidentišku- 
mas (Akzidentalitat) ir stokotų būtinybės; substancija turėtų 
absoliuto galioseną tik tiek, kiek ji būtų mąstoma arba stebi- 
ma kaip absoliutus vienis, ir visas turinys savo įvairovės po- 
žiūriu persikeltų už jos, į refleksiją, kuri jai nebūdinga, nes 
substancija nebūtų subjektu, nebūtų tuo, kas save reflektuo- 
ja į save ir kas reflektuoja save; taigi ji nebūtų suvokta kaip 
dvasia. Jei vis dėlto reikėtų kalbėti apie turinį, tai, viena ver- 
tus, tik tam, kad šį turinį blokštum į tuščią absoliuto pragar- 
mę, o kita vertus, šis turinys būtų išoriškai sugraibstytas iš 
juslinio suvokimo [srities]; atrodytų, kad žinojimas pasiekė 
daiktus, savo paties perskyras ir įvairiausių daiktų perskyras, 
bet nebūtų įmanoma suprasti, kaip ir kodėl [taip atsitikoj.* 

Tačiau, kaip matėme, dvasia nėra nei savimonės atsitrau- 
kimas į savo grynąją vidujybę, nei paprastas jos nugrimz- 
dimas substancijoje, nei jos perskyros nebūtis; ne, dvasia yra 

šis judėjimas tokios savasties, kuri atitrūksta nuo savęs ir nu- 
grimzta į savo substanciją, o kartu, kaip subjektas, iš jos su- 
grįžta į save ir paverčia ją objektu bei turiniu tada, kai įvei- 
kia šį skirtumą tarp objektiškumo ir turinio. Minėta pirmo- 
ji refleksija iš betarpiškumo yra subjekto atoskyra nuo sa- 
vo substancijos arba susidvejinanti sąvoka, grynojo „Aš“ ei- 
tis-į-save ir jo tapsmas. Kadangi ši perskyra yra grynoji 
„Aš=Aš“ veika, tai sąvoka yra būtinybė ir pasirodymas esa- 
ties, kurios esmė yra substancija ir kuri tvariai esti sau. Ta- 
čiau esaties tvarus egzistavimas sau yra apibrėžtyje įtvirtinta 
sąvoka, o kartu ir jos judėjimas joje pačioje, pasireiškiantis 
tuo, kad esatis nugrimzta į paprastą substanciją, kuri yra 
subjektas tik kaip toks negatyvumas ir toks judėjimas. — 
„Aš“ neturi likti įsisupęs į savimonės formą, kad atsilaikytų 
prieš substancialumo ir objektiškumo formą, tarsi jis baisė- 
tųsi atitrūkti nuo savęs; priešingai, dvasios jėga pasireiškia 
tuo, kad, atitrūkusi nuo savęs, ji lieka lygi pati sau ir, kaip 
[būtis|-savyje-ir-sau, būtį-sau ji nustato irgi tik kaip momen- 
tą; lygiai taip pat ji nustato ir būtį-savyje. Be to, „Aš“ nėra 
ir kažkas trečia, kas skirtybes nustumia į absoliuto pragar- 
mę ir skelbia, kad absoliute skirtybių nėra; ne, Žinojimas pa- 
sireiškia tuo tariamu neveiklumu, kurio horizonte tik ste- 
bima, kaip skirtybė juda pati savyje ir kaip ji sugrįžta į sa- 
vo vienį. 

Vadinasi, žinojime dvasia užsklendė savo formavimosi ju- 
dėjimą, kiek šis formavimasis paženklintas neįveikto sąmo- 
nės atoskyrio. Dvasia pasiekė gryną savo esaties stichiją — 
sąvoką. Savosios būties laisvės požiūriu turinys yra nuo sa- 
vęs atitrūkstanti savastis arba betarpiškas savižinos vienis. Šio 
atotrūkio grynasis judėjimas — turinio požiūriu — yra šio 
turinio būtinybe. Išskaidytas turinys, kaip apibrėžtas turinys, 
esti santykyje, o ne savyje, ir jo nerimas pasireiškia kaip sa- 
vęs įveikimas arba kaip negatyvumas; vadinasi, būtinybė ar- 

ba įvairovė esti ir kaip laisva būtis, ir kaip savastis; ir šioje 
savastingoje formoje, kurioje esatis betarpiškai yra mintis, glū- 
di turinys, kuris yra sąvoka. Vadinasi, kai dvasia pasiekė są- 
voką, šiame savo gyvenimo eteryje ji išskleidžia esatį bei ju- 
dėjimą ir yra mokslas. Jos judėjimo momentai moksle pasiro- 
do jau ne kaip apibrėžti sąmonės pavidalai, bet — kadangi 
sąmonės perskyra sugrįžo į savastį — kaip apibrėžtos sąvokos 
ir kaip šių sąvokų organinis, savyje turintis pagrindą judėji- 
mas. Dvasios fenomenologijoje kiekvienas momentas yra skir- 
tumas tarp žinojimo ir tiesos; toks momentas yra judėjimas, 
kur šis skirtumas save pašalina; tuo tarpu mokslas, priešin- 
gai, neapima šio skirtumo ir jo pašalinimo; ne, kiek momen- 
tas turi sąvokos formą, objektinę tiesos ir Žinančios savas- 
ties formą jis sujungia į betarpišką vienį. Momentas pasiro- 
do ne kaip perėjimas iš sąmonės ar vaizdinio į savimonę ir 
atvirkščiai; ne, jo gryna forma, išlaisvinta nuo jo pasireiški- 
mo sąmonėje, grynoji sąvoka ir jos judėjimas pirmyn, pri- 
klauso tik nuo jo grynojo apibrėžtumo. Ir atvirkščiai, kiekvie- 
ną abstraktų mokslo momentą atitinka tam tikras pasireiš- 
kiančios dvasios apskritai pavidalas. Jei esatyje išsiskleidžian- 
ti dvasia ne turtingesnė už mokslą, tai savo turiniu ji ir ne 
skurdesnė už jį. Grynųjų mokslo sąvokų, pasireiškiančių ši- 
tokių sąmonės pavidalų modusu, pažinimas yra tas jų rea- 
lybės aspektas, kurio horizonte jų esmė, sąvoka, — šioje re- 
alybėje savo paprasto tarpininkavimo modusu nustatyta kaip 
mąstymas, — išskleidžia šio tarpininkavimo momentus ir pa- 
sirodo jų vidinio prieštaravimo modusu. 

Mokslas pats savyje turi šią būtinybę, verčiančią atitrūkti 
nuo grynosios sąvokos formos ir lemiančią tai, kad sąvoka 
pereina į sąmonę. Juk pati save suvokianti dvasia — būtent 
todėl, kad ji pagauna savąją sąvoką — yra ta betarpiška lygybė 
pačiai sau, kuri, būdama savojoje perskyroje, yra betarpiškumo 
tikrumas arba juslinė sąmonė — tokia pradžia, kuri buvo mūsų 

išeities taškas; šitas išsivadavimas iš savosios savasties for- 
mos yra aukščiausia savižinos laisvė ir patikimumas. 

Vis dėlto šitas atotrūkis dar nėra tobulas; jis išreiškia sa- 
vitikros santykį su objektu, kuris — kaip tik todėl, kad jis 
esti santykyje, — dar nepasiekė visiškos savo laisvės. Žino- 
jimas yra ne tik savižina, bet ir savineiga (das Negative sei- 
ner selbt), t.y. paties savęs riba. Žinoti savo ribą — reiškia 
mokėti aukotis. Šis pasiaukojimas yra atotrūkis, kuriame 
dvasia parodo tapimą dvasia laisvo atsitiktinio įvykio pavida- 
lu, savo grynąją savastį stebėdama kaip laiką, estintį už jos, 
o savo būtį stebėdama kaip erdvę. Šitas paskutinis dvasios 
tapsmas — gamta — yra jos gyvas betarpiškas tapsmas; 
gamta — atitrūkusi dvasia — savo esatimi yra ne kas kita, 
kaip šitoks amžinas atitrūkimas nuo savo tvaraus egzistavi- 
mo ir judėjimas, atkuriantis subjektą. 

Bet kita jos tapsmo pusė, istorija, yra suvokiantis save tar- 
pininkaujantis tapsmas — dvasia kaip atotrūkis laike; tačiau 
šis atotrūkis kartu yra dvasios atotrūkis nuo savęs; negaty- 
vumas yra jos pačios savineiga. Šis tapsmas parodo tingų 
dvasių judėjimą ir jų seką, atvaizdų galeriją, ir kiekvienas 
atvaizdas, prisotintas pilnatviškos dvasios gausos, kaip tik 
todėl juda taip tingiai, kad savastis turi sulaužyti šios savo 
substancinės gausos kevalą; ji turi tą gausą suvirškinti. Ka- 
dangi dvasios išbaigtis pasireiškia tuo, kad ji tobulai žino 
tai, kas ji yra, — ji Žino savo substanciją, tai šitoks Žinojimas 
yra dvasios eitis-į-save, kai ji pasitraukia iš savo esaties ir 
savo pavidalą atiduoda atminčiai. Eidama-į-save, ji panar- 
dinta į savosios savimonės naktį, bet šioje naktyje išsaugota 
jos nunykusi esatis; ir ši įveikta esatis — ankstesnė, tačiau 
antrąkart gimusi iš žinojimo įsčių, — yra nauja esatis, nau- 
jas pasaulis ir naujas dvasios pavidalas. Dabar dvasia priva- 
lo taip pat bešališkai pradėti iš naujo, nuo šio pavidalo be- 
tarpiškumo, ir vėl išaugti iš jo taip, tarsi visa, kas buvo anks- 

čiau, būtų jai prarasta, tarsi ji nebūtų nieko pasimokiusi iš 
ankstesniųjų dvasių patyrimo. Tačiau įsiminimas išsaugojo 
šį patyrimą ir yra vidujybė, tad iš tikrųjų aukštesnė substan- 
cijos forma. Vadinasi, jei ši dvasia iš naujo pradeda saviug- 
dą, tarsi remdamasi tik pačia savimi, tai vis dėlto ji prade- 
da, būdama aukštesnėje pakopoje. Dvasių karalystė, šitaip 
susiformavusi esatyje, yra seka, kur viena dvasia išstumda- 
vo kitą ir kiekviena iš ankstesnės dvasios perimdavo pasau- 
lio viešpatiją. Tos sekos tikslas — gelmės atvertis, o gelmė 
yra absoliuti sąvoka; vadinasi, toji atvertis yra sąvokos gel- 
mės įveika, sąvokos tįsumas, šito viduje-savęs-estinčio „Aš“ 
negatyvumas, kuris yra to „Aš“ atotrūkis arba substancija; 
toji atvertis yra jo laikas, lemiantis tai, kad šis atotrūkis pats 
savyje yra atotrūkis nuo savęs ir savasčiai pasirodo ir savo 
tįsumu, ir savo gelme. Tikslas — absoliutus žinojimas, dva- 
nimo kelią ir patirti, kaip jos esti pačios savyje ir kaip jos 
realizuoja savo karalystės tvarką (Organisation). Jų išsaugo- 
jimas atmintyje — jeigu į juos žvelgsime kaip į laisvą, atsi- 
tiktinumo forma pasireiškiančią esatį, — yra istorija; o jeigu 
į juos žvelgsime kaip į sąvoka pagautą tvarką, tas išsaugoji- 
mas yra besireiškiančio žinojimo mokslas; abi pusės — sąvoka 
pagauta istorija — ir yra absoliučios dvasios atmintis ir Gol- 
gota, jos sosto tikrovė, tiesa ir tikrumas, be kurio ji būtų ne- 
gyva ir vieniša; tik — 


Iš šios dvasių viešpatijos taurės 


Jai putoja jos begalybė”. 


REDAKCINĖS PASTABOS 


Dvasios fenomenologija — pirmas stambus Hegelio filosofijos vei- 
kalas, išleistas 1807 m., kai jo autoriui jau buvo 37 metai. Jis buvo 
sumanytas kaip pirmoji savarankiškos Hegelio filosofijos sistemos 
dalis, savotiškas jos įvadas, išdėstantis bendruosius tiesos pažini- 
mo metodo principus. Dvasios fenomenologija buvo rašoma tuo me- 
tu, kai Hegelis Jenos universitete skaitė vadinamosios „realiosios 
filosofijos“ kursus — Gamtos filosofiją ir Dvasios filosofiją. 

Pirmąją užuominą apie Dvasios fenomenologiją kaip veikalą apie 
sąmonės patyrimą aptinkame 1805 m. gegužės mėn. rašytame laiš- 
ke vokiečių poetui, Homero ir kitų antikos autorių vertėjui Johanui 
Henrikui Vossui (1751—1826). O 1806 m. leidėjas Josephas Anto- 
nas Gėobhardtas jau pradeda spausdinti šį dar neužbaigtą veikalą, 
tikėdamasis netrukus sulaukti viso rankraščio. Hegeliui teko sku- 
bėti. Vėliausiai jis parašo plačią pratarmę, kuri yra aiškiausia ir 
labiausiai nušlifuota veikalo dalis. 

Autoriui gyvam esant Dvasios fenomenologija nebuvo pakartoti- 
nai leidžiama. Tik savo gyvenimo pabaigoje Hegelis ėmėsi rengti 
antrąjį šio veikalo leidimą, tačiau spėjo peržiūrėti vos keletą pirmų- 
jų pratarmės puslapių. Antrasis Dvasios fenomenologijos leidimas pa- 
sirodė 1832 m., jau po Hegelio mirties. 


! Plg. Mt 8, 22; Lk 9, 60. 
2 Plg. Apd 5, 9. 


` Turimi galvoje vokiečių filosofai J. G. Fichte ir F. W. J. Schel- 
lingas. 

* Aliuzija į Kryžiaus žygius. 
* T. y. asketizmas. 
é T. y. šventikui, dvasininkui. 
7? Protestantizmui artima mintis. 
5 Turima galvoje I. Kanto teorija apie kategorijas. 
° Turimas galvoje J. G. Fichte's ir G. Berkeley'aus solipsizmas. 


10 Citata iš: Lichtenberg G. Ch. Ueber Physiognomik; wider die 
Physiognomen. Zu Beförderung der Menschenliebe und Menschenkenntnif/ 
Zweyte vermehrte Auflage. — Gėttingen, 1778. — S. 35. 


" Žr. ten pat. — P. 72. 
2 Žr. ten pat. — P. 6. 
5 Plg. Platonas. Timajas, 71 c—e. 


“ Mefistofelio žodžių iš J. W. Goethe's Fausto parafrazė. Dar 
plg.: Getė. Faustas. — Vilnius: Vaga, 1978. — P. 66: 
Į Žmogišką puikybę nusispjauk, 
Numok ranka į mokslą ir į protą! 
Net jeigu ir nebūtų jis šiandieną 
Pardavęs velniui sielos, tai vis viena 
Nebėr jam kelio atgalios! 
(A. Churgino vertimas) 


5 Plg. platesnę ištrauką iš: Sofoklis. Antigonė//Antikinės tragedi- 
jos. — Vilnius: Vaga, 1988. — P. 263: 
Įsakymo gi tavo nelaikau aš taip 
Galingu, jog, mirtingas, menkas būdamas, 


Pranoktų nerašytą amžiną dievų 

Įstatymą, kuris ne šiandien ir ne vakar 
Mums duotas ir kurio pradžios nežino niekas. 
(A. Dambrausko vertimas) 


'* Hegelis čia pateikia laisvą Sofoklio Antigonės 926 eilutės ver- 
timą. Plg. tikslią citatą iš: Sofoklis. Antigone//Antikinės tragedijos. — 
Vilnius: Vaga, 1988. — P. 279: 

Bet jeigu akyse dievų tai bus gražu, 
Nukentus pripažinsiu, jog suklydau aš. 
(A. Dambrausko vertimas) 


V T. y. Eteoklis ir Polineikas. 


t8 Citata iš: Didro D. Ramo sūnėnas. — Vilnius: Valst. grožinės 
lit. leidykla, 1958. — P. 131. — Pr. Mantvydo vertimas. 


° Hegelis čia pateikia laisvą D. Diderot Ramo sūnėno citatos 
vertimą. Plg. tikslią citatą iš: Didro D. Ramo sūnėnas. — Vilnius: 
Valst. grožinės lit. leidykla, 1958. — P. 121: „Jis painiojo ir maišė 
apie trisdešimt arijų: prancūziškų, itališkų, tragiškų, komiškų — 
visokiausių. Čia jis žemu bosu leidosi į pragaro gelmes, čia, įtem- 
pęs gerklę, spiegė falcetu; savo eisena, laikysena, mostais jis imita- 
vo įvairius operinius personažus, vaizduodamas čia įsiutimą, čia 
švelnumą, pereidamas nuo įsakančio tono į pajuokiantį“. 


2 Hegelis laisvai cituoja D. Diderot Ramo sūnėną. 


* Citata iš D. Diderot Ramo sūnėno. Kaip artimesnis Hegelio 
tekstui čia pateikiamas A. Šliogerio vertimas. Dar plg.: Didro D. 
Ramo sūnėnas. — Vilnius: Valst. grožinės lit. leidykla, 1958. — P. 119: 
„Svetimas dievas iš pradžių kukliai prisišlieja ant aukuro šalia vie- 
tinio stabo; pamažu jis įsitvirtina, o vieną gražų rytą jis bakstelėja 
alkūne savo kaimyną — ir šis nusirita žemėn“. 


" Origenas (apie 185—253) vienas iš ankstyvųjų Bažnyčios 
tėvų. Trokšdamas visiškai atsiduoti Dievo žiūrai, išsikastravo. 


3 Aukščiausioji esybė (pranc.). M. Robespierre'o įvestas kulto 
objektas, Dievo pakaitalas. 

22 Pamatinė J. J. Rousseau Visuomenės sutarties sąvoka. 

25 Tifonas (gr. topwv) — senovės graikų mitologijos būtybė, jau- 
nesnysis Gajos ir Tartaro sūnus, gimęs Olimpo dievams nugalėjus 
titanus; vulkanų jėgos personifikacija. 

26 T. y. Sokratas. 

7 T. y. Edipas. 

2 T. y. Orestas. 

* Turimas galvoje Hamletas. 

3 Aliuzija į Aristofono Debesis. 

3 T. y. Liuciferis. 

2 Turimas galvoje R. Descartes'as. 

3 Turimas galvoje B. Spinoza. 

* Turimas galvoje G. Leibnizas. 

3 Aliuzija į Švietimo teologiją. 

* Turima galvoje I. Kanto filosofija. 

37 Turima galvoje J. G. Fichte's filosofija. 

3 Turimas galvoje F. W. J. Schellingas. 


* F. Schillerio eilėraščio „Draugystė“ („Die Freundschaft“) eilu- 
tės parafrazė. A. Šliogerio vertimas. 


TERMINŲ ŽODYNĖLIS 


ein Anderes — „kitas“ 

Andersscin — kitabūtis 

das Ansich — (būtis)-savyje, „savyje“ 
ansichseiende — savyje-estintis(-ti) 

an sich Sein — būtis-savyje 

visuotinis(-ė), bendrybiškas(-a) 
Allgemeinheit — visuotinybė, bendrybė 


allgemeine 


das Aufheben — įveika, pašalinimas 
Aufklärung — švietimas 


Bedeutung — reikšmė, prasmė 

begreifen — pagauti, pagauti sąvoka 
Begrifflos — stokojantis(-ti) sąvokos 

das Besondere — ypatingybė 

Bestimmung — apibrėžtis 

Bestimmtheit — apibrėžtumas 

Bildung — saviugda, ugdymas, formavimas 
das Bestehen — tvermė, tvarus egzistavimas 
bestehend — tvarus 


Dasein — esatis 


Dingheit — daiktiškumas 
direkt — tiesioginis 

das Eins — „vienetas“ 

Einsicht — įžvalga 

einzelne — pavienis 

Einzelne — pavienis asmuo 

Einzelheit — atskirybė 

Einheit — vienis, vienovė 

Element — stichija, elementas 
Entäusserung — atotrūkis, suišorėjimas 
entäussern — atitraukti, atitrūkti, suišorėti 
Entfremdung — susvetimėjimas 

erfahren — patirti 

Erfahrung — patyrimas, patirtis 

Extrem — kraštutinumas, kraštutinysis terminas 


für sich — sau 
das Fürsich — (būtis)-sau 


Fürsichsein — būtis-sau 


Gedankending — mintinis daiktas 

Gegensatz — prieštaravimas, priešprieša 

Gegenteil — priešybė, priešingybė 

Gegenwart — dabartis, akivaizdi duotis; esatis 

gegenübertreten — būti priešpriešiais, iškilti priešpriešiais 

Gelten — galiosena 

Gemeinschaft — bendruomenė 

Gemeinschaftlichkeit — bendruomeniškumas, bendratis, 
bendrystė 

Gestalt — pavidalas, forma 

das Gestalten — formavimas, įpavidalinimas 

Gewissheit — tikrumas 

Gewissheit seiner (selbst) — savitikra, tikrumas savimi 


handeln — elgtis, veikti 


Handlung — poelgis, veiksena, elgsena 

das Innere — vidus 

Innerlichkeit — vidujybė 

Innerlichwerden — įvidujinimas 

Insichgehen — grįžimas-į-save, grįžtis-į-save, eitis-į-save 
Insichsein — būtis-viduje-savęs 


Macht — galia, galybė; valdžia 


Mitte — vidurkis, vidurinysis terminas 


Negation — negacija, neigimas 
das Negative — negatyvumas 
das Negierenh — neigimas 


offenbar — atvertas, atviras, apreikštas 
Offenbarung — apreiškimas 
Offenbarkeit — atvertis, atvirumas 


Sache — dalykas, reikalas 

Sache selbst — pats dalykas, dalyko esmė, reikalo esmė 
seiend — estintis(-i) 

Sein für ein Anderes — būtis-kitam 
das Selbst — savastis 

Selbstheit — savastingumas 

selbstlos — stokojantis savasties 
selbstbewusst — turintis savimonę 
setzen — nustatyti 

Setzen — nuostata, nustatymas, įstata 
sich selbst setzen — nusistatyti 


Tat — veiksmas 

Tätigkeit — veikla 

Trieb — potroškis, geidulys 

Trennung — atskirtis, skaida, atoskyra 


Tun — veika 


TERMINŲ ŽODYNĖLIS 


unmittelbare — betarpiškas 
Unmittelbarkeit — betarpiškumas 
Unterschied — perskyra, skirtumas 


Verhiltniss — santykis 

Vernunft — protas 

Verstand — intelektas 

verstūndią — intelektinis 

Vermittlung — tarpininkavimas, įtarpinimas 
vermitteln — tarpininkauti, įtarpinti 
verteilen sich — išsiskaidyti 

Verzichtsleisten — išsižadėjimas 

Versöhnung — susitaikymas, nusiraminimas 
Vielheit — daugeriopumas, įvairovė 
vorstellen — įvaizdinti, įsivaizduoti 
Vorstellung — vaizdinys 

Vorstellen — įvaizdinimas 

vollkommenes — išbaigtas, tobulas 
Vollkommenheit — išbaigtis, tobulybė 
Vollständigkeit — pilnatis, pilnatvė 


Wahrnehmung — suvokimas, suvokinys 
Wesen — esmė, esybė 
das Werden — tapsmas 


wird ihm — jam pasirodo, jam atsiveria 

Dvasios fenomenologija — pagrindinis vokiečių filosofo G.W.F. He- 
gelio (1770—1831) veikalas, kuriame aiškinamos svarbiausios jo 
filosofijos sistemos sąvokos ir jų ryšiai. Viena iš svarbiausių šio 
veikalo sąvokų yra „neigimas“: apie ją sukasi visos grynosios są- 
monės, kaip aukščiausios ir vienintelės tikrovės, apraiškos. 


UDK 11 


Mums, pradedantiems skaityti sunkiau- 
siai įkandamą Hegelio veikalą Dvasios 
fenomenologija, iškyla sunkus uždavinys- 
pabandyti suprasti net tai, ko nesuprato 
pats Hegelis. Ar tai įmanoma? Žinoma! 
... Juo abstraktesnė sąmonė, juo labiau 
ji nutolusi nuo juslinių daiktų konkre- 
tybės, juo, Hegelio įsitikinimu, ji auten- 
tiškesnė, juo labiau priartėjusi prie „ab- 
soliutaus žinojimo“, bylojančio, kad ji yra 
vienintelė ir visa tikrovė bei galybė. 
Fenomenologija ir yra šitokio sąmonės 
„sąmonėjimo“ aprašas. 

Arvydas Šliogeris 

